
Kažkoks garsas. Ji pabudo. Buvo ketvirta ryto. Keturios nulis dvi radijo 
laikrodžio brūkšneliais. Kambary brėško. Langai buvo nudryžuoti lie- 
taus lašų, lauke garavo žolė. | 

Ji neišsigando. Tik sukluso. Dabar išgirdo: ūžė prislopintas automo- 
bilio variklis. Niekam negalėjo jos prireikti taip anksti. Po jos lova ant 
avikailio išsitiesusi Sadė tebemiegojo. Ji buvo trylikos metų ir priekurtė. 

Trinktelėjo automobilio durelės. Paskui antros. Vadinasi, ne mažiau 
kaip du žmonės. Ir vėl stojo tyla. Jokių balsų. 

Ji miegojo su šratiniu šautuvu prie šono. Lova stovėjo kiek atitraukta 
nuo sienos, 0 tarpe gulėjo šautuvas. Itin patrauklus ispaniškas ginklas. 
Šovinius ji laikė už radijo laikrodžio. Ji atlauždavo šautuvą ir įdėdavo 
šovinius per dvidešimt dvi sekundes. Treniravosi įsimindama laiką. Bet 
jai niekad neteko reikalo prispirtai jo užtaisyti. 

Ji buvo užsirakinusi. Niekad nepamiršdavo užrakinti laukujų durų. 
Nė karto per aštuoniolika metų. 

Dabar ji gulėjo uždėjusi ranką ant dailiai išpjautos „Sabelos“ buožės, 
čiuopdama truputį alyvuotą jos paviršių. Pastirusi ir mažumėlę sušalusi. 

Ji nenorėjo eiti į virtuvę ir pasižiūrėti, nes tuomet ją pačią matytų pro 
langą. Užtat ji atsistojo prie durų staktos ir įsiklausė. Sadė atsekė iš 
paskos ir parVirtusi po naktiniu staleliu vėl užknarkė. Balsų nesigirdėjo. 

Paskui ji Vis dėlto nuėjo į virtuvę. Be ginklo. Matyt, visuomet taip 
elgiamasi. Tikimasi, kad viskas baigsis gerai. 

Langų stiklais dabar be garso tekėjo lietus. Anapus stiklo, užtraukto 
vandens plėvele, priešais automobilį stovėjo Mija. Jos kūnas spaudėsi 
prie kito. | 0 

Jie buvo labai sušlapę. Jos striukė permirkusi Per pečius ir nugarą. 
Prie odos prilipę plaukų kuokštai atrodė tamsesni nei paprastai. Jo 
plaukai buvo išties tamsūs, rusvai juodi ir tiesus. Apkibę lapais. Nykštu- 
kinių berželių šakutėmis ir paparčių lapais. Greičiausiai jų bus prikai- 
šiojusi Mija. Ji žaidė su juo. Jie stovėjo taip glaudžiai sukibę, lyg jis būtų 

įsiterpęs į ją ten, lietuje. Bet taip nebuvo. Ji išvydo kažką labai sena. Lyg 
žaizda būtų prasivėrusi laike ir vėl užsitraukusi, išnykusi. Kai veidai 
atsiskyrė, ji atpažino jį. 

Ji atsirėmė į virtuvės suolą. Stovėjo su-senais naktiniais baltiniais, 
užmiršusi, kad jie gali ją pastebėti. Širdis žvėriškai daužėsi krūtinėje. Po 
valandėlės stiprus šleikštulys privertė ją nuryti. Burna buvo pilna seilių. 

Tas pats veidas. Po aštuoniolikos metų tvirtesnis ir šiurkštesnis. Bet 
tai buvo jis. Lietus tekėjo lango stiklu kaip tuomet, o jis buvo ten, kaulas 
ir kūnas. 

Ji atsitraukė nuo lango. Jie nesuspėjo jos pamatyti. Kai Mija įkišo į 
spyną raktą, ji jau gulėjo lovoje. Girdėjo, kaip Sadė nubidzeno į prieme- 
nę ir ėmė tyliai džiūgauti: jos uodega taip daužėsi į paltus priemenėje, 
kad net pakabai barškėjo. Mija įžengė į virtuvę, ir jis paleido automobilio 
variklį. Ji greičiausiai stovėjo jam mojuodama. Paskui užkopė laiptais, 
Sadei lipant ant kulnų. Ji nesivargino nusiprausti. Ir nesunku buvo 
suprasti kodėl. 

Iš atšalusių Anės pėdų vėsa smelkėsi aukštyn. Bet ji nedrįso nueiti į 
virtuvę ir užsikurti krosnį ar bent susirasti šiltą chalatą. Nenorėjo, kad 
Mija girdėtų ją nemiegant. 

Jie buvo sugulę. Turbūt lauke, lietuje. Jis - tasai berniukas. Tik daug 
vyresnis. Su pumpurais šlapiuose plaukuose jis priminė dar kai ką. 
Kažką matyta. Galbūt paveikslą. Prieš savo norą ji išvydo peilį. Išvydo 
peilį stipriuose jaunuose kūnuose. 

Dabar viršuje Mija guli jo kūno tvaike ir nenori net apsiprausti. Ji dar 
nori pabūti su juo. 


Ką pasakyti, kai Mija nusileis žemyn? 

Tau dvidešimt treji. Tarp jūsų turėtų būti penkiolikos metų skirtumas. 
Palik jį ramybėje. Jis pavojingas. 

Šį veidą ji matė prieš aštuoniolika metų. Tąsyk dar jauną ir užkaitusį 
dėl kitko. Bet veidas buVo tas pats. 

Lova virš jos sugirgždėjo. Mija negali ar nenori užmigti. Jo artumas 
pulsuoja jos kūne. Šlaunyse, pilve, makštyje ir kruvinai nubučiuotose 
lūpose. O Anė gulėjo pastirusi iš šalčio savo lovoje, sukaustyta stingulio. 

Ji sugrabaliojo ranka telefono ragelį. Dar nebuvo pusės penkių. 
Norėjo išgirsti jo balsą, NE jei nepavyktų ilgiau pasikalbėti. Ji rizikavo 
būti išgirsta viršuje. 

Dabar jis turėtų būti Užsisklendęs nuo pasaulio, užklijuotas miego 
tarytum vokas. Betjis atsiliepė po pirmo pyptelėjimo, ir ji pagalvojo, kad 

jis įpratęs būti žadinamas, o šį šeštadienio rytą reikėjo jam leisti pamie- 
„goti. 

— Čia tik aš. Atleisk. Aš, žinoma, tave pažadinau. 

— Nieko. Ar sergi? 

Balsas buvo neaiškus. 

— Ne, ne. 

— Tai kas atsitiko? 

Ką jai sakyti? Jis laukė. 

— Aš jį mačiau. Tu žinai. Tą patį kaip aną naktį. 

Jis nuščiuvo. Bet, matyt, suprato, apie ką ji kalba, nes neklausinėjo. 

— Juk tai neįmanoma, - pagaliau ištarė jis. 

— Taip, aš jį mačiau. 

- Tu jo neatpažintum. 

- Šiaip ar taip, aš jį atpažinau. 

Ji išgirdo jį sunkiai alsuojant. 

— Aš nežinau, kas jis toks, - pasakė ji. - Bet greit sužinosiu. Dabar 
negaliu daugiau kalbėti. Paskambinsiu vėliau. 

Jis nenorėjo padėti ragelio. Ji suprato, kad jis noriją nuraminti, galbūt 
įtikinti, kad ji apsiriko. Bet ji pasakė sudie. Padėjusi ragelį, vis dar 
girdėjo, kaip jis kvėpuoja. 

Ji tebegirdėjo jo balsą. Lyg jis būtų kalbėjęs prikišęs lūpas prie jos 
ausies. Balso šiluma. Sūkuriuojanti drėgmė ant jo krūtinės. Po nakties 
garuojantis slėnis, paukščiai lapijoje. 

Dabar beliko laukti. 


Mija miegojo neilgai. Anė gėrė arbatą, kai ji nusileido žemyn. Jos lūpos 
buvo sukandžiotos ir atrodė išsiblaškiusi. Ji turėtų jaustis nekaip, kad 
nepaskambino ir nepranešė atvažiuosianti. 

Bet ji ir pati neketino jos aplankyti. Ji atvažiavo to Vyro automobiliu. 
Buvo matyti, kad ji visą laiką apie jį galvoja. Jis Nepranyks kaip liūtys 
kalnuose tą Žvarbų rytą. Joms reikia apie jį pasikalbėti. 

— Kiek daug gėlių, — galiausiai prašneko Mija. Jai turbūt nė neding- 
telėjo, kad mokykloje baigėsi pamokos. - Aš nepaskambinau. Mes tik 
važiavom į kalnus. - Ji pasakė „mes“ lyg savaime suprantamą dalyką. — 
Mes turėjom nakvoti Nirsbuane. 

— Ir persigalvojot? | 

— Buvo labai šalta. O ten - tik ta krosnelė ir toks vargas su malkomis. 
Bet mes matėme tetervinus. Jie burbuliavo durpyne. 

- Vis dar burbuliuoja? 

— Kalnuose Yra sniego. Bent jau Vietomis. 

Atsisėdusi priešais Anę, ji laikė suspaudusi karštą arbatos puodelį. 
Buvo susiradusi seną treningą ant aukšto. Jo mėlyna spalva buvo išblu- 
kusi, o ant krūtinės užrašyta: COUP DU MONDE. 

— Mane nuvežė Juhanas Brandbergas, - pasakė ji. - Ar pažįsti? 

— Ne. 

— Aišku, ne, juk jis negyveno namie. Daugybę metų. 

— Aštuoniolika. 

Mija pakėlė akis. 

— Tuomet žinai, kas jis? 

— Aš esu jį mačiusi. 

Mija negalėjo Žinoti, ką tąsyk matė jos motina. Ji gulėjo aukštai žolėje 
taip smarkiai priplojusi prie žemės veidą, kad odoje įsispaudė žolių ir 
samanų raštas. 

Suskambo telefonas. Atsiliepusi Anė išgirdo, kad skambina iš auto- 
mato. Balsas, pasiteiravęs Mijos, buvo šviesus. Pernelyg šviesus jo am- 
Žiui. Ar jis regėdavo ją paniręs laike? 

Pasikalbėjusi Mija išėjo. Anei nereikią jos pavėžėti. Jis skambino iš 
automato prie parduotuvės ir laukia ten su automobiliu. 


Ji irgi buvo ten, kai viskas įvyko. Anė mėgino nuslėpti šią paslaptį nuo 
Mijos, ir vargu ar ši galėjo ką nors prisiminti. Bet aišku, ji iki koktumo 
prisiklausė apie tai vėliau. Kai pasisakydavo užaugusi Juoduosiuose 
Vandenyse, žmonės sušukdavo: „Ten!“ 

Aštuoniasdešimtųjų pradžioje Juodieji Vandenys buvo vienas iš dau- 
gybės merdinčių kaimų. Susirinkusiųjų aplink Valpurgijos laužą veidais 
žliaugė lietus. Oras atsidavė dyzeliniu kuru. Jie suvilgė juo pjuvenas 
kavos skardinėse ir uždegė. Sienos sumirgėdavo nuo šių žibintų keletui 
valandų vienintelį vakarą per metus. Daugiau nieko. 

O paskui šis kaimas tapo juoduoju papuošalu. Pastebimu. Kupinu 
jėgos. 


Taip, šitai įvyko čia. Arba, teisingiau pasakius, ketvertą kilometrų aukš- 
čiau kaimo, prie tėkmės, kuri vadinosi Loberonas. Ji yra turėjusi ir kitų 
vardų ir gaus naujų. Vietomis ji buvo srauni upė, aukščiau krito nuo 
stačių uolų, virsdama kriokliais. O čia tarp tekančių ruožų prasižiodavo 
didelių ir gilių akivarų. Krantai buvo seklūs ir apaugę karklais. Ten 
alpinės cicerbitos ir šiaurinės kurpelės augo aukštai virš galvos, ir brau- 
damasis pro jas galėjai įsmukti į bebraduobę. Apie upę plytėjo neįžen- 
giami durpynai, išraižyti žvėrių takų. Vietovė buvo bevardė. 


Tai įvyko Joninių išvakarėse veik prieš aštuoniolika metų. Karštą dieną. 
Jos atvažiavo į Estersundą traukiniu. Ji tai žinojo. Bet iš kur ji žinojo? 

Ryškių ir neginčijamų atmintyje išlikusių vaizdų iš tikrųjų buvo vos 
keletas. Ji stovėjo su taksi telefono skriduliu rankoje. Tai buvo faktas, 
irji prisiminė jį. Bet daugiau ne kažką. Karštį. Vakarop asfaltas suminkš- 
tėjo už Tempo. 

Ji neprisiminė, nei kaip jos buvo apsirengusios, nei kelintą valandą 
atėjo traukinys. Jos ilgai laukė autobusų stotyje. Autobusas į Juoduosius 
Vandenis išvykdavo pusę trijų, kaip ir dabar. Jie nepakeitė autobusų 
tvarkaraščio per visus šiuos metus. 

Buvo vasarvidžio išvakarės ir, vadinasi, penktadienis. Anksčiau vasar- 
vidžio išvakares švęsdavo tik šeštadienį. Ji ieškojo įrašų. Bet jos užrašų 
knygelėse nieko nebuvo, nes tuomet ji dar jų neturėjo. Vienatvė nebuvo 
prasidėjusi. Viskas dar atrodė taip karštligiška. Galvoje, visame kūne 
netilo daina. Ji rengėsi pradėti naują gyvenimą. 

Ir pradėjo. Kai ji mėgino pasukti taksi telefono skridulį, šis nusimovė 
ir liko jos rankoje. Ji galėjo pamanyti: pradžia nėra gera. Bet ji taip 
nepamanė. Jos širdis džiūgavo per smarkiai. | 

Ji susistabdė taksi gatvėje, ir jos ilgai vaikštinėjo po Estersundą. Po 
pietų jos sėdėjo ant parko suolo, valgydamos kažkokį niekalą. Paskutinį 
kartą, galbūt pamanė ji JOs įlipo į autobusą su visu bagažu, pasiimtu iš 
traukinio kupė ir prekių Sandėlio. Prie Gravlideno Miją pradėjo pykinti. 
Vietovės vardas buvo bjaurus, užtat ji ir prisiminė, jog viskas prasidėjo 
ten. Į autobusą įlipo-OŽiU trenkiantis senis. Sausakimšas autobusas 
prikaito, ir oras apsunko. Senį gaubiantis nešvarumų ir ožkų tvarto 
smarsas atsklisdavo pakrikomis bangomis, greičiausiai krustelėjus au- 
tobusui. Žmonės įlipdavo ir išlipdavo, apsikrovę krepšiais. Jos apsipirko 
Estersunde. Ji pamanė daugiau nebegalėsianti šitaip pirkinėti. 

Ji sėdėjo su paruoštu Maišelių, nes visą laiką atrodė, kad Mija tuoj 
susivemns. Jos išlipdavo valandėlei kiekvienoje stotelėje, kad Ji įkvėptų 

gaivaus oro. Tą popietę buvo šleikščiai karšta. Po valandos senis išlipo, 
dr pasidarė geriau. Mija, sukaitusi ir išsekusi, užmigo jai ant kelių. 

— Dabar, matyt, bus geriau, - pasakė vairuotojas. 

— Ar dar toli? 

— Tau reikia į Juoduosius Vandenis? Tu ne šernbergiškė? 

— Ne. 

Kas jam darbo. 

— Vadinasi, atostogauji? 

Klausimas jai pasirodė naivus. Bet juk jis negalėjo žinoti, kad ji dabar 
gyvensianti kitaip. Norėdama atsikratyti klausimų, ji pripažino atosto- 
gaujanti. Mija miegojo ir negalėjo jos pataisyti. Kiek joms dar važiuoti, 
ji taip ir nesužinojo. Daugiau jis su ja nesikalbėjo. 


Dabar prasidėjo miškai ir didieji kirtimai. Autobusas taip dažnai nebe- 
sustodavo. Kiekviename kaime iškraudavo dėžes su pienu ir kitais 
šviežiais produktais ant pakylos prie krautuvės. Išėjusios paštininkės 
atidarydavo vairuotojui duris, ir jis įnešdavo pašto maišus. Zmonės 
laukė automobiliuose laiškų ir vakarinių laikraščių. Daugelis iš jų buvo 
išgėrę alaus ir rėkavo vairuotojui ir vieni kitiems. 

— Ką jie sako? - sušnabždėjo Mija. 

Bet ir Anė nesuprato, ką jie kalba. 

Jos važiavo per svetimą kraštą. Kai pro eglių kamienus sušmėžuodavo 
didelis šaltas ežeras, tai būdavo vienintelis įvykis monotonijoje, greitai 
pradingstantis ir pakeičiamas kito. Ji nežinojo, kad jos kyla palei ežerų 
sistemą, besidriekiančią iki pat aukštųjų Norvegijos kalnų, kur ši išnyra 
iš pelkių ir kalnų upelių. Biržėse perpjovus didįjį vandens gyslų tinklą, 
žemė sudžiūvo į vešliąją mėsą krašto kūne. Ji taip pat nežinojo, kad nuo 
kelio buvo matyti tik mažos biržės ir kad vis didesnės teritorijos atker- 
tamos nuo ryšių su debesimis ir tampa bejėgės ką NOIS grąžinti, įsisiurbus 
rūgščiam lietui. 

Tik vakare jos atsirado Riobeke, kur stovėjo bažnyčią. Jas turėjo 
įrašyti į religinę bendruomenę. Bet komuna buvo didelė. Jį nežinojo, 
kiek toli ji tęsiasi. Jos išlipo ir apžiūrėjo bažnyčią, kol vairuotojas krovė 
prekes prie Parduotuvės. Mūrinės bažnyčios sienos akino stiprioje va- 
karo saulėje. Bažnyčia stovėjo Riošiono kyšuly, Į Vandenį bėgo balta 
tvora. Ji panėšėjo į laivo turėklus. Visa bažnyčia ant savo kyšulio dide- 
liam kalnų ežere priminė laivą. Galbūt buvo sumanyta, Jog paskutiniojo 
teismo dieną ji pasileisianti tekina nuo kranto su visais savo numirėliais. 

Vanduo atrodė šaltas. Krantuos€ aUg0 tamsus eglynas, prie pat van- 
dens žalumos nebuvo. Pliki akmens luitai ir rieduliai leidosi stačiai į 
ežerą. Ji žinojo, kad jis šaltas. Dvylikos-trylikos laipsnių, rašė Danas. 

— Žiūrėk, kokie keisti vaikai, - pasakė Mija. 

Tolumoje prie autobuso pasirodė vaikų kolona. Jų buvo ketvertas, 
bet jie ėjo žąsele. Trys mergaitės su ilgais sijonais, kasom ir tošinėm 
kraitelėm ir berniukas, užsimaukšlinęs megztą kepuraitę, kurios ausinės 
einant krutėjo. Maskatavo. Valandėlę jie stovėjo kalbėdamiesi su vai- 
ruotoju. Paskui visa grupelė vėl patraukė plentu. Jie tipeno iš lėto. Jai 
atrodė, kad ji juos mato kaip projekciją, atkarpą seno filmo ar kito laiko, 
tik ne to, kuris viešpatavo dabar, pieno bakams bilsnojant į krovimo 
pakylą už parduotuvės. O gal jie ne vaikai? 

— Jie galbūt miškinukai, - pasakė ji Mijai, bet tą pat akimirką pasigai- 
lėjo, nes Mija labai rimtai nulydėjo akimis už kelio vingio pradingusią 
vorelę. 

Vairuotojas pamojo. Laikas leistis į kelią. 

- Juodieji Vandenys buvo paskutinė autobuso stotelė. Ežeras tą vakarą 
spindėjo. Krantai po kalnais atsimušdavo vandenyje, tamsiai mėlyni ir 
su visomis dantyto eglių kontūro detalėmis, tokiomis pat ryškiomis kaip 
ir originalo. Tai nebeatrodė kaip atšvaitas vandenyje, greičiau priminė 
kitą atmosferą ir sietuvą, smengančią ilguose miškais apaugusiuose 
šlaituose vis gilyn į dugną, kurio jos negalėjo įžiūrėti. 

Jos išlipo nutirpusiomis kojomis. Mijos lūpos buvo sausos ir suskir- 
dusios. Visos sultys buvo seniai pasibaigusios. Anė dairėsi Dano, kad šis 
užimtų Miją, kol ji pati sulakstys į parduotuvę ir nupirks jai ko nors 
atsigerti. Buvo pusė aštuonių ir parduotuvė uždaryta. Bet pardavėjas 
dar lūkuriavo, kol iškraus prekes. Visą laiką privažiuodavo ir nuvažiuo- 
davo automobiliai. Žmonės pasiimdavo paštą ir laikraščius kaip ir 
kituose kaimuose. 

Ji nematė nei žmonių, nei Dano. Mija nenorėjo viena laukti aikštėje 
priešais parduotuvę. Ji įsikibo Anei į ranką. Jos trikampis strazdanotas 
veidelis buvo papilkėjęs Ir džiūstant prakaitui plaukai prilipo prie smil- 
kinių ir kaktos. Ji norėjo Slusio ir gerti, o po to galbūt ir šio to užvalgyti. 
Bet Anė ne kažką galėjo Jai pagelbėti, kol ateis Danas. Jį turėjo Žiūrėti, 
kad vairuotojas iškrautų Visus jų daiktus. Jis sakėsi atvykęs penkiolika 
minučių anksčiau, ir ji sPėjo Daną kaip tik dėl to nepasirodant. 

Nuvažiavus visiems automobiliams ir pardavėjui užrakinus duris ir 
išėjus į savo namus kyšuly už parduotuvės, žvyruotoj aikštėj JOS liko 
stovėti su savo krepšiais Ir dėžėmis vienos. Po automobilių antplūdžio 
staiga viskas nuščiuvo. BUVO keista jausti ramybę, kurios ji taip Ilgėjosi, 
ir kartu taip neturėti nuotaikos. Danas jau turėjo ateiti. 


Vasarvidžio išvakarėse Juhanas Brandbergas sėdėjo prie rašomojo stalo 
savo kambary. Buvo jau po pietų ir labai prišilę. Jis skaitė apie šešiasde- 
šimtųjų metų ekspediciją į Antarktidą su „Maudo“ motorlaiviu. Jis 
dykinėjo. Mokykloje pasibaigus mokslo metams, jis rovė tėvui kelmus. 
Apie kokį kitą darbą nebuvo ir kalbos. Rudeniop jiedu su Veine sodin- 
sią. Kažin kaip jiedviem seksis per dienų dienas miške. Netikras brolis 
buvo vos metais vyresnis, bet stipresnis. Ne tik fiziškai. Juhanas prisimi- 
nė šunelį laiką ir taip pasišlykštėjo, kad tvankiam kambary jį ėmė pykinti. 

Persisvėręs per stalą, jis atidarė langą. Apačioj išvydo kiemą, daržinę 
ir aptvarą su keliom Vidarto ožkom. Čia jos jau viską švariai nugraužė, 
bet kitapus tvoros žolės kilimas buvo storas ir pilnas gėlių. Jis atpažino 
burbulius. 

Spalį per medžioklės sezoną laika dusyk buvo parbėgusi namo ir 
tupėjo ant tilto. Šeštadienį, dieną prieš dalybas, Torstenas ją nušovė. 
Visą savaitgalį kūnas gulėjo malkinėj. Vėliau jis liepė Veinei jį užkasti. 

Juhanas prisiminė, kokie garsai sklido, Veinei kapojant lopeta velėną 
už daržinės. Ji jau buvo sušalusi į ragą. Tuomet jis irgi sėdėjo prie 
rašomojo stalo, tik atsivertęs visuomenės mokslų vadovėlį. Jei jis būtų 
manęs prašęs, pamanė jis tuomet. Jei būčiau privėmęs į duobę. 

Pirmadienį jis vėl sėdėjo mokyklos autobuse ir Važiavo sau viską 
palikęs. Dabar jis turi čia pabūti. Ištisą savaitę. Visas Savaites iki rugpjū- 
čio dvidešimt antrosios. Jam reikės Išrauti kelmus aštuonių hektarų 
pušyno skynime, o vėliau jie sodins kontortas biržėje aukščiau Aldaso. 

Dabar jis buvo, šiaip ar taip, dykas ir sėdėjo čia su Knyga nejudinamas 
dėka Gudrunos. Jis galėtų tapti veterinaru. Arba Žemės matininku. 
Knyga knygai nelygu. Ne viskas tas pats mėšlas, netgi Torstenui. Peras 
Ulia dirbo Orėje kranininku. Bjormnė kirto medžius Švedų celiuliozės 
bendrovei, pastaraisiais metais ir Peka. O dabar jis kalbėjo apie Spets- 
bergeno kasyklas. Arba naftos platformą. Bet galbūt tai tik kalbos. Arba 
svajonės. 

Peka turėjo svajonių toj košėj, kuri vadinama smegenų substancija. 
O kas jo sėklidėse? Ir manosios taip atrodo, pamanė jis. Ir aš smegenyse 
turiu tokią pat substanciją. 

Bet ne tuos pačius genus. 

Dabar jį užplūdo tos mintys. Jis nešiojosi jas galvoje ir nenorėjo jų 
atsižadėti. Bet jis niekad nebūtų išdrįsęs pasiklausti Gudrunos. Be 
užuolankų. 

Jis tai įsikalė, sykį šliuoždamas su ja slidėmis. Tuomet buvo vienuoli- 
kos ar dvylikos metų. Šiaip ar taip, pakankamai ūgtelėjęs, kad įveiktų 
Lokio kalnagūbrį. Jie jau kopė į paskutinį statų šlaitą, kai subirbė 
motorinės rogės. Iš pradžių jie nesusigaudė, iš kur atsklido garsas, o 
paskui staiga vėl stojo tyla. Bet kai jie užžirgliojo dar galelį ir nusiėmė 
slides, kad užsikabarotų į paskutinį sniego plutos luitą, išvydo dangaus 
fone įsibrėžusį Žmogų motorinėse rogėse. 

Šį reginį Juhanas galėjo atkurti bet kuriuo metu. Aukštas vyras. 
Oranžinė impregnuota striukė ir nutrintos juodos odinės kelnės. Diržas 
su sidabrinėm kniedėm ir peilis raginėm kriaunom. Didesnis nei iki tol 
jo matyti peiliai ir smarkiai užriestas. Vyras buvo nusiėmęs kepurę ir 
pasidėjęs ant motorinių rogių sėdynės. Siauri akių plyšeliai stiprioje 
šviesoje, jų ertmėj - juoduma. O užjo- balti ir dantyti Norvegijos kalnai. 

— Jis dairosi savo elnių, - pasakė Gudruna. Jiems užlipus, jis sušuko 
„bouregh!“ ir toliau jiedu šnekėjosi pietų samių šnekta. Juhanas nesu- 
prato net kas dešimto žodžio ir labai sumišo, kai ilgšis jam kažką pasakė, 
ojis negalėjo atsakyti. Jis sukedeno jam plaukus. Susidomėjo juo. 

Šitai jis galėjo atkurti bet kuriuo metu. Bet darė tai retai. Įspūdis 
neturėjo nusidėvėti. Kaip ir ilgšio vaizdas ten aukštai dangaus fone, 
ilgšio, kuris buvo jo tėvas. | 

Buvo taip. Kitaip nepaaiškinsi. 


Dabar jis išgirdo Vidarto automobilį. Tai buvo „Duetas“ su išklerusiu 
duslintuvu. Šunys jau lojo. Jie išgirdo kur kas anksčiau. 

Vidartas taisydavo automobilius ir kartais Perpardavinėdavo naudo- 
tus. „Duetą“ jis laikė tik pieno bidonėliams vežioti. Paprastai juo per 
Torsteno Brandbergo kiemą į aptvarą atvažiuodavo jo žmona. Dabar 
kelionės pasibaigė. 

Prakeiktas čigonas, pasakė Torstenas. Tas luošys, nenusitveriantis 
darbo. Gražiai apsimokestinęs penkiasdešimčiai tūkstančių. Aišku, pri- 
sivogė. 

Bet ir jis pats pirko iš Vidarto keturias Naujut naujutėles „Hakapely- 
tos“ padangas. Ir sumokėjo tūkstantį šimtą. Negalėjo nė šito nutylėti. 

Prie virtuvės stalo jis papasakojo, jog Vidartas lyg niekur nieko paskam- 
binęs į draudimo kompaniją ir pareiškęs: „Šiąnakt man pavogė keturias 
naujas „hakapelytas“, ir blogiausia, kad aš jas esu pažadėjęs Žmogui, 
kuris užvažiuos šiandien į darbą. Todėljūs turit atlyginti žalą nedelsdami“. 

Ar Vidartas čigonas? — vėliau paklausė Juhanas Gudrunos. Bet ji 
nežinojo. Torstenas kalbėjo, kad su tokia pavarde visi perėjūnai. Kodėl 
jis jo nekenčia? — paklausė Juhanas. Koks žodis! Bet ji paliko adatą 
medžiagoje, lyg ieškodama tinkamo žodžio Torsteno ir Vidarto santy- 
kiams. „Jis visad nemėgo Vidarto, - galiausiai ištarė ji. - Matyt, todėl, 
kad jis čia naujokas“. 

Juoduosiuose Vandenyse Vidartas buvo išgyvenęs tik septyniolika 
metų. Daugiau nei Juhanas per visą savo gyvenimą. Aptvare ganėsi 
Vidarto ožkos. Jos šokinėjo tarp automobilių laužo ir buvo švariai 
nugraužusios visus kamienus. Torstenas jam buvo liepęs išvežti surūdi- 
jusį „PV“ ir perkelti elektrinę tvorą. Aptvaro ruožas prie kelio priklausė 
Brandbergams. 

Jau kadai buvo liepęs. Vidartas nusipirko žemę iš senio Enoksono 
našlės, ir ši nesusigaudė, kaip ten yra su tuo aptvaru. Daugelis sakė kelią 
link jo buvus bendruomenės, bet Torstenas tvirtino, kad ruožas nuo 
daržinės priklauso jam, kaip ir ta aptvaro dalis, kurioje stovėjo „PV“. 
Šis švytėjo nuo rūdžių it rudoji lapė, ir ožkos kabarojosi ant kėbulo, kad 
prieitų prie dar žaliuojančio gluosnio. Šiaip aptvaras atrodė lyg nupurkš- 
tas lapus naikinančiais nuodais. 

Prie liudytojų Torstenas paskutinį kartą liepė Vidartui patraukti 
automobilio laužą ir tvorą. Vėliausiai pirmadienį, pridūrė jis. Tai buvo 
tą pačią savaitę, kai Juhanui baigėsi pamokos. 

Vidartas šiek tiek patraukė tvorą ir nurinko visus palaidus laužo 
gelžgalius. Liekanas jis žadėjo pasiimti su frontaliu krautuvų, bet sugedo 
jo hidraulinis įtaisas. Taip toji savaitė ir praėjo. 

Antradienio rytą Vidarto žmona atriedėjo su bidonėlių prikrautu 
„Duetu“ melžti ožkų. Kelias buvo užtvertas vartais. J I išlipo pasižiūrėti 
ir pamatė, kad jie užkabinti tik susukta plienine Viela. Neišdrįsusi jų 
atidaryti, ji apsisuko ir nuvažiavo sau. Vėliau Vidartas kas rytą ir vakarą 
iki aptvaro ir ožkų tvarto nusigaudavo per daubą traktorium. 

Savaime aišku, šitai ilgai nesitęsė- Jis negalėjo If melžti dusyk per 
dieną, ir rūpintis dirbtuve. O jo žmona nemokėjo vairuoti traktoriaus. 
Matyt, jam tai nusibodo. Bet jis nepasiuntė su „Duetų“ žmonos, o 
atvažiavo pats. i 

Neišjungęs Variklio, Vidartas išlipo Ir atidarė vartus. Jis ilgai knebi- 
nėjo plieninę vielą. Kai įvažiavo II automobilis pranyko už daržinės, 

Juhanui ėmė trankytis širdis. Jis žinojo, kad tėvas su broliais jau seniai 
stebi Vidartą. Trobos apačioj pasidarė tylu. „Duetui“ pranykus, nuščiuvo 
ir Šunys. 

Dabar laukan išėjo Peras Ulia. Juhanas matė, kaip jis išlindo iš 
priebučio šešėlio. Jis jau buvo persirengęs ir vilkėjo baltom kelnėm ir 
baltais marškiniais. Kiti, matyt, tebesėdėjo viduje. Kaip ir anksčiau, buvo 
visiškai tylu. 

Peras Ulia nuėjo į staliaus pašiūrę ir išsinešė iš jos grandinę ir 
pakabinamąją spyną. Tuomet stipriai prirakino vartelius prie stulpo. 
Eglinė stulpo mediena geltonavo saulėje. 

Pakabinęs spyną, jis vėl įėjo į namą. Dabar jie geria kavą, pamanė 
Juhanas. Ne, degtinę. Arba kavą su degtine. Gudruna padėjo bandelių 
dar prieš išvažiuodama. Ji lankė Torsteno motiną senelių namuose. 
Namie buvo visi broliai. Jie sėdėjo ten apačioj laukdami, ką nuspręs 
Torstenas. Kol kas jis išsiuntė tik Perą Ulią. Bet Juhano širdis tebesit- 
rankė. 


Vidartas melžė daugiau kaip valandą. Kieme buvo tylu. Atrodė, kad 
sėdintieji apačioj virtuvėje nei kruta, nei šneka. Juhanui norėjos per- 
traukti tylą, bet jis nedrįso įsijungti radijo. Būtų geriau, jei Torstenas 
nežinotų jį sėdint savo kambary ir Žiūrint į aptvarą. Jis tik kiūtojo sau 
tyliai, o sulenktos ir po stalu neišsitenkančios kojos buvo seniai nutirpu- 
S1OS. 

Šunidėje ėmė pašėlusiai skalyti ir naujoji laika, ir Jemtlando špicas. 
Matant, kaip Vidartas išlenda pro daržinę ir sustabdo automobilį, Ju- 
hanui rodės, jog žiūri filmą. Jis viską žinojo, kaip bus. Dabar jis aptiks 
grandinę su spyna. Papurtys ją. Paskui pakels akis į namą. 

O dabar? 

Jis apėjo vartus griovio kraštu. Juk čia nebuvo jokios tvoros. Aptvaras 
prasidėjo kiek toliau. Vartus Torstenas pastatė kaip kelio užkardą. 

Pasiekęs kieme žvyrą, Vidartas sulėtino žingsnį. Šunys dar labiau 
įsiuto. Dabar į Juhano regėjimo lauką pateko Torstenas. Nusitvėręs 
grėblį, jis žarstė žvyrą. 

- Tu privalai atidaryti vartus! - sušuko Vidartas. 

— Užčiaupk žabtus! - atrėžė Torstenas. Sunys bemat nuščiuvo. Gir- 
dėjosi tik grėblio dantų brazdėjimas į žvyrą. Bet paskui Vidartas vėl 
sušuko: 

— Atidaryk vartus! Juk aš Su mašina. 

Torstenas neatsiliepė. Juhanas atsistojo. Daugiau klausytis nebeno- 
rėjo. Stovėjo pasviręs durų link. Vidartas kieme plyšojo garsiai spiegda- 
mas, bet kai pagaliau Torstenas atsakė, galėjai išskirti tik jo žodžius: 

— Nematau, kam turėčiau atidaryti. 

Vėl spigi šneka. Subliuvo Vidarto ožkos. O, kad jis užčiauptų žabtus. 
Ir kaip jis nesupranta, kad dabar geriau išsinešdinti. Palikus automobilį. 
Pieną pasiimtų su traktorium iš kitos pusės. 

Juhanas išgirdo keistą garsą. Kažkas trekštelėjo. Jis pribėgo prie 
lango pasižiūrėti. Torstenas laikė rankoje pusę grėbliakočio. Šis buvo 
perskilęs ir aštriu galu. Jis, matyt, perlaužė jį į kelį. Vidartas stovėjo 
ramiai, spoksodamas į Torsteną. Paskui jis vėl kažką pasakė garsiai 
čerkšdamas, ir tuomet Torstenas žengė link jo du didelius žingsnius ir 
smeigė jam kotu į kaklą. Vėl subliuvo ožkos, paskui abu įbėgo į aptvarą, 
Vidartas priekyje. Jis vilko poliomielito pažeistą koją, ir buvo matyti, 
kad Torsteno nugara pastirusi. Vis dėlto viskas vyko greitai. Prabėgę 
daržinę, jie dingo už jos. 

Šunys vėl pradėjo skalyti ir nenutilo, kol Torstenas sugrįžo, be grėb- 
liakočio. Priėjęs prie verandos, dingo iš Juhano regėjimo lauko. Jis 
užriko šunims užsičiaupti, ir šie pakluso. Vidartas irgi būtų taip pasielgęs 
turėdamas proto. Dabar barkštelėjo verandos durų stiklas. 

Pro grindų klojinį girdėjosi, kaip Peras Ulia kažko paklausė, o Tors- 
tenas atsakė. Paskui Peras Ulia kažką pasakė, o kiti nusikvatojo. Vidar- 
tas išsigando ir pabėgo. Užtat jie apačioj taip smaginasi. Bet jei jis būtų 
sprukęs namo, turėjo išlįsti toj aptvaro pusėj, kurios neužstoja daržinė. 
Turėjo matytis visą kelią, kaip jis maklina kloniu namo. 

O gal jis pasislėpė? Virtuvėj vėl nuščiuvo, ir Juhanui pasirodė, kad 
jie, kaip ir jis, laukia, kada Vidartas išlįs. Viskas nurimo kaitroje. Šunys 
tylėjo. Pro langą Juhaną pasiekė stiprus žolės kvapas. Kvepėjo ir beržo 
lapais. Torstenas buvo šakelėmis apkaišęs verandą. 

Juhanas sėdėjo visiškai tyliai, retkarčiais dirsčiodamas į laikrodį. 
Praėjo vienuolika minučių, kai sugrįžo Torstenas. Tuomet vėl barkšte- 
lėjo verandos durys. Dabar išėjo tėvas su Peru Ulia Iš paskos. Po 
valandėlės išėjo Bjornė su Peka, o galiausiai If Veinė. Jie patraukė ne 
aptvaro link, bet užlindo už namo. Po valandėlės Juhanas išgirdo nuva- 
žiuojant du automobilius. " 

Vos nuslopus variklių birzgesiui, Juhanas nukurnėjo Žemyn. Jis daug 
negalvojo. Tik nukurnėjo laiptais ir išpuolė lauk. Už daržinės atsidūrė 
greičiau nei per dvi minutes. Vidartas gulėjo aukštielninkas įsaulyje. Jo 
kaklas buvo kruvinas. Kraujo pritekėjo į kaklo duobutę, kurioje gulėjo 
ant sidabrinės grandinėlės pasieta plokštelė ar moneta. Dabar ji žlagsojo 

sekliame kraujo klane ir žibėjo lyg mėnuliukas. Kiek toliau stovėjo visa 
ožkų banda ir spoksojo į Juhaną. Po valandėlės jos ėmė rupšnoti. 

Juhanas truputį prisilietė Vidarto rankos ir skruosto. Vidarto veidas 
buvo apžėlęs žilais šeriais. Jis atrodė senesnis nei paprastai. Kepurė su 
snapeliu gulėjo po galva. Joje rudavo didelė prakaito dėmė. Jis ką tik 
melžė ožkas, ir tai galėjai užuosti. Kūnas ir drabužiai dvokė. 

Bėgti namo pagalbos nebuvo jokios prasmės. Juose nė gyvos dvasios. 
Jei Gudruna būtų namie, ji greičiausiai pasirūpintų Vidartu. Jis dar sykį 
palietė pilkai nublyškusį skruostą ir pamanė, kad jis kaip didžiulė avinė 
kempinė. 

Jis vėl pasileido tekinas. Pasirinko kelią per daubą link pirmutinės 
sodybos, priklausančios Vestlundams. Elna pasitiko jį verandoje. Ji 
stvėrė jį į glėbį, ir jis nebesusigaudė: pravirko ar susivėmė. Atrodė, kad 
viskas prasiveržė išsyk. 


Į Juoduosius Vandenis Birgeris leidosi su Oke Vemdaliu. Ketino pažve- 
joti. Žvejyba dabar, artėjant vasarvidžiui, greičiausiai jau buvo įsibėgė- 
jusi. Bet tam tikra prasme viskas prasidėjo kaip paprastai: pakėlęs vokus, 
dirstelėjo į drumstus obuolius su aukštyn išvirtusiom rainelėm. Užčiuo- 
pė pulsą prie plaštakos. Kaklo negalėjo liesti nenusiprausęs. 

Kraujoplūdžio, šiaip ar taip, nereikėjo stabdyti. Kraujas buvo subėgęs 
į kaklo duobutę ir sukrešėjęs. Jis parodė Okei, kaip netoli miego arte- 
rijos būta žaizdos. Jos kraštai buvo apskarę, lyg išplėšti grublėtu įrankiu. 

Po valandėlės Vidartas atgavo sąmonę. Jis sakėsi buvęs parmuštas. 
Torsteno Brandbergo. 

- Kuo jis trenkė? 

— Kumščiu. 

Jie padėjo jam atsistoti. Jis vos laikėsi ant kojų. 

— Man sukasi galva, - pasakė jis. - Akyse juoda. 

Bet Birgeris jį pastatė. Jis įtarė Vidartą apsimetinėjant. Norint įteigti 
Okei Vemdaliui, kad popieriai visai prasti. Dabar, kai jam taip velnio- 
niškai pasisekė įvykio vietoj netikėtai atsiradus Biuvongeno policijos 
šefui. Ir gydytojui. Bet jis ilgokai neatgavo sąmonės, ir Birgeris nenorėjo 
rizikuoti. 

— Važiuosi į ligoninę, - pasakė jis. 

Vidartas nesipriešino. Bet jis nerimo dėl pieno. J O Žvilgsnis vėl pasi- 
darė kandus. Atrodė it velnių priėdęs. Sakytum pasijuto savam kaily, 
vos tik užsivožęs kepurę. Ir kurių galų aš čia dabar atsitrenkiau, pamanė 
Birgeris. Jis vėl pakartojo šiuos žodžius, kai tik JIe Itempė Harį Vidartą 
į Vestlundų virtuvę. Jie buvo užsukę pas Vestlundus, nes Birgeris norėjo 
pasiteirauti apie Elną. Prieš keletą savaičių JIS siuntė ją į Estersundą dėl 
tulžies. Asaras paskambino Ivaruį Junsai. Greitosios pagalbos mašinos 
nereikėjo. Užteko didelio Ivaro taksi: | 

Laukdami taksi, jie užėjo į verandą ir užsirūkė. Birgeris ketino mažu- 
mėlę papasakoti apie Vidartą ir Torsteną Brandbergą, bet jiems besto- 

vint pasirodė Vidarto žmona. Žinoma, jie jai paskambino, ir ji atbėgo 
susisukus plaukus stambiais suktukais ir ašarodama. Kai Ivaras priva- 
žiavo su „Mersedesu“ ir jie padėjo Vidartui atsigulti ant nuleistos 
sėdynės, ji sušuko: 

— Ką man daryti su pienu? Ir automobiliu? 

Asaras Vestlundas pažadėjo jai nuvežti pieną namo su traktorium. 

— „Duetą“ galbūt geriausia kol kas palikti. Bet aš pasikalbėsiu su 
Torstenu. 

Paskui taksi nuvažiavo, ir Birgeris su Oke nuėjo pas berniuką. Šis 
gulėjo ant vyno raudonumo pliušinės sofos miegamajame. Elna buvo 
nuleidusi užuolaidas, ir melsva šviesa dar labiau blyškino jo veidą. Jis 
buvo ne daugiau kaip šešiolikos, storais juodais plaukais ir siaurom 
rudom akim. Kai atsikėlė, jis pasirodė esąs aukštas ir laibas. Šiaip labiau 
panėšėjo į Gudruną nei į Torsteną. Jis pasisveikino paduodamas ranką 
ir jiems susėdus šnairomis dirstelėjo į Elnos pastatytą kibirą. Ant dugno 
buvo truputį privemta, ir dabar jis pastūmė kibirą už sofos. Atrodė ir 
sutrikęs, ir išsigandęs. 

— Kaip laikaisi? 

Jis sukrutėjo, bet neatsakė. 

— Vidartas išvažiavo į ligoninę, - tarė Birgeris. - Bet nieko pavojinga, 
jis jau ant kojų. 

Rudos akys išsiplėtė. Negi vaikinas manė Vidartą mirus? 

— Čia Okė Vemdalis. Ar žinai, kas jis? 

Vaikinas papurtė galvą. 

— Aš esu naujasis Biuvongeno policijos šefas, - prisistatė Okė. 

— Kas... kas pranešė? - paklausė Juhanas. 

— Niekas nepranešė. Mes sėdėjom Vestlundų virtuvėj, kai tu atėjai. 
Ruošėmės žvejoti. 

— Kas atsitiko? - paklausė Okė. 

— Aš nežinau. 

Jis sėdėjo rankomis įsirėmęs į šlaunis ir palenkęs galvą. Rudų akių 
žvilgsnis buvo nesugaunamas. 

- Bet tu atbėgai pagalbos. 

- Taip. 

— Ar matei, kaip jį partrenkė? 

Jis papurtė galvą. 

- Tai iš kur žinojai, kad jis ten guli? 

— Aš Mačiau jį ateinant. 

— Ir Torsteną iš paskos? 

Berniukas neatsakė, tik dirstelėjo į kibirą ir gurktelėjo keletą sykių, 
lyg norėdamas parodyti, kad jį pykina. Miegamajame buvo išties karšta, 
bet Birgeris abejojo, ar tikrai jį dabar pykina. Galbūt apsimetinėja 
vengdamas atsakymo. Valandėlę luktelėjęs, Okė paklausė: 

— Ar matei, kad tavo tėvas nusekė iš paskos? 

— Nežinau. Apie tai nepagalvojau. 

— Ar matei jį? Ar jis turėjo kokį įrankį? 

Juhanas tylėjo. 

— Mes radom vieną, - pasakė Okė. - Tokį aštrų pagalį. Nulaužtą. 

Tuomet berniukas trūktelėjo nelyginant katė savo ilgą kūną ir aki- 
mirksniu susirietė į kamuoliuką, atgręžęs jiems nugarą. 

— Palauk, - tyliai ištarė Birgeris. - Eime į virtuvę, išgirsi priežastį. 

— Ar tu ją Žinai? 

— Visi Žino. 

Bet jie nespėjo išeiti. Iš virtuvės pasigirdo garsūs balsai, paskui atsi- 
darė miegamojo durys ir ant slenksčio išdygo Gudruna, apšviesta iš 
virtuvės, dėl to jos veidas atrodė veik juodas. 

— Ką jūs darot? 

Priėjusi ji palietė Juhaną. 

- Jis neturi ką pasakyti apie šį įvykį, - tarė ji. - Jis tik suteikė pagalbą 
Vidartui. 

— Mes privalom jį iškvosti. 

— Po perkūnais! - nusikeikė Gudruna. - Juk nieko neatsitiko, ką jis 
būtų galėjęs matyti. 

Ji buvo žema. Atrodė keistai, kai ištraukusi iš sofos ji bakino išstypusį 
berniuką pro duris. Jis išėjo nuleidęs galvą. Okė nusekė įkandin. 

— Juk tu supranti, kad įvykis bus nagrinėjamas. 

— Nagrinėk pats. O Juhanas prieš savo tėvą neliudys. 

Ji išstūmė berniuką ir vėl užtrenkė virtuvės duris. Okė žengtelėjo lyg 
ketindamas juos sustabdyti, tačiau Birgeris pasakė: 

— Palik juos ramybėj. Vis tiek dabar jo neiškvosi. 

Jie išgirdo nuvažiuojant mašiną. Ant suolo šalia VIens kito sėdėjo Elna 
ir Asaras. Lyg svečiai savo pačių virtuvėje. 

— Mes einam į lauką, - pasakė Birgeris. 

Ne taip lengva buvo papasakoti apie Torsteną Brandbergą ir Vidartą 
nieko nežinančiam Okei. Apskritai į Juoduosius Vandenis jis anksčiau 
dar nebuvo užklydęs. Bet jie priklausė jo apylinkei. Jis atsikėlė iš Doro- 
tėjos, o pareigas perėmė prieš keletą mėnesių. Su Birgerių jie kartu buvo 
išvažiavę vieną sykį. Dėl savižudybės pasienyje. Okė nuovadoje neturėjo 
nei ko pasisiųsti, nei automobilio. 

Prasigėręs tėvų sūnelis užlipo ant aukšto ir nusišovė šratiniu šautuvu. 
Kai po kelių valandų jie įsėdo į automobilį važiuoti atgal, Birgeriui 
pasirodė, kad jis išgirdo klykiant paukštį. Tik vėliau suprato klykus 
mamą. 

Birgeris dar buvo užsukęs pas juos vasaros pradžioje, kaimynystėje 
lankydamas ligonį. Tuomet motina buvo paguldyta į Friosiono kliniką, 
o tėvas sėdėjo virtuvėje. Jis ilgai laikėsi gyvas kava ir cigaretėmis ir įėjus 
Birgeriui visiškai susmuko. Jis verkė pirmą kartą po sūnaus mirties. 
Birgeris užlipo ant aukšto pasižiūrėti, ar jie susitvarkė. Bet dėmės buvo 
likusios, o ant lubų matėsi sudžiūvusios smegenų liekanos ir šratų 
papliūpos žymės. Ant laido tebekabojo peršauta lemputė. Jis iškuopė 
aukštą kaip mokėdamas geriau, su grindų šepečiu ir grandykle. Paskui 
pasirūpino, kad į namus ateitų globėja ir išvirtų valgyti vienišam likusiam 
vyrui. 

Okė ir Birgeris perprato viens kitą jau per pirmą išvyką ir ilgą kelionę 
automobiliu namo. 

— Aš pažįstu Juhaną, - tarė Birgeris. - Jis lanko Biuvongeno gimnaziją 
ir yra mano vaiko bendraklasis. Berniukas imlus mokslui, tačiau tik jo 
mama Gudruna mano, jog jam reikėtų toliau mokytis. Kiti vaikai yra 
Torsteno sūnūs nuo jo pirmosios žmonos Mimi. Ji mirė nuo kraujo 
išsiliejimo į smegenis gimdydama Veinę. Tuomet atėjo Gudruna padėti 
jam su berniukais šeimininkauti. Ji iš: didelės samių giminės. Bet iš 
neturtėlių. Bedirbdama pas Torsteną ji pastojo, ir taip gimė Juhanas. 
Nepraėjus nė metams po Mimi mirties. Veinė su Juhanu veik vienme- 
čiai. | 

— Ar jie visi samiai? 

— Ne. Tik Gudruna. Ir Torstenas niekad nebuvo samių draugas. 
Lapiai neturį gyventi kaime. Būtent tokios nuomonės jis laikosi, ir ne jis 
vienas. Torstenas anksčiau garsėjo kaip baisus mušeika. Kai dar buvo 
jaunesnis ir pasigerdavo, Vaikščiodavo po žmones klausinėdamas: „Ar 
tau reikia ką nors prilupti?“ Jis salėdavo nusitrenkti net iki Biuvongeno, 
kad pritvatytų kokį tipą: Aš niekad nepatikėsiu, kad Juhanas gerai 
sugyveno su savo netikrais broliais ar kad jis iš tikrųjų sutarė su tėvu. 
Bet tu matei Gudruną. Jie Nepajudins nė plauko ant bernioko galvos jai 
matant. Todėl suprask: J uhanas gali patekti į keblią padėti, jei jie įsikals, 
kad jis įdavė Torsteną. 

— Galbūt jiems galima paaiškinti. Juk jis nežinojo mus čia sėdint. 

— Nesu tikras, kad jie klausysis, - atsakė Birgeris. 


Kai jie įžengė į prieangį, galvos judesiu ji parodė jam lipti tiesiai į savo 
kambarį. Po penkiolikos minučių ji atnešė jam sumuštinių su sūriu ir 
stiklinę pieno. Juhanas sėdėjo lovoje, nedrįsdamas nueiti net į tualetą. 
Jis baiminosi, kad jo neišgirstų Torstenas. Bet ji pasakė, kad nė vienas 
iš jų dar neparsiradęs namo. Tuomet jis nuėjo į tualetą ir jam rodės, kad 
šlapinasi ištisas penkiolika minučių. 

Kai jis grįžo, Gudruna sėdėjo prie rašomojo stalo, įsistebeilijusi že- 
myn į aptvarą. Ji buvo nuliūdusi, sėdėjo ir kramsnojo lūpų šerpetas. Jam 
visad sugesdavo nuotaika, kai ji liūdėdavo. Dažniausiai jis pats būdavo 
kaltas. Jis pykindavo tėvą ir erzindavo brolius. 

— Aš nežinojau, kad ten policija, - pasakė jis. 

— Tu niekuo nenusikaltai, - atsakė ji, bet jam pasirodė, jog Žodžiai 
nuskambėjo mechaniškai. Jis norėjo sužinoti, ką ji mąsto. Jam dingte- 
lėjo, kad ji apie jį žino viską. Veik visad. O jis apie ją nežinojo nieko. Ji 
buvo mama, ir viską, ką ji veikdavo virtuvėje ir kieme, galėjai iš anksto 
įspėti. Taip pat kaip ir mažne visas jos šnekas. Bet jis nežinojo paties 
svarbiausio dalyko. Apie tą laiką, kai ji laukėsi vaiko. Apie žmogų 
motorinėse rogėse. Arba kodėl ji susituokė su Torstenu. 

- Jei jį nuteis už kūno sužalojimą, jie turbūt atims iš jo ginklą? — 
paklausė jis. 

— Kol kas jo dar niekas neapkaltino. 

— Aš turiu galvoj, jei taip atsitiktų. Tuomet jis turbūt neliktų medžiok- 
lės vadovu? 

— Liaukis, - tarė Gudruna. Tarytum ji įtarė jį norint, kad Torstenas 
prarastų licenciją. 

Paskui jis ėmė jai pasakoti, ką iš tikrųjų matęs pro langą. Bet ji 
nenorėjo išgirsti. 

— Palūkėk čia valandėlę, - pasakė Ji. - Paskui aš pasišnekėsiu su 
Torstenu. 

Ji atrodė išvargusi, kai atsikėlė. Buvo dailiai apsirengusi baltu med- 
vilniniu megztiniu ant smulkiai gėlėtos suknelės, avėjo aukštakulnėm 
basutėm. Bet veidas vėl atrodė kasdieniškai, nes sėdėdama ant lovos ji 
nusikramtė lūpų dažus. 

Po valandėlės jis išgirdo ją kruopščiantis virtuvėje. Trinktelėjo spintos 
durys, sutarškėjo porcelianas. Ji traukė indus iš džiovyklos. Įprasti garsai 
jį ramino. 

Apie pusę septynių automobiliai parvažiavo. Jis išgirdo, kad brolių 
balsai rėksmingi ir kimūs. Matyt, jie buvo gerokai paėmę. Torstenas 
juokėsi iš kažkokių Veinės žodžių. Gudruna ėmė kepti žuvį, ir kvapas 
veržėsi viršun į jo kambarį. Jie valgė savo uždelstą vakarienę, o ji taip ir 
nepakvietė jo prie stalo. Jis sėdėjo uždarytas kambary it koks nusikaltėlis. 

Jis buvo vienintelis iš brolių, niekad neluptas Torsteno, jį apgindavo 
Gudruna. Bet jis, niekad negavęs lupti, labiausiai to bijojo. Ir jie šitai 
žinojo. Jos apsauga darė jį juokingą. 

Jis atsikėlė ir ėmė lipti žemyn. Tačiau vidury laiptų išsigando. Ne jų 
smūgių, o sunkių pusiau primerktų Torsteno akių, jo girto tykojimo. 
Brolių staigių judesių siekiant pagąsdinti. Tuomet jis nusprendė pameš- 
kerioti. 

Tomis ankstyvos vasaros naktimis jis meškeriodavo prie Šuns ežero, 
visiškai netoli ganyklų tako. Tuomet jis matydavo, jei kas lipdavo prie 
sakalo lizdo ties Loberonu. Kad pultų nuo didžiojo kelio, jis netikėjo. 
Henris Striomgrenas pastebėdavo ten viršuje kiekvieną automobilį. 
Pernai vasarą prapuolė du jaunikliai. 

Striukė kabojo priemenėj, o meškerė ir batai stovėjo prieangy. Jis 
stengėsi nebilsnoti meškerės, bet kai išėjęs paleido mopedą, užparpė 
kaip reikiant, kad jie nemanytų, jog jis sprunka. Jis žinojo juos matant 
jį pro virtuvės langą. Sliekų prisirinkdavo įkalnėj pas Aldą, nes ten 
pasistatydavo mopedą leisdamasis prie Šuns ežero. Senutė gulėjo slau- 
gos ligoninėje, ir aplink Verandą jau žėlė tvirtos žolių šluotos. Paprastai 
jis išsikasdavo sliekų už JOS malkinės. 

Šiukšlyne kiek giliau į Mišką jis susirado konservų dėžutę, o malkinėj 
barkšojo senas bulvių kauptukas. Jis spėjo parausti žemę vos keletą 
kartų, kai išgirdo atvažiuojant automobilį. Sukdamas šis užlėkė ant 
žvyro. Automobilis sustojo, ir veik tą pačią akimirką trinktelėjo jo 
durelės. Juhanas ėmė klausytis balsų ir žingsnių. 

Broliai apsupo jam net Nesumojus, duoti žinią padams ar ne. Jis 
stovėjo su kauptuku rankoje, o broliai, apspitę iš visų pusių, atrodė 
nusiteikę žaismingai. Jie mindžikavo lyg futbolininkai, laukiantys atsk- 

riejančio kamuolio. Kai jie prisiartino, jis užuodė skutimosi losjono ir 
alaus tvaiką. 

Jie, matyt, atsikėlė vidury vakarienės ir išsekė paskui jį. Gudruna 
neįstengė jų sulaikyti. Be abejo, ji mėgino. 

Jis suprato, kad jo gyvenime prasideda kažkas nauja. Tai prasidėjo, 
kai jis išėjęs iš namo pasiėmė mopedą ir užparpė parodydamas jiems, 
kad jam nė motais, ar jie jį mato. 

Jis įsmeigė kauptuką į rudą žemę, pilną dilgėlių šaknų ir stiklo šukių. 
Tuomet pasiėmė meškerę, sliekų skardinę ir ėmė kopti ganyklų taku. 
Jie nulydėjo jį baksnodami iš visų pusių ir klausinėdami, ko jis bijąs. 
Norom nenorom jis ėmė risnoti. Tuomet Veinė prisivijęs pakišo jam 
koją ir pargriovė. Peka griebė už rankos ir pakėlė. 

— Stok, velniai rautų! 

— Ko jūs norit? 

Bjornė smogė jam kumščiu į pilvą. Nors užvožė ne iš visos jėgos, 
Juhanas susirietė lyg nusilenkdamas, ir broliai prajuko visi kaip vienas. 
Apimtas šleikštulio, jis užuodė miško dvelksmą. Bet kelio ten nebuvo. 
Jie saugojo jį iš visų pusių. Peras Ulia ir Peka užsidegė cigaretes. Bjornė 
papurtė galvą, kai tie pasiūlė ir jam, ir užsikišo už lūpos gniužulą 
kramtomojo tabako. Viršutinė lūpa persikreipė. Ji atrodė išpurtusi. Jis 
stovėjo prasižiojęs, kaip jam buvo įprasta, ir spigino akimis į Juhaną. Bet 
lyg ir neketino smogti dar kartą. 

— Ko tu bijai? - paklausė Peka. - Gal šauksiesi policijos? 

- Kaip, po velnių, tu stovi? Bijai apsimyžti? - pasiteiravo Veinė, o kiti 
nusikvatojo. Dabar Veinė bus laikomas vyru. Jis sudavė Juhanui, bet 
žaismingai, ir ne per veidą. Paskui jie paliko jį ramybėje. Galbūt baimin- 
damiesi dėl savo drabužių, nes vilkėjo šviesiom kelnėm ir striukėm. 

Veinę vis labiau erzino, kad Juhanas tik dangstos1 Nuo smūgių visai 
nesigindamas. Jis negalėjo parodyti, ką sugeba. Tada jis pradėjo karatė 
puolimą, įtemptą delną atstatęs Juhanui prieš pat veidą. 

Bjornė su Peka valandėlę paliko juos. Kiek įkalniau miške kažkas 
barkštelėjo. Paskui jie sugrįžo, ir Peka pasakė VeInei: 

— Atnešk buksyrą. 

Jie suriš mane, pamanė Juhanas. Paliks mane surištą prie eglės ir 
nueis. Daugiau nieko nebus. Jie nedrįs dėl Gudrunos. Arba dėl policijos. 

Bet Peka jo nesurišo buksyru. Tik pakišo ji Juhanui po pažastim ir 
trūktelėjo. Juhanas pasijuto lyg suspaustas kilpa. Paskui nusivarė 1 
priešais save. Jie padarė nedidelį lankstą nuo kalnų tako. Tarp eglių jis 
išvydo aptrešusį medinį dangtį, atremtą į akmenį. Jie prispyrė jį prie 
apvalaus akmeninio rentinio krašto. Tuomet jis suriko. 


na 
Naša 


10 


UT 
UT) 


28 


Jiems besiruošiant įstumti jį pro angą, jis priešinosi kiek galėdamas. 
Spardėsi ir kandžiojo jiems rankas, kol gavo per sprandą. Paskui jis dribo 
ir pajuto stiprų skausmą, virvei užsiveržus nuo kūno svorio. 

Jis kybojo su giliai į pažastis įsirėžusia virve ir apsunkusiomis kojomis. 
Vandens dar nesiekė. Viršuje girdėjo balsus, bet nesuprato, ką jie rėkia. 
Paskui nugarmėjo. 

Pabudo šulinio dugne. Kiek susigaudė, šulinys buvo nusekęs ir galbūt 
niekad nenaudotas, kol čia gyveno Alda. Jis gulėjo pusiausėda molio 
pliurzėj, apjuostas virve. Iš pradžių jam pasirodė, kad kažką susilaužė, 
bet kai atsargiai pajudino galūnes, suskaudo tik tose vietose, kur veržė 
virvė. Jis vilkėjo stora impregnuota striuke, todėl buksyras ne itin smar- 
kiai įsirėžė. Neužgriebė nei mazgo, nei virvės galo. Matyt, jie buvo ant 
nugaros. Ankštoje ertmėje pamėgino atsisėsti patogiau ir žvilgtelėjo 
aukštyn. Šulinio anga vasaros vakarą rodės veik balta. Viršuje veidų 
nesimatė. Neišgirdo ir jokių garsų. 

Jis sėdėjo skystame dumble. Dugnas buvo akmenuotas. Pasirangė, 
kad mažiau skaudėtų. Paskui ėmė grabalioti savo peilio perpjauti virvei. 
Kai susiradęs perpjovė nailoninį lyną, spaudimas atlėgo ir jis atsistojo. 
Niekas nebuvo lūžę. Nustatyti šulinio gylį sekėsi sunkiai. Šviesus skritu- 
lys aukštai viršuje pamėlo. Jis geriau apžiūrėjo šulinio sienas. Vanduo 
šiek tiek sėmė aulinių nosis. 

Šiaip ar taip, jie neuždėjo dangčio. Jie greitai grįš ir nuleis virvę. Gana 
greitai. Juk jie nenorės, kad kas išgirstų jo pagalbos šauksmus. 

Bet jis neketino šaukti. Jie greičiausiai sėdi automobilyje laukdami, 
kada jis ims šauktis pagalbos. Jie visad manė jį esant bailų. Jis visad 
nueidavo savo keliais, kai jie su kuo nors susipešdavo. Bjauru Žiūrėti, 
kai muša žmogų. Bet sėdėdamas šulinio dugne jis jautė, kad jie apie jį 
žino dar ne viską. Jis Nešauks. To malonumo jie nepatirs. Prakeikti 
šūdžiai. 

Jis pavargo stovėdamas. Sėdyne ir dilbiais įsiremdavo į šulinio sienas, 
kad sumažintų slėgį. Jam dilgčiojo ir maudė kojas bei nugarą. Stačias 
ilgai neištvers. 

Kiek laiko jie vers jį Čia stovėti? Valandą? Dvi? O gal visą naktį? 
Blogiausia būtų, jei jie NUVažiuotų į kaimą ir visai nusigertų. Tuomet jį 
užmirštų ir ištrauktų tik 8€rokai įpusėjus vasarvidžio dienai. Gudruna 
jo ieškotų, jam neparsiradus namo. Apsukusi ratą automobiliu; Ji pama- 
tytų mopedą. Taigi paryčiu vertėtų šaukti. Bet šaukti jis neketino. Sįsyk 
Gudruna jo neparsiveš Namo. Viskam ateina galas. 


Ji paėmė Miją už rankos ir ėmė leistis kranto link. Prie vandens stovėjo 
namas. Sena nedažyta medinė troba, sutrūnijusi nuo lietaus ir senatvės. 
Sulaukėję žolynai aplink trobą; builių kuokštai žydėjo drauge su sinava- 
dais lysvėse, kurių žemė buvo įdubusi ir sudžiūvusi iki pelės rudumo. 
Serbentų krūmai suaugę vienas su kitu ir nulinkusios brūzgynų šakos 
įsišaknijusios. Ežero šlaite aviečių krūmai buvo susipynę neįžengiamai. 
Žolė siekė Mijai iki juostos, o prie pat verandos plačiai kerojo dilgėlės. 
Ji nenorėjo bristi gilyn į žalią masę, kurioje zvimbė vabalai. Iš jos sklido 
prieskonių ir puvėsių kvapas. 

Anė užkėlė ją ant cementinio šulinio dangčio ir paliko laukti, kol pati 
nulipusi prie vandens prisisems butelį. Bet Mija atsisakė gerti ežero 
vandenį. Ji papurtė galvą, kietai sučiaupusi lūpas. Vanduo buvo visiškai 
skaidrus. Perregimas it stiklas iki pat rudo akmenuoto dugno. Bet ji 
negėrė. 

Iki baltai dažytos parduotuvės su dviejų šalių vėliavėlėmis virš durų 
nuo dilgėlėmis aptekusio namo buvo ne tiek jau daug žingsnių. Aikštelę 
prie degalinės kraštavo supuvusios tvoros likučiai. Kažkada ji turbūt 
priklausė dabar jau išnykusiai trobai. Šalia įdubusios malksnomis deng- 
tos rąstų daržinės stovėjo ilgas ir siauras žaliai dažytas medinis trobesys, 
greičiausiai sąjungų ar kaimo sueigų namai. Iš kitos PUSėS stovėjo, matyt, 
gyvenamasis namas, nes ant visų žemutinio aukšto langų kabėjo tankiai 
surauktos nailoninių nėrinių užuolaidos. Bet palėPės lange buvo didelė 
skudurais užkišta skylė. Antrą lango pusę atstOjo Presuotų pjuvenų 
plokštė. 

Jai buvo sunku suprasti kaimą, kuris daba!, PO antplūdžio prie atva- 
žiavusio pašto autobuso, visai nutyko. Nuosmukis ir irimas ramstėsi 
naujomis statybomis ir patobulinimais. Kodėl JIEMS nerūpi nugriauti 
apirusius ir sutrešusius pastatus? Ar jie JŲ nebematė? 

Kaimiečiai galbūt matė tik tai, kas priminė didelės gyvenvietės įrangą. 
Ten, kur ji įžvelgė griuvimą ir nuopuolį, jie regėjo naujoviškumą ir 

tobulėjimą. Ir ten Danas matė visko pradžią. Nes tokio kaimo, kokį ji 
dabar išvydo aiškioje vakaro šviesoje, jis nepavaizdavo nei laiškuose, nei 
per trumpus telefoninius pokalbius - turbūt iš būdelės šalia parduotu- 
vės. 

Žolynai buvo nešvankūs. Ji pagalvojo apie pernelyg vešlių gaktos 
plaukų brūzgus (kuriuos pamatęs pirtyje nukreipi žvilgsnį į šalį). Šito ji 
nesitikėjo. Kažkokia skursna greičiausiai. Taupios, blyškios spalvos. Bet 
visi vaizdiniai, kurie jai laukimo ir nerimo savaitėmis rodės tokie ryškūs, 
išnyko it dūmas. 

Jos grįžo prie krepšių ir atsisėdo laukti. Kitapus kelio saulėje švytėjo 
žole apžėlę skardžiai. Pievų gėlės čia buvo ryškesnių spalvų, kokių ji 
niekad nebuvo mačiusi. Priešais parduotuvę stovėjo moderni, žaliai ir 
rudai dažyta vila, primenanti daržinę. Pusrūsis buvo aukštas, nes namas 
stovėjo ant stačios pakriūtės. Jame buvo maža krautuvėlė; ant medinės 
iškabos išdegintas užrašas skelbė: Žvejų krautuvė. Prie sienos ant įkypai 
palinkusio koto kabėjo Švedijos vėliava. Krautuvėlėj šmėžavo vyriškis. 
Anė paėmė Miją už rankos ir perėjo kelią. 

Durys buvo užrakintos, bet jis atidarė pabeldus. Jis neturėjo parduoti 
nei limonado, nei sulčių, tačiau Mija tikriausiai mielai išgertų praskiesto 
sirupo, pasiūlė jis. Anei nereikėjo mokėti už sirupą ir bandeles, kurias 
jis atnešė į viršutinio aukšto virtuvę. Užtat ji turėjo patenkinti jo smal- 
sumą. 

Jo žilstelėję plaukai buvo sušukuoti į priekį ir gerokai užaugę ant 
sprando ir ausų, jis mūvėjo kelnes su į apačią platėjančiomis kiškomis. 
Su ankštomis kelnėmis jis atrodė jai idiotiškai, veik nepadoriai. Bet 
mada prasiskverbė net čionai, ko ji taip pat nesitikėjo. Iš išvaizdos jis 
buvo išsekęs. Po akimis ant skruostų karojo raukšlėtos ir nukabusios 
odos maišeliai.. Nosis buvo didelė ir stambiai porėta, o akių vokai 
apsunkę. Bet jis jokiu būdu neatrodė pavargęs. 

Ji papasakojo jam kiek įmanoma mažiau. Kad jas turėję sutikti. Kad 
jos keliaujančios iki Nilso sodybos. Jis paklausė, ar ji turinti omeny 
Nirsbuaną. Ką jos ten veiksiančios? 

— Mes ten gyvensim, — staiga atsiliepė Mija. Iki tol ji gurkšnojo 
praskiestą sirupą ir valgė bandeles nė nepyptelėdama. Jis nusijuokė. 
Anė niekad nepamiršo jo juoko. Paskui jam dingtelėjo mintis: 

- Ar jūs ne šernbergiškės? 

— Mes iš Stokholmo, - atsakė ji. Bet spėdamas jis ne visai suklydo. 
Nilso sodybą Danas surado per Šernbergo kolektyvą. 

— Vadinasi, jūs atimsit Nirsbuaną iš Brandbergų. Tas nebus lengva, - 
sukikeno jis. Ji nesuprato, ką jis turėjo omeny. Jis jai nepatiko. Daugiau 
pasakoti apie save ji nenorėjo. 

Tuomet pasigirdo automobilio ūžimas, ir Mija pribėgo prie lango. Bet 
tai buvo ne Danas. Iš didelės „Volvos“, kuri privažiavo prie namo 
švirkšdama žvyrą iš po padangų, išlipo keturi vyrai. Tiesą sakant, atva- 
žiavo trys vaikinai ir berniukas. Vargu ar jam buvo aštuoniolika. Kai jie 
įėjo į krautuvę, nuo jų tvokstelėjo skutimosi losjonu ir degtine. Vienas 
jų vilkėjo baltai, o jo kelnės buvo molinos. Lyg jam kas būtų įspyręs. 
Kelnės buvo siauros, iš plonos medžiagos. Anė aiškiai matė tarp šlaunų 
išsišovusį kapšelį ir varpą, todėl turėjo nusukti akis, kai šis į ją pasiŽiū- 
rėjo. Jie buvo apsitaisę vasarvidžio išvakarėms, ir ji: dar kartą įsitikino, 
kad ir čia sekamos mados. Kaip vaikiškai ji viską iki šiol įsivaizdavo. 

Jie užkėtė krautuvėlę savo stambiais kūnais ir galingais balsais. Bet 
ją išvydę nutilo ir, regis, užmiršo, ko atėjo. Jų nedomino žvejybos įrankiai 
ar šokoladų ir vakarinių laikraščių vitrina. 

— Tai šit kaip, - pasakė vyras už prekystalio ir įrėmė žvilgsnį tiesiai į 
Anę. Ji suprato, kad jos čia daugiau nepageidaujamos, ir pasijuto nepa- 
togiai. Paėmusi Miją už rankos, ji išėjo. Vos uždariusi duris, išgirdo, kad 
jie vėl gerklėja. 

Mija norėjo siusio, ir jos sulindo į serbentų krūmus. Dano vis dar 
nesimatė. Lauke nebebuvo taip tylu kaip anksčiau. Prie Sąjungų namo 
privažiavo autobusas, ir iš jo ėmė krauti muzikos instrumentus ir dide- 
lius garsiakalbius. 

Ji ketino atsisėsti su Mija ant apleisto namo prieangio laiptelių ir 
palaukti. Bet iš žolės atskrisdavo vabzdžų, veik neįžiūrimų taškelių, 
kurių įkandimai nudegindavo it laužo žiežirbos. Mija pradėjo verkti. 
Stvėrusi ją į glėbį, ji pasileido į aukštą žolę, kas žingsnis pakeldama 
kandžiojančių ir deginančių vabzdžių debesis. Viršuj Prie parduotuvės 
krovimo aikštelės joms buvo palyginti ramu. Regėjos, kad jos įsikūrė 
žolių ir lapų karalijoj. 

Ant žole apžėlusių skardžių vakaro saulėje plieskė vėdrynai ir rau- 
donžiedžiai šakiniai. Ežeras tebebuvo tykus, tik sutirštėjo jo spalvos. Iš 
Sąjungų namo sklido garsiakalbių baisiai sustiprintas bosinės elektrinės 
gitaros džerškesys ir klaviatūros pasažai. Ketvertas vyrų išėjo iš Žvejų 
krautuvės ir susėdę į automobilį apžiojo alaus butelius. Jie sėdėjo 
atsilapoję duris ir iškišę kojas. J auniausias, pasilikęs alt laiptų, ištuštino 
butelį, demonstratyviai nusiriaugėjo II sviedė jį ant žvyro. Jo bendrai 
nusijuokė. Išėjęs krautuvės savininkas kažką tyliai pasakė. Jis pasiėmė 

butelį, metęs žvilgsnį į kitapus kelio laukiančią Anę. Ji suprato jį užsii- 
minėjant nelegalia prekyba. Buteliuose turbūt buvo stiprusis alus. 

Atvažiavo daugiau automobilių ir užšliuožė ant pakelės Žvyro. Juose 
sėdėjo veik vieni vyrai, jauni vyrai. Ji nesuprato, ką jie vieni kitiems 
rėkauja, bet susigaudė, kad dalis jų norvegai. Daugelis atrodė gerašir- 
diškai apgirtę. 

Automobiliai privažiuodavo ir prie Sąjungų namo, o iš ten, bandant 
garsiakalbių įrangą, džerškė ir klerkė instrumentai. Priešais Žvejų krau- 
tuvę keletas norvegų šaipėsi iš berniuko, atvažiavusio su „Volva“. Dabar 
jis buvo padoriai nusitašęs ir link automobilio ėjo svyrinėdamas. Užki- 
musiu balsu jis traukė dainušką, kurios žodžių ji veik nesuprato. Šiaip 
ar taip, dainuška visus pralinksmino, ir jis ją pakartojo. Strapaliodamas 
po kiemą su savo ankštomis kelnėmis, jis vis uždainuodavo. Galiausiai 
ji suprato žodžius: 


Ar matai mamytės putę, 
Ji didžiulė ir juodutė! 
Ar matai tėvelio pimpą, 
Jis į porą kipšui tinka! 


Jis padarė lokio piruetą ir vos išsilaikė nepargriuvęs prieš vieną iš 
automobilių, kuriame sėdėjo vienišas pagyvenęs vyras, užsismaukęs 
kepurę su firminiu užrašu. 

— Velniai rautų, Veine, tau nėr reikalo klausinėti Evertą, ar jis matęs 
tavo mamytės putę! - riktelėjo krautuvės savininkas, ir jo žodžiai sukėlė 
pratisą juoką kituose automobiliuose. Juokas bemat nuščiuvo, kai išlipo 
vienas iš „Volvos“ vyrų. Jis buvo storiausias iš ketverto, stambus vyras 
rudais garbanotais plaukais, suprakaitavusiais po kepure su snapeliu. 
Neišsidabinęs kaip kiti, bet vilkėjo džinsais ir dirbtiniais puskailiniais. 
Jai atrodė keista, kad jis dėvi juos vidurvasarį. Skvernai dengė užpakalį, 
o iš po jų maskatavo suomiškas peilis. 

Užžirgliojo laiptais. Tai priminė sceną iš liaudiškų filmų apie Osą 
Nisę. Iškėlė delną. Ji sUPrato, kad jis mėgins savo jėgą. Delnas buvo 
įtemptas, jo išorinis kraštas ir mažylis pirštas atsukti į netoli durų ant 
sienos kabančią vėliavą. Įtemptu delnu jis kirto per orą, ir vėliavos kotas 
trakštelėjęs perlūžo. Žvejų krautuvės savininkas vėl į įėjo vidun Ir Užsi- 
darė duris. Vėliavos kotą Perlaužęs drimba nuslimpino atgal į „Volvą“ 

ir užsirangė ant užpakalinės sėdynės. Kitas iš ketverto vyrų įtempė 
dainušką traukusį paauglį, paleido automobilį ir nuvažiavo prie Sąjungų 
namo. Kiti automobiliai nusekė iš paskos. 

Muzika užgrojo iš tikrųjų. Važiavo vis daugiau ir daugiau automobi- 
lių. Bet Danas nepasirodė. 


Nutverti Torsteną Brandbergą su jo keturiais vyresniaisiais sūnumis 
buvo nelengva. Po valandos tuščio važinėjimo ir klausinėjimo Okė 
Vemdalis ir Birgeris Torbjornsonas nuleido rankas, bet vis dėlto jie 
aptiko juos sugrįžę į kempingą Tangene. Jie sėdėjo patarnavimų biure 
pas Rolandą Fjelstriomą gurkšnodami alų. Nebuvo naudos ir iš jų 
tardymo. Torstenas neneigė sumušęs Vidartą, bet tvirtino gynęsis. O dėl 
grėbliakočio, tai jis atkišęs šį saugodamasis. 

— Jis gulėjo be sąmonės daugiau kaip dvidešimt minučių, - pasakė 
Okė. - Mažų mažiausiai. 

- Ir tu juo tiki? Šiaip ar taip, jis stovėjo ant kojų, kai aš nuėjau. 

Sūnūs sukikeno. Torstenas sėdėjo su alaus skardine rankoje. Atrodė 
ramus, veik linksmas. Jį apstoję vaikinai buvo raumeningi ir nė vienas 
dar nespėjęs prisigyventi miško darbininko stigmų. Septyniolikmetis 
Veinė atrodė girtas. Jis sunkiai kvėpsėjo pražiota burna. Buvo stiprus 
kaip ir kiti broliai. Prieš visą šią gremėzdišką raumenų jėgą Birgeris 
pasijuto nutukęs ir sudribęs it maišas. | 

Okė vėl paklausė aple grėbliakotį, bet sulaukė to paties atsakymo. 
Torstenas nesukrutėjo. Galiausiai jo poza su didele plaštaka apie skar- 
dinę ėmė rodytis geroka! priverstinė. Jis sėdėjo lygiai taip pat ir kai jie 
išėjo, neatsiliepė net kai Jie pasakė sudie. 

Jau spėję išalkti, jie UŽėjo į trobą pavalgyti prieš leisdamiesi į kelią. 
Tikėjosi iki vakaro prisiŽUVauti, todėl krautuvėje apsirūpino daugiausia 
tik alum ir duona. Bet Birgeris dėl visa pikta nusipirko Faluno dešros. 

— Ar čia nėra baro ar KOkio viešbučio? - paklausė Okė. 

— Ne, čia nėra. 

Jie valgė Faluno dešros riekutes žalias, užsidėję ant traškančios 
duonos. Birgeriui buvo Skanu. Jis vis dažniau taip pietaudavo, kai 
Barbru nepareidavo namo. Bet tiek pat dažnai pagalvodavo, kad Jam 
reikėtų imti gamintis tikrą Valgį. Jam buvo įdomu, kaip verčiasi Okė. 

Kad Okė gyvena vienišas, jis žinojo. Bet ar jis yra išsiskyręs, ar našlys? 
O gal paprasčių paprasčiausias senbernis? 

Sėdėdamas su Oke automobilyje ir važiuodamas link Juodupės, Bir- 
geris jautėsi kaip pagyvenęs senbernis. Žmonės traukė link Sąjungų 
namo. Trenkė muzika. Jie matė šviesiai apsitaisiusias merginas, puste- 
kine besileidžiančias nuo kalvos. Nepaisant storo automobilio stiklo, jis 
jutojas kaip kvapą, drėgmę. Jis svarstė, ką veikia Barbru. Ji buvo išvykusi 
pasiruošti informaciniam posėdžiui dėl urano paieškų Lokio kalnagūb- 
ryje, ir jis nemanė, kad ji norėtų dalyvauti kokioje nors vasarvidžio 
šventėje. Pernai ji net nepanoro švęsti Kalėdų. 

Priešais Uliuko krautuvę stovėjo automobilių, ir pamatęs, kad ji 
atidaryta, Okė panoro užeiti nusipirkti naujų muselių. Bet Birgeriui 
pasisekė jį atkalbėti. Okė būtų pastebėjęs, kad sėdintieji automobiliuose 
yra girti. Blogiausiu atveju jis būtų susigaudęs Uliuką Lenartsoną par- 
davinėjant ne museles ir žvejybos leidimus, o kažką kita. O į girtuoklius 
už vairo jis negalėtų žiūrėti pro pirštus. Grėsė pavojus, kad jie apskritai 
nepameškerios. 

Prie Aronsonų namo sėdėjo jauna moteris. Šalia jos buvo maža 
mergaitė. Birgeriui jos pasirodė senamadiškos, galbūt todėl, kad mer- 
gaitė buvo su kasom, o moteris segėjo ilgą mėlyną sijoną. Jos sėdėjo ant 
krepšių, sustatytų prie krovimo aikštelės, lyg kažko laukdamos. Moteris 
atrodė visai be jėgų. Akimirksnį jam kilo mintis pasiteirauti, kur ji 
keliaujanti ir ar ją kas paveš. Bet jis nenorėjo būti įkyriai paslaugus. 


Jis bandė ranka pridengti laikrodį, kad imtų švytėti rodyklės. Bet iš 
viršaus krito per stipri šviesa, o šulinio dugne buvo per tamsu, kad galėtų 
įžiūrėti skaičius. Jis gerai nesuvokė, kiek laiko prastovėjo šuliny. Aštrūs 
akmenys ir dumblo kvapas, šiurkštūs sienų skalūnai ir akinamai šviesus 
skritulys viršuje — tai buvo vertikali įlauža sustojusiame laike. Jam ir tik 
jam vienam skirta tuštuma. Dabar jis vėl turėjo sėstis į pliurzę. Tai buvo 
niekis, nes džinsų sėdynė ir taip jau buvo šlapia. Vis tiek šalta. Kai 
tupdamas nustūmė keletą akmenų ir atsisėdo įrėmęs kaktą į pritrauktus 
kelius, jam pasirodė, kad šalia kažkas sukrutėjo. 

Jis sustingo. Tai buvo juokinga. Šuliny nieko negalėjo būti. Jokių 
žiurkių. Jis pagalvojo apie haliucinacijas. Negi jis toks silpnas, kad jau 
prasideda tokie dalykai? 

Aulinių padai buvo kieti, per juos nieko negalėjai jausti. Jis buvo 
priverstas pagrabalioti tarp akmenų ranka. Po delnu kažkas jaučiamai 
šoktelėjo. Šaltas ir glotnus. Paskui smarkiai bloškėsi, lyg atsimušanti 
ranka. Jis suriko. | 

Atsistojo, ėmė trypčioti ir spardytis, beprotiškai šaukdamas į šviesią 
angą. 

— Gelbėkit! Ištraukit Mane! 

Galiausiai jis tik stūgaVo be jokių žodžių. Bet anga buvo šviesi, panaši 
į žydrą skriemulį. Ant jo Niekas nesisuko. 

Balsas nutrūko. Jis StOVėjo nugara prisispaudęs prie gumbuotos ir 
aštrios šulinio sienos. APačioj prie pėdų kažkas gulėjo. Didesnis už 
gyvatę. Ir vėl jį nukrėtė šaltis. Šaukdamas jis buvo užmiršęs ši gyVi- 

Kad ir ką darė, niekas Nesikeitė. Šulinio sienos ir žydras dangaus 
dangtis buvo tokie pat. O Palei kojas kažkas smarkiai daužėsi. 

Jis mėgino vėl surikti, bet suskaudo gerklę. Berėkdamas jis kažka joje 
perplėšė. Akimirką jam pasirodė, kad šulinio dugnas pakilo ir spaudžia 
jį prie kieto žydro skriemulio. 

Jis vėl išsitraukė peilį. Nedidelį fiordinį peilį, beje, dar ir atšipusį. Juo 
jis darinėdavo žuvis. Ir kaip jis galėtų durti tamsoje? 

Ėmęs trypti ir spardyti dugno akmenis, jis tik pakėlė iš vandens 
puvėsių tvaiką. Bet ne krutantį gyvį. Tuomet ėmė trypčioti vis sukdama- 
sis, 1r prie sienos vėl kažkas sukrutėjo, tik šįsyk greičiau išslydo. Dabar 
jis pradėjo taip spardytis, kad net vanduo tiško, o pirštai trankėsi į 
akmenis. Bet jis nekreipė dėmesio į skausmą. Jis ketino spardytis tol, 
kol viskas nurims. Išmušti gyvastį iš to padaro. Kad ir kas jis būtų. Šiaip 
ar taip, aš didesnis, pamanė jis. 

Kažkas ar ne kvapas? - privertė jį pagalvoti apie Žuvį. Ir jis prisiminė, 
kaip delnas pajunta gyvatę. 

Ungurys. 

Šuliny esama ungurio. 

Jis žinojo, kad seniau į šulinius įleisdavo ungurių. Jie surankiodavo 
kirminus ir vabaliukus. Jis pajuto norą šlapintis ir didelį nuovargį. Bet 
jei nusišlapinsiu į vandenį, negalėsiu jo gerti, pamanė. Pirmiau turiu 
atsigerti. Jei likčiau čia ilgesnį laiką. Galbūt šlapimą gerti nepavojinga. 
Juk jis prasiskies. Unguriai gali sulaukti šimto metų. Jis tikriausiai 
baltas. Aš ilgai neišstovėsiu. Tuomet reikės atsisėsti prie ungurio. Tai 
niekis. Bet vanduo, šaltis... Kiek laiko šis šulinys išdžiūvęs ar veik 
išdžiūvęs? Velniai rautų, kaip ungurys gali metai iš metų gyventi šaltame 
dugno vandenyje? 

Ėmęs tirtėti iš šalčio, jis apsidaužė rankomis. Bet kūnas kratėsi 
nenurimdamas. Tuomet pamėgino sušilti trypčiodamas, tik dabar kojas 
statė atsargiau. Mindžioti ungurį nebuvo prasmės. Bjauru ir šlapintis 
vandenyje, bet galiausiai turėjo tai padaryti, nes pūslė plyšte plyšo. 
Paskui atsisėdo atsipūsti. Pagraibęs tarp akmenų, užčiuopė ungurį. Šis 
išslydo iš rankos, bet negalėjo toli pabėgti. Koks šlykštus išbandymas 
unguriui! Kažin ar dažnai jam pataiko akmeniu į gUOgę? 

Peka su Bjorne turėjo įmesti akmenį tikrindami, kiek šuliny vandens. 
Jis nemanė, kad jie būtų norėję jį prigirdyti. Arba Išdrįsę. 

Jis vėl turėjo atsikelti, nes vanduo smarkiai šaldė. Šulinio sienų 
tamsoje gerai nesimatė. Tačiau plyšiuose jis užčiUoOpė samanas. Matyt, 
šulinys nuseko seniai. D 

Žinoma, jis buvo sukrautas iš skalūnų kaip IF Visi kiti seni akmenų 
statiniai apylinkėje. Skalūnų plokšteles išjudino sėdantis įšalas. Greičiau- 
siai tai sena ranguota šulinio duobė. | 

Stovėdamas visiškai tyliai, jis pamėgino įsiklausyti į automobilių ūžesį 
ir žmonių balsus. Bet neišgirdo nieko, netgi paukščių čiulbėjimo. Ten 
viršuje, kur egzistavo laikas ir šviesa, Žmonės šventė vasarvidžio išvaka- 

res. Visi jau buvo pavalgę. Rinkosi norvegai. Prie Sąjungų namo vis 
čiuožė automobiliai. Žmonės kalbėjosi apie Torsteną ir Vidartą ir kaip 
paties Torsteno vaikiščias nubėgęs paskųsti. Arba kuris kaip apie tai 
sužinojęs. 

Užblerbė muzika, ir viduje prasidėjo šokiai. O gal jau baigėsi? Jis 
nebesuvokė laiko. Gudruna, žinoma, suplovė indus ir užsivilko ant 
suknelės savo baltąjį megztinį. Turbūt ir jie nusileido prie Sąjungų 
namo? Torstenui nusispjaut į kalbas. 

Ar žinojo Gudruna, kad būdamas jaunas Torstenas partrenkdavo 
žemėn netgi nepažįstamus vyrus? Ir kad jis su bendrais išsivadinę prie 
namo prikūlė vaikiną Enoksoną, šiam palikus kirtėjų brigadą ir pradėjus 
dirbti Heningsonui. Prikūlė mažiausiai du kartus. 

Ar tai žinodamaji vis tiek užjo tekėjo? Ar žavios mažosios Gudrunos, 
lankiusios dažymo augaliniais dažais ir anglų kalbos kursus, širdies 
gilumoje kažkas tam pritarė? Nakties tamsybėse. Jį suėmė šleikštulys. 
Galbūt nedera taip galvoti. Arba šlykštu. Bet, šiaip ar taip, dėl jos kaltės 
jis stovėjo šulinyje. | 

Į šulinį krito šviesa. Ten viršuje. Jis ją matė. Bet dugno apačios ji 
nesiekė. Šulinio duobė buvo per gili. Kažkas ją kasė ir kasė, iš pradžių 
tikėdamas dvišaka šermukšnio šakele, nulinkusia kaip tik šioje vietoje, 
vėliau iš įsiūčio. Taip pamažėle kasėjas, kad ir kas jis būtų buvęs, 
užsispyrė kaip bulius. Ne Aldos vyras. Greičiausiai tas, kuris čia iškirto 
mišką ir pasistatė trobą. Parsiradęs iš miško, tylomis pavalgydavo, užsi- 
dėdavo kepurę ir vėl išeidavo. Jei jis turėjo sūnų, tai ir šie traukė į viršų 
žvyrą. Kai galų gale pasiekė vandenį, jis įrodė neklydęs. Paskui šulinio 
sienas rūpestingai ir dailiai išklojo skalūnais. 

Bet vanduo nuseko. 

Juhanas atsisėdo prie ungurio. Neilgam, nes ant dugno greitai vėl 
sušalo. Bet ir atsistojus Jam atrodė lygiai taip pat šalta. Kelnių sėdynė 
buvo permirkusi. Įrėmęs Sprandą į aštrias skalūno plytas, ėmė nieko 
nebejausti. Jis nugrimzdo Į savotišką miegą, nors visą laiką susivokė, kur 
esąs. Reikėjo pakaitomis ilsėtis ir judėti, kol jie jį ištrauks. 


Jam pasirodė, kad jis pabudo kažkokiam padarui prisilietus prie plašta- 
kos. Visa ranka buvo nutirpusi. Jis sėdėjo pardribęs ant šono ir prispau- 
dęs ranką, nebejausdamas šalčio. Kūnas buvo pastiręs ir persmelktas 
šulinio šalčio. Kai pamėgino atsikelti, nerėmė kojos. 

Tuomet, prisiminęs ungurį, jis išsigando kaip niekad. Ne žuvies. To, 
kas galėjo atsitikti. Kartais jam smilktelėdavo į galvą tokia mintis. Kad 
visko gali atsitikti. Kad ne Visad eina kaip sviestu patepta. 

Gali ir nepasisekti. Būti po laiko. 

 Ištinka ir visų blogiausia. Ko niekas negalėtų numatyti. 

Senis Anersa, kuris penkias savaites pragulėjo savo troboj negyvas. 
O tvarte iš troškulio padvėsė arklys. 

Klykuolė kablio pervertu snapu ir šlapiom pusiau supuvusiom plunk- 
snom. 

Berniūkštis Enoksonas, elektriniu pjūklu persipjovęs šlaunį. Kaip? 
Niekas nežino. Paprasčiausiai nepasisekė. 

Aš turiu stotis. Ungurys mane pažadino. 

Jis ėmė krutinti rankų ir kojų pirštus, pamažėle atsigavo blauzdos ir 
dilbiai. Pagaliau jis atsikėlė, nugara remdamasis į akmeninę sieną, ir 
pasijuto it keliamas sugriuvęs žaiginys. Pirštais įsitvėręs į atsikišusias 
skalūno plytas, išsitempė stačias. Galų pagalėj jis vėl stovėjo ant kojų ir 
trypčiojo, kad sušiltų. Staiga švystelėjo mintis. Jis pajuto ją tarytum 
elektros iškrovą. 

Iš sienų kyšojo akmenys. Tikriausiai iki pat viršaus. Šulinys buvo 
susėdęs. Įsprausti bato nosį tiek, kad galėtum išsilaikyti. Iškapstyti 
samanas kiek aukščiau su fiordiniu peiliu, jei nerastum pakankamai 
atsikišusios skalūno plokštelės. Kabarotis. 

Velniai rautų! Ropštis žingsnis po žingsnio. Kapstyti samanas. Įremti 
užpakalį į sieną ir krapštytis į viršų. 

Jis bemat kibo į sieną ir greit aptiko atramą auliniui, paskui dar vieną, 
kiek prastesnę, bet jos pakako stipriai įsirėmus užpakaliu. Dabar jis jau 
nebesiekė vandens. 

Tuomet pagalvojo apie ungurį. Jis žinojo, kad tai tam tikra prasme 
beprotybė ar bent jau perdėta narsa, tačiau vis tiek ryžosi. Nulipo žemyn, 
atsitūpė ir ėmė naršyti vandenyje ir lapų bliukatoj, kol sugriebė tarp 
akmenų įsispraudusį slidų stiprų kūną. 

Velnioniškai didelis ungurys! Sučiuptas jis daužės! Ir raivėsi saujoje. 
Siekiant peilio, Juhanui ūmai toptelėjo, kad ungurlui galbūt šimtas 
metų. Šiaip ar taip, daugiau kaip penkiasdešimt. Juk ne Aldos vyras kasė 
šulinį. 

Jei turėtų kur jį įsidėti. Jis nusitraukė impregNuotą striukę ir marški- 
nius ir vėl greitai per galvą užsitempė striukę, NES Iš tikrųjų buvo šalta. 
Marškinius įleido į vandenį ir vėl sugriebęs UNBUTĮ apvyniojo jį. Kietai 
suveržus rankoves, pasidarė tvirtas pundas. Ungurys drebėjo ir daužėsi 
ryšuly. Užčiuopęs diržą, Juhanas stipriai prIsIrišo jį rankovėmis prie 
fiordinio peilio. Judrus šlapias ryšulys buvo sunkesnis, nei jis tikėjosi. 

Vėl pradėjo lipti. Aptiko tris atramas, O paskui pasidarė išties keblu. 
Daugiau nebuvo atsikišusių skalūno plokštelių, tinkamų įsispirti. Geriau 

sektųsi, jei nusiautų. Bet jis susvyravo prieš paaukodamas aulinius. 
Basas būtų priverstas griovio pakraščiu kėblinti namo. O namo jam 
nesinorėjo. Jis nesiruošė grįžti, kad broliai jį piktai išjuoktų, o Gudruna 
vogčiomis lakstytų į jo kambarį su pieno stiklinėmis ir sumuštiniais. 

Tuomet jis prisiminė buksyrą, kuriuo jie buvo jį perrišę. Vėl nulipo 
žemyn, ir kai stovėdamas vandenyje pradėjo naršyti buksyro, įkarštis 
išblėso. Viskas rodėsi ištęsta it sapne. Jis niekad nesusiruoš. Kiekvieną 
sykį vis nauja kliūtis kelyje. 

Pagaliau jis tvirtai prisirišo aulinius prie liemens ir žengė du žingsnius 
per tris pirmąsias atramas. Akmenys dūrė į kojas, bet jis kabarojosi. 
Pailsėjo ant užpakalio, palinkęs į priekį ir stipriai įsikibęs į sieną priešais. 
Raumenys drebėjo, ir kiekvienąsyk, užčiuopus naują atramą, kojų pirš- 
tus perverdavo skausmas. Bet jis juos įsprausdavo. Peilio taip ir nepa- 
naudojo. Per visą sieną nenutaikė atleisti gniaužtų. Kartais pailsėdavo, 
visu svoriu užvirtęs ant alkūnės ar kelio. 

Jis ropštėsi ir ropštėsi viršun, kol galų gale pastebėjo, kad į veidą 
krinta šviesa, o rankos veik siekia rentinio kraštą. Paskutinius decimet- 
rus pasistūmėjo užpakaliu. Užsikabinus dirbtinio kailio striukei, aštrūs 
skalūnai pradrėskė nugarą. Nedrįsdamas susiriesti iš skausmo, jis spau- 
dėsi toliau. Marškinių ryšuly pašėlusiai daužėsi ungurys. Tarytum pas- 
kutinį kartą iš visų jėgų bandydamas grįžti į savo nelaisvę. Sverdamasis 
per rentinio kraštą, Juhanas užgulė ryšulį. Dabar sutraiškysiu ungurį, 
pamanė jis. Bet nieko negalėjo padaryti. Paskutinį kartą pasistūmėjo 
užpakaliu ir iš visų jėgų atsispyrė. Prisitraukęs paskutinį galelį, pagaliau 
persirito per rentinio kraštą ir drėbėsi į žolę. Po pilvu suspurdėjo 
ungurys. | 

Ilgiau gulėti jis negeidė. Velniai rautų, jie manęs čia neras, pamanė 
jis. Dangus buvo akinamai šviesus, bet ant Aldos lūšnos ir miško už jos 
krito kalnagūbrio šešėlis. Jis tyliai nutipeno basas iki malkinėsir užlindęs 
už jos atsirišo aulinius if apsiavė. Buvo be dvidešimt dvylika. Iš namų 
išėjau septintą, pagalvojo jis. Jie sučiupo mane po dešimties, daugiausiai 
po penkiolikos minučių. Paskui jie kuitėsi mažumėlę, kokia dešimt 
minučių. Aš atsidūriau šuliny prieš pusę aštuonių. Išsėdėjau per keturias 
valandas. | 

Visas džiaugsmas išgaravo. Juto tik šaltį. Prisiminė, kaip apsvaigo nuo 
perdėtos narsos, supratęs, jog galima išlipti. Bet iš tikrųjų ši mintis 
nebuvo ypatinga. Keisčiausia, kad ji neatėjo jam į galvą iš karto. 

Prieš išlįsdamas iš savo slėptuvės, jis įdėmiai pasiklausė variklio garsų. 
Paskui pasileido pustekine kalnų ganyklos taku. Kur bėga, pats gerai 
nežinojo. Tolyn nuo kaimo, šiaip ar taip. 


Vabzdžiai buvo smulkūs, mažesni už smeigtuko galvutę, ir jų nesimaty- 
davo, kol neprisirinkdavo debesys. Brisdamos per aukštą žolę, jos sukel- 
davo juos į viršų. Vos tik jos pasiekė aikštelę priešais parduotuvę, juos 
nubloškė nuo ežero atsklidusi oro srovė. Tikras vėjas nepapūtė, ir 
vakaras buvo šiltas. Po kokios valandos vabzdžiai susirado jas ant 
pakriaušės. Jie apspisdavo skruostus ir kaklą, lįsdavo į akių kampus. Jų 
įkandimai nudegindavo it laužo žiežirbos. Mija verkė mosikuodama 
rankomis. Jos neištvėrė. Turėjo bėgti prie Žvejų krautuvės ir belstis. Bet 
dabar savininkas sėdėjo su Žmona viršutiniame namo aukšte ir žiūrėjo 
televizorių, todėl beldimus išgirdo negreitai. 

Jis visai nenustebo jas vėl išdygus. Jis arba jo žmona, matyt, dirsčiojo 
pro užuolaidas. Vabalų sukeltas kančias jis sutiko su humoru, duodamas 
suprasti, kad su jais susidoroja tik čiabuviai. Vabzdžiai vadinasi kandi- 
kai, tarė jis. Ji atsakė abejojanti, ar kas nors su jais susidoroja. Tuomet 
jis truputį įsikarščiavo ir pareiškė, kad žmonės, dirbantys miške, negalį 
lėkti namo dėl kandikų. Lieka tik priprasti. 

Ji paklausė, ar jos negalėtų palaukti atsisėdusios krautuvėje. Nors 
labiausiai ji norėtų rasti vietą, kur gautų pavalgyti. 

— Čia tokios vietos nėra. Šiame kaime nėra. 

Jis tai pasakė kone džiūgaudamas. Bendrajam kambary priešais tele- 
vizorių sėdėjo jo žmona, į ekraną sutelkusi vos pusę dėmesio. Jie sėdėjo 
drauge ant žalios aksominės sofos. Ant stalelio, uždengto gėlėmis išda- 
žytų koklių plokšte, stovėjo kava ir visokiausi kepiniai. Jie kažką gėrė iš 
plačių stiklų. Kakavos likerį? 

— Ar ne geriau jums būtų nusisamdyti kambarį? 

- Rolandas sakė, kad kempingas pilnas, - šūktelėjo žmona. 

Jos balsas buvo piktdžiugiškas. 

- Yra nuosavų trobelių, bet per Jonines greičiausiai visur pilna, — 
patvirtino vyras. 

Tuomet jai atėjo į galvą, kad galbūt Danas manė vasarvidžio išvakares 
prasidėsiant tik kitą dieną. Šeštadienį. Nes taip iš tikrųjų ir būdavo. 
Senosios vasarvidžio išvakarės. 

— Mano vyras, matyt, dabar Nilso sodyboj, - pasakė ji. — Įvyko 
nesusipratimas. Ar nežinai, kas galėtų mus ten nuvežti? 

— Ten nėra jokio kelio. 

— Aš žinau. Bet iki tako. Aš turiu žemėlapį. Paskui ne taip toli eiti. 

Jie susižvalgė. Ji juto jų kritiškus vertinimus. Tai buvo ne antipatija, 
o kažkas subtiliau. Rodės, kad jie yra pasitvirtinę kažkokią savo bendrą 
nuomonę. 

— Man reikėtų nusipirkti maisto mergaitei, - tarė ji, nors tai sakyti jai 
buvo nemalonu. Žmona iš bendrojo kambario neatsiliepė. Ji spoksojo į 
televizorių. 

— Galėsit nusipirkti, - pasakė vyras. - Nors mes norėtume pirma 
pažiūrėti filmą. Galit ir jūs žvilgtelėti. 

Taigi Anė buvo pasodinta į fotelį prie kavos stalelio. Mija užsirabždi- 
no jai ant kelių. Mergaitei filmas greit atsibodo ir ji ėmė dairytis po 
kambarį, pilną įvairių daiktų, kurie jai turėjo atrodyti nuostabūs. Čia 
buvo daug žvėrelių — siuvinėtų, išdrožtų iš medžio ar krištolinių ir 
keraminių. Moteris atnešė puodelį ir pildama kavą stengėsi neatitraukti 
akių nuo ekrano, kuriame judėjo Georgas Riudbergas, apsitaisęs pasto- 
riaus drabužiais. Mija ėmė be perstojo taršyti pyragaičius, „Svajonės“ 
tortą ir glazūruotas bandeles, kėpsančias mažose rinčiuoto popieriaus 
formelėse. Anė persikreipė fotelyje, kad matytų aikštelę priešais krau- 
tuvę. Kartkartėm pravažiuodavo automobilis. Bet nė vienas nesustoda- 
vo. Mija po valandėlės užmigo susirietusi jai ant kelių. Jos ilgos kojos 
karojo, 0 į burną ji buvo įsikišusi nykštį. Anė jau seniai buvo mačiusi ją 
čiulpiant nykštį. 

Kai ekrane pasibaigė Nepaprastoji drama, jie nuėjo į virtuvę, ir 
moteris išvirė Mijai kažkokio marmalo, kurį pavadino mėlynaine. Ji 
išsiėmė iš šaldiklio mėlynių, pavirino jas vandeny ir įplakė miežinių 
miltų. Žinoma, Mija jos nenorėjo. Marmalas atrodė it vyno raudonumo 
kleisteris. Ji suvalgė sumuštinį su dešra ir išgėrė pieno. 

Anė dirstelėjo į kambarį šalia virtuvės. Jis buvo pilnas paveikslų. 

Vienas, iš ttumpaplaukio pliušo, kabėjo ant sienos virš lovos. Išdažy- 
tas ryškiais rožiniais, geltonais ir rudais atspalviais, jis vaizdavo nuogą 
merginą. Jos krūtys buvo Stangrios ir plaukuotos, su pumpurų formos 
speneliais. Jos atrodė tarytum didžiuliai akių obuoliai, stebintys įeinan- 
tijį. Krūtys turėdavo sužiurti į ponią, kiekvienąsyk jai įžengus su skuduru, 
Kambary buvo švaru. 

Jie manė, kad Anė su mergaite galėtų likti kaime. Bet švytinčioje 
siauroje virtuvėje ją ėmė smaugti nerimas. Juk galėjo Danui ir kas nors 
atsitikti. Ten ant kalno jis buvo vienui vienas. Tačiau šeimininkas, kuris 
buvo vardu Ulia, atmetė šią galimybę. 

— Kas, po velnių, jam ten atsitiks? 

— Galėjo nulūžti koją. 

Ji pastebėjo, kad jiems pasirodė keista. 

— Kurtis Nirsbuane... - pasakė moteris, išspausdama orą pro sudribu- 
sias lūpas. Ji suprunkštė it arklys. 

Šiaip ar taip, Anė prikalbino vyrą jas pavėžėti. Garaže jos susikrovė 
mantą ir persiavė auliniais. Ulia joms patarė apsiauti auliniais, nes 
reikėsią eiti per pelkę. | 

— O gal pasiliksite? - buvo paskutinis jo žmonos klausimas. Bet ji 
nepasakė, kurgi jos tada gyventų. Ji stovėjo ant laiptų, susikišusi rankas 
į švarkelio kišenes. Lauke ėmė vėsti, bet vis dar buvo taip pat šviesu. 

Ulia joms liepė išeiti anksčiau. Jos turinčios traukti ne plentu, kuris 
toliau veda į Norvegiją, bet šalutiniu keliu kaimo vidury. Jis jas prisivy- 
siąs ir užvešiąs į kalną. 

Anė pajuto didelį palengvėjimą, kai jos išėjo iš kaimo. Kelias veik 
tučtuojau ėmė kilti aukštyn, bet joms nereikėjo ilgai kopti. Ulia atvažia- 
vo, joms nutolus vos galelį už paskutinių namų. 

— Kodėl iš pradžių mes turėjom galelį paėjėti? - paklausė ji. 

Jis išsiviepė. Bet ji užsispyrė. Jos visai neišgąsdino, kad jis jas įsisodino 
tik tada, kai niekas negalėjo to pamatyti. Juk jo žmona žinojo, kad jos 
važiuos su juo. Bet ji jautėsi nemaloniai. 

— Na, juk nebūtina visiems rodytis, kad veži raudongvardiečius, — 
atsakė jis. | 

Ją taip nustebino šis žodis, jog ji daugiau nebesumetė, ko čia dar 
paklausus. Tai skambėjo taip idiotiškai. Arba istoriškai. Ji pagalvojo 
apie Diktonijaus Raudonąją Emeli. Motina sugniaužė kumštyje pavai- 
nikio kaklą. Ką jis žino apie raudongvardiečius? Ji daugiau nebeklausi- 
nėjo, tik pasakė: 

— Aš manau, kad mano vyras mus pasitiks. Jis galbūt pavėlavo. 

- Tai jis tavo vyras? — paklausė jis pašaipiai- 

- Aišku. | | 

— Štai kaip, 0 aš maniau, kad jūs netunt atskirų. Maniau, gyvenat 
mažumėlę padrikai. 

Daugiau nekalbėsiu, pagalvojo ji. Kad ir kas atsitiktų. 

Visą laiką kelias ėjo per mišką, jokių pastatų. Kai jie privažiavo 
proskyna, jis liepė jai atsigręžti ir pasižiūrėti į ežerą. Iš čia matėsi toli į 

Norvegiją nusidriekę kalnai, juodi ir mėlynai šešėliuoti, o pačiose viršū- 
nėse nudryžuoti sniego. Dideliame ežere plytėjo turkio mėlynumo dė- 
mė, rodos, neturinti nieko bendra su dangaus spalva. Aplink ją vanduo 
buvo mėlynesnis. 

Vėl prasidėjo miškas, ir kelias ėmė staigiai kilti. Kreivi beržai, 
perjuosti gedulingais juodų kerpių raiščiais, mišo su eglėmis. Tik štai 
miškas prasiskyrė, ir ji išvydo kelio apačioj blizgantį ežeriuką. Nuo eglių 
atspindžių jis buvo veik juodas. Tik vidury išsiskyrė šviesesnis ovalas. Jis 
neatspindėjo balzganai melsvos dangaus spalvos, o geltonavo it senas 
rausvas auksas. Ulia sustojo kelio pakrašty. Jis pasakė, kad čia Striomg- 
reno Trobesiai. Iš tikrųjų čia buvo kalnų sodyba. Ji nežinojo, ką tai 
reiškia. Pašėlusiai lodami šunys metėsi prie tinklinės tvoros. Lange 
sušmėžavo figūra, bet automobiliui sustojus niekas neišėjo. 

Tai buvo daugybė pilkų rąstų pastatėlių, sutūpusių ant šlaito toli viens 
nuo kito. Jis parodė jai taką, vedantį nuo malkinės aukštyn iki pilko rąstų 
namelio. 

— Toliau jis leidžiasi upelio link ir jūs turit juo drožti iki paskutinės 
daržinės. Ten įstosit į ganyklų taką, einantį nuo kaimo žemyn. Tuomet 
sukit į kairę. Kitaip vėl nulipsit į apačią. 

Kelio pakrašty stovėjo raudonas automobilis. „Reno-4L“. Neatrodė, 
kad jis būtų priklausęs torpai, nes joje prie tvarto sienos glaudėsi senas 
„Opelis“. Vadinasi, kažkur esama žmonių. Ji pamanė, jog tai geras 
ženklas. Žmonės, turintys raudoną automobiliuką. 

Ji nešėsi kuprinę su megztiniais ir sumuštinių ryšuliuku, įduotu Ulios 
žmonos. Žemėlapį ji išsitraukė dar automobilyje. Ulia padėjo jai susi- 
rasti trobeles, kurias jis vadino Nirsbuanu. Žemėlapyje jos vadinosi 
Nilso sodyba. Dabar ji suprato, jog tai kalnų ganyklų pašiūrės. Takas 
vingiavo į rytus per pelkes link upės, kuri žemėlapyje vadinosi Kalnų 
upe, bet Ūlia ją vadino Loberonu. Jos turėjo ją pereiti. Jis pasakė, jog 
netoliese esama brastos, kurią nesunku surasti, nes ji visai netoli tos 
vietos, kur upė įtekanti į Kliopeną, didelį kalnų ežerą. Takas vedė iki 
Šernbergo. Bet jų dėlei jis darė lankstą į rytus link juodo kvadratėlio, 
žyminčio Nirsbuaną. 

- Ačiū, kad pavežėt, - šiaip ar taip, Ji buvo priversta padėkoti. Nedrįso 
pasiūlyti pinigų. Paprasčiausiai baiminosi dviprasmiško atsakymo. 

— Kodėl neateina Danas? - paklausė Mija, vos tik jos liko vienos. 

— Nežinau. Matyt, supainiojo dieną. 

Ji neišgirdo Ulios automobilio, bet jis turėjo nuvažiuoti. Dabar čiul- 
bavo tik paukščiai. Jų giesmės skambėjo neryžtingai. Galbūt dauguma 
tebemiegojo, nors buvo taip šviesu. Buvo po vidurnakčio. Vienas paukš- 

tis visą laiką ulbėjo tuo pačiu tonu. Aplinkui jas stipriai kvepėjo beržų 
lapais. Čia šakelės dar nebuvo tiek sulapojusios kaip kaime, šlaito 
papėdėj. Žolė ganyklose irgi buvo žemesnė nei įkalnėse. 

Kalnų sodybą sudarė raudona gana moderni raudona kiūtelė su 
dabar šviesavo taip neaiškiai, kad arčiausiai ežero nusileidę namukai 
tarytum krutėjo. Mija pėdino šalia Anės, įsitvėrusi jai į ranką. Ji labai 
įdėmiai klausėsi miško garsų. 

— Ir kaip jis ištveria, - pasakė ji, ir Anė suprato, kad ji turi galvoj 
paukštį, atkakliai švilpčiojantį tuo pačiu tonu. Ganykla leidosi upelio 
link, ir dauboje takas šakojosi. Čia stovėjo nedidelis statinys įgriuvusiu 
malksnų stogu. 

— Dabar turim sukti į kairę. 

Takas išsilenkė ir vėl ėmė kopti viršun. Po valandėlės jos vėl išvydo 
malkinę su gyvenamuoju namu, tik iš kitos pusės. Ji susvyravo. Žemė- 
lapyje nebuvo pažymėta nei ganyklos takų tinklo, nei daugybės rąstų 
trobelių, šmėžuojančių nakties šviesoje. Dėl visa pikta jos vėl nužangiojo 
prie upelio ir nuo namo įlūžusiu stogu pasuko į kitą pusę. 

Dabar takas rodės lyg ir platesnis. Jis kažkur kilo ir nuvedė jas tolyn 
nuo pilkų rąstų trobelių. Jos įžengė į mišką, kuriame augo veik išvien 
kreivi, kerpėmis apkibę beržai. Kai kurie buvo išvirtę ir pamažėle 
trūnijo, o ant jų it navikai vešėjo pilkos kempinės. Po beržais iš žolės 
kyšojo paparčiai, bet jų rudai gauruotos viršūnės dar buvo susiraičiusios. 
Juodom kerpėm apkarusį ir pilną išvirtusių kamienų mišką perskrosda- 
vo įvairiabalsis paukščių čirenimas, ulbėjimas, kalenimas ir švilpčioji- 
mas. Bet paukščių jos nematė. 

Jai pasirodė keista, kad jos užlipo į aukštesnę vietovę, nors turėjo 
priartėti prie ežero. Dabar jos tarytum kilo kalno Viršūnėn, o takas 
susiliejo su kitu, daug platesniu ir labiau ištryptu. Ji išsyk susigaudė, kad 
bus nusukusios ne ton pusėn. Ulia buvo įspėjęs Saugotis, kad nejstotų į 
ganyklų taką prie Juodųjų Vandenų. Juo eidamos vėl nusileistų į kaimą. 

— Mums reikia grįžti, - pasakė ji. Mija pažvelgė 1J4 tokiomis akimis, 
lyg būtų suaugusi. | 

— Arba... palauk! Mes, galimas daiktas, NUO kaimo ėjom reikiamu 
taku. Bet dabar mes leidžiamės. Mums reikia dar kartą grįžti, tik ne tuo 
taku, kuriuo atėjom, o šiuo plačiuoju, vedančiu ežero link. Luktelėk, 
pažiūrėsim. | | 

Ji pasodino ją ant rąsto ir ėmė lankstyti žemėlapį. Tokioje pilkoje 
šviesoje po beržais detales buvo sunku įžiūrėti. Ji suprato, kad jai reikėtų 
kompaso. Bet kai jos patraukė nuo Ulios automobilio, jai net netopte- 

lėjo galvon, kad šiame krašte tiek daug takų, besišakojančių ir pranyk- 
stančių ilguose šlapiuose pelkių ruožuose, tiek daug pasklidų pilkų 
statinių ir Žmonių įtaisų ten, kur turėtų būti dykynė, ir tiek daug iškilimų 
ir įdubų, kurių ji nesitikėjo. Net pavadinimai buvo kitokie nei žemėlapy. 

Ji skubėjo kuo greičiau leistis į kelią ir jautėsi spiriama kibaus ir kiek 
priešiško Ulios smalsumo. Jis visai neatitiko jos susikurto vaizdo apie 
čia gyvenančius žmones. 

- Ša! - pasakė Mija. Ji įtemptai klausėsi. Dabar ir Anė išgirdo vieną 
tolygų stiprų garsą ir vieną slopstantį. Garsai artėjo, ir ji suprato, kad 
kažkas eina taku jų pusėn. Ji apkabino ranka Miją ir vos nenuvertė jos 
nuo rąsto. Mergaitė užgriuvo ant žemėlapio ir jis sušlamėjo. Paskui Anė 
vėl išgirdo garsus ir suprato, kad stiprusis — tai kvėpavimas. Kažkas 
šniokštavo. Bet ar tai buvo žvėris, ar Žmogus, ji negalėjo įspėti. Ji 
prispaudė Miją prie žemės, bet ir jai pačiai pavyko taip užlįsti už rąsto, 
kad jos nesimatytų. Rąstas nebuvo pakankamai aukštas. 

Jis jos nepamatė. Užpūškavo įkalne, įbedęs sustingusį žvilgsnį į priekį. 
Burna buvo pražiota, o garsus kvėpsėjimas prasiverždavo mažais įtem- 
ptais protrūkiais. Jis buvo labai tamsus, ilgais, tiesiais it strėlė plaukais, 
subrauktais už ausų. Akys buvo siauros ir juodos. Glėbyje kažką nešėsi. 
Ji nežiūrėjo ką, tik nešulys jam kliudė lakatuoti į kalną. Ir štai jis dingo. 

Ji išgąsdino Miją. Dabar to gailėjosi. Bet pargriaudama ją, kad niekas 
jos nepastebėtų, ji elgėsi instinktyviai. 

— Tai buvo tik berniukas, - pasakė ji, mėgindama nuvyti išgąstį, kurį 
išvydo Mijos veide. 

— Ar čia yra žvėrių? | 

— Aš nežinau. Dabar mums reikia skubėti. Iki Nirsbuano jau netoli. 
Galimas daiktas, mes susitiksim Daną. Galbūt jis jau susivokė supainio- 
jęs dieną. 

Kai jos vėl leidosi pirmyn, ji ėjo tyliai ir klausydamasi. Juk tas aukštas 
juodaplaukis galėjo apsisukęs grįžti. Mija pastebėjo, kad ji įsitempusi, ir 
daugiau nebepaleido jos rankos. 

Ant kalno buvo vėsiau, ir vabzdžiai nebepuolė. Iš pradžių takas buvo 
gerai matomas ir eiti juo lengva. Jis vedė į nuokalnę, kuri darėsi vis 
šlapesnė ir šlapesnė, ko! galiausiai perėjo į toli nusidriekiančią pelkę. 
Nakties šviesoje švytėjo baltos gėlės, Panašios į vilnų gniužulėlius. Jų 
buvo tūkstančių tūkstančiai oro sluoksnyje, plevenančiame viršum vik- 
svų, nudažytų visais raudonai geltonais ir žaliais atspalviais. Auliniai 
žliugsėjo, ir eiti darėsi sunku. Keletą kartų takas šakojosi, bet jai neat- 
rodė keblu atskirti, kuri atšaka labiau ištrypta. 

Miškas atsitraukė aukštyn. Jos vis labiau tolo nuo jo. Ir jis pajuodo. 
Ji vylėsi, kad greit vėl turėtų prašviesėti. Mija nesiskundė nuovargiu, 0 
Anė nedrįso jos klausti. Juk joms reikėjo eiti toliau. Bet takas buvo daug 
ilgesnis ir sunkiau einamas, nei ji vaizdavosi. Pelkė siurbėsi į pėdas ir 
traukė kojas. 

Jos priėjo upelį ir perbrido. Ketino atsigerti vandens, bet vos sustojus 
apspito uodai. Kai balansuodamos ant akmenų pasiekė kitą krantą, 
takas suskilo į daugybę neryškių šakų. Valandėlę jos slankiojo ieškoda- 
mos tikrojo tako ir vis labiau tolo nuo upelio. Kai ji sugrįžo ieškoti 
brastos, ši buvo dingusi. 

Akmenys ir skaidrus vanduo, kuris kleketuodamas čiurleno smulkaus 
smėlio dugnu. Dar neišsiskleidusios purienos. Į vandenį svyrančios 
pilkšvai žalios karklų šakos, apkibusios kačiukais. Ir susisukę beržai, 
nukarstyti gedulo raiščiais. Visur mažne tas pats vaizdas. Ji nebesusi- 
gaudė, kur jos perbrido. 

— Žinai ką, - pasakė ji mėgindama kalbėti ryžtingai, - man rodos, kad 
čia, pelkėje, sunku rasti taką. O gal geriau mums braukti tiesiai ir 
pabandyti susirasti upę? 

Ji neįžiūrėjo vandens, bet ten apačioj, už plačios žalių meldų juostos 
ir pavienių beržų, turėjo tekėti upė. Iš pradžių jos laikėsi upelio vagos. 
Bet eiti ten, kur išvis nėra jokio tako, buvo visai kitaip. Žemė buvo nelygi, 
prie pat upelio styrėjo stambūs kieti kemsai. Ji svarstė, ką mato Mija, 
greitai mėčiodama akis į šonus. Kemsai panėšėjo į iš žemės išlindusias 
apirusias kaukoles. Beržai buvo susisukę ir labai gumbuoti. 

Paskutinį galelį iki upės jos nusileido liumpsėdamos per liūną. Dabar 
jos išgirdo tėkmę, tokį pat kleketuojantį čiurlenimą kaip upelio, tik 
daugiabalsį. Pagal žemėlapį upė turėjo prasidėti ant kalno. Jos posūkiai 
ir kilpos baigėsi prie Kliopeno ežero. Kai pelkėje josapsuko beržų salelę, 
ji išvydo ežerą. Balta plokštė, metalinis blizgesys, šviesesnis nei dangaus. 

Paupy augo tie patys pilkais kačiukais apkibę karklai kaip ir prie 
upelio, bet krūmai čia buvo aukštesnį. Jie atrodė Neįžengiami. Tarp 
beržų žemė buvo tvirtesnė, bet labai nelygi. Ji pradėjo justi tikrą nuo- 
vargį. Ar ilgai pajėgs Mija, kurios kojos daug trumpesnės, tąsytis aukštyn 
žemyn per duobes ir kupstus? 

Visai netikėtai karklynas praretėjo, palikdamas laisvą nuolydį link 
vandens. Kažkas sumėlynavo, ir praėjusios paskutinius vaizdą užstojan- 
čius krūmus jos išvydo dvi susiglaudusias kreivas egles, o šalia jų mažą 
palapinę. Ratu sklandantis paukštis nėrė Žemyn suglaudęs sparnus, ir 
pasigirdo lyg kažkoks švilpesys, galbūt riksmas. Tarytum per orą nusk- 
riejus artilerijos sviediniui. 

Palapinė, kurioj negalėjo tilpti daugiau nei du žmonės, stovėjo prie 
pat vandens, srauniai tekančio pro apvalius akmenis. Iš pradžių ji pajuto 
kvailių kvailiausią palengvėjimą. Tas arba tie, gulintys palapinėje ir 
miegantys, čiurlenant ir šniokščiant upei, turėjo čia atkakti ir todėl 
žinoti, kur eina takas ir kur galima perbristi upę. Tuomet ji pamatė Miją. 
Į mažą žydrą piramidę įbestas žvilgsnis buvo pastėręs iš išgąsčio. Jai 
reikėjo pasakyti, kad dabar viskas yra taip, kaip turi būti. Jos aptiko 
žmonių. Greit jos susirasiančios Nirsbuaną ir pasieksiančios tikslą. Bet 
ji nepasakė nieko. Ji tik paėmė Miją už rankos ir pamažėle nutempė už 
krūmų. 

— Eime, - sušnabždėjo ji, nors nebuvo jokios prasmės šnabždėti. Pro 
vandens šniokštimą palapinėj nieko nebūtų girdėjęsi. 


Nakties šviesoje troba spindėjo it sidabrinė. Ji stovėjo aukštai, ir pro 
builių tinklelį Juhanas matė, kaip ji tarytum kilojasi ir smukčioja neaiš- 
kioje šviesoje. Lyg regėtum alsuojančią žemę. 

Jis negalėjo įeiti pro duris. Anksčiau trobos raktas visad kabėdavo ant 
vinies po gegnėmis frontone, atgręžtame į ežerą. Bet Torstenas buvo 
sakęs, kad jei šernbergiškiai ją okupuos, jis pranešiąs apie įsilaužimą 
policijai. Ir tuomet jis pritaisė ant durų geležinį buomą ir pakabino 
spyną. Raktą dabar jis laikė namie. 

Jam pasisekė atlenkti vinis, laikančias iš vyrių iššokusį miegamojo 
langą. Įsiropštęs vidun, ryšulį su unguriu nutrenkė ant virtuvės stalo ir 
tučtuojau ėmėsi painaus darbo - įkurti krosnį. Pirmiausia ją reikėjo 
pratraukti degančiu denatūratu. Jis sumirkė laikraščio skiautę, įgrūdo į 
dūmtraukį ir uždegė. Jam ištraukus kaištį, sušiugždėjo, lyg kažkas - gal 
paukščio kūnas? - būtų šlumštelėjęs galelį. Paskui, kai uždegė šipulius 
ir malkas, ėmė virsti tiršti geltoni dūmai. Jis ko tik nepradėjo verkti. 
Pasijuto kaip ir prieš dešimt ar dvylika metų, kai tupėdavo priešais 
krosnį sušalęs, tirtėdamas. Greitai troba prisipildė aitrių dūmų. 

Jis atidarė langą, išgriebė uždegtas malkas ir sudėjo į praustuvę. 
Tuomet vėl pradėjo viską iš pradžių. Denatūratas suliepsnojo angoje, ir 
jam pasirodė, kad dabar dunktelėjo kiek kitaip nei po kartą. 

Bėgdamas taku jis galvojo apie trobelės krosnies šilumą, karštą 
šokoladą ir senas antklodes, kuriomis apsimuturiuos kūną. Įsitaisys it 
lizdelyje. Bet kai įkūrė krosnį ir veik išvėdino aitrius dūmus, dar buvo 
likę nuveikti daug darbų, kol galės susirangyti Ir Pamąstyti. Jis norėjo 
pagalvoti. Jis privalėjo. Bet iš pradžių privalėjo atsInešti kibirą vandens 
iš ežero pakalnėje, o kad išsigautų su kibiru Iš trobos, reikėjo išlipti pro 
virtuvės langą. Paskui vėl gavo įleisti miegamojo langą į staktą ir užlank- 
styti vinis. Pasidžiovęs savo šlapius džinsus VIrš krosnies, nerado kuo 
apsirengti, kol jie džiūvo. Senų striukių troboje buvo, bet kelnių ne. 
Apsivyniojo kojas antklode ir knapinėjo aplink it su ilgu sijonu. 

Pakelyje dar buvo kakavos, bet pieno miltelių telikę vos keli gelsvi 
gumulai, padrėkę ir tąsūs. Šokoladas išėjo skystas, bet vis dėlto karštas. 
Sausainiai atsidavė troba. 

Kokia velnioniška plūkiava, kad mažumėlę sušiltum ir ką nors įsimes- 
tum į pilvą! Kai jis susirangė po antklodėm, saulė jau buvo patekėjusi. 
Ungurys visą laiką gulėjo krusčiodamas marškinių ryšuly, bet Juhanas 
jį prisiminė tik atsigulęs. Tuomet išlipo ir lovos, atrišo marškinių rankoves 
ir įleido jį į vandens kibirą. Ungurys pliekė per vandenį savo ilgu 
blizgančiu kūnu, ir šis sukunkuliavo nuo jo raumenų jėgos. Paskui jis 
gulėjo tyliai, susisukęs Žiedu geltono plastmasinio kibiro dugne, ir Ju- 
hanas daugiau nebepajėgė jo stebėti. Jis nepajėgė nė galvoti. Šitai turėjo 
palaukti. Jam reikėjo išsimiegoti. 

Bet buvo taip pasiutusiai šalta, kad neįmanoma užmigti. Miegamaja- 
me buvo per šviesu, 0 pro nesandarų langą jis girdėjo paukščių keliamą 
triukšmą. Ypač plyšojo didžioji zylė, kartojanti ir kartojanti du rėžian- 
čius tonus. Po kietai suspaustais vokais Juhanui nuo dūmų perštėjo akių 
gleivinės. Perštėjimas atlėgdavo tik atsimerkus. 

Po valandėlės jis atsikėlė ir įmetė į krosnį daugiau sausų, pelių 
apdergtų beržinių malkų. Pagalvojus, kad malkų prikapojo Torstenas, 
taip, tai jis motorinėm rogėm sutampė čia bebrų parverstus beržus, 
Juhaną apėmė panika. Torstenas parūpino jam šilumą. Nuo pat gimimo 
jis neprarijo nė vieno kąsnio, kuris būtų sulasiotas ne Torsteno. Jis 
regėjo jį priešais save iki pusės nuogą ir apsmukusiomis kanadietiškomis 
kelnėmis. Ruda oda su stipriais raumenų gumburais. Juodi plaukai ant 
krūtinės augo kryžium, kurio kamienas stovėjo tvirtai įsišaknijęs neįžvel- 
giamam tarpkirkšny. 

Dabar miegai visai išsisklaidė, ir jis drebėjo iš šalčio po drėgnom 
antklodėm. Pro rytinį langą skaisčiai švietė saulė, o zylė netilo. 

Jis ketino pagalvoti. Bet ne šitaip. Mintys ir vaizdai veržėsi į jo kūną 
tarytum saulės šviesa iš lauko. Jis negalėjo užtverti jiems kelio arba jų 

Jis regėjo Torsteną prie prausyklės, prunkščiantį nuo vandens ir 
palenkusį savo. stiprų kūną. Nugaros oda nusėta inkštirais ir dėmėmis. 
Jis regėjo Gudrunos ranką ant tos nugaros, pirštai slydo per inkštirus. 
Kaip, velniai rautų, jis gali taip ryškiai matyti! Čia yra kažkas, ko jis 
anksčiau niekad nepastebėdavo. 

Jis buvo įviliotas į spąstus. Apsuktas siūlais it kokonas ir sugautas. 
Maistas, kurį jis valgė, buvo Torsteno raumenų jėga. Visos jo žinios, iš 
tikrųjų gilios žinios, ėjo iš Torsteno ir Gudrunos smegenų. Jie įleido į jį 
savo programas. Ir dabar jo smegenys buvo pavargusios ir įkaitusios nuo 

milijonų komandų, kurias jis norėjo sustabdyti, bet negalėjo. Jos plaukė 
ir plaukė per jo kiaušą. 

Jis palypėjo ir įjungė radiją, kurį jie buvo pakabinę ant vinies lubose, 
kad apsisaugotų nuo šešėlio, krintančio nuo miškingos kalvos už trobos. 
Bet baterijos buvo nusilpusios ir girdėjosi tik traškesys. 

Galbūt jis pasijustų geriau, jei ką įmestų į skrandį. Rado skardinę 
pupelių su pomidorų padažu, atidarė ir sušveitė jas nešildytas. Pupelės 
buvo saldžios ir šleikščios. Bet vėliau po kūną pasklido šiluma ir pirmiausia 
jis pajuto ją dubeny ir šlaunyse. Paprastai ji drauge su lengvu mieguis- 
tumu, kuris jį dažnai užklupdavo popietėmis, sužadindavo geidulį. Pa- 
čiupinėjęs varpą pajuto, kad ji šilta ir didelė. Paskui užmiršo ją, ir zylės 
daugiau nebegirdėjo. Miegas įliūliavo į jo smegenis. Jis nesiveržė jėga, 
bet vis dėlto jo nebuvo galima įveikti. | 


Prie Juodupės skraidė ne itin daug mašalų. Vakaras buvo pakankamai 
šiltas, bet, matyt, šiais metais jie dar nebuvo įsisiautėję. Upėtakiai irgi 
nekėlė pasigėrėjimo. Vis dėlto per tris valandas jie pagavo jų dvylika, 
bet tik penketą kiek padoresnio dydžio. Jie matė nuplaukiant bebrą su 
paskutiniais saulės atšvaistais ant pakaušio. Jis apsigręžė, smarkiai su- 
šniojęs plokščia uodega, ir dingo veik tą pačią akimirką kaip ir saulė. 
Paskui greitai atvėso. Žuvys ėmė nebekibti, ir jie sugrįžo į kempingą. Po 
pirmos Birgeris jau kepė upėtakių smulkmę. Troba prisipildė pilkų 
skrundančios žuvies dūmų, bet kvepėjo skaniai. Okė buvo pripylęs viskio 
ir padėjęs traškančios duonos ir alaus. 

Pavalgę jie pajuto staigų nuovargį ir nuėjo miegoti nenukraustę stalo. 
Kai Okė užknarkė ant viršutinio gulto, Birgerį prislėgė visapusiška 
skursna. Žuvies smarsas ankštoje troboje. Į kempingą įriedančių auto- 
mobilių ūžesys. Išgėrusiųjų riūkavimai ir merginų raudojimas. Bet atsi- 
beldusieji paskutiniai buvo bent nusičiupę moterėlių. O čia guli sau du 
viengungiai ir krapštosi po antklodėmis. Nė gėlytės ant stalo, nors 
vasarvidžio išvakarės. Turiu susiimti, pamanė Birgeris. Rytoj susitaisy- 
siu tikrus pietus. 

Tą pačią valandėlę, kai jis davė sau pažadą, - taip, tai buvo pažadas, 
ir pamažėle jis jį ištesės, - suprato, kad nebesitiki ją parsirasiant. 


Ją gąsdino pati žemė. Jos įsmukdavo į gilias duobes. Mija verkė. Jos ėjo 
takais — tankių karklynų tuneliais. Jie pradingdavo prie didelių duobių, 
ir galiausiai ji suprato, kad tai ne žmonių praminti takai. Bet jos aptiko 
vietą, kur upė įteka į ežerą, ir išgirdo, kaip pro akmenis šniokščia ir 
čiurlena kriokliukai. 

Perbristi upę su Mija nebuvo lengva. Dugnas buvo akmenuotas, ir 
keletą kartų susvyravusi ji prisėmė savo trumpus aulinius. Kai jos nusi- 
gavo į kitą krantą, takas matėsi ryškiai net sunkiai pereinamose ir 
krūmais apaugusiose vietose. Jos laikėsi tako veik nepakeldamos akių 
nuojo slidžiais spygliais nusėtos juostos. Pagaliau jos susirado Nirsbuaną 
ant šlaito, kur nakties šviesoje žydėjo tūkstančių tūkstančiai burbulių. 

Pilki rąstų nameliai. Tik joms pradėjus kopti link pastato, kuris turėjo 
būti vasaros ganyklų troba, ji suprato, kodėl žolės ir gėlės taip tankiai 
susipynusios ir tokios aukštos. Jų niekas nenušienavo. Kažkieno nese- 
niai eita per aukštą žolę. 

Troba buvo užrakinta iš lauko. Ant durų uždėtas buomas ir pakabinta 
spyna. Ji pačiupinėjo ją, bet atidaryti negalėjo. Kažkas buvo apsilankęs 
sodyboje ir po nakties rasota žole atšlepnojęs iki trobos. Bet ne pro duris. 

Ji užsikabarojo ant sukrautų plytų ir pro išpūslijusį lango stiklą 
dirstelėjo virtuvėn. Viskas joje buvo labai žema. Krosnis stovėjo veik 
pačiam pažemy. Šviesa krito taip, kad ji galėjo išskaityti užrašą ant 
orkaitės durelių - „Šilingariudas Nr. 23“. Kėpsojo tuščias suolas. Galbūt 
jis vadinosi lova. Iš jo galima ištraukti dėžę, kurioje sutilptų bent keletas 
vaikų. Išklibęs stalas, dvi aptriušusios kėdės su aštuonių lentelių atkal- 
tėm. Geltonas plastmasinis kibiras. Ant sienos Įrėmintas Jėzaus su 
erškėčių vainiku paveikslas. Ant stalo pašnerkšta ii konservų skardinė 
ir suplėšytas laikraštis. Suodina praustuvė. Ir daugiau nieko. Kai ji suko 
apie namą, kad užmestų akį pro kitus langus, išgirdo verkiant Miją. Vos 
šiai nurimus, apniko uodai ir mašalai. 

Užpakalinėje namo pusėje vieno lango užuolaidos, mėlynai languotos 
ir gana purvinos, buvo truputį atitrauktos. Ji matė tik mažą dalelę sienos 

su mėlynų gėlyčių apmušalais, kurie dabar buvo išmarginti rudų drėg- 
mės dėmių raštu. Kiek žemiau kėpsojo atšokusi nuo sienos apmušalų 
skiautė. Paskui išniro galelis lovos. Tai turėjo būti lova, nes ji atpažino 
išblukusią vatinę antklodę. Pačioj apačioj kyšojo pėda. Vadinasi, Danas 
vis dėlto čia! 

Kambary už atitrauktų užuolaidų buvo tamsu. Ji pabarbeno į langą, 
kad jį pažadintų. Pėda staigiai dingo. 

Ji palaukė, bet daugiau nieko neįvyko. Buvo tylu. Ji matė vatinę 
antklodę. Ši tysojo visiškai ramiai ir lygiai. Niekas nesukrutėjo. Ji nebe- 
drįso vėl belstis. 

Pėda. Visiškai balta šykščioje ir neaiškioje šviesoje. Argi ji ne Dano? 
Ko jis slepiasi? 

Ji vėl sugrįžo prie namo priekio ir prieš savo norą pritykino stengda- 
masi neužminti nieko, kas galėtų išduoti kokį garsą. 

Dabar Mija knykštė it kūdikis. Burna buvo pražiota, o ašaros nuter- 
liojusios veidą. Anė negalėjo jai paaiškinti to, kas nepaaiškinama: kad 
Danas yra troboj, bet nenori išeiti. Ji nesuvokė, kaip Mija įstengs grįžti 
tokį ilgą kelią. Ji nebuvo tikra, kad ir pati jį įveiks. 

Ji vėl nusinešė mergaitę į mišką, kur nebesimatė namo. Ar ten gulėjo 
Danas? Kodėl jis atitraukė pėdą? Ji atsisėdo ant kelmo, apglėbusi Miją. 
Nulaužta šakele visą laiką vaikė uodus. Ji sušnabždėjo, kad jos eis atgal, 
bet tik iki mėlynosios palapinės. Jos pažadins ten miegančius žmones ir 
pasiprašys pagalbos. Galbūt jie turi spiritinę viryklę ir išvirs joms arba- 
tos. Arba šokolado. Paskui jie tikriausiai palydės jas iki kelio ir jei vienas 
iš jų bus stiprus vyras, galės panešti Miją. Jie nuveš jas žemyn į kaimą 
savo „Reno-4 L“, nes automobilis tikriausiai jų nuosavybė. Ir jos greit, 
labai greit, vos po valandos ar dviejų, įsirangys į šiltą lovą. Verksmas 
aptyko ir perėjo-į žagsulį. Vėl apžiojusi nykštį, Mija valandėlę numigo. 

Tarp medžių kamienų jau švietė ryto saulė, kai jos pakilo eiti. Sučiul- 
bo paukščiai. Dabar, ėmus šildyti saulei, viskas atrodė daug lengviau. 
Jos perbrido upę toje pačioje vietoje, ji nedrįso mėginti kur nors kitur. 
Pasiekusios kitą krantą, turėjo vėl susirasti palapinę, bet eiti paupiu 
nebuvo taip paprasta. Ten augo aukšti neįžengiami karklų krūmai, žemė 
buvo iškapstyta žvėrių. Jos turėjo Žangioti aukščiau, pelkės pakraščiu. 

Pagaliau ji atpažino tas dvi egles, kurias audros buvo suvijusios į 
mazgą, tik neįžiūrėjo palapinės. Bet juk neįmanoma, kad prie upės 
atsirastų dar dvi susivijusios eglės. Ji jau anksčiau suprato, kad pelkėje 
sunku ką nors įsidėmėti. Blausioj nakties šviesoj tiek medžiai, tiek 
karklų krūmai tarytum judėjo. 

— Pasėdėk čia, - pasakė ji Mijai. - Palapinė turėtų būti prie eglių. Aš 
nusileisiu žemyn pasižiūrėti. Tuomet tau nereikės eiti to galelio, jei 
apsirikau. 

Ji paliko jai kuprinę atsisėsti ant šlapios žemės ir nykštukinio berželio 
šakutę pasimosuoti. Bet su ryto saule vabzdžiai, regis, pradingo. Mija 
baiminosi, vėl buvo arti ašarų. 

— Aš tik nusileisiu prie ežero. Tu matysi mane visą laiką. 

Taip, čia. Nusileidusi prie eglių, ji išvydo ant eglės šakos padžiautus 
džinsus. Bet palapinė buvo susmukusi. Užtat ji ir nepamatė jos iš viršaus 
nuo pelkės. Ji žengė arčiau. 

Ir ką ji išvydo? Vėliau ji nebežinojo. Atsirado tiek daug ir tokių 
kraupių aprašymų. Matyt, ji kai kuriuos perskaitė. Paskui ji nebegalėjo 
prisiminti. 

Ilgai viskas jai buvo tik didelė tuščia dėmė. Ji regėjo po vandeniu savo 
pačios rankas, baltas, ne, žalzganas. Regėjo egles. Jos susivijo ir sudarė 
gumbą, suaugdamos tame daikte, kur kadaise vieną iš jų perlenkė audra. 
Ant šakos karojo šlapi džinsai. Anapus upės - pelkė su berželiais; kitas 
kraštas visad mielesnis, žalesnis ir paslaptingesnis nei ta pusė, kurioje 
pats esi. 

Ji norėjo sprukti šalin. Bet turėjo žengti keletą žingsnių į priekį. Ją 
pykino, ir jai pynėsi kojos. Blogumas užėjo staigiai. Ji suklupo ir delnais 
įsirėmė į siūbuojančią žemę. Kai atsikėlė, delnai buvo kruvini. Ji trynė 
ir trynė juos vieną į kitą. Paskui mėgino nusibraukti juos į sijoną, bet iš 
to buvo maža naudos. Ji nusverdėjo link upės, pirmuosius žingsnius 
klupsčiom, ir įmerkė rankas į vandenį. Šis buvo šaltas. Srovė smarki. 
Greitai tekantis perregimas vanduo. Rankos nusiplovė. Ji susivėmė į 
vandenį, ir srovė nusinešė jOs išžiaugčiotą bjaurastį. Netrukus vanduo 
vėl buvo švarus, skaidrus ir greitai srūvantis. Nusukus! galvą ir nežiūrė- 
dama į palapinę ji užlipo prie Mijos. 

- Jų ten nebuvo, - pasakė ji. Ir stipriai trūktelėjusi mergaitei už rankos 
pustekine pasileido į pelkę. Balti švylių pūkeliai dabar buvo peršviečiami 
saulės. Jie pleveno, tarytum pleveno virš viksvų. Kai jos įtapnojo galelį 
į pelkę, ji atsigręžė. Palapinės nebesimatė. Ji išvydo upę su jos greitai 
srūvančiu vandeniu, juodu ir putotu sūkuriuose. Ir kraštą anapus. 


Vėliau ji net gerai neprisiminė tos vietos. Ji Juk nebuvo pažymėta ar 
apribota. Ji keliavo it saulės apšviestas lopinėlis pro debesų šešėlius. Tai 
buvo įvykis, įvykis prie vandens. Kaip ir viskas šičią. 


Jis buvo skaitęs, kad ungurys gali ilgai gyventi be maisto. Jis gali įsiran- 
gyti į seklų griovį, keliaudamas į naujus vandenis ir jūrą. 

Atskirtas akivare, nesusisiekiančiame nei su upeliais, nei su ežerais, 
jis peršliaužia iki gyvojo vandens drėgna žole. 

Dabar jis gulėjo nekrutėdamas geltonos plastmasės kibire. 

Buvo ankstyvas rytas, giedra ir saulėta. Troboje šilta. Jam nereikėjo 
atsikėlus pakurti. Jis išsigando, kai ėmė barbenti į langą, bet dabar baimė 
buvo praėjusi. Apsiramino vos išgirdęs, jog tai moteris. Jo ieškojo 
Gudruna. Galėjo ir daugiau paieškoti. Po to jis nebeužmigo. Bet dėl to 
nesikrimto. Dabar nesijautė itin pavargęs. Ir turėjo pagalvoti. 

Nors galvoti nesisekė. Jis buvo per daug alkanas. Išlipo iš lovos ir ėmė 
raustis spintelėje virš indų plovyklės. Pakelis sklindžių miltelių. Baltieji 
pipirai. Kakava. Kaip juokinga. Namie pilni namai prikimšti maisto. 
Abu šaldikliai, sandėliukas, šaldytuvas, rūsys. Jam reikia šiaušti namo, 
nekvaršinus sau galvos. 

Čia dar ne pasaulio pabaiga. Juk jis lindėdavo savo kambary ir 
anksčiau. Palinkęs prie rašomojo stalo. Jis galėdavo jų nepaisyti valandų 
valandas. O penkiese jie bus tik per šventes. Penki raumenų kalnai. 
Skutimosi losjono ir cigarečių kvapas. Grogas. Varžybos melsvai švytin- 
čiame ekrane ir užtrauktos užuolaidos. Staigūs startai. Ir pasibjaurėji- 
mas, kartkartėmis išsiveržiantis it sperma. Gudruna lyg kokie velnio 
smilkalai kambaryje. 

Iš kur imasi neapykanta? 

Jis atsikėlė ir apsimovė džinsus, kurie buvo sausi, bet pastirę nuo 
molio. Sukrėtė sklindžių miltelius ir kakavą į vandenį. Jie netirpo. Tąsūs 
gumulai plaukiojo po indą, o sausa kakava kėpsojo paviršiuj. Jis užkūrė 
krosnį, kad pašildytų tą nekeliančią apetito pliurę. 

Kad nusišlapintų, turėjo išlipti pro langą. Viskas buvo taip juokinga. 
Begalės rūpesčių. Jam niekad nepatiko tuščiai eikvoti laiką ir be reikalo 
vargintis. Kaip gyvenant palapinėje. 

Kaijis vėl įlipo virtuvėn, šokoladinė košė virė kunkuliuodama. Ji buvo 
sutirštėjusi ir prisvilusi prie dugno. Jis suvalgė ją kiek atvėsinęs ir 
"susitvarkė. Nebuvo prasmės toliau kvailioti. Gudruna tikriausiai ne 
juokais sunerimo. Ji turėjo sukelti ant kojų visus namus. Tik niekas 
nesukruto pirmas, tuo jis buvo visiškai tikras. Kažin ar ji ieškojo viena? 

Jie mažumėlę nusišaipys, kai jis parsiras. O paskui tylės. Jis pats 
neišdrįs ką nors prasitarti. Gyvens ten susigūžęs. Visus metus. Paskui 
armija. 

Tuomet jam toptelėjo galvon, kad ir ten bus tas pat. 

Torstenas ir jo tikri sūnūs nebuvo praradę savitvardos. Jie valdėsi. Tik 
retkarčiais peržengdavo ribas. Tuomet mokėdavo baudas. 

Armijoj bus tas pat. Ir aukštojoj mokykloj. Nors ten jis turės daugiau 
galimybių. Ten jis galėtų jaustis taip pat užtikrintai kaip Torstenas miško 
traktoriuje. Ir galbūt pats kartais peržengtų ribas. 

Jis susirado tekšių kibirą su dangčiu ir įleido į jį ungurį. Ungurys 
nebesidaužė. Bet jis baiminosi, kad šis senas kipšas yra klastūnas, todėl 
stipriai užspaudė dangtį, prieš kabarodamasis pro langą. 

Saulė akinamai tvieskė virš Kliopeno. Sunku buvo nukreipti žvilgsnį 
į vandenį. Prieš leisdamasis į kelią, jis turėjo užeiti į išvietę. Būdelė 
stovėjo pakrantės miške. Sienos buvo sidabriškai pilkos ir žalsvos, apsi- 
traukusios plonu kerpių kailiu. Viduj spragsėjo vabalai ir trenkė puvė- 
siais. Jis ėmė skaityti Alerso savaitraštį. Numeriai buvo seni, popierius 
pakraščiuose gelsvas, ir jam sunkiai sekėsi surasti ką nors dar neskaityta 
anksčiau. 

Jis aptiko tęsiamą apsakymą, kuris iki šiol jam buvo nė motais. Manė, 
kad jame rašoma apie meilę. Dabar jis pastebėjo, jog tai politinė istorija, 
nors su meilės intarpais. Verkianti alkoholikė žmona. Prisigėręs vyras, 
suvažinėjęs dailią jauną panelę, su kuria kartu leido laiką. Blogiausia, 
je: apie tai sužinos jo brolis. Ir laikraščiai. 

Čepekvidikas. 

Žodis išniro jo smegeninėj iš pradžių be jokios prasmės. Paskui jis 
prisiminė Edvardą Kenedį ir ėmė raustis daugiau Numerių su apsakymo 
tęsiniu. ) 

Taip, tai buvo istorija apie prezidento brolį. Nors jie pakeitė vardus. 
Pradžios ir galo trūko, bet jis perskaitė, ką I ado. 

Išties suknista istoriją. 

Bet Edvardas Kenedis dar buvo kupinas energijos. Jis truputį peržen- 
gė ribas. Tačiau jo reikalai susitvarkė. 

Jiems visada susitvarko. 

Šleikštulys pakilo tarsi išmatų smarvė nuo patežusio laikraštinio 
popieriaus. Jis išplėšė puslapį su prezidento svainės veidu — ašaros, 
išsiplėtusios lėliukės, perlų vėrinys, raudona burna, kuri pageltonijo - ir 
truputį pamaigė prieš nusišluostydamas. Jis dar labiau išalko. 


Ežeras atrodė keistai. Lyg aliejuotas nedrumsčiamoj ramybėj. Tarytum 
vanduo būtų sutirštėjęs. Kitoj pusėj nesimatė jokio žmogaus, ir jam tas 
patiko. Nors nieko nereiškė. Vos tik jis užlips prie Striomgreno Trobesių 
ir kelio, žmonių sutiks. Ir jie stebėsis, ką jis nešasi kibire. 

Tuomet jis išvydo baidarę. Ji buvo iš lengvo metalo ir smarkiai 
spindėjo tarp karklų. 

Kaip Žmonės apsisprendžia? 

Vėliau Juhanui atrodė, kad jis niekad nebuvo apsisprendęs. Nei kai 
atsinešė irklą iš lauko virtuvės, nei knėbodamas spyną prie grandinės. 
Jis tik džiaugėsi, kad nereikės eiti. Jis išplauks prie Riobeko, jei irkluos 
išilgai visą ežerą. Paskui galėtų susistabdyti automobilį. Tai geriau nei 
pritrintomis kojomis kėblinti nuo Striomgreno Trobesių su kibiru. 

Vanduo apglėbė grakštų baidarės korpusą. Kai užsimojo nuleistu 
irklu, jam pasirodė, lyg po vandens oda būtų sudrebėję raumenys. 

Velniai rautų, kaip sekasi. Dvelktelėjo vėjelis, atnešdamas sakų ir 
žolės kvapą. Vanduo kvepėjo vandeniu, kai jį perkirto irklas. 


Pažvelk, Norvegijos kalnai nori atskirti mane 
nuo Kristijono valdų ir brangiosios tėvynės. 


— deklamuodavo jo močiutė. Tai viskas, kas buvo likę senoje makaulėje. 
Įsiklausyk į eglės šlamesį. Ji lankėsi Estersunde dusyk per savo gyveni- 
mą. Nors nė karto neužsibuvo ilgėliau. 

O jei Žmonės būtų priversti keliauti it unguriai, kad susiporuotų? 
Besąlygiška amžina kilpa. Go to Sargasso. The wild Sargasso sea. Go to 
Sargasso.2 || 

Jis sėdėjo it duonos minkštimas, prikepęs prie blizgančio skydo vi- 
daus. Jis visuomet jausdavosi suaugęs su baidare. Torstenas, kuris iškart 
žvejodavo su kokia trisdešimčia tinklų per spalio audras, grasinančias 
ledais ir ūkanom, sakydavo, jog tai juokingas laiviūkštis. Bet ar jis 
išdrįstų čia įlipti? Raumenų kalnas. Drimba. 


2 
Keliauk į Sargasų jūrą. Audringa Sargasų jūra. Keliauk į Sargasų jūrą (angl.). 

Jis turėjo pagalvoti. Ežeras siaurėjo link Riobeko upės, į jį buvo 
nutįsusi nerijos šaka. Baidarė slystelėjo paskutinę atkarpėlę, ir nuo irklo 
menčių nuvarvėjo vanduo. Prieš užtraukiant baidarę ant žolės, jam 
dingtelėjo į galvą, kad jie aptiks ją čia, ties Riobeko lentpjūve. Gudruna, 
aišku, važinės aplink ir klausinės. 

Galbūt tuomet jis apsisprendė? Jis stvėrė baidarę ir iš visų jėgų 
pastūmė į vandenį. Ją pagavo srovė. Pavymui jis nusviedė irklą ir kone 
tą pačią akimirką pasigailėjo. Baidarė nuplūduriuos iki lentpjūvės ir 
daužysis ten į susprogdintus akmenis. Tai buvo kvailystė. Bet dabar 
šaukštai po pietų. 


Jam reikėjo pagalvoti, kad vos po keturių ryto daug automobilių 
nevažinės. Saulės šviesa jį apgavo. Jis atsisėdo ant žolės kelio pakrašty. 
Girdėjosi vien per spragą besiveržiančios srovės ūžesys. Jam rodės, jog 
ji šniokščia it traukinys. Arba kaip milžiniškas, tolydžio nuleidinėjamas 
tualetas. Paukščių veik nesigirdėjo. Todėl jis nustebo, kai galiausiai 
pasirodė automobilis. Jis puolė su kibiru ant kelio ir iškėlė nykštį. 
Baltame „Saabe“ sėdėjo moteris. Ji taip staigiai sustabdė, kad net žvyras 
pažiro. 

— Važiuoji į Norvegiją? 

To paklausė ji. Jis tik linktelėjo. Bet tą pačią akimirką jis pagalvojo 
apie Oulą Larasą motorinėse rogėse. Jis su šeima gyveno Langvasliene. 

Jis pastatė kibirą ant grindų prie užpakalinės sėdynės. Ji net nepasi- 
teiravo, kas jame. Ji neištarė daug žodžių, bet jam pasirodė, kad ji kalba 
kaip suomiai, kurie ateidavo valyti miško Torstenui. Automobilyje buvo 
primėtyta šokolado popierėlių ir kitokių šiukšlių, O ant užpakalinės 
sėdynės stovėjo plastmasinis krepšys su svaigalais iš laivo. 

— Po velnių, koks grožis, - pasakė ji, kai kelias ėmė bėgti palei 
Juoduosius Vandenis. - Nė sykio nesu važiavusi šiuo keliu. Paprastai 
nusigaunu per Estersundą ir Trondheimą. 

Kai jie įsuko į kaimą, šis atrodė tylus ir miegantis, bet paskui jis išvydo 
senąjį Vidarto „Duetą“, riedantį Tangeno link. Jis susigūžė, kad jo 
nepamatytų. 

— Ojojoj, berneli, - nusijuokė moteris. Jos juokas buvo šiurkštus, ne 
per daug linksmas. Kalboje skambėjo pašaipa, ir sėdėdamas greta jis 
jautėsi netvirtai. 

- Puiku, - pasakė ji, kai jie pervažiavo sieną. Dabar užteks Švedijos. 
Pasisotinom ganėtinai. O gal tu švedas? 

Ji, aišku, išgirdo vos keletą jo žodžių. Jis papurtė galvą. 


— Norvegas. 
Viskas susiklostė gerai. Jis jautė, kad jo laukia kažkas nauja. Kažkas 


kita, nei tūnoti kambary. Bet jis neturėjo pinigų. Kad nors pratraukčiau 
šventes, pamanė. Cia tik eilinis šeštadienis. O gal jie švenčia Jonines? 
Kai tik baigsis šventės, jis gaus rauti kelmus. Arba sodinti, šiaip ar taip. 


— Ne, - pasakė jis. - Ne visai taip. - Ir tas buvo tiesa. Galėjo būti tiesa. 


Buvo veik pusė penkių ryto, kai kažkas pabeldė į duris. Birgeris nemie- 
gojo visą naktį, ir galvą įsiskaudėjo, vos pakėlus ją nuo pagalvės. Jis 
atsargiai išlipo iš lovos. Kai atidarius duris įsiveržė ryto oras, jis pajuto, 
kad troboj tebetvyro žuvies smarsas, šaldamas sumišęs su tabako dūmais 
ir pradvisęs. Už durų stovėjo Rolandas Fjelstriomas, kempingo savinin- 
kas, ir pasakojo, kad kažkas atsitikę prie Loberono. 

Okė Vemdalis apsimovė kelnes ir leidosi aptarnavimo biuro link. 
Birgeris stovėjo įrėmęs kaktą į šaltą lango stiklą. Jam rodės, kad jo veidas 
sutinęs. Dabar jis galėtų pamiegoti. 

Siaura, gili įlanka tarp Tangeno ir komunos žemių spindėte spindėjo. 
Kitam krante kalno ketera nuslinko žemas debesis. Apdraskytas eglių 
viršūnių, debesis plaukė it ožkarožės vandeniu. Saulė spigino ne iš tos 
pusės. Nuo neįprastos šviesos jis pasijuto visų atstumtas ir svetimas. 
Matė, kaip pakilo klykuolės. Po jų liko tirtantys ruoželiai. Tolumoje 
sukrutėjo vanduo. Paskui jis įžiūrėjo, kad tai valtis. J uoda. 

Ji lygiai ir greitai yrėsi palei rytinį krantą, Tangeno link. Jis ilgai 
stovėjo žvelgdamas į ją ir žinodamas, kad dabar galėtų saldžiai pamie- 
goti, galų gale. Bet turbūt reikėtų užkaisti vandenį Okės kavai. 

Tai buvo žmogus, kuris šalia valties tempė lentą su kabliukais apka- 
binėtu valu. Koks akiplėša! Bet žvejoti su tokia lenta buvo protingiau 
vasarvidžio dienos rytą, prieš penkias, kai kempingas nepabudęs iš 
sunkaus pagiringo miego. 

Jis matė, kaip šokinėja lenta. Valtyje sėdėjo tik Vienas vyras. Turbūt 
jis irklavo, lyną apsisukęs apie SUN, Kaip jis elgtųsi užkibus žuviai, 
buvo sunkiai suvokiama. 

Dabar jis paliovė yręsis, valtis nuslydo, stumtelėta paskutinio yrio, II 
stabtelėjo. Jis užpylė vandens ant irklų įkabų. Irklai, matyt, girgždėjo. 
Birgeris to negalėjo girdėti, bet jis išgirdo žingsnius už durų. Okė 
Vemdalis bėgo atgal. 

Lenta sustojo ir apsivertė. Švelniai trūktelėjęs, yrėjas vėl atgavo greitį. 
Tai buvo Bjornė Brandbergas. Dabar jis jį matė. Taip pat viengungis; jis 


lyną jis greičiausiai laikė tarp dantų. 
Okė atidarė duris. 
— Tavęs irgi reikia. Važiuosim prie Striomgreno Trobesių. 


Ji segėjo mėlyną džinsinį sijoną, šonuose suteptą krauju. Jo apačia buvo 
šlapia ir purvina. Šviesūs plaukai mažne siekė liemenį. Ir ji, ir mergaitė 
buvo baisiai išvargusios. Mažylės kasos buvo išsileidusios. Nupuškijęs ir 
nuo ašarų sutinęs veidas jį nuteikė prieš mamą. Jis netikėjo nė vienu jos 
žodžiu. Tai jam atrodė neįtikimi paistalai. Su šešiamečiu vaiku vidur- 
naktį braidyti po pelkę iki Šernbergo. Segint ilgą sijoną. 

Bet apžiūrinėdamas mergaitę jis pamatė, kad jos veidas sutinęs nuo 
vabzdžių įkandimų. Oriana pašildė jai pieno ir paguldė ant sofos mie- 
gamajame. Mama sėdėjo išsitempusi it styga ant kėdės virtuvėje ir 
spoksojo į užgesintą televizoriaus ekraną. 

Jiems reikėjo Henrio Striomgreno, kad surastų tą vietą, bet Okė 
nenorėjo palikti Orianos vienos su mergaitės mama. Jis paprašė Henrį 
nenuleisti nuo jos akių. Jai nevalia išeiti. Ir neleisti jai prisiartinti prie 
kokio nors ginklo. Jokio peilio ant stalo. Jis paskambino, kad atsiųstų 
pastiprinimą. Bet užtruks keletą valandų, kol jie atidardės iki Juodųjų 
Vandenų ir užsikabaros čia, į kalną. 

Okė su Birgeriu leidosi žemyn link Loberono ir kiek paklaidžioję 
įvykio vietą aptiko. Ant žemės gulėjo palapinė visiškai taip, kaip ji buvo 
nusakiusi. Palapinė buvo supjaustyta į gabalus ir permirkusi jau krešan- 
čiu krauju. Audinys glaudžiai gaubė porą kūnų. Vienas kūnas buvo 
pusiau užkritęs ant kito. Tvyrojo visiška ramybė. 

Jie atsargiai nuvyniojo palapinės audeklą ir stengdamiesi jį pakelti 
keliose vietose ištraukė lengvo metalo smeigtukus. Bet Okė pageidavo, 
kad jie kiek galint mažiau prisiliestų prie palapinės. 

Per ilgus plaukus sruvo saulės. šviesa. Anksčiau jie buvo juodi ir 
garbanoti. Dabar - lipnūs nuo kraujo ir apkibę pūkais. Pūkų buvo visur, 
įdžiūvusių kraujo klanuose. Miegmaišiai buvo sukapoti, ir iš jų pasipylė 
pūkai, vos jie prisilietė prie palapinės audeklo. Puikūs paukščių pūkai 
nuplasnojo su kalnų vėju. 

Veidas. Lūpos buvo ištemptos. Viršutinė lūpa pridžiūvusi prie dantų. 
Jauna moteris. Ji gulėjo apačioj. Galbūt vyras, kuris gulėjo iki pusės 
užgriuvęs ant jos, mėgino ją uždengti nuo peilio dūrių. Jis buvo šviesiap- 
laukis. Pakaušyje šėpsojo sukrešėjusio kraujo gurvolis. 

Birgeris pridėjo du pirštus prie kaklo ten, kur kažkada tvinksėjo 
pulsas. Jis susirado moters kaklą po sutaršytais plaukais ir pūkais. Bet 
ta vieta buvo visiškai nurimusi ir šaltesnė nei jo pirštų galiukai. 

— Tuomet palik juos ramybėje, - pasakė Okė. - Atvažiuos techninis 
personalas. 

Jiems atitraukus palapinės kraštelį, atsidengė tranzistorius. Plaštaka, 
kuri turėjo būti vyro, atrodė sustingusi tą akimirką, kai griebė už ranke- 
nos. Greta mėtėsi pora susuktų kojinių, apkibusių pūkais, stora neat- 
plėšta šokolado plytelė ir begalės šlifuotų akmenukų, panašių į nelygius 
perlus. Matyt, ji buvo užsikabinusi ant kaklo vėrinį. Veido blyškuma jau 
buvo pradėjusi pilkėti. 

— Sėsk štai ten, - parodė Okė parvirtusį beržo kamieną. Jo vainikas 
žaliavo, įmerkęs pirmuosius lapus į vandenį. Šie jau buvo pragraužti 
vikšrų ir žadino jam pasidygėjimą. Srūvančio vandens šniokštime pynėsi 
daugybė garsų. Jis grumėjo, čiurleno ir skimbčiojo. Kartkartėm iš van- 
dens tarytum kas sušnekdavo monotonišku balsu. 

Jis matė, kaip Okė ropinėja aplink palapinę. Jis labai švelniai ranka 
pajudino mėlyną audeklą. Virš jų galvų sukliko plėšrūnas paukštis. Tai 
nuskambėjo lyg dejonė. Birgeriui ėmė darytis šalta. 

— Galbūt tau reikėtų lipti viršun, - pasakė Okė. - Jos abi ištiktos šoko. 

— Ne, velniai rautų. 

— Dabar jis nebegrįš. 

— Negali žinoti. 

Ne, jie buvo už suvokimo ribų. O ryto vėsa mintis kaustė ne mažiau 
už judesius. Čia sėdėdamas jis nieko nei galvojo, nei spėliojo. 

Klausėsi sruvenančio perregimo vandens, kuris irgi neturėjo ką pasa- 
kyti. Tik dudeno. Susipynę garsai ataidėdavo jo smegenyse, o smegenys 
paversdavo jį šneka. Bet vienu metu jam dingtelėjo mintis, kad jis sėdi 
ir klausosi apie tai, kas čia įvyko. Kad įvykiai įsibrėžė šviesioje naktyje 
ir juos atkuria bangos ir srovės sūkuriai vandenyje. Ir kad vis dėlto jis 
negali išgirsti daugiau kaip tik plepalus ir riktelėjimus. Kartais jie su- 
skambėdavo it dejonė. 

Aš nežinau, kur dabar Barbru, pamanė jis. Aš net nepasiklausiau. 
Kažkokia demonstracija prieš urano paieškas Lokio kalnagūbryje. Jie 
gyvens palapinėse, sakė ji. 

Bet kur? 


Jie stovėjo prie indų plovyklės. Ant skardos buvo pasiguldę jos dryžuotos 
vilnos kuprinę. Vienas iš jų labai atsargiai kraustė jos turinį. Gerai 
apžiūrėjęs, jis kiekvieną daiktą padėdavo skyrium. 

Jis buvo policijos šefas, įkurdintas Biuvongene. Antrasis buvo gydy- 
tojas. Jie ką tik parsirado iš įvykio vietos prie upės. Policijos šefo kelnės 
buvo šlapios per kelius. Jis paklausė, kuo ji vardu. 

— Juk jūs matėt vairuotojo teisėse. 

Jis apsimetė neišgirdęs jos atsakymo ir toliau klausinėjo, kada ji 
gimusi ir kur gyvenanti. Ant vieno Dano laiško, kuris dabar gulėjo ant 
indų plovyklės, buvo užrašyta: Anei Raft, Karlbergo gatvė 121. Ji troško, 
kad jis tuo pasitenkintų. 

— Gimiau keturiasdešimt pirmaisiais, spalio dvidešimt pirmą. O ke- 
liavau į Nilso sodybą. Aš turėjau ten gyventi. 

Stojo tyla. Ji laukė kito klausimo. Ar tu išsinuomavai iš Brandbergo 
vasarai? Bet jie galbūt nežinojo, kam priklauso troba. Prieš dvylika 
valandų ji pati nežinojo. Tada iš dalies būtų lengviau atsakyti. Bet 
klausimo ji neišgirdo. Užtat policijos šefas pasakė: 

— Tu pareiškei, kad keliavai iš Nirsbuano. 

Jis pirmąsyk pavartojo žodį „pareiškei“. Keisčiausia, kad ji išvis ne- 
prisiminė ką nors sakiusi. Bet, matyt, sakė. Kitaip Henris Striomgrenas 
nebūtų jiems paskambinęs. 

- Aš buvau prie Nirsbuano, - pasakė ji. Ji sunkiai ištarė tą vardą ir 
gailėjosi jį pavartojusi. Pokalbyje buvo pilna spąstų. Iš tikrųjų tai nebuvo 
joks pokalbis. Ji nemiegojo jau dvidešimt šešias valandas. Išklosiu viską, 
kaip yra, pamanė sau. Pasakysiu, kad buvau prie vasarinių ganyklų 
pastatų, prie „buano“. „Buane“. Ne, nesakysiu „buanas“. Pašiūrė? Aš 
keliavau iš ten, nes trobą radau tuščią. Man nebūtina sakyti, ką mačiau. 
Tai visai nesvarbu. 

Bet policijos šefas paklausė jos profesijos. 

— Aš mokytoja. 

Jam tylint, jai toptelėjo į galvą, kad jis ja netiki. 

— Baigiau Stokholmo pedagogikos institutą! Aš lankiau aukštąją 
muzikos mokyklą. 

— Kur tu dirbi? . 

Jo klausimai buvo preciziški. Atsakyti į šį buvo neįmanoma. Umai jai 
susisuko galva, ir ji paklausė, ar negalėtų valandėlę pailsėti. Jis pakar- 
tojo: 

— Kur tu dirbi? 

— Aš išėjau iš darbo. Dirbau Melarvogo aukštojoje liaudies mokyklo- 
je. Dėsčiau švedų kalbą ir muziką. Taip pat literatūrą. Tai atskira 
disciplina. Išsidarbinau pavasarį. Nors dar vedžiau chorinio dainavimo 
vasaros kursus. Dvi savaites. Todėl baigiau tik dabar. Danas išvažiavo 
anksčiau. 

Ji per daug išsikalbėjo. Jai nereikėjo būti tokiai paslaugiai. Jie — 
solidūs savo sistemos atstovai. Mūvintys žaliom sportinėm kelnėm su 
kišenėm ant šlaunų. Apsirengę kone kariškai. Mirtinai pasitikintys. 
Tačiau abu nesiskutę. Jai buvo sunku pažvelgti į juos Dano akimis. 

— Danas Ulanderis, - tarė policijos šefas. Jis arba pažinojo Daną, arba 
irgi perskaitė jo vardą kitoje voko pusėje. - Kur jis dabar? 

— Nežinau, - atsakė ji. - Jis turėjo mane pasitikti. Bet nepasirodė. 
Tada aš pamaniau, kad jis ant kalno. Ir nuėjau ten. 

— Nuėjai ten. 

Tarp popierių jis turėjo žemėlapį, kurį dabar išsitraukė ir ėmė tyrinėti. 

— Kiek metų mergaitei? —- paklausė antrasis. Jis linkęs storėti, pamanė 
ji tuomet. Aptukęs gydytojas. Ji atsakė, kad Mijai šešeri. 

— Tu užlipai su šešiamečiu vaiku iki Nirsbuano naktį? Ir vėl grįžai? 

Taip ir buvo. Ji negalėjo to paneigti. Ji galėjo pasakyti nenumaniusi, 
kiek toli reiks eiti. Bet jie Žinojo ją turėjus žemėlapį. Kuprinė kėpsojo 
ant indų plovyklės, o visi joje buvę daiktai gulėjo surikiuoti ant nerūdi- 
jančios skardos. Traukdami jos daiktus, jie pasiteiravo, ar ji neturėjusi 
kokio peilio. Tuomet jie pakišo jai mintį apie tai, ko reikia, kad liktum 
gyvas. Peilis, degtukai, paklotas. Tokie daiktai. Ji neturėjo netgi kom- 
paso. Ant indų plovyklės gulėjo žemėlapis, dėžutė Antulio Donaldo 
tablečių, Dano laiškas; tamponų paketas, sumuštinių ryšuliukas, Mijos 
lėlės Kenas su Barbe irjų nailoniniai drabužėliai bei batukai. Ten gulėjo 
ir raudona Anės piniginė. Jie dirstelėjo į vairuotojo teises ir padėjo jas 
prie piniginės. Kai jie įėjo į trobą, policijos šefas paprašė Orianos 
Striomgren valandėlę pasilikti virtuvėje. Paskui jis liepė Anei nusivilkti 
džinsinį švarką. Jis apieškojo kišenes, O gydytojas apgraibė jos kūną po 
megztiniu ir sijonu. Profesionali krata. Jai teko nusiauti aulinius. Bet ji 

nieko nesuprato, kas dedasi, ir visiškai nereagavo, kai jie naršė jos 
kuprinę. Tik dabar susigaudė, kad jie ieškojo peilio. 

— Ar neturi Dano Ulanderio nuotraukos? 

Ji atsakė, kad nėra nė vienos. Jis nesifotografuodavo. 

— Ką tu turi galvoj? Ar jis nevaikšto pas fotografus, ar nesileidžia 
fotografuojamas? 

— Nežinau. 

Jai rodės, kad tai vienintelis protingas atsakymas, jos duotas tą rytą. 

— Tu buvai Nirsbuane. Ir išsigandai. 

Šis teiginys jai buvo netikėtas. Ji nežinojo, iš kur jis tai ištraukė. Ar ji 
pati taip sakė? O gal Mija? Bet Mija galbūt nesuprato, kad ji išsigando? 
Juk ji buvo kitoj namo pusėj. 

— Papasakok, ko išsigandai. 

Ji pasipasakojo išvydusi pėdą. Dabar ji labiau valdėsi. Svaigulio prie- 
puoliai, kurie užeidavo kaip akimirksnio alpulys ar grimzdimas į miegą, 
taip dažnai nebesikartodavo. Jai nereikėjo per daug prasitarti. Todėl ji 
tik pasakė, kad matė pėdą žiūrėdama pro langą. 

— Ir tada išsigandai? 

— Ji pasislėpė. Aš pabarškinau į langą, ir ji pasislėpė. 

— Ar pažinai pėdą? 

Ji nepageidavo šio klausimo. Ji jau buvo apie jį pagalvojusi. Prieš 
keletą mėnesių ji pareiškė Danui, kad atpažintų jį pamačiusi bent 
lopinėlį jo odos. Užtektų ir plaukų sruogos ar jo mažojo pirštelio nago. 
Ji atpažintų jo kūno kvapą tamsiame kambaryje tarp kitų kūnų. 

— Taip, aš pažinau jo pėdą, - pasakė ji. - Dano. 

— Ar tu gyvėni kartu su tuo vyru? 

— Taip. 

— Ar gyvenai kartu su.juo, dirbdama Melarvogo aukštojoje liaudies 
mokykloje? 

— Taip. 

— Kur jūs gyvenote? 

— Mes gyvenom ten. 

— Ką jis dirbo? 

- Jis nedirbo. 

— Jis gyveno kartu su tavim, bet nedirbo? 

— Mes negyvenom kartu, - pasakė ji, O jos balsas vis plonėjo ir 
galiausiai pasidarė spigus. 

— Tu sakei, kad jūs gyvenot kartu. 

— Taip. Mes draugavom. Mes turėjom kartu gyventi čią. 

— Iš ko jūs ketinat gyventi? 

— Aš mokysiu. O jis dirbs. 

Numatydama kitą klausimą, ji pridūrė: 

— Aš būsiu Šernbergo kolektyvo vaikų mokytoja. 

— Tu pareiškei, kad nepriklausai Šernbergo kolektyvui, - pasakė jis. 
Vėl tas Žodis: pareiškei. 

— Kam aš galėjau tai pasakyti? - paklausė ji pasiruošusi jo atsakymui: 
čia aš klausinėju. Bet jis atsakė veik draugiškai: 

— Autobuso vairuotojui. 

Policija susirado autobuso vairuotoją ir prikėlė jį iš miego. Iš tikrųjų 
kažkas atsitiko. Bet ji jau nebeprisiminė, ką pasakojo įėjusi į šiuos 
namus. Ji turėjo papasakoti, ką mačiusi. Bet ką ji matė? 

Du žmonės mirę. Taip sakė grįžusieji nuo upės. Supjaustyti peiliu. 

Virtuvė, taip anksti rytą nušviesta ryškios saulės, buvo nuostabi vieta. 
Banalybė su apgaulingu ar tikru gilumu, sunku nuspręsti, tarsi sapne. 
Henris ir Oriana Striomgrenai čia buvo susikūrę savo šiltą, tabaku 
atsiduodančią buitį, jai visai nepažįstamą. Ožkomis čia nedvokė. Juk jie 
turėjo dušą ir nusivilkdavo drabužius kambarėlyje prieš dušinę. Jie buvo 
ožkų augintojai, ūkininkaujantys kitokiomis sąlygomis nei šernbergiš- 
kiai. Ji užsikodavo jų buitį, nors ir labai pavargusi. Televizorius virtuvėje. 
Avokado žalumo šaldytuvas. Žali sienų apmušalai su stambaus rašto 
dėmėmis. Henris ir Oriana neskleidė jokių senovės signalų nei noro 
atsinaujinti. Bet ji akimirksiu suprato, kad jie malonūs. 

— Kelintą valandą pasiekei Nirsbuaną? 

— Galbūt antrą. Arba truputį anksčiau. 

— Ar gali pasakyti, kada tikrai pasižiūrėjai į laikrodį per visą šią 
kelionę? 

— Prie upės. Ne, prie trobos. Prieš leidžiantis atgal. 

— Kiek tada buvo laiko? 

- Po dviejų. | 

— Vadinasi, buvai ką tik mačiusi palapinę? 

- Taip. Tuomet ji stovėjo. Tada dar nieko nebuvo atsitikę. 

Ji išgirdo lauke lojant šunis ir automobilių ūžesį. Policininkas tarytum 
neatkreipė į tai dėmesio. Jis nestipriai pasirėmė smakrą kaire ranka. 
Smilius su nykščiu prasiskėtė. Jo šviesios melsvai pilkos akys buvo 
prikaustytos prie jos žvilgsnio. Ji buvo jo kelias per šitas ūkanas ir kraują, 
bet vinguriuojantis. Negali taip ilgai žiūrėti kitam žmogui į akis nesitre- 
niravęs, pamanė ji. Ir vis dėlto jis atrodė išsiblaškęs. Arba pavargęs. Ji 
pati po valandėlės turėjo nukreipti akis. 

— Tu ėjai Nirsbuano link, o kai jį pasiekei, ką tada darei? 

— Dirstelėjau. Dirstelėjau pro virtuvės langą. Paskui pro langą iš kitos 
namo pusės. 

- Į duris nesibeldei? 

— Ne. 

— Kodėl? 

Jos buvo užremtos buomu, ant kurio kabojo didelė spyna. Ji to 
nenorėjo sakyti. Jie tik pasitvirtintų, kad Danas įsilaužė. Kai naktį ji ėjo 
ilgą kelią su Mija, viskas, ką ji darė, jai rodės būtina ir savaime supran- 
tama. Dabar viskas buvo lyg surizgę. Neįmanoma paaiškinti. 

Daugelį metų ji išsaugojo galvoj šios kelionės prisiminimą. Bet neži- 
nia, kiek ji būtų prisiminusi, jei jis nebūtų daugybę kartų jos vertęs ją 
apžvelginėti toje šiltoje virtuvėje? Visų gyvenimuose turi būti painiavos, 
nelogiškų arba stačiai beprotiškų poelgių. Užmiršti. Jie neleido jai 
užmiršti. Jie vertė ją supinti juos į ornamentą. Bet ornamentas buvo 
netikras. 

Ji gėdijosi. Jie privertė ją susigėsti. Bjauriausi buvo gydytojo klausi- 
mai, bet jis daug nekamantinėjo. Jis pasiteiravo tik apie Miją. Paskui vėl 
prakalbo policijos šefas: 

- Šitas vyras. Tas, su kuriuo ketinai kartu gyventi, vadinasi, nepasiro- 
dė. Ar jūs buvot susitarę, kad jis ateis tavęs pasitikti prie autobuso? 

— Tai turbūt savaime aišku. 

— Bet jis nepasirodė. 

— Ne. 

— Kiek tu laukei? 

Ką jai atsakyti? Prisiminusi pilnametražį filmą, ji pasakė, kad jis buvo 
prasidėjęs, kai ji užlipo pas Ulią ir jo žmoną. 

— Ar tau nekilo minčių, kodėl jis neatėjo? 

- Taip, bet aš pamaniau, kad jis užmiršo, jog buvo vasarvidžio išvaka- 
rės. Arba jis manė, kad aš turiu galvoj senąsias, tikrąsias Vasarvidžio 
išvakarės. Juk jis miegojo lovoje. Tad, matyt, taip ir buvo. 

— Bet kodėl tau atrodo, kad jis paslėpė pėdą, kai tu pabarškinai į 
langą? 

— Iš kur aš galiu žinoti? 

— Tu jį pažįsti? 

— Aš nežinau. 

— Kodėl tu iš ten pabėgai? Kodėl nemėginai įeiti į trobą? 

Ji tylėjo. 

— Ko tu išsigandai? — paklausė jis. 

Taip, ko ji išsigando? Šito ji nebeprisiminė. Tai buvo nutrinta, sunai- 
kinta didesnio siaubo. 

— Kodėl tu ėjai atgal? 

— Aš išties nežinau. Viskas buvo... taip bjauru. 

— Ar manei, kad jis ten buvo su kuo nors kitu? Kita mergina? 

Nė vienas iš jų nebeturėjo jokios išraiškos. Netgi kelių bruožų. 

Ar jis turėjo kitą? Jų veidai buvo tik dvi blyškios, drėgnos mėsos 
plokštės. Jie nieko nesakė. Tik Žiūrėjo į ją labai įdėmiai. Bet ji išlaikė ir 
neatsakė. 

Policininkas atsistojo. Jis buvo paraudusiom akim ir atrodė išvargęs. 
Antrasis buvo dar mieguistesnis. Retkarčiais jis lengvai nusižiovaudavo, 
ir ant akių užgriūdavo vokai. Jo akių vokai buvo blyškūs ir suglebę. 
Dabar jis susiėmė ir išsekė paskui policininką iš virtuvės. Po valandėlės 
Oriana Striomgren nusileido iš palėpės, kur ji ir Henris buvo ištremti su 
vaikais. 

„ Virdama kavą ji keletą kartų greitosiomis sušnairavo į Anę. Išvirta 
kava buvo rusvas rūgštokas gėralas. Ji pasiūlė norvegiškos neraugintos 
duonos su minkštu ožkos sūriu. Tąsyk Anė valgė, bet paskui niekad 
nebegalėjo imti burnon ožkos sūrio. Mija valgė jį ir vėliau. Jai jis 
nepriminė tų įvykių. 

Dabar Mija miegojo Orianos ir Henrio miegamajame. Niekas nepa- 
sakė, ar joms reikia pasilikti pas Striomgrenus. Anė netgi nežinojo, ar 
jai galima išeiti iš virtuvės. Ji neturėjo automobilio, kuriuo galėtų nuva- 
žiuoti į kaimą. Neįstengė dėl nieko apsispręsti. 

Sėdėdama virtuvėje ant suolo, ji tarpais užsnūsdavo, ir Oriana liepė 
jai atsigulti. Betji norėjo sėdėti. Nedrįso atsigulti. Manė, kadjei ji užmigs 
ir išslys iš šios įvykių raidos, kuri seniai nebebuvo jokia raida, jai pabudus 
bus atsitikę kažkas neatšaukiama. 

Po kurio laiko įėjo policininkas. Jis vilkėjo pilką kombinezoną su 
policijos emblema ir atšvaitais. Ji turinti leistis su juo prie ežero. Reikia 
atpažinti lavonus, pasakė jis. 

— Bet juk aš negalėjau jų pažinoti! 

Jis neatsakė. Stovėjo prie atvirų durų, ko! ji susiruošė. Gydytojas su 
policijos šefu laukė kieme. Dabar čia buvo daug žmonių ir automobilių. 
Sunys lojo be perstojo. Ji pareiškė negalėsianti žiūrėti į kūnus palapinė- 
je. Tai buvo neįmanoma. 

— Mes turim tavęs to paprašyti, - tarė policijos šefas. Jis pasakė turįs 
paprašyti, bet neprašė. Jis išnaršė jos daiktus. Antrasis rankomis apgra- 
binėjo jos kūną. 

— Mes norėtume išgirsti, ar tu pažįsti vieną iš jų. 

— Kodėl aš turiu pažinti! Ir kodėl tik vieną? 


KERSTIN EKMAN a ĮVYKIAI PRIE VANDENŲ 71 


— Galima sakyti, mums aišku, kas toji mergina. Norėtume, kad žvilg- 
telėtum į vaikiną. 

Leidžiantis žemyn, ji apsivėmė. Jie kantriai palaukė. Gydytojas netgi 
parėmė. Bet paskui jie paragino ją toliau maknoti taku, pradingstančiu 
pelkės klampynėje. Ji verkė ir artėjo prie upės stumčiojama ir raginama. 

— Viskas greit praeis, greit praeis, - kalbėjo Birgeris, kurio vardo 
tuomet ji dar nežinojo. 

— Aš žinau, kad tai ne Danas! 

— Puiku, - pasakė jis. - Šitai praeis labai greit. 

Brezentas buvo nuklotas. Jie gulėjo šalia viens kito, aukštielninki. Bet 
jie buvo sustingę, ir kūnai gerai neatsitiesė. Keliai ir alkūnės sulenkti, 
pirštai praskėsti. Merginos nugara susirietusi, galva tarytum pakilusi 
nuo plastmasinio pakloto ir taip sustingusi. Ant jos veido Žiojėjo žaizda 
tamsiai rudais kraštais. Ji priminė burną, dar vieną pravertą burną. 

Tai nebuvo Danas. Du svetimi pilkšvi ir nudžiūvę veidai su išsitar- 
šiusiais lipniais plaukais. Prie palapinės buvo ir daugiau Žmonių. Jie 
turėjo plastmasinių juostelių ritinėlius ir stumdėsi aplinkui fotoaparato 
kameros stovą ir aliuminio lagaminus. Visur draikėsi pūkai. Balti lakūs 
pūkai. Už sukąstų dantų ji pajuto vėmalų skonį, rūgštų ir aitrų. 


Jie nuvežė ją į kaimą. Ji sakėsi norinti sulaukti Dano, ir jie priėmė ją į 
kempingą. Ji gavo trobelę įrėplioti su Mija. Trobelė buvo išmušta 
raudonomis lentomis ir su verandžiuke. Panėšėjo į Žaislinę. Buvo tik 
vienas langas, viduj tamsu, trenkė tabako dūmais ir senom antklodėm. 

Buvo priešpietis. Ji gerai nesuvokė laiko ir nepajėgė dirstelėti į 
laikrodį. Su Mija jos užmigo susirangiusios viena šalia kitos ant žemiau- 
sio gulto. Ji pabudo atsigręžusi į langą. 

Kempingas buvo pilnas žmonių. Automobiliai privažiuodavo prie 
patarnavimų biuro. Išlipantieji buvo pasipuošę, bet Anė nematė jų 
veidų, tik akis. Galiausiai ji turėjo išlįsti su Mija iš savo slėptuvės, nes 
mergaitė išalko. Anę pykino. Nuėjusios į patarnavimų biurą pas Rolan- 
dą Fjelstriomą, jos gavo dešros bei maišelį greitai suverdančių makaro- 
nų. Jis buvo juodaplaukis ir žvilgančių mėlynų akių. Ji matė tik jo plaukų 
pakraštį žemai ant kaktos ir pamanė, kad jis atrodo it ateivis iš beždžio- 
nių planetos. Ji visai jo nesuprato, kaip galbūt ir visų kitų veido kaukių; 
ji negalėjo jų suvokti, matė tik žvilgsnius, slystančius jos pačios sustin- 
gusiu veidu. 

Tarp stovyklautojų pasklido gandas, kad ji kažką mačiusi ant tako ten 
viršuj, ir jiė žinojo ją sakius policijai, jog tai buvęs užsienietis. Jie spėjo 
jį esant žmogžudį, taip manė ir ji pati. Vis dėlto ji nesiryžo nupasakoti 
jo išvaizdos, nes tai jai rodės labai užkrečiama. Jis panėšėjo į vietnamietį. 
Ji dvejojo taip ilgai, kad neprasitarė niekad. Ilgiau kempinge ji neištvėrė, 
ir kai Mija gavo dešros su makaronais, paėmė ją už rankutės ir nusivedė 
keliu aukštyn. Automobiliai stabtelėdavo, ir pro langus į jas sužiurdavo 
žmonės. Ji manė, kad Danas lengviau suras jas einančias keliu. Juk jis 
turėjo pasirodyti, 

Pagaliau ji suprato, kad jos nebegali slankioti pirmyn atgal po kaimą. 
Jos daug kartų perskaitė plakatus skelbimų lentoje prie parduotuvės. 
Bingo Vikos klube. Joninės Kvebakene. Grietininė košė. Pirk aulinius 

Žvejų krautuvėje. „Trys bokštai“ - baisiai pigu! Vasarvidžio pamaldos 
Bjornstubakene. Siūlome kvietinius miltus. 

Ji nenorėjo grįžti į kempingą. Ant kalvos ji buvo mačiusi keletą namų, 
ir Mijajos klausė, kodėl ant iškabos užrašyta TROBA, juk ir taip matyti, 
kad troba. Ji tik užlipo į kalvą su Mija ir paklausė senyvos moteriškės iš 
namo pačioje viršūnėje, ar jos negalėtų išsinuomoti trobos prie kelio. Ji 
kainavo trisdešimt kronų už naktį. 

Ji nebeprisiminė, kaip atrodė Ogota Fagerli, kai jos išėjo iš namo. 
Žinojo tik, kad padavė jai trisdešimt kronų. Jos pasiėmė iš kempingo 
kuprinę ir leidosi trobon. Bet jas pasivijo policija. Jai nevalia palikti 
kempingo nepranešus. Ji parodė trobą, ir policijos automobilis jas 
pavežė iki Ulios garažo prie Žvejų krautuvės, kad ji pasiimtų savo 
mantą. 

Kai jos liko vienos, ji užrakino duris iš vidaus. Raktas buvo su „e“ 
formos barzda, tinkantis visoms durims. Tokia spyna per daug nesaugo- 
jo. Priemenėje, papuoštoje žalsvais perliniais įlaidais, buvo durys, už 
kurių statūs laiptai vedė į palėpę. Ji užlipo ir pasižiūrėjo. Palėpėje aptiko 
uogienių, senų drabužių ir kilimėlių ritinių. Daugiau ten nebuvo nieko. 

Gerai apšviestą trobą buvo lengva apžiūrinėti. Didoka virtuvė su 
geltonų perlinių įlaidų paneliais ir ryškiai mėlynais apmušalais. Langai 
trijose sienose. Miegamasis neturėjo durų, tik angą su senu ir gražiu 
profiliuotu apvadu. Visur buvo šviesu, kiaurai matoma pro visus langus. 
Virtuvėje stovėjo dvi spintos, ir pravėrusi geltonai dažytas presuotų 
pjuvenų duris, Anė išvydo vienoje iš jų lentynas, ant kurių gulėjo rudos 
švediškos vilnos antklodės ir kietai sugrūstos plunksninės pagalvės dry- 
žuotais užvalkalais. Antra spinta buvo veik tuščia, vos keli prieštvaniniai 
pakabai. Virtuvėje dar riogsojo geležinė krosnis surūdijusiu viršum, 
ilgas virtuvinis suolas, aptiestas prilimpančia plastmase. Ji buvo išmar- 

ginta tuo pačiu raštu kaip kokliai, balti su mėlynais Vėjo malūnėliais. 
Prie vieno lango glaudėsi stalas ir dvi kėdės su atkaltėm iš lentelių. 
Miegamajame stovėjo turistinė lova su žaliu užtiesalu, išmargintu netai- 
syklingais keturkampiukais ir juodais bei geltonais brūkšneliais. Tai 
buvo modernybė, prieš daugelį metų laikyta įžūlumu. Seštasis dešimt- 
metis. 

Mija tyliai sėdėjo virtuvėje ant geležinės lovos SU Vatiniu čiųžiniu, ir 
pamačiusi jos veidą Anė pagalvojo: ką aš padariau? 


— Teritorijoje esama žmonių, - pasakė Okė Vemdalis. - Mes turime 
juos išprašyti. 

Jis buvo išsitiesęs žemėlapius ant stalo Orianos virtuvėje. Birgeriui jis 
pasakė, kad galįs važiuoti į kempingą, jei nori. Iš Estersundo atkako 
personalas. Taip pat ir teismo medicinos ekspertų. Tad jam pasilikti 
nebuvo reikalo. 

— Mes turime nutraukti teritorijoje bet kokią veiklą. Patikrinti iškeliau- 
jančiųjų sąrašus. 

Jis ėmė vartoti tą pačią kalbą kaip ir techninio poskyrio šefas, įsitaisęs 
Henrio kluone. Šis iškeldavo pirštą ir sukomanduodavo: „Atšaukt!“ 
norėdamas pasitaisyti. 

— Barbru pasiliko, - pasakė Birgeris. 

Jam neleido jos ieškoti. Šį darbą perėmė policija. Jis prašė leidimo 
žvilgtelėti į sąrašus, bet Vemdalis pareiškė, kad atvyko ir užsiregistravo 
ne tiek jau daug žmonių. Tik trys. Juos ištardė, kai juodu su Birgeriu ir 
Ane Raft buvo prie upės. Nė vienas iš jų nepasisakė buvęs netoli tos 
vietos, kur stovėjusi palapinė. Arba prie brastos. | 

Birgerio galvoje atgijęs vaizdas buvo tylus, lyg suvoktas užkimštom 
ausim. Plytintis akmeningas dugnas, glazūruotas plono vandens sluok- 
snio, krutančio, tylaus. 

Okė dingojosi žinąs, kas mirusioji mergina. Jie radę pasą, išduotą 
Sabinai Vestdijk, dvidešimt trejų metų moksleivei. Arba studentei. Okė 
gerai nesuprato etudiante reikšmės. Raudonasis „Reno“, pastatytas prie 
Striomgreno Trobesių, turėjo NL lentelę ir savininko lentelę su tuo 
pačiu vardu kaip ir pase. Merginos išvaizda atitiko fotografiją. Automo- 
bilyje gulėjo palapinė. 

Neišaiškinti liko du dalykai: vyro tapatybė ir palapinė. Kodėl jie 
atsivežė dvi palapines tokiu mažu automobiliu kaip „4 L“? 

Birgeris veik nesiklausė. Galvojo, kad Barbru kažkur turėtų būti 
užsilikusi. Paskutiniai demonstrantai atpluošė su kuprinėmis keletą 

valandų prieš pamaldas. Iš Biuvongeno jie atvažiavo autobusiuku, kuris 
buvo sustabdytas prie medžių sąvartos gerą kilometrą iki Striomgreno 
Trobesių. Daugiausia mokytojai. Keletas tetulių, sidabraplaukių ir ap- 
sitaisiusių senoviškais sportiniais drabužiais. Jis atpažino jas tiek kaip 
„Taikos ir laisvės“, tiek kaip „Amnestijos“ nares. Barbru posėdžiaudavo 
namie. 

Senu „Folksvageno“ autobusu atkako kolektyvas iš Riobeko. Tarp jų 
buvo šernbergiškiai, kuriuos jie apnakvydino, kad vaikams nereikėtų iš 
ryto traukti viso ilgo kelio nuo Šernbergo. Jie dėvėjo inkų kepuraites, 
raštuotus megztinius, riestanosius aulinius ir nešėsi odines kuprines. 
Savo plakatus jie paliko autobuse. Jie buvo girdėję, kad Bjornstubakene 
nebus mišių. Žvalgymo tarnyba atsivežė du skydus, kuriuos jie aptiko 
ant kalno: 


URANO PAIEŠKOS PRASIDĖJO 


LEISKITĖS Į VASARVIDŽIO ŽYGĮ! 
ATSKLEISKIM KOMUNOS MELUS! 


Birgeris buvo matęs ant Barbru braižymo stalo daugybę šių tekstų 
variantų. Vasarvidžio dieną - į žygį visi kartu. Įsitikink savo akimis: 
komuna meluoja apie uraną. Komunos taryba nesako tiesos. Ateik ir 
išvys tai Lokio kalnagūbryje. 

Jis pasiteiravo, ką jie išvysią. Kartis, atsakė ji. Vargu ar galėtum 
žygiuoti Lokio kalnagūbriu vasarvidį. Sniegas dar nebuvo nutirpęs. Bet 
ji paaiškino, kad į lauke vykstančias pamaldas susirenka daug žmonių. 
Tai esanti vienintelė jų galimybė. Kurie ne kurie prisijungsią. Kiti bent 
jau pamatysią plakatus. ' 

Pora vyrų, Vemdalio pasiųstų taku aukštyn, neaptiko nei daktaro 
žmonos, nei palapinės. Demonstrantai nežinojo, kur ji. Jie netgi neži- 
nojo ją turėjus pasirodyti iš vakaro. Birgeris manė, jog rinksis visa grupė 
kartu. 

Aš veik nieko jos nepasiklausiau, tarė jis sau. Ir kodėl kiti demonst- 
rantai nieko nežino? Jam pasirodė, kad jie atsakinėja miglotai, kai jis 
pats ėmė jų klausinėti. Jei apskritai nemeluoja. 

Slinko ilgos valandos, ilga giedra diena, kupina balsų ir trypinėjimo, 
paleidžiamų automobilių, šunų lojimo. Jaudulys nepraėjo. Baimė. Ne- 
švari sąžinė. Kad ir kaip vadintum tai, ką jis juto sieloj, šiaip ar taip, buvo 
skausminga, aštrus ir pratisas skausmas. Lyg kokia besiveržianti energi- 
ja. Jam norėjosi, kad jis galėtų surikti kaip ta išblyškusi moteris džinsiniu 

sijonu. Nes teritorijoje dar buvo žmonių. Barbru Torbjornson ir Danas 
Ulanderis. Galbūt ir daugiau, jiems nežinomų. 

— Kas tas Danas Ulanderis? - paklausė į jis Vemdalį. 

— Vienas iš demonstrantų. 

Vemdaliui trūko žmonių. Jis galvojo apie pėstininkus. Jei ten bastosi 
beprotis. Birgeris matė juos palinkusius virš išskleistų žemėlapių. Jie 
ketino teritorijoje atlikti karinę operaciją. 

Beprotis. Tai irgi energijos pavadinimas. Būtina turėti vardą. Kažką 
pavadino Teritorija. 

Kokia teritorija? Kur ji baigiasi? Žemėlapyje ji atrodė lyg išplitusios 
žalsvų, geltonų ir rudų atspalvių kerpės. Bet išties tai kalnai ir pelkės. 
Iki pat Multhiogeno. Žinoma, ten esama kelio. Bet iki jo mylių mylios 
nepramintos žemės. Viržynai, pelkės, kalnų viršūnės. 

Lauke tebestovėjo dalis demonstrantų. Iš kaimo atvažiavo smalsuo- 
lių, keliolika automobilių. Keletas jų vasarvidžio išvakarėse buvo matę 
olandišką automobilį prie Žvejų krautuvės. 

— Dabar teritoriją uždarome, - pasakė Okė Vemdalis. - Užtverk kelią 
kaimo apačioj ir žiūrėk, kad visi čia susirinkusieji išsiskirstytų. 

Juos vadino smalsuoliais. Bet ko jie iš tikrųjų atsibeldė? Birgerio 
vaikystėje siautėjo karas ir viskas buvo blogai. Netgi tualetinis popierius ' 
buvo plonas. Plonas ir išskydęs. Dažnai praplyšdavo. Jis nesusilaikydavo 
nepauostęs pirštų, kai šie pradurdavo skylę. Jie būdavo lipnūs ir dvok- 
davo. Bet jis vis tiek norėdavo tai pajusti. | 

Sakyti, kad čia susirinko smalsūs žmonės, būtų buvę neteisinga. Jie 
troško pojūčių. Henrio ir Orianos palėpės languose matėsi Striomgrenų 
jaunylių veidai. Jie buvo smalsūs. Henris buvo užtempęs į palėpę tele- 
vizorių ir išvedęs pro langą anteną. Bet jie vis tiek mieliau stebėjo, kas 
dedasi kieme. Ir šunys lojo kiaurą dieną. Lojo iki užkimimo. 


Uliukas Lenartsonas atvažiavo policijos automobiliu. Jis vilkėjo rudu 
pliušiniu kombinezonu. Uliukas dar tebegyvendamas Biuvongene buvo 
Švedijos sporto meistras. Jo apranga rodės keista, kol Birgeris prisiminė 
Ulią pardavinėjant Žvejų krautuvėj visokiausius laisvalaikio drabužius. 
Jaukius kostiumus ir elnių bei triušių odos šlepetes. Liesus kumpius 
apkibęs kombinezonas išdavė, jog buvusiam penkių mylių bėgimo meist- 
rui jau pradeda nykti užpakalis. 

Okė pageidavo, kad ir Birgeris eitų į Henrio klėtį. Uliukas atrodė 
įsibauginęs. Tik tuomet Birgeris suprato, kokia klaida buvo versti moterį 

buvo Žiauru ir atlikta skubotai. Jie galėjo palaukti. Man reikėtų pas ją 
užbėgti, pamanė jis. 

Uliai lipant prieklėčio laipteliais, kombinezono klešnės, platėjančios 
į apačią, sukosi apie čiurnas. Jis ėjo pastatęs pečius ir atkišęs galvą. 
Panašiai jis stovėjo ir žiūrėdamas į lavonus. Dabar jie atrodė senesni. 
Pilkesni. Vienas gulėjo linginėse vežėčiose. Merginos. Ulia linktelėjo. 

— Tai toji mergina. Ji buvo parduotuvėje. 

Jie parodė jam vyro lavoną, gulintį policijos neštuvuose ant žemės. 

— Jo aš nesu matęs. 

— Ar ji viena užėjo į parduotuvę? 

Taip, viena ir neminėjo jokio vyro. Vemdalis liepė jam gerai įsižiūrėti 
į vyrą. Jis susidorojo su tuo gerai, neskubėdamas. Birgeris nukreipė akis 
į šalį. Ant senos kepimo lentos gulėjo suniokotoje palapinėje rasti 
drabužiai ir daiktai, sukrauti į plastmasinius krepšelius ir užantspauduo- 
ti. Jis išvydo akmeninius karoliukus, išbirusius tarp pūkų. Jie surado 
siūlą ir įdėjo į tą patį maišelį. Keli balto siūlo centimetrai buvo parudavę 
nuo kraujo. Smulkūs daiktai, ne visi suprantami palapinėje: karoliukai, 
plaukų sagė, užrašų knygelė su Zodiako ženklu ant viršelio — Sauliu. 
Dabar jie neturėjo jokios prasmės, bent jau aiškios ir savaime supran- 
tamos. 

Ant stalo kažkas pyptelėjo tarytum paukščiukas. Jis priėjo arčiau ir 
išvydo narvelį su ruda žiurke. Jam pasidarė šleikštu. Apibėgusi ratą, 
žiurkė atsitūpė visiškai ramiai ir sužiuro pro grotas juodomis tarytum 
stiklinėmis akimis. 

Ulia baigė apžiūrą. Jis esąs visiškai tikras. Mergaitę jis atpažino, bet 
vyro ne. Jo jis niekad nematęs. Dabar jis norėjo eiti. Bet jis susidorojo 
gerai. Kai jie išėjo į prieklėtį, jis pasakė, kad mergina iš jo pirkusi šiek 
tiek žūklės reikmenų. Valų ir keletą mažų blizgių. O paskui pasiskolinusi 
jo palapinę. 

- Taip, išsinuomojo, - pridūrė jis. - Ji turėjo atsivežusi velnioniškai 
didelę kempingo palapinę. Aš ją mačiau, kai mes nuėjom prie automo- 
bilio dirstelėti į meškeres, kad parinktume joms valus. Tokios juk nepa- 
statysi prie Loberono. 

— Kodėl ji norėjo būtent ten? 

Tojis nežinojo. Jis pardavęs žūklės leidimus, davęs įprastinį žemėlapį. 

— Ar ji pažinojo tą vietą? 

— Aš nežinau. Ji kalbėjo tik angliškai. 

Jis vėl gavo grįžti į klėtį, kad pasižiūrėtų Į palapinę ir įsitikintų, ar 
tikrai ją atpažįsta. 

— Nesunku atpažinti, - pasakė jis. - Ji mėlyna su juodai baltu atspau- 
du. Tai pingvinas. Ženklas. 
pečiai buvo apkibę žilais plaukais ir pleiskanom. Birgeriui susidarė 
įspūdis, kad jį pakėlė iš lovos ar bent jau nutraukė kažką labai privataus. 
Jis niekad nebuvo jo matęs apsitaisiusio kitaip nei moderniais sportiniais 
drabužiais. 

Išvydęs palapinę, jis šūktelėjo ir žengė keletą žingsnių atgal. Matyt, 
nežinojo, jog juos subadė gulinčius palapinėje. Jis nusisuko, kad nema- 
tytų brezento su atspaudu ir rudom kraujo dėmėm. 

Paskui jis griuvo. Tai įvyko taip greit, kad jie nespėjo jo sugauti. Jis 
susmuko į rudą kauburėlį ant žemės. Nubraukus pusilgius ant kaktos 
užšukuotus plaukus, buvo matyti, kad jis jau pradeda plikti. Kaijie išnešė 
jį, Birgeris pastebėjo Striomgrenų vaikus prie palėpės lango. 

- Jūs turit viską išsivežti, - pasakė jis. - Išgąsdinsit vaikus. 

Bet jie jo neklausė. Kokia velnioniška maišalienė, pamanė jis. Ir kur 
yra Barbru? 

Uliuko Lenartsono širdis plakė be priekaištų. Tai buvo paprastas 
nuoalpis. 

— Bet man reikėtų jį gerai ištirti, - pasakė jis. 

— Mes nuvešim jį namo. Važiuok ir tu. 

Jis nenorėjo. Bet jam buvo sunku atsisakyti. Važiuodamas į kaimą 
paskui policijos automobilį, jis vaizdavosi, kad jie išneša Barbru, kad jie 
laikė ją paslėptą už daržinės įkalnėje prie upės. Gryna beprotystė. Bet 
širdis daužėsi. Beje, nelygiai. 

Traukdamas iš bagažinės gydytojo lagaminėlį, jis pamatė upėtakius, 
kuriuos jie buvo sužvejoję su Oke Juodupėje. Galbūt jie nesušvinkę, 
pamanė jis. Jei jie dar ko verti, suvalgysim šįvakar. Šaldytuve yra citrinų. 
Tai buvo it dvasių kvietimas. Jis su Barbru ir Tomu valgys pietums 
upėtakių. Viskas bus kaip paprastai. Valandėlę, šiaip ar taip. Paskui jis 
pamėgino susivokti, ką visa tai reiškia. Kodėl ji leidosi į kelią prieš kitus 
demonstrantus? Ir kodėl jam tas nerūpėjo? Net nepaklausė. 

Lenartsonų namuosė jį apėmė tas pats jausmas kaip dažnai lankantis 
pas ligonius: jog jis kiša nosį į kažką itin privataus, ko jie neturėtų rodyti. 
Jį dažnai stebindavo, kad žmogaus išorė visai neatspindi jo namų vaizdo 
ir kvapo. Jie apsirūpindavo apranga „Kapp-Ahlyje“ mieste ir rekordinių 
kainų krautuvėje Biuvongene ir atrodydavo kaip visi kiti. Bet namie 
sukaupdavo marias keistenybių. Didelių seifų, nors būdavo pliki it 
tilvikai. Krūvas kartoninių dėžių. Sausakimšai prigrūstų namie dirbtų 

baldų. Pailgame Uliuko miegamajame kabėjo tik vienas paveikslas, 
kuris Birgeriui pasirodė pirktas. Jis vaizdavo nuogą mergaitę. Kiti, o jų 
netrūko, buvo gobelenai. Jis atpažino juos iš kitų vietų. Juose buvo 
išausti gamtos motyvai: elniai prie vandens tėkmės, skriejantys ereliai, 
saulės apšviesti kalnai. Greičiausiai jis raišiojo juos su žmona. Daug vyrų 
knibinėja tokius darbelius vakarais prie televizoriaus. Nuogalės, elniai 
ir vandens kriokliai nieko keisto. Kaip ir miegoti vienam. Bet jis būtų 
pageidavęs nekelti kojos į šį kambarį. Jis buvo gauruotas ir intymus it 
kengūros sterblė. 

Šiaip ar taip, Uliuko širdies veikla nebuvo sutrikusi. Bet jį ištiko šokas, 
stiprus psichinis šokas. Jis atsigulė į lovą ir kratėsi iš šalčio. Birgeris 
paliepė Žmonai atnešti antklodę ir pataisyti ką nors karšto atsigerti. 

— Tik ne kavos. 

Jis davė jam vieną stesolido tabletę praryti su vandeniu ir dar šešias 
paliko baltam vokely. 

— Prireikus gali dar išgerti po vieną šiandien ir rytoj, bet ne daugiau 
kaip tris per dieną. 

Žmona stebeilijo stovėdama šalia. Ji atrodė susidomėjusi. Ar kaip tai 
pavadintum. Lyg būtų išvydus eismo nelaimę. Jis turėjo dar kartą para- 
ginti ją atnešti antklodę. Paskui ji ėmėsi šildyti pieną virtuvėje. 

Ruošdamasis išeiti jis paklausė, ar negalėtų palikti žuvies jų šaldiklyje, 
kad ši nesugestų. Ji linktelėjo galvą. Iki tol nebuvo pratarusi nė žodžio. 
Jam pasirodė, kad kai jis išeis, ji neprisimins jo išvaizdos. 

Jis išėmė iš automobilio savo žuvų maišelį ir grįžo įdėti į šaldiklį, kuris 
stovėjo pagalbinėj patalpoj. Metams persiritus į antrą pusę, šaldiklis 
buvo pustuštis. Tačiau maišeliai ir plastmasinės dėžutės buvo vis dar 
labai dailiai sukrauti, kad ir neglaudžiai. Uogas ji laikė kairėj pusėj, 
grybus ir žuvį - po dešinei, o ant dugno greičiausiai mėsą. Ant dviejų 
didelių gumbuotų popierinių krepšių buvo užrašyta: NEPEŠTI KUR- 
TINIAI. Kai jis ištraukė stiklinį stalčių, pilną tekšių tyI elių, ruošdamasis 
uždėti ant jų žuvų maišelį, kad šis greičiau sušaltų, pabiro užkliudytos 
uogų dėžutės. O čia akimirksniu išdygo Uliukas. 

— Ką, po velnių, čia darai! 

Balsas buvo spigus. Jis suriko taip, kaip išvydęs palapinę Striomgrenų 
sodybos svirne. 

— Aš dedu žuvų maišelį. Tavo žmona sakė, kad galimą. 

Jis atsisveikino ir nuvažiavo į kempingą pasižiūrėti lavonus radusios 
moters. Jį vis dar graužė sąžinė dėl jos. Bet nerado. 

Kai jis grįžo, jie buvo išsikvietę didelį policijos autobusą su radijo 
antenomis. Ant ganyklų tako, einančio nuo kaimo, žvalgai buvo aptikę 
mopedo vėžes. Tačiau mopedo jie nerado. Kaip ir Barbru. 

— Ar esi tikras, kad ji ten nuvažiavo? - paklausė Okė Vemdalis. 

Ką jis galėjo atsakyti? 


Juhanas ketino išsilaikyti neužmigęs ir sugalvoti, ką galėtų pasakyti 
„Saabą“ vairuojančiai moteriai. Ji rūkė ir švilpčiojo. Tai migdė. Jis 
užmigdavo vis ilgesnei ir ilgesnei valandėlei ir neprabusdavo net 
važiuojant per kaimus. Neatrodė, kad ji mažintų greitį. Kai galiausiai ji 
staigiai sustabdė, jis metėsi į priekį, nesuspėjęs įsitverti. 

— Opa! - tepasakė ji ir lipdama iš automobilio pridūrė: — Turiu 
nusipirkti cigarečių ir dar šio to. 

Jis pamatė, kad jie sustoję prie kooperatinės parduotuvės kaime. Bet 
jis nežinojo kokiam. Jie jau turėjo būti pravažiavę pirmąsias gerai 
žinomas pasienio vietoves. Dabar jis galėjo išlipti. Paprasčiausia būtų 
duoti į kojas. Tuomet nereikėtų aiškintis. Jis gerai nežinojo kodėl, bet 
varžėsi jai pasakyti, kad toliau nevažiuos. 

Ji pasakė „cigarečių ir dar šio to“. Ne maisto. O galji ketino nusipirkti 
ko nors valgoma? Jis neturėjo pinigų. Pabudęs kas akimirką darėsi vis 
alkanesnis. 

Žmonės traukė į parduotuvę šeštadienio pirkinių. Kažkoks vyriškis 
prisikrovė į „Fordo“ bagažinę plastmasinių krepšių. Paskui jis grįžo 
pasiimti ant laiptų paliktos gėrimų dėžės. Ją įdėjęs, nuleido dangtį. Už 
automobilio teberėpsojo pasviręs krepšys. Tačiau vyriškis nuėjo tiesiai 
prie automobilio nosies ir atsisėdo ant priekinės sėdynės. 

Jis nuvažiavo palikęs krepšį. Krepšyje būbsojo lyg Ir grietinėlės pake- 
liai. Tiršta grietinėlė arba grietinė. Ir kitos prekės. Netrukus jis sugrįš, 
pamanė Juhanas. Jei jam ne taip toli iki namų. Kai pastebės, jog paliko 
krepšį. Arba šį pamatys koks nors iš krautuvės išėjęs Žmogus. 

Jis visai neapsisprendė, paprasčiausiai ėmė II padarė. Išlipo iš „Saa- 
bo“, žengė tris keturis žingsnius ir pasiėmė krepšį. Sis buvo sunkokas. 
Apglėbęs rankomis nusinešė jį ant pilvo, kad nesimatytų iš krautuvės, 
kai kirs gatvę. Važiuojamu miško keliuku nudrožė tiesiai į mišką. Už 
nugaros išgirdo atūžiant automobilį. Pastirusia nugara mėgino įsiklau- 
syti, ar kas nors neišėjo iš krautuvės ir nepamatė jo. Po valandėlės kelias 
užsisuko ir jis jau žinojo, kad iš krautuvės jo nebegali matyti. Susirietęs 


, 


Osuna 


82 


pralindo pro nuleistą buomą. Paskui nubėgo su savo nešuliu stačiai į 
mišką. Jį apsupo eglės. 

Tai buvo ant stataus šlaito augantis tamsus kurtinių miškas, nutilęs 
per kaitrą. Jis atsisėdo ant samanų, nugara įsirėmė į eglę ir ėmė kraustyti 
maisto krepšį. Vienas poras. Dvylika pakelių mielių. Ant jų buvo nor- 
vegiškai užrašyta „Mielės“. Vyriškis ketino raugti misą. Tai, kas iš lauko 
priminė puslitrinius grietinėlės pakelius, buvo „Kobra-Raksas“. Papras- 
čiausios geltonos žiurkių nuodų dėžutės. Skardinė kepimo forma. Drus- 
ka. Kepimo popierius. Pakelis skalbimo miltelių. 

Valgomas tebuvo poras. Pats kipšas prikrovė krepšį. Liįsdamas į 
mišką, jis tikėjosi keptų Žuvies pyragėlių, supakuotų vakuume. Apsčiai 
grietinės, iš kurios jie virs košę. Juk buvo Joninės. „Frėjos“ šokolado 
plytelių. Duonos skritulių ir sūrio. 

Bet krepšy nebuvo nieko. Poro juk jis negalėjo graužti. Buvo bepras- 
miška vogti krepšį, be to, dabar jis prarado ungurį. Kibiras liko automo- 
bilyje, ir moteris greičiausiai seniai jau nuvažiavusi. 

Tik dabar jam pasidarė gėda. Bet jis negalėjo tempti krepšio į krau- 
tuvę. Paslėpė jį už eglės. Išėjęs prie kelio apsigalvojo. Sugrįžo atgal ir 
paėmė „Kobra-Rakso“ pakelius. Sustatė juos dėžėje, į kurią buvo me- 
tami pinigai už buomą. Dabar bent jau lauko pelės nepratrys kraujais. 

Prieš nusileisdamas į kelią, ketino valandėlę pasilikti miške ir apgal- 
voti, kurioj pusėj jam stabdyti automobilį. Galbūt nė kiek ne blogiau 
būtų važiuoti namo. Bet jis buvo alkanas, toks alkanas, kad negalėjo 
dorai protauti. Beliko eiti. Eiti, kol paliaus gurgęs pilvas. 

„Saabas“ tebestovėjo. Iš pradžių jis pamanė, kad tai kitas automobilis, 
tik panašus. Bet jame sėdėjo ji. Moteris mėlynai ir baltai dryžuotu 
medvilniniu megztiniu. Jis mažumėlę išsigando. Aišku, tai buvo kvailą. 
Bet jam pasirodė keistoka, kad ji sėdi ir prisimerkusi žiūri į jį, lyg būtų 
visą laiką žinojusi jį sugrįšiant. Ir valgo bananą. 

— Ar tu vis dar stovi? - paklausė jis. 

— Taip. 

Ant sėdynės gulėjo „Marlboro“ pakelis ir pats didžiausias „Frėjos“ 
šokoladas „Keturlapis dobilas“. 

— Aš nemaniau, kad tu nuvažiuosi palikęs savo ungurį, - pasakė ji. 

Vadinasi, ji pakėlė dangtelį ir dirstelėjo į kibirą. Juokinga, bet jo 
veidas užraudo. Pajuto, kaip kaklu siūbtelėjo karšta banga. Jis įlipo į 
automobilį, ir ji įjungė variklį. Kai jis padėjo šokolado plytą prie lango, 
ji tarė: 

- Gali ją prasiplėšti. Prašom vaišintis. 

Jam bevalgant, ji prajuko. 


Vemdalis jį pasitiko atkištu delnu. Jis mūvėjo ploną guminę pirštinę. 
Ant delno gulėjo popierėlis, panašus į suglamžytą popierinio maišelio 
skiautę. Jame buvo atspaustas paveiksliukas, vaizduojantis plunksnomis 
apkaišytą indėno galvą ir tekstas didžiosiomis raidėmis HOT'A. Kaip tik 
toj vietoj, kur popierius buvo perplėštas, matėsi indėno aukštyn iškelta 
ruda plaštaka. 

— Ar žinai, kas čia? 

Birgeris papurtė galvą. Okė Vemdalis padėjo popierių ant bloknoto 
ir išsitraukė kitą popierių, sulankstytą it miltukų vokelis. Jis pradėjo 
atsargiai jį krapštinėti buku pincetu, paskui išskleidė. Vokelyje gulėjo 
keletas baltų miltukų grūdelių. Geriau įsižiūrėjus tarp grūdelių matėsi 
perregimų kristalų. 

— Ar nepažįsti tokių vaistų? 

— Ne. Ar radot švirkštą? 

— Išties ne. 

Tada Birgeris pamatė bloknoto lapelį po suplyšusiu maišeliu. 


Antaris Baltė ant lenktyninio motorinio dviračio. Elnių augintojas. 8.15. 
Barbru Lund su sūnum. 9.30. 


— Juk tai ji! 

Vemdalis nesuprato. 

— Tai Barbru. Ir mano berniukas. 

Jis parodė pirštu. 

— Po velnių, kokie čia užrašai? 

— Čia tie, kur atvyko šįryt. Iš teritorijos, - atsakė Vemdalis. 
— Tai Barbru. Jos pavardė Lund, buvusi. Mergautinė. 

— Kodėl ji pasisakė savo mergautinę pavardę? 

— Ji ja pasirašinėja po savo paveikslais. 

— Ją iškvotė, paskui apie dešimtą jie išvažiavo, - tarė Vemdalis. — 
Automobilis stovėjo viršuj prie Bjornstubakeno. 

— Ar galima ten privažiuoti? 

— Iš tikrųjų ten esama tik traktorių kelio. Bet, matyt, pasisekė. 

— Tai buvo Barbru. O Viešpatie! 

Kai palengvėjimo šokas atlėgo, jis pagalvojo apie berniuką. Kaip ji 
išsivadino jį? Tomas net nenorėdavo važiuoti kartu pažvejoti. Kad jis 
demonstruotų prieš urano paieškas, buvo neįtikima. Bet jis buvo kartu. 
„Barbru Lund su sūnum“, - įrašyta sąraše. 

— Dabar parvažiuok namo, - pasakė ji, jam paskambinus iš Striomg- 
renų virtuvės. Daugiau nieko. 

Nuo pat tos akimirkos, kai išvydo jos vardą, jam suko pilvą. Jis juto 
norą tuštintis, bet Orianos ir Henrio tualetu nepasinaudojo. Važiuojant 
į kaimą, žarnos sustreikavo. Jis turėjo išlipti iš automobilio ir atsitūpti 
už kelių retai suaugusių beržų. Toliau paeiti nespėjo. Jį pralenkė ir kiek 
pristabdė greitį policijos automobilis. Tuštindamasis Birgeris bandė 
pamojuoti. 

Jis niekad šito nebuvo patyręs anksčiau. Taip atsitikdavo labai išsi- 
gandus. Apkasuose. Kai žmones užpuldavo. To neatsitiko tiedviem 
palapinėje. Bet jį prispaudė paskui. Praėjus baimei. 

Žemiau kaime iš kamino kamuoliais virto dūmai. Jie vangiai sklaidėsi 
plyname danguje. Tupėdamas jis stebeilijo į dūmų debesį. Jį suėmė taip 
greit, kad jis nepasiėmė iš automobilio popieriaus. Gavo prisibraukti 
saują snapučio lapų. Paskui jam nemaloniai graužė. Turėjo apsiplauti, 
tad užvažiavo pas Vestlundus. Elna norėjo pavaišinti kava, bet pilvą 
tebemaudė, ir jis atsisakė. Asaras irgi išbėgo į verandą. Birgeris pamatė, 
kad Elna išdžiaustė skalbinius, nepaisydama vasarvidžio šventės. Ilgas: 
pilkšvai mėlynas apatines kelnes ir gėlėtus antvalkčius. Birgeris augo 
gamyklos gyvenvietėje prie Jevlės, ir jo vaikystėje žmonės skalbinių 
sekmadieniais nedžiaustydavo. Per pamaldas netgi negrėbstydavo žvy- 
ruotų takelių. 

— Ar Vidartas sugrįžo? — paklausė jis. 

„Duetas“ stovėjo visoje savo surūdijusioje didybėje žemiau prie plen- 
to, užtemptas ant Vidarto įvažiuojamojo kelio. 

- Jis dar ligoninėj. „Duetas“ naktį sugrįžo pats. 

Birgeris manė, kad tai gerai. 

— Brandbergai nori nusileisti, - pasakė jis. 

— Jie turbūt tikisi, kad policijai dabar parūpo kitkas. 

Sėdant į automobilį, jam pasirodė, kad dvokia deginama guma. Ir dar 
kažkokia bjaurastim. Juosvi dūmai virpėjo nuo karščio virš namų. Biu- 

vongene jis turėjo kaimyną, kuris Valpurgijų lauže degindavo skerdie- 
nos atliekas ir senas padangas. Ir čia buvo kažkas panašaus. Iš pradžių 
jis pamanė dūmus kylant iš Brandbergų kamino, bet paskui pamatė, kad 
kūrena Lenartsonas. Jis prisiminė savo Žuvų maišelį. 

Kai pabeldė į duris užpakalinėj namo pusėj, niekas neatidarė. Dar 
padaužęs duris, galiausiai jas atidarė ir šūktelėjo jau viduj. Buvo tylu. Jis 
pajuto, kaip plūstelėjo nerimo banga ar nesmagumas, ir priėjęs atidarė 
Uliuko miegamojo duris. Jis miegojo aukštielninkas, o kambarys tvoskė 
slogiu, veik nepakenčiamu karščiu. Ji buvo jį užklojusi languotu auto- 
mobiliniu pledu. Ant naktinio stalelio stovėjo pusiau ištuštinta pieno 
stiklinė. Stesolido vokelis buvo suspaustas į gniužulą. Jis buvo išgėręs 
visas šešias tabletes. 

Birgeris atidarė langą. Saulė kepino namo fasadą, ir oras lauke, ko 
gera, buvo dar karštesnis. Į kambarį įsiveržė degėsių smarvė, kuri 
persmelkė orą net kalvelėj už Vestlundų namo. Jis užčiuopė Uliuko 
pulsą. Šis tvinksėjo ritmiškai ir ramiai. Jis miegojo ir turėjo miegoti ilgai, 
o paskui greičiausiai jam įsiskaudės galvą. Jo oda su stambiomis poromis 
buvo pilkai išblyškusi ir drėgna. Prakaitas sunkėsi iš kaklo ir ant kaktos. 
Prieš išeidamas Birgeris nutraukė nuo jo pledą. 

Jam reikėjo išsiimti iš šaldiklio savo maišelį, bet teko valandėlę 
panaršyti, kol šis išniro. Kartoninių pakelių šūsnys buvo sumišusios. 
Plastmasiniai krepšeliai su bandelėmis ir daržovių dėžutės gulėjo tarp 
mėsos pakelių. Tokios velnioniškos makalienės aš nepalikau, pamanė 
jis. Uliukas turėjo išversti šaldiklį. Argi jam toptelėjo, kad aš kažką 
pavogiau? Negi pakvaišo? 

Jis išgirdo garsus iš rūsio. Pokšėjo šiluminiai vamzdžiai. Kol surado 
rūsio duris, gavo apeiti aplink namą. Jas pradarius, priešais mušė dvo- 
kiantys dūmai. Kai jau galima buvo ką nors įžiūrėti, jis išvydo Bojaną 
Lenartson, besirausiančią katile. Ore plazdeno su dūmais sumišę suo- 
džiai ir pūkai. Ji stovėjo susilenkusi ir braukė žarstekliu pakurą. 

— Gal tau padėti? - paklausė jis. 

Jis ją išgąsdino. Ji atsigręžė su žarstekliu rankoje. Atrodė aprūkusi, 
pajuodusi. Jį pamačiusi, supyko. Arba išsigando. 

— Aš šildau vandenį, - subambėjo ji. 

— Taip, gal tau padėti? Krosnis netraukia. Matyt, pamiršai kokį kaištį. 

Ji neatsakė, tik uždarė katilo dureles. Dabar jis Pamatė, kad ji kemša 
į katilą gofruoto kartono dėžes. Ji buvo suplėšiusi jas dideliais gabalais. 
Ant grindų draikėsi į suodžius įminti balti ir rusvi paukščių pūkai. 

- Dabar susitvarkė, - pasakė ji. - Ulia jaučiasi gerai. Gali važiuoti. 

— Jis išgėrė visas mano paliktas tabletes. Aš ne visai taip buvau 
nurodęs. 

Ji nusišluostė suodinas rankas į darbinį chalatą ir išstūmė jį prieš save. 

— Ar šitai pavojinga? 

— Ne, jis tiek daug neišgėrė. 

Ji atkišo galvą ir nukuldeno laiptų link. Užlipusi taip trenkė durimis, 
kad net skimbtelėjo stiklai. Jai jau buvo gana. Man irgi, pamanė jis. 


Pirštinių skyrelyje jis aptiko maišelį mėtinių tąsiukų ir važiuodamas tol 
juos valgė, kol neliko nė vieno. Geriausia sutašyti juos visus, kad galėčiau 
išmesti maišelį, pasakė sau. Jis nenorėjo, kad Barbru juos atrastų. Jis 
žiauriai išstorėjo. 

Pabaigęs tąsiukus, kartkartėm užvirsdavo ant vairo. Akių vokai sulip- 
davo, ir prieš akis iškildavo beprasmiai vaizdai. Jis regėjo drumstam 
vandeny išdrikusią menkės mėsą. Lekskrukene buvo priverstas sustoti. 
Iš būdelės prie krautuvės paskambino namo. Atsiliepė Tomas. 

— Aš turiu valandėlę numigti. Pasistatysiu kur nors mašiną. Kaip 
mama? 

— Gerai. 

- O tu? 

— Ko klausi? 

— Maniau, kad tau ten viršuj turbūt buvo bjauru. 

— Kur? 

— Ten, kur viskas atsitiko. Juk jūs buvot visai netoli. 

Ragelyje nutilo. 

— Kodėl, - pagaliau pasakė Tomas. — Aš su jais nevažiavau. Juk 
nakvojau namie. 


Buvo po šešių, kai Birgeris parsirado namo. Jis miegojo sunkiai, o kūnas 
nuo sėdėjimo atvirtus ant atlošo buvo paskaudęs. Prieš įvažiuodamas į 
kiemą, jis sustabdė automobilį ir dirstelėjo į medžio drožinius virš 
verandos ir ant balkono. 

Už namo stūksojo kalva sų išdžiūvusiom drebulėm. Prieš dešimtį 
metų sklype tyvuliavo builių ir dalgučių jūra, už kurios kyšojo miško 
kauburys. Jūroje barkšojo pusiau nuskendę automobilių griaučiai kartu 
su butelių duženomis, senais batais ir pūvančiais rąstais. Žemė buvo 
pelkėta ir išrausta. Mulkis, iš kurio jie ją nusipirko, buvo gavęs paskolą 
niekad neįgyvendintoms svajonėms. Bet sklype augo serbentai, dvide- 
šimt vienas krūmas. Tarp visokio šlamšto ir šiukšlių skurdi kalvelė 
dosniai dalijo dovanas. 

Įvažiavęs jis dar valandėlę pastovėjo žiūrėdamas į balkono drožinius. 
Jo.žvilgsnis nuslydo žemyn prie smulkiai išpjaustinėtų, dar nenugludintų 
detalių aplink verandą. Barbru veidą už stiklo pamatė per vėlai. Kai jis 
iškėlė ranką, šis jau buvo dingęs. 

Jam įžengus, ji jau lipo į viršutinį aukštą. Jis pasisveikino, bet tai 
nesustabdė jos žingsnių. Jis pasijuto nejaukiai, kad nepamatė jos veido 
iš karto. 

— Aš dirstelėjau, kaip nudažyta baltais dažais. Balkonas atrodo visai 
gerai. 

Jis neišgirdo, ką ji atsakė. Lengvi Žingsniai nutolo laiptais. 

— Kitą savaitę imsiuos verandos. Matyt, reikės išeiti savaitę atostogų. 

Dabar ji jau buvo dingusi miegamajame. Vėl kažkas pasikeitė. Į tą 
laiką jis ėmė justi tuos nežymius siūbavimus. Iš pradžių jis galbūt 
nekreipė pakankamai dėmesio. Arba pakankamai neišsigando. Bet 
prisiminė, kaip ji pradėjo važinėti keliais. 


Tai įvyko prieš pustrečių metų. Užuot sėdėjusi prie staklių, ji pasiėmė 
dviratį ir išvažiavo. Tai buvo po susitikimo su kaimynu ir jo broliu miške. 
Karlas Okė su broliu išrašalavo virvę prie gretimo sklypo. Jie pardavė 
savo sklypą kaip pagrindinį postą Švedijos celiuliozės bendrovei. 

Barbru išvažiavo dviračiu prieblandoje po pietų ir negrįžo, kol dangus 
dar bent kiek raudonavo. Paskui ji pradėjo važinėti tamsoje. Birgeris 
patikrino dviratį ir prikalė atšvaistų, kad ji bent būtų matoma. 

— Rūpestis auga it gemalas, - pasakė ji. — Kas iš jo bus? 

Jis manė, jog tai per dideli žodžiai. Šiaip ar taip, miško ruožui. Galbūt 
ir persileidimui devintą savaitę. Verčiau ji būtų ėmusis gobelenų. Bet 
staklėse siūlai karojo nejudinami. Anksčiau visi šie įvairiaspalviai vilno- 
niai gobeleno siūlai nuteikdavo darbingai. Bet dabarviskas buvo apmirę. 
Diena iš dienos tie patys siūlai karodavo nepaliesti. 

Vasario pabaigoje jis išrašė jai anafranilo. Nuo vaistų ją pykindavo ir 
ji greit nustojo juos gėrusi. Liovėsi ir važinėti dviračiu. 

- Jie pavers viską drožlėmis, - pasakė ji. - Jie išguldys mūsų mišką. 

— Juk tu Žinai, kad jis ne mūsų. 

- Laisvalaikiu Karlas Okė važinėja į miestą pasišokti „Vine“ arba 
skraido pontoniniu lėktuvu. Brita nėra įkėlusi kojos į Mišką ten viršuje. 
Astrida greičiausiai ten nebuvusi dvidešimt ar dvidešimt penkerius 
metus. Anksčiau ji galbūt kada ne kada nueidavo UOgauti. Bet Karlas 
Okė su Brita sėda į mašiną su nameliu ir važiuoja UOgauti į Norvegiją. 
Ten uogauja išsijuosdami. Gimtinės miškas tinkamas tik drožti. Kad 
parsineštume išmesti į šiukšliadėžę dar daugiau reklaminių lankstinių iš 

Maisto produktų kooperatyvų susivienijimo. Ir kad Karlas Okė galėtų 
įsigyti didesnį „Mersedesą“. 

— Trąšų šulinys. Štai dėl ko viskas daroma. Jam reikia judančių trąšų 
sistemos. O sklypas ant kalno tikrai yra subrendęs kirtimui. 

— Anksčiau mišką valydavo, iškirsdavo tik pasenusius medžius. 

— Daugiau tas nebeleidžiama. Dabar iš Miškų priežiūros valdybos 
atsiunčia kirtimo planą ir būtina jo laikytis. 

Jis manė, kad jie ims kalbėti apie miškininkystę, dalykiškai. Jam irgi 
nepatiko kirtimo politika. Bet ją bent galėjai aptarinėti. Barbru sėdėjo 
nusukusi galvą. 

— Rūpestis auga, - pasakė ji. - Nežinau, ką daryti. Jaučiu kartėlį ir 
neapykantą. Galbūt tai gerai. Galbūt ne. Neapykanta gali būti jėga. 

— Kalbi štampais, — nusišypsojo jis. Bet, matyt, jis pasakė per šiurkš- 
čiai, šitai išvydo jos veide. Šiaip ar taip, ketino tik pajuokauti. Anksčiau 
jie mokėdavo pasišaipyti iš viens kito. 

— Ąlvede jie buvo pasirengę negyvai sušalti dėl savo upės. Policininkai 
nuplėšė jų palapinę. Celiuliozės bendrovė iškirs mano mišką, ir Karlas 
Okė įsigis didesnį automobilį. 

— Tu negali vadinti miško savu, - tarė jis taip geraširdiškai, jog ji turėjo 
suprasti iš dalies jį sutinkant su jos nuomone. Juk klausydamasi žingsnių, 
ji atsekdavo, kur esama lapės olos ir kur sustoja briedė su savo jaunikliu. 
Prisirpus katuogėms, ji išsivadino jį iš namų ir nuvedė tiesiai prie šių 
augalų pakrantėje. Ji privertė jį atsigerti upelio vandens, nes šis tekėjo 
į šiaurę. Išsivedė jį į lauką vėsią birželio naktį, kuri, jos žodžiais, buvusi 
šv. Trejybės naktis. Pakrantės lankas gaubė miglos šydai. 

— Tau reikia šitai išausti, - pasakė jis. - Turi išausti pelių urvus ir lapių 
olas, katuogių stiebelius. Būtų gražu. 

— Tas nepadės: Paveikslai negali sukliudyti kitų miškų kirtimo. Ak- 
muo, ant kurio sėdėdama žvelgdavau į ežerą, buvo apsitraukęs sama- 
nom nuo pat jų atsiradimo. Iki šiol. Dabar samanos išdžius ir sunyks. 
Drebulės irgi sunyks, nors Celiuliozės bendrovei jų nereikia. Jie nukirs 
jas ir paliks pūti. Jie užvers rąstus ant upelio. Užterš jį tepalais. 

Paskui taip ir atsitiko. Ir drebulės sunyko. Keletas jų dar stovėjo 
plaikstydamosi virš plynės už namo. Bet rudeninės audros tikrai jas 
nulauš, vieną po kitos. Čia nebuvo jokio grožio. Tik šėtoniška nesėkmė, 
ir jie nieko negalėjo padaryti. Juk niekas nepatikės, kad žmonės kerta 
mišką UŽ gyvenamojo namo. Jiedu su Barbru nusipirko senąjį namą, 
nors iš ankstesnio savininko. Karlas Okė ir Brita vilą buvo pasistatę prieš 
penkiolika metų. 

Artėjant vasarai, Barbru nutilo. Tai buvo gerokai prieš pasirodant 
mašinoms. Kai vakare jis parsirasdavo namo, ji eidavo savo įprastinę 
ruošą. Valgis, indų plovimas. Šioks toks apsikuopimas, kurio ji nesuspė- 
davo dieną. Bet jis nežinojo, ką ji daro ištisom dienom. Ji veik nekalbė- 
davo ir tarpais tik rūgdavo. Tačiau kartą ji įpylė jam vyno. Ji pati daug 
negerdavo. Nebuvo pratusi. Bet ji atsisėdo priešais jį su savo vyno stiklu 
ir prašneko. Prikaustė jį vynu, ne žvilgsniu. 

— Dabar greit prasidės, - tarė ji. 

Į tą laiką jis visuomet Žžinodavo, ką ji turi omeny, bet vis tiek padarė 
keletą ėjimų. 

— Kas prasidės? 

— Jie jau ėmė rauti kelmus automobilių keliui per mišką. 

— Tas gali trukti daug metų. Šis mažas lopinėlis Celiuliozės bendrovei 
per menkas. Jie lauks ir susiglemš jį su kuo nors kitu. O tas gali užtrukti. 

— Pagalvok, kad alksniai žus, - pasakė ji. - Alksniai ir beržai, ir 
didžiosios eglės su pušimis šlaite. Šermukšniai prie smėlio karjero, 
gluosniai, viržiai, bruknienojai, mėlynių kelmeliai, paparčiai, kiškio ko- 
pūstai, miško žvaigždės, didžiulis neįprastai siūruojantis violetinis miš- 
kas snapučių, dirvinių asiūklių, žvynuotųjų skujagalvių. Viskas nudžius. 
Bus išdeginta. Dešimtį metų visa tai turėjau. Dabar tam galas. 

— Tu dažnai kartoji žinanti, ką patiri vien tik gyvendama Vakarų 
šaly, - pasakė jis. 

— Galbūt aš daugiau nebenoriu to patirti. 

Ir tai buvo blogiausia: jis niekad nežinodavo, ar ji tik deklamuoja, ar 
iš tikrųjų jaučia skausmą. Jis negalėdavo nuspręsti. Anksčiau jis tikėjo, 
kai ji kalbėdavo, kad jai skauda. Ir dabar jai skaudėjo. Bet ar skaudėjo 
taip, kaip ji išsakė tai žodžiais? 

- Įstatymas jų pusėje. Juos net premijuoja už tai. Dideliu „Mersede- 

su“, vila, pontoniniu lėktuvu. 

Ji vėl įpylė jam vyno, ir jį apėmė miegas. Bet ji supykdavo, kai jo akių 
vokai nusileisdavo. Jis mėgino paguvėti. 

- Ar prisimeni, kaip viskas atrodė, kai mes čia atsikėlėm? - paklausė 
jis. - Ar prisimeni, kaip mes tarp šiukšlių valgėm pirmuosius serbentus? 
Kokia suaižyta buvo žemė. Išrausta. 

Ji pažvelgė į jį iš šono, kažkur virš ausies. Jis irgi būtų galėjęs supykti. 

— Dabar žaizdos užgydytos. Vėl atsirado katpėdėlių ir usnių. Pati sakei 
prieš porą dienų. Auga žolė ir medžiai. Tai gydo. Kirtimai irgi užgis. 
Praeis keleri metai, ir vėl sužaliuos. 

— Aš prisimenu, kaip viskas atrodė, kai mes čia atsikėlėm, - atsakė 
ji. - Astrida stebėjosi, ką mes čia veiksim. „Ką tokia vieta gali reikšti 

tokiems kaip jūs?“ - paklausė ji. Jos abi su Karina Arvidson paskambino 
ir pasiteiravo, ar negalėtų pasiskinti serbentų. Vieną rytą ant laiptų 
bestovinti senoji Helgos mama su dviem kibirais. Juk jums per daug, 
pasakė jos. Ir mes leidom joms uogauti. Mes buvom paveikti kalvelės, 
kuri davė ir davė. Norėjom būti panašus. Bet aš neįsidėjau į šaldiklį 
daugiau nei tris litrus serbentų, ir tuos pačius gavau raškyti nuo visų 
dvidešimt vieno krūmo. Jos nepaliko nieko. Paskui jos nebesirodė, tik 
Norosas vos nesulaužė Bonei nugaros su kuolu. O Vedinas nušovė mūsų 
kates. Išpyškino vieną po kitos. Ir niekas nė žodžiu neprasitarė, kad mes 
užgydėm šios žemės žaizdas. Greičiausiai jie to nemato. Bet jei įsitaisy- 
čiau krintančių į akis petunijų ar dvokiančių serenčių plastmasiniuose 
vazonėliuose arba violetine ir rožine spalva dažytus vežimų ratus prikai- 
šiočiau besiraitančių nasturtų, - tuomet jie pamatytų, tuomet mane 
pagirtų. 

Ji buvo pritvinkusi neapykantos ir paniekos. Ne vien skausmo. 

— Aš kepiau pyragaičius jų bendruomenės vakarėliams, vedžiau anglų 
kalbos kursus ir dovanodavau per Kalėdas knygas - girdi? Knygas! 
Aišku, tu apskundei Norosą už gyvūnų kankinimą, kai jis paliko avis be 
vandens. Nuo to man darydavosi koktu eiti keliu, rizikuojant susitikti 
gyvūnų kankintoją ir kačiažudį. O po persileidimo aš apskritai bijodavau 
ką nors susitikti. Man vis rodės, kad nešiojau gyvybę, bet jie nurėškė ją 
nuo manęs. Kaip nuo serbentų krūmų. 

- Jie? 

— Aš persileidau spanguoliaudama po elektros magistrale. 

— Tai neprotinga, Barbru. 

Bet ji jo negirdėjo. 

— Po persileidimo aš nedrįsdavau išeiti į kelią, nes nenorėdavau 
susitikti žmonių. Bet aš turėjau mišką. Greit neteksiu ir jo. Tu sakai, kad 
jis jų. Miškas priklauso Karlui Okei. Miškiniai snapučiai vadinasi šis 
rausvai violetinis ūkas alksnių krūmuose. 

Ji maukė vyną dideliais gurkšniais, ir jis pagalvojo: o jeigu ji ims gerti. 

— Dalgutis. Jo pavidalas įspaustas ląstelėje. Bet žmogus neturi savyje 
savo atvaizo. | 

— Genetiškai galbūt turime... 

Ji kalbėjo toliau nesiklausydama: 

— Žmogus gali pavirsti bet kuo. Jis gali užaugti sugadintas. Bet 
dalgutyje pačiame slypi jo pavidalas, aiškus vaizdelis. Jo ribų gėlė ne- 
peržengia. Ją galima hibridinti, išgauti tamsiai violetinius, rožinius ar 
visai baltus Žiedus. Ji gali būti dryžuota ar vienspalvė. Tačiau ji niekad 
neperžengs savo pavidalo ribų, įspaustų giliai pačiame ląstelės branduoly. 

— Juk tai - paveikslas, - pasakė jis. - Geriau jį išausk. Tau negalima 
vien kalbėti. Tas negerai. 

Jis iš tikrųjų taip manė. Tokios šnekos buvo savaip ydingos. Nepaisant 
jų turinio. Ilgi tylos periodai, besikaitaliojantys su šnekų valandėlėmis. 
Kalbos. Joks sveikas žmogus šitaip nekalba, pamanydavo jis. Ji sėdi 
gododama per dienų dienas ir prisigalvoja štai tokių dalykų. Paskui 
prabyla. Ji neaudžia. Nepiešia jokių paveikslų, jokių raštų. Kalba. Kar- 
tais tas gražu, bet ne visai sveika. 

— Ne! Aš negaliu austi. Tu nori, kad aš iškeisčiau mišką į paveikslus. 
Landstingas iškabintų juos ant ligoninės sienų. Bet man reikia miško. 
Ligoniams reikia miško. Jie nori gyventi. 


Kovo mėnesį į bendruomenės namus skaityti paskaitos atkako vienas iš 
upės gelbėtojų. Jis buvo stokholmietis. Birgeris turėjo aplankyti ligonį 
ir nesuspėjo atvažiuoti dar nesibaigus renginiui. Namo viduje tetulės 
plovė indus. Didžiojoje salėje visos lempos buvo užgesintos, išskyrus 
kabančią virš kalbėtojo pakylos. Scenos apačioj prie presuotų pjuvenų 
stalo, nuo kurio tetulės buvo nutraukusios popierinę staltiesę, prietemoj 
sėdėjo Barbru su upės gelbėtoju. Jie buvo suglaudę galvas, ir maža 
geltona kalbėtojo pakylos švieselė spindėjo aplink jų figūras. Upės 
gelbėtojas buvo tamsiai geltonais plaukais, nudribusiais gerokai žemiau 
pečių. Sklastymas juos skyrė per vidurį. Vilkėjo dryžuota staliaus palai- 
dine ir riestanosiais auliniais. Visi likusieji plauti indų sustojo pasižiūrėti 
durų angoje, kai Birgeris juodu išvydo. 


— Ar tai buvo jis? - paklausė jos dabar. — Upės gelbėtojas. Tas su 
Jėzaus plaukais? 

Taip ir buvo. 

— Bet kodėl, dėl Dievo meilės, pasakei, kad jis tavo sūnus? 

— Aš pajuokavau. 

Ji stovėjo miegamajame, kraudama į dėžę susuktas kojines ir vilnones 
puskojines. Jis nesuprato, ar ji kraunasi daiktus, ar daro tvarką komodos 
stalčiuje. Ji išsitraukė kitą stalčių, kuriame laikydavo palaidinukes ir 
megztinius. Kai ji nuėjo į drabužinę atsinešti naujos dėžės, jis nusekė iš 
paskos. Jis juto turįs kažką pasakyti, kas ją sulaikytų, jei ji kraunasi 
daiktus. Bet jei ji tik tvarkosi, ką nors sakyti beprasmiška ir galbūt netgi 
pavojinga. 

— Ar neatsinešus mums butelio vyno? - pasiūlė jis. - Man rodos, turiu 
vieną atšaldyto mozelio. 

— Ačiū, ne. 

Ir jis suprato: terapinis vyno gėrimas baigėsi. 


— Turi paskambinti Vemdaliui, - pasakė Birgeris. 


— Ak, bet mes nebuvom ten net DUEIaLĖMS 
- Kur tu praleidai naktį? 

— Aukščiau Šernbergo. Aš nieko nemačiau. 

— Vis tiek turi paskambinti. 

— Kodėl? 

— Jie jo ieško. 

Ji prunkštelėjo. Negalėjai to pavadinti juoku. 
— Sitai išsiaiškinti jie gaus patys, - pasakė ji. 

Jis papasakojo, kaip surado ungurį. Tačiau prieš įsišnekėdamas pavalgė. 
Steinmo užvažiuojamuosiuose namuose. Moteris irgi truputį užkando 
gurkšnodama gelsvą vyną. Bet daugiausia ji žiūrėjo į jį. Ir jai buvo smagu. 

Jis valgė upėtakį su grietinėlės padažu, briedžiukais ir virtom migdo- 
linėm bulvėm, kurios buvo didelės ir geltonos, tikri vanagų snapai. 
Šeimininkei parodžius plastmase aptrauktą valgiaraštį, ji numojo į jį 
ranka. 

— Upėtakio, - pasakė ji. - Ir vyno. 

Automobilyje jie persimetė vos keliais žodžiais. Jis gėdijosi savo 
džinsų, išmolintų šuliny, ir marškinių, kuriuos jis išsidžiovino virš kros- 
nies ganyklų troboj. Karštyje jie trėnkė žuvim. 

— Tai ungurys, - paaiškino jis ir taip buvo priverstas papasakoti. Ji 
kreipdavosi į jį Juhanu vos ne kiekvienam sakiny. Matyt, jis pasisakė 
savo vardą dar automobilyje. Nors mirtinai sumišęs, jis išdrįso paklausti: 

— Kuo tu vardu? 

— Julajali, - atsakė ji. - Julajali Hapolati. 

Jis sėdėjo saulėkaitoje prie lango, sušilęs ir apsvaigęs nuo valgio. Pro 
atvirą langą dvelkė žole ir karvės mėšlu, o už lankų matės! upė, sustingęs 
bespalvio žvilgančio vandens kaspinas. Ji įpylė jam į taurę vyno. Jis būtų 
labiau norėjęs pieno, nes vis dar jautėsi alkanas. Ji, matyt, tai suprato, 
nes užsakė dar, ir padavėja atnešė šlifuoto stiklo asoty homogenizuoto 
pieno. Dar jis gavo kukurūzų pudingo su tekšių tyrelė ir tiršta gelsva 
grietine. Moteris deserto nevalgė. 

Kai jie pasistiprino, jis, žinoma, užsimanė į tualetą Ir vėl susigėdo. Bet 
jis pasakė turįs pakeisti vandenį ungurio kibire. Automobilyje tuoj pat 
užmigo, o kai pabudo, marškiniai taip dvokė, kad net pats užuodė. 
Marškinius nusivilko. Buvo nejauku sėdėti nuogam iki juosmens, bet 
užsitempti impregnuotą striukę per karštį nesinorėjo. 

Jie važiavo į vakarus — matyt, ji ketino pasiekti pajūrį. Kiek laiko jis 
važiuos kartu, jie neaptarinėjo. Pabudęs pamanė, kad jam reikėtų ką 

nors pasakyti, ir nieko kito nesugalvojo, kaip paklausti, ar Hapolati 
suomiškas vardas. Ne, atsakė ji, ir jam pasirodė, jog ji smaginasi iš jo. 

— Man pasirodė, kad tu kalbi su suomišku akcentu. 

Dabar ji prapliupo kvatoti. 

— Niekad nesakyk to Suomijos švedei! Mano vardas ne Hapolati. Aš 
taip pasakiau tik todėl, kad tu buvai toks alkanas. 

Jis nieko nesuprato. 

— Tai ir kitas tavo vardas ne toks? Julija... 

— Gali vadinti mane Julja. Bus gerai. 

Gerai? Jam apskritai nereikėjo jos kaip nors vadinti. O ji jo vardą 
kartojo visą laiką. Ar tau šilta, Juhanai? Išties įteiklu. Užsakyti nežiūrint 
į valgiaraštį, išgerti vyno ir sušveisti du desertus, kad paskui tik prisi- 
liestum prie upėtakio, tai aristokratiška. Atversk sėdynės atlošą, jei 
nori, Juhanai. Ar gerai miegojai, Juhanai? 

Jie išlipo, keliui užkopus į aukštuosius kalnus, ir perkirtę pelkę 
nusileido pasižiūrėti upės, srūvančios po skardžiais. Iki vandens reikėjo 
eiti šimtą ar du šimtus metrų. Kriokliukai ant statmeno skardžio kitapus 
iš tolo rodės sustingę. Balti debesys, standūs vandens purslai šlaitų 
žalumos putose. 

Ji persiavė auliniais ir stovėjo priešais jį ant pat vaivorais apaugusio 
kyšulio krašto. Jis nežinojo, ar būtų išdrįsęs taip atsistoti, palikęs ką nors 
sau už nugaros. Galbūt Gudruną. Šiaip ar taip, moteris, apsitaisiusi 
džinsais ir puikiu, bet sudilusiu megztiniu, stovėjo ten kone svirdama 
nepasiekdavo joks garsas. 

Jis buvo užsivilkęs striukę, nes iš kalnų viržynų pūtė šaltas vėjas. 
Grįžęs į automobilį, vėl turėjo nusirengti. Ji dirstelėjo į jį keletą kartų. 

Ji sena, pamanė jis. Šviesūs plaukai buvo pasišiaušę. Ant kalno ji 
susiveržė juos pakaušyje gumine juostele. Išėjo arklio uodegėlė. Jos 
nosis buvo tiesi, o smakro linijos be priekaištų. Lūpos blyškios, nedažy- 
tos. Akis buvo pasiryškinusi. Jis pasijuto keistai, kai ji dirstelėjo į jo 
nuogą krūtinę. 

— Ar nori marškinių? - paklausė ji. 

Jis nesumetė, ką atsakyti. Su savo pečiais ir kaklu jis nebūtų įsinėręs 
nė į vienus jos marškinius. Daugiau ji nieko nepasakė, ir jis vėl užmigo. 

Kai jie nusileido iki upės lygio ir ėmė sukiotis keliais, vedančiais į 
šiaurę, ji sustojo prie namo su vartotojų kooperatyvo iškaba. Jis buvo 
uždarytas, bet jai pasisekė išsikviesti į kiemą vyriškį, kad šis atidarytų 
degalinę. Prisipylusi benzino, ji įėjo su juo į parduotuvę. Grįžo nešina 

marškiniais, dantų šepetėliu, muilu ir frotiniu rankšluosčiu su išpaišyta 
Beti Bup. 

"— Aš neturiu pinigų, - tarė jis ir pastebėjo, kad jo žodžiai suskambo 
piktai. Šiaip ar taip, jis nuėjo prie upės nusiprausti. Marškiniai buvo 
rudais ir baltais dryžiais, iš paprastos flanelės. Su jais jis pasijuto jaukiai. 
Be to, ji gerai atspėjo jo dydį. Jis patikrino, ar ungurys gyvas, ir vėl 
pakeitė vandenį. 

Dabar jis suprato, kad dezertyruoja, bet nežinojo, kur jie keliauja. Ji, 
regis, galėjo ištylėti ilgių ilgiausiai visai nesivaržydama. 

— Tu iškrėtei kokį nors pokštą, — tarė ji staiga, kai jis jau buvo 
prasnūduriavęs daugelį mylių. 

„Pokštas“, aišku, buvo juokingas žodis. Bet tai reiškė, kadji juo netiki. 
Jis jai buvo pasipasakojęs apie šulinį. 

— Tu nenori rodytis kaimuose, - pasakė ji. - Nors dabar imi jaustis 
saugiau. 

Jis neatsakė. 

- Jei nori apgalvoti savo reikalus, gali kurį laiką pagyventi su mumis. 

Kokiais „mumis“? Ar ji turi vyrą? Jie važiavo visą vakarą. Pagaliau jis 
įsidrąsino paklausti: 

— Ar turi kalnuose trobelę? 

— Mano giminei priklauso viena vietelė. 

Ji smarkiai lėkė ištįsusiomis kalvomis, vedančiomis aukštyn į kalnus. 
Jis dirstelėjo į prietaisų lentą, ar neperkais variklis. Aišku, jai tas nerū- 
pėjo. Bet „Saabas“ temperatūrą atlaikė gerai. Jis buvo ganėtinai naujas. 
Sėdynės jau aptriušusios. Visa, ką ji dėvėjo ir kas buvo numesta ant 
užpakalinės sėdynės, rodės pirkta beprasmiškai brangiai. Ji avėjo batus 
su dirželiais apie kulnis ir oda aptrauktais kulniukais, nugaroj išsitrynu- 
siais. Gudruna niekad nebūtų dėvėjusi tokių batų vairuodama automo- 
bilį. Nebūtų ir rūkiusi. Ji žinojo, kad važiuojant nuo dūmų jį pykina. 


Anė buvo užsirakinusi ir neketino eiti lauk, bet turėjo atsinešti vandens. 
Už namo įkypai miško stovėjo šulinys. Išvietė stūksojo perėjus kelią. Bet 
ten joms neprireikė, nes spintelėje po suolu buvo pakištas naktipuodis. 
Išėjusios vandens, jos prisirinko dideles šluotas gėlių. Palėpėje ji aptiko 
stiklainių nuo uogienės ir dabar prikaišiojo į juos builių, raudonžiedžių 
šakinių ir vėdrynų. Mija darbavosi kietai sučiaupusi plonas lūpas. Ji buvo 
išblyškusi. 

Ką ji Žinojo? Kad įvyko nelaimė. Taip jai pasakė Anė. Du žmonės 
Žuvo per nelaimingą atsitikimą, ir niekas nežino, kaip tas įvyko. 

Ji manė, kad Mija ims klausinėti apie Daną, bet ji nesidomėjo. Ji 
pasiteiravo, ką jos valgysiančios pusryčių. Jos neturėjo nei duonos, nei 
pieno. Krautuvė buvo uždaryta. 

Spintelėje prie krosnies ji aptiko paliktų ar užmirštų maisto produktų. 
Tarp jų buvo pakelis vailių mišinio, ir Anė pasakė kepsianti pusryčiams 
plokštainį. Ir išvirsianti erškėtrožių arbatos. Dabar jos truputį užkrim- 
siančios šaltų makaronų ir atsigulsiančios. 

— Dar ne vakaras, - paprieštaravo Mija. 

— Jau vakaras. Bet kalnuose būna šviesu. 

— Štai tėn šviečia saulė. 

Ant šlaito, kur virš Žvejų krautuvės stovėjo daugiau namų, žolė 
spindėjo nuo saulės. 

Jos įtempė geležinę lovą į miegamąjį ir pristatė prie kitos. Miegama- 
jame kioksojo sukrypęs naktinis stalelis. Anė padėjo ant jo savo šalį iš 
Palestinos, o šalia žadintuvo pastatė stiklainį su gėlėmis. Kai ji įjungė 
radiją, joms abiem patiko iš jo sklindantys garsai. Paskui abi įsiropštė 
lovon. 

Mija gulėjo susidėjusi virš antklodės šaltas letenėles. Anė patrynė jas 
ir vėl pakišo po antklode. Elektrinis radiatorius spragsėjo. Netrukus 
turėjo sušilti. 

Mergaitė užmigo, bet ir miegodama vis dar buvo labai išblyškusi. Per 
radiją transliavo vakarinę dvasinio susikaupimo valandėlę. Pastorius 
aiškino, jog Žmogus turi atsiduoti nakčiai. Nakty slypi Dievas. Dieną mes 
sprendžiame problemas, kalbėjo jis. Naktį atsiduodame Dievui. Ji pa- 
galvojo apie tuos du jaunuolius, kurie sugulė palapinėje, atsidavę švie- 
siai nakčiai ir jos Dievui. 

Paskui skaitė oro prognozę, ir ji galėjo mažumėlę atsipalaiduoti. Tai 
buvo taip kasdieniška. Visa ilga lietinga, vėjuota šalis su savo kalnų ir 
pajūrio teritorijomis, švyturiais ir kyšuliais, tūkstančiais salų ir didelių 
ežerų dabar sulaukė keleto karštų dienų ir drungnų naktų. Prognozė iš 
lėto kabarojosi iki to taško, kuriame jos dabar gulėjo, ir aukštyn link 
pačios šiaurės, kur negęsta šviesa. | 

Užmigti ji negalėjo. Langai buvo be štorų. Kambaryje vis dar buvo 
šviesu kaip dieną. Jai užmigus, galėjo kas nors prieiti prie vieno iš langų 
ir spitryti į jų veidus. Ji užtraukė medvilninių nėrinių užuolaidas, bet nuo 
smalsuolių jos nesaugojo. Jų raštas buvo per retas. Ji priėjo ir užkabino 
ant vieno lango užtiesalą, ant kito - šalį iš Palestinos. Šio ilgio nepakako. 
Lovas galėjai pamatyti ir pro virtuvės langą. 

Ji mąstė apie Daną, kuris nežinojo, kas atsitiko. Jie jo ieškojo. Taip 
pat jie ieškojo moters, vardu Barbru Torbjornson, gydytojo žmonos. Kai 
jie ras Daną, jis turės pas ją ateiti. 

Tuomet ji pastebėjo, kad jos mintyse tyla. Anksčiau ji visada su juo 
kalbėdavosi. Tai tęsėsi visą jų bendravimo laiką. 

Iš pradžių, kol jie dar nebuvo ištarę viens kitam nė vieno asmeniško 
žodžio, jis dažnai pasakydavo tokių dalykų, nuo kurių ji pasimesdavo. Ji 
negalėdavo atsakyti. Bet paskui ji sugalvodavo tęsinį. Atrasdavo buklų 
atsakymą, ir taip užsimegzdavo pokalbis. Savotiškas pokalbis. 

Šie pokalbiai nesiliovė ir kai jie iš tikrųjų ėmė šnekėtis. Net kai pamilo 
viens kitą. Anaiptol. Nesiliovė net jam ėmus ja nepasitikėti. Kartais jis 
sakydavo, jog ji prasidedanti su juo kaip mama, žaidžianti uždraustus 
žaidimus su savo sūnum. Bet ji niekad neišsiduodavo, kad jos ketinimai 
rimti. 

Kai jie nusprendė leistis į Jemtlandą, jis turėjo ja patikėti. Tačiau jo 
laiškai ir telefoniniai pokalbiai tarpais būdavo tokie keisti. Ji išgirsdavo 
jo balse šaltį, pravirkdavo ir imdavo siusti norėdama sužinoti, kas atsi- 
tiko. Tuomet kitame laido gale pasibaigdavo kronos. 

Viename laiške jis rašė: juk apskritai tu buvai priversta. Jis turėjo 
galvoje pabaigą, susiklosčiusią mokykloje. Bet jis klydo. Galbūt tas rytas 
ir buvo įrodymas! Jei jos ketinimai nebūtų buvę rimti, jei ji būtų bijojusi 
dėl savo pilkos būties mokykloje, ji niekad nebūtų jo įsileidusi. 

Retkarčiais jai rodydavos, kad ji karščiuoja. Ji buvo karšta ir apsun- 
kusi nuo bastymosi nešiojant jį savo kūne. Kai jie susitikdavo, jai atslūg- 
davo didžiulė įtampa. Tai budavo laimė. Bent jau išsivadavimas iš 
kančios. : 

Dabar ryšys nutrūko. Ji nebuvo kreipusis į jį daugiau kaip parą. Ji 
netgi nepastebėjo, kad būsenai, į kurią ji buvo įsigyvenusi, atėjo galas. 
Ir nerado kitokio paaiškinimo, kaip tik tai, kad jo nebėra pasaulyje. 
Nebėra gyvo. 

Jai gėlė nervus ir raumenis. Kai apsiversdavo lovoje, keletą akimirkų 
palengvėdavo, bet po valandėlės vėl pasidarydavo bloga. Jei atsiguldavo 
ant šono, imdavo skaudėti ausį. Ji nugrimzdo į miegus ir nubudo paju- 
tusi, kad virš jos kažkas palinkęs. Ji suriko taip smarkiai, jog pabudo 
Mija. Bet kambary daugiau nieko nebuvo. 

— Mama, tu sapnuoji, - pasakė Mija. 

Anė vis dar matė išskydusį pilką veidą, palinkusį virš jos pačios veido. 
Raukšlėtą medinį veidą. Tik po geros valandėlės ji suprato, kad jo nėra. 
Ji mėgino galvoti apie kitką: apie knygų dėžę, kuri ateis vėliau, apie 
didelį patalynės lagaminą ir dėžę su porcelianu. Danas manys, kad ji 
pasiėmė per daug ir galbūt ne tų daiktų. Bet buvo tiek daug turto, kurio 
ji negalėjo išmesti. 

Ji mėgino mintimis peržvelgti savo medines ir kartonines dėžes, 
apgalvoti daiktą po daikto ir juos įsivaizduoti. Šitaip vėl pamažėle 
baisiu galvos skausmu. 

Ji matė tik tos nakties ir praėjusios dienos vaizdų nuotrupas. Jos buvo 
beprasmės ir vis dėlto tvirtai įstrigusios akių dugne. Policininkų auliniai 
su atšvaistų juostomis. Balti miegmaišių pūkai. Orianos Striomgren 
virtuvinis žadintuvas, pagamintas kaip baltos ir geltonos plastmasės 
viščiukas. Visą laiką ją paslapčiomis stebėjo kažkoks medinis veidas, 
išvagotas raukšlių ir senut senutėlis. Ji pažadino Miją ir apsupo ją 
antklode. 

— Mes negalim čia pasilikti. Eisim pas tetą ant kalno. 

Ji apsisiautė antra antklode, ir jos išėjo į naktį, aidint paukščių 
balsams, kurie ir anksčiau girdėjosi pro išpūslijusius langų stiklus, nu- 
tviekstus virpančios šviesos. Dabar jie sustiprėjo, gulte užgulė, ir ji 
nebepajėgė apsiginti nei nuo garsų, nei nuo šviesos. 

Kalva buvo labai stati. Name ant jos spindėjo tušti langų stiklai. Į duris 
pabeldė Mija. Ji patukseno kumšteliu. Ogota Fagerli pasirodė užsime- 
tusi ant naktinių marškinių megztinį ir iš pradžių be dantų protezų. 
Įleidusi jas vidun, ji nuėjo į miegamąjį. Ten nusigręžė ir kažką išsiėmė 

iš vandens stiklinės, stovinčios ant kėdės šalia lovos. Tada jos veidai vėl 
suapvalėjo. Mija tai stebėjo labai įdėmiai ir vėliau pasiteiravo. Anė 
nebūtų to net įsidėjusi į kaktą, jei būtų buvusi viena. 

Jai buvo šalta. Kūnu perbėgdavo ilgi drebuliai. Ji dingojosi matanti 
detales taip ryškiai, lyg būtų žvelgusi plėšraus paukščio akimis. Bet 
niekaip nesusigaudė, ko čia stovi. Ko ji atėjo į šią šviesą? Mijos veidelis 
buvo mažučiukas mažučiukas. 

— Dabar gulkis, - pasakė jai senoji teta. - Prakeikimas, mergele, tu 
baisiai trapi. - Darkytą norvegų kalbą, prikaišiotą amerikietiškų nestip- 
rių keiksmažodžių, dudenantį balsą ji vėliau atpažins kaip priklausantį 
Ogotai. Kaip ir prieskonių kvapą jos išvietėje. Prieskoniai ir plėkai. 
Antklodė ir sofa aptraukta frotine medžiaga su geltonais ir rudais 
langučiais. Puošni lempa baltoje nakties šviesoje. Ji mažumėlę atsidavė 
žibalu. Elektros ji nedegė. Šviesos nupliekstam kambary tai būtų buvę 
beprasmiška. Ji nuleido tamsiai mėlynas štoras, ir Anei teko atsigulti ant 
sofos su oranžiniu gaubtu akims paganyti. Ogota pagirdė ją karštu pienu 
su degtine. Jis buvo pasaldytas rudu medum. 

Trapi. Jai rodės, kad ji teisingai suprato šį norvegišką žodį. Iš vidaus 
ji buvo išklota tarsi termoso stiklu. 

Ji girdėjo, kaip braška stangrūs lapai, Mijai su senąja moteriške 
vartant ant stalo didelę paveiksluotą knygą, ir pamažėle nugrimzdo į 
miegus. 


Automobilis dundėdamas pervažiavo tiltą. Paskui ji sustojo ir atidarė 
dureles. Jis išgirdo šniokščiant krioklį. Saulė buvo žemai. Pritvinkusią 
raudonio, ją kone visai dengė kalnų keteros. Jie turėjo būti aukštai. 
Žemiau kelio augo beržynas, apkibęs drėgmės prisigėrusiomis juodomis 
ir žaliomis kerpėmis. Paukščiai linksminos išsijuosę, tūkstančių tūkstan- 
čiai. Jų balsai klegėjo apačioj ir viršum visų krioklio šakelių ir perrėkė 
čiurlenimą skardiniame cilindre po tiltu. 

Jam pasidarė baisu. Galbūt todėl, kad jis pabudo taip staiga ir nesu- 
sigaudė, kur esąs. Kelias, regis, tebekilo į aukštą kalną. Jis nedrįso nieko 
pasakyti bijodamas, kad balsas nesuskambėtų vaikiškai ar piktai. Juo- 
kinga, bet jį smaugė ašaros. Jam reikėjo kaip reikiant išsibudinti. 

Bagažinėje ji turėjo kuprinę su atrama, kurią dabar išsitraukė ir ėmė 
kimšti visus automobilyje išblaškytus daiktus. Ant viršaus ji uždėjo jo 
muilą ir dantų šepetėlį, įvyniotus į rankšluostį su Beti Bup. 

Jis užsidėjo ir prisisegė kuprinę. Jie nusikabaravo skardžiu prie krin- 
tančios žemyn upės ir ėmė eiti palei jos tėkmę. 

— Ar dar toli? - paklausė jis. 

— Penkiasdešimt penkios minutės. 

Juokingas tikslumas. Juk ji puikiausiai galėjo pasakyti ir valandą. Jam 
dingtelėjo, kad ji visuomet nori pasirodyti esanti visiškai tikra. 

— Tada negalėsiu nešti kibiro rankoje, - pasakė jis ir sustojo prisirišti 
šį prie kuprinės. 

Jie paliko už nugaros upę ir išėjo į uolotą vietovę, apaugusią senomis 
nubadėjusiomis eglėmis, vos bežaliuojančiomis. Kurių ne kurių šakos 
buvo susipynusios tarytum paukščių lizdai ir augo nesveikai šėldamos. 
Takas kartais vesdavo per nedidelius užpelkėjusius laukelius, o iš liu- 
lančios masės po jų kojomis kildavo rūgimo tvaikas. Ji žengė pirma ir 
per visą kelią jie ilsėjosi tik du sykius. Tuomet ji užsirūkydavo. Paskutinė 
kelio atkarpa baigėsi nuokalnėje. Jis išvydo pro medžius šmėžuojantį 

blausų vandens paviršių ir banguojantį rūką, rausvą nuo ryto šviesos. 
Ežeras plytėjo apvalioje kalno taurėje. Vanduo buvo kaip stiklas. 

— Mes atėjome, - sušnabždėjo ji, bet jis neišvydo jokio namo. Jam 
pasirodė, kad paskutinį galelį iki kranto ji nusėlino it lūšis. Ten ji 
parklupo ant kelių ir prisisėmė rieškučias vandens. Susivilgė veidą ir kurį 
laiką sėdėjo nuleidusi galvą. 

Po valandėlės ji tarytum nubudo ir pamojo jam prieiti. Ji priminė 
sėlinančią lūšį, o jis pats jutosi it briedis, nerangus vienerių metų jaunik- 
lis, triukšmingai laužantis sausas šakas. Ežeru plaukė antis, palikdama 
įkandin savęs sidabriškai raudoną vandens plūgą. Juhano pabaidyta, ji 
ėmė kilti. Jos sparnai daužėsi, o kojos spardė ir draskė vandenį. 

— Dabar gali paleisti ungurį, - pasakė ji. 

Jis papurtė galvą. 

— Bet ką tu su juo darysi? 

Jis nežinojo. Jie vėl ėmė eiti. Paežere vedantis takas išsišakojo ir ėmė 
kilti mišku, kur jau kalėsi alpinės cicerbitos. Dabar buvo labai šviesu ir 
tolstant nuo miško ežero ir rūko darėsi vis šilčiau. Tarp beržų jis įžvelgė 
namą. Tai buvo didelė ruda rąstų troba su stikline veranda. Jį nustebino, 
kad čia gali būti kažkas panašaus. Taku automobilis neišvažiuotų, ne- 
bent traktorius. 

Verandos lango stiklas svaidė oranžinius ryto saulės atspindžius. Ant 
šelmens tupėjo juodo medžio paukščių siluetai, o tarp rąstų kyšojo 
dervotos medžių drožlės. Tuomet jis suprato, kad tai medžiotojų vila, 
suręsta amžiaus pradžioje bonzoms paliepus. 

Ji nevedė prie didžiojo namo, o nuėjo su juo per beržyną iki rąstų 
trobelės, stovinčios upės pakrašty. 

— Gausi miegoti kurapkidėje, - pasakė ji. Trobelėj nebuvo taip prastai, 
kaip jam pasirodė, nes kai jie įėjo, jis išvydo įtaisytus kelių aukštų gultus 
ir stalą priešais vienintelį langą. Joje trenkė putgume. Uždaroj troboj 
palikti čiužiniai nuo karščio ėmė skleisti degėsių kvapą. 

Ji pradingo netarusi nė žodžio, bet jis suprato, kad grįš. Ant stalo 
gulėjo jo rankšluostis, dantų šepetėlis ir muilas. Atremtas į stalą, stovėjo 
langas nuo uodų, ir jis ėmėsi jį statyti į staktą. Kai ji gIĮŽO Su pienu grogo 
taurėj ir dviem sumuštiniais, pro uodų tinklelį sruveno vėsus oras. Jis 
atsisėdo ant lovos susirietęs, nes trukdė viršutinis Migis, ir ėmė šveisti 
sumuštinius. Ji stovėjo prie lango ir rūkydama žvelgė į lauką. Pavalgęs 
jis nusispyrė aulinius, įsirangė į lovą ir užsitraukė antklodę. Tuomet ji 
atsigręžė. Jis negalėjo įžiūrėti jos veido, nes prieš Šviesą šis buvo veik 
juodas. 

— Mudu dar turim atlikti vieną reikalą, - pasakė ji. - Paskui galėsi 
miegoti. 

Ji priėjo ir nutraukė nuo jo antklodę. Pasilenkusi uždėjo ranką ant jo 
džinsų priekio. Ir prajuko. Tai suskambo: tik kaip prunkštelėjimas. Ji 
turėjo justi, kad varpa ima tvinkčioti. 

Kai ji truktelėjo prarėžos užtrauktuką, jis išsigando. Jis manė ją 
neatsargiai jį suėmus ir bijojo, kad apyvarpė neįstrigtų tarp užtrauktuko 
dantelių. Bet kelnės, žinoma, buvo ankštos, ir ji turėjo kaip reikiant 
nusitverti, kad jas nusmauktų. Šiaip ar taip, jis neturėjo jokios varpos, 
kai ji prie jos priėjo. Minkštas odos ir glebių raumenų gniužulas. 

— Toks švelnus, - subalbatavo ji tarsi žvyrė toli beržyne. Šis vėl ėmė 
keltis. Iš burnos jai trenkė alkoholiu. Ten ant kalno ji nedelsdama 
prasidarė krepšį su svaigalais iš laivo. Galbūt tai nebuvo nieko nuosta- 
baus. Ilgai vairavo ir, galimas daiktas, ją truputį pykino. Bet ji neatsinešė 
butelio jam pavaišinti, ir tas jį suerzino. Ne todėl, kad jis norėjo išgerti. 
Bet ji net nepaklausė. Pyktis, kad ir koks menkutis, paveikė jį gerai. Jis 
išties valandėlę bijojo. Ne būgštavo, bet buvo tikrai išsigandęs. Ji mažu- 
mėlę prasižiojo, ir vienam lūpų kampe žaismingai sukruto liežuvis. Ji 
neatstojo nuo jo nė akimirką. 

Tarpais jis pagalvodavo apie tai. Jog kada nors taip atsitiks. Bet jis 
vaizduodavosi mergaitę, aišku, beveidę, bet švelnią. Tada jis stengtųsi 
daryti visa, kas įmanoma. Jis jaudinosi, kad nesusigaudys, gerai nemo- 
kės. Arba bus nerangus ir ją sužeis. Bet kad įvyks šitaip... 

Ji laikė jo kapšelį, O jos mažasis pirštas rėmėsi kažkur labai giliai, 
begėdiškai arti išeinamosios angos. Jis kiek pasimuistė, bet pirštai nė- 
maž neatsileido. Tai buvo stipri plaštaka, trumpa ir plati. 

Dabar ji iš lėto atsikėlė, ir jis nusekė iš paskos. Jis gerai nesuvokė, ar 
tai buvo jos gudrybė. Ji apgraibė gultą virš jų galvų ir timptelėjo. Nuo 
viršaus pasileido guminis čiužinys, kurį ji numetė ant grindų. Tuomet ji 
atsuko jį nugara į čiužinį ir po akimirksnio jis jau sėdėjo ant jo. Ji stovėjo 
1r rengėsi. 

Tas ilgai netruko. Ji vilkėjo tik megztiniu, kelnėmis ir žydromis 
traškančiomis apatinukėmis. Jis sėdėjo prisitraukęs kelius ir sunėręs 
rankas ant jų. Galvon nelindo jokios mintys. Ausyse ūžė. Šviesa visą laiką 
stiprėjo. Girdėjo, kaip šniokščia upės vanduo, ir paukščių balsus. 

Ji numovė jam kelnes ir pamautės, tokias subjaurotas, kad jam buvo 
gėda. Šulinio molio pliurė prasimušė pro kelnių audinį. Jis sustabdė ją 
ant kelio — su žuvies gleivėmis atsiduodančiais marškiniais, po pažasčia 
pasikišęs nublukusią impregnuotą striukę. Ji galėjo kažin ką pamanyti. 

Kai jis jau buvo nuogas, ji atsistojo prie jo, O jos šviesių garbanotų 
plaukų kauburėlis atsidūrė jo akių aukštyje. Bet jis užsimerkė. Dabar jo 
varpa buvo įsitempusi ir tvinkčiojo. 

Jis sėdėjo lengvai atsilošęs ir įsirėmęs delnais, jam nieko nereikėjo 
daryti. Ji praskėtė jo kojas ir įėjo. Iš pradžių sekėsi ne visai sklandžiai. 
Varpos galvutė makalavosi tarp mažųjų lūpų ir gruoblių. Bet makštis 
buvo drėgna, ir jis įslydo į ją, 0 ji užsmuko ant jo visu svoriu, gerokai per 
sunkiai. Nes vos malonumui privertus nervų galūnes siųsti kibirkštis, jam 
ėmė skaudėti. Nusigręžusi ji užlenkė varpą atgalios, ir jis patyrė orgazmą 
taip skausmingai, kad jam net viršutinė lūpa atvipo nuo dantų. 

Ir štai jis vėl atsigavo, išsišiepęs, atsilošęs. Ji nuslydo nuo jo, ir jam 
rodės, kad tarp kojų bėga ir bėga. Bet jai tas buvo nė motais. Ji paėmė 
vatinę antklodę nuo apatinio migio ir užmetė ant jo ir savęs. 

Jie netgi nepasibučiavo. Čia mano kaltė, pamanė jis. Aš juk nieko 
neveikiau. Man tai įvyko savaime. 

Jis pasilenkė virš jos ir lūpomis ėmė šniukštinėti jai po veidą, kuris 
dabar atrodė išbalęs. Pajuto, kad plaukai šiurkštoki. Bet visa kita buvo 
baisiai minkšta. Lūpos išties mažutytės. Kaip ir anos lūpos, ten apačioj. 
O liežuvio galiukas itin gyvas. Ji priminė smėlį, minkštą ir šiurkštų. Ir 
visiškai šviesų. Užvirtęs ant jos, jis jautė, kad yra smarkiai stipresnis už 
ją, oji visai ne augalota moteris. Mažutė ir šviesi. | 

Po valandėlės ji ėmė čiupinėti jo varpą ir sulaukusi atsako ją prisit- 
raukė. To jis nebuvo numatęs. Jis manė, kad viskas vyksta lyg sapne, veik 
nepastebimai. O ne šitaip - siekiant tikslo. 

Paskui ji pakartojo. Tik dabar jis gulėjo aukštielninkas, o ji sėdėjo ant 
jo. Dabar jis jautėsi tikresnis. Jis laikė pakišęs rankas po jos šlaunimis. 
Jai per daug atsilošus, jis galėdavo ją prisiartinti. Dabar buvo puiku it 
sapne, veik taip, lyg jam užmigus. Ji užsimerkė, ir jis išvydo jos dantis, 
nes ji atvėpė viršutinę lūpą. Jie blizgėjo nuo seilių. Jis matė krutant ploną 
akių vokų odą ir įsitempusius kaklo raumenis. Jai malonu, pamanė jis, 
ir šį pojūtį sukeliu aš. Judink mane iš lėto. Apimtas keisto stingulio, jis 
iš visų jėgų pakėlė nugarą, kad ją apkabintų ir jie abu apsiverstų. Bet 
tada ji atsimerkė ir paklausė: 

— Kuo vardu tavo dievas? 

Nesupratęs klausimo, jis atkartojo tarsi aidas: 

— Dievas? 

Jis netgi nebuvo tikras, kad gerai išgirdo. Galbūt apsikvailino šitaip 
klausdamas. Bet žodis buvo tas. Ji pakartojo jį, ir šis atsirado tarytum 
akmuo burnoje. | 

— Tu jautrus nukrypimams, - pasakė ji išslysdama. Jis visas susileido. 
Bet ji vis dar laukė jo atsakymo. Gulėjo ant šono pasirėmusi alkūne ir 
žiūrėjo į jį markstydamasi. Jo galvoj buvo visiška tuštuma. Vardu? — 
buvo bekartojąs, bet susilaikė. Kuo vardu Dievas? 

Jis prisiminė pamokslininką, kurio balsas nuo pirmojo skiemens 
leisdavosi žemyn ir jis tarytum giedote išgiedodavo: Jėzus laukia tavęs! 
Jėzus! Ir močiutę, ėmusią drebėti. Jis pajuto, kaip jos kūnas kratosi po 
paltu ir atsitraukė nuo jos, susigėdęs ir norėdamas šlapintis. 

— Tavo protėvių dievas, - pridūrė ji, ir pagaliau jis suprato. 

— Peivė, - pasakė jis dvejodamas. 

Tai buvo mokyklinės žinios. Nuo mokytojos entuziazmo jis susigėdo 
ne mažiau nei dabar. 

— Man rodos, kitaip taviškis dar vadinasi Tjas Olmai. 

Perskaičiusi jo veide, kad jis nesusigaudo, ji nusijuokė. 

- Vandenis, - paaiškino ji. - Žvejų dievas. 


„Laki akimirka pavogė mano gyvenimą“. Tai buvo šlageris. Arba eilė- 
raštis. | 

Birgeris eilėraščių nebeskaitė. Bet gal išgirdo per radiją? Šiaip ar taip, 
jis atitiko tikrovę. Žinoma, pralėkė daugiau nei akimirka. Dvidešimt, 
dvidešimt penkios minutės. Arba to neaprėpia laikas. Juk tai, matyt, 
buvo laimė. Ar bent jau stipriausias jo išgyventas jausmas. Jis turėjo jai 
išsipasakoti. Bet jam nepavyko. Tuomet būtų išsyk viską išklojęs. 

O gal dabar? 

Jis po valiai išsiurbė paskutinius lašus. Alkoholis buvo smarkiai pra- 
skiestas vandeniu, ledo gabalėliai ištirpę. Paskui jis užlipo prie miega- 
mojo ir sustojo už durų tikrai išsigandęs. Pagalvojo, kiek daug įvyko per 
vienerius metus, per pusantrų metų. Praslydo ir pasitraukė. 

Paskuijis atidarė duris, ji pašoko ir atsisėdo lovoje, lyg irgi išsigandusi. 
Nakties šviesoje jos veidas atrodė išblyškęs, tamsius plaukus ji buvo 
susipynusi į storą kasą ir apsukusi virvele. 

Ar ji tikėjosi, kad jis pasibels? O gal tai dar vienas jo nepastebėtas 
pokytis? | 

— Aš dėlto irgi kaltas, Barbru, - pasakė jis. Ir tučtuojau suprato, kokie 
pragariškai kvaili jo žodžiai. 

— Aš noriu pasakyti, kad žinau, jog esu kaltas. 

Ji spoksojo į jį, akys atrodė juodos, vyzdžiai tikriausiai buvo smarkiai 
išsiplėtę. Lūpos buvo suspaustos ir bespalvės. Jis suprato, kad negalės 
jai papasakoti. Ką jis pasakytų? Aš patyriau keistą nuotykį, tai įvyko 
„Brikelėje“, tu galbūt žinai tą viešbutuką pačiam Rotušės gatvės gale, 
tai buvo pats keisčiausias mano patirtas nuotykis, 0 paskui atsitiko štai 
taip. Dėl to buvau lyg ir nuliūdęs. 

Bet jis to nepasakė. Iš anksto žinojo, kad ji nepaklaus, ką jis ten patyrė. 
Ji tik žiūrės. Dabar jos vyzdžiai buvo tarsi vaivorai. Geriau jam prie jos 
prisiglausti ir padaryti tai nedelsiant - paimti ją. 

Jis iš tikrųjų manė turįs tai padaryti. Paskui buvo akimirka, kai, 
galimas daiktas, viskas būtų baigęsi. Ji staigiai pasisuko ir atsigulė 
atgręžusi jam nugarą. Kūnas po antklode buvo nurimęs. Veido nesimatė. 

Tuometjis pasielgė baisiai kvailai. Jis paėmė ją netinkamu momentu. 
Nors žinojo, kad daro klaidą. Jis sunkiai klestelėjo ant lovos, apkabino 
ją per pečius, prisitraukė ir apgręžė. Posūkis išėjo nenatūralus, nes ji nei 
pasidavė jam, nei priešinosi. Jis perbėgo lūpomis per jos plaukus ir 
kaktą, pajuto, kad antakiai suraukti, susirado burną, ir tą akimirką 
švystelėjo rankos - ji nustūmė jį nuo savęs ir sudejavo ar kriuktelėjo. 

Iš pradžių jis pamanė, kad ji atstūmė jį dėl viskio kvapo. Paskui atėjo 
tikrasis didelis pažeminimas. Jis suvokė, kad šito bijojo visą gyvenimą. 
Vienaip ar kitaip. Jis atsikėlė ir nuėjo prie durų. Ji nekrustelėjo. 

Taukšk netauškęs apie mišką, upę ir Vakarų valstybės skolą. Aš esu 
atsikišusiu smakru ir su sandalais. Štai kur pakastas šuo. Skrandis, pilvas. 
Štai kur pakastas šuo. 

Bet ji atsidūrė keblioj padėty. Galbūt sunkesnėj, nei pati suvokė. 
Valandėlę jis stovėjo suėmęs durų rankeną ir žvelgdamas į pakilimą po 
antvalkčiu. Jos nesimatė nė plaukelio. Dabar jis jautėsi ramiau. Lyg 
apžiūrėjęs pacientą. 

— Katras iš jūsų sugalvojo šitaip pajuokauti? - paklausė jis. 

— Kaip? 

— Kad jis apsimes tavo sūnum. 

— Nežinau. Turbūt jis. 


Jis gulėjo lovoje su tinklinių užuolaidų žvaigždžių raštu ant nuogos rudos 
odos. Miegamajame švietė saulė, oras buvo kūno temperatūros ir drėg- 
na. Nuo lovos kilo jo kvapas, kuris aplankydavo ją miegančią, nors lovoje 
niekas nekrutėjo. Įsivyravo naujas raštas, šviesa suspindo kituose plau- 
keliuose, ne pelenų spalvos. Judesys galėjo būti pavojingas ir suardyti 
kambario būvį. Kai ji nuslydo ir jos liežuvis susitiko su drėgna jo 
viršutinės lūpos oda, ji irgi pajuto šitai ne kaip judesį, o kaip pasistūmė- 
jimą laike, tykų bangavimą, suglaudusį juos po šalčio, skubos savaičių ir 
siaubo valandų. 

Ji sušnabždėjo: „Danai, Danai“. Ir pamanė: „Man nereikėtų, bent 
dabar, nes troba nušviesta saulės, ir iš visų pusių langai“. „Folksvageną“ 
pabudusi pamatė Mija. Jis stovėjo už tvarto kitapus kelio. Jos nudūmė 
iš Ogotos Fagerli namo pasižiūrėti, ar jis neatvažiavo. Bet Mija tučtuo- 
jau vėl išėjo į lauką. 

Galbūt prisimindama tą kartą. Jai nederėtų laikyti galvoje tokių 
atsiminimų, bent jau daugiau įgyti nederėtų. Bet kodėl, paprieštaravo 
Danas, juk tai natūralu. Anei rodės, kad Mijos veidas sušmėžavo ant 
kalvos, pasislėpė už beržų ūglių ir vėl išniro. Bet dabar galvoti buvo 
neįmanoma, arba aiškintis, kas gerai ir kas ne. 

— Kaip mus radai? - sušnabždėjo ji, ir jis atsakė radęs ant tilto paliktą 
kuprinę, kurią atpažino. Kretos kuprinę iš dryžuotos vilnos. 

— Kodėl nepanorai atidaryti? 

Ji tai pasakė jam į ausį, ir kaip tik tą akimirką jis Įėjo į ją ir ji pajuto, 
kaip užsidegė jos nervai. Šviesos medis išsišakojo jos kūne. Ji užmiršo 
klausimą, bet pakartojo šį, kai jis leido jai akimirką atsipūsti lengviau 
kvėpuojant ir susilaikius, tuo tarpu jis šnabždėjo: „Nejudėk, nejudėk“. 
O paskui paklausė: 

— Atidaryti? 

Mat jis nieko nežinojo. 

— Ar tu tada miegojai? Nirsbuane? Juk ten buvai tu? 

Ji nenorėjo apie tai tiek daug kalbėti, bent jau dabar, ir neįstengė vėl 
pasakoti apie siaubingą kelionę. To ir nereikia, pasakė jis. Dabar viskas 
gerai. Viskas buvo taip, kaip turėjo būti, jai išlipus iš autobuso. Jis 
pasakė, kad ji užsimovė ant jo kaip šlapia, ankšta ir minkšta pirštinė, 
todėl dabar viskas gerai, ir jai nesą ko stebėtis. Vis dėlto vienas dalykas 
jai atrodė keistas. 

— Aš juk pabarškinau į langą. 

Apie tai jis nieko nežinojo. Bet greičiausiai tik todėl, kad miegojo, 
taip sunkiai miegojo. 

— Kodėl neatėjai prie autobuso? Ar manei, kad mudvi su Mija atva- 
žiuosim per senąsias vasarvidžio išvakares? 

Taip ir buvo. Ir visa, kas įvyko, jiems nerūpėjo. Ji atsitiktinai praėjo 
pro šalį. Lyg traukinio avarijos liudytoja. Jos pačios tas nepalietė, tik 
buvo siaubinga. Dabar jie laisvi. 


Mat ji buvo įsipainiojusi. Žuvis tinkle. Daugybė reikalų, kvailysčių, 
žmonių, taisyklių, popierių ir daiktų, daiktų, daiktų. Kaip automobilio 
baterija. Žiemą ją reikėdavo atsukti ir įnešus vidun pastatyti į indų 
plovyklę. Jei šaltis būdavo didesnis nei minus dešimt laipsnių ir automo- 
bilis turėdavo pajudėti iš vietos be penkiolikos septintą. 

Ateinanti auklė valgė preludiną, nes jai reikėjo sublogti. Bet iš tikrųjų 
be preludino ji negalėjo siurbti dulkių. Todėl tam tikrom dienom jos 
veidas būdavo tarsi išblyškęs dėmėtas mėnuo: ligos požymis. 

Atgal į automobilį, kelias, ledo pluta, žibintų šviesa. O mokykloj: 
dabar sėskis ir piešk. Gausi sausainių. | 

Aštuonios pamokos su sausainių trupiniais, kreidos dulkėmis, megz- 
tinių tvaiku ir iškvėpimais. Mija užsinorėdavo siusio ir pavargdavo. Jos 
čiauškėjimas išblaškydavo dėmesį klasėje, jei apskritai jis kada nors 
būdavo. . 


Salviuose įsispaudžia tinklo žymės, pamanė ji, jam miegant ir plūstant 
saulei, plūstant jai tarp kojų. Tik tas veidelis kartais sušmėžuodavo pro 
beržų ūglius ją sujaudindamas. Šiaip, nunešti į šalį, jie buvo įslydę į 
ramybės jūrą. Laiko srovės veik nesijautė. 

Įspaudų ruožai blyškiame kūne. Žvejų krautuvės šalvis, vienintelis jos 
matytas, Plekšnės su pilkomis gleivėmis žiaunose. Tokio būta tavo 
gyvenimo. Palauk žalios šviesos. Nusipirk prieskonių mišinio. 


Danas sukėlė mokykloje revoliuciją. Šiaip ar taip, perversmą. Tai 
mažumėlę juokino, nes jis buvo toks smulkutis, o jo žodžiai tokie dideli. 

Mažas gražus kūnas, tamsūs barzdos šeriai. Jis niekad nekvaršino sau 
galvos dėl valgio. 

Perversti. Tai turbūt reiškia apsukti. 

Kaip kad mes apsukome. Iš pradžių tai truputį skaudino. Ar tas irgi 
neturi šiokio tokio grožio? - sušnabždėjo jis. O Dieve, o Dieve, o Dieve. 

Iš pradžių mieste, pas jo draugą dailininką. Tie draugai. Kartais trijų 
savaičių pažintis: dalykis viskuo, Krapotkinai. Bet šitas tebepirkiojo 
bulvių traškučius. Alaus skardinės, terpentino buteliai, „Estrelos“ mai- 
šeliai, išspaustos tūtelės, dažai popierinėse lėkštelėse, dėmėtas čiužinys. 
Perversti! Su mokiniu. 

Močiutė Henė sėdėjo su vaiku Karlsbergo gatvėje manydama, kad 
Anė kursuose. Paskui, antrą žiemą, juodvi su Mija ėmė nakvoti Melar- 
voge. Tai - automobilio baterija. Bet ir Danas. 

Nors aplink juos nuotaikos supilkėjo. Perversmas landstingo mokyk- 
loje vyko labai vangiai, tarp galvijų, kurie norėjo tapti policininkais ir 
prispausti maištininkus prie sienos. Ir mažųjų blondinių nailoninėmis 
bliuzelėmis, trokštančių būti slaugėmis ir dantistėmis, klijuoti pleistrus 
žmonėms ir maištininkams bei kitaip juos lopyti. 

Koridoriuj visad kvepėdavo tortais ir plaukų laku. Mokiniai keisda- 
vosi savaitraščiais ir gėrė nestiprų alų. Danas buvo audros šauklys, bet 
audra nesiartino. Jie vis dar skalbė ir džiaustė nailoninius marškinius. 

Niekad nebūtų manęs išplėšęs, nors trys kolegos jau nebesisveikino, 
niekad nebūtų pajėgęs, išdrįsęs (Mija!), jei vieną rytą, Mijai miegant, 
nebūtų atėjęs, įsirangęs lovon ir išdulkinęs taip meiliai ir švelniai tarytum 
vasarnamyje. 

Niekad nebūtų manęs išplėšęs, jei Mija nebūtų pabudusi, pamačiusi 
mus ir išbėgusi, nieko nesakydama, bet jau verkdama, ir susitikusi 
Arleno, dėstančio visuomenės mokslą. 

— Danas skriaudžia mamą! 

Paskui apsilankymas pas rektorių, šviesus priimamasis su gobelenais 
ir namų gamybos taurėmis. 

— Tavo buvimas mokykloje nebėra savaime suprantamas dalykas! 

Drebantis smakras. Šratinukas pasiremti. Jis buvo labiau išsigandęs 
nei ji. Viešpatie, kaip ji troško būti išdėta į šuns dienas, apspjaudyta 
žodžiais, kaip jai trūko tikros kalbos! Ak, tie akademikai mokytojų 
kambary, komunos valdyboje ir savanoriškoje Moterų gynybos organi- 
zacijoje. 

Danas buvo kaip šuo, kuris purtosi net nesušlapęs. Bet mano 
gyvenimas. 

Tai buvo egzaminas. Tą jis turėjo suprasti. 


Mija nenorėjo. Tai buvo visiškai aišku dar jiems ėmus važiuoti į kalną. 
Prie Striomgreno Trobesių ji susirietė ant užpakalinės sėdynės, užsiden- 
gė delnais veidą ir išlemeno kažką vos girdimai plonu spigiu balseliu. 
Anė paprašė Dano sustoti. 

— Aš noriu namo! 

Anė mėgino jai paaiškinti, bet ji nesiklausė. 

— Aš noriu namo. Noriu namo, - dudeno ji ryžtingai pro delnus. 

Anė išlipo ir atsisėdo šalia jos ant užpakalinės sėdynės. 

„ - Dabar mes važiuosim iki Šernbergo. Visai ne į Nirsbuaną. O į 
Sernbergą galima pasukti kitu keliu. Mes nepravažiuosim tos vietos, kur 
buvom anksčiau. Mes gyvensim ant kalno. Ten yra daugiau vaikų. 

Kol Anė kalbėjo, Danas vėl pradėjo važiuoti. Mija atvirto sėdynėje 
lanku išrietusi nugarą ir ėmė spiegti. 

— Sustok, Danai! - pasakė Anė. 

Bet jis važiavo toliau, labai po valiai, duobėtu miško paruošų keliu 
Bjornstubakeno link. Kai jie sustojo prie medžių sąvartos, ji mėgino 
paimti Miją į glėbį. Bet ši, paskutiniais metais labai išaugusi, smarkiai 
priešinosi. Danas išlipo iš automobilio ir stovėjo žiūrėdamas į jas. Jis 
mano, kad dabar aš pasiduosiu. Velniai rautų, jis tarytum tik ir laukia 
šito. 

Pyktis užsiplieskė ir užgeso lygiai greitai. Spiriama ji imdavo pykti, 
galėdavo prisakyti visokių kvailysčių. Bet ji niekad anksčiau nebuvo taip 
įkliuvusi Dano akivaizdoje. Dabar Mija kukčiojo, kiek aprimusi. Lauke 
Danas raišiojo kuprinę. Jis atrodė Išsiblaškęs ir, jos manymu, nublyškęs. 
Policijos tardymas greičiausiai buvo nemalonesnis, nei jam norėjosi 
apsimesti. 

- Ar tu vis dar nori? — paklausė jis grįžęs iš ten. Ji tik linktelėjo. 

— Ar nebijai? 

Juk jie čia niekuo dėti. Kažkoks vasarvidžio išgertuvių įvykis. Turistai, 
užsienietis. Tai buvo baisu, bet jau praeity. 

— Juk mūsų ten visas būrys, - pasakė jis. - Niekas nėra vienišas. 

Susipakuoti daiktus ir užmokėti Ogotai Fagerli ilgai netruko. Ogota 
teiravosi Dano. Jie galėjo išgerti kavos prieš išvažiuodami. Ji, regis, 
norėjo jį išvysti. Bet Anė atsisakė. Ji pareiškė, kad jie ūmauja. 

Tai buvo senų laikų Žodis. Bet šiam išsprūdus, ji pagalvojo, kad tas 
gerai. Tokie dalykai žmonėms bent suprantami. Ji pajuto tokį pat stiprų 
palengvėjimą kaip ir pirmą kartą, kai ji paliko kaimą. Bet Danas išlipo 
prie krautuvės. 

— Man reikia paskambinti. 

Žodžiai tarsi pakibo automobilyje. Ji manė, kad jie šitai jau buvo 
baigę. Jo balsas suskambo, lyg jis būtų susaistytas, iki kaklo įsipareigojęs. 
Galbūt jis skambino namo?O kur? Jis sakėsi su tėvais daugiau jokių 
reikalų neturįs. 

Bet juk įvyko žmogžudystė. Ji pati paskambino iš Ogotos Fagerli 
namų Henei ir Okei ir pranešė, kad viskas gerai. 

Jis kalbėjo ilgai ir karštai. Ji matė jį pro langą, ir jai nuo to suskaudo 
duobutėj po krūtine. Verte pervėrė skrandžio nervą. Skausmas buvo 
toks stiprus, kad ji savotiškai nustebusi suprato: aš pavyduliauju. Įtari- 
nėju. Tai visų bjauriausia. Aš žuvusi. Galbūt niekad nebegalėsiu gyventi 
kitokio gyvenimo kaip šį suveltą. 

Grįžęs jis nieko nepasakė apie pokalbį. Galbūt nespėjo. Jiems sukant 
keliu link Striomgreno Trobesių ir kalno, tą pačią akimirką iš už dega- 
linės išslydo policijos automobilis, matyt, stovėjęs ten visą laiką. Policija 
juos prisivijo ir sustabdė, nespėjus išvažiuoti iš kaimo. Ją šitai nuteikė 
nemaloniai. Danas atvirai tyčiojosi. Jis jiems pranešė, kad raudonasis 
„Folksvagenas“ nuo pat ankstyvo ryto stovėjęs prie Ogotos Fagerli 
tvarto. 

— Jūs galėjot užsukti bet kuriuo metu, - pasakė jis. 

Jiems nerūpėjo, ką jis kalba. Jie tik norėjo jį nusivežti į kempingą, kur 
buvo įsirengę tardymo kambarį. Šiaip ar taip, Anė gavo išgerti kavos pas 
senąją norvegę, o paskui maklinėjo su Mija po stačią kalvą. Praėjo dvi 
valandos, kol jis parsirado. Tuomet jie buvo išalkę, ir ji turėjo sugrįžti 
trobon ir ką nors pataisyti, bent jau Mijai. Bet jai toptelėjo, kiek laiko 
reikės išaiškinti tetulei, kodėl jie sugrįžo. Be to, dar važiuoti apsipirkti, 
o pavalgius vėl sutvarkyti trobą. Šiaip ar taip, Danas turėjo automobilyje 
vaisių. 


Jis turėjo dvi egzistencijos formas. Dažniausiai būdavo užsidegęs ir 
energingas. Tuomet aplink jį susidarydavo energijos laukas. Jis įelek- 
trindavo kitus. Jam judant kambary ir kalbant, į jį žiūrėdavo visi. Inte- 

lektuali ir seksuali energija, pamanė ji išvydusi jį pirmą kartą. Tada ji 
spėjo, kad tai gyvenimo džiaugsmas. 

Bet greičiausiai tai buvo jėgos sankaupa. Valia. Atsispirti pasidygėji- 
mui ir energijos nuostoliams. Šokti. Išlikti visų matomam. 

Antroji jo egzistencijos forma visad prasidėdavo išblyškimu. Lupos 
susiaurėdavo, balsas suirzdavo. Jis nugrimzdavo gilyn į save ir, regis, 
susendavo. Ji svarstė, ar ir dabar užeis ši būsena. Jis kuitėsi apie auto- 
mobilį, į jas nė nepažvelgdamas. Ji tyliai mėgino išaiškinti Mijai, kad jie 
eisią visai kitu keliu. Nebrisią per upę. Aukščiau esąs tiltelis, o paskui 
per mišką vedąs puikus takas iki pat Šernbergo. 

— Visi mūsų daiktai ten atkeliaus vėliau. 

— Kaip? Juk ten negalima privažiuoti automobiliu. 

Iš tikrųjų - kaip? Turbūt juos užneš. 

— Nežinau, - atsakė Anė. Bet mes ten nusigabensim visus savo daiktus. 

Kai vakarop jie priėjo tiltą, ji pamatė, kad šis gana didelis. Ir takas 
buvo platus, su traktoriaus vėžėmis. Danas paaiškino, kad tiltas naujas. 
Tiesiamas miško paruošų kelias. Matyt, greit kirsią mišką. Kolektyvui 
grėsė pavojus, bet jie dar gerai nežinojo, kas iš tikrųjų atsitiks ir kaip arti 
Šernbergo eis biržė. 

— Petrus nenori, kad mes naudotumėmės tiltu. 

— Ar kadjis priklauso priešui? 

Bet jam, regis, ne itin patiko jos juokai. 


Jie sugaišo daug laiko, kol užlipo. Paprastai tas trunka gerą valandą, 
pasakė Danas. Bet dabar jie tempė sunkias kuprines ir turėdavo dažnai 
sustoti, kad pailsėtų Mija. Takas be paliovos vedė aukštyn. Jis buvo 
nušiuręs. Eglių šaknų žievę nubraukė minančios kojos, letenos ir kano- 
pos. Ten, kur juodavo dumblina žemė, kartais matydavosi gili ir aiški 
kanopos žymė. Anė nieko neišmanė apie pėdas. Bet tokių didelių karvių 
nebūna, todėl ji paaiškino Mijai, kad čia praeita briedžių. Jie paliko 
dideles krūvas apvalių ir ovalių išmatų. 

Jie užsikorė ant plokščiakalnio. Mija vėl turėjo pailsėti, ir Anė ėmė 
nervintis, kad Danui pasirodys juos einant per lėtai. Bet jis leido jai 
pasižiūrėti pro savo žiūronus ir padrąsino. Dabar eglės išretėjo, O pušų 
visai nesimatė. Įsivyravo beržai su juodomis kerpių vėliavomis ir žalsvų 
lapų debesimis. 

Danas eidamas švilpčiojo. Anė suprato, kad jis to nejaučia. Tai buvo 
tylus švilpimas vos atkištomis lūpomis. Ji galėjo išskirti dvi melodijas. 
Šeštojo dešimtmečio šlagerį, kurio ji atsiminė tik priedainį: 

Kaip mums gera, 
kaip mums gera 
ant galinės sėdynės. 


Ir ilgesinga daina. Jie jau ėjo daugiau nei valandą, kai ji prisiminė, kad 
tai „Šerburo skėčiai“. Muzika iš kino filmo. Ji negalėjo susieti su Danu 
nė vienos melodijos. Aišku, dėl to, kad ji nieko nežinojo apie jo ankstesnį 
gyvenimą. Jis patyrė vargo. Daugiau jis nesipasakojo. Ar jie buvo tokie 
neturtingi? Ar dabar esama išties neturtingų Žmonių? Ji niekad taip 
nejuto savo smulkiaburžuazinės aplinkos, kaip mąstydama apie jo pra- 
eitį. Ji net neišmanė, kaip jai suformuluoti klausimus. 

Jai įsiskaudėjo galvą ir ji juto, kad tai bus susiję su pečius veržiančiais 
kuprinės diržais. Galiausiai ji nebegalėjo galvoti apie nieką kitą. Ji manė, 
kad jie išsikalbės, bet jie kalbėjosi tik kelionės pradžioj. Paskui tik 
kėblino be jokių minčių, vos gaudydami kvapą įkalnėje. Galvos skaus- 
mas susitelkė ties viena akim. Jis plėšė ir tvinkčiojo. Vos tik takas 
suplokštėdavo ar smuktelėdavo žemyn, Danas vėl imdavo švilpčioti. Ji 
troško, kad jis liautųsi. Bet jai nesinorėjo ką nors sakyti. Pagaliau ji su 
Mija ėmė vilktis iš paskos, kad negirdėtų šnypščiančio švilpčiojimo. Šis 
nebuvo visiškai švarus. 

Po dviejų valandų beržynas praretėjo. Jie nusileido į daubą, kur takas 
išskydo į juodą dumblą. Žolėje augo tankūs burbulių brūzgynai. Žiedų 
burbulai dar buvo kietai susigniaužę ir žali, vos gelsvėjantys. Ji prisiminė, 
kad prie Nirsbuano šie buvo išsiskleidę, ir suprato, kaip aukštai jie 
užkopę, kone į kitą metų laiką. Dabar ji pamatė, kad už daubos dunk- 
sančios kalvos nuganytos. Kai jie pasiekė pirmą iškilumėlę, prieš akis 
atsivėrė Šernbergas. 

Saujelė trobų, raudonų ir pilkų. Akmeniniai pamatai. Artimiausia 
troba buvo iš rąstų. Rąstai žėrėte Žėrėjo pilka, sidabrine ir pilkšvai žalia 
spalva. Toliau stovėjo raudonai dažyti namai. Dažai buvo nugairinti 
vėjų. Namai atrodo be išmonių, pamanė ji. Praktiški. 

Viskas buvo persmelkta šalto kalnų vėjo. Jis nenešė jokių kvapų ir 
jokios šilumos. Beskonis ir bekvapis jis skalavo jų veidus, lyg šie būtų 
akmens luitai ar žolėtos atšlaitės. Iš beržyno atsklisdavo ir vėl nutykdavo 
paukščių klegesys. | 

Už ganyklos kilo akmens kalnas. Jo vertikalus skardis leidosi į beržų 
juostą, suskilusią į stačiakampius. Beprasmiškai tiesios linijos ir kampai 
ją gąsdino. Iš kitų pusių ganyklą supo mėlynai juodi kalnagūbriai su 
padrikom baltom dėmėm. Iš šiaurės, vakarų ir pietų jie stovėjo nepaju- 

dinami ir nutolę. Loberono duburys plačiu lanku siautė kalno papėdę, 
atkirsdamas kalną su mišku ir ganykla nuo kalnagūbrių. 

Bet iš tikrųjų juos tolino aukštis. 

Jie visi buvo skirtingi. Pačioje šiaurėje kalnagūbris atrodė tarsi per- 
pjautas duonos kepalas. Vertikalus pjūvis švietė mėlynai. Tai atrodė 
nerealiai. Tarsi kulisai. Įkypai už jo matėsi dar vienas kalnas, baltas ir 
spindintis nuo ledo. Jis panėšėjo į piramidės viršūnę ir turėjo būti labai 
aukštas ir toli. 

Skardžios, laužytos formos, nežmoniškos proporcijos. Tarytum visas 
šis akmens chaosas būtų ką tik sustingęs vėjyje. 

Tada ji išgirdo tylų mekenimą. Atsukusi akis į ganyklą po kalno šlaitu, 
išvydo būrelį pilkų avių su ėriukais. Jos Žiūrėjo nė nekrustelėdamos. 
Iškėlusios savo sidabrines galvas su ilgom lenktom nosim ir atsigręžusios 
į taką. Ausys buvo rausvos, perregimos saulėje. Jai dingojos, kad jos 
laukia, jog vienas iš jų sukrutės ar ką nors pasakys. Mija atrodė išsigan- 
dusi. Tuomet Anė žengtelėjo porą žingsnių jų link. Nežinia kaip jai 
išsprūdo keletas žodžių, vaikiška balbalynė: 

— Avytės... avytės... mes neatimsim iš jūsų vaikelių... gražūs avyčių 
vaikeliai, gražūs... 

Mija sukikeno prikandusi liežuvio galiuką. Avys vėl ėmė ganytis. 
Žinoma, jos nepažino balso, bet ji jų neišgąsdino. 

Sulojo šuo. Kaip tylu ant kalno, ji turėjo suprasti iš žolės šnaresio. 
Krioklio šniokštimas ataidėdavo iš labai toli. Bet ji išgirdo tylą, tik 
pratrūkus loti šuniui ir atsklidus garsams nuo kalno. Jie buvo duslūs, 
tolygūs ir gąsdinantys. Iš pradžių ji negalėjo jų susieti su figūra prie namo 
kampo, kuri tyliai, bet ritmiškai kilojo ir nuleidinėjo kirvį. Paskui jai 
pavyko atskirti sausą ir tikrą kirvio ašmenų garsą nuo aido, sklidančio 
iš vertikalaus skardžio. | 

Ji dar nieko nežinojo, tik suvokė viską kaip realybę. Kirtėjo senumą. 
Ritmingo ašmenų trinksėjimo į medį saugią ramybę. Suns skalijimo 
amžinybę. 

Jie priėjo arčiau, ir ji pamatė, kad ilga skelta kirtėjo barzda aplink 
burną ne balta, o geltona. Jo akys nebuvo apsiblaususios, jos nevarvėjo. 
Toks iškaršęs, kaip pasirodė iš pradžių, jis nebuvo. Petrus. Staiga jai 
dingtelėjo, kad kirtimas buvo suvaidintas, tik kai Daną su ja ir Mija 
išvydo iš trobos prie pat tako. Juk šuo turėjo išbėgti kartu su vyru. Kitaip 
jis būtų pradėjęs skalyti kur kas anksčiau. 

Paskui išėjo Brita su ilgu namie austu sijonu ir pilvo iškelta prijuoste. 
Ji buvo galudienė. Kasą buvo susisukusi į mazgą ant pakaušio. Dviejų 
mergaičių kasos karojo ant pečių. Anė pamatė, kad jos blizga. Bet dėl 


KERSTIN EKMAN am ĮVYKIAI PRIE VANDENŲ 115 


to, kad plaukai riebus. Jie buvo prisiploję prie galvos ir sulipę sruogomis. 
Sutrikusi ji pajuto pasibjaurėjimą. Mija buvo pastirusi. 

Vaikai it svetimi šunys. Kovinė parengtis, visiškai greta siaubo. Užtat 
ji matė ir girdėjo neką daugiau kaip tik Miją ir svetimus vaikus, kai juos 
vedė į rąstų trobą. Be to, ji buvo daugiau nuvarginta kelionės, nei norėjo 
parodyti, ir žinojo, kad Mija labai alkana. 

Jie gavo košės. Brita kabino ją samčiu iš puodo, stovinčio ant geleži- 
nės viryklės. Košės su sėlenom, gemalais ir smulkiom kietom nuotru- 
pom. Petrus ją rūpestingai išanalizavo savo melodingu balsu. Paprastos 
žolės ir vaistažolės, grūdų rūšys, vaisiai ir riešutai buvo išvardyti iš lėto 
ir pakartojant. Mija taip smarkiai atstūmė dubenį, kad net pienas ištiško. 

— Jis dvokia, - pasakė ji. - Kaip iš batų. | 

Žvilgančios akys. Visos sužiuro į ją. Tai ožkos pienas, pasakė Brita, 
kitokio pieno jie neturį. Anę apėmė panika. Ne greitai praeinantis 
drebulys, bet tikra panika, užvaldžiusi ją ilgam. Jei Mija negers pieno. 
Jei ji nevalgys. 

Jie atsikraustė. Visai rimtai. Danas buvo kažkur dingęs. Virš krosnies, 
įmūrytos tarp šiferio luitų, džiūvo pora kojinių. Jai taip skaudėjo galvą, 
kad ji negalėjo pažvelgti į langą, pro kurį plūdo šviesa. Niekas neminėjo 
įvykio prie Loberono. Niekas neklausinėjo, ką ji matė. Dainingas balsas 
suokė apie laukinių ir kultūrinių grūdų rūšis. Mija sėdėjo suspaudusi 
lūpas ir vengdama dirstelėti į abi nepažįstamas mergaites. 


Jie turėjo gyventi pagrindiniam trobesy. Ji manė, kad tai galbūt geriau- 
sia. Aukštesnis stogas. Nors jis buvo bjaurus. Sulipdytas su kažkokia 
patalpa, kurią jie vadino virykla. Ji gerai nesuprato, ką tai reiškia, bet 
valgio joje jie negamino. Kiek toliau stovėjo ožkidė iš gofruotos skardos 
1r lentų. 

Petrus su Brita į vidų su jais nėjo. Kambarį jai aprodė Danas. Ir 
pirmiausia ji išvydo galvą susivėlusiais plaukais. Lovoje gulinti žmogysta 
buvo taip užsitraukusi antklodę, kad matėsi tik plaukai. Galva nekrutėjo. 

— Lota! 

Danas kreipėsi tarsi į vaiką. Tada išlindo veidas, paskui pamažėle 
kūnas, liesas ir kreivokas. Tai nebuvo vaikas. Lota buvo suaugusi nes- 
veikos išvaizdos moteris. Mija stebeilijo dėmesingai ir tvirtai įsitvėrusi 
Kretos kuprinės. 

Kambary buvo dvi metalinių vamzdžių lovos per du aukštus. Langas 
tik vienas. Po juo tarsi savotiškas stalas buvo padėta presuotų drožlių 
plokštė. Ant jos stovėjo žibalinė lempa, kita kabaravo ant vinies sienoje. 
Kambarys buvo išklijuotas apmušalais, bet šie uždažyti pilkšvai mėlynais 

dažais, kurie keliose vietose buvo atšokę ir suskilę. Į vieną sieną rėmėsi 
geležinis židinys, o šalia durų kabėjo veidrodis aplūžusiais plastmasiniais 
rėmais. Ji pačiupinėjo jį. Ne plastmasė. Celiulioidas. 

Lota vieną iš dviejų kėdžių buvo pasistačiusi prie lovos kaip naktinį 
staliuką. Ji buvo įsitaisiusi it lizdelyje. Sieną prie lovos apsmaigsčiusi 
kačių atvaizdais. Bet daugiau kambarys jai nerūpėjo. Iš užuolaidų likusi 
tik viršutinė retos medvilnės juosta. Pilkšvai geltona jos dalis anksčiau 
greičiausiai buvusi balta. Dryžiai vis dar buvo žali ir raudoni. Užuolaidų 
audinys, kaip ir veidrodžio rėmai, priminė Anei vaikystę. Penktąjį de- 
šimtmetį. Skudurinis kilimėlis, ištiestas nuo durų iki stalo prie lango, 
buvo toks purvinas, kad spalvų nebesimatė. 

Tai buvo neįtikima. Galbūt ji būtų ėmus planuoti - baltas užuolaidas, 
lauko gėlių vazonėlius, švarius skudurinius kilimėlius, - jei jai nebūtų 
skaudėję galvos. Dabar ją pykino. Todėl tik atsargiai atsisėdo ant tuščios 
lovos, kad neužsigautų galvos į viršutinę lovą, ir įsistebeilijo į Daną. Ji 
laukė, kad jis ką nors pasakys. Paaiškins. Bet jų žvilgsniai nesusidūrė. 

— Dabar aš jus palieku, kad susitartumėt, kaip čia įsikursit, - pasakė 
jis. Bet jo balsas nenuskambėjo ramiai. Vis dėlto jis kažką pastebėjo. 

Anė iš pat pradžių atsisakė gyventi kolektyve. Tai išties buvo vienin- 
telis dalykas, kurį ji pareiškė įsitikinusi. Šiaip jos gyvenimas buvo atviras. 
Ji norėjo jį pakeisti. Tik jokiu būdu negyventi su kitais. Po Enšedės. 

Nors ji nepasipasakojo apie Enšedę. Bjauru skųstis ankštumu indivi- 
dualiame name. Garsai iš tualeto. Valiutų kursai per radiją. Dulkių 
siurblio staugimas. Motorizuotas malkų pjovimas pas kaimynus. Danui 
tai tikriausiai būtų buvęs rojus. Nuosavas namas. 

Jis žadėjo jiems surasti atskirą namą ir galiausiai parašė laiške apie 
Nirsbuaną. Bet jo negalima okupuoti. Tai jis turėtų suprasti. Namas 
kažkam priklauso. Tegu jis tik vasarnamis. Ji manė, kad Danas tvarko 
jų namo reikalus. Kad viskas mažne baigta. Parašyti jis neparašė. Bet 
juk galėjo užsiminti telefonu? 

— Ar ši lova laisva? — paklausė ji, negalėdama nuslėpti ironiškos 
gaidos. Taip atsitikdavo, kai ji pajusdavo grūstį. Lota linktelėjo. Ji sėdėjo 
susitraukusi ant savo lovos krašto ir atrodė sušalusi. 

- Tu nenori, kad jums reikėtų gyventi su kuo nors kitu. 

Anė buvo priversta pasižiūrėti į jos pilkšvą veidą. Ji atrodė it šuo, 
laukiantis, kol jį išspirs. Mija užsikorė į viršutinį migį laisvoje lovoje. 
Kopėčių nebuvo, ir Anė nesumatė, kaip ji ten atsidūrė. Dabar ji sėdėjo 
ten viršuje, apglėbus dryžuotąją kuprinę. Atkišusi lūpas ir suraukusi 

antakius ji priminė protingą ir budrią beždžionėlę. Man reikia elgtis 
atsargiai, pamanė Anė. Su visais. 

— Kas dar gyvena šiame name? - paklausė ji. - Taip, aš Žinau, kas čia 
gyvena. Bet nežinau, kuriuose namuose. 

— Namas tik šitas. Ir dar Petraus ir Britos. Čia yra dar du kambariai. 
Ir virtuvė. Vienam gyvena Bertas su Enele ir, aišku, jie turi mergaitę. Ir 
Enisa su Matsu antrame. Nors ten tik viena lova. Aš turiu omeny dvi. 
Taigi tokia pat dviaukštė kaip čia. 

Ji kalbėjo. Stokholmo tarme. Ir ji baiminosi būti išvaryta. Tiesiai 
šviesiai: čia arba pas Bertą su Enele. Ji droviai nusišypsojo. Tuomet iš 
viršaus atsiliepė Mija: 

— Kodėl jos tokie pilki dantys? 

Tai turėjo būti šnabždesys. Bet jis buvo veriantis. Lota trenkė ranka 
per savo pagalvę, susišlemštė antklodę ir išpuolė lauk. Po valandėlės vėl 
sugrįžo ir ėmė draskyti nuo sienos kačių atvaizdus. Smeigtukai nusirito 
lovon. Man reikia šitai prisiminti, pamanė Anė. Kad niekas neatsigultų 
ant smeigtukų. Kokia aš šalta. Turėčiau ją sustabdyti. 

— Tau nėr ko lėkti kaip akis išdegus, - pasakė ji. Jos žodžiai nenu- 
skambėjo įtikinamai. Galvą skaudėjo taip smarkiai, kad dabar ji baimi- 
nosi susivemti. Kur, jei taip atsitiktų? Juk turėtų būti kokia nors išvietė. 

Lota išsitraukė iš palovio kuprinę ir du maišus. Ji tvarkėsi su trenks- 
mu. Krebždeno ir pyškėjo. Matyt, pradrįsusi ji stengėsi paveikti triukš- 
maudama. Tačiau Anė tik atsigulė ir užsimerkė. Iš pagalvės ji užuodė 
pelėsių kvapą. Senos putgumės dvokas, matyt, sklido nuo čiužinio. Dar 
vienas judesys, ir apsivemsiu. Šį reikalą turi sutvarkyti Danas. Ji išgirdo, 
į apmušalus. Jos buvo vienos. 

Ji turėjo pamėginti valandėlę numigti, kad atslūgtų galvos skausmas. 
Danas sugrįžo, ir Anė žinojo, kad praėjo daug laiko, bet negalėjo 
pasižiūrėti į laikrodį. Lango šviesa skverbėsi ir pro užmerktus vokus. 
Galvos skausmas siūbčiojo, čežėjo. Jis pasakė, kad jie eis valgyti, ir ji 
paprašė nusivesti Miją. 

— Kiaušinį, - sušnabždėjo ji. 

— Ką? 

— Ji valgo kiaušinį. 

Pusiau nesąmoningoj būsenoj ji vėl išvydo praėjusios nakties vaizdus. 
Raukšlėtą medinį veidą. Apsiaustą su gobtuvu. O Dieve, kas čia dabar? 
Kaip gali smegenys atkurti vaizdus, kurių niekad nesi matęs? Skausmin- 
gai. Sausai. Galva, kuri buvo ir mirusi, ir gyva. Kaip supuvęs medis, kurio 
plyšiuose knibžda gyvybė. 

Mija sugrįžo ir pradėjo kraustyti Kretos kuprinę. Joje ji turėjo savo 
lėles ir jų drabužėlius. Kenas buvo tik su baltos marlės pamautėmis. 
Barbė vilkėjo rožinę liemenėlę ir tokias pat trumpikes. Dabar ji jas 
perrenginėjo. Dano nebuvo. Bet prie durų stovėjo abi mergaitės. Anė 
žinojo, kad jos devynerių ir septynerių metų ir vadinasi Sigrida ir 
Gertruda. 

Ji tarsi stebėjo baikščius žvėrelius, daugiau ar mažiau apsimesdama 
mieganti. Todėl jai nereikėjo stengtis jų šnekinti. Mija čiauškėjo be 
paliovos. Bet Anė pastebėjo, kad ji kreipiasi į lėles. Arba šios kreipdavosi 
1ją. Jos balsas pakildavo iki gana dirbtinio falceto, kai ji virsdavo Barbe, 
norinčia vilktis sidabrinio audinio vakarinę suknelę. Bet Mija protingai 
paaiškindavo, kad lauke pučia. Kenas griaudėdavo storu balsu. 

— Kodėl jūs neatvažiavot autobusu? - išgirdo ji klausiant vieną mer- 
gaičių nuo durų. Ji nesusigaudė, ar ši ją kalbina. Tikėjosi, kad Miją, bet 
ta irgi neatsiliepė. 

Patetiškasis būrelis prie autobuso! Inkų kepuraitės. Jie tikėjosi, kad 
mes atvažiuosim, pamanė ji. Juk mes ir atvažiavom. Nors tuomet vaikš- 
tinėjom po kapines. 

Putgumės kvapas atsklisdavo ir nusirisdavo bangomis. Man reikia 
pasiskolinti paklodes lovoms, pamanė Anė. Kol atneš manąsias. Ir 
tablečių nuo galvos skausmo. 


Ji pabudo kitokioje šviesoje. Matyt, buvo vakaras. Galva atrodė sunkes- 
nė, bet pagerėjusi. Ji galėjo Žiūrėti be skausmo. 

Taip, kilimėlis purvinas kaip ir užuolaidos. Viskas skurdu. Niūrų, 
aprūkę ir dėmėta nuo dešimtmečių drėgmės. Anksčiau namas buvo 
Vifstos žvejų klubo nuosavybė. Dabar ji šitai prisiminė. Tais laikais 
Vifstai priklausė miškas aplink Šernbergą. Šiuo metu jis seniai parduo- 
tas kitai bendrovei, kurios tarnautojai čia nesilankė. Jie galbūt apsistojo 
kitoje vietoje. | 

Ji čia atkako dirbti. Kad būtų gražu. Ne įžengti į kažką gatava. Viršuj 
murmėjo Mija. Kenas ir Barbė, matyt, gavo pylos už savo reikalavimus. 


Vakare jie susirinko torpos troboje. Brita pasiūlė vaistažolių arbatos su 
medum. Petrus paaiškino, kad per šiuos susirinkimus jie pirmiausia 
suplanuodavo rytdienos darbus. Paskui kiekvienas galėdavo kelti savo 
problemas. 

— Problemas? — paikai paklausė Anė, ir Petrus sužiuro į ją susimąstęs. 
Stojo tyla. Danas sėdėjo supdamasis ant kėdės su lentelių atkalte. Jis 
buvo atsinešęs šiaudą ir dabar jį kramsnojo. Raudona vakaro saulės 

šviesa pro langą krito jam ant veido. Jis visas buvo it auksinis. Ji pajuto 
pilvo apačioj krustelėjimą, kuris su kraujo banga plūstelėjo karštį į 
šlaunis. Jai norėjos daryti kaip ir jis - atsilošti ir užsimerkti. 

Ant virtuvės suolo sėdėjo Enelė ir Bertas su Enelės mergaite, kuri 
atrodė penkiametė. Ji buvo vardu Pelia, tai išgirdusi Mija sušniurkštė 
nosimi. 

Enelė buvo liesa ir gyslota, Bertas greičiau suglebęs. Džinsai ant jo 
kadaravo. Buvo praplikęs ir rudakis. Jie atsikėlė čia, kiekvienas išsisky- 
ręs su savo antra puse. Danas rašė, kad Bertas buvęs architektu, bet jis 
klydo. Jis dirbęs kartografu braižytoju Niuneshamno architektūros kon- 
toroje. Enelė tame mieste dirbusi ligoninės pagalbine tarnautoja. 

Enisa, iš tikrųjų Marijana Ehnberg, buvo vienintelė kilusi iš Jemtlan- 
do. Bet ji kurį laiką gyveno Stokholme ir ten susilaukė Matso. Anksčiau 
dirbo socialinės globos sistemoje, itin sutrikusio intelekto vaikų prie- 
glaudoje. Gražaus veido storulė. Ji buvo taip smarkiai nusikramčiusi 
nagus, kad įplėštos mėsos pirštų galuose sutino. Lota sėdėjo greta 
Enisos, susitraukusi ir užsimetusi ant pečių megztinį. Ji buvo apsiverku- 
si. Veidas ir akių vokai sutinę, lūpos lyg žaizdotos. 

Jie šnekėjosi apie virimą. Greitai Anė susigaudė, kad tai susiję su 
ožkos sūriu. Kalbėjo apie koncentruotuosius pašarus. Bertas manė, kad 
jiems reikėtų ėriukus šerti papildomai. Petrus melodingai pareiškė, kad 
užtenką ganiavos. Žolė pakankamai sultinga, žalia ir puiki. Jis pasakė 
pu-u-u-iki. Jo balsas buvo nuostabus. Dainingas. Rodės, kad jis kalba 
sena tarme. Bet kokia? Kadir ką jis sakydavo, viskas skambėdavo ramiai 
ir apgalvotai. Ir jis šypsodavosi į rusvą barzdą, geltonuojančią apie 
burną. Anė mirtinai bijojo, kad Mija ko nors apie ją neleptelėtų. Atrodė, 
lyg valgant jam barzdoje kažkas būtų užstrigę. 

Kai gausiu pailsėti, man čia viskas atrodys nuostabu, pamanė Anė. 
Šie žmonės, norintys padėti viens kitam. Ramybė. 

Visi kalbėjo labai tyliai. Tik Danas tylėjo. Ir tas buvo neįprasta. Jis 
sėdėjo saulės sraute. Ji neįžiūrėjo, ar jis išblyškęs, pagautas savo prislėg- 
tos nuotaikos. 

Greičiausiai jis buvo tik pavargęs. Pavargęs ir nuauksintas. Mijai 
užmigus, jie suguls kartu. Tyliai ir intensyviai - taip kaip galbūt įmanoma 
tik labai pavargus ar karščiuojant. 

— Lota... 

Petrus sušneko prašomai. Anė suprato, kad jie priėjo prie problemų. 
Aš turiu nusikratyti ironijos. Ji - mano ginklas. Danas lengvai perbrauk- 
davo pirštų galais jai per veidą, lyg mėgindamas pašalinti skausmą. Ten 
ant kalno tau šios ironijos nebeprireiks, sakydavo jis. 

— Sunku plepėti niekus, kai yra naujokų, - pasakė Lota, ir Anė 
pagalvojo: tai mums už dantis. 

— Pamėgink. 

— Daugelį dienų man lindo tik velniškai įkyrios mintys. 

Ji sėdėjo ant Žemės nugara įsirėmusi į rąstų sieną, bet dabar staigiai 
prisitraukė kojas, apkabino kelius ir užsidengė veidą. 

— Ane, - kreipėsi Petrus. 

— Ką? 

Visi sužiuro į ją. 

— Mes norėtume susipažinti su tavim, - tarė Petrus. - Sakyk, ko tu 
tokia įsitempusi. 

Jie laukė. Ji tikrai buvo priversta ką nors pasakyti. Bet ir taip buvo 
aišku, kas ją jaudina. Tad kodėl jai reikia pasakoti? Be to, ji nenorėjo 
apie tai kalbėti prie Mijos, girdint vaikams. Jie sėdėjo tylūs ir susikaupę 
šalia savo tėvų ir visi įrėmę akis į ją. 

— Tai dėl to įvykio, - pasakė ji. - Nelaimės prie Loberono. Juk aš juos 
mačiau. 

— Ane, - tarė Petrus ir pasilenkė taip arti, kad ji pajuto jo burnos 
kvapą. Šis buvo neįprastas. Tartum gyvulio. Gal tai nuo ožkos pieno? 

— Tu neturi daugiau apie tai galvoti, - pasakė jis, ir kvapas plūstelėjo 
virš jos, rūgštus ir drauge švelnus. - Dabar tai toli. Čia ant kalno mūsų 
tas neliečia. 

- Bet juk aš mačiau... juk reikia pagalvoti kaip... taigi kaip šitai įvyko. 
Kad tai bus išaiškinta, noriu pasakyti. Juk mes gyvenam taip arti. 

— Ne. 

Tai buvo fantastiškas teiginys! Ne. Mes negyvenam arti. Bet ji nesu- 
spėjo užginčyti. 

— Dabar tu šitai esi palikusi, - pasakė Petrus. - Vakarinių laikraščių 
pasaulį. Dabar tu gyveni čia. 

— Lotute! 

Brita laikė uždėjusi ranką ant kaulėtos nugaros. Rodės, kad ant žemės 
sėdi susirietęs vaikas. Lota pakėlė šlapią veidą. Šlapią ir sutinusį. 

— Kas dabar? 

— Tai beviltiška, nes visi išsyk tą pastebi, - pasakė ji. - Aš pasmerkta. 
Visad taip. Visi mane permato. 

— Aš taip nemanau, - tarė Brita. 

- Taip, net vaikai. Nauji. Kokie tavo pilki dantys, pasakė ji. Aš 
nebepajėgiu. Ji tuoj pat pamatė. 

Anė pažvelgė į Mijos veidą, sustingusį, atkištom lūpom. Ji žinojo, kad 
ši stipriai sukandusi dantis. Suspaudusi antakius, ji suraukė veidą. Pra- 

sišovė maža beždžioniukė. O Jėzau, koks užvirė pragaras, pamanė Anė 
ir greitai išbeldė: 

— Mija ne visai taip pasakė. Be to, tu ką tik minėjai, kad turėjai... 
sunkumų jau daug dienų. O mes atsiradom pavakare. 

Šaltai ir aštriai. Jėzau, Jėzau. Be to, ji išrėkė garsiai, lyg stovėdama 
priešais klasę. Visi sužiuro į ją, išskyrus Lotą. 

— Tau nebūtina gintis, Ane. Čia nereikia. Mesvisi draugai, - tarė Brita. 
Anė norėjo pasakyti, kad ji nesigina, bet pasimetė supratusi —- akies 
krašteliu, žaibiškai - keistą dalyką: Danas sukikeno. 

— Ar dar kas nors iš jūsų turi ką pasakyti? - paklausė Petrus. Jis kalba 
kaip iš knygos, pamanė Anė. Kaip sumauta Biblija. Matyt, pastebėjo, 
kad traukinys rieda nuo bėgių. Sigrida su blizgančiom kasom smarkiai 
įtraukė oro. 

— Na? 

— Mergaitė žaidžia su barbėm, - pasakė ji. 

— Ar Mija? 

Ji keletą kartų linktelėjo galvą. | 

— Taigi taigi, - tarė Petrus. - Mes greit šitai užmiršim. Čia tiek daug 
kitokių įdomybių. Čia yra ėriukų ir kačiukų, Mija. Gyvų ir linksmų. 

Jis kalbėjo meiliai, netgi labai meiliai, bet Mijos veidas nė nekruste- 
lėjo. Jis ir toliau suokė, lyg mėgindamas ją paveikti bet kokia kaina. 
Nepasiseks, žinojo Anė. Tikrai ne, jai nutaisius tokią miną. 

— Barbės mirė, - pasakė jis. - Ar ne? 

Na dabar tai jau prasivers pragaras, pamanė Anė. Bet jos nuostabai 
Mija atsakė veik abejingai: 

— Tuomet jas turbūt reikia palaidoti. 

— Žinoma, žinoma, - tarė Petrus ir šypsodamasis pažvelgė į Anę. Iš 
tikrųjų tik išsiviepė, prasiskyrus minkštai skeltai barzdai. 

Paskui jie išsiskirstė. Lauke buvo šilta, bet ganykloje likti nebegalėjo, 
nes užpuolė kandikai. Dabar ji žinojo, kaip jie vadinas, šitie veik neįžiū- 
rimi vabzdžiai. Tai davė jai dingstį eiti su Danu į trobą. Įdulkėjusi Mija 
pasiėmė Barbę su Kenu ir vėl išnyko. 

Tada ji pamatė, kad čiužinys Lotos lovoj dingęs. Galbūt jai reikėjo tai 
sutvarkyti nedelsiant. Bet kol kas buvo gerai ir taip. Vieną naktį jie galėjo 
pabūti vieni. Danas vėl pranyko. Ji nežinojo, ką jis Veikia išėjęs. Bet 
viskas paaiškės. Ji nuėjo pasižiūrėti virtuvės. Ten stovėjo geležinė viryklė 
ir klijuote apdengtas stalas, vienintelė spintelė kabėjo ant sienos. Ant 
grindų kioksojo medinės dėžės. Greičiausiai jas naudojo kaip savotiškas 
spinteles ar lentynas, nes jose buvo maišelių su maisto produktais. Visur 
buvo švaru, o virš viryklės džiūvo vaistažolių ryšulėliai. Enisa ir Enelė, 

pamanė ji. Jos, matyt, švarios. Čia bus gerai. Bet Danas turės sukalti 
spintelę. 

Pro langą pasigirdo rypavimas. Nustebusi ji pamatė, kad plyšauja 
Mija. Sigrida ir Gertruda, rodės, pritaria. Šlaito žolėje virš namo gulėjo 
skintų gėlių kupstelis. Mija staugė garsiai, daužydamasi beržo šakele. 

Išėjusi Anė išvydo iš po gėlių kyšančias nuogas Barbės kojas. Pastirusi 
pėdžiukė jai sukėlė nemalonų jausmą. Mija labai įsigilinusi laidojo Keną 
su Barbe. Ji buvo sumeistravusi kryžių iš šakaliukų. Šis buvo gerai 
padarytas, sukaltas vinutėmis. Jai turėjo kas nors padėti. Galbūt Sigrida 
jau buvo tokia sumani. 

— Že-e-eme, esi tu mirtis ir pelenai, Dievas — mi-i-irtis, mi-i-irtis, 
mi-i-irtis, pelenai ir žemė, - giedojo Mija, ir Anė troško, kad ji kuo 
greičiau baigtų. 

— Atskris paukštis, didelis paukštis, užbers tave mi-i-irusį pelenais! 

Sigrida ir mažoji Gertruda mėgino giedoti kartu, bet jos neperprato 
nei žodžių, nei melodijos. Pagaliau viskas baigėsi, taip galutinai, lyg būtų 
vykę pagal instrukciją. 

— Dabar jie miega, - ramiai pasakė Sigrida. 

— Tuomet jiems reikia palapinės, - pasakė Mija ir metėsi į kambarį. 
Kandikai jai, regis, buvo nė motais. Anė nebegalėjo jų pakęsti. Atsisto- 
jusi virtuvėje prie lango, ji matė, kaip Mija užtiesė nosinę tarsi palapinę 
virš lėlių ir skintų gėlių. Sigrida jai padėjo ją paremti šakaliais. Kai viskas 
buvo baigta, Mija paliko savo drauges, net nežvilgtelėjusi į jas. 

Ji užmigo, vos užlipusi į viršutinę lovą. Jai reikėjo nusiprausti, bet Anė 
gerai nesuvokė, kaip tai padaryti. Rytoj, nutarė ji. Tuomet imsimės 
rimtai. Danas buvo sugrįžęs ir išsitiesęs lovoje. Jo veidas buvo labai 
išblyškęs. 

— Ką visi pastebi Lotos išvaizdoj? — paklausė ji. 

— Kieno? 

-—- Tos su pilkais dantim. 

— Mes šitai aptarsim Lotai girdint. 

Jis buvo užsimerkęs: Oda atrodė papilkėjusi ir drėgna. Jis prastai 
jaučiasi, pamanė ji. Jam vėl užėjo sunkios valandos. Bet ji vis tiek 
nesusilaikė nepaklaususi. 

— Aš noriu žinoti. 

— Amfetaminas. 

- Štai kaip... jūs paėmėt ją globon. Kad padėtumėt. 

— Mes paėmėm ją globon, - pasakė jis. - Tu irgi. 

Prieš guldamasi ji išėjo parsinešti Keno su Barbe. Kryžius tebebuvo, kaip 
ir. nosinė, turinti vaizduoti palapinę, bei gėlės. Bet lėlės pradingusios. 
Velnio išperos, pamanė ji. Mažos veidmainiškos pabaisos. Nors šitai 
žmogiška. Jos netrokšta aukštesnių vertybių. O rytoj aš liausiuos piktai 
galvoti ir šiurkščiai kalbėti. Jos tik vaikai. 

Petrus su Brita buvo sugulę. Anė sutriko, kai jis atidarė duris, apsi- 
taisęs pilkai dryžuotais naktiniais marškiniais veik iki kelių. Ji tyliai 
sušnabždėjo, kad Sigrida su Gertruda paėmė Mijos lėles. Jis įtraukė ją 
pro duris. Uodai ir mašalai plūdo link šilumos, kol durys nebuvo užda- 
rytos. 

— Jas paėmė ne mergaitės, - pasakė jis, - o aš. Mija jų nepasiges. Pati 
girdėjai. Ji susitaikė su jų mirtim. 

— (Galimas daiktas, — atsakė Anė. — Bet turbūt mums visiems bus 
geriau, jei jos prisikels iš numirusiųjų, jai pabudus anksti rytą. 

Jis įrėmė į ją apvalias žydras akis. Jos buvo kupinos liūdesio. 

— Duokš man jas, - pasakė ji. 

Jis tyliai nuėjo į malkinę ir atidarė. Tiesdamas jai lėles, atrodė be galo 
nuliūdęs. Bet jai dingojosi, kad jau permato jį. Jis ne liūdnas, pamanė ji. 
Jis - prakeiktas pašlemėkas. 


Jam jokiu būdu nereikėjo atskleisti savo tikro vardo. Turėjo pasakyti 
kokį nors kitą, kaip ji. Bet dabar ji žinojo, kad jis vardu Juhanas, kurį 
iškreipė į Juką. Namie Perą Eriką jie, aišku, vadino Peka, bet Juka 
skambėjo per daug suomiškai. 

— Juka, Juka, Juka... - kartojo ji, sėdėdama ant jo ir linguodama su 
varpa makštyje. Jis gėdijosi. Bet gėda buvo tokia saldi. O ji juokėsi. 

Jis miegojo vos ne iki pietų ir pabudo suprakaitavęs, saulei šviečiant 
tiesiai į veidą. Jis bijojo. Buvo ne visai išsigandęs, bet pusiau. Ar ji 
nepasakys jam, kad laikas kraustytis? Juk jis neturi pinigų. Jam reikėtų 
pasilikti bent iki Joninių galo. Arba pasiskolinti. Bet ar ji skolintų jam 
pinigų? Ji galbūt tik pasijuoktų iš jo. O gal duotų daugybę, keletą šimtų? 
Jis nežinojo. 

Ji atėjo su arbatos puodeliais, ąsočiu ir pintine. Ir sumuštiniais. Viskas 
atrodė kasdieniškai, veik normaliai. Iš pradžių jis manė, kad sumuštiniai 
aptepti ožkos sūriu, bet tai buvo žemės riešutų sviestas. Ji pati nevalgė. 
Tačiau arbatos gėrė. Ir pradžių ją sugadino įpylusi pieno. Galėjo pirma 
pasiklausti. 

— Nueisiu ir užkaisiu arbatos ir naujo, - tarė jis. 

— Tau negalima išeiti, - nusijuokė ji. 

— Man reikia! 

— Eik, bet šlapindamasis taip atsistok, kad jie nematytų iš namo. 

Stovėdamas upės pakrašty, virš galvos virpčiojant blizgantiems beržų 
lapams, jis prisiminė sapną, kurį susapnavo prieš pat nubusdamas. Jis 
skrido virš girių. Buvo mėlynos sutemos, ir jo kūnas skrido nekeldamas 
jam jokios nuostabos. Po juo plytėjo vien medžių lajos. Jis skrido žemai 
ir matė, kaip iš biržėse blyksinčių laužų kyla dūmai ir kibirkščių sūkuriai. 

Sugrįžęs į kambarį, jis prisiminė ją kažką pasakojus, jiems gulint ant 
čiužinio. Kad kažkada Europoje nuo Kaukazo iki pat Atlanto vandeny- 
no stūksojusios didelės girios. Nors Kaukazas tuomet vadinosi kitaip, 

užmirštu vardu. Per vasaros saulėgrįžą žmonės kūrendavę laužus. Visoje 
Europoje. Giriose, kurios nesivadino Europa. 

Keisčiausia, kad jis tai sapnavo ir matė sutemose lapuočius. Kaštonus 
ir ąžuolus, tamsias guobas, liepas ir uosius. Tankius lazdynų krūmus. 
Putinus. Sedulas. Jis netgi nebuvo tikras matęs visus šiuos medžius iš 
tikrųjų. Ji ištarė žodžius, 0 jis susapnavo, kad juos mato. 

Kai jis suvalgė sumuštinius, ji užrakino duris. Priėjusi prie lango, 
užtraukė užuolaidas. Jis ketino pasakyti, kad nori išsivalyti dantis, bet 
nedrįso. Bijojo, kad ji nepasijuoktų iš jo. Ji atsitraukė užtrauktuką ir 
išlipo iš džinsų. Šie sudribo ant grindų su kojų paliktom skylėm. Jis 
pagalvojo apie multiplikacinį filmą. Jei ji vėl įliptų į kelnes, jos užsmuktų 
jos kojomis ir aptemptų tvirtą, truputį atsikišusį užpakaliuką. Ji ne tokia 
sena, kaip man pasirodė vakar, pamanė jis. Nes tada sėdynė būtų 
plokštesnė. O gal jos nugara išlinkusi? 

Ji nusviedė dryžuotą megztinį, ir jis vėl išvydo jos krūtis. Jos panėšėjo 
į blyškius aukštus pyragaičius su uogiene, kuriuos kepdavo Gudruna. 
Jam pakilo nuotaika pagalvojus, kad nebejaučia baimės. Knietėjo pasa- 
kyti: ar nori aplankyti seną pažįstamą? Šitai toptelėjo galvon, jiems 
pargriuvus su čiužiniu ant grindų ir jam taikantis į ją įeiti. 

Bet jis baiminosi, kad šitai nuskambėtų kvailai. Ji vis dar buvo su 
apatinukėmis ir jam patraukus jos praplyšo. Ji jas nusidrėskė ir nekan- 
triai nusviedė. 

— Jos popierinės! 

Ji neatsakė. Bet užsižiūrėjęs į minkštą žydro popieriaus kupstelį, jis 
vos neužmiršo, kuo užsiėmęs. Ir tas buvo gerai, nes šitaip jis išsilaikė 
ilgiau. 

Dabar ji buvo labiau patenkinta juo. Nors parodė tai keistai. Užplojo 
jam per užpakalį taip, kad net suskaudo, tapšnojo ir pliaukšėjo tai dešinį, 
tai kairį kumpį. 

Vėl apsirengusi ir ruošdamasi atitraukti užuolaidas, staiga jam šūk- 
telėjo. Jie žvilgtelėjo pro plyšį. 

— Ar matai jį? 

Jis išvydo vyrą gerokai pražilusiais plaukais, kurie kažkada buvo juodi. 
Ir vis dėlto tikriausiai jis nebuvo toks senas. Jis stovėjo upės pakrašty ir 
žvelgė kažkur virš vandens. Vilkėjo žaliom saržos kelnėm su antkišeniais 
ant klubų ir žaliai languotais marškiniais. 

- Jis neturi tavęs pamatyti, — pasakė ji. - Atsimink. 

Juhanas pareiškė, kad neįmanoma visą dieną tūnoti troboj. Senoj 
kurapkidėj. Bet ir nebūtina, pasakė ji. Pakaks, jei Juhanas laikysis 
atokiau nuo namo. 

— Ne taip svarbu, jei tave iš tolo pamatys kiti. Bet jo saugokis. 
- Jis pa-avojingas, - tarė ji ištęsdama savo įžūliai atvirą „a“. Negalėjai 
suprasti, ar ji juokauja. Bet, šiaip ar taip, jam leido pasilikti. 


Sekmadienį irgi buvo karšta. Jis slampinėjo per daug nesiartindamas 
prie namo. Sodyboje buvo didelė šunidė be šunų. Būdas buvo išardę 
beržo ūgliai. Šviesios šluotos spraudėsi pro įėjimo angą. Jis aptiko 
ledainę, kuri buvo tuščia greičiausiai dešimtmečius. Bet išties buvo gerai 
turėti ledų po pjuvenomis, nes čia nebuvo elektros. Pašiūrėje su senais 
įrankiais ir surūdijusiais silkių kibirais rado žiurkių narvelį. Pasikuitęs 
tarp visokio šlamšto, pagaliau aptiko ant medinių vytuvų užsuktą valą. 
Atsinešė muilą ir kibirą su unguriu, kurį buvo pasistatęs upės pakrašty, 
ir miško priedangoje nusileido prie apvalaus it dubuo ežerėlio, kurį buvo 
pastebėjęs jiems einant rytą. Apėjo miško ežerą iki šiaurinio kranto, 
stataus ir uolėto. 

Ungurys buvo nusilpęs. Per daug šiltam vandeny jis nekrutėjo. Nebu- 
vo jokio vargo jį perkelti į žiurkių narvelį. Valandėlę nugramzdino jį po 
vandeniu, kad atkustų, paskui ištraukė narvelį ir gerai apžiūrėjo ungurį. 
Per kūną ėjo ilgi pelekai. Priekyje galva smailėjo. Žiotys plokščios, 
blizgančios ir juodos. Kūnas buvo ilgas stiprus raumuo. Vien valia. Arba 
instinktas. Vien tik kažkas stipraus su norais. Pilvas baltas. 

Jei tiesa, ką jis skaitė, ungurys galėtų net iš čia nusigauti iki jūros. 
Šliaužtų per rasą, įsiropštų į upeliukus. Keliaujantis ungurys juda tokiu 
pat greičiu kaip pėsčias žmogus. Jis visad žino, ko nori. Galbūt tik tiek 
ir težino. 

Jis pririšo valą prie plieninio tinklelio ir įmetė narvelį į vandenį kur 
giliau. Jautėsi taip, lyg kankintų ungurį. Bet nenorėjo paleisti. Valą 
paliko laisvai šokinėti akmens plyšiuose, tvirtai pririšęs. prie pušies 
šaknies. | 

Susitvarkęs su unguriu, nusiavė džinsus, nusivilko pamautes ir ėmė 
juos skalbti. Švariai išskalbti vien su muilu ir rankas stingdančiu vande- 
niu buvo sunku. Šiaip taip išskalavęs žlugtą, padžiovė ant beržo ir 
atsigulė ant akmens luito laukti, kol išdžius. 

Kandikams buvo per šilta. Netgi uodai kaip reikiant nejsisiautėjo. Jis 
daužė sparvas beržo šakele. Saulė kepino akmenį, o lengvas vėjelis, 
suribuliavęs vandens paviršių, pašiurpino odą, kuri stojus ramybei greit 
išsilygino. 

Jis užmigo. Saulėkaitoje skruostai degė lyg karščiuojant. Vėjelio 
judinamų beržo lapų šnaresys brovėsi į pasąmonę. Per dangų ėmė risnoti 
debesys it palaidi arkliai. Jis pajusdavo jų šešėlius tarsi ledo prisilietimą. 

Jiems praslinkus, šviesa sustiprėdavo ir prasiverždavo pro jo užmerktus 
vokus. Miško kvapus jautė net per miegus. 

Kai pabudo, viena koja buvo sulenkta, o varpa rėmėsi į šlaunį. Jam 
rodės, kad jis kažką sapnuoja arba kažkas stovi ir stebi jį. Kai jis žvilgsniu 
apibėgo kranto kontūrus, pamatė tik žalumos makalynę žalumoje. Finas 
žaliasis medžiotojas, dingtelėjo jam į galvą. Kažkas, pasakota senelės. 
Arba iš „Alerso šeimos žurnalo“. Bet kuriuo atveju tai neįmanoma. 
Žaliai žalia žalumoje. Jis jautėsi keistai ištuštėjęs, žalias užmaršties 
sūkurys, o oda rodės it akimis nulaižyta. 

Jis atsikėlė ir užsitempė šlapius džinsus. Dabar jam pasidarė šalta. 
Nežinojo, kur Julja ir kada ji ketina parsirasti. Vėl buvo alkanas. Turėjo 
eiti atgal į kurapkidę ir atsigulęs laukti, kada ji vėl pasirodys ir suteiks 
jam teisę egzistuoti. Viskas buvo velniška nesąmonė, ir jam turbūt protas 
buvo pasimaišęs, kai leidosi iš namų. Kad Torstenas už tvoros partrenkė 
Vidartą - tai juk ne trečiasis pasaulinis karas. Jie pasielgė pasiutusiai 
žiauriai, nuleisdami jį į seną Aldos šulinį. Bet kadangi jis išsiropštė pats, 
namie būtų įgijęs šiokį tokį pranašumą. 

Ne, ne pranašumą. Galbūt teisę egzistuoti. 

Kokie žodžiai! Jis įsikalė juos galvon. Prieš nueidamas išsitraukė 
žiurkių narvelį ir žvilgtelėjo į ungurį. Tai buvo didelis kipšas. Su geresniu 
nei fiordiniu peiliu būtų galėjęs nurėžti jam galvą ir užlipęs į namą 
akimirką karaliauti. Rūkykla juk turėtų būti. 

Jis įmetė narvelį į vandenį ir stropiai paslėpė valą po akmenim. 


Nebuvo kas daugiau darą kaip miegoti. Miegu malšinti alkį. Troboj jį 
pasiekdavo moterų balsai. Daugybė šviesių, kartais spigių. Pro langą, 
žvelgiantį į upę, nieko nesimatė. Atsargiai pravėręs duris, išvydo galybę 
moterų, apspitusių žaliai apsitaisiusį vyrą. Kai vėl uždaręs duris išsitiesė 
ant gulto, jų balsai skambėjo it žuvėdrų klyksmas. 

Vyras panėšėjo į lapiną. Sidabrinį lapiną. Siaura, gan smaili nosis, 
įkypos akys. Ir jo balsas aiškiai girdėjosi pro moterų balsų gaudesį. Jis 
irgi kalbėjo su suomišku akcentu. Nors taip nesakytina. 

Julja pasirodė tik pavakare. Apsikrovusi maistu. Rūkyta elnio širdim. 
Tik mažas jos gabalėlis buvo nupjautas. Dideliu duonos kepalu. Sūdytu 
„Valstiečių“ sviestu ir šaltais keptais upėtakiais. Virtom, dar pusšiltėm 
migdolinėm bulvėm. Ir „Koskenkorva“. 

Keista, kad ji gėrė „Koskenkorvą“. Visa kita ji rinkosi aristokratiškai. 
Jis taip ir pasakė. Nors subtiliai, jo galva. Bet ji atsakė, kad nedažyta 
degtinė geriausiai pakeliama ir po jos lengviausios pagirios. Tai skam- 
bėjo gan įprastai. Ji pasiūlė jam, ir jis pamėgino Išgerti, lyg irgi būtų 

įpratęs. Ar bent jau nemanytų, kad tai kažkas ypatinga. Sunku buvo 
suprasti, kiek nugėrė, nes ji įpylė tiesiai į stiklinę. Jis gavo norvegiško 
pilsnerio, kuris buvo rūgštokas. Kai jis vėl ištroško, turėjo atsinešti 
vandens iš upės. | 

Jis suvalgė visą maistą. Tai turėjo būti likučiai nuo pietų name ant 
kalno. Ji susijuokė, kai jis susikimšo visą elnio širdį. Paskui parsigriovė 
jį ant čiužinio. 

Jis jautėsi sutrikęs ir išsikraustęs iš proto. Retkarčiais net išsigandęs 
kokią sekundę. Tarpais visiškai apkvaisdavo ir nutoldavo. Tuomet, 
regis, nebūdavo nieko daugiau, tik jos minkštas kūnas ir nakties šviesa, 
sklindanti pro langą. Paukščių balsai ir vandens čiurlenimas. Stiprus, 
veik nepakeliamas malonumas, kai ji kažką laikydama po jo kapšeliu 
pratęsdavo jau slopstantį orgazmą. Tęsdavo ir tęsdavo iki skausmo 
ribos. Galiausiai jis suprato, kad tai degtinės butelis. Jie atšaldydavo jį 
upėje, kai kuris nors iš jų užsimanydavo nusišlapinti. 

Pabudęs jis nesusigaudė, kur esąs. Siaubingai troškino. Ji davė jam 
vandens ir paaiškino, kad jis yra Trolevoldeno kurapkidėj, vardu Juha- 
nas Brandbergas, o gimęs 1957 metų vasario 21 dieną. Vadinasi, jis 
išsipasakojo ir kada gimęs. Ką dar pasakė? 

Kai jis išgėrė vandenį, ji įpylė jam į stiklinę lašelį degtinės. Jis paklau- 
sė, kada ji gimusi. Manė turįs teisę šitai Žinoti. 

— Aš Skorpionė, - atsakė ji. Daugiau iš jos nieko neištraukė. 

Ji aikčiodavo, kai jai būdavo gera. Jam rodės, jog jis bet ką padarytų, 
kad tik ji šitaip inkštų ir aikčiotų. Tuomet ji tapdavo jauna ir jausminga 
ir tarytum atsiskleisdavo. Jam svaigo galva. Galbūt nuo svaigalų. Ir iš 
nuovargio. 

Ji greičiausiai ketino eiti į namą ant kalno jam užmigus, tad jis manė, 
Jog geriausia pasiklausti jos kai kurių dalykų, kol dar pajėgia nulaikyti 
akių vokus. Norėjo sužinoti, kodėl jis negali rodytis ir kada ji grįš. Ji 
atsakė tik tiek, kad dieną jis jos per daug nematys. 

— Mes eisim iškylon. 

— Kur? 

- Į Akmens dievo olą, jei nori žinoti. 

— Kas ten eis? Ar visos tos moterys? Ir sidabrinis lapinas? 

Ji nusijuokė iš to, kaip jis pavadino žaliarūbį. 

- Akmens dievo ola? Ar tai išties ola? 

— Greičiausiai, — pasakė ji lyg ir norvegiškai. 

- Kodėl man negalima prisidėti? 

— Tai sudėtinga, - atsakė ji. - Eikš, Juka. Užmiršk olą. Užmiršk tas 
moteris. 

Bet jis užsispyrė. Norėjo sužinoti, kas jos per vienos. Ir tas žaliarūbis. 

— Kodėl jis pavojingas? 

— Jis nėr toks pavojingas, —- sumurmėjo ji pro miegus į jo kaklo 
duobutę. 

— Tu taip sakei. 

— Pavojingas tik tau, Jukuti. 

— Aš ne mažas. 

— Ne, tu toks didelis, toks didelis, —- tarė ji meilindamasi ir švelniai 
suėmė jo varpą, kuri tučtuojau atsakė, nors jis dabar ir nenorėjo. Jį 
troškino nuo elnio širdies ir tas padėjo jam išlaikyti dėmesį. Jis atsigulė 
ant jos ir tvirtai suėmė jai dilbius. Bet jos neįskaudino. Dėl visa pikta 
paklausė. 

— Ne, neįskaudinai. Man gera. Bet paskubėk įeiti. Tau šalta. 

— Dabar ne. 

Jis išties norėjo žinoti. 

— Ar tu esi tikras, kad nori žinoti? 

— Taip, aišku. 

— Bet sužinojęs įkliūsi, Jukuti. 

— Ką sužinojęs? Ar kas jie per vieni? 

- Jos yra senos genties moterys, - sumurmėjo ji. - Jis - Keliautojas. 
O tu - naujasis. 

— Kas naujasis? 

— Naujasis Keliautojas. 

Jis ją paleido, ji prišliaužė prie butelio ir atsargiai trupučiuką įpylė į 
jų stiklines. Išgėrusi atsigulė aukštielninka užmerktomis akimis, ir jos 
kūnas atsileido nuo bet kokios įtampos. Šviesūs plaukai brūžavo jo 
tarpupirščius it byrantis smėlis. Lūpos buvo išblyškusios. Krūtinė ir 
kaklas išmušti raudonom dėmėm. Galbūt jis per smarkiai prie jos 
prisitrynė. Lūpos irgi buvo mažumėlę užkaitusios. 

— Keliautojas visad ateina su gyvu gyvūnu. Kaip tu. Tuomet visi žino, 
kad tai jis. Gyvūnas yra jo palydovas. Šitaip jos jį atpažįsta. Arba kuri 
nors iš jų. Greit sužinos ir kitos. 

— Kas tokios? 

— Moterys. Tuomet jos pasirinks tave vietoj senojo Keliautojo. 

— Sidabrinio lapino? 

Ji susijuokė užsimerkusi. 

— Taip. Jis atėjo su lape. Tas tiesa. Tu, Juhanai. Tu esi apdovanotas. 

— Kas tai per moterys? 

— Jos priklauso senai genčiai. 

— Kaip klajojantys samiai ar kas nors panašaus? 

— Ne... ne taip į šiaurę. Jų buvo giriose tarp Kaukazo ir Atlanto. 

— Tokių genčių nėra išlikę. 

— Tam tikra prasme ne. O vis dėlto. Jos buvo matrilinijinės. 

Jis mėgino kaip nors suprasti šį žodį, bet pasijuto kvailai. „„Matris“, 
pamanė jis, ir „linijinės“. Prasmės neatsirado. 

— Jos kildinosi iš moteriškos linijos, - kone sušnabždėjo ji. Jis neno- 
rėjo, kad ji dabar užmigtų. Norėjo išgirsti. Jis vėl įslydo į ją ir pažadino 
lengvai siūbčiodamas. Ji buvo kone per daug šlapia. Abu sušlapę. Daug 
nulėmė ir jis. 

— Be to, tas buvo jų paslaptis, - pasakė ji. - Jos ją saugojo. 

— Ką? 

— Savo paslaptį. Apie Keliautoją ir kad priklauso senajai genčiai. 
Gentis juk iširo. Jas pagrobdavo. Ištekindavo. Jos susilaukdavo dukterų. 
Bet jos atskleisdavo paslaptį dukterims. Ir niekam kitam, - nes tai buvo 
pavojinga. Galbūt kuri nors ir išsiplepėdavo. Bet tai baigdavosi blogai. 

— Kaipgi? 

— Spėk. 

— Bet juk tu man ją dabar pasakoji. 

— Tau - taip. Tu esi naujasis Keliautojas. Jam vieninteliam galima 
žinoti. Anksčiau jis nužudydavo ir pakeisdavo senąjį. 

— Kaip kas? 

— Kunigas. Karalius... vadas. Kaip nori. 

— Vadinasi, sekta? O jis - vadovas. 

— Ne. Jis tik Keliautojas. Jis yra jų. 

— Tai jos neteka? 

— Žinoma, teka, - tarė ji. - Jos išteka, susilaukia vaikų, tampa ponio- 
mis, išsilavina ir įsigyja profesiją. Jos gyvena normaliai. 

— Kur? 

— Visur. Jos pasklidusios... galbūt išblaškytos. Bet jos saugo paslaptį. 
Ir kartais susitinka su juo ir švenčia savo šventes. Jis važinėja po pasaulį. 
Susitinka su jomis šventose vietose, arčiausiai kurių jos gyvena. 

— Tai jos niekad nesusitinka visos kartu? 

— Tas neįmanoma. Yra gyvenančių Izraelyje. Amerikoje. Bet daugu- 
ma Europoje. Kai gali, jos mėgina nukakti ton vieton, kur jis turi 
pasirodyti. Kaip čia. 

— Tauškalai, — pasakė jis laikydamas ją už dilbių, galbūt truputį per 
smarkiai. 

— Žinoma, - atsakė ji nerūpestingai. - Bet saugokis senojo Keliautojo. 
Jei jis suvoks, kad tu ketini jį pakeisti, gali tave nužudyti. Taip yra 

pasitaikę. Anksčiau senasis nužudydavo visus besikėsinančius į jo vietą. 
Arba jį patį nužudydavo. Dabar senasis paprastai tik pasitraukia. 

— Kaip pasitraukia? 

— Nueina savais keliais. Mėgina susirasti naują gyvenimo būdą. Nor- 
malų ar kaip ten pasakius. Bet tas ne taip lengva po visų šių metų. Jis 
niekad nėra dirbęs. 

— Iš ko jis tuomet gyveno? 

— Iš moterų. Kai kurios iš jų pasiturinčios. Jos aukoja. Taip pat ir kitų 
kelionėms. 

— Ar jos eis į grotą? 

— Taip. 

— Ką jūs ten veiksit? 

— Tą sužinosi tik įšventintas. Dabar neturi rodytis iki baigsis šventė. 
Mes pasakysim seniui vėliau. 

— Tu meluoji, - pasakė jis. - Manai, aš toks vaikas, kad užkibsiu? 

Ji nusijuokė. Dabar tai nuskambėjo taip švelniai. Ji tapo daug švel- 
nesnė, mielesnė. Jis nebebijojo jos kaip iš pradžių. Bet jam nepatiko, 
kad ji iš jo tyčiojasi. 

— Papasakok, ką rytoj veiksit. Tikrai. Ir kas tos moterys. 

— Mes eisim į Akmens dievo olą. 

— Aš netikiu, kad tokia yra. 

— Kaipgi, ji yra lipant į kalnagūbrį. Takas eina pro ledainę. Gali 
žvilgtelėti pro užuolaidų plyšį rytoj prieš pusiaudienį, pamatysi visą būrį 
traukiant virš upės. 

Jai gulint aukštielninkai užmerktomis akimis, jis galėjo ją gerai apžiū- 
rėti. Jis apžiūrėjo ir palytėjo liežuviu. Smilkiniuose oda buvo tokia plona, 
kad jis įžvelgė mėlynas gysleles. Jos irgi buvo plonytės. Taip atsigulus, 
krūtys subliuško. Uogienės gumulėliai krūtų vidury buvo rusvai rožiniai. 
Krūtys irgi išraižytos mėlynom gyslelėm. Ji buvo paskiepyta į kairį dilbį. 
Bet šiaip neturėjo jokių randų. Šviesūs susiraitę plaukai paslėpsniuose 
buvo dar šiurkštesni nei kitur. Jie kuteno nosį ir kvepėjo jūra. Dabar ji 
buvo meili. Galbūt netgi nesityčiojo iš jo. Tiesiog jai buvo smagu. Rytoj 
ji pasisakys, kas esanti, pamanė jis. Papasakos teisybę. Apie save. Dabar 
aš jai patinku. 


Kai ji paliko jį, jis nebegalėjo užmigti. Juk buvo išmiegojęs veik visą 
dieną. Gerai ir nesusigaudė, kokia diena. Sekmadienis ar pirmadienis. 
Dienos susiliejo. Buvo pavargęs, perštėjo akis. Bet jis išėjo į čirpiančią 
nuo paukščių šviesią naktį. Taip buvo geriau nei gulėti ant gulto ir 
skaičiuoti rąstų eiles kurapkidėj. 

Troboj visi miegojo, jis galėjo eiti aplinkui ir žvilgtelėti vidun. Jis 
spitrino į tamsias šakotas lenteles, kuriomis buvo apkaltos sienos. Ant 
šelmens stirksojo juodi drakonų galvų siluetai. Geležinis vėjarodis buvo 
išdrožtas it triliežuvė vėliava. Langų stiklai, seni ir išpūsliję, raudonai 
spindėjo nuo ryto saulės. Antrame aukšte visos užuolaidos buvo už- 
trauktos. 

Jis svarstė, kur yra grota. Jei apskritai yra. Ji sakė, kad netoli. Takas, 
prasidedantis prie ledainės, ėjo per dviejų rąstų lieptą virš upės, o 
toliau — per pelkę, užsibaigiančią įkalnėje. Tai buvo lengvai einamas 
takas per pelkę tarp tvirtos žemės salų, apaugusių beržais ir viena kita 
žemauge egle. Jis pasirinko jį ir mėgavosi sparčiu Žygiavimu be jokių 
minčių. Kūnas sušilo, ir baimė pradingo. Aplinkui rėkavo ir švilpčiojo 
šimtai paukščių. Tūkstantis, pamanė jis. Rėkauja tūkstantis paukščių, o 
aš einu ir einu. 

Takas, regis, vedė į aukštikalnį. Po dvidešimties minučių pasidarė 
statesnis. Jis ėjo per akmenynę, plytinčią greičiausiai rytų-vakarų kryp- 
timi. Ilgos akmeningos kalnagūbrio šakos. Galiausiai jis ėmė balansuoti 
ant labai siauros keteros ir priartėjo prie aukštikalnio šlaito. Arba kalno, 
pamanė jis. Norvegai kiekvieną kauburį vadina aukštikalniu. 

Takas pakopomis bėgo į kalną. Greit jam reikės kabarotis. Ėmęs eiti 
lėčiau, atsigręžė. Tai, ką pamatė, buvo neįtikima. Jūra. Ištisa jūra. 
Melsvai ūkanota ryto saulėje. Migla ties horizontu buvo rausva ir įkai- 
tusi. Ją apšvietė saulė. Virš kalnų keterų tvenkėsi debesys. 

Jam dingojosi, kad jie atsidūrė aukštai kalnagūbriuose, prie Švedijos 
sienos. Bet jie buvo netoli jūros. Daugiausiai koks kilometras nuo 
kranto, ir, velniai rautų, jis matė iki pat Amėrikos. Kalno ketera, ant 
kurios balansavo, driekėsi greičiau iš šiaurės rytų į šiaurės vakarus. Jis 
nusprendė užlipti į pačią viršūnę ir pasižiūrėti. 

Besikabarodamas ir tvirtai laikydamasis už sprogymių, ėmė gailėtis. 
Kriaušis pradėjo jį gąsdinti. Takas vis dar buvo ryškus, bet jis kilo 
zigzagais. Po juo žiojėjo tarpeklis, kur jis matė skraidant paukščius. Kai 
vėjas atginė pirmą debesų gniutulą, jam sudrėko veidas. Paskui keletą 
akimirkų išsigiedrijo, ir jis išvydo debesis sau po kojom. Jie plaukė 
tarpekliu. Sudriskę, garuojantys. Pro rūką sušmėžuodavo pušų viršūnės. 
Jis matė jas iš viršaus, kaip ir paukščiai. 

Nusprendė daugiau nebežiūrėti žemyn. Tik lipti į viršų, nuo akmens 
ant akmens. Gerai pagalvoti prieš nužengiant nuo patikimos atramos. 
Pasitikrinti, ar po pėda nekliba koks akmuo. Užlipti į viršūnę. Susirasti 
geresnį taką žemyn, ne tokį statų. Jokios grotos kol kas nematė. Viskas 
buvo velniška kvailystė, ir jis ėjo ir ėjo tarsi apkvaitęs, o dabar įstrigo 


KERSTIN EKMAN aš ĮVYKIAI PRIE VANDENŲ 133 


pakriūtėje. Debesys vertėsi ir vertėsi virš galvos ir po kojomis, ir jis buvo 
peršlapęs nuo jų drėgmės. 

Kai pasiekė viršūnę ir pajuto po kojomis tvirtus kerpėmis aptrauktus 
akmenis, prapliupo lyti, ir jis daugiau nebematė jūros. Atsitūpęs ėmė 
laukti, kol matomumas pagerės, bet oras vis tirštėjo. Jis sėdėjo kalno 
debesų kepurėje, visas varvėdamas. Suprato niekad nerasiąs geresnio 
tako. Greičiau rizikavo nusisukti sprandą čia užsikoręs. Jis ėmė leistis 
žemyn. Prisispaudęs pilvu prie šiurkštaus ir sueižėjusio šlaito, vis pasi- 
tikrindavo, ar po pėda nejuda, ir tvirtai įsitverdavo, net pirštai suskaus- 
davo, prieš perkeldamas svorio centrą. 

Vėjo gusio atneštas šaltas lietus pliūptelėjo jam per nugarą, bet dar 
vienas pūstelėjimas, regis, nušlavė patį blogumą. Blykstelėjo saulė. 
Įsidrąsinęs jis pasisuko per petį ir dirstelėjo žemyn. Jūra vėl buvo matyti. 
Kunkuliuote kunkuliuojanti nuo šviesos. 

Kai tiek nusileido, kad galėjo eiti stačias, nesiremdamas rankomis, jis 
išvydo storą virvagalį. Šis buvo aprištas apie pušies kamieną ir karojo 
palei kitą uolos šoną. Priėjęs pažvelgė žemyn. Virvė buvo mazguota. Ji 
baigėsi apačioj prie pat žemės, kuri buvo ištrypta ir išmindžiota. Ties 
virvės galu tarytum prasidėjo takas. 

Jis suprato, kad virvė nuleista šliuožti žemyn. Takas vedė prie šlaito. 
Skardyje Žiojėjo didelė, veik ovali skylė. 

Grota. Vis dėlto ji buvo. Nušliuožęs virve, jis suprato sunkiausią kelio 
galą įveikęs visai be reikalo. Grota žiojėjo ne taip aukštai. Iki jos takas 
buvo lengvas eiti. Angoj augo paparčiai. Jie lindo pro grotos stogą. 
Juodą akmenį buvo aptraukusios kerpės. Bet tik prie įeigos. Toliau buvo 
sterilu. Jis stovėjo ant akmens ir žvyro. Kalnas iro ir skeldėjo. Greičiau- 
siai tai vyko einant įšalui pavasarį. 

Pagrindas tik iš pradžių buvo plokščias. Toliau žemė smigo stačiai į 
tamsą. Grotos, matyt, būta velniškai didelės. Dabar jis galės jai pasisa- 
kyti buvęs grotoje. Ji šito nesitikėjo. Bet jam reikėjo paeiti dar galelį. 
Turėjo ką nors aptikti, ką galėtų pasisakyti matęs. Kad ji patikėtų. 

Eiti žemyn jis negalėjo. Buvo per daug statu. Turėjo atsisėsti ant 
užpakalio ir šliuožti. Po sėdyne buvo žvyro ir molio pliurė. Dabar išskys 
džinsai, pamanė jis, nes tarpais reikėjo smarkokai įsiremti į žemę. Iš jos 
kyšojo dideli tvirtai besilaikantys akmenys, į kuriuos jis galėdavo įsitver- 
ti. Akys priprato prie tamsos ir šykščios šviesos, sSrTuVenančios iš viršaus. 
Sklido aitrus ir negyvas akmenų ir molio kvapas. Ant lubų nebuvo nieko 
daugiau, tik akmens dygliai ir iškyšos. Nė kuokštelio samanų. 

Galiausiai jis pasiekė lygesnę žemę. Ketino išmatuoti patalpos dydį 
balsu. Bet gerklę užsmaugė. Šaukti buvo nejauku. Į kūną smelkėsi 

drėgmė ir šaltis, o judesiai pasidarė kerėpliški. Jis norėjo susiriesti ir 
palaukti. Bet kokių nors įvykių nenusimatė. Buvo tik jis, aitrus kvapas, 
kalno tamsa ir šaltis. 

Pasukęs galvą išvydo grotos angą, kuri apžilpino. Valandėlę turėjo 
pasėdėti nusigręžęs į kitą pusę, kad akys vėl priprastų prie tamsos. 
Pakėlęs akmenį nuo grotos dugno, metė jį nuo savęs. Šis atsimušė į sieną. 
Jis įniko mėtyti akmenis aplinkui it meškeriodamas su musele pusračiu 
nuo tos vietos, kur stovi. Paleistas stačiu kampu žemyn vedančio kori- 
doriaus link, akmuo neatsimušė į sieną. Jis išgirdo jį dunkstelėjus į žemę 
kažkur tolumoj. 

Vadinasi, ten yra takas. Grota tęsiasi tolyn. Kiek? Jam nerūpėjo. 
Dabar jis eis atgal. Šiaip ar taip, galės jai pasakyti, kurlink tęsiasi grota. 

Akmenis jis laidė užsimerkęs, kad geriau suvoktų, kur šie krinta. 
Atsimerkęs įžvelgė truputį toliau prieš save. 

Priešais išniro akmuo. Ilgas ir stambus. Jis stovėjo stačias. Siaurėjantis 
į viršų. Aukštesnis už Žmogų. 

Tuomet jis beprotiškai išsigando. Baimė užklupo be jokio perspėjimo. 
Jau anksčiau jis jautėsi nejaukiai. Bet dabar jį pagavo siaubas, toks 
stiprus, kad jis nė nepagalvojo apie atsargumą. Tekinas puolė į viršų. Po 
kojomis pasipylė Žvyras ir akmenys, ir jis vėl nušliuožė žemyn. Nepaisy- 
damas jokių instinktų, turėjo apsiraminti, kad išeitų iš grotos. Įsiremti į 
akmenis. Šliaužti. Kai pagaliau pasiekė grotos angą, priglaudė veidą prie 
šiurkštaus vaivorų ir samanų kailio ir valandėlę tyrė gyvos žemės skonį 
ir kvapą. 


Jis nežinojo, ko buvo išsigandęs. Nenorėjo apie tai galvoti. Nebuvo 
prasmės. Žinojo tik, kad turi leistis į kelią. Iš pradžių iki medžiotojų 
vilos, paskui iki plento. Susistabdyti automobilį. 

Moterys ėjo taku tuoj virš upės. Jis išgirdo jas dar iš tolo ir nubėgęs 
pasislėpė už vienos kalvos. Gulėjo giliai įsmukęs už stambaus beržo 
kamieno, kuris trūnijo, aptekęs kempinėm. Galėjo jas apžiūrėti. 

Sidabrinis lapinas žengė pirmas. Jos plepėjo ir garsiai juokėsi. Puoš- 
nūs sportiniai drabužiai. Julja ėjo veik vidury. Atrodė smagi. Kažką 
šūkčiojo. Plaukus buvo virvele susirišusi į trumpą arklio uodegą. 

Kai jos pradingo, jis pasijuto ramiau. Greičiausiai praeis ganėtinai 
daug laiko, kol jos parsiras, tad nusprendė atsigulęs pailsėti. Baimė 
pranyko, kai pamatė ir išgirdo keliauninkių būrelį. Jos atrodė normalios. 
Viskas buvo normalu čia apačioj. Bet jam vis tiek reikėjo leistis į kelią. 

Jis užmigo ir pabudo, regėjos, per vėlai. Bet jautėsi pailsėjęs. Dabar 
turėjo skubėti. Išeiti be pinigų negalėjo. Reikėjo bent tiek, kad nusipirk- 

tų maisto ir nusisamdytų kambarėlį, kol susiras darbo prie miško sodi- 
nimo ar valymo. Ketino jų pasiimti iš jos rankinės, to ilgo rudo daikto. 
Raginis aplankas, pasakė ji, kai jis paklausė. Kažkas mazguota ir nelank- 
stu. Jis nenorėjo laukti jos grįšiant ir prašyti pinigų. Šitaip niekad 
neiškeliautų. 

Vila buvo nerakinta. Ant verandos stalo stovėjo žibalinės lempos ir 
biliardėlis. Kažkieno gulėta ant išblukusių dryžuotų pagalvių. O jei kuri 
nors iš jų likusi? 

Na, kurių velnių tuomet. Užeiti negali būti uždrausta. Jis įžengė į 
tamsią priemenę. Ant grindų voliojosi visokiausio šlamšto. Sportbačiai, 
auliniai, šunų apgraužti kamuoliai. Kampe stovėjo atremtas šratinis 
šautuvas. Frigolito gabalai. Žvejojimo lenta. Ant sienų kabėjo įrėmintos 
fotonuotraukos tarytum iš šimtmečio pradžios. Jose buvo tik vyrai, 
dėvintys tvido kepures ir suvarstomus odinius aulinius. Vienas buvo koja 
primynęs lokio galvą. Lokio nasruose stirksojo įkišta stora lazda, laikanti 
juos pravertus. Torstenas panašų paveikslą turėjo pasikabinęs ant di- 
džiojo kambario sienos. Vienoj nuotraukoj du vyrai nešė ant strypo 
lašišą. Visas būrys buvo nufotografuotas su šunimis priešais krūvas 
negyvų paukščių. 

Nuotraukų stiklai buvo dulkėti, o keletas jų įtrūkę. Už kai kurių rėmų 
kyšojo didelės džiovintų gėlių šluotos. Nebuvo panašu, kad portretai dar 
būtų kam nors rūpėję. Jie tik taip sau kabėjo, o vyrų veidai pastirom 
akim Žvelgė į netvarką priemenėj. 

Viloj buvo virtuvė, bet, jo galva, ji atrodė gan neseniai įrengta. Ji buvo 
per maža. Greičiausiai jos turėjo viryklą lauke. Visur mėtėsi maisto 
atliekos. Ir vyno buteliai. Jos, matyt, nemaža jų atsitempė kuprinėse. 
Trenkė česnakais ir raudonojo vyno likučių rūgštim. Jis prisitepė sumuš- 
tinių su pernokusiu desertiniu sūriu ir greitai sukirto tris keturis gabalus. 
Paskui susikišo sūrį su duona į kišenes. 

Valgomajame stovėjo grubus stalas, ant sienų kabėjo daugybė žvėrių 
galvų, o ant bufeto buvo paukščių iškamšų. Jie atrodė suėsti kandžių, 
gūrantys. Snapai sudžiūvę, nagai nukritę. Tik stiklinės akys dar skaid- 
rios. 

Apatinis aukštas jam nerūpėjo. Viršuj buvo miegamieji. Jos visur 
buvo prisitiesusios miegmaišių ir miegojo po tris keturias kambary. 
Kokia penkiolika ar dvidešimt moterų. Juljos kambarį jis aptiko iš 
pietinės namo pusės. Kodėl ji gyveno viena? Sidabrinis lapinas viršuje, 
regis, neturėjo jokio kambario. Galbūt miegojo su kuria nors iš moterų. 
Bet tuomet turėjo miegoti drauge su trim ar keturiom. O gal su Julja? 
Gal jie vedę? 


.M4 
A < 


19 


IT 
Ossnys 


136 


Man nusispjaut, tarė jis sau. Aš iškeliauju. Daugiau nebesutiksiu nė 
vieno iš jų. 

Jo nuotaika pasikeitė, kai paėmė rankinę. Vėl gerokai išsigandęs. 
Rankinė stovėjo ant kėdės šalia lovos. Ant kitos kėdės gulėjo daug žydrų 
apatinukių paketų. Lova buvo neklota ir kvepėjo kaip ir ji, tik silpniau. 
Aptiesta popierinėm paklodėm. 

Atsidaręs rankinę, iš pradžių ketino paieškoti jos vairuotojo pažymė- 
jog jam tai vienas ir tas pats velnias. Jis daugiau niekad jos nematys. 
Galbūt nė nepagalvos apie ją. 

Rankinėje buvo piniginė su suomiškais banknotais. Vienoje kišenė- 
lėje gulėjo dvi norvegiškos dešimties kronų monetos. Iš pradžių jam 
pasirodė, kad jis toks mulkis, jog bus priverstas pasilikti. Bet paskui rado 
rankinėje vidinę kišenėlę, užtrauktą užtrauktuku. Joje pūpsojo visas 
pluoštas norvegiškų kronų šimtinių. Ir užsilikęs keitimo čekis. Ji turėjo 
veik tūkstantį aštuonis šimtus norvegiškų kronų. Nepastebėtų, jei jis 
paimtų du šimtus. Netgi jei paimtų tris. Galiausiai jis pasiėmė penkis 
šimtus. Tai įvyko taip greit, kad jis nespėjo nė gerai pagalvoti. 

Rankinėje gulėjo perlenktas vaistų krepšelis. Plokščias, bet ne tuščias. 
Jis dirstelėjo į jį ir pamatė keliolika prezervatyvų pakelių. Pirktų Biu- 
vongeno vaistinėje, kvitas išlikęs. Bet jie nė karto jais nepasinaudojo. 
Šito jis negalėjo suprasti. Jam pašoko pyktis, bet gerai nesuprato kodėl. 

Jis jau buvo užtraukęs rankinės užtrauktuką, kai išgirdo balsus. Visai 
arti. Netrukus apačioj sugirgždėjo durys, ir į namą sugužėjo moterys. 
Jos juokėsi ir bildėdamos bėgo laiptais. Keletas lipo viršun. Jis sėdėjo it 
spąstuose. Buvo tik vienos durys, tiesiai į laiptus. 

Negalvodamas atatupstas pasitraukė prie lango. Apsigręžė ir žvilgte- 
lėjo į žemę. Ši atrodė minkšta ir ne itin žemai. Atidaręs langą, išsiropštė 
laukan. Iš pradžių ketino pasikabinti įsitvėręs į lango atbrailą ir pasileisti 
tik tada, kai kybos visiškai tiesiai. Taip būtų sutrumpinęs šuolį savo kūno 
ilgiu. Bet nespėjo. Jam pasirodė, kad kažką išgirdo prie durų, ir tučtuo- 
jau iššoko. 

Išsyk pajuto, kad viskas nuėjo velniop. Žemė nebuvo tokia minkšta. 
Jį suklaidino aukšta žolė. Iš pradžių jam smarkiai suskaudo klubus, bet 
po valandėlės suprato, kad labiausiai nukentėjo kairė pėda. Kažkas jai 
atsitiko. Kūne vis dar dunksėjo nuo kryčio. Baimė buvo tokia pat stipri 
kaip ir šokas su skausmu. Pėdos nejautė. 

Iš viršaus nieko nesigirdėjo. Jis gulėjo veik pridengtas aukštos žolės 
ir smarkiai suvešėjusių snapučių. Pamažėle pradėjo keltis. Pėda tvink- 
sėjo, bet taip labai jos neskaudėjo. Tik kai mėgindavo ja pasiremti. 

Nušliaužė iki namo kampo ir įsitvėręs atsistojo. Paskui ėmė šokčioti apie 
namą. Pirštais tvirtai laikėsi už dervotų šakingų lentelių. Šlubčiodamas 
beržynu upės link, nė karto neatsigrįžo pasižiūrėti. Taip nuo vieno plono 
kamieno prie kito nusigavo iki kurapkidės. 


Ji atėjo pas jį tik vėlai vakare. Atnešė atšalusią jerubės krūtinėlę, dar 
aplipusią padažu, kuris buvo sustingęs ir atrodė riebus. Davė ir deserti- 
nio sūrio. To paties, kuriuo jis susitepė sumuštinius. Jis jų nebuvo 
suvalgęs. Jam taip skaudėjo pėdą, kad jautė šleikštulį. Čiurna sutino. Ji 
priminė jo senelės kulkšnis, kai į ją pasižiūrėjo. Melsva, suputusi. Nors 
oda ne tokia nušašusi kaip jos. 

Julja kalbėjo mažai. Rodės, kad mintimis ji tebėra viloje. Ji įpylė 
degtinės į jo stiklinę, įmušė kiaušinį. Paskui pabarstė pipirais. Šalia 
lėkštės gulėjo keturios geltonos tabletės. 

— Kas čia? 

— Bvitaminas. 

Ji kuoktelėjusi, pamanė jis. Bet tai jis turėjo suvokti iškart. Dabar ėmė 
jos bijoti. Galbūt ji pastebėjo, kad nėra pinigų? Kaip paprastai ji nieko 
nesako. Laukia. Jis nedrįso nieko daugiau, kaip tik išgerti iš stiklinės. 
Kiaušinis su degtine nuslydo nuostabiai lengvai. 

Ji išėjo nesugulusi su juo. Kažkas buvo ne taip. Gal pavargo? O gal 
jau buvo pradariusi rankinę? 

Jis taip ir neprasitarė, kad jam skauda pėdą. Gulėjo visą laiką ant 
gulto, antklode užsiklojęs kojas. Ji irgi nieko neklausinėjo. Tik jai išėjus 
suprato negalįs leistis į kelią. Jis buvo jos belaisvis. Bet šito ji galbūt 
nežinojo. 


Jei paskambindavo vėlai vakare, jis visuomet tikėdavosi paties blogiau- 
sio. Kad pilvas arba nelaimė. Galbūt širdis. Aštrūs balsai ragelyje, spigūs 
iš baimės. Tai skausminga. Plėšia ir trinksi. Pasirodo raudonos juostelės. 
Šlaunis. Arterija. Sužeista giliai. Sutvarstyk. Tvarstyk tvirtai, bet ne per 
smarkiai. 

Ir vienuolika savižudybių per šešerius metus, keturios iš jų nešvarios. 

Budėdamas kaime, jis burdavo. Tuomet žmonėms iš ausų ir tarpvietės 
pasipildavo monetos. Šito niekas nesitikėdavo. 

Dėl pilvo jis niekad nerizikuodavo. Bet tą birželio naktį skambino 
išėjusi į pensiją mokytoja iš Tuvikeno, kuriai daužėsi širdis. Paprastai jai 
tas kartodavosi. Ir nors jis buvo ištyręs jos kardiogramą ir Žinojo, kad tai 
nepavojinga aritmija, vis tiek sėdo į mašiną. Tai buvo kvailystė. Ji šito 
reikalaus dar ir dar kartą. Bet jis pasidavė kelio žavesiui. Tuščia galva, 
variklio burzgesys ir prislopintas radijas. Mylia po mylios. Kad ir į 
pasaulio kraštą. Užmigti vis tiek negalės. 

Apie vasarvidžio išvakares Barbru nepasakė nė žodžio. Ji tylėjo 
tvarkydama savo drabužius ir darbo medžiagą. Dalis jų jau buvo supa- 
kuota į dėžes ir lagaminus. Bet jam išvažiuojant viskas tebestovėjo darbo 
kambary. - | 

Jis pamelavo mokytojai iš Tuvikeno, kad užsuko pas ją todėl, jog 
netoliese lankė ligonį. Ji norėjo sužinoti kur, ir jos smalsumas širdies 
veiklą stabilizavo geriau nei chinidinas. Jis gavo kavos, negalėjo jos 
atsisakyti, nes buvo jau užplikyta ir tamsiai ruda. Taip nuginė paskutinę 
mintį apie miegą. Beje, tamsiosios valandos jau ėjo į pabaigą. Virš ežerų 
draikėsi peršviečiami rūko ruožai. Jis matė briedžius, stovinčius ir ma- 
lančius žandikauliais. Kartais pravažiuodavo kerpėmis apaugusius ak- 
menų luitus. 

Greičiau nei po valandos vėl bus namie. Barbru gulėjo lovoje, į kurią 
turėjo atsigulti ir jis. Užtat jis ir trankėsi per miškus ir pelkes. Važiavo 
nejusdamas nei kvapų, nei smelkiančios drėgmės. 

Jį kasdien graužė sąžinė dėl to, kas įvyko. Nors ji tuo netikėjo. Tai 
atsitiko seniai, ir vis dar nebuvo nieko pasakyta. Tačiau jis buvo tikras 
dėl neišvengiamos nelaimės. Nekrozės. 

Jis važiavo pernelyg greitai siauru žvyrkeliu, kuris dažnai priartėdavo 
prie ežerų, išraižytų rudagalvių ančių ir kryklių takais. Juodam pakran- 
čių vandeny jie spindėjo it metaliniai. Vidury ežerų akivarai buvo apsi- 
traukę veidrodinėmis plėvėmis. Vienos jų buvo rožinės it kraujo 
pritvinkusi oda, kitos blykčiojo melsvai tarytum vaiko akių baltymai. 
Užliūliuotas važiavimo, jis kažką jautė. Bet jausmai nebuvo tyri. 


Kai įvažiavo į Biuvongeną, gyvenvietė skendėjo neįprastoj šviesoj iš rytų. 
Namai buvo apšviesti ne iš tos pusės. Tvyrojo tyla. Kildamas į kalvą pro 
municipalitetą, pamatė, kad policijos kontoros portjeros užtrauktos. 
Pilkos portjeros su melsvai pilkų ir gelsvai žalių lapų raštu. Jam pasirodė, 
kad už jų šviečia. Portjeros buvo gan storos. Bet už audinio švietė 
liuminescencinė lempa. 

Aš privalau, tarė sau. Dabar. 

Jis pabarškino tiesiai į lango stiklą ir pamatė, kaip praplatėjo plyšys 
tarp portjerų. Paskui išėjo Vemdalis atidaryti. Jis buvo pilkas. Pigmen- 
tinės dėmės nuo saulės buvo nelygiai pasiskirsčiusios veido odoj. Skruos- 
tuose nė lašo kraujo. Iš jo sklido rūgštokas kvapas. 

Nieko neklausdamas jis pirmas nuėjo į tarnybinį kambarį su pilkom 
portjerom. Birgeris tikėjosi popierių šūsnies ant stalo, aplankų arba 
kartoninių dėžių su registracijos kortelėm. Bet šis buvo veik tuščias. Ant 
žalio pakloto gulėjo bloknotas, kurio atverstam lapely tušinuku buvo 
išvedžiotas spiralinis raštas ir besikartojantys du žodžiai: NASI GO- 
RENG*. Ant bloknoto stovėjo narvelis su žiurke. Ši tupėjo visiškai 
ramiai ir dirstelėjo į Birgerį, kai šis atsisėdo į kėdę priešais Okę. 

— Ačiū, kad paskambinai, - tarė Okė. 

Šito jis kaip tik ir nepadarė. Bet paskui prisiminė, kad vis dėlto 
skambino dėl Uliuko keistenybių šaldiklyje ir katilinėj. Vemdalis kalbė- 
jo, tarsi Birgeris būtų užšokęs šiaip kokią popietę, 0 ne trečią valandą 
pirmadienio ryto. 

— Mes apieškojom tą katilinę. 

— Kąjis dėl to sakė? | 

— Velniškai skandalijo dėl žmogaus teisių. Bet ne labiau, nei įprasta į 
šiaurę nuo Estersundo. Aš turėjau pasiėmęs popierių iš prokuroro. Juk 

Uliukas buvo ten ant kalno vasarvidžio naktį. Taigi mes iškrapštėm 
pelenus iš katilo ir sušlavėm ant grindų. Jis degino guminius aulinius ir 
nenupeštus paukščius. Žinoma, už jį pasistengė žmona. Bojana. 

— Vadinasi, tai buvo ne miegmaišių pūkai? 

— Visko gali būti. Juos reikia ištirti. Jis sakė liepęs jai sudeginti du 
pasenusius kurtinius. Bet juk tai nesąmonė. 

— Aš mačiau maišelius su kurtiniais šaldiklyje. Pirmą kartą atidaręs 
dėžę. 

— Jis turėjo „Trijų bokštų“ aulinių porą priebutyje. Įspaudas, kurį 
aptikom prie palapinės, paliktas naujo „Trijų bokštų“ aulinio nosies. 
Atrodo, kad jis liepė tetulei sudeginti keletą porų. Bet ne tą, kurią, mūsų 
manymu, buvo apsiavęs. 

Žiurkė apsisuko. Užpakalis nuslydo lentigaliu, kuris atstojo narvelio 
grindis. 

— Tu vis dar ją turi. 

— Juk negali taip imti ir išleisti. 

Jie abu pažvelgė į žiurkę, kuri irgi pasižiūrėjo į juos. 

— Merginos tėvai atvažiuoja, - tarė Vemdalis, lyg radęs kokį sprendimą. 

Jis minėjo, kad ji vardu Sabinė Vestdijk. Umai Birgeris pajuto nebe- 
norįs nieko girdėti. 

— Tėtis Leidene turi laikrodžių fabriką. 

Laikrodininko duktė. Prieš tris dienas. 

— Arjie privalo ją pamatyti? 

— Nežinau, galbūt jie su kuo nors atvažiavo. Kitaip privalės. 

Birgeris pagalvojo apie žaizdą skruoste, prasižiojusią rudą įpjovą. 
Visa kita būtų galima pridengti. 

— Ar gali miegoti? - paklausė jis. 

Vemdalis papurtė galvą. Gal pasiūlyti jam migdomųjų? Sklinda kal- 
bos, kad jis per greit skiriąs raminamuosius. Piliulių daktaras. 

— Aš turėjau tau pranešti dar vieną dalyką, kai skambinau. 

Vemdalis nepakėlė akių. 

- Žinau. 

- Žinai? 

— Taip, matyt, turi omeny savo žmoną. Kad ji buvo drauge su Danu 
Ulanderių. 

— Taip, nes su ja buvo ne mūsų berniukas, - tarė Birgeris. - Kad ji šitą 
Ulanderį pavadino savo sūnum, turėjo būti lyg koks pokštas. 

— Ji nukako su juo iki Šernbergo pasižiūrėti, kaip gyvena kolektyvas. 
Paskui ten pernakvojo. Bet jis išėjo į Nirsbuaną. Nes jis gerai nežinojo, 
kada atsiras Anė Raft. Tad jis miegojo ten. 

Padorūs žmonės, tokie kaip Vemdalis, žinoma, nesišaipo. Jie mėgina 
viską užglostyti. Bet tas buvo dar blogiau. Žiurkė tupėjo ramiai ir Žvelgė 
į Birgerį. Jos narvelis buvo labai mažas. Ji galėjo tik apsisukti, ne 
daugiau, todėl buvo susidariusi judesių schemą. Narvelyje ji apsisukdavo 
tolygiai. Tai būdavo greitas judesys. Pasigirdus krebždesiui, užpakalinė 
kūno dalis ir lygi galvutė su dailiom plaukais apžėlusiom ausim jau 
būdavo apsikeitusios vietomis. 

— Ką tu su ja darysi? 

Vemdalis neatsakė. Jis spoksojo į žiurkę, kuri spoksojo į Birgerį. Bet 
Vemdalio akys nieko nematė. Žinoma, nemalonu ją užmušti. Sveiką 
gyvūną. Plaukų juosta buvo ruda, nugaroj ir užpakalinėj kūno daly 
žvilganti. Užpakalis sunkus ir nerangus. Ji išgyveno. 

— Narvelis per mažas. 

— Ji turbūt daugiausia ją laikė palaidą, - tarė Vemdalis. - Jos glaustosi 
prie jų ir lepina. Pasiguldo prie kaklo. 

- Šito nereikėtų daryti. Žiurkės turi namalonių parazitų. 

— Tėvai apie ją nežinojo. Matyt, neseniai įsigyta. Pasiteirausim gyvūnų 
parduotuvėj. Mėginam išsiaiškinti, ką jie veikė atvažiavę į Švediją. 

Paėmęs pieštuką, bakstelėjo žiurkei. Ši nepasislinko, tik nuleido galvą 
ir įbedė į jį akis. 

— Yra trys galimybės. Kad juos kažkas persekiojo. Tas, kuris juos čia 
pasivijo. Arba kad jie pažinojo ką nors čia kalnuose. 

— Juoduosiuose Vandenyse? 

— Galbūt kolektyve. Arba tą dručkę Juvonę iš Riobeko ir jos matado- 
rus. Jie šitai neigia. Bet tą jie darytų bet kokiom aplinkybėm. 

— Tai jūs manot, kad esama ir trečios galimybės. Apkvaitimas nuo 
svaigalų. Koks nors pamišėlis. 

Vemdalis papurtė galvą. 

— Išties negalima nieko prasimanyti. Bent dabar, iš pradžių. Toji 
moteris, kuri juos aptiko, Anė Raft, ji kažką matė. Užsienietį. Tai 
rodytų, kad paskui juos kažkas atsekė. Bet sunku užvažiuoti ant kalno 
automobiliu nepastebėtam. 

Jis žinojo, kad tai tiesa. Kiekvieną automobilį, riedantį miško keliais, 
kas nors pastebėdavo. Taip buvo visais laikais. Nepasislėpsi. Nepaspruk- 
si nepastebėtas tų, kurie visad mato ir svarsto, ką tu veiki: statai tinklus 
ne savo vandenyse, slapstydamasis šaudai, kažką išmeti. Bet niekas 


o00 e 


Iš Indonezijos? Bloknote buvo užrašyta: Nasi Goreng. 


/ 
“, 
a 


LAS du, 
2700 


142 


Okei Vemdaliui reikėtų eiti ir atsigulti. Jam džiūvo gerklė, tai jautėsi 
iš kalbos. Be abejo, jam skaudėjo galvą. Greičiausiai kambarys dvokė, 
nors Birgeris to nebejuto. 

- Juk jis galėjo atvažiuoti į Juoduosius Vandenis mopedu. Nors kiek 
gali nuvažiuoti mopedu? Tai neatrodo protinga. Šiaip ar taip, take per 
ganyklą buvo mopedo žymės veik iki pat Striomgreno Trobesių. Ir atgal. 
Bet mes neaptikom jokio mopedo, kurio padangų raštas atitiktų. Kol 
kas ne. Viršuj Brandbergai turėjo vieną. Bet berniokas pabėgo. Čiupo 
mopedą ir iškūrė vakare po tų muštynių. Bijojo brolių ir tėvo. Tai įvyko 
dar apie septintą, bet vis dėlto mes norėtume žvilgtelėti į mopedo 
padangas. 

— Ar radot jį? 

— Ne. Mopedo irgi ne. 

Ko jis čia garkso kontoroj, pamanė Birgeris. Kažkas ne taip. Jis ne 
tik neužmiega. 

— Ar Žinot, kokia buvo toji mergina Sabinė Vestdijk? 

— Energinga. Tas Ivo Mertensas, be abejo, neturėjo tikro noro 
važiuoti kartu. Bet ji prikalbino. Jie gyveno tam pačiam privačių namų 
rajone. Nuolat nebendravo, ar kaip ten. Noriu pasakyti: nebuvo įsimy- 
lėję. Nors galbūt vėliau ir įsimylėjo. Abiejų tėvai gavo atvirukus iš 
Geteborgo. Bet vėliau nieko. Keisčiausia, kad dingusios jo kelnės. Ir visi 
jo asmeniniai daiktai. Juk tėvai apytikriai žinojo, ką jis buvo pasiėmęs. 
Fotoaparatas, knygos apie paukščius ir dar kažkas. Piniginė su vairuo- 
tojo teisėmis ir studento pažymėjimu. Bet mums neatrodo, kad trūktų 
ko nors iš jos daiktų. Palapinės užtrauktuke buvo pūkų. Jei praskleidęs 
palapinę žudikas pavogė pasą ir kitką, tai keista, kad jis gaišinosi, vėl 
užtraukdamas užtrauktuką. Juk peiliu subadė iš panikos. Arba galbūt iš 
įsiūčio. Šiaip ar taip, greitai. Labiausiai ją. Teismo medicinos gydytojas 
suskaičiavo iki vienuolikos dūrių jos kūne ir aštuonis didesnius ar 
mažesnius jo. Tai tik preliminarūs duomenys. Sunku išsyk suskaičiuoti, 
nes ne visi dūriai buvo taiklūs. Juk jis nieko nematė. O jie greičiausiai 
judėjo. Smarkiai. Tad mes nežinom. Ir vaikinas faktiškai neturėjo kel- 
nių. Niekur. 

Jis ėmė ryti ir laižyti lūpas, lyg tik dabar pajutęs, kad džiūsta burna. 
Paskui tarė nežiūrėdamas į Birgerį: 

— Klausyk, kai mes buvom prie Juodupės. Tą naktį. 

— Na? 

- Ar visą laiką mane matei? - paklausė Okė. 

— Mes, matyt, buvom prie pat viens kito. Bet aš nežinau. Ar mačiau 
tave. Juk mes žvejojom. 

Žiurkė vėl krebžtelėjo, ir Birgeris pajuto kylant šleikštulio bangą. Jis 
sėdėjo kiek galint ramiau, nudūręs akis į pilkai žalią linoleumą ir ryda- 
mas seiles. 

— Man reikia eiti, - pasakė. Jam pasirodė, kad dabar dvokia žiurkėm. 
Galbūt jis tai išsigalvojo. Bet jam reikėjo eiti. Kilo noras liepti Vemda- 
liui, kad trauktų namo. Turėtų pasiūlyti jam kur nors permiegoti. Bet 
neišspaudė iš savęs nė žodžio. Kai įžengė į namus, šie buvo pasikeitę. 
Jis iškart pajuto. Tai buvo taip akivaizdu, lyg perstumdžius baldus. Nors 
viskas atrodė kone įprastai. Priemenėj žvilgėjo akvarelių stiklai. Bet jis 
žinojo, kad ji išvažiavo. Namai buvo tušti. 

Tomas su lengvatiniu traukinio bilietu leidosi bastytis po Europą. Tai 
buvo seniai nuspręsta. Jie atsisveikino prieš pietus. Tačiau Barbru nieko 
neužsiminė, kad žada išvažiuoti. 

Paskui jis pagalvojo, kad nereikia pasiduoti spėliojimams ir jaustis 
visažiniu. Tad užlipo laiptais ir atidarė miegamojo duris. Bet nesistengė 
atidaryti jų atsargiai. Kambary buvo šviesu ir tuščia. 


Kai po pietų parsirado namo iš apylinkės priimamojo, namai jį pasitiko 
tylūs ir šviesūs. Dabar jie turėtų gerti arbatą. Jis ištuštino skardinę alaus 
ir suvalgė sumuštinį su kepenų paštetu. Ketino padirbėti prie dažymo. 
Maždaug iki vienuoliktos vakaro būdavo pakankamai šviesu. Tikėjosi, 
kad ji paskambins, bet tučtuojau to nelaukė. Kai pagaliau išgirdo tele- 
foną, prireikė daug laiko, kol nulipo nuo ožio ir atėjo į priemenę. Bet ji 
buvo atkakli. Telefonas skambėjo, kol jis pakėlė ragelį. Ji skambino iš 
automato. Kur esanti, nepasisakė. 

— Aš kurį laiką nepareisiu, - pasakė ji. — Turiu šitai apgalvoti. Turbūt 
supranti. Šitai. Bet ji nekalbėjo apie tai, kas įvyko. Jis supyko. Bet 
neturėjo tokios teisės. Žadintuvas jį prikėlė po kelių valandų miego. 
Tada jis įsiuto, bet kartu pajuto jai stiprų ir tyrą ilgesį. Tačiau kaip 
reikiant išsibudinęs ir atsikėlęs, jokių tyrų jausmų nebejuto. Daugiausia 
gėdijosi. 

Pokalbis buvo trumpas. Bet ji pažadėjo vėl paskambinti. Dabar balsas 
skambėjo draugiškai. Greičiausiai ir ji juto gėdą Ir nešvarią sąžinę. 
Sekmadienio vakarą jis paklausė jos, kodėl ji nieko nesakanti. 

— Apie ką? 

— Tu dediesi daiktus, bet nieko nesakai. 

— Ką aš turiu sakyti? 

Ji atrodė priešiškai nusiteikusi. Jis nedrįso toliau kamantinėti. Bet jis 
manė, kad ji teisi. Nes žinojo, ką ji turi galvoj. Juk tu pats nieko 
nesipasakoji. 

Pasibaigus telefoniniam pokalbiui, jis išsiėmė iš šaldytuvo alaus ir 
nuėjęs atsisėdo ant aukšto medinio ožio. Sėdėjo nugara į savo dažinį, 
žvelgdamas tiesiai į žalsvas beržo lapų sruogas. Dabar galėsiu nuvažiuoti 
į Estersundą, pamanė. Nemeluodamas. Pasistatyti automobilį prie „Bri- 
kelės“. Tiesiai, be jokių painių aplinkinių kelių. Pasilikti visai nakčiai ir 
nuvažiuoti į darbą apie penkias. Turėtų pavykti. 

Juk tu niekad nieko nesakai. Ne. Ką jis būtų galėjęs pasakyti? 

Be to, mes visad šitaip gyvenom. Tu pasakydavai, ką reikėdavo 
pasakyti, Barbru. Tu ištardavai aiškiai. Ir ne šiaip sau. Tu išties perkra- 
tydavai visus reikalus. Jausmingai. Politiškai. Arba betarpiškai. 

Taigi šitai atsitiko bėgant laikui. Bet kurių velnių aš turėjau pasakyti? 
Kaip būčiau tai pavadinęs? 


Štai kaip, Barbru: aš esu Estersunde. Sausis, spigina šaltis. Landstingo 
posėdis dėl resursų paskirstymo. Bet aš tik sėdžiu ir galvoju, kad niekaip 
nepaleisiu automobilio nepašildęs variklio. O šito padaryti negaliu. Per 
vėlu. Mes aplankėm dėdę Adamą ir papietavom. Tad aš skambinu namo 
ir sakau tau, kad pasilieku. Skambinu iš viešbučio, kuris vadinasi „Bri- 
ketė“. Nepajėgiu pasirūpinti buksyravimu taip vėlai vakare, ir automo- 
bilis velniškai apledėjęs. 

Tai šiltas viešbutukas. Jame paprastai apsistoja vadeliotojai. Ant 
sienų ekipažų nuotraukos. Ji dar nenuėmusi ir kalėdinių papuošalų. 

Miela Barbru. Kad tu būtum juos mačius! Raudonos ir žalios popie- 
rinės girliandos. Veidrodiniai burbulai, žalsvai mėlyni, oranžiniai, rau- 
doni, sidabriniai ir auksiniai. Nykštukai. Mažos, piktos, velniškai luošos 
pabaisos su kepuraitėmis, užlenktomis į tą pačią pusę. Vokiškos. 

Man jos patiko. Jos priminė nykštukus, kurie stovėdavo ant mūsų 
kalėdinio stalo, kai buvau vaikas. Ir tikrių tikriausiai jie buvo vokiški. 
Viskas tuomet buvo taip germaniška. Alpo Ulės tąsiukai ir kitkas. 

Ji vardu Fransesa. Iš pradžių apie ją per daug negalvojau. Daili 
moteris, šiaip ar taip. Indiško profilio tamsiaplaukė. Buvo ištekėjusi už 
stambaus lošėjo. Kartais jis turėdavo ir arklių, kartais tik pajų. Jis 
pralošė, ir tuomet jiems kelio atgal nebebuvo. Girdėjau, kad ji netgi 
eidavo valyti ligoninės. Nuosavas namas, žinoma, išgaravo. Dažniausiai 
Jis turėdavo automobilių. Kartais labai prasigyvendavo. 

Mirė būdamas kilimo stadijoje. Ji žinojo, kad tai laikina, ir greit jis vėl 
praloš. Bet šit jį ištiko insultas. Vadeliotojas, vardu Tiorngrenas, pasa- 
kojo man, kad jis gulėdamas ligoninėje vebleno ir mikčiojo instrukcijas, 
kaip ji turinti už jį lošti. Ji linkčiojo ir užsirašinėjo. Tiorngrenas matė ją 
šitai darant. Bet ji greičiausiai nelošė. Nes jam mirus ji tebeturėjo 

pinigus. Nusipirko viešbutį, kuris vadinosi „Trys lelijos“. Šis buvo vel- 
niškai nutriušęs. Bet ji perdirbo jį. 

Jame aš ir gavau kambarį. Visiškai atsitiktinai. Ar tiki atsitiktinumais? 
Tikriausiai tiki. Šiais laikais normalu tikėti atsitiktinumais. 

Aš ateinu ir atsigulu tam šiltam viešbutėly. Esu pavargęs, bet negirtas 
arba trupučiuką. 

Štai kaip turbūt galima pasakyti. Kalbant tik apie vieną reikalą iš 
karto. 

Jau ruošdamasis miegoti pastebiu, kad užmiršau nuleisti štoras. Gat- 
vės šviesa plieskia man tiesiai į veidą. Bet nepajėgiu vėl atsikelti. Tebū- 
nie. Visą laiką girdžiu automobilius. Už lango —- pravažiuojančių 
automobilių žibintai. Kartais nudunda koks tuščias autobusas. 

Vadinasi, jokios ramybės. Nieko panašaus. Jokios ypatingos nuotai- 
kos ar nuojautos. Nieko. 

Guliu ten, ir viskas. Esu pavargęs ir jaučiu, kad krito kraujospūdis. 
Tu žinai, mano kraujospūdis mažas. Bet tas nieko nepaaiškina. Juk visad 
toks buvo. Netgi parvirsdavau vonios kambary. Prisimeni, kaip sudau- 
žiau akinius. 

Dabar luktelėk. 

Guliu, manding, užsimerkęs. Tuomet tai užeina. Lyg vidinė šviesa. 
Lyg lyg lyg. Šiaip ar taip, lyg koks šviesos pojūtis. Ne akyse. Kūne. Jis 
plečiasi nuo šviesos. Šviesa apsupa mane. Nieko daugiau nėra, tik šviesa. 
O aš vidury. Aš viską žinau. Ne žodžiais. Laimingas. 

Taip, tai žodis. 

Aš nežinau, kokius turėčiau vartoti. Užtat, galimas daiktas, nieko ir 
nepasakiau. Kad guliu vidury visko, kas tik yra, ir nieko nei paaiškinsi, 
nei pasieksi. Tik ši ilga palaima. Ji truko taip ilgai. It orgazmas, nors 
stipresnė. Tarytum visą laiką viena po kitos per šviesą besiritančios 
bangos manyje ir aplink mane. 

Tai liaujasi. Vėl išvystu kambarį. Langą su gatvės šviesa. Ir užmiegu 
kaip vaikas. Miegu taip giliai ir gerai, kaip miegama tik vaikystėje. Tik 
rytą pradedu stebėtis. 

Man netgi sunku palikti tą šiltą viešbutuką, per daug prikimštą baldų. 
Rodos, paaiškinimas turėtų slypėti ten. Ir aš svarstau, ar Man nepasitei- 
ravus Fransesos. Taip, jos vardas turbūt Fransesa, bet tariamas švediškai 
arba jemtlandiškai, kaip nori. Aš norėčiau atsargiai jos išsiklausinėti, ar 
dar kas nors yra kažką matęs tam kambary: šviesą ar panašiai. 

Bet juk iš tikrųjų aš nieko nemačiau. Akimis. Tad beprasmiška ir 
klausinėti. Paskutinėmis savaitėmis skaitau apie Šio tipo išgyvenimus. 
Tai neduoda nieko gero. Pagal medicininę literatūrą turėjau būti alka- 


/, 
1, 
9 


ABS IA), 
104 Nys 


146 


nas ir išsekęs. Bet aš toks nebuvau. Buvau sočiai papietavęs ir pavargęs, 
bet ne daugiau. Kitos rūšies literatūra, kurią iš pradžių sunkiai randu, 
nes ši sritis man svetima, užtvindyta žodžiais. Pavyzdžiui, tokiais kaip 
„palaima“. To per daug. Bet už palaimos užkimbu. 

Skaityti nusibosta. Neturiu tam ir laiko. Tas taip populiaru. Tarytum 
politinė ar ekonominė šnekta. Arba medicininė, savo ruožtu. Pirmąsyk 
atkreipiu dėmesį, kaip tekstas sutelktas į jausmus. Kad žodžiai yra 
savotiškos pakopos siekti jausmų kulminacijos. Taip, blogiausiu atveju 
sužadinti jausmus ir nuvesti iki kulminacijos. Faktiškai net ir paaiškini- 
muose apie landstingo ekonomiją. Tai man įkyri. 

Suku ratus apie viešbutį. Tiek mintyse, tiek tiesiogine prasme, lanky- 
damasis Estersunde. Apie kovo vidurį vėl ten pernakvoju. Prašau to 
paties kambario. Ji nemato nieko keista. Dauguma jos klientų yra 
nuolatiniai. Ji, matyt, spėja, kad aš noriu tapti vienu iš jų. Vakare sėdžiu 
vestibiulyje ir žiūriu televizorių. Gali įsipilti kavos iš pumpuojamo ter- 
moso, be to, ji padėjusi sausainių su prieskoniais ir džiūvėsių. 

Man ten jauku. Tu galbūt pasakytum, kad trūksta skonio, nes tau 
estetika yra derinimas. Tie žydri, ryškiai mėlyni ir pilki tonai, pasikarto- 
jantys mūsų bendram kambary. Šviesi baldų mediena. Lanksti mediena. 
Metaliniai strypai. Man pačiam tas gražu. Stiklo kolekcija lange. Tavo 
didelis gobelenas, kurį padovanojai, kai man sukako keturiasdešimt. 
Kalnaguūbrio šlaitas. 

Panašu, kad Fransesa niekad neatrado centrinės perspektyvos. Ji 
mato vieną daiktą vienu metu. Daiktai plyti it salos. Ir kai juos šitaip 
matai, jie atrodo juokingi arba gražūs, arba dar kitokie. Bet veik niekad 
nereikšmingi. Bent jau jai. Jai sudovanota daug žirgų. Keraminių, me- 
dinių ir netgi medžiaginių su karčiais iš vilnonių siūlų kutukų. Ji pasi- 
merkia ryškiai oranžinę žydvyšnę į keraminę vazą iš Visų įmanomų 
spalvų lopų ir sako: mano senelė visad ją laikydavo toje vazoje ir kaip 
tik ant tos veidrodinės lentynos. Ji viskam čia skiria dėmesio. 

Tarpais statūs laiptai ir vestibiulis saldžiai nukvimpa. Tada ji kepa 
tortą čia murksantiems vadeliotojams. Juk kai pasiseka, jie išlekia švęsti. 
Atsinešti į vestibiulį svaigalų jiems neleidžiama. 

Retkarčiais ten pernakvoju ir vis nesiliauju galvojęs apie tai, kas įvyko. 
Bet jau nebesitikiu kada nors suprasti, kas tai buvo. Man rodos, kad 
pakaks, jei galėsiu kartkartėm ten sugrįžti. Kad galėčiau išsimiegoti tam 
kambary. Štoros niekad nenuleidžiu. Galbūt vis dėlto laukiu. Bet dau- 
giau nieko neatsitinka. 

Žinoma, aš tapau savotišku namų daktaru. Fransesa sveika. Ji miega 
gerai Ir tik pavasarį, kai viskas pražysta, jai prireikia trupučio tavegilio. 

Bet vadeliotojai turi pačių įvairiausių pageidavimų. Jie domisi amfeta- 
minu, bet šitai jiems neišdega. Na, kartais pasitaiko, kad aš duodu kokių 
liesinančių žirnelių. Bet tik bandydamas vaistus. Jei imčiau išrašinėti, 
nežinia kur atsidurčiau. Suprantama, migdomųjų ir daugybę libriumo ir 
valiumo. Bet su protu. Toks prakeiktas piliulių daktaras, kaip jie sako, 
tikrai nesu. 

Paskui buvo Kalėdos prieš trejetą metų. Mus aplankė abi mamos. 
Santykiai buvo šiek tiek įtempti, bet nuoširdūs. Tu atnešei padėklą su 
žvakėmis ir kava dainuodama: „Labas rytas, labas rytas, ponai ir po- 
nios“, po to jūs išsiruošėt į mišias. Rytinės Kalėdų mišios mums buvo 
per anksti. Aš kruopščiausi prie glintveino. Pastiprinau. Norėjau, kad 
tetulės turėtų gurkštelėti iki priešpiečių, kad išliktų širdingos dar valan- 
dėlę. Tuomet paskambino Fransesa. | 

Mirė viešbučio svečias. Jis guli savo kambary ir yra miręs, pasakė ji. 
Ji manė, kad jis nusižudęs. Ant naktinio stalelio stovėjo tuščių vaistų 
buteliukų. Vienas iš jų buvo mano paskirtas. 

Pasakiau jai, kad nusiramintų ir palauktų. Aš paskambinsiu už ją į 
policiją ir ligoninę. Bet ji atsisakė. Ji norėjo, kad užvažiuočiau. Aš jai 
paaiškinau, kad tai nėra labai rimta. Galbūt jį dar galima išgelbėti. Mums 
reikia kuo greičiau nutverti greitosios pagalbos automobilį. 

Sėdęs į automobilį ir važiuodamas link Estersundo, supratau, kad 
mudu su Fransesa tapom artimi viens kitam. Aš ja pasitikėjau. Buvau 
visiškai tikras, kad jo nebeįmanoma išgelbėti. Ji dalykiška. Man nerei- 
kėjo šitaip elgtis. Bet aš ja pasitikėjau. 

Jis atsigulė savo kambary dieną prieš Kūčias, iškabinęs lentelę „PRA- 
ŠOM NETRUKDYTI!“ Kai ši tebekabėjo Kalėdų rytą, pamaniusi, kad 
jis pamiršo, ji pasibeldė. Ketino jam atnešti kavos į lovą. Viešbuty buvo 
šeši klientai. Tik tas ir dar du buvo nuolatiniai. Per Kalėdas budėjo 
Fransesos viešbutis. Vienas viešbutis laikomas atdaras, o kiti persiunčia 
į jį klientus. 

Kambary buvo šalta ir tvyrojo blogas kvapas. Jis išties buvo miręs, ir 
seniai. Liesas kūnas. Puošni pižama. Viskas atrodė kruopščiai apgalvo- 
ta. Jis norėjo viską atlikti dailiai. Bet jis buvo prisitaupęs vaistų, kurie 
negarantavo gražaus užmigimo. Jis vėmė ir galiausiai nebepajėgė pasi- 
lenkti, kad atsikratytų vėmalų. Oda buvo pilkšva. Patalynė ir čiužinys 
persigėrę šlapimu. 

Seniai buvau matęs užsigulėjusį lavoną. Prisiminiau savo pirmuosius 
numirėlius Upsalos prozektoriume ir įsiutau, kad Fransesa turėjo šitai 
pamatyti. Lyg ji būtų patyrusi kažką žiauraus. Ne iš jo. Ne iš mažo 
išblyškusio, rūpesčių apsėsto lošėjo - profesionalo ar pusiau profesio- 

nalo, — kuris įsėlino čia su savo naujai pirkta pižama Kūčių išvakarėse. 
Juk jis nieko neišmanė apie mirtį. 

Ant stalo šalia lovos stovėjo buteliukai nuo anafranilio ir triptizolio. 
Man sugedo nuotaika, pamačius ant vieno buteliuko etiketę su mano 
receptu. Bet kartu džiaugiausi, kad jis tik vienas. 

Fransesa turėjo pageidavimą. Ji jau buvo parengusi planą, kai man 
paskambino. Arklininkai prietaringi, pasakė ji. Labiau už kitus. Po šio 
įvykio niekad nesulauksiu savo nuolatinių klientų. Tuometviskam galas. 
Trenerių, žirgų savininkų, stambių lošėjų ir tų nervingų pusiau profesio- 
nalų. Vadeliotojų. Su jais blogiausia. Nė vienas iš jų daugiau čia neap- 
sigyvens. Jis buvo padorus, bet nesuprato, ką padarė man čia 
atsiguldamas. Man rodos, kad tuomet daugiausia galvojama apie save. 

Ji paprasčiausiai norėjo, kad mes iškeltume klientus į kitą viešbutį, 
prieš pakviesdami policiją ir greitąją pagalbą. Tuomet bent jau būtų 
įmanoma, kad nepaaiškės nelaimę atsitikus „Brikelėj“. Ji buvo sumaniusi 
ir kaip tas turėtų vykti. 

Mes pareiškėme, kad ji pasikvietė mane dėl skausmų. Aš jai nustačiau 
inkstų akmenligės priepuolį ir paskambinau jos pažįstamam viešbučio 
savininkui. Laimė, jis nebuvo išvažiavęs. Nors aš manau, kad ji tai žinojo. 
Fransesa buvo išblyškusi ir labai ryžtinga. 

Jis perėmė jos klientus, bet juk negalėjom jų išsyk iškelti. Mes laukėm 
visą Kalėdų dieną. Tau aš pasakiau, kad žmogus bandė nusižudyti ir aš 
turįs pasilikti, kol išsiaiškinsiu, kaip tas įvyko. Aš pasiutusiai bijojau, kad 
tu nepaskambintum į ligoninę ir nepasiteirautum manęs. Fransesa gu- 
lėjo savo kambary, niekam nesirodydama. 

Kai išsikraustė paskutinis klientas, buvo aštunta vakaro. Tuomet 
sustojau prie to kambario ketindamas įeiti. Turėjau apsimesti, kad esu 
priverstas jį sutrukdyti pranešdamas, jog jis turįs persikelti į kitą viešbutį. 
O paskui neva atrasti jį. Tai buvo bjauru. Ir dabar kambary buvo dar 
šalčiau. 

Atvykus policijai, Fransesa turėjo atrodyti kenčianti nuo skausmų. 
Tai buvo sudėtinga ir velniškai nemalonu. Aš niekad nebuvau pakliuvęs 
į tokią padėtį. Jaučiausi, lyg būtume jį nužudę. Jis buvo toks beviltiškai 
šaltas, išties sušalęs, kai jie įėjo. Prieš atsiguldamas jis, matyt, išjungė 
radiatorių. Gal bijojo, kad prabėgs daug laiko, kol ji pasibels? 

To mes nežinojom. Tam tikra prasme, matyt, jis buvo rūpestingas. 
Taigi vėliau turėjau važiuoti namo. Bet nepajėgiau. Nemanau, kad 
Fransesa būtų įstengusi pasilikti viena tuščiam viešbuty. 

Aš tau turbūt pasakiau maždaug taip: kad aš nepajėgiu. Kad esu 
sukrėstas to, kas įvyko. Pacientas mirė. Aš pernakvosiu. 

Abejoju, ar tu nepamanei, kad aš pasprukau nuo Kalėdų šventimo ir 
mamų. 

Mus užgriuvo alkis. Tiesiogine prasme. Ji išėmė silkės, papjaustė 
kumpio. Išlenkėm po taurelę degtinės. Sutaršėm storas riekes duonos. 
Prisimenu, kad ji buvo su tvirta saldžia pluta. Tepėm sviesto. Viskas 
buvo skanu. Pilsneris. Veršienos drebučiai. Kepeninė dešra, kurios jai 
buvo atnešęs vienas svečių. 

Ji stipriai kvepėjo. Ne bjauriai, bet stipriai. Tie ilgi garbanoti rausvai 
juodi plaukai krito jai ant pečių. Ji juos dažo su chna. Kai jie paauga, 
prie šaknų matyti pražilę. Krūmelis ant pilvo tamsiai rudas. Tai tikras 
krūmas. Ji vis dar vilkėjo chalatą. Šito negalima tau pasakoti. Aš to ir 
nedarau. Tik ieškau žodžių. 

Mūsų linksmumui. Mūsų alkiui. 

Ji buvo nenusiskutusi kojų. Greičiausiai todėl, kad buvo žiema ir ji 
dažniausiai nešiodavo ilgas kelnes arba gana storas kojines. Po delnu 
jautėsi šiurkštuma. Iki pat kelių. Toliau ji buvo minkšta, balta. Paskui 
vėl šiurkšti. Garbanota. Kvepianti. Ten apačioj mes buvom apžėlę it du 
gauruoti žvėrys. Kurie trynėsi viens į kitą, mandagiai, kaip įprasta 
žvėrims. 

Jos užpakalis ilgas ir kriaušės formos. Kojos ilgos su ryškiais raume- 
nim ir gyslom. Pilvas išsigaubęs. Stuburo vaga nusileidžia iki tamsaus 
griovelio tarp šlaunų. Aš norėjau ten pakliūti kaip ir visur kitur. Iš tikrųjų 
visada. 

Bet mes ir toliau gyvenam saikingai, kaip ir reikia gyventi. Apskai- 
čiuotai. Daugiausia žodžiais. Bet tos valandos nebuvo žodžiai. 

Galiausiai nutrūko ryšys tarp tavęs ir manęs. 


Galimas daiktas, aš suklydau. O gal ir ne. Nežinau. 


Moterys ilgai nepasiliko. Praėjo kokia diena, kol jis pastebėjo, kad jos 
pranykusios. Jis buvo izoliuotas su savo skaudama pėda. Pro langą matė 
tik sruvenantį vandenį ir mirgančius lapus. Moterų balsai dingo. Kaip 
paukščių. Kada? 

Sidabrinis lapinas kartais sušmėžuodavo anapus upės. Jis vaikščiojo 
su šautuvu. Protarpiais pasigirsdavo duslūs šratinio šautuvo pykštelėji- 
mai. Vadinasi, jis šaudė jerubes. Šaudė perėjimo metu. Labai jam ten. 
Kaip Pekai. 

Peka visad juokdavosi iš Gudrunos pamokslų. Bet iš tikrųjų ir jai 
nerūpėjo medžioklės terminai. Ji tik norėjo, kad juos gerbtų. Kad būtų 
kaip žmonės, sakydavo ji. Pastaraisiais metais Juhanas pradėjo suprasti, 
ką jai tas reiškia. Ji kovėsi. Medžioklės terminai. Marškinių persivilki- 
mas. Jokių šunų virtuvėj. Tai turėjo būti kaip Biuvongeno privačiam 
name. Arba greičiau kaip Estersundo. 

Veinė nušovė plėšrųjį paukštį. Galėjo puikiausiai šitai bet kada pa- 
daryti. Tačiau ir jis ten įsimaišė, prilupo vokietį. Tąsyk jie vos neperženi- 
gė ribų. Broliai sučiupo vokietį prie Riobeko upės. Atidarę bagažinę, 
rado tris sušaldytus paukščius. Du suopius ir balinę pelėdą. Kažkas 
turėjo juos jam pristatyti, bet to žmogaus jie nerado. Jie partrenkė 
vokietį ne vieną kartą. Kol jis liko ten gulėti paslikas. 

Pastorius jį aptiko slėptuvėj nuo vėjo prie upės. Iš visų Žmonių būtent 
pastorius. Veinė iš to irgi juokėsi. Nors jis pats buvo tik penkiolikos 
metų, kai tas atsitiko, ir negalėjo prisidėti itin dideliu įnašu. Jie vadino 
jį pikčiurna pastoriuku. Bet vokietis, žinoma, jų neįdavė. Proto jam dar 
užteko. Vokietis išgulėjo klebonijoj keletą dienų. 

Anksčiau diakonui niekad nerūpėdavo žvejyba. Jo laikais meškerio- 
davo klebonij oje kas tik nori ir įleisdavo tinklus, kai niekas nematydavo. 
Paskui atsirado naujas, ėmė ir žvejoti, ir nuolat bastytis po lauką. Jis 
įsitaisė valtį ir pasistatė ją viršuj prie Baltupės. Peka su Veine vieną 

vakarą ten žvejojo su lenta. Staiga išdygo pastorpalaikis ir ėmė priekaiš- 
tauti plonu balseliu. 

Jis pradėjo renginius, kuriuos pats vadino pamaldomis miške, ir į juos 
pasikviesdavo Žmonių, turėjusių papasakoti, kaip bendrovė purškia 
mišką ir plynai jį kerta. Kad jis pats nuolat bastysis po lauką, niekas 
netikėjo. Visa, kas nebuvo miestas arba uždara patalpa, jis vadino 
gamta. 

Jis bėga per potvynį, sakydavo seniai. Jis išmoko prasibrauti pro 
karklynus ir šokinėdavo tarp bebrų olų nenusilauždamas kojos. 

Bet kad jis ims triukšmauti dėl žvejybos, niekas nesitikėjo, ir todėl 
valtis pradingo. Jis iškabino skelbimus trijuose kaimuose: prie Baltupės 
pavogta VALTIS, žalios spalvos. Tuomet žmonės žinojo. Suprato ir kas 
pasistengė. Gudruna rūgo, bet Torstenas neturėjo nieko prieš, nes 
pastorpalaikis atūžė tuo juokingu automobiliu, įėjo tiesiai į virtuvę ir 
pareiškė jam žinąs, kad Brandbergai išpila panaudotus tepalus į Juodu- 
pę. Tada vos nekilo pragaras. Bet, pastoriaus laimė, virtuvė buvo pilna 
žmonių. 

Taip Juhanas papasakojo Juljai. Jis visai neketino šito daryti. Bet 
izoliuotas dėl pėdos, jis visą laiką mąstė apie Gudruną su Torstenu ir 
brolius. 

Gulėti kurapkidėj buvo liūdna. Jis šlapinosi į skardinę nuo kavos, ten 
atlikinėjo ir kitus reikalus. Gavo pilti pro langą, į upės vandenį. Juk 
negalėjo reikalauti, kad ji bėgiotų su jo naktipuodžiu. Bet antrą dieną 
jis išėjo į lauką. Ji davė jam pasiremti seną puošnią kelioninę lazdą. 
Lauke šlapintis buvo kiek geriau. Be to, jis galėjo nusiprausti upėje. 
Dabar jam nėr ko bijoti, kad jį pamatys, pasakė ji. Sidabrinis lapinas irgi 
išsinešdino. 

Jie buvo vieni. Tačiau nebuvo nė kalbos, kad Juhanas turėtų persikelti 
į namą. Atrodė, kad jis jai atsibodo, bent jau dienomis. Ten viršuj ji 
kažkuo užsiiminėjo. Rašė ir skaitė. Jis buvo kvailys, Išsiplepėjęs apie 
Gudruną su Torstenu. Visa tai skambėjo taip įprastai. Jis suprato, kad 
ji laiko jį samiu. Žinoma, ji sakė „lapis“. Juk jis pareiškė esąs tikras samis 
ir papasakojo apie vyrą motorinėse rogėse. Bet dabar ji tarytum nustojo 
domėtis. 

Dieną jis nuobodžiaudavo ir daug miegojo. Jis irgi buvo pavargęs. Ji 
mėgo linksmintis naktį. Jis gaudavo tiek maisto, kiek norėdavo, ir 
svarstė, kiek jos ten yra prisinešusios. Ji gulėdavo su juo naktį, bet 
daugiau nebepasakojo apie girias ar Keliautoją ir moteris. Tai buvo 
vaikiška, bet jis mielai būtų leidęs jai tęsti. Tuomet ji būdavo kitokia. Ji 
buvo jam meilesnė, kai pasakodavo apie miškus ir naktimis blyksinčius 

laužus kirtimuose. Naktys buvo tamsios, šiltos. Moterys slapstėsi nuo 
Keliautojo, tamsus lapuočių miškas buvo pilnas juoko, kuris klegėjo it 
paukščių balsai. Nors paukščiai seniai miegojo tose vasaros sutemose, 
kurios buvo Europa. Tai, kas dar nesivadino Europa, kas buvo lapai, 
sraunios upės ir miškais apaugę kalnai. 

Užtat ji iškvotė jį apie Torsteną su Gudruna. Galbūt neiškvotė, nes iš 
tikrųjų ji nieko neklausinėjo. Bet ji klausėsi. 

— Tu turi Edipo kompleksą, - pasakė ji vieną vakarą. - Ar Žinai, kas tai? 

— Kai nemėgsti savo tėtušio. 

— Tu nori užmušti tėtį Torsteną ir atsigulti su mama Gudruna, - 
pasakė ji. Tuomet jis jai smogė. Smogė į veidą. Delnu pajuto jos minkštą 
veidą. Ir skruostikaulį. | 

Paskui jis to negalėjo suprasti. Neišmanė, kaip atšaukti savo poelgį. 
Rodės, nieko neįvyko. Tik susapnavo košmarą. 

Jų nuotaika buvo apsiblaususi. Buvo neblaivūs ir pavargę. Ji - visiškai 
išblyškusi. Ir tada ji šitai pasakė. Tai buvo per šiurkštu. Lyg būtų išpešusi 
kokią pornografinę istoriją. Bet vos smogęs, tik po akimirksnio, kai ji 
sėdėjo nuleidusi galvą, o skruostas, iš pradžių užsiplieskęs, paskui liko 
dryžuotas nuo smūgio, jis suprato, kad ji kalbėjo, kaip buvo įpratusi. 
Ironiškai. Įžūliai, bet nerimtai. Ji neketino pasakyti, kad jis nori atsigulti 
su Gudruna ir kad jis apie tai svajoja. Ji turėjo galvoj ką kita, taip 
juokinga, jog neverta ir ieškoti kokios nors prasmės. Ir jis jai sudavė. Lyg 
kokia mašinos dalis. Lyg įsibėgėjęs stūmoklis. Ne - jis susapnavo. 

— Tu tokio tipo, šiaip ar taip. 

Jos burna buvo prasižiojusi, ji neatitraukė nuo jo akių. Atrodė taip 
kaip sėdėdama ant jo. | 

— Torsteno sūnus, - pasakė ji. 

Tada jis suprato, kad turi žūtbūt išsidanginti. 


Antradienį prieš aštuonias paskambino Vemdalis ir pranešė, kad atsių- 
siąs Žmogų paimti Birgerio aulinių. Bet du policininkai jau laukė. Okė, 
matyt, apie juos nežinojo. Jie norėjo kur kas daugiau nei aulinių. Jie 
apatinukes bei frotinius rankšluosčius. Baigę suvertė drabužių krūvą ant 
virtuvės stalo. Birgeriui tai atrodė klaida, be to, šlykšti. Tai buvo nešva- 
rūs žvejo drabužiai, kuriuos jis susipurvino vasarvidžio dieną. Pamautės 
dėmėtos nuo vos jo neištikusios nelaimės įvažiuojant į Juoduosius 
Vandenis. Jie apgraibė jo žalių kelnių kišenes ir aptiko daugybę mėtinių 
tąsiukų popierėlių. Tuomet jį užplūdo smarkus pyktis. Pajuto jį it kraujo 
sąstovį galvoje ir trumpą stiprų skausmą. Migrenos priepuolį, kuris taip 
ir neužėjo. 

Vienas jų atidarė skalbimo mašiną ir apčiuopė cilindrą. Antrasis 
iškrapštė groteles virš nutekamojo vamzdžio. Jis pasinaudojo aštraus 
kastuvėlio kotu. Paskui kastuvėlį apsuko ir ėmė semti dumblą iš pamaz- 
gų skylės į plastmasinę dėžę. 

Jie pareikalavo jo peilio. Šis tebekabėjo prie diržo. Tai buvo vaikiškas 
peilis, Barbru pirmasis. Bet ji niekad netapo žveje. Peilio viršus buvo 
išvagotas gilių įrantų. Galbūt manyta, kad juo skus ešerius. 

Jie paklausė, ar jis neturi daugiau peilių. Atsakęs, ką po velnių jie 
maną, jis atplėšė dėžes ir išėmė peilius. Moros peilius juodos plastmasės 
kriaunomis. Kai kurie buvo ištepti dažais ir užlenktais ašmenimis. Tomo 
japonišką žūklės peilį medinėse makštyse. Šios buvo išbrinkusios, ir jie 
negalėjo ištraukti ilgos plonos geležtės. Dar buvo mažas moteriškas 
peiliukas, kurį Tomas vadino lapių peiliu. Tai - suvenyras iš pietų, su 
kriaunomis, aptrauktomis šiaurinių elnių oda. 

— Dabar prašom aulinius. 

— Aš neturiu jokių „Trijų bokštų“ aulinių, - pasakė jis. Tad vargu ar 
čia galėtų kilti koks nesusipratimas. Jie pareikalavo daugiau aulinių, ir 
supykęs jis atnešė keletą porų iš garažo ir pašiūrės. Suplyšusius, lopytus 

aulinius. Plastmasinius aulinius, susproginėjusius nuo šalčio. Jis su To- 
mu avėjo juos pasikeisdami. Jie nešiojo to paties numerio. Policininkai 
šio fakto nekomentavo, tik pasirūpino auliniais, sunumeruodami ant 
lapelių. Jis gavo lipti į viršutinį aukštą savo medžioklinių peilių. Jie 
nusekė jam įkandin, klaidžiodami akimis nuo vieno daikto prie kito. Jie 
išvydo ginklų spintą ir vietą, kur laikomi seni ginklai. Išsinešė visus jo 
peilius. 


Jis pavėlavo į priimamąjį keturiasdešimt minučių. Mertai tas nepatiko. 
Jis nenorėjo pasakoti, kad pas jį lankėsi policija. Pamanė, jog pasigerins 
jai, po pietų išėjęs nupirkti bandelių prie kavos. Jei turės laiko. 

Priimamuoju rūpinosi Merta. Visi žinojo, kad ji sprendžia, kam skirti 
laiką anksčiau už kitus ir kam reikia ateiti tuoj pat. Ėmęs tarnauti 
Biuvongene, Birgeris iš pradžių jos bijodavo. 

Trečią valandą ji atėjo pranešti, kad jis turįs eiti į policijos nuovadą. 
Jai pavyko tai pasakyti taip, lyg būtų pati nusprendusi. 

Okės nuovadoj nebuvo. Prie jo rašomojo stalo sėdėjo visiškai nepa- 
žįstamas Žmogus, vyresnis už Vemdalį ant kaktos sušukuotais žilstan- 
čiais plaukais. Prie šoninio stalo sėdėjo budintis policininkas su unifor- 
ma ir knibinėjo magnetofoną. 

Vėliau Birgeris negalėjo prisiminti tardymo, tik padrikus sakinius. 
Namo parsirado jau po šešių. Jį kvotė veik tris valandas. 

Tą vakarą nieko nevalgė. Buvo per daug pavargęs ką nors pasigaminti 
ir jautė šleikštulį. Jie įkyrėjo klausimais apie Daną Ulanderį. Apie 
nakvynę. Apie palapinę. Jie puikiai žinojo, kad Barbru palapinės nepa- 
sistatė. 

— Bet tu manei, kad ji pasistatė, ar ne? 

Jis nežinojo, ką manė. Vargu ar galėjai apsigyventi palapinėj taip 
aukštai kalnuose vasarvidį. Dar nebuvo atslūgęs pavasario potvynis. Jis 
pasakė, kad nežinojo ir vis dar nežino, kas per vienas tasai Danas 
Ulanderis. Žilstelėjęs policininkas pareiškė, kad jis klysta. Jie buvo 
susitikę. Ir tam tikra prasme jis turbūt buvo teisus. Nes Ulanderis buvo 
tasai upės gelbėtojas. . 

Ar jis nesijaudinęs dėl jos? Jis prisiminė klausimą, bet atsakymo ne. 
Pervisą tardymą jis galvojo, kad Barbru pateko į keblią padėtį. Ji melavo 
sakydama, jog Ulanderis jos sūnus. Birgeris stengėsi iš paskutiniųjų 
paaiškinti tai buvus tik pokštą. Ji daug vyresnė už Ulanderį. 

Iš kur jis tai žinojo? 

Taip, iš kur jis tai žinojo? Juk buvo matyti. O gal ji sakė? Tai buvo 
toks pokštas... tarp žmonių, kurie... 

Įsimylėję viens kitą? 

Koks paršas! Ir koks žodis! Tarsi iš daugiaserijinio televizijos filmo. 
Koks prakeiktas paršas! 

Ir jis neatsiėmė savo žodžių. Priešingai —- uždavinėjo kankinančius, 
įžūlius, su orumu susijusius klausimus. O Birgeris atsakinėjo. Lyg jį būtų 
apleidusi visa drąsa ir autoritetas. Iš nuovargio. Iš pasibjaurėjimo atkar- 
tojimais ir visą laiką girdimais tais pačiais klausimais. Iki paskutinės 
priekabės. Šią prisiminė. Nes į ją buvo lengva atsakyti. 

Ar buvo kokia nors dingstim palikęs žūklės vietą vasarvidžio naktį? 

Ne. Nebuvo. Visą laiką žvejojo su Oke Vemdaliu. 


Vidurnaktį pabudo. Pro langą krito pilka šviesa. Stiklai buvo aprasoję. 
Jis šitai prisiminė tik vėliau, jau seniai praradęs viltį vėl užmigti; matyt, 
kaupėsi lietus. 


Barbru sakė nenorinti nieko imti iš namų, kol juose gyvens Tomas. Jis 
turįs teisę gyventi savo įprastoj aplinkoj. Ji nepasakė „namuose“. Galbūt 
tik jos kalba su Birgeriu skambėdavo dirbtinai. Arba gal tai priklausė ne 
nuo žodžių, o nuo metalinio jų perdavimo: vibruojančios membranos, 
elektra pakrautos materijos. Nuo vasarvidžio šventės jie kalbėdavosi tik 
telefonu. 

Jis įsipareigojo išlaikyti Tomo namus tokius, kokie jie buvo prieš jai 
išsikraustant. Šeštadienį po pietų tvarkydavosi. Parnešdavo nupirkęs 
gėlių. Neturėjo noro išeiti pasiskinti. Tas atima tiek daug laiko ir atro- 
dytų per daug patetiškai. 

Bendrajam kambary merkdavo tik baltas gėles arba ir žalius lapus bei 
žoles į stiklo vazas. Nupirko baltą ciklameną, bet šis sunyko. Nugėrė, 
sakė pagalbininkė, kuri dabar ateidavo tvarkyti. Ilgainiui jis ėmė nebe- 
spėti pats tvarkytis. Tomas visad surasdavo priežasčių, kad nereikėtų 
padėti. Birgeris turėjo pamėginti nudažyti visus namo drožinius, iki 
užeis rudens lietūs, ir manė nepajėgsiąs rūpintis namais vienas. Nors ir 
priešinosi tam. Visad priešinosi, bet niekad apie tai nekalbėjo ir netgi 
per daug nesuko sau galvos, kai Barbru nusisamdė pagalbininkę 
tvarkytis. | 

Tai išties buvo taip paprasta. Jis geidė ramybės. Kažkur širdy norėjo 
likti visiškai vienas su savim. Negirdėti jokių komentarų. Jokių svetimų 
žvilgsnių. Nė menkiausių kalbų, kaip įsitaisęs daktaras. 

Siaip ar taip, jam teko samdytis ruošos pagalbininkę, bet rezultatas 
buvo kitoks, nei tikėjosi. Taknodama su dulkių siurbliu ir įvairiais 
skudurais, ji kažką pakeitė. Galbūt kvapą? Ji mirkydavo skudurus che- 
mikaluose. Matyt, vartojo kitokias priemones nei Barbru. O kai kurios 
medžiagos buvo neatsparios vandeniui, tą suprato net jis. Jis žvelgė į 


jautrias, tarsi šilkines beržo plokštumas svarstydamas, ar jos nesusilp- 
nėjo. 

Jis norėjo išsaugoti kambarių grožį, bent jau didžiojo bendrojo kam- 
bario savotišką blyškų, veik perregimą grožį. Stikliniai paukščiai lange, 
jų plevenantys judesiai einant grindlentėmis, kurios buvo šimto pen- 
kiasdešimties metų, bet sveikos ir nugludintos iki matinio blizgesio. 

Jis sužinojo, kad stiklą sunku išlaikyti švarų. Staiga jis pamatė Italos 
vazas, dėmėtas nuo vandens ir su kalkių apnašom. Pagalbininkė sudaužė 
lange vieną taurelių su riesta kojyte. Ji sušlavė šukes ant laikraščio, 
pridėjusi neįmanomai suregztą paaiškinimą. Ji turėjo suprasti, kad jos 
brangios, nes kitą kartą jiems susitikus pasakė: 

— Šiaip ar taip, joks žmogus turbūt negalėtų iš jų gerti. 

Jam nepraslydo pro ausis, kad jos balsas suskambo itin priešiškai. 
Septynios taurelės buvo išriestos it gėlės, besistiebiančios į saulę. 

— Ne, iš jų negalima gerti, - pasakė jis, susivokęs, kad jis jos bijo. 


Į namus daugiau niekas nebeužeidavo. Jis žmonių nesikviesdavo. Bet 
niekas nė prabėgom neužšokdavo. Jis džiaugėsi likęs ramybėj, nes buvo 
užsiėmęs medinių užraitų gludinimu ir dažymu, manydamas, kad šie 
suteikia didžiajam namui savitumą. 

Galbūt jis tikėjosi, kad kas paskambins ir pavaišins jį. Bet visi tie 
žmonės buvo Barbru draugai, nors jis niekad apie tai nepagalvojo. Jis 
pats neturėjo laiko įsigyti savų. Nė vienas jų nepaskambino pasiteirauti, 
kaip jam sekasi. Gal jie stojo jos pusėn? Bet tuomet kodėl prieš jį? Jis 
buvo kaltas. Bet apie tai jie negalėjo Žinoti. 

Jis džiaugėsi gavęs ramiai dažyti, bet ilgainiui negalėjo nepastebėti, 
kad jo gyvenimas krinka. Jis mąstė apie tyžtančią mėsą. Kažką pilkšvai 
balta. Pamerktą menkę. Beprotiškas, seniai neatstojąs vaizdas. 

Šiaip ar taip, jis gaminosi valgį. Šitai jis sau pasižadėjo ir laikėsi. 

Kaimynų neaplankydavo. Jie bendrai prenumeravo spaudą Estersun- 
do pašte, bet jis neturėjo laiko nueiti jos atsiimti. Tą visad darydavo 
Barbru. Jis perskaitydavo laikraščius priimamajame, tad ilgokai nepa- 
galvojo, kad kaimynai jų neatneša. Iš tikrųjų jie niekad ir neatnešdavo. 

Vieną vakarą prie kiosko jis susitiko Karlą Okę. Šis be jokios į įžangos 
paprašė, kad jis perimtų teisę į linus. Iš pradžių Birgeris nesusigaudė, 
apie ką jis kalba. Bet paskui prisiminė, jog Barbru pasiskolino ar išsi- 
nuomojo gabalą žemės ir pasamdė kaimyną jį suarti ir išakėti. Žemę 
apsėjo linais. Vakare sutemus Birgeris išsikrutino iš namų ir susirado 
lauką. Tasai mėlynuote mėlynavo nuo žiedų. Toks vaizdas gali užimti 
kvapą, pasakė jis Karlui Okei vėliau. Bet nei jis, nei Birgita, regis, 
nesuprato jį turėjus omeny grožį. Jie sėdėjo savo virtuvėje prie stalo ir 
pageidavo, kad jis nuimtų linus. Jis pasakė taip, kaip buvo: nežinąs, ką 

su jais daryti. Tai buvo Barbru sumanymas. Drauge su kraštotyros 
draugija, jo galva. 

— Gal galėtum juos nupjauti, - pasakė jis. - Arba užarti. 

Karlas Okė atrodė taip keistai, kad Birgeris pridūrė: 

— Žinoma, tau bus užmokėta. 

Kažkodėl Karlui Okei tas sukėlė pyktį. O gal tai buvo tik dingstis išlieti 
seniai susikaupusią pagiežą? 

— Užmokėta. Negi manai, kad taip įvesi tvarką? Linai — velniška 
piktžolė. Užart neužarsi. Išbirs sėklos ir vėl sudygs. 

— Na, aš nežinau, - netvirtai ištarė Birgeris. 

— Apie tai reikėjo pagalvoti, kai sėjot. 

Aš nesėjau, norėjo jis pasakyti. Aš nieko neišmanau apie linus. Jis 
išėjo palikęs Karlą Okę su Birgita. Linktelėjo atsisveikindamas, apsime- 
tęs, kad skuba. Aš turiu tai apmąstyti, pamanė. Čia kažkas keista. 
Priešiška. 

Prisiminė Barbru išpuolius prieš kaimynus po persileidimo. Tąsyk ir 
jis pats sirgo gripu. Sniegas dribo visą sausį. Ji ko nenusibaigė bekasda- 
ma. Karlas Okė kaip visad praskyrė kelią sniego valytuvu. Taip buvo 
sutarta, ir jis buvo už tai sumokėjęs. Bet per šias tris savaites jis nė karto 
nepasisiūlė nukasti tako iki priebučio rankomis. Jis juokėsi iš Barbru. 
Šaipėsi, sakė ji. Dabar gali stvertis darbo. Dabar pajutai skonį, ką? 

Jei ji buvo teisi? Ji vaikštinėjo čia namie ir greičiausiai atremdavo jų 
priešiškumo smūgius. Pavydą gyvenimo, kuris jiems rodės malonus, nes 
buvo laisvas nuo fizinio darbo. Birgerio tarnybos tvirtumo. Jo algos. Jam 
dingtelėjo į galvą, kad jie turi žinoti, kiek jis uždirba. Kartą jis nugirdo 
komentarą. Sis praslydo pro ausis, bet jis prisiminė pamanęs: tai parem- 
ta mokesčių inspekcijos žiniomis. Skaičius išties teisingas. 

Kai kas visko pertekę, metė Karlo Okės tėvas, kai jis.stovėjo bulvių 
lauke ir kasė, o Barbru ėjo pro šalį. Tuomet ji sėdėjo prie landstingo 
gobeleno, mėlynių, apibertų herbicidais (nors tai turbūt tiesiogiai nebu- 
vo matyti ant padidintų mėlynai rasotų gobeleno uogų), ir jos darbo 
dienos slinko absurdiškai. 

Jie turėjo žinoti, kad jis trankėsi it kvailys po savo didelę apylinkę. 
Buvo prieinamas kiaurą parą. Dažnai išdžiūvusia gerkle nuo miego 
trūkumo ir nerimo dėl galimos diagnostinės klaidos. Miegodavo kaip 
kiškis. Niekad nesitikėdavo tikrų laisvadienių ar visuotinių atostogų. Ir 
še tau: kai kas visko pertekę! 

Ir jis pats taip manė. Savo negrabiais juokais, kurie buvo ne kas kita 
kaip pavydo protrūkis, jie pataikydavo į neramią sąžinę. Pataikydavo į 
sąžinę, kurios jis nepageidavo. Neturėjo tam jokios dingsties. 

Jis užmiršo linus. Ne, neužmiršo. Jis liovėsi apie juos galvojęs. Juk 
pasiūlė Karlui Okei pinigų, kad juos nuimtų. Buvo laisvas nuo jų ir išties 
niekad su jais ir neprasidėjęs. 

Supratęs greit priartėsiąs prie būsenos, kurią kitiems juokais diagno- 
zuotų kaip paranoją, nusprendė pasikviesti pietums svečių. Paskambino 
Okei. Tai turėjo seniai padaryti. Keista nieko nežinoti ir neišgirsti iš 
policijos po intensyvaus tardymo. Vienu metu jam tiek susimaišė protas, 
kad pagalvojo, jog jie įtaria jį nuėjus ir suvarius peilį per brezentą prie 
Loberono. Manydamas, kad ten guli Barbru su Ulanderiu. Po to apsi- 
ramino. Taigi paskambino Okei ir pasakė ketinąs išsiimti iš šaldiklio 
briedienos nugarinės. 

— Ačiū tau, - atsakė Okė, - bet šiuo metu negaliu. — Jo balsas 
suskambo it medinis. 

Jam leido net pasirinkti dieną. Bet jis nenorėjo ateiti. 

Paskui Birgerį apėmė tokia stipri savigaila, kad jis negalėjo iš to net 
pasijuokti. Jo mintys buvo padrikusios, vis dėlto maniakiškos. 

Jos sukosi apie kaimynus, ruošos pagalbininkę (ji metė darbą, nieko 
nepaaiškinusi) ir Okę Vemdalį. Jis galvojo, kad nepasikeitė tik Merta. 
Bet ji niekad nebuvo itin draugiška. Jis gromuliojo mintyse visus kaimy- 
nų iškvietimus pas ligonius, už kuriuos neėmė mokesčio, vaistus, palik- 
tus jiems iš savų atsargų. Pašėlusiai ilgėjosi Barbru. Nebūtų padėjusi ir 
išvyka į Estersundą susitikti su Fransesa. Tai buvo kitas pasaulis. Ji 
nesuprastų, kokie svarbūs jį supantys įvykiai. Jie skambėtų it smulkme- 
nos. Laikraščių pristatymas. Peržydėjęs linų laukas. Darbą metanti 
ruošos pagalbininkė. 

Jis skambino Barbru mamai ir broliams ir galiausiai nutvėrė ją pačią. 
Kalbant su ja, jį ištiko savotiškas spazminis dusulys. Jos balsas buvo toks 
žemas ir intensyvus. Tai buvo tamsus balsas, visados toks. Tamsus kaip 
plaukai, akys ir melsvai ruda akių vokų oda. Kaip duobutės, matomos 
giliai paslėpsniuose, jai praskėtus kojas. 

Kai mėšlungis krūtinėje atlėgo, jis ėmė kratytis nuo kūkčiojimo. Ji 
pradėjo šaukti į ragelį, nesuprasdama, kad jis pravirko. Jis pats to gerai 
nesuvokė. Prašė ją pareiti namo. Paskui jis negalėjo suprasti, kaip prašė 
ir kaip apsiverkė. Bet ji parsirado. 

Tai buvo nerealios dienos, kurias jis vėliau prisiminė lyg kelias prask- 
riejusias valandas. Pirmą vakarą jis per daug išgėrė per pietus ir ypač po 
jų. Pabudo vienas prieš televizorių viršutiniam vestibiuly, o miegamojo 
durys buvo užrakintos. 

Jie dar nebuvo pasakę nė žodžio apie tai, kas įvyko. Ji tvarkė kamba- 
rius, ir jis mėgino paaiškinti, kas atsitiko vazoninėms gėlėms. Vakare ji 

panoro, kad jie atsisėstų bendrajam kambary. Ji pradėjo kalbėti su juo, 
ir jis atpažino veik visas jos šnekas, išsakytas tą beviltišką ankstyvą 
pavasarį. Ji visą laiką kalbėjo apie žmones, kuriems pritarė, žmones, 
nebenorinčius gyventi šiomis sąlygomis. 

Kokiomis sąlygomis? Ir kodėl ji sakė žmonės? Jis vardu Ulanderis. 

Birgeris išgėrė taurelę viskio, ir ji gana griežtai pareikalavo, kad jis ją 
išklausytų. Tai reiškė: šį vakarą tu neužmigsi. Jis paniuro, bet stengėsi 
iš paskutiniųjų. Jai prakalbėjus kone valandą, suskambo telefonas. 
Skambino vidurinės ausies uždegimu sergančio berniuko mama. Po 
pietų jie lankėsi jo priimamajame. Dabar vaikas išspjovė peniciliną. Jis 
paaiškino, ką ji turinti daryti. Įvyko dar keletas pokalbių, kol ji sugirdė 
jam reikiamą dozę. 

Barbru pareiškė, kad jis neturėtų leisti jiems vakarais skambinti į 
namus, ir jis atsakė neleidžiąs. Bet jie vis tiek skambina. Tada ji užlipo 
viršun ir atsigulė. 

Kitą vakarą buvo nusiteikusi ryžtingai. Dabar ji norėjo, kad jie išsisa- 
kytų viską. Jis mažumėlę baiminosi ir prašė jos nepykti, jei suskambės 
telefonas. 

— To nebus, - pasakė ji. 

Jis nesuprato, ką ji turi omeny. Kad kartais neįsipiltų viskio, jis 
užplikino kavos. Ji laukė keistai susijaudinusi ir kavos negėrė. Paskui 
ėmė kalbėti ir galiausiai apsiverkė. Jis pasijuto visiškas bejėgis. Nesu- 
mojo nei ką atsakyti, nei ką ištarti. Galva buvo visiškai tuščia. 

Ji kalbėjo ir verkė, kol ją ėmė tampyti traukuliai. Bet jis nežinojo, ar 
ji siekia kokio nors tikslo visais šiais plepalais apie vienatvę, tylą ir jo 
abejingumą. | 

Ji pareiškė, kad netgi jo impotencija atsiradusi iš abejingumo. Jam 
kone palengvėjo, kad ji laiko jį impotentu. Ji pasakė: tam tikras šaltas 
vangus abejingumas, kuris iš tikrųjų esąs politiškas. Ji vartojo tokius 
žodžius kaip „buržuazinis“ ir „ciniškas“, ir jis nemanė turįs kęsti tokias 
nesąmones. Todėl pradėjo jai pasakoti apie savo darbo dienas, keliones 
pas ligonius, eismo nelaimes, savižudybes, sumušimus ir visa kita, ką ji 
ir taip labai gerai žinojo. Jis nesuvokė, kodėl žeminasi su šia litanija. Jis 
nesuprato, kaip tai įvyko, bet jie užlipo į viršutinį aukštą. Atsigulusi ant 
grindų vonios kambary, ji ėmė delnais muštis sau per veidą. 

Pasilenkęs virš pastirusio ir įsitempusio kūno, jis mėgino ją pakelti. 
Juto, kaip ji atšalo begulėdama ant grindų. Ji atstūmė jį rankomis ir 
toliau daužėsi delnais. Jis pasakė norįs jai duoti raminamųjų. Tuomet 
keletą sekundžių smūgiai ir riksmai liovėsi, lyg sustojus mašinai. Balsu, 

kuris suskambo veik normaliai, ji pareiškė, kad jis daugelį metų mėginęs 
ją apsvaiginti tabletėmis. 

Tada jis išėjo iš vonios kambario. Pasiėmęs savo patalynę, ketino 
atsigūlti ant sofos bendrajam kambary. Bet triukšmas viršuje nenurimo. 
Girdėjo jos riksmingą kūkčiojimą ir įsikalbėjo girdįs ir smūgius per 
žandus. Jis išėjo į lauką. 

Lauke buvo šalta ir drėgna. Jis manė, kad įkvėpus nakties oro susi- 
tvarkys kvėpavimas. Tačiau įsiskaudėjo galvą, kibirkščiuojantis skaus- 
mas virš pat akių. Atsisėdo ant laiptų, rankomis užsidengęs galvą, ir 
išgirdo privažiuojant automobilį, žingsnius per žvyrą, bet kad kažkas įėjo 
į sodą suvokė tik pajutęs delną ant savo rankos. 

Tai buvo Merta, užsimetusi lietpaltį ant naktinių baltinių. Ji paklausė, 
kodėl jis nekeliąs ragelio. Prie sienos įvykusi automobilio avarija. Grei- 
toji pagalba iš Estersundo išvykusi prieš penkiolika minučių, ir Ivaras 
Junsonas taksi važiuojąs jai priešais su nukentėjusiuoju. Birgeris turįs 
automobiliu pasitikti Ivarą. Šis bijąs, kad vyriškis nukraujuos, be to, jam 
reikią numalšinti skausmą. Ji nusekė jam įkandin ir jau priemenėj 
išgirdo riksmus. Ji pažvelgė jam tiesiai į akis, ir jis nežinojo, ką pasakyti. 

— Važiuok, - tarė ji. - Aš pasirūpinsiu. 

Kai paryčiais jis parsirado, Merta sėdėjo bendrajam kambary ir spren- 
dė penktadieninį kryžiažodį sename „Ostersunds Posten“. Ji buvo išsi- 
virusi kavos ir susiradusi antklodę apsisupti kojoms. Ji pasakė, kad 
Barbru miega, o telefonas vėl įjungtas į lizdą. 

— Aš nežinojau, kad jis ištrauktas, - tarė Birgeris. 

Kambary dabar buvo visiškai šviesu, ir jis aiškiai matė žilus plaukelius 
Mertos smėlio geltonumo, stipriai chemiškai suraitytuose plaukuose ir 
plaukelius panosėj. Jis dingojosi turįs ką nors pasakyti apie Barbru, bet 
nereikėjo. Merta pareiškė, kad ir daugiau žmonių ištiko psichinė krizė. 

- Šios kvotos varo žmones iš proto. Jos turėtų baigtis. Siaip ar taip, iš 
jų jokios naudos. Geriausia būtų palikti viską ramybėj. Tai per daug 
drasko senas žaizdas. 

Jis nesusigaudė, ar ji iš tikrųjų taip mano. Merta, kurią jis pažinojo 
kaip gana griežtą moralistę, visad turėdavo savo nuomonę. Ji pasižymėjo 
medicinine nuojauta ir organizaciniu talentu, nuo kurio jis tapo priklau- 
somas. Jai išvažiavus, jam dingtelėjo mintis atsisėsti ir apgalvoti, ką ji 
pasakė, lyg tai būtų buvę verta perkratyti. 

Jei bent žinotum, kad tai nepasikartos - kaip tuomet paliktum? Kaip 
gamtinę katastrofą? Nelaimę? Pačios žemės nuošliaužą? Ar šis įvykis 
kada nors išaiškės, net jei jie sučiuptų tą, kuris laikė peilį? 

Jis žinojo, kad dažnai žudikams auka rūpi ne per daugiausiai. O tam, 
kuris ten viršuj prie Loberono laikė ilgą ir aštrų medžioklinį peilį, - ar 
jam dar rūpi? Žudikui. 

Jo mintys buvo padrikos, o jis pats labai pavargęs. Paėmęs antklodę, 
kuria Merta buvo apsisupusi kojas, atsigulė ant sofos. Užmigo gan 
greitai, o kai pabudo, išgirdo Barbru virtuvėj. 

Jo mintys, jausmai buvo ką tik nubudę. Jie buvo švarūs ir be liūdesio. 
Jis geidė, kad ji išsikraustytų ir nebesugrįžtų. Bet nenorėjo to pasakyti. 

Ilgėjosi savo vienatvės ir reguliarių, kurčių dienų. Po priimamojo ir 
gydomojo bei paniurusios Mertos. Dažymo parėjus namo. Alaus skar- 
dinės. „Žinių pasaulio“ ir Goldbergo variacijos. Oro prognozių. „Oster- 
sund Posten“ irgi užsiprenumeruosiu, nutarė jis. Vienas. 


Ji išvažiavo tą pačią dieną, ir prieš išsiskirdami jie nedaug ką pasakė 
viens kitam. Ji nepakomentavo, kaip jis dažo verandą. Greičiausiai ji net 
nepastebėjo, kiek jis pasistūmėjo. 


Negali gyventi pasauly, negyvendamas iš jo. 


Žodžių intonacija galvoje jai sakė, kad jie kilę ne ten. Todėl ji vaikščiojo 
aplink klausinėdama. Petrus atsakė: 

— Jei pasaulį laikai gamta, tuomet taip ir yra. 

Anė pasakė, kad ji nemano, jog pasaulis reiškia gamtą, ir tenorėjusi 
sužinoti, iš kur šie žodžiai. Šito jis nežinojo. Jis nužvelgė ją ilgu žvilgsniu. 
Matyt, pamanė ją ieškant priekabių. 

Ji nežinojo, ar ieško priekabių. Jautėsi gana gerai. Buvo šilta, ir iš 
ganyklų gėlių kilimo dvelkė malonus kvapas. Senoji vedlė avis dabar 
buvo tokia patikli, kad prikišo nosį prie Anės rankos. Ji stovėjo ramiai, 
skleisdama į delną šilumą. Kai ji atrijusi ėmė gromulioti žolės gumulą, 
Anė pajuto jos švelnaus, prisotinto kvapo pūstelėjimą. 

Ne, pasaulis nereiškė gamtos. Bertas, kuris irgi nežinojo, iš kur paimti 
šie žodžiai, bet manė juos girdėjęs, tučtuojau paklausė: 

— Ar nori pasakyti, kad pasaulis - tai visuomenė? 

— Aš nieko nenoriu pasakyti. Tik svarstau, ką tai reiškia. 

— Liaukis, - paprašė Danas vieną vakarą. Jo balsas buvo žemas. Jis 
išties maldavo. Ji pajuto sąžinės priekaištą. 

Kad ir kaip ten būtų, pasaulis buvo pilnas gegutės kukavimo. Ji regėjo 
gegutę. Iš pradžių jai pasirodė, kad ant žemos eglės nutūpė plėšrusis 
paukštis. Iš miško kilo prisotintas puvėsių kvapas, sumišęs su švelnia 
rausvų kankorėžių užuomazgų rūgštele eglišakių galiukuose. Ji pritūpė 
samanose. Tyloje paukštis sukukavo išsiduodamas. 

Anksčiau tikėta, kad pasibaigus vasarai jis pavirstąs Vanagu. Tuomet 
jis kapojąs išskėstais nagais. Tuomet jo snapas būnąs kruvinas. Jis 
kukavo it miško varpelis. Ji tupėjo taip arti, kad matė, kaip su kiekvienu 
kuktelėjimu suvirpa skalūno pilkumo gurklio plunksnos. Jis tupėjo 
suglaudęs sparnus ir išskėtęs juodas su baltom dėmėm uodegos plunk- 
snas. 

Vos jam vėl pakilus, ji apsigręžė ir nuėjo namo link. Pirmąsyk nusi- 
leidusi nuo ganyklos ir eidama palei upelį tarp juodai apkerpėjusių 
medžių, ji išsigando vidury žingsnio. Ne kokio nors garso. Ją apėmė 
vidinė baimė. Šaltai ir nepalenkiamai įspėjo instinktas, kurį esant ank- 
sčiau nė nenutuokė. Ji tučtuojau apsigręžė ir pasileido atgal. Pribėgusi 
malkinę, atsisėdo prie sienos, kad nepamatytų vaikai. Ten sėdėjo, kol 
kvėpavimas pasidarė ramus ir tolygus. 

Jie niekad nekalbėdavo apie įvykį prie upės. Du policininkai, užkopę 
visą kelią nuo Striomgreno Trobesių, dar kartą ištardė juos Petraus ir 
Britos troboj. Vaikus išsiuntė laukan į saulėkaitą. 

Petrus vėliau sakė, kad jei jie vėl panoro išgirsti viską iš naujo, 
vadinasi, yra įklimpę tirdami. Bet jis kantriai išdėstęs jiems tą patį, ką 
pasakojęs prie Striomgreno Trobesių. Vėliau jie apie tai daugiau nekal- 
bėjo. 

Taigi atrodė visai įmanoma gyventi negalvojant apie įvykį prie Lobe- 
rono. Tai, kas įvyko, buvo anomalija. Kažkas nepaprasta. Tarytum 
gegutė vieną vienintelį kartą iš tikrųjų būtų pavirtusi vanagu. 

Petrus manė, kad nereikėtų pasikliauti tuo vieninteliu atveju. Tik 
vakariniai laikraščiai atranda netipiškus reiškinius. Bet Anė svarstė, ar 
anomalija negalėtų būti pirminė priežastis daugybės reiškinių, priskiria- 
mų prie įprastinių - gamtoj, kaip tai vadina Petrus. Pavyzdžiui, mutaci- 
jos, pasakė ji, jiems įsispoksojus į ją. Ji susilaukė lengvo priekaišto, kam 
suintelektualina savo problemas, ir šūktelėjo: mano problemas! Tą 
pačią akimirką Danas pasilenkė prie savo nunešiotų riestanosių batų, ir 
ji nujautė, kad jis vos sulaiko juoką. Ir vėl ji pajuto smagumą, sumišusį 
su geiduliu, darėsi veik neįmanoma ramiai sėdėti ir klausytis vakarinio 
nagrinėjimo ir kritikos. Danas kaip paprastai sėdėjo apšviestas stiprių 
saulės spindulių, kurie plūdo pro langą, nuplieksdami pavienius peleni- 
nius jo plaukus. Dabar, jam mėginant paslėpti veidą, ilgi plaukai nugar- 
mėjo grindų link tarsi šviesos srautas. Anė pašėlusiai užsigeidė apžioti 
juos burna. Ne paskui. Dabar. Nieko nelaukiant. 

Bet pirma ji užsirašė vieną dalyką. Išsitraukė užrašų knygelę, vos 
jiems sugrįžus į savo kambarį, nes nenorėjo užmiršti. Audringas ir 
chaotiškas nenuspėjamumas, pagrindęs gamtos kūrybą, turi būti ir pa- 
sauly. Civilizacijoj. Ar pasaulis tikrai yra suskaičiuojamos kultūrinės ir 
ekonominės sanklodos juostos, kaip dabar rašoma? Ar jis toks nepana- 
šus į gamtą, galinčią bet kada išspjauti arbai išmesti iš savo vidurių 
anomalijas? Kurios yra pašėlusios. Ar tam tikra prasme pasaulis nėra 
irgi gamta? 

Praėjo valandėlė. Danas susiėmė plaukus į storą arklio uodegą ir 
perrišo ją medžiaga aptraukta gumine juostele, kurią ji jam padovanojo, 
kad nenudilintų plaukų paprasta gumele. Jo susierzinimą ji juto tarsi 
kinetinį nerimą kambary. Drebėjo stiklai, krito knygos. Nors iš tikrųjų 
ne, tarė ji sau, mėgindama išlaikyti blaivų protą dėl Mijos. Nekreipti 
dėmesio į jo nuotaikos permainas, kurias, deja, pernelyg dažnai sukel- 
davo ji pati. 

Jos per daug neįskaudino, kad supykdė jį savo išvedžiojimais. Juk tai 
buvo savotiškas pritarimas, nes Petrui išdėsčius savo tekstą jis iš tiesų 
vos susilaikė neprajukęs. Likę vieni patys, jie negalėjo šito aptarinėti. Ji 
dar gerai nesuprato, koks jos santykis su Danu Petraus atžvilgiu. Kad ir 
kaip ten būtų, ji neketino liautis galvojusi šiuo nauju, jai smagiu būdu. 
Tai buvo tarsi plaukimas ar bėgimas. Kartais jai toptelėdavo galvon, kad 
šitokia būtis ideali. Fizinis darbas ir mąstymas. Daug stebeilijimo į 
debesis ir kalnų šlaitus, medžius ir paukščius. Avikailių ir pievos kvapai. 
Šilta Dano oda. Vanduo. Tyras čiurlenantis vanduo. Vaikų balsai. 

Ji regėjo nudegusią vaiko nugaros odą. Mergaitės, Mijos vienmetės. 
Mergaitė bėgo subombarduotu vieškeliu, bet iš tikrųjų ji judėjo pagal 
tam tikrą piešinį, šleikščia tvarka, išdegusia ant jos nugaros ir rankų 
tarytum žemėlapis. Ar taip ir buvo? Ar ji - tvarkos dalis? Anė paklausė 
Berto. Jis sutiko pakalbėti apie tai ir atsakė, jog taip ir buvo. 

— Ir Kambodžoj? Ar ten dabar kuriasi nauja tvarka? 

Jos balsas, matyt, suskambo šaižiai. Ji daugiau išvydo tai Berto 
rudose — rudose it šuns - akyse, nei pati išgirdo. Jis atsakė, kad 
valstiečių karas buvo žiaurus. Bet paskui įsivyravo nauja tvarka. Naujas 
pasaulis. 

Pasaulis? Vadinasi, jis mano, kad visam Žemės rutuly turėtų kilti 
žiaurūs valstiečių karai ir tuomet rastųs naujas pasaulis? 


Vieną priešpietį Julja atnešė jam arbatos ir pasakė turinti eiti prie 
automobilio. Jai reikią važiuoti apsipirkti. Ji padavė jam daugiau sumuš- 
tinių. Taigi ji nė kiek neabejojo, kad jis neketina eiti į namą jai išvažiavus. 
Bet vos ėmus ieškoti pinigų rankinės vidinėj kišenėj, ji supras, kad jis 
ten jau buvo. Jai išsidanginus, jis turės nusigauti iki kelio ir pabandyti 
susistabdyti automobilį, kad ir kaip ten būtų su pėda. 

Tai, kadjis jai sudavė, jų santykių nepagadino. Ji neatrodė išsigandusi. 
Nei itin supykusi. Greičiau truputį niekinanti. Bet gal tokia buvo visą 
laiką? 

Pusvalandį jis gulėjo ramiai. Ilgiau laukti nedrįso. Turėjo užkopti iki 
kelio ir sugauti automobilį, kol ji parsiras. 

Jis nieko daugiau nepasiėmė, tik lazdą, pinigus ir savo striukę, kurią 
apsirišo apie liemenį. Ilgai besikruopščiant, apipuolė uodai. Pėda dorai 
neprimynė. Sutinimas greičiausiai buvo atslūgęs ir ramiai gulint neskau- 
dėjo. Bet pėda buvo niekam tikusi. Vis dėlto jam reikėjo apeiti miško 
ežerėlį ir išsitraukti ungurį. Neketino jo numarinti badu žiurkių narve- 
lyje. | 

Jis rengėsi jį išleisti, bet kai ištraukė, pasirodė, kad nėra neįmanoma 
nusinešti narvelį iki kelio. Ungurys kurį laiką turės išsiversti be vandens. 
Jis prisirišo narvelį prie liemens ir nušlubčiojo pernelyg minkštu taku. 
Lazda įsmuko, ir jis neišlaikė pusiausvyros. Buvo priverstas pasiremti 
pėda, ir ją suskaudo. Per valandą jis tik sugrįžo prie didžiojo tako. Po 
kelių valandų ji vėl leisis žemyn nuo automobilio. Tuomet jis turės 
įtempti ausis, kad išgirstų ją einant taku ir spėtų pasislėpti nepastebėtas. 

Nuklibikščiavo keletą šimtų metrų. Ežerėlis dar matėsi tarp pušų ir 
žemų eglaičių pelkėje, kai jis parklupo. Buvo priverstas atsisėsti, nors 
žemė po užpakaliu buvo šlapia. Iš čiurnos skausmas plito lėtais ir 
vienodais pulso tvinksniais. Jis manė, kad skausmas nurims valandėlę 
pailsėjus, bet nenurimo. Iš pradžių jis negalėjo apie nieką kita galvoti, 
tik apie skausmą. Palengva suprato nebeatsikelsiąs. Jį smelkė šalta 

pelkės drėgmė. Uodai tūpė ant veido ir riešų. Jautėsi it kūnas, pamestas 
miške skerdimo aikštelėje. Bet dar jaučiąs skausmą. 


Jis neišgirdo, kaip ji atėjo. Ji stovėjo ten, ir tiek, ir jis pirmąsyk matė ją 
nustebusią. Jis žinojo, kad jo veidas sukandžiotas apie akis ir sutinęs. Ji 
galėjo pamanyti, kad jis verkė. Galbūt jis ir verkė. Paskutinė valanda ar 
valandos jam buvo kone visai išsitrynusios. Jis be perstogės dirsčiojo į 
laikrodį, bet nesuvokė laiko kaip kažkokio judančio daikto. Juodos 
kerpės stangriai sukiojosi nuo sausros. Kiekvienas vėjo pūstelėjimas 
keletą sekundžių nuvydavo vabzdžius nuo jo veido. Bet pėdos skaudėti 
nepaliovė. Ji pulsavo tarsi laikrodžio mechanizmas savo pačios laiką. 

Ji pastatė jį ant kojų, ir jis gavo į ją pasiremti. Pastebėjusi narvelį su 
unguriu, ji nudrėskė šį nuo jo liemens ir įmetė į ežerą. Jis šaukė ir keikėsi. 
Matyt, tai padarė jai įspūdį, nes susirado į pakrantės karklus įsipainiojusį 
valą ir vėl ištraukė narvelį. Bet paskui ji nepaklausė jo nurodymų, tik 
atidarė dureles dugne ir iškratė ungurį. Juhanas vos spėjo sumatyti, kaip 
šis blykstelėjo. Paskui pradingo juodo vandens gelmėje. Juhanas pama- 
nė, kad ji neverta visų jo atgailavimų, tos gėdos, kad sudavė jai į veidą. 

Jie nieko nepasakė viens kitam grįždami. Jis turėjo remtis į ją visu 
kūnu. Kartais jam rodydavos, kad ji veik neša jį. 

Kai įėjo į kurapkidę, jis norėjo tik ramybės. Bet nedrįso nieko pasa- 
kyti. Visą laiką galvojo apie pinigus. Dabar ji turėjo būti pastebėjusi, kad 
jų nėra. Bet ji nepasakė nieko. Pasiraususi kuprinėj, ištraukė butelį be 
etiketės su bespalviu skysčiu. Jis pagalvojo, kad ji čia jaučiasi kaip sava. 
Žmonės ja pasitiki. Kitaip vargu ar nusipirktų naminės. 

Ji įpylė po burnelę, ir kai abu išlenkė, ji pradėjo nusirenginėti. Jis 
sėdėjo ant kėdės, nenorėdamas į ją Žiūrėti. 

Ji tik nusimovė džinsus ir apatinukes. Paskui ėmėsi jo kelnių. Ji 
privertė jį mažumėlę pakelti užpakalį ir trūktelėjo. Jis leidosi išrengia- 
mas, kad dar labiau neapsijuoktų. Bet kas įvyko, tas įvyko, šiaip ar taip; 
ji nutraukė jam kelnes, ir jis jai nesipriešino, nė trupučio. Pėdą skaudėjo. 
Skausmas buvo aštrus ir retkarčiais perverdavo koją aukščiau pėdos. Jis 
manė, kad ji turėtų suprasti. Jis negalėjo pasakyti: palik mane ramybėj, 
man skauda. 

Jis prisiminė jai sudavęs ir stebėjosi, kaip tai galėjo atsitikti. Dabar 
nedrįso nė prasižioti. Jam išties buvo nė motais, ką ji jam sako ar apie jį 
galvoja. Ji tai jam pareiškė tiek daug kartų. Nors jis nenorėjo suprasti. 
Jis manė, kad jam pavyks paišdykauti su jos požiūriu į jį tarsi su rudai 
raudonomis lūpomis ties makštimi. Bet ji žvelgė į jį lygiai taip pat kaip 
tada, pravėrusi automobilio dureles jį įsileisti. Jei ji būtų jam pasakiusi 

ką nors niekinamo ir nepadoraus, ką nors skaudaus, jis būtų pravirkęs. 
Mat buvo pavargęs ir jautė tokį didelį skausmą kaip niekad anksčiau. 

Ašaros yra tik skystis, pamanė jis. Tik sekretas. Kaip snarglys, kaip 
sperma. Kaip nežinia kas. Bet dabar jos neturėjo pasirodyt. Neturėjo 
pasrūti jo sutinusiais skruostais, spuoguotais nuo uodų įkandimų. 

Ji nieko nepasakė pastebėjusi jo suglebusią varpą. Keliais greitais 
smiliaus brūkštelėjimais ji privertė ją plakti it varpo kankalą. Ji braukė 
išsiblaškiusi, o gal mąstydama. Paskui neįspėjusi pasilenkė ir įsikišo į 
burną. Ir ši išdavė jį. Rodos, į ją suplūdo viso kūno kraujas ir ėmė 
tvinksėti. Jis jautė skausmus pėdoj, nuogus, bet nutolusius. 

Ji prunkštelėjo, lyg juokdamasi iš savęs pačios, ir užsiropštė ant jo. Jis 
šalo visą laiką, kol ji tai darė. Ji judėjo saikingai. Veidas buvo pastingęs, 
ir ji nežiūrėjo į jį. Žvilgsnis įbestas kažkur į jo kaklo duobutę. 

Jo kūnas nepakluso. Jai siūbuojant, jis pajuto geidulį. Paskui netyčia 
smarkiai pasirėmė pėda, kad galėtų atsakyti į jos siūbčiojimus, ir aki- 
mirksniu jį persmelkė skausmas iš pėdos. Juto tik diegimą ir pulsavimą, 
ir greitai veidą išpylė smulkus prakaitas, kuris tekėjo per kaklą. Galiau- 
siai varpa vėl suglebo, ir ji, žinoma, tą pastebėjo ir išsyk pakilo. Lyg ir 
taip būtų baigusi reikalą su juo. Nors jis nebuvo tikras, kad ji pasiekė tą 
būseną, į kurią verždavosi. 

Ji pasiėmė savo kuprinę ir išėjo daugiau nieko netarusi. Jis susirangė 
ant gulto, mėgindamas numalšinti skausmą miegu. Bet užmigti nesisekė, 
nes labai kamavo troškulys. Ji nepaliko nieko, be laikraščio ir poros 
naujai pirktų kojinių, kurios gulėjo kuprinėj ant viršaus ir kurias ji 
nutrenkė šalin ieškodama butelio. Jis suprato, kad jam reikia išsigauti 
laukan, kad atsigertų vandens iš upės, bet nežinojo, kaip tai padaryti. 


Rytas atnešė lietų. Jis išgirdo jį pro sapną. Vanduo pliaupė vis garsiau. 
Kai pabudo, lašai nebekrebždeno į stogą, bet jis išgirdo stiprų upės 
vandens toną, kuris jam bylojo, kad viršuj kalnuose kažkas įvyko. Debe- 
sis išsituštino — pliūptelėjo ir išbėgo. 

Jis iškildišavo laukan ir pamatė, kad lapai ir žolė apsitraukę drėgmės 
plėvelėm. Upės vanduo šniokštė, ir užsipylęs jo ant veido leido nute- 
kėti. Jam pasisekė nusikapstyti žemyn prie kvepiančio samanyno, kur 
dar žydėjo burbuliai, ir prikišti lūpas prie vandens, kuris almėjo pasišo- 
kinėdamas ir sukdamasis apie akmenų kiaušus. Jis atsigėrė ir nusišlapi- 
no. Pėda buvo sustingusi, bet skausmas, regis, dar kaip reikiant neatgi- 
jęs. Kai sugrįžo kurapkidėn, džinsų buvo šlapia apačia, o marškinių — 
priekis. Padžiovė juos ant kėdės atlošo ir viršutinio gulto ir vėl išklibikš- 
čiavo pasiėmęs muilą. Jam pavyko susirasti upės dugne mažą neakme- 

nuotą plotelį, kuriame galėtų pasukioti pėdas, ir pajuto, kad stovi tvirtai, 
nors vanduo garmėte garma. Paskui jis nusiprausė kaip niekad anksčiau. 
Vandens šaltis iš pradžių užėmė jam kvapą. Bet jis priprato. Kvėpavo 
nebe taip smarkiai. Pasitrynė rankomis. Vėl išsimuilavo ir vėl visur 
apsiplovė. Tarpvietę, po kapšeliu, angą užpakaly. Pažastis. Išsitrynė 
kaklą ir rankas. Atsitūpęs užsipylė vandens ant galvos. Išsimuilavo 
galvos odą ir veidą, kol ėmė graužti. 

Judant pėdą vėl įsiskaudėjo. Bet ledinis vanduo skausmą malšino. Jis 
išsitrynė vieną, antrą kartą ir vėl pradėjo iš naujo. Pajuto tikrą šaltį ir 
manė, kad tai puiku. 

Dabar pradėjo dulkti lietutis. Jis darėsi vis judresnis, nepaisant pėdos, 
kuri smigsojo smėly lyg porcelianinė ar medinė, ir jam pasisekė taip giliai 
panerti galvą, kad gylės vanduo sruvo per plaukus. 

Kai vėl atsitiesė, vėjo gūsis supurtė pakrantės beržus. Tai buvo šaltas, 
kandus kalnų vėjas, užeinantis šuorais, kurie įsiūbuodavo ir lenkė me- 
džių viršūnes. Po valandėlės ėmė lyti. Jis atsargiai išlipo į krantą ir 
atsistojo ant samanų. Lašų šaltis smigo į odą it adatos, paskui jis pavirto 
bakstelėjimais, o vėliau darėsi vis sklidesnis ir sklidesnis. Galiausiai jis 
ėmė jį justi kaip savotišką karštį. Stovėjo prasižiojęs, o vanduo žliaugė 
ir žliaugė, nes dabar vėjas nurimo, ir lietus kliokė tiesiai žemyn, tankus 
ir stiprus. Medžius aptraukė vandens uždanga, vandens drabužis, kuriuo 
apsitaisė visos įkaitusios, sukandžiotos ir apdriskusios medžių lajos 
aplink jį. Nuo vandens išbrinko ir įsisiūbavo kerpės, 0 samanos iškėlė 
savo minkštus siūlelius. Dabar jis buvo švarus, švarus tarsi nuskalautas 
akmuo. 


Ji įėjo su arbata pintinėje, kai jis gulėjo išsitiesęs ant apatinio gulto. Jis 
buvo nuogas, bet užsiklojęs rankšluosčiu. Neišsigando jos nė akimirką. 
Ji negaus jo paliesti. Kai ji įpylė jam arbatos be pieno, jis prisiminė ją 
sakius, kad yra išlepintas. Tuomet tai buvo teisybė. 

Ji atrodė papilkėjusi ir buvo blaivi. Atsisėdusi prie stalo ėmė skaityti 
laikraštį, kurį buvo pamiršusi. Ji atrodė sena. Pilkšvo veido, nepatenkinta. 

Jam galbūt reikėjo palaukti keletą dienų. Bet vos pėda pagerės, jis 
leisis į kelią. Ketino valgyti, jei ji atneš maisto. Bet nesiruošė ko nors 
prašyti. Upėje buvo vandens. 

Ji ilgai skaitė, su juo nekalbėdama. Paskui susyk užvertė laikraštį, 
perlenkė ir įsikišo į pintinę. 

— Na, Jukuti, - pasakė ji. - Dabar jau laikas. Dabar važiuosi namo. 

Ji išėjo savo keliais su pintine ir neparsirado keletą valandų. Jis 
nežinojo, kaip suprasti jos žodžius. Juk jis turėjo laukti dėl savo pėdos. 
Paskui jis iškeliaus nepaisydamas, ar ji ką nors sakytų, ar ne. 

Sugrįždama ji atsinešė daiktų prikimštą kuprinę. 

— Dabar turi išgerti štai šitą. 

Ji padavė jam mažą sulankstytą popierėlį. Jis nesuprato, kas tai per 
daiktas, ir ji jam atvyniojo. Popierėlyje gulėjo balti grūdėti milteliai. 

— Tai tas pat kaip tabletės, - paaiškino ji. - Laikai popierėlį štai šitaip 
ir susikratai į gerklę. Paskui užsigeri vandeniu. 

Pamačiusi, kad jis dvejoja, pasakė: 

— Negi manai, kad ketinu tave nunuodyti? Čia tik paprasti pagirių 
miltukai. Nuo galvos skausmo. Malšinantys skausmą, Juhanai. Kitaip 
tokia pėda nepriminsi. 

Tuomet jis susivertė miltelius. Jų prilindo tarp dantų ir prikibo už 
žandų, jis turėjo prisisemti pilną burną vandens, kad juos nuplautų. 

— Dar vieną, - pasakė ji. 

Ji turėjo visą krepšiuką vokelių su milteliais. Jis tikėjosi, kad jie 
stiprūs. Nes dabar jis norėjo eiti. Reikėjo eiti. 


Iš pradžių jis šokinėjo su lazda, stryktelėdavo galelį ir ilsėdavosi įsirėmęs 
į lazdos bumbulą. Po kiek laiko prireikė ilsintis atsisėsti. Pradėjo skau- 
dėti pažastį, į kurią rėžėsi lazda. 

Jie nepratarė viens kitam nė žodžio. Ji žengė pirma, dažnai stovinėjo 
ir dirsčiojo į jį. Kai jis ėmė nepataisomai atsilikinėti ir šokdamas kiek- 
vieną sykį susverdėdavo, ji priėjo prie jo ir leido jam uždėti ranką ant 
pečių. Taip jie keliavo toliau, ir jos kūnas buvo prigludęs prie jo. 

Jis nejautė jai nieko. Netgi nesivaržė. Greit prieisim kelią, dingtelėjo 
vienintelė mintis. Po poros valandų. Galbūt trijų. Kartkartėm nulydavo, 
bet nesmarkiai.-Tarpais ilsėdamasis jis sėdėdavo užsimerkęs ir klausy- 
davosi, kaip lietus krebždena žolę ir lapus. 

Poilsio valandėlės ilgėjo ir ilgėjo. Jie vis dar nekalbėjo. Jis nesuko sau 
galvos, ar ji išgrūdo jį dėl pinigų. Jau ketino lipdamas iš automobilio 
palikti juos ant sėdynės. Bet paskui apsigalvojo. Jam nebuvo reikalo su 
Ja važiuoti. Jis pasilaikys pinigus ir pasilikęs prie tilto susistabdys auto- 
mobilį. 

Kai jie užlipo, jam labai skaudėjo. Bet jis nieko apie tai neprasitarė. 
Nenorėjo, kad ji sužinotų. Ji negalėjo numanyti, kaip jis susižeidė. O gal 
suprato, radusi atvirą langą? 

— Dabar aš išsiversiu vienas, - tarė jis, kai jie užlipo ir jis atsisėdo ant 
tilto turėklų. - Greitai susistabdysiu automobilį. 

Jis buvo šlapias, ji irgi. Jos plaukai, išdrikę šlapiom sruogom, atrodė 
tamsesni. Paakiuose buvo pasklidęs tamsiai mėlynas tušo pusratis. 

— Važiuosi su manim, - pasakė ji. 

Nenorėjo su ja ginčytis. Bet vis dar ketino pasilaikyti pinigus. Jis turėjo 
kur nors apsistoti, gauti kambarį ir atsigulti su dunksinčia ir plyštančia 
iš skausmo čiurna. 

Automobilyje jis užmigo. Buvo malonu atsipalaiduoti nuo visų jaus- 
mų. Jis nenorėjo kalbėti. Ji taip pat. Bet praėjo tiek daug laiko, kad tyla 
tarp jų ėmė darytis nereali. 

Ji pažadino jį po valandos ir liepė išlipus paskambinti namo. Auto- 
mobilis sustojo prie kažkokio tarytum visuomeninio pastato jam nepa- 
žįstamame kaime. Prie namo stovėjo telefono būdelė. 

— Dabar tau reikia paskambinti namo, - pasakė ji. - Jie turi tave 
pasiimti. 

Ji davė jam saują norvegiškų vienkronių. Jis paėmė jas, visai neketin- 
damas skambinti. 

— Aš tuo tarpu nuvažiuosiu nusipirkti cigarečių. - Jos balsas skambėjo 
sausai, veik šiurkščiai. Ji padėjo jam išlipti iš automobilio, o kai jis 
išsitiesė įsirėmęs į lazdą, vėl įsėdo ir įjungė variklį. Taip ji ir nuvažiavo. 
Greit, pamanė jis. Nesimatė nei savitarnos parduotuvės, nei kokio 
kooperatyvo. 

Jis įėjo į telefono būdelę, bet neskambino. Nenorėjo prašyti Gudru- 
nos pagalbos. Stovėjo tik pasirėmęs į telefono lentynėlę ir laukė. 

Po valandėlės suprato, kad laukia per ilgai. Išėjo iš būdelės ir atsisėdo 
ant šlapios žolės. Stovėti nebepajėgė. Ji neatvažiavo. 

Jis svarstė, ką galėjo reikšti paskutinė scenelė. Padorumą? Rūpestį? 
Dabar ji jau toli. Rūko savo prakeiktas cigaretes automobilyje. Aiškių 
aiškiausiai jos nebuvo išsibaigusios. Taip ilgai ji niekad nelaukdavo. 

Šiaip ar taip, ji išnyko iš jo gyvenimo, to jis ir troško. Jis stovėjo prieš 
visuomeninį pastatą kaime, kurio pavadinimo nežinojo, užsimetęs ant 
pečių impregnuotą striukę ir įsitvėręs kelioninę lazdą su žalvario bum- 
bulu ir odine kilpa pasiremti. Bet jis suvokė daug žingsnių neįveiksiąs. 

Pavakare susistabdė sunkvežimį, gabenantį mineralinę vatą. Vairuo- 
tojui iš jo buvo maža džiaugsmo, nes jis greit užmigo. Namsose jį 
pažadino. Čia jis pasijuto savoj aplinkoj. Tai buvo siaubingai kasdieniš- 
kas ir akivaizdus Namsosas. Sandėliai uoste. Maži skersgatviai. Prieš 
akis šmėkštelėjo Karoliuseno knygynas. 

Pamatęs pensionato iškabą, nušlubčiojo skersai gatvės. Pensionate 
buvo valgykla, iš kurios sklido žuvies kvapas. Senas ir ne per daug riebus 

smarsas, įsigėręs ir į užuolaidas bei lovos užtiesalą to kambario, kurį jam 
davė šeimininkė. 

Jis rengėsi nusitraukti aulinį, bet nepavyko. Ne vien dėl skausmo. 
Batas buvo tarsi priaugęs prie čiurnos. Jis sumetė turįs juo atsikratyti ir 
vėl nušokčiojęs prie šeimininkės paprašė žirklių. Didelių virtuvinių 
žirklių. Ji padėjo jam perkirpti storą gumą. Kojinė buvo peršlapusi ir 
aptempusi koją. Kai ištraukęs pėdą pamatė, kad ji tamsiai mėlyna ir 
sutinusi, suprato negalėsiąs daugiau spyriotis. Jis paprašė leidimo pasi- 
naudoti telefonu. 

Gudruna buvo namie. Ji veik visad sėdėdavo namie. Ji kalbėjo baisiai 
tyliai. Jis nesusigaudė, nei ką ji galvoja, nei ką jaučia. Ji tik pasakė 
atvažiuosianti. 

— Lik ten, kur esi. Kaip vadinasi ta vieta? 

— Lukulas, - atsakė jis. Jis stovis Uosto gatvėj. 

— Lik ten ir lauk. Tai užtruks dvi tris valandas. Ir niekur neskambink. 

Ji pakartojo tai prieš padėdama ragelį: 

— Daugiau niekam neskambink. Tik būk kambary ir lauk. 

To padaryti jis negalėjo, nes jam reikėjo užkąsti. Pietauti buvo per 
vėlu, o išeiti iš viešbučio jis negalėjo. Bet šeimininkė jo pasigailėjo ir 
pašildė menkės maltinių. Ji iškepė bulvių, supjaustytų stambiais miltin- 
gais gabalais, per daug įkaitintoj keptuvėj. Bet jis valgė. Laukdamas 
kavos, nušlubčiojo laikraščio. Tai buvo „Verdens Gang“, dviejų dienų 
senumo numeris. Kai atnešusi kavos šeimininkė tai pamatė, pasiūlė 
naujesnį laikraštį. 

— Nereikia, - pareiškė jis. Jis tik norėjo, kad jį paliktų ramiai paskai- 
tyti. Pirmo puslapio pačioj apačioj buvo didelė nuotrauka dviejų moterų 
ir vyro, stovinčių prie kelio iškabos su užrašu „Juodieji Vandenys“. 

Iš tikrųjų buvo užrašyta „JUODIE V NDENYS“. Jis nesuprato, kaip 
„Verdens Gang“ galėjo rašyti apie Juoduosius Vandenis. Oslo laikraštis. 
Ir jam buvo gėda dėl nušiurusios iškabos. 

Langelyje viduriniame laikraščio lape buvo nuotrauka gan dailios 
tamsiaplaukės merginos. Ten buvo parašyta „Kalnų upė“, bet turėjo būti 
Loberonas, nes buvo pridėtas didelis žemėlapis su pažymėtais Striomg- 
reno Trobesiais ir Šernbergu. Prie upės buvo nupiešta palapinė. Straip- 
snelyje paminėtas kelias į vasaros ganyklas. Ir mopedas. 

Tai buvo senos naujienos, ir jis iš jų nieko negalėjo išsiaiškinti. Didelis 
straipsnis viduriniame lape su nufotografuotais turistais, stovinčiais prie 
parduotuvės, Striomgreno Trobesių ir Loberono, buvo tęsinys. TURIS- 
TAI MIRTIES KAIME. 

Langelyje po merginos nuotrauka pagaliau jis aptiko: jauna mergina 
ir nežinomas vyras užkapoti palapinėje Joninių naktį. 

Prie Loberono. 

Jis turėjo laikraštį visą paskutinę naktį kurapkidėje. Šis gulėjo per- 
lenktas ant grindų. Jis prisiminė žvejų valčių nuotrauką pirmo puslapio 
viršuje. Julja buvo jį perskaičiusi. 

Ji perskaitė iš ryto ir po to nebenorėjo turėti su juo jokių reikalų. 


Ar išties galima gyventi pasaulyje, negyvenant išjo? Gana netikėtai šiuos 
žodžius atpažino Brita. 

— Tai ne klausimas, - pasakė ji. - Tu apvertei viską aukštyn kojom. 

Ji sunkiai vaikštinėjo aplink paskutinėm savo nėštumo savaitėm ir, 
regis, nesiklausė jų šnekų. Bet kaip tik ji Žinojo, iš kur šie žodžiai. 

- Tai Paulius. Pirmasis laiškas korintiečiams. Jie gyvena pasaulyje, lyg 
negyventų iš jo. Pasaulio, kuris dabar eina į savo pabaigą. | 

Anė tučtuojau panoro gauti Bibliją, bet niekas jos neturėjo. Britai 
atrodė, kad ši gulėjusi tarp seno šlamšto, kurį jie nutempė į žvejų klubo 
palėpę, kraustydamiesi į senąjį namą. Anė ten įsigavo prirėmusi prie 
frontono kopėčias ir įsirabždinusi pro angą. Viršuj buvo sukrauta me- 
diena, o visai prie pat angos, pjuvenose, kėpsojo išdrikusi krūva popie- 
rių. Ji atsivertė knygelę stangriais pilkais viršeliais. Karinis bilietas. 
Kažkoks asmuo buvo karo prievolininkas. Vardu Arnė Junasonas. 1951 
metai. Iš pradžių ji pamanė perskaičiusi ne tą šimtmetį. Keli knygelės 
lapai buvo pageltę ir atrodė pradėję gesti. Į knygelę buvo įdėta nespal- 
vota nuotrauka, rodanti šlaite besiganančias karves ir namą pačioj 
kalvos viršūnėj. Nuotraukos apačioj prie tvoros stovėjo šešetas žmonių. 
Tai buvo paprasta plono popieriaus kopija. Kitaip ji būtų spėjus nuo- 
trauką esant iš praėjusio amžiaus. Bet moterų sijonai buvo trumpi. 

Pirmas jos įspūdis, kad tai karvių nuotrauka, tam tikra prasme buvo 
teisingas. Jos buvo susirinkusios ne šiaip sau. Ant kalvos du vaikai su 
ilgomis rykštėmis gainiojo karves, berisenančias iš nuotraukos. Karvės 
buvo be ragų, tik gumbuotais viršugalviais. Jos buvo dėmėtos it žemė- 
lapio salynai. 

Krūvoj buvo svaigalų knygelė. Pirkimo atžymos reguliarios. Litras per 
mėnesį. Parduota Estersunde. Bet kaip jis ten pirko, jei gyveno čia? 
Galbūt Juodųjų Vandenų pardavėjas buvo agentas? Ar šis žmogus — 
vardu Erikas Junasonas — vaikščiojo kartą per mėnesį žemyn į kaimą su 
savo svaigalų knygele? Juk tada ten buvo tik ganyklų takas? Ar jis turėjo 

arklį? Kodėl kraustydamasis nepasiėmė savo svaigalų knygelės? Galbūt 
jis pasimirė. Bet paskui ji prisiminė, kad svaigalų knygelių šeštąjį dešimt- 
metį atsisakyta. Knygelė net nebuvo iki galo suantspauduota. Galbūt jie 
čia gyveno ir šeštąjį dešimtmetį? Prieš dvidešimt metų. Popieriai atrodė 
it išgulėję šimtmetį. Bet aš tuomet ėjau į mokyklą, pamanė ji. Egzistavau 
Enšedėj ir Jerdete. Su šaldytuvu, telefonu ir tramvajais. Erikas Junaso- 
nas su savo šeima sėdėjo nugrūsti laiko kišenėje. 

Kažkas buvo išsikirpęs iš laikraščių automobilių paveikslėlių ir prik- 
lijavęs prie skaičiavimo sąsiuvinio lapų. Vargu ar tai darė Arnė, nes 
automobiliai buvo pūstašoniai šešiasdešimtųjų modeliai. Jie riogsojo 
ant daugybės dvigubų lapų, greičiausiai išplėštų iš mokyklinio skaičiavi- 
mo sąsiuvinio. Ar mokytoja pastebėjo, kad šis plonėja ir plonėja? 

Vienas iškirptas skelbimas. TECHNINIAI REIKMENYS. Privatus 
siuntėjas. Iškarpėlė gulėjo plonoj medinėj cigarų dėžutėj kartu su vaistų 
receptais. Techniniai reikmenys. Jai pasivaideno penio imitacijos ir 
odiniai pasaitėliai. Jis negalėjo biznoti iki Šernbergo, taip apsikarstęs. 

Žinoma, tai buvo prezervatyvai. Kodėl juos įsigydavo slapta? Juk jie 
nebuvo uždrausti. Ar žmonės susilaukdavo pajuokos, pasiuntę apsaugi- 
nių priemonių? Ji nebuvo tikra, kad iškarpėlei tik dvidešimt metų. 
Dėžutėj buvo net ketvirtojo dešimtmečio receptų. Dalis visai nenaudo- 
tų. Nė vienas receptas nepanaudotas daugiau nei vieną kartą, nors buvo 
išrašytas trims kartams. Ar jie pasveikdavo greičiau, nei tikėdavosi 
daktaras? O gal neturėdavo už ką nusipirkti? 

Mintys nuvijo jausmą, kuris nedavė ramybės visą laiką, žvelgiant į 
drėgmės sugadintus popierius. Gailestis. Nors neprimygtinis ir sumišęs 
su gėda. Tarsi ji labiau būtų norėjus nieko nematyti ir nežinoti. Vis dėlto 
ji ir toliau rausėsi tarp popierių ir aptiko 1937 metų mokyklinį pažymė- 
jimą, išduotą baigus tris klases Juodųjų Vandenų liaudies mokykloj. 
Pažymėjimą su daugybe išlygų: „patenkinamai su pliusu“, „gerai su 
klaustuku“, „gerai su pliusu“. Už drausmę ir elgesį mergaitė Astrida 
Junason turėjo „labai gerai“. Tada jai turėjo būti dešimt metų. Gimusi 
1927 m. Jei ji gyva, dar neturi penkiasdešimties. 

O kodėl jai nebūti gyvai? Ji turėjo lankyti Juodųjų Vandenų mokyklą 
ir didesnę mokyklinių metų dalį gyventi kaip nuomininkė. Kaip ir aš, 
pamanė Anė. Ir išties neką toliau nuo namų nei aš. Ar ir ji patyrė tą 
jausmą ir nešiojo jį širdyje, gyvendama ne visai normalų gyvenimą virš 
juodo vandens. Vienatvę. Pasiaukojimą. Didelę vienatvę. Dar vieną 
baugštų bandymą. Šaltą ir nuobodžią vienatvę. Kaip aš. Iki šiol. 

Mergaitė ir jos tėvai paliko savo asmeninius popierius graužti drėg- 
mei ir pelėms. Niekas negebėtų pasakyti, ar jie tai padarė iš neatidumo 

savo gyvenimo atminčiai. Jie galėjo susirgti ir pasimirti. O gal Astrida 
su Arne ketino kada nors pasiimti tėtės ir mamos daiktus? Bet paskui 
taip ir nepasiėmė. Buvo per daug toli. Jie galbūt gyveno Estersunde ar 
dar toliau į pietus. 

Krūvoj gulėjo gedulo laiškai. Balti vokai su juodais apvadais. Ji 
pradarė vieną pasižiūrėti, ar neatsidūrė tarp mirusiųjų kuris iš Junasonų. 
Penki spausdinti sielvartingi laiškai su psalmių posmeliais ir gedinčiųjų 
vardais. Tik vienas Junasonas. Arnė, stojęs į karinę tarnybą 1951 metais 
ir pagal karinį bilietą niekad neatvykęs į kokius nors mokymus. 

Gal jis mirė tarnaudamas kariuomenėj? Gal tai buvo nelaimingas 
atsitikimas? O gal jo mirtis buvo susijusi su dideliu rudu voku iš Estero- 
seno sanatorijos? Ji neišskaitė metų pašto spaude. Ar šeštąjį dešimtmetį 
žmonės mirdavo nuo tuberkuliozės? Vokas buvo tuščias, bet į jį turėjo 
būti kas nors įdėta. Galbūt Arnės karinis bilietas ir mažutės dvidešimt- 
mečių merginų ir vaikinų polifotografijos. Jas turbūt reikėjo išsiųsti 
atgal. Laiškų irgi buvo. Ne tiek daug, bet ant keleto kitoj pusėj buvo 
užrašytas Arnės vardas. Ji ištraukė vieną ir išvydo keletą žodžių: 


juos skina, nors jie dar nesubrendę 


Arjis rašė apie medžius? Jis, matyt, buvo miškakirtys. Galbūt jis gulėjo 
sanatorijoj ir skaudinosi dėl miško naikinimo, kurį stebėjo pro langą ar 
iš balkono. 

Tai galėjo būti metafora. Jis pats dar nebuvo subrendęs. Nė vienas iš 
tų dvidešimtmečių nuotraukose. Jai nerūpėjo, ką jis turėjo galvoj. Tai 
galėjo būti pasakyta apie tekšes, egles arba žmones, ir ji nenorėjo skaityti 
laiškų. Nemalonu jau vien tai, kad jie čia voliojosi pamesti plonais, 
išbirusiais pluoštais. | 

Ji ėmė rankioti popierius į daiktą, nukratydama pjuvenas. Kažkas 
buvo pripaišęs arklių ant mokyklinio sąsiuvinio lapų. Vienas arklys po 
kito buvo rūpestingai nupiešti per kietu pieštuku. Nutušuoti išryškinant 
didžiulius strėnų apvalumus. Kanopos tiek nujuodintos, kiek tik įmano- 
ma silpnu pieštuku. Keletas arklių buvo su visom pakinktų ir kamanų 
detalėm. Ji nežinojo, kaip jos galėtų vadintis. Jos atrodė lyg ausytės, 
Sstyrančios viršum nugaros, galbūt pagaliukai. Bet tas, kas paišė, pavadi- 
nimus žinojo. Tebežinojo, jei buvo gyvas, kiekvieną žodį, skirtą šiems 
komplikuotiems įtaisams, išmanė diržų ir pakinktų konstrukciją iki 
smulkmenų. 

Ant grindų mėtėsi keletas lapų perlenkto gelsvai rudo šilkinio popie- 
riaus. Matėsi, kad į jis naudotas, nes anksčiau buvo sulankstytas kitaip. 

Raukšlės buvo išlygintos, bet ne visai išnykusios. Iki šiol ji neaptiko jokių 
pėdsakų moters, vaikų motinos ir Eriko Junasono žmonos. Galbūt 
šilkinis popierius ir buvo tas daiktas, kurį ji pasitaupė. Ji galėjo pasidaryti 
iš jo iškarpą, uždėjusi ant suknelės. Bet kas turėjo suknelę, kurią ji norėjo 
nusikopijuoti? Juk tai buvo ne suknelės, o troškimo šmėkla. 

Užrašų knygelė su dainom. Iš pradžių jos rašytos labai senovišku 
stilium su cheminiu pieštuku, kurį rašantysis retkarčiais suvilgydavo. Kai 
kurių žodžių violetinė spalva buvo ryškesnė. Tai buvo eilės apie kalna- 
gūbrius ir mėlynus kalnus, ilgesį ir visokiausius vargus, beje, ir sanato- 
rijos. Ji vėl pajuto gėdingą užuojautą, bet kartu ir netikrumą. Verkė jie 
ar juokės, jas dainuodami? 

Toliau knygelėje kita ranka grafitiniu pieštuku buvo įrašiusi ketvirto 
ir galbūt penkto dešimtmečio dainų. „Už visko slypi moteris“. „Peras 
Ulsonas turėjo sodybą“. „Senasis sekreteras“. Ji atpažino savo tėčio 
repertuarą. Ten buvo Rolfas ir Kajus Gulmarai. Visos, tiek senesnės, 
sentimentalios, tiek šiuolaikinės linksmos buvo labai padorios. Staiga ji 
prisiminė dainą, kurią išgirdo prie parduotuvės laukdama Dano. Ar 
matai tėvelio pimpą! Jis tikrai dainavo „pimpą“. Ji tada ją įsiminė ir 
nusprendė užsirašyti. Turėjo būti požeminių išminties lobių, kurių ne- 
užsirašydavai užrašų knygelėj, bet įsimindavai be mažiausio vargo. 

Čia iš tikrųjų buvo Biblija ir trys ryšuliai kalendorių. Surištų virvele 
po dešimt. Pjuvenose rado šešis palaidus kalendorius. Dabar ji veik 
neabejojo, kad jie čia gyvenę iki 1957 metų. Tada baigėsi 1922 metais 
prasidėjusi serija, ir visos plonos knygelės buvo brošiūruotos bei išpjaus- 
tytos ir su paantraštėm „Metams po Išganytojo Kristaus Gimimo“ ir 
„Lulėjo Horizontui“. 

Arjie čia apsigyveno tik naujaisiais laikais, kai gyvenvietes jau pasiekė 
elektra ir automobiliai? Ar Erikas Junasonas buvo priešgyna? Atsisky- 
rėlio gyvenimą pamėgęs surūgėlis, privertęs savo šeimą gyventi dykroje 
ir atsisakyti draugijos, šviesos, apelsinų, automobilių ir kino žvaigždžių 
nuotraukų. O gal tai buvo paveldėta vieta? Ar Eriko šeima — antra ir 
paskutinė karta ant šio kalno? 

Akmeninis rūsys išmūrytas 1910 metais. Taip buvo užrašyta ant vieno 
skersinio viršum durų. Ar viskas taip ir pasibaigė po beprotiško dviejų 
kartų triūso? Jie susitempė į kalną galandimo akmenį ir kūjus, geležinius 
ratus, kastuvus ir šiaudapjovę. Ji buvo mačiusi juos pašiūrėse ir ant žolės. 
Malkinėj, užkišta į patį nuošaliausią kampą, stovėjo „Zingerio“ mašina. 
Mediniai kurpaliai, pagal kuriuos siuvo batus. Daug vaikų kojyčių iš 
patamsėjusio medžio. Surūdiję lygintuvai. Vaistų taurelės ir sausainių 
skardinės. Butelis kažkokios tinktūros, kuri vadinosi „Universalioji“. 

Ji tikėjosi rasti kalendoriuose įrašų apie jų gyvenimą, bet nusivylė. 
Labai atsitiktinai iš pradžių cheminiu, paskui gratitiniu pieštuku buvo 
prirašinėta kažkokių raidžių. Jų niekaip negalėjai suprasti. „HK. B Bt“. 
Kartais keli žodžiai apie orą. „3 dienas audra. Salna“. Tai buvo liepos 
trečią. Ji atsiskleidė savo gimimo metų kalendorių ir ėmė versti atgal. 
Prie sausio vienuoliktos buvo įrašas: ,-52 Ipsn.“ Tada ji išsigando. Bet 
tuoj pagalvojo, kad tai buvo karo žiemos. Tikrai ką bendra turi karas su 
šalčiu? Čia galėjo būti penkiasdešimt du laipsniai. Karas ar ne karas. 

Vadinasi, buvo penkiasdešimt du laipsniai, kai ji atsirado. Neką 
mažiau, šiaip ar taip. Kaip ir kur galima mylėtis tokiam šalty? Gal jie 
buvo priversti? 

Karius per karą apgyvendindavo daržinėse ir tuščiuose namuose. 
Juoduosiuose Vandenyse jos tėtė gyveno troboj, kurią jie pakrikštijo 
Saulės pirkele. Jie visiems namams suteikdavo patrauklius vardus: Ra- 
mybė, Naujokų lizdelis, Sniego harmonija ir Sorija Morija. Ten jis 
negalėjo gulėti su Hene. Ar buvo tais laikais pensionų? Ar apskritai 
išliko koks laiškas ar kitoks popierius, pasakojantis, kur jie gyveno? 

Henė buvo didelė tvarkos mėgėja, būtų išmetusi viską, jei jie nebūtų 
jai sukliudę. Bet galbūt reikėjo tokiai pasidaryti, norint palaikyti tvarką 
vieno kambario butely Jerdete. Prieš išsikraustydama ir Anė buvo 
priversta daug ką išmesti, ir vakarais, kai gulėdama lovoj ji mėgindavo 
prisiminti, kas jai dar likę, apimdavo baimė. 

Kai Danas pasakė, kad kolektyvas įsikūręs virš Juodųjų Vandenų, ją 
pagavo stiprus prasmės ir tikslo pojūtis. Ji tiesiogine prasme grįžtų prie 
savo ištakų, ten persikėlusi. Jai norėjosi žinoti, ar žmones, palikusius 
šiuos sudriskusius ir dėl savo nėpilnumo nesuprantamus popierius, irgi 
vedė tikslo pojūtis. O gal jie žvelgė į savo gyvenimą, kaip galėtum 
suprasti iš popierių, tarsi į kažkokį greit išbarstomą atsitiktinį daiktą? 

Vos prieš kelias valandas ji sėdėjo prie sulankstomo stalo ties jų 
kambario langu ir rašė savo užrašų knygelėje. Gyvenimo pasaulyje 
komentarus. Dabar ji jų gėdijosi. Bet konstatavo, kad gana pavojinga 
mintis gali būti svarstymų padarinys. Galbūt ji šito ir nebūtų pastebėjusi, 
jei nebūtų užsirašiusi. | 

Siaip ar taip, ji niekad neprasitarė Danui, kad ji Juoduosiuose Van- 
denyse pastojo. Tai buvo lygiai toks pat atsitiktinumas kaip penkiasde- 
šimties laipsnių šaltis karo žiemą. Bet kodėl mes tapom prasmės ir ryšių 
ieškotojais? Tokie mes atrodom savo mintyse. Mes ieškom motyvų ir 
tvarkos. Bet išbarstom savo gyvenimą, bejėgiškai ir tuščiai. 

Ji surankiojo popierius. Pirmą kartą juos išvydusi, ketino parodyti 
kitiems. Bet dabar nusprendė juos paslėpti. Jie turi būti išsaugoti, 

nečiupinėjant, nekikenant ir neužliejant užuojauta. Per maža laiko 
prabėgo nuo jų parašymo. Juose glūdėjo gyvų Žmonių paslaptys. Kažkur 
gyveno moteris, vardu Astrida, kuri kartais pagalvodavo apie Šernbergą 
ir būtį jame. Gal kaip apie vasaros rojų su pošilčiu pienu ir šviežia 
Norlando duona? Gal kaip apie gėdingą skylę, kur ji gaudavo lupti? O 
gal taip, kaip Anė pagalvodavo apie Enšedę - čia kaip apie vyną, čia kaip 
apie vandenį. Bet geranoriškai. 

Savo krepšelyje ji turėjo keletą dokumentų, nušviečiančių jos tapaty- 
bę ir praeitį. Jos motina, vardu Henė Ratft, buvo gimusi 1905 metais. Tai 
neišplaukė iš tų dokumentų, kuriuos nešiojosi Anė. Kad tą išsiaiškin- 
tum, reikėjo gerai patyrinėti. Niekam nekiltų mintis aiškintis, kas Anės 
Raft tėvai. Na, nebent jei pasimirčiau, pamanė ji. Jei ten būčiau buvus 
aš. Palapinėj. 

Mija? Ar ji žinojo, kuo vardu močiutė? Henė buvo operetės daini- 
ninkė, ir iš pradžių šis vardas buvo aktorės slapyvardis. Iš tikrųjų ji buvo 
vardu Helga, mergautine pavarde Gustafson, ir Anė buvo tikra, kad šito 
Mija nežinojo. Henės tėtė, Anės senelis ir Mijos prosenelis, buvo miręs. 
Jis buvo vardu Rubenas Gustafsonas, ir dešimtmetė Anė dalyvavo jo 
laidotuvėse. Bet dabar ji neprisiminė, kokiose kapinėse jo kapas. Jis 
turėjo leidyklėlę, kuri, be kita ko, leido dainų knygeles, brošiūras apie 
liaudies mediciną, sodininko kalendorius ir sapnininkus. Dalis jų stovėjo 
knygų lentynoj namie. Niekas kitas, be jų pačių, negalėjo susieti jų su 
Raftų šeima. 

Henė, kuri dešimtmečiais važinėjo visomis šalies kryptimis, gimė 
Estermalmo kieme stovinčiame name. Anė pati tą išsiaiškino ir buvo 
lankiusis tame name bei mačiusi aukštąsias bokštines laiptines. Bet ji 
nebeprisiminė, ar jis stovėjo Škiperių, ar Grafo Turės gatvėj. Jos tėvas 
Okė Raftas iš pradžių vadinosi Petersonas. Jis gimė 1908 metais kaip 
trečiasis konditerio sūnus. Anė nežinojo, kodėl jis tapo muziku. Visų 
pirma jis buvo pianistas ir dirbo teatro orkestruose ir korepetitorium. 
Su Hene Raft susituokė 1939 metais. Tuomet jam buvo trisdešimt 
vieneri o Henei - trisdešimt ketveri metai. Ji šitai galėjo Išberti kaip 
žirnius, nes šie duomenys įėjo į jos tapsmo istoriją, kurią Henė mielai 
pasakodavo. Apie vaikus nebuvo jokios kalbos. Henės, kaip operetės 
dainininkės, karjera kabojo ant plauko. 

Tuokdamiesi jie abu pasirinko Raft pavardę. Anės senelis iš tėvo 
pusės traukiniu iš Hudiksvalio atbogino didžiulį vestuvinį tortą. Porce- 
lianinė jaunųjų pora, puošusi jo viršų, tebegulėjo Henės sekretero 
viršutiniam stalčiuke iš kairės. Nuotaka segėjo mažą tikro tiulio šydą. 
Ant cokolio buvo prilipę karamelės, kurią Anė čiulpdavo, kol ši išnyko. 

Senelis iš tėvo pusės mirė jai dar būnant mažai, bet metų ji neprisi- 
minė. Tėvo motina sulaukė pakankamai senyvo amžiaus, kad Anė 
galėtų giedoti per jos laidotuves. Ji būtų labiau pageidavusi „Atsisvei- 
kinimo su pakalnutėmis“, bet šitai, savaime suprantama, buvo ne- 
įmanoma. 

Ji jautė gėdą galvodama apie tai. Kodėl ji neišpildė jos pageidavimo? 
Ji sėdėjo Serafimų ligoninėj, laikydama jos gelsvą plaštaką savojoj, ir 
davė melagingus pažadus. Dabar ji jau nebeprisiminė senelės mergau- 
tinės pavardės, tikėdamasi, kad Henė bus išsaugojusi ją kokioj slaptoj 
kertelėj. Ar senelė negalėjo gauti, ko norėjo, prieš tai, kai jos gyvenimas 
taip greit išsibarstys ir taps užmirštas? 

Henė ir Okė susituokė Sekminių išvakarėse. Rugsėjį prasidėjo karas. 
Okė gavo šaukimą, ne į pramogų dalį, kaip jis tikėjosi, bet kaip pėstin- 
inkas. Jį pasiuntė į Jemtlando kaimą, į Juoduosius Vandenis, Norvegijos 
pasieny. Ten jį aplankė Henė ir pastojo. Galbūt Juoduosiuose Vande- 
nyse buvo neįmanoma gauti prezervatyvų, kaip aiškėja iš Eriko Junaso- 
no popierių. Tuo metu moteris netgi Stokholme negalėjo nueiti į ligonių 
slaugos parduotuvę su tokiu reikalu. Spalį gimė Anė. Pagal šeimos 
legendą dėl nėštumo Henė praradusi pagrindinį vaidmenį operetėj 
„Stverk ginklą, Ane“. Užtat ji pakrikštijo savo mergaitę Ane. 

Anė dar neturėjo tiek daug metų, kai suprato, kad Henė niekad 
nebūtų gavusi pagrindinio vaidmens. Doli Teit buvo daugiausia, ko ji 
galėjo tikėtis. Teta su dėde Enšedėj laikė seną kalę bokserį, kuri vadinosi 
Doli, tad Anę visą gyvenimą patenkino nepretenzinga Henės apgaulė. 

Reikėjo papasakoti Mijai. Šuns dėka jai tikriausiai tas būtų įstrigę. Ji 
galėjo papasakoti, kad teta ir dėdė, pas kuriuos ji gyveno tėvams gast- 
roliuojant po šalį, buvo vardais Elna ir Jotė. Bet ji suprato niekad 
negalėsianti atskleisti Mijai savo namų Enšedėj, Parapijos gatvės gilu- 
moj, tokių, kokie jie tada atrodė. Ir to, ką ji juose jautė. Jie buvo 
perstatyti ir greičiausiai tinkamai izoliuoti. Penkiasdešimtųjų žiemomis 
jie jautėsi, lyg būtų gyvenę kartoninėj dėžėj. 

Ji dalijosi kambarį su dviem pusseserėm. Jos buvo vardais Susana ir 
Vivijanė. Jos buvo lygiai kvailos kaip ir jų vardai. Ją grauždavo sąžinė, 
kad ji taip galvoja. Mijos sąžinė dar itin nekamavo. Su Pelia, kurios 
negalėdavo pakęsti dėl vardo, Anė nekalbėdavo. 

| Du skardžiabalsiai broliai, vardais Nisė ir Pera, gyveno pusrūsyje, kur 
dėdė Jotė anksčiau buvo įrengęs skalbyklą. Jai toptelėjo galvon, kad ten 
turėjo būti šalta ir tamsu. Bet tada ji apie tai negalvojo. Tik džiaugėsi, 
kad jie toli nuo jos. Visa šeima buvo triukšminga. Bet ji nesiilgėjo namų, 
nes butas Jerdete buvo tik vieno kambario su niša lovai. 

Ji prisiminė, kad anksčiau Žmonės svarbius šeimos įvykius įrašydavo 
Biblijos priešlapyje. Kai ji atsivertė pjuvenose rastą Bibliją, ši jai pasiro- 
dė nesklaidyta. Ploni lapai buvo sukibę. Astrida Junason gavo ją 1942 
metais iš religinės bendruomenės: konfirmacijos prisiminimas. Psalmy- 
nas 116, 1-2. Ar Astrida buvo kada nors atsivertusi tą vietą? Anė ne. Bet 
ji susirado Pauliaus pirmąjį laišką korintiečiams ir pradėjo jį skaityti. 

Jame buvo rašoma apie nedidelį sambūrį žmonių, kurie buvo nieki- 
nami, tačiau turėjo tai, ką jie vadino dvasios dovanomis. Juos atkalbinėjo 
nuo lytinių santykių ir mėsos valgymo, bet iškilus reikalui jie darydavo 
tiek viena, tiek kita. Juos rimtai įspėjinėjo neabejoti žmogaus pomirtiniu 
gyvenimu. Būtent taip, kaip jie tikėjo, taip turėjo ir įvykti. 

Teksto atkarpa apie gyvenimą pasaulyje skambėjo nevisiškai taip, 
kaip Brita ją pacitavo, bet ir ne taip, kaip jai parūpę žodžiai. Bet ji 
nujautė, kad šaltinis vis dėlto buvo tas. Jie išplaukė iš Pauliaus tikėjimo, 
kad nedaug trūksta iki katastrofos, kuri padarys galą visoms gyvenimo 
žemėje formoms. Todėl dabar žmonės galėjo - ir turėjo — liautis rūpinęsi 
savo artimu, lygiai kaip ir savo jausmais, reikalais ir apskritai pasauliu. 
Tai buvo akivaizdi priešingybė jos pačios atsargioms, bet iš esmės 
protingoms mintims. 

Ji ilgai sėdėjo palėpėj prie angos. Gertruda su Sigrida keletą kartų 
žvilgtelėjo viršun praeidamos, bet nieko nepasakė. Devynmetės Sigridos 
veidas buvo kiek per senas ir susirūpinęs jos amžiui. Tikriausiai ji mėgins 
čia užsikarti ir pasirausti tarp popierių. Reikėtų juos paslėpti. Bet kur? 
Čia nebuvo jokios užrakinamos spintos. Ji neturėjo netgi dėžės savo 
daiktams. Visa erdvė buvo bendra. Ji nusprendė kalną popierių kol kas 
pasikišti po lova ir pamąstyti apie vietą, kur galėtų juos saugoti, kad jie 
nebūtų sugadinti drėgmės, aptikti arba išsklaidyti. Šiaip ar taip, jų buvo 
tiek daug, kad ji gavo nešti juos kopėčiom du kartus. 

Stovėdama ant laiptų su paskutiniais popieriais, ji sujudino pjuvenas 
ir pamatė kartoninės dėžutės kampą. Ši buvo apgadinta drėgmės ir, 
matyt, pragulėjusi kur kas ilgiau už kitus daiktus. Tai buvo mėlyna 
šokolado dėžutė. Jis vadinosi „Frėja“, o tekstas aukso raidėmis buvo 
norvegiškas. Ją pradarius, pasipylė popieriniai drabužėliai. Iškirpti, 
dailiai nudažyti ir visiškai nesužaloti, jie išslydo iš spūsties po vafliniu 
apsauginio aukso popieriaus lapu. 

Tebebuvo išlikęs kiekvienas kamputis prikabinti jiems prie lėlės kūno. 
Ji neaptiko nė vieno apšiurusio ar nutrinto. Viskas penktojo dešimtme- 
čio mados - papetės, tiesūs pečiai, sijonų klostės, diržai ir nuo klubų 
krintantys laisvi mėtiniai. Ten buvo apsiaustų, puspalčių ir palaidinių. Ji 
prisiminė, kokiais žodžiais Henė juokdamasi apibūdindavo pačios ro- 

domas senas fotografijas. Mova su daugelį kartų lenktais kampučiais. 
Popierinė lėlė, kuri gulėjo veik pačiam dugne ir panėšėjo į Avą Gardner 
ar Džouen Kravtord, rankas buvo išskėtusi. Movą reikėjo prikabinti prie 
apsiausto rankovės - ji turėjo ja pamojuoti.-Lyg ką susitikusi. Mieste. 
Buvo šalta. Snigo ir galbūt buvo Kūčios su ore virpančia varpų muzika — 
kaip amerikietiškam filme iš apsiausto laikų. 

Storo kartono lėlė, kaip ir visi drabužiai, buvo namų darbo. Galėjai 
numanyti, kad ryškiai raudonos jos lūpos buvo nudažytos raudonu 
pieštuku, iš pradžių suvilgius jo galiuką. Drabužiai buvo nuspalvinti 
silpnesniais vandeniniais dažais, galbūt iš mokyklinės dėžutės. Gėlės, 
langeliai, dryžiai ir taškai. Nėriniais kraštuotos apykaklės. Siuvinėjimas 
blizgučiais. Nusiūtos klostės, išsiuvinėti raštai ir koriukai. Viskas per- 
teikta rūpestingai ir su pasigėrėjimu. Taip - pasigėrėjimu. Ji pati tai 
pajuto čiupinėdama popierinius drabužėlius. Paskui atsargiai viską su- 
guldė po auksiniu popierium ir uždengė dėžutę. 


Skambino Okė Vemdalis. Tai buvo taip netikėta, kad Birgeris pats 
nutilo laikydamas ragelį. Bet Okė tarė: 

— Dabar galiu ateiti. 

— Ateiti? 

— Tu kvietei pietų. 

Matyt, jis susigėdo? Juk jis nepriėmė kvietimo, netgi nepadėkojo. 
Birgeris sutriko pasakęs: 

- Žinoma. Esi laukiamas. Kada pietausim? 

Jis įsitempęs pjaustė briedieną, ruošdamas jūreiviškus pjausnius. Okė 
greičiausiai irgi juto įtampą, nes atrodė visai nesusidomėjęs maistu. 
Sėdėjo siurbčiodamas degtinę it kokį likerį. Tai buvo Smirnovo degtinė, 
ir į stikliuką reikėjo įsimesti kmynų ar jonažolių. Bet jis užmiršo. 

— Girdėjau, kad Barbru išvažiavo. 

Birgeriui pasidarė labai nemalonu. Žmonės kalbėjo. Bet nieko nesa- 
kė jam. Niekas neklausinėjo, netgi Merta. Okė-Vemdalis pirmasis 
paminėjo išvažiavus Barbru. Be to, jis gana negrabiai bandė paguosti 
Birgerį. 

— Matysi, kaip ji parsiras, apsiraminusi po kvotų. Juk jie ją tardė 
daugybę kartų. Yra kone septynių valandų trukmės juostos. 

— Jie? — paklausė Birgeris. — Kodėl sakai „jie“? Argi ne tu pats ją 
tardei? 

Tuomet Okė susivertė degtinę vienu mauku. Tai buvo didelės taurės, 
kurių jie niekad nenaudodavo, kai Barbru buvo namie. Birgerio tėtis, 
kuris buvo girininkas ir paskirtas į Jestriklando miškų ūkį, jas gavo kaip 
dovaną sukakus keturiasdešimčiai metų. Ant jų buvo išraižytos skren- 
dančios antys. Ant gertuvės matėsi šuo ir medžiotojas. Dabar Vemdalis 
gerai apžiūrėjo raižytas taurės dalis, o Birgeris apie jas papasakojo. 

— Aš nušalintas nuo tyrimo, - galiausiai pasakė Vemdalis. 

— Formaliai? 

Birgeriui dingtelėjo, kad iš pradžių panašiai buvo ir su Barbru išnyki- 
mu. Kažkas negalutinai nuspręsta ar nevisiškai realu. Bet Okė sakė, kad 
buvo taip. Formaliai. Aiškiai kalbant. 

— Kodėl? 

— Manoma, jog aš per daug įsivėlęs. 

— Ar dėl to, kad prasitariau apie „Trijų bokštų“ aulinių įspaudus? 

— Apie tai aš net negirdėjau. O dabar galim pasišnekėti laisvai. Nes 
aš, taip sakant, prapuoliau iš akiračio. Bet nemanau, kad jie ypač daug 
išsiaiškino. Tyrimas sustojo. 

— Jie buvo čia ir viską nusiaubė,-- tarė Birgeris.- Gal nori dar bruknių? 
Ten yra raugintas agurkas. 

Bet Okė veik nieko nevalgė. Jo veido spalva nebuvo gera. 

— Aš tebegaunu pragariškas krūvas laiškų. Jog privalau ką nors daryti. 
Sugauti žmogžudį, kad žmonės galėtų išeiti į gamtą. Kad turistai nebi- 
jotų. Nors yra priešingai. Kaip tik turistai dabar labiausiai susidomėję. 
Atvažiuoja autobusais. Gaunu laiškų, įspėjančių nekišti nosies, pasisau- 
goti, ir ateina siuntinių, kurie dvokia. Ir daiktų. Panaudotas higieninis 
tvarstis. Aš norėjau jį nunešti ištirti - ta olandukė sirgo mėnesinėm, kai 
mirė, - ir aš pamaniau, kad kas nors jį rado, asmuo, kuris nepanoro 
prisipažinti buvęs tose vietose. Tuomet ir sužinojau esąs nušalintas nuo 
tyrimo. Tiesiai šviesiai, taigi. 

Ir kalbėta, kad tvarstis greičiausiai buvęs tik mano įsipainiojimo 
komentaras. Še tau. Beje, tas nėra neįmanoma. 

— Kaip tu galėtum būti įsipainiojęs? 

— Aš nejįsipainiojęs. 

Jo balsas skambėjo irzliai. 

— Ar miegi naktimis? 

— Baik, po velnių! Ar nežinai, kaip tave vadina? 

— Žinau, — atsakė Birgeris. - Aš manau, kad tau reikėtų užkąsti. Paskui 
eisim į kambarį pasiklausyti muzikos. Nuo kavos galbūt susilaikysim. 
Nieko blogo, kad gausi iš manęs keletą tablečių migdomųjų. Aš nesu 
piliulių daktaras. Ir tu nesi toks, kaip apie tave kalba. 

Jis gerai nežinojo, kokią muziką paleisti. Jam neatrodė, kad Okei 
patiktų Bachas ar Šubertas. Tarp savo pirmųjų ilgai grojančių plokštelių 
turėjo vieną, kuri vadinosi „Down South“* Tai buvo labai lėta šokių 
muzika. Jis prisiminė, kad vienas iš jo seksualiai kiek apsukresnių 
draugų medikų skolindavosi ją, kai tikėdavosi parsivesti namo kokią 

mergaitę. Šviesų kambarį pripildžius tamsioms, kimioms ir vangiai 
švirkščiančioms saksofono frazėms, jį apėmė baisus juokas, ir Okė 
šitai pamatė. 

— Kas atsitiko? 

— Mes esam senbernių pora, tu ir aš. Nepataisomi. 

— Nežinau, ar nepataisomi. O tu, šiaip ar taip, esi vedęs. 

— Buvau. 

— Man taip trūkdavo laiko. Nors kartais man rodos, kad taip dar 
daugiau laiko susieikvoja. Tai prakeiktas... kaip jis ten vadinasi... sparno 
rėžimas. Jei nerandi paprasčiausios išeities. 

Kavos jis vis dėlto norėjo. 

— Tu čia susitvarkęs, - pasakė jis virtuvėj. 

— Aš tvarkausi ir kasdien gaminuosi valgyt. Gyvenu it kokiam sūrio 
gaubte. Maigau žmonėms pilvus ir kirkšnis, bet nesišneku su jais. Apie 
tyrimą daugiau nebeskaitau. 

— Gali neskaityt. Nėra nieko naujo. Ar skaitei apie Ivą Mertensą? 

— Ne. 

- Jis parvažiavo namo. Skambino tėvai. Parvažiavo liepos pirmą. Tai 
buvo ne jis. Jis susipyko su mergina Geteborge ir jie išsiskyrė. Jis neturi 
jokio supratimo, su kuo ji gulėjusi toj palapinėj. Mes irgi. 

— Dėl ko jie susipyko? 

— Geteborge vyko didžiulis roko koncertas. Ivas Mertensas ir Sabinė 
Vestdijk pasistatė palapinę Longedrago kempinge ir susipažino su kaž- 
kokiu asmeniu, panorusiu jiems parduoti bilietus. Juodojoj rinkoj. Bet 
gana padoria kaina. Jis buvo tikras, kad juos apgaus, kad bilietai netikri 
ir kad jų niekad neįleis su jais. Todėl jis nenorėjo pirkti. Taip jie 
susiginčijo ir pradėjo pyktis. Man rodos, jis užsispyręs kaip jautis. Ji 
nuvažiavo į koncertą. Jis nežinąs su kuo, ar tai buvo vaikinas, pardavęs 
bilietus, ar kas kitas. Ivas niekad nematė to asmens. Bet jam pasirodė, 
kad tai vaikinas. Naktį ji negrįžo. Artėjant vidurdieniui, jis velniškai 
susirūpino ir ketino eiti į policiją. Jis nubėgo pasiteirauti į priimamąjį, 
ar jie jos nematę, ir klausinėjo gretimose palapinėse. Galiausiai ji, 
šiaip ar taip, parsirado. Iš kitos palapinės. Paskui tarp jų buvo viskas 
baigta. Jis buvo taip įsiutęs, kad susikrovė savo daiktus ir išsinešdino. 
Važiavo pakeleivingais automobiliais, ir tas truko keletą dienų. Į Leide- 
ną parsirado nieko nežinodamas apie įvykį. Ten jį Visi sutiko tarsi 
prisikėlusį iš numirusiųjų. Jis nežinojo jos planų, kai jie išsiskyrė Lon- 
gedrage. Bet niekad nebuvo kalbos apie kalnus, nė karto. Taigi atrodo, 
kad tai buvo kito drauguolio idėja. Šaulio. 

- Šaulio? Ką jis nušovė? 

— Nieko iš tų, apie kuriuos žinom. Vienintelis daiktas, kurį aptikom 
senam krepšy, turėjusiam jam priklausyti, - tai užrašų knygutė. Ant jos 
yra Zodiako ženklas — Šaulys. 

— Mačiau ją. O Žiurkė irgi jo? 

— Šito mes nežinom. Bet ar ne merginos paprastai glamonėja žiurkes? 
Šiaip ar taip, mes manom, kad į Jis gimė, kai danguje buvo kaip tik tas 
kipšas. Noriu pasakyti, kad jis - Šaulys. Tai išties vienintelis dalykas, kurį 
mes dingojamės Žiną apie jį. 

— Kodėl tu taip manai? 

— Užrašų knygelė pirkta čia, Biuvongeno kooperatyve. Tai matyti iš 
kainos ženklo. Ten buvo galima rinktis iš visų Zodiako ženklų. Tad kodėl 
jis turėjo pasirinkti kitą, ne savo? Jie jį prisimena. Bet neprisimena, kad 
būtų pirkęs užrašų knygelę. Tą dieną prieš vasarvidžio išvakares buvo 
daugybė žmonių. Mes galėjom atsekti Sabinę Vestdijk ir jį nuo pat 
Longedrago, nes jie gyveno kempinguose visą kelią. Toj didžiulėj pala- 
pinėj. Juk laikraščiai sukėlė velnišką skandalą, tad žmonės skambino. 
Jie atkako į Biuvongeną dieną prieš vasarvidžio išvakares ir čia pirmąsyk 
nusisamdė kambarį. Tai buvo „Trijose eglėse“. Vien jos vardu. Tetulė 
neprisimena, ar jie pasisakė, kad jis jos vyras. Šiaip ar taip, Sabinė po 
pietų atsigulė, o jis išėjo į vaistinę. Ten vaistininkė jį prisimena. Jai jis 
atrodė gražus. Nors nemalonus. Ji manė jį esant narkomaną. Jis ryšėjo 
ant kaktos juostą ir buvo kiek apsileidęs, sakė ji. Nors ką gali žinoti. Tai 
priklauso nuo jos pačios vertinimo standartų, o parduotuvėj nieko 
nekalbėjo apie jo išvaizdą, tik kad jo ilgoki plaukai. Jis ėmęs kaulyti 
saridono. Nesupratęs, kad visi stiprūs vaistai parduodami tik su recep- 
tais. Netikiu, kad vaistininkė tiek daug mokėjo angliškai. Kalbėjęs tik 
angliškai. Painkiller, kartojęs jis. Iš pradžių ji jo nesupratusi. Ji užkibo 
už to killer, pamanė, kad jis bjaurus. Bet man rodos, kad ji perdėjo — 
paprasčiausiai jo nesuprato. Aš manau, kad Sabinė Vestdijk susirgo ir 
jai reikėjo kokių nors vaistų nuo skausmo. 

— Mėnesinių skausmų? 

— Taip, jei tas taip skausminga. Aš nežinau. 

— Jaunoms moterims gali labai smarkiai skaudėti. 

Šiaip ar taip, jis bastėsi po gyvenvietę. Nevisiškai aišku, ar jis tą užrašų 
knygelę nusipirko pats. Pardavėja krautuvėj negali prisiminti, ar jis 
pirko. O prisiminė jį todėl, kad jis kalbėjo angliškai. Ji nemoka angliškai, 
tai senyva moteriškė. Turėjo pasikviesti pagalbininką. Šitaip j ji! prisiminė, 
ko jis norėjęs: alaus. Daugiau nieko. Parduotuvės vedėjas, jai padėjęs, 
prisimena tą patį: jis pirko tik alaus. Kas gi tuomet pirko užrašų knygelę? 
Pas juos buvo daugybė žmonių, dieną prieš vasarvidžio išvakares. Bet 

daugiau nė vienas pirkėjas nekalbėjęs angliškai. Mes net nežinom, ar 
telefono numerį joje užsirašęs Šaulys. Norvegiškai. Šiaip ar taip, jis 
numerį baisiausiai saugojo, nes pasislėpė knygelę po kartonu krepšio 
dugne. Aš labai tuo susidomėjau. Bet numeris priklausė savitarnos 
krautuvei nedidelėj pakrantės skylėj už Brionioisundo. Ten jie nieko 
apie jį negirdėję. Aš manau, kad tai tiesa. Tą naktį „Trijose eglėse“ buvo 
apsistojusi norvegų pora ir, žinoma, ji buvo apklausta. Bet jie netgi 
nežinojo, kur toji vieta. Sunku pasakyti, ar jie meluoja. Bet tai nebuvo 
žmonės, normaliai galėję turėti ką nors bendra su ilgaplaukiu suplyšu- 
siais ir gana sudergtais džinsais. Tai buvo mokytojų pora iš Namsoso ir 
veterinaras iš Steinkjerio. Vargšė mergina negavo jokių painkillers, bet, 
matyt, išgėrė degtinės, nes kambary buvo tuščias butelis. „Kosken- 
korvos“. 

— Ar tai tie milteliai, kuriuos man tada rodei? 

Okė atrodė truputį sumišęs. 

— Aš pamaniau apie jį tą patį kaip ir vaistininkė. Bet tuos grūdelius 
išanalizavus pasirodė, kad juose daugiausia acetilsalicilo rūgšties. Taip 
pat buvo kofeino ir kolos sėklų. Tų pačių kaip kokakoloj. 

— Semen colae, - tarė Birgeris. - Bet aš nežinau tokio mišinio. 

- Šiaip ar taip, tai ne stipriau už albiulą. Tai buvo galbūt vienintelis 
vaistas, kurį ji išgėrė. Vasarvidžio išvakarių rytą jie išnyko. Pabėgo, kad 
nereikėtų susimokėti. Taip pamažėle ji išdygo pas Uliuką Lenartsoną. 
Vaikinas apsipirko kooperatyve. Jis išties klausinėjo apie kalną. Bet aš 
imu manyti, kad jie paprasčiausiai važiuodami paklydo, nes tokio kalno 
čia aplink nesama. 

— Kokio kalno? 

- Žvaigždžių kalno. Jo čia nėra. O ji pirko pas Uliuką. Tad galimas 
daiktas, kad Uliukas manė ją esant vieną. Taigi nenuostabu, kad jis buvo 
susirūpinęs dėl skarmalų, paskolino palapinę ir nerte nėrėsi iš kailio. Jis 
smailus prie mergų. Sako, jis toks įžūlus, kad vaikšto pas vienišas ponias 
į nuomojamas trobas, kai jų vyrai naktį žvejoja. Aš nežinau. 

— Tu prisiklausei daugybę paistalų. 

— Apie Uliuką Lenartsoną klausau neatsiklausydamas. Tai jis pasakė 
matęs tave perkirtus kelią ir įėjus į mišką. Virš Loberono. 

— Tuomet jis pamišęs. 

- Jis, žinoma, galėjo matyti ką nors kitą. Ir pamanyti, kad ten buvai 
tu. Bet man rodos, jis taip pasakė todėl, kad aš liepiau apieškoti katilinę. 
Jis suprato, kad šią mintį pakišai tu. 

— Man sunku patikėti... 

— Tu esi geras, Birgeri. Bet palauk, čia ne viskas. Jis pasakė, kad aš 
po to ėmiau prie jo kabinėtis. Išgriozdžiau jo rūsį ir namą. Kad aš tave 
gyniau. Jis meluoja, prakeiktas žarnigalis. Bet jie tiki juo. 

Stojo tyla. Plokštelė sukosi tuščiai, bet Birgeris negalėjo prisiversti 
ištraukti naujos plokštelės. Jam buvo bjauru ir išties nebesinorėjo dau- 
giau nieko girdėti. Vis dėlto jis paklausė: 

— Tai jie rimtai tiki, kad aš lipau prie Loberono? 

— Ne, netiki. Jie niekuo netiki. Jie mėgina dirbti objektyviai. Ir nema- 
nau, kad jie ką nors pasiekė paėmę tavo daiktus, aulinius ir dar kažką. 
Tuomet būtų tavim vėl pasidomėję. Neimk šito taip giliai į širdį, nes buvo 
daugybė kvotų. Uliukas. Jo tetulė. Juk ji galėjo atsidurti ten viršuj ir 
panūsti žvilgtelėti, ką jis veikia. Jai nėra nežinomos jo istorijos su 
mergom. Jie tardė Daną Ulanderį su Ane Raft ir visą Šernbergo šutvę. 
Juvonę ir jos vyriškius. Apvertė kaime kiekvieną akmenį. Bet vienu 
daiktu jie patikėjo, šiaip ar taip. Būtent, kad jis sakėsi tave matęs. Kad 
jis pasakė man tą jau per pirmą kvotą. Jie mano, jog man tas pasirodė 
nesąmonė, nes aš dingojausi mus visą laiką buvus kartu. Bet jie mano, 
kad aš negaliu to žinoti, būti visiškai tikras ir turėjau įtraukti jo parody- 
mą į kvotos protokolą. Nors parodymas ir nebuvo patikimas. 

— Tai dėl to tave nušalino nuo tyrimo. 

— Taip, aš padariau formalią klaidą, sako jie. Kad ir koks kvailas jo 
parodymas man pasirodė, aš turėjau jį įtraukti. Bet jo nebuvo! Ir šituo 
jie netiki. Pastaruoju metu tariausi einąs iš proto. Tasai šūdžius! Sumau- 
ta menkysta! Jis sudegino visą konteinerį naujų „Trijų bokštų“ aulinių. 
Bijojo, kad policija atėjusi ims šniukštinėti po namus. Tai turėjo būti 
vogtos prekės, nes jo buhalterijos knygose tokia siunta neįregistruota: 
Jis neturi jokio važtaraščio, nieko. Ir jis juos pardavinėjo neįtikimai 
pigiai. Vos ne kiekvienas kaime jų prisipirko. Tas tikrai nelengvina 
tyrimo. O jie tiki juo. 

— O kurtiniai? Kodėl juos degino? Juk jis įsigijęs teises smulkiai 
medžioklei. Turbūt jam nebuvo ko bijoti. 

— Nežinau. Galimas daiktas, jie ką nors dėl to išsiaiškino, bet aš nesu 
girdėjęs. Juk jie ieško miegmaišio pūkų. 

Okė kalbėjo nežiūrėdamas į Birgerį. Žvilgsnis buvo nukreiptas pro 
didįjį langą į sodą, bet stikle matėsi tik atspindžiai. Jis nieko neįžiūrėjo. 
Zvelgė gilyn link vingiuojančių per pelkę takų, pranykstančių nakties 
migloj. Matė Teritorijoj judančius žmones. Matė juos išnyrančius ir 
dingstančius prieš jo žvilgsnį, nes šis nebuvo joks žvilgsnis, tik malanti 
mintis. 

Jis buvo apsėstas. Stebėjo pelkių takus ir iš kaimo einančius automo- 
bilių kelius, kaip kad Birgeris kiekvieną dieną stebėdavo savo verandos 
karnizų užraitymus. Jis buvo nušalintas nuo tyrimo, bet jo jėgos vis dar 
plūdo. Be prasmės. 


Kai ji įėjo, Danas gulėjo jos lovoj. Jis buvo vienas kambary, pusiau 
nusigręžęs į sieną. Nuogas. Pro langą krintanti šviesa atsispindėjo nuo 
jo rusvos odos, kuri rodės kiek sudrėkus. Nusitvėręs penį, jis krutino 
riešą ir dilbį. Ji žengė atbula, bet jis jau buvo pastebėjęs, kad ji kambary. 

— Ką tu darai? - paklausė ji ir pati išgirdo, kaip sukudakavo. Koks 
nors tikras juokas neprasiveržė. 

— Masturbuojuosi, - atsakė jis ne visai aiškiu balsu. Anė susmuko ant 
kelių. Paleido popierius ir knygas ant grindų. Ji mėgino tai padaryti kiek 
galėdama tyliau. Paėmė krūvą popierių, paskui keletą kalendorių ir 
pakišo po lova. Girdėjo, kaip jis ėmė smarkiau kvėpuoti. Jis krustelėjo, 
ir lova sugirgždėjo. Stojo visiška tyla. 

Burna jai prisipildė seilių, ir ji turėjo jas nuryti, bet ir toliau grūdo 
kalendorius prie sienos. Jis jau buvo išlipęs iš lovos. Kai ji baigusi turėjo 
atsikelti, jis stovėjo prie durų angos, šluostydamasis rankšluosčiu. Su- 
glumusi ji pagalvojo, kad tas rankšluostis iš virtuvės. 

— Tau nevalia trukdyti, kai aš apie tave mąstau, - pasakė jis. Ji: 
apsimetė tvarkanti šaliką, kuriuo tarsi staltiese buvo užklojusi sulanks- 
tomą stalą, mėgindama sugalvoti, ką pasakyti. Vienintelė dingtelėjusi 
mintis buvo: jis natūralesnis už mane. Jis pasijuoktų iš manęs, jei Žinotų, 
ką jaučiu. Kaip dramatiškai aš viską vertinu. Ji skubiai užvertė ant stalo 
gulinčią užrašų knygelę. Kai atsigręžė, jis buvo išėjęs. 

Pastarosiomis dienomis Danas ir ji kėletą kartų gulėjo ant šieno, kurio 
dar buvo likę šalinėje virš tvarto. Jis buvo sausas ir aštrus ir dūrė jai pro 
palaidinukės audinį. Paskui jai dar norėdavosi patysoti vasaros kvapuo- 
Se. Ji mielai būtų užmigusi jų apsupta. Bet iš tikrųjų taip maloniai 
nekvepėjo. Šienas buvo senas. 

Jis pageidavo, kad jie sugultų ir kambary vakarais. Bet ji nenorėjo dėl 
Mijos. Ji nepasitikėjo, kad ši miega. Kartais viršuj sukrebždėdavo. Ji 
žaisdavo su lėlėmis tamsoje. Šnabždėdavo joms. 

Atėjus žurnalistams, Anė pasislėpė šieno šalinėje. Ji girdėjo, kaip jie 
praėjo drauge su Petrum, kuris jiems pasakojo apie ožkų auginimą ir 
avių veisimą. Jie norėjo susitikti su ja. Norėjo išgirsti jos pasakojimą, 
kaip atrodžiusi supjaustyta palapinė prie Loberono ir kiek ji mačiusi 
kūnus. O Petrus pasakojo, kaip gaminamas sūris neturint elektros. 

Jie pasiliko ilgam, ir ji kartais nugirsdavo jų balsus. Rodės, jog jie 
kalba su vaikais. Kad prastumtų laiką, pasinaudojusi proga, ji ėmė 
ieškoti šiene pamestos dėžutės nuo savo pesaro. Besirausdama pakėlė 
dulkes ir šieno trupinius, bet gan greitai užčiuopė kietą briauną. Tai 
buvo ne dėžutė, o baltos plastmasės vaistų buteliukas. STESOLIDAS. 
Jis buvo išrašytas Barbru Torbjornson vardu ir veik tuščias. 

Ji toliau ieškojo savo dėžutės ir rado ją, be to, dar nagų dildę ir mažą 
muilo dėžutę iš viešbučio. Visas nesesero turinys, matyt, išbiro į šieną. 
Ji parodė daiktus Danui, ir jis jais pasirūpino. Ji pasakė, kad jai tas 
nemalonu. 

— Kodėl? 

— Aš maniau, kad tai mūsų šalinė. Mūsų šienas. Tavo ir mano. 

Jis atsakė, kad ji negalinti čia reikalauti vietos jiems vieniems. Priva- 
taus miegamojo. Atskiros šieno šalinės. 

Ji turėjo atsisakyti daugelio savo įpročių. Radijo klausymosi. Ji buvo 
prisirišusi prie tos plastmasinės dėžutės, klausydavosi lovoje, prie ausies 
prisikišusi garsiakalbio skritulį. Neužmigdavo neišgirdusi vienuoliktos 
valandos žinių. Vietnamas, Kambodža, Mozambikas. Turėjo girdėti 
žodžius. 

— Niekas taip greit nesikeičia, kad tau reikėtų klausytis kas valandą, 
— pasakė Danas. - Tai nuodai. 

Kad ir kokia būtų buvus jo teisybė, ji liko tokia pat. Priklausoma. Nuo 
vieno ir nuo kito. Kaip ir jis nuo jos kūno, manė ji anksčiau. Bet ar iš 
tikrųjų jis priklausomas? 

Tarpais jis jai rodės keistas. Bet ji suprato, kad šiuo Žodžiu atstumi 
tai, kas tavęs iš tikrųjų nedomina. O buvo priešingai: ji intensyviai apie 
jį galvodavo. Koks jis liesas, kokia siaura jo nugara ir smulkios plaštakos 
bei pėdos. Kaip plaukų spalva lempos šviesoj keičiasi iš peleninės į 
auksinę. Daugiau nei kas penktas plaukelis auksinis. Ji dažnai gulėdavo, 
jų sruogai užkritus ant jos rankos ar krūtinės, ir apžiūrinėdavo plaukelį 
po plaukelio. 

Daugiau nei dvidešimties naujų mokinių grupėj, stovėjusioj už klasės 
durų, ji išskyrė jį iš visų. Koks nepanašus į kitus jis buvo savo smulkiu, 
lanksčiu kūnu. Jo judesiai buvo it šokėjo. Paskaitų salėj, žiemos popiečių 

kurtume ir sklandančioje vilnos ir iškvėpto oro atmosferoje jis buvo 
grynos energijos branduolys, prie kurio jai reikėjo prisiliesti. 

Iš pradžių, kol jie dar nebuvo pasakę viens kitam nė vieno asmeniško 
žodžio, ji mąstydavo apie jį kaip apie tą ypatingą mokinį. Ji pradėjo apie 
jį fantazuoti. Jis galėdavo pasakyti per paskaitą ką nors ją gluminančio 
ar keliančio abejonę. Po to ji sugalvodavo tęsinį. Ji rasdavo nuovokų 
atsakymą, ir taip užsimegzdavo pokalbis. Savotiškas pokalbis. 

Juk ji sakydavo monologus, ir visad tyliai. Ji manė, kad daug kas 
paaiškėja, šitaip pasakojant mintyse, jam. Bet tikrovėje ji išsipasakodavo 
ne tiek jau daug. Net jiems ėmus drauge gulėti. 

Jos santūrumas buvo dar viena priklausomybė. Nuodai, anot jo 
stiprių žodžių. Kažkas, į ką ji laikėsi tvirtai įsitvėrusi savo atavistine, 
tamsia ir komplikuota savo pačios dalimi. Jai atrodė, kad jos santūrumas 
buvo -susijęs su Enšede, o vėliau su Muzikos akademija ir Karlbergo 
gatve. Su gyvenimu, kuris jam turėjo būti visai nesuprantamas. 

Kai tarp jų kildavo jaudinančios scenos, nesusipratimai, konfliktai — 
kad ir kaip pavadintum būseną, kai pilvą raižydavo tarsi peiliais, kai ji 
nedrįsdavo prie jo prisiliesti, nes dominuodavo abejingumas, - akyse, 
pačiose jų lėlytėse glūdėdavo nepasitikėjimas. 

Kai jis nepasitikėdavo ja. Manydavo, kad jai tai tik žaidimas. Kelių 
savaičių įvykis. Nuosaikus žaidimėlis su politinėmis idėjomis ir stipriu 
lytiniu potraukiu. Jis kartais išties pareikšdavo, kad jis jai esąs vien 
kūnas. Auksinis ir pūkuotas. Kaip abrikosas. Kad jis jai esąs per jaunas. 

Tarp jų buvo devynerių metų skirtumas. Kažkada jis pasakė, kad ji 
nežiūrinti į jį rimtai. Lyg būtų įspėjęs, jog ją kartais apima tas pojūtis: jis 
keistas. Visiškai nepažįstamas. Atstumtas audinys. Svetimas, nesuderi- 
namas sielos audinys. 


Prie durų stovėjo Enisa klausdama, ar ji neužmiršusi vakarinio melžimo. 
Taip, ji užmiršo. Ir ji jaudinosi dėl kvapo kambary. Paėmusi virtuvinį 
rankšluostį, pakišo suglemžtą po antklode. Enisa nusekė jį žvilgsniu, bet 
nieko nepasakė. Jai ant kulnų lipo Sigrida, kuri pareiškė, kad melžti visai 
ne Anės eilė. Grafikas surašytas klaidingai. 

Anė užsirišo didelę iš Britos gautą prijuostę ir nuėjo su jom į ožkidę. 
Ji nemėgo ožkų ir iki atvykdama į Šernbergą niekad nebuvo melžusi. Ji 
spėjo, kad dėl to jos niekad neskirdavo melžti su Danu, kuris buvo lėtas 
If nerangus. Ji priklausė Enisos komandai, į kurią turėjo įeiti ir Lota. 
Bet jos nesimatė. 

Tai buvo margos ožkos, rudai pilkos, gelsvos, dryžuotos ir dėmėtos. 
Nė viena nebuvo panaši į kitą, bet ji dar nemokėjo jų atskirti. Jų 

tešmenys buvo pritvinkę, kiek apžėlę, su kietais speniais. Jos noriai 
užšokdavo ant melžimo stalo, ir ne taip sunku buvo išspausti iš jų pieną. 
Sunkiau buvo prisiminti visus melžimo momentus. Tešmenį būtina 
nusausinti, pirmieji pieno lašai neturi patekti į kibirą, nes juose pilna 
bakterijų. Jei ji užmiršianti nusausinti, neįsijungsiąs pieno atleidimo 
refleksas, mokė ją Petrus. 

Ožkų kvapas buvo pritrenkiantis. Jei ji nusisukdavo ir valandėlę 
paliaudavo spaudžiusi ir tampiusi, ožka sunerimdavo. Gyvulių akys buvo 
keistai apsiblaususios, su pailgais vyzdžiais. Jos žvilgėjo lyg sutrupintas 
gintaras. Kai kurioms po kaklu maskatavo išaugos. Mėsos kankaliukai. 
Ji nenorėjo žinoti, kas tai per daiktas. Mieliau būtų ėmusis švelnių, 
lanolinu kvepiančių avių. Bet šiuo metų laiku joms nieko nereikėjo. 

Paskui jos turėdavo tvarkyti pieną. Nunešusios ir sustačiusios bidonus 
upelyje, atšaldydavo jį. Dabar dėl šilumos sūrio masę jos virdavo kas- 
dien. Kai pieną sutraukdavo, ji maišydavo jį didelėmis šakutėmis, kurias 
jos vadindavo arpa. Tai trukdavo baisiai ilgai ir paskausdavo rankas. Jai 
nepatikėdavo išspausti gumulus ir sudėti juos į formas. Ji privalėdavo 
stebėti išrūgas. Jos turėdavo virti iki paruduodavo ir sutirštėdavo, tada 
galėdavai jas kabinti kaip sūrį. 

Mija nenorėdavo būti kartu. Pirmą kartą ji užsispaudė nosį, o paskui 
pradingo su Matsu ir Gertruda. Sigrida visad norėdavo padėti, ir Anė 
pastebėjo, kad ji sumani melžėja. Ji sekdavo tvarkaraštį ir jai būdavo 
labai sunku prisipažinti apsirikus. 

— Tėtė melžė per vasarvidžio išvakares, ne Enisa. Šiandien ne Enisos 
komanda. Įsipainiojo klaida. 

Anė žinojo, kad jai nereikia su ja ginčytis. Mergaitė buvo tik devynerių 
metų. Bet atkakli. Įkyriai zyzdama, ji nusekė į viryklą. Anei skaudėjo 
rankas ir nugarą ir ji juto kylantį erzulį. Sustojusi prie durų ji įsitvėrė į 
jas, duodama suprasti, kad nori eiti viena. 

— Pirmą kartą melžiau pirmadienį, - tarė ji. - O šiandien antras kartas, 
nes yra ketvirtadienis. Praėjo dvi dienos, kaip ir turi būti, kai komandoj 
trys žmonės. Dabar viskas gerai, ar ne? 

— Bet tvarkaraštis klaidingas! 

— Tu jau sakei. Dabar palikim jį ramybėj. Tavo tėtė negalėjo melžti 
per vasarvidžio išvakares, nes tada buvo Riobeke. 

Paskui ji įėjo į viryklą ir uždarė duris. Žinoma, susyk pasigailėjo. Bet 
kartu pajuto didelį malonumą valandėlę pabūti viena. Pro langą matė, 
kaip Sigrida slampinėja, pagaliu daužydama žolę. Ji nesitvėrė savam 
kaily. Būsimoji savos teisybės gynėja? 

— Leisk jai būti teisiai, - tarė Enisa, kai jos įbogino pieno bidoną per 
slenkstį. — Ji visai sugniužus. Juk pastorius pasiims Gertrudą ir ją 
trečiadienį. 

— Riobeko pastorius? 

— Ne, jų tėvas. Ką, tu nežinai? 

Šernberge buvo apsilankęs pastorius. Anė tada irgi laikėsi nuošaly. Ji 
manė, kad tai tas pats, kuris atidarė bendruomenės namus vasarvidžio 
dieną ir vaišino žmones kava su bandelėm ir pyragaičiais. Nuo šoko. Ji 
girdėjo tai, kai sėdėjo Orianos Striomgren virtuvėj, o policininkai įeida- 
vo ir išeidavo. Bet šitas pastorius buvo Britos vyras ir Sigridos bei 
Gertrudos tėvas. Enisa sakė, kad jie ginčijosi dėl globos. 

Ji negalėjo to suvokti. Petraus šeimynėlė buvo kažkokia savita, seno- 
viška. Jai rodės, kad mergaitės panašios į Petrų. Jos buvo paveldėjusios 
jo ilgą ožkos veidą. Jei Brita buvo pastorienė, tas bent paaiškino, iš kur 
ji mokanti savo Paulių. Anė geidė, kad Danas būtų ką nors apie tai 
užsiminęs. 

— Pastorius išsirūpino teismo nuosprendį, kad Šernbergas mergai- 
tėms gyventi netinkamas, bet jų dėlei jis ketino per daug netriukšmauti. 
Tik ateiti ir jas prikalbinti. Beje, aš nesu visiškai tikra, kad to reikia. Juk 
jo koziris - mokykla. Kad žiemą jos turinčios gyventi Riobeke, atskirtos 
nuo savo močios. Juk Juvonė ne itin gera. Noriu pasakyti: valdžios 
požiūriu. Bet paskui jie sužinojo, jog tu čia atvyksi ir būsi mokytoja. 
Tuomet atrodė, kad Brita galėtų laimėti. Iki to įvykio. Prie upės. Dabar 
jas paims. Ar pažiūrėsi pieną? 

Anė liko viena virtuvėj. Stovėjo nusitvėrusi termometrą ir spoksojo į 
pieną, tebesisukantį po Enisos maišymo. Vadinasi, toks jų požiūris. Jei 
Mija turėtų tėvą, žinantį, kad ji čia, galbūt jis galėtų teisėtai ją pasiimti, 
nes čia jai gyventi esą pavojinga. Lyg egzistuotų du pasauliai, pamanė 
ji. Vienas ten. Kur tas įvyko. O kitas čia. 

— Būk gera, užrašyk pieno kiekį! - sušuko Enisa atidariusi duris. Jos 
veidas buvo rausvas ir lygus. Ji buvo nepasidažiusi, ir lūpos atrodė 
melsvokos. Stambi ir graži mergina. Ji būtų galėjusi būti viena iš Krišnos 
melžėjų, kurios lūpos įgavo savo spalvą bučiuodamos jo odą. 

Jei čia būtų koks pavojus, mirtinas ir arti, jai nerūpėtų pieno kiekis ir 
koncentruotų pašarų daviniai. Enisa buvo sveiko proto moteris. Ji 
mokėjo melžti. Kilusi iš Ehno Jemtlande. Anksčiau buvo socialinės 
globos darbuotoją. 

Melžimo žurnalas buvo spūsčiuku prisegtas prie sienos, o šalia jo ant 
virvutės kabėjo tušinukas. Anė užrašė 38 litrus ir padėjo savo inicialus. 
Kiti rašydavo vardo santrumpas. Jos AR atrodė kiek oficialiai, bet ji 

nenorėjo keisti, taip pradėjusi. Petrus rašė P-us. Ji pastebėjo jo vardą 
vasarvidžio išvakarių skiltyje. 36,5 |. P-us. 40 I. P-us. 

Iš pradžių ji pagalvojo, kad Sigrida buvo teisi. Jai reikėjo iškart eiti ir 
pasakyti jai. Paskui ji prisiminė darbo grafiką Petraus ir Britos troboj, 
kurį jie peržiūrėdavo kas vakarą. Pagal šį grafiką Sigrida klydo. 

Mergaitė tebevaikščiojo, pagaliu daužydama aukštą žolę už viryklos. 
Ji buvo plonutė ir sunykusi. Anė matė, kaip jai pasilenkus į priekį pro 
trikotažinius marškinėlius išsišauna stuburkaulis. Jai knietėjo jos pak- 
lausti apie melžimo grafiką. Bet ji susigėdo dėl savo noro ja manipuliuoti. 
Ir taip buvo kam tą daryti. Iš nugaros mergaitė atrodė beginklė ir 
susikrimtusi. Vėrinėlis smulkių slankstelių, trapių it sraigės kiautas. 
Laibas kaklo stiebelis ir kupeta plaukų, nusvirusių į priekį dviem nuo 
riebalų blizgančiom kasom. Jai reikėjo nešioti kelnes, ne sijoną. Čiurnos 
buvo sutinusios nuo uodų įkandimų. 

Greit ji išsikels iš Šernbergo. Arba neišsikels. Neatsižvelgiant į jos 
norus. Bus apkirpta arba ne. Ji gal gerai ir nežinojo, ko nori. Iš kur jai 
žinoti? Aplink ją skambėdavo smarkūs balsai. Vienas iš jų galbūt jai 
liepė eiti ir parsivesti Anę su Mija nuo autobuso vasarvidžio išvakarėse. 

Riobeke prie autobuso laukė vaikai. Sigrida, Gertruda, Matsas ir 
Pelia. Kaip tik toks skaičius. Ji juos matė. Matso inkų kepuraitę ir jų 
riestanosius batus bei tošinukes. Su jais nebuvo nė vieno suaugusiojo. 
Sigrida tikriausiai vadovavo būreliui. Ji buvo pareiginga. Kas nors iš 
suaugusiųjų pasakė: jūs turit eiti ir parvesti Dano panelę su jos mergyte. 
Jos šiandien atvažiuos autobusu. Bet vaikai sugrįžę pareiškė, kad Anė 
1r Mija neatvažiavusios. 

Ji stovėjo kapinėse, pirmąkart nudvelkta šalto kalnų vėjo, ir matė 
vaikus. Bet ji nesuprato, kad jie ieško jos su Mija. Autobuso vairuotojas 
nežinojo, kad ji su Mija priklauso kolektyvui. Juk iš tikrųjų ji šitai 
paneigė. 

Dabar ji galėjo pasišaukti šį piktą ir nusivylusį padarėlį ir paklausti, 
kur Petrus buvo vasarvidžio išvakarėse. Taip lengva šen ar ten stumdyti 
mergaites, pamanė ji. Jausmais. 

Sigrida pati priėjo. Ji paleido pagalį ir dirstelėjo pro langą, lyg lauk- 
dama, kad galų gale Anė jai šūktelės. Bet Anė pasitraukė į šalį, paslėp- 
dama veidą pieno kamaros tamsoj. Iš Sigridos pečių Ir nugaros buvo 
matyti, kad ji pasidavė. Galbūt ji jau žinojo, kad jų per daug. Kad jie 
suaugę ir kad jai neleis būti teisiai. 

Anė atsargiai ištraukė spūstukus iš keturių žurnalo kampų, perlenkė 
jį 1r įsigrūdo į prijuostės kišenę. 


Kai Okė Vemdalis išėjo, indai dar buvo neplauti. Rudas padažas pri- 
džiuvęs. 

Skambinti. Išimti mėsą. Apsipirkti. Atšaldyti degtinę ir išvėdinti vyną. 
Valandų valandas gaminti valgį. Tai truko valandas, kartu sudėjus. 
Sėdėti vienas prieš kitą ir kalbėti apie savo manijas. Kalbėti. Kalbėti. 
Nekreipiant dėmesio į kramtymą. Ir kai kuriuos garsus geriant. Žiūrėti 
į gludintas taures. Pasakoti, kada tėtė jas gavo. 

Ne taip, kaip iš tikrųjų buvo, bet kiek vėjavaikiškai. Neprasitariant, 
kad 1941 metais per tėvo keturiasdešimtmetį jie traukė Horsto Veselio 
dainą. Juk niekad neišaiškintum, kad jie šitaip tik norėję paerzinti 
mamą. 

Jis vadino ją aštuntadale žyde. Iš tikrųjų tėtei tas buvo nė motais. Taip 
pat ir nacionalsocializmas. Jam tik rūpėdavo pakankinti ją už tai, kad ji 
gimė turtinga, o turėjo pasitenkinti gamyklėlės gyvenimu, namų darbi- 
ninke, vartotojų sąjunga ir kelione į Stokholmą vieną kartą per metus. 
Juodu siejo vidinis ryšys, kuris buvo jų vienintelė tikrovė. 

Jos neapykanta buvo bejėgė. Sykį ji pasakė: tavo tėtė buvo stiprios 
prigimties. Tuomet jis buvo miręs jau penkiolika metų. Bet prievartavi- 
mus ji, žinoma, prisimindavo. Kartais Birgeris girdėdavo juos pro sieną 
Savo vaikų kambary. Ir ji įstengdavo taip juos nupasakoti, kad nepaže- 
mintų savęs. Tėtės paiką nacionalsocializmą irgi paminėdavo. Galbūt iš 
neapykantos, kurios stiprumo jis nesuprato. 

Išpilti likučius. Plauti indus. Surankioti. Pastatyti taures ir niekad jų 
nebeišimti. 

Pietauti. 

Užbaigti su viskio burnele. Dviem. 

Niekad nebekalbėti prikišus lūpas prie ausies, šiltos ausies. 

Susiplovęs jis išėjo. Peržangiojo įstrižai lankos. Buvo kone visai tamsu, 
bet jis įžiūrėjo linų lauką visame jo paniekinime. Permerktos lietaus 
pusiau supuvusios standžių stiebelių krūvos. 

Jis suprato, kad rados jo ir Karlo Okės priešiškumo dingstis. Viena iš 
tų absurdiškų, pritemptų, nereikšmingų dingsčių, slypinčių už kiekvie- 
nos kaimo nesantaikos ir sukurptų pagal pavyzdžius tarsi sudėtingi 
mezginiai. Taip, absurdiška iki vaikiškumo, veik vaizduotės kūrinys. Bet 
neapykanta buvo tikra. 


Gudruna Brandberg sūnų Juhaną vežė su „Audi“ Steinkjerio link. 
Atrodė supykus. Jis dirsčiojo į ją šnairomis, bet juto ją siuntant ne dėl 
jo pabėgimo. Jis ir pats buvo gana įpykęs, bet į tai ji, kaip paprastai, veik 
nekreipė dėmesio. 

Ji neatvažiavo į pensionatą, tik paskambino iš valstybinės degalinės 
ir pasakė, kad jis ras ją ten prie įvažiavimo. Kai jis papasakojo vos galįs 
paeiti ir neturįs kuo apsiauti, ji atsakė, kad jam reikią išsikviesti taksi. 

Taksi! 

Jis susimokėjo pensionato šeimininkei Juljos pinigais ir atvažiavo iki 
degalinės, susistabdęs pakeleivingą mašiną. Jis išties nenorėjo liesti 
pinigų. Gudruna nepaklausė, kaip jis susimokėjo, ir tik gerokai pavažia- 
vus pasidomėjo, ką jis pasidaręs pėdai. 

„Audi“ įkaitusia asfalto juosta lėkė pernelyg greitai. Gudruna iš 
profilio atrodė vis tokia pat, ir jam dingtelėjo galvon, kad čia ne pyktis. 
Tai buvo minčių nuklydimas, toks visa apimantis, jog jis buvo dėkingas, 
kad jie važiuoja ne Grongo link. Ji galėjo nuslysti nuo kelio per posūkį 
ir įdardėti stačiai į Namseną. | 

Vakare ji neatvažiavo. Apie vienuoliktą paskambino ir pasakė turinti 
daug ką sutvarkyti. Jis atsigulė ir mėgino užmigti, nepaisant skausmo. 
Ji pasigailės, pamačiusi pėdą, pamanė jis. Niekam neskambink, pridūrė 
ji griežtoku balsu. 

— Ar girdi? Neturi su niekuo kalbėti. 

Prie valstybinės degalinės „Audi“ stovėjo smarkiai apkrauta užpaka- 
line sėdyne. Tai buvo krepšiai, kartoninės dėžės ir palaidi daiktai. 
Nustebęs jis pamatė, kad ten gulėjo ir jo ledo ritulio pačiūžos. Ir lazda. 
Ji gėrė apelsinų sultis iš pakelio, ir jis pastebėjo, kad jos lūpos apdžiū- 
VUSIOS ir ji labai ištroškusi. 

— Ar nori? - paklausė ir ištiesė jam penkinę nusipirkti sultims. Jis 
nepačmė, Ji vilkėjo ta pačia suknele kaip ir vasarvidžio išvakarėse, 
smulkiai gėlėta. Tas pats baltas susagstomas megztinis perlenktas gulėjo 

ant vieno iš krepšių užpakalinėj sėdynėj. Rodės, lyg ji būtų nenusivilkusi 
drabužių ar laikas būtų sustojęs ten, Juoduosiuose Vandenyse. 

— Aš mačiau laikrašty... kažkokia žmogžudystė. Prie Loberono. 

— Dabar lipk į autamobilį, - pasakė ji. 

Kai jie paliko Namsosą, jis paklausė, ką nužudė. Iš pradžių ji ilgokai 
tylėjo, lyg nenorėdama atsakyti, bet vėliau pasakė, kad turistus. Užsie- 
niečius. 

— Ar išaiškino įvykį? 

— Jo niekad neišaiškins. 

Jis nesuprato, kaip ji gali taip teigti. Jis pasakė nemanąs, kad tai 
teisinga. 

— Kodėl teisinga? 

Padoru, toptelėjo jam galvon, bet jis to nepasakė. Ji pati turėjo išgirsti, 
kad tai keistai skamba, nes mėgino paaiškinti: 

-— Aštik turiu omeny, kad žmogžudystę išaiškinti veik nėra vilties. Tokį 
vakarą, kai prigužėjo galybė turistų. Ir užsieniečių. 

— Negi žmonėms nebaisu? 

— Daugiau apie tai nenoriu šnekėti. Pasisotinom namie per šias 
dienas. 

Ji tai pasakė tarsi priekaištaudama, kad jis išdūmė, kai jiems buvo 
sunkiausia. 

— Aš pabėgau iš įsiūčio, - pasakė jis. - Peras Ulia ir Peka elgėsi 
niekšiškai. Taip, Veinė su Bjorne irgi. Jie nuėjo per toli. Jie nusekė 
paskui mane iki pat Aidos. 

— Nenoriu nieko apie tai girdėti. Ir tau nereikėtų kalbėti niekų bent 
jau apie Bjornę! Jei ne jis, tau dabar būtų visai riesta. 

Ji pyko ant jo, šiaip ar taip. Ir neklausinėjo, kur jis buvo. Kad nors 
būtų su kuo nors pasikalbėjęs. Ką ji manė - kad jis slėpės miške! 

— Kodėl tu pasiėmei mano daiktus? 

Jis pats išgirdo, kad jo balsas verksmingas, bet buvo per vėlu jį 
pastorinti. Šiaip ar taip, ji atsakė maloniau. 

— Mes turim tau surasti ką kita, - pasakė ji. - Namie prasta nuotaika. 

— Ar Torstenas pyko? 

Ji tiesiai neatsakė, ir jam suspaudė širdį pajutus, kaip tai neteisinga. 
Jis ir vėl negavo išsipasakoti. Ji paprasčiausiai nieko nenorėjo žinoti. 

— Turėsim bylinėtis, — tarė ji. — Vidartas prikliedėjo apie kažkokį 
grėbliakotį. Bet tas greičiausiai susitvarkys. Vis dėlto bus geriausia, jei 
tau surasim ką kita. Aš prisiminiau Langvaslieną. 

Nuo šio pavadinimo galvoje švelniai dunkstelėjo. Kraujo banga. 
Kraujas tvinktelėjo į ausis, į lūpas. Ir jis ėmė laukti. Jis netgi pagalvojo, 

kokiu tonu ji prabils, galų gale nusprendusi šitai papasakoti. Žemu? 
Gėdingai intymiu? Arba irzliu ir įžūliu? Lyg pabrėždama, kad tai jos 
reikalas, kaip ji pasielgė, o ne jo. 

Arjam pasakyti, kad jis šitai nujautė visą laiką? Kadjisiš tikrųjų Oulos 
Laraso vaikas. Ne Torsteno. O gal nekreipti dėmesio, kad jai būtų 
lengviau išsipasakoti? 

Ji netęsė pokalbio. Ne dabar, pamanė jis. Tai įvyks vėliau. Ji sutrikusi. 
Jai taip pat nemalonu apie tą pasakoti kaip ir man apie Julją. Neįmano- 
ma. Bet ji privalo. Prieš įvažiuojant į Langvaslieną. Galbūt prieš Steink- 
jerį, o iki ten liko ne daugiau kaip mylia. 

Kai jie pasiekė gyvenvietę, ji pasakė, kad jie turį sustoti pavalgyti. 

— Man reikia į ligoninę, - tarė Juhanas, supratęs, kad ji šito nepasiūlys. 
Atrodė, kad ji visai nesidomi jo pėda. 

— Ar taip blogai? - tepaklausė ji. 

Kai jie užėjo į skubios pagalbos priimamąjį, jis nusimovė kojinę, jiems 
abiem sėdint ir laukiant. Tuomet jai užgniaužė kvapą. 


Ji greičiausiai nesitikėjo, kad tai užtruks pusę dienos. Jie susitarė pasi- 
matyti kavinėj, kai jis susitvarkys, ir ji ten sėdėjo, bet atrodė kone visai 
išsekusi. Kaip paprastai, jis liko su nešvaria sąžine. Ir jam pasidarė pikta. 
Jis nekaltas, kad jai teko tiek laukti. Ji galėjo pasiklausti gydytojų. Dabar 
jis jai papasakojo, kad lūžęs blauzdikaulis ir nutrūkęs čiurnos raištis. Jis 
buvo sugipsuotas. Jam davė ramentus. Bet jie priversti už šiuos mokėti, 
nes yra ne norvegai. Tada ji nuėjo į priimamąjį ir pareiškė, kad rudenį 
jis pradėsiąs lankyti Steinkjerio gimnaziją ir kad jis gyvenąs Langvaslie- 
ne ir galėsiąs grąžinti ramentus, apsilankęs kitą sykį. 

Pasakyti, kad jis jau gyvena Langvasliene, buvo gal kiek per įžūlu. Bet 
tetulė už pertvaros sutiko lyg niekur nieko. Ji paprašė adreso. Ir Gud- 
runa pasakė: 

— Jis gyvena pas Perą ir Saką Dorj. Pašto dėžutė 12, Langvaslienas. 

Saka. Teta. Vyresnioji Gudrunos sesuo. Tik jiems priėjus prie auto- 
mobilio jis pasiteiravo, ar ji sakė teisybę: 

— Aš gyvensiu pas Saką? 

— Taip, aišku. Kur tau daugiau gyventi? Juk tai jie gyvena Langvasliene. 


Vakare užėjo lietus. Iš pradžių vėjas atginė debesis skystų ir šaltų 
vandens garų. Šie aptraukė žolę ir jų veidus tarsi plėvelės. Paskui ėmė 
temti ir gūsiai sustiprėjo. Jiems visiems sėdint pas Petrų su Brita, pylė 
kaip iš kibiro. 

Virtuvė pasikeitė. Saulės šviesai visai nebekrintant virš skalūno blokų, 
viryklės siena tarytum išaugo. Langas įrėmino tamsią žalumą už plačio- 
mis čiurkšlėmis žliaugiančio vandens. 

Dabar ji pirmąkart išvydo juos, neapšviestus stiprių saulės spindulių. 
Prieblandoj veidai atrodė iškankinti. Tik ne Dano. Jo ilsėjosi. Jis buvo 
ramus ir žaidė su plaukų sruoga. Berto veido oda buvo apdribusi. 
Kažkada jis turėjo būti kur kas storesnis. Veidas buvo nelygus, o 
skruostai su randais. Galbūt tai buvo prisiminimas iš jaunystės dienų 
su suomiais, kurie jį subjaurojo. 

Enelės veidas po skarele atrodė santūrus. Įdegusi oda buvo stipriai 
aptempusi skruostikaulius. Galbūt jie visi sulyso — išskyrus Enisą. Ji 
išsipasakojo Anei, kad lipdama į Šernbergą prasitrynusi žaizdas tarpkojy 
ir vengianti leistis žemyn į kaimą. Dabar ji krimto savo žaizdotus ir 
pabrinkusius pirštų galiukus. Mija ją stebėjo suraukusi veidelį. 

Britos veidu driekėsi rudų šešėlių juostos. Jos akys buvo įkritusios. 
Nors atrodė liesa, bet buvo apsunkusi. Regėjos, lyg negimęs vaisius ims 
ir išslys jai pro kelius. Ji laikė jį apėmusi delnais. Kai Petrus kalbėjo apie 
pieno šaldymą, ji nesiklausė. Šalia jos ant žemės sėdėjo susirietusi Lota. 
Ji sėdėjo it vaikas. Jos veidas buvo labai nudėvėtų baltinių spalvos. 

Nuovargiu ir nusidėvėjimu buvo pažymėta ir Sigrida, kuriai buvo tik 
devyneri metai. Jie visi tokie atrodė, išskyrus Daną. Žinoma, jie buvo 
prisidengę kaukėmis. Tačiau be elektros bet koks apsimetimas iš tikrųjų 
buvo neįmanomas. Tu negali apsimesti nešąs. Tu neši. Neironiška būtis 
pamažėle išsukiojo jų sąnarius ir ištampė sausgysles, kurios nuplonėjo 
ir sukietėjo. Anė pajuto stiprų miesto ilgesį. Išmėginti Žmones, kamba- 
rius, drabužius it ištartus garsingos citatos žodžius. Paleisti variklį. 

Greitai važiuoti. Lengvai užkliūti už siaubo ar troškimo. Apsisukti. 
Užmiršti. 

Jie priėjo prie kritikos. Petrus vengė šio žodžio, bet ji vėl pajuto 
išankstinį planą. Pirmą vakarą jis pavartojo žodį „problema“. Dabar jis 
tik paklausė, ar jie turį ką pasakyti. 

— Aš turiu. 

Jo veidas buvo barzdotas arba, greičiau, plaukuotas. Švelnūs pilkšvai 
rudi plaukai garbanom krito nuo smilkinių ir netvarkingai liejosi su 
šiurkštesne barzda. Apatinė lūpa buvo raudona ir putni. Bet niekad 
negalėjai nuspręsti, kokia išraiška slypi po plaukų kupeta. Jai pasirodė, 
kad jo žvilgsnis sustingo. Ne tik nuo dėmesio. Jis manė, kad ji ims 
velniuoti. 

— Aš norėčiau atsiprašyti Sigridos, - tarė ji. 

Mergaitės veidas užsiplieskė. Koks vaikas ji buvo — veido oda taip 
lengvai priplūstanti kraujo, akys beginklės prieš vargu ar ją pradžiugin- 
siančią naujieną. Anę pagavo impulsas viską palikti ramybėj. Tik pasa- 
kyti: aš apsirikau dėl melžimo grafiko. Tačiau ji pareiškė: 

— Sigrida pastebėjo, kad darbo grafike neteisingai surašyta, kada kam 
melžti. Aš nenorėjau jos klausytis. Bet iš tikrųjų jos teisybė. 

Britai tas buvo nė motais. Neaišku, ar ji išvis klausėsi. Jos žvilgsnis 
sekė vandens sroveles ant lango stiklo. Lota buvo nugrimzdusi į savo 
mintis, o Enisa krimto ir plėšinėjo jau kraujuojančius nagus. Dėmesingai 
klausėsi Petrus ir Danas. Tam tikru mastu Bertas. Sunku pasakyti apie 
Enelę. Jos veidas nebuvo lengvai išskaitomas. 

— Galbūt galim į jį pasižiūrėti, - pasakė Anė. 

— Ar tau kas nors netinka? — paklausė Petrus. 

Jis buvo priešiškai nusiteikęs. Ko ji tikėjosi? Aš darausi vis nepaken- 
čiamesnė, pamanė ji. Tai kvaila iš mano pusės. Tai tau būdinga, pasakytų 
Danas. Ir vis dėlto ji kovojo toliau. Bet gavo pati atsinešti darbo grafiką. 
Petrus padėjo jį ant bufeto, kai jie peržiūrinėjo rytdienos darbus, ir nė 
nepasikrutino jo nuimti. 

— Pagal grafiką vasarvidžio dieną ir jos išvakarėse melžė Danas, nes 
jis čia buvo vienas. Bet privalėjo Petrus. 

Ji atkišo grafiką Petrui, kuris jį perskaitė nepaimdamas. Toliau ji 
perdavė grafiką Enelei. Jis iš tiesų apėjo ratu, bet nesukėlė jokio susi- 
domėjimo. Tik viena Sigrida, vis dar raudonais žandais, nėrėsi iš kailio. 

- Stai kaip, - tarė Petrus. - Galimas daiktas. Nors nesuprantu, kaip 
tu gali būti tokia tikra. Bet kartais klaidų pasitaiko. Ar tai svarbu? 

Anė išsitraukė iš kišenės melžimo žurnalą, atlenkė ir ištiesino. 

— Aš esu visiškai tikra, - pasakė ji. - Sigrida irgi. Visų pirma Danas 
nemoka melžti. Šiaip ar taip, ne tiek, kad galėtų vienas susidoroti. 

— Jis nebuvo vienas. 

— Ne? 

— Jis melžė su Barbru Torbjornson. 

Ji nenorėjo žiūrėti į Daną, bet suprato jį sėdint visiškai ramiai. 
Tuomet viena per kitą ėmė kalbėti Enisa su Lota. 

— Juk ji norėjo pamatyti Šernbergą! 

— Galbūt ji čia atsikels. 

— Kaip mums pasisektų. Ji audžia ir yra pardavusi daugybę kilimų. 
Tad Danas turėjo jai parodyti. 

Jam net nereikia pačiam gintis, pamanė ji. Jis sėdėjo atsilošęs ir 
užsimerkęs. 

— Galimas daiktas, - tarė Anė. - Bet vasarvidžio išvakarėse pieno kiekį 
užrašė Petrus. 

Paėmęs popierių, jis perskaitė. 

— Taigi, - pasakė jis. - Viskas paaiškėjo. Ar ne, Sigrida? Ar tu dabar 
esi patenkinta? 

Ji buvo. Ji triumfavo, vaikiškai ir liepsningai. 

— Tuomet viskas sutvarkyta. 

— Ne. 

Vengdama Dano žvilgsnio, Anė kalbėjo toliau: 

— Policijai čia atėjus, klaida buvo. Jūs peržiūrėjot tą klaidingą darbo 
grafiką. Jie gavo netikras Žinias. 

— Dabar baigiam šnekas. - Petrus atsistojo. - Danai, papasakok Anei, 
kaip viskas yra. Kartą visiems laikams. 


Bet Danas nieko neaiškino. Jis išėjo prieš ją, ir jai įžengus į jų kambarį 
jis jau gulėjo tylėdamas savo lovoj. Anė pamanė, kad jis taip elgiasi dėl 
Lotos. Ji vėl atsikėlė su savo kačių fotonuotraukomis ir dviem maišais, 
kuriuose tilpo visas jos turtas. Mija sutiko ją palankiai ir mėgo jos 
daiktus. Ji surūšiuodavo užskalbtus marškinėlius ir medvilnines trum- 
pikes, o kitus daiktus išdėliodavo ant lovos, tuo tarpu Lota kiek priki- 
musiu balsu pasakodavo jų istorijas. Ji turėjo elektrinį plaukų 
džiovintuvą ir radiją, į kurį galėjai įdėti baterijas. Cia buvo trys poros 
aukštakulnių batelių, kurių buvo neįmanoma apsiauti Sernberge. Storų 
neblizgančių rusvų plaukų uždėtinė kasa ir „Marabu“ dėžutė nuotrau- 
kų. Plastmasinis krepšelis su koralų vėriniu ir indiškais papuošalais iš 
pajuodusio sidabro su hematitais ir turkiais. Sintetinio pliušo meškiu- 

kas. Piniginė, prikimšta polifotografijų, autobuso bilietų ir kortelių su 
adresais. 

Susėdusios prie sulankstomo stalo, dabar jos purvinom žvejų klubo 
kortom žaidė „Numarink badu lapę“. Lota, regis, nesuprato, kad Danas 
su Ane nori likti vieni. Anė atsigulė savo lovon ir ėmė laukti. Kambarys 
prisipildė energijos, kurią spinduliavo nejudrus kūnas, gulintis lovoje 
viršum jOS. 

Anė negalėjo su juo pasikalbėti. Ji nieko negalėjo pasakyti ir Lotai. 
Jos jėgos tekėjo kaip vanduo lango stiklu. Sapnuodamas gali tapti 
bežadis ar nejudrus. Ji nemiegojo ir greičiausiai galėjo judėti. Bet jei 
būtų pasidavus bejėgiškumo jausmui, būtų nebegalėjus. Ji pasiėmė 
radiją nuo kėdės palei lovą ir įjungė. Aparatas traškėjo, o naujienų 
telegramas skaitantis balsas atsirisdavo ir nusirisdavo silpstančio stipru- 
mo bangomis. Baterijos buvo nusėdusios. 

Mija gavo nepageidaujamą kortą ir ėmė piktai šaukti. Anė pagarsino 
radiją. Kaprizinga banga sugrąžino garso stiprumą, ir balsas sugriaudė- 
jo: ROITERIO ŽINIŲ AGENTŪRA PRANEŠA, KAD HANOJAUS 
ŠALTINIAI, jai nespėjus pritildyti. Lova viršuje susiūbavo ir girgžtelėjo, 
Danas nušoko ant grindų, ir akimirką ji išvydo jo stuomenį, atkirstą 
viršutinio lovos krašto, ir plaštakas, kurias jis laikė atkišęs su išskėstais 
pirštais, šaukdamas: PO VELNIŲ! LIAUKIS! 

Jis išlėkė iš kambario, jai nieko nespėjus padaryti. Nieko ir negalėjai 
padaryti. Garsas jau buvo pritildytas. Mija sėdėjo nekrutėdama, nusi- 
tvėrusi kortą. Ilgai nesigirdėjo nieko, tik nenutrūkstami lietaus srautai 
iš apirusių skardinių laštakių. 

— Tu žinai, kad jis nemėgsta žinių, - tarė Lota. - Danui politika nerūpi. 

— Anksčiau, šiaip ar taip, rūpėjo, - atsakė Anė. — Jis vienintelis 
mokykloje buvo į ją įsitraukęs. 

— Bet ne tikras politikas. Aš turiu omeny partiją. Tai pasibaigė prieš 
dvejus metus. 

Ji kalbėjo apie jį perdėtai nuoširdžiai. Dėstydama žodžius, ji tarsi 
kažką mėgdžiojo. Danas buvo aiškinęs: ji nežino, kaip mes gyvenam. Ji 
nesupranta, kaip slenka įprastinis gyvenimas. Jai viską reikia išmokti. Ji 
gyveno tokiom sąlygom, kurių tu negali suprasti. 

— Aš einu pas Matsą! 

Mija numetė kortas, kurias laikė rankoj, ir išėjo. Durys trinktelėjo ir 
sudrebo staktoje. Pati save Anė būtų norėjus prisiminti kaip tylų vaiką. 
Ne nuolankią, bet susimąsčiusią dėl neteisybės, kad turi gyventi išlaikoma 
Enšedėj be teisės prasižioti ir surikti. Bet kartais Mijos šiurkštumas ir 
pykčio protrūkiai būdavo kažkokie intymūs. Ji išėjo, nes nenori girdėti 

kalbų apie Daną, dingtelėjo Anei. Nuo šios minties ją persmelkė šaltis, 
nors iš tikrųjų ji tą seniai nutuokė. 

— Aš žinau, kad jis išstojo iš partijos, - tarė ji Lotai. Ji gerai neprisi- 
minė, kokiai iš mažųjų partijų jis priklausė, bet nenorėjo išsiduoti. Ji 
įžvelgė, kaip juokinga, kad jos mėgina pralenkti viena kitą žiniomis iš 
Dano gyvenimo. 

— Jis neišstojo, jį išbraukė, - pasakė Lota. - Jie prasiveržė į priekį, ir 
jis jiems vadovavo. Bet vėliau atsirado kitas vaikinas, kuris perėmė 
vadovavimą, ir tuomet Danas turėjo save sukritikuoti. Tą jie atliko 
Nakaskugarnoj, ant kalno palei Niukelvikeną. 

Tai skambėjo, lyg Lota būtų manius Daną esant Tumbos Tarzaną, ir 
Anė, iš tiesų visai nenorėdama pasiteirauti apie Daną, paklausė: 

— Ką turi omeny sakydama „atliko“? 

— Jo savikritiką. Jie turėjo atsinešę virvę, kurią pririšo prie pušies ir 
užmezgė kilpą. Jis turėjo pasikarti, nes gyventi jam lyg ir nebuvo jokios 
prasmės. Jis buvo supuvęs. Užnuodytas iš pat pradžių. 

— Kuo? 

— Buržuazinėm pažiūrom. 

— Kaip jis galėjo toks būti? Į tokias kvailystes jis niekad nebūtų 
leidęsis. 

— Ir nesileido. Nors buvo netoli. Paskui jis spruko į miestą, ir tuomet 
aš jį susitikau. Kurį laiką jis vis dar kliedėjo, o paskui įniko į narkotikus. 
Kilusiems iš tokios aplinkos veik visad viskas susitvarko, tad jis atėjo į 
protą. Tėvas pasirūpino. Paskui juk buvo aukštoji liaudies mokykla. O 
dabar jis nebenori nieko girdėti apie politiką. Ir apie generolą. 

— Kokį generolą? 

— Savo tėvą. 

Lota visą naktį išbuvo įstrigusi metro lifte su heroino vartotoju, kuris 
laikė nusitvėręs skustuvą. Šitai pasakojo Danas. Dabar pasakojo Lota. 
Jos galvoj viskas buvo susijaukę. Ir iš šio jukinio rasdavos pasakojimai. 
Jie vadinasi prasimanymai, prisiminė Anė. 

Ji išėjo nepasakiusi Lotai, ką jai daryti. Ji žinojo, kad palieka ją 
nepaliaujamai kraustyti tuos du mėlyno burinio audinio maišus. 


Namas stovėjo gluosniais ir apdžiūvusiais beržais apaugusiam šlaite. 
Viršuj kilo Langvaso kalnas, bet už miško jis buvo toks status, kad 
negalėjai jo įžiūrėti iš sodybos. Kelias į kalną vinguriavo nuo Langvas- 
lieno gyvenvietės, nusidriekusios palei ežerą apačioj. 

Vienas iš namo savininkų iki Pero buvo jį apkalęs eternito plokštėm. 
Šios buvo tokios pat spalvos kaip bruknių uogienė, išmaišyta pernelyg 
liesam piene. Namas pastatytas dviejų aukštų, iš žaliai dažyta skarda 
dengto stogo kyšojo dideliausia mansarda, o toj - balkonas surūdijusiais 
geležiniais turėklais. 

Apačioj prie verandos stovėjo džiovinimo buomai su nutrūkusiom 
plastmasinėm gijom ir du raudonos plastmasės praustuvai. Žolė ir 
builiai stiebėsi tiesiai pro motorines roges. Prie namo frontono barkšojo 
du tušti alaus bakeliai ir lenkto skardinio vamzdžio gabalas, atremtas į 
sieną. Žalių gumulų nuo stogo buvo prisnigę į žolę ir praustuvus. Kai jie 
priėjo prie pat namo, Juhanas išvydo po virtuvės langu pamestus Žiurkių 
apgraužtus briedžio ragus ir susuktą plastmasinį kilimėlį. 

Gudruna automobilyje persiavė batus ir dabar stypčiojo per žolę ant 
aukštų kulnelių. Verandoj laukė Peras, o iš paskos išėjo ir Saka su 
vandeniu varvančiomis rankomis. Ji sveikinosi vis atsiprašinėdama: 
plovusi indus ir negalinti jiems duoti rankos. Bet ji susinėrė savo pačios 
rankas ir ėmė jas kratyti prieš krūtinę, ir jis nustebęs pamanė, kad ji 
atrodo lyg ir susižavėjus. Jų sūnus, kuris buvo Juhano metų, irgi išėjo 
pasisveikinti, bet jis buvo drovesnis ir laikėsi priemenėj. Jį vadino Peru- 
čiu ir Brandbergiukai visad jį laikė juokingu. 

Visi trys buvo apskritų veidų, ir jis atpažino juose savo paties akis, 
nosį ir skruostus, į ką anksčiau niekad nebuvo atkreipęs tokio dėmesio. 
Gudruna ir jis apsilankydavo pas juos tik per skerstuves ar žymint 
elniukus Tjorno slėny. Juhanas nebuvo matęs namo čia apačioj, Lang- 
vasliene. Jis pasijuto nepatogiai prieš Gudruną dėl aplaidumo kieme ir 
prie verandos. Gudruna buvo smulkmeniška. Saka ne. Galbūt čia tiko 

tie patys žodžiai, kuriuos Gudruna buvo ištarusi apie Sakos išvaizdą ir 
amžių: ji nesitempia. 

Peras buvo mažas ir gana kreivom kojom, ir Juhanas pagalvojo apie 
Oulą Larasą, kuris buvo smulkus ir neįprastai aukštas kaip samis, ir kad 
Perutis esąs kaip iš akies luptas Peras. 

Dabar jis pamatys Oulą Larasą. Jis gali su juo susidurti bet kurią 
dieną. Pamanė, kad Gudrunai būdinga nieko nesakyti, bet leisti jam 
gyventi taip arti jo. Kitaip būtų tikra tremtis atsidurti šiame šiukšlyne. 
Šiaip ar taip, jei žiūrėsi į tai kaip ji, tą jis žinojo. Ji nepakentė apsileidimo. 

Jie norėjo vaišinti, nors patys buvo ką tik pavalgę, norėjo šnekėtis ir 
gerti kavą, ir Saka ištraukė paplotėlių, aptepė sviestu ir pabarstė cuk- 
rum. Jie norėjo žinoti, kaip jis susižeidė pėdą, ką sakė daktaras ir kada 
vėl reikės apsilankyti. Jie buvo tokie malonūs, kad jis jautėsi sutrikęs. 
Netgi Peras apgailestavo dėl pėdos. Nors Juhanas žinojo jį esant tvir- 
tabūdį. Prieš dvi žiemas, būdamas ant Tjorno kalno, jis važiavęs mo- 
torinėm rogėm per skardį ir pats įstrigęs terasoj su lūžusia koja. 
Nušliaužęs iki motorinių rogių, bet negalėjęs paleisti jų variklio ir 
buvęs priverstas parklampoti skardžiais per gilų sniegą vilkdamas koją. 
Jis neparsiradęs dvi paras, ir visi manę jį gavus galą. Bet štai dabar sėdėjo 
čia ir taršė saldžius sviestainius su Peručiu, Saka ir Juhanu. Gudruna 
nieko nevalgė, tik vėl užsirūkė, ir tai nustebino Juhaną. Jis niekad 
nebuvo jos matęs tiek daug rūkant. 

Jie nekalbėjo apie įvykį prie Loberono. Juhanui susidarė įspūdis, kad 
Gudruna bus įspėjusi dėl šio reikalo telefonu. Jie neklausinėjo nė kodėl 
jis pabėgęs iš namų. Kad jis liksiąs pas juos ir imsiąs lankyti mokyklą 
apačioj Steinkjeryje, regis, buvo seniai sutarta. Gudruna iš vakaro turėjo 
ilgai šnekėtis su Saka telefonu. 

Jis manė, kad Perutis prašneks apie žmogžudystę prie Loberono jiems 
likus vieniems, bet nieko neužsiminė. Jis buvo mažumėlę nedrąsus ir tik 
paklausė, ar Juhanas nenorėtų pamatyti šuniukų. Jie nuėjo į šunidę, ir 
Perutis palaikė kalę už pavadžio, kad Juhanas galėtų prisiartinti prie 
trijų šuniukų, kurie atrodė poros mėnesių. 

— Tai dalis laikos ir dvi dalys lapių šuns, be to, dalis sibirinės laikos, — 
tarė jis. - Jos kalės. Dar turim patiną, su kuriuo ji susiporavo, šis pusė 
skaliko. Taigi iš viso penkios rūšys. Puikūs, ar ne? 

Vienas iš jų buvo žydrom akim, ir Juhanas, kuriam jis atrodė itin 
puikus, pasakė, kad čia turėjusi prasimušti sibirinė laika. 

— Jei nori kalės, galėsi gauti, - tarė Perutis. 

Tą akimirką Juhanui pasirodė, kad viskas tapo taip nerealu, kad jis 
sapnuoja ir, matyt, seniai. Kai pagalvodavo apie Julją, nebematydavo 


/ 
1, 
9 


UT 
JTO 


208 


priešais save jos veido, tik neaiškų besimainantį paviršių. Ir apie šulinį 
pagalvodavo. Akimirką jam rodės, kad jis susižeidė koją krisdamas į jį. 

Bet buvo ne taip, jis šoko iš antro aukšto namo, stovinčio bekeliam 
krašte. Tik kur? Jis pasakė Gudrunai, kad jį pavežęs suomis. Suomis jam 
rodės kone realus. Paskui suprato, kad tai buvo Sidabrinis Lapinas. Jis 
spoksojo į Perutį, mėgindamas nuspręsti, ką pasakyti, kad skambėtų 
natūraliai, ir ką atsakyti. Perutis kažko paklausė ir dabar jo atviras 
apvalus veidas nekantriai laukė atsakymo. 

Paskui juos pasišaukė Saka, ir kai jie įėjo, Gudruna jau buvo pasiruo- 
šusi išvažiuoti. Peras kišo pinigus į piniginę, ir tą pamatęs Juhanas 
smarkiai užraudo. Jis nepagalvojo, kad Gudruna su Torstenu turės už 
jį mokėti. Juk jis bus išlaikytinis. Jam kėlė nuostabą, jog Torstenas sutiko 
už jį mokėti, ir greičiausiai daug pinigų. Gudruna savų neturėjo, tą jis 
žinojo. Ji kalbėjosi su Peru apie pinigus, bet samiškai, ir Juhanas nieko 
negalėjo suprasti, tik suvokė, kad jie ir nenori, kad jis suprastų. 

Jis jautėsi keistai. Pėdą skaudėjo, jam buvo šleikštu po papločių ir 
silpnos kavos. Kad Gudrunai reikėjo taip skubiai leistis į kelią, jis 
patikėjo tuo tik vargais negalais. Argi ji negalėjo pasilikti tą vakarą ir 
net pernakvoti, kai jie dabar nesimatys tiek daug dienų? Jis norėjo apie 
daug ką pasiklausti. Beje, ir apie pinigus. Ar jis turėsiąs bent kiek savų? 

Bet ji tik padėkojo, visiems padavė ranką ir pasidažiusi lūpas priešais 
veidrodį priemenėj buvo pasiruošus važiuoti. 

— Eime į lauką, - tarė jam tyliai. 

Prie automobilio ji persiavė batus, paskui liepė jam sėstis ant prieki- 
nės sėdynės. 

— Tas žmogus, kuris tave pavežė, kuo jis vardu? 

— Aš nežinau, - pasakė Juhanas teisybę. 

— Sakei, kad suomis. Ar jis gyvena Suomijoj ? 

— Taip. 

— Dabar žmonės labai tardomi. Policija visų klausinėja, kur jie buvę 
įvykio naktį. Mes pasakėm, kad tu išnykai dar iš vakaro. Apie septintą 
vasarvidžio išvakarėse. Sakėm, jog supykai, nes Torstenui atrodė, kad 
tu jį įdavei. Pasiėmei mopedą ir išvažiavai kaimo link. Mes neišsidavėm, 
kad tu pasukai link Aldos ir ganyklų tako. Taigi dabar žinai. 

— Ar ir aš turiu taip sakyti? - paklausė jis. 

— Manau, kad turi. Jei jie čia ateitų ir teirautųsi. Žinoma, jei neišdygs 
tas suomis ir neprasižios kitaip. 

- Tuo netikiu, - tarė Juhanas. 

— Dabar sudie. 

Jam pasirodė, kad ji pažvelgė į jį pirmąsyk per visą dieną. Bet neilgam. 
Ji paleido variklį, ir jis išlipo iš priekinės sėdynės, mėgindamas pasiekti 
į automobilį atremtus savo ramentus. Bet ji buvo tokia greita, kad jis 
nespėjo. Ramentai nuvirto ant žolės, jai pajudėjus. 


Po kurio laiko jis turėjo dalytis kambarį su Peručiu. Kol jam buvo sunku 
užlipti laiptais su gipsuota pėda, gavo gyventi miegamajame. Peras su 
Saka atsigulė anksti. Sofa jam jau buvo paklota, bet likęs vienas jis pajuto 
neužmigsiąs. Buvo per anksti. Tik pusė vienuolikos, ir rausva saulės 
šviesa per daugelį metų nešienautas lankas plūdo ežero link. Nepūtė nė 
mažiausias vėjelis, bet melvenės buvo išplaukėjusios ir atrodė, lyg mel- 
svai sidabrinės bangos būtų sustingusios žolių jūroj. Pro uodų tinklelį 
lange jis girdėjo beržyne ulbant strazdą giesmininką. Guodžiančios, 
ilgesingos melodijos priminė jam Trolevoldeną, kur strazdai ulbėdavo 
ir ulbėdavo naktimis. Bet ten ulbesys buvo beprasmis. Arba melagingas. 
Ilgėtis niekas nesiilgėjo. 

Televizoriaus ekranas buvo pilkas ir kiek apdulkėjęs. Į jį krito tokia 
stipri šviesa, kad jame nieko nesimatė. Miegamajame užuolaidų nebuvo. 
Jis atpažino močiutės stalą. Šis buvo poliruotas ir ant vienos kojos. 
Skritulio vidury patiesta nerta staltiesėlė. Gudruna turėjo tokią pačią, 
jas buvo nunėrusi močiutė. Ant staltiesėlės stovėjo iš gumbo išdrožta 
vaisių vazelė. Jam visad atrodė, kad gumbai yra kažkas nesveika. Tokie 
jie ir buvo: ligoti, sukraipyti, nevykusiai išaugę beržų dariniai. Piktybiniai 
augliai. 

Sofos pagalvės buvo suguldytos prie sienos. Tarp jų ir trys puošnios 
pagalvėlės, ant kurių kryželiu buvo išsiuvinėtos šunų galvos. Vienas šuo 
buvo nupieštas paveiksle, galbūt špicas, didelis ir rusvas. Kitas paveikslas 
vaizdavo elnių bandą ant melsvo, snieguoto aukštikalnio. Dar viename 
buvo ežeras su seniu valtyje. Jis laikė meškerę. Viskas atlikta silueto 
technika, matėsi netgi meškerės valas, išsiskiriantis juodam ar tamsiai 
violetiniam fone. Buvo ir padažyta bei išdidinta kontirmuoto Peručio 
nuotrauka. Apsitaisęs samių drabužiais, rankoj jis laikė psalmyną. Ju- 
hanas prisiminė pašarvotą močiutę. Kažkas jai buvo įkišęs tarp rankų 
psalmyną. Plaštakos buvo sustigusios ir neapėmė knygos. 

Gudruna nenorėjo, kad jis drauge įeitų pasižiūrėti močiutės, bet jis 
užsispyrė, nors manė, jog tas bjauru. Vėliau jis papasakojo Veinei, kaip 
ji atrodžiusi. Gavo papasakoti visiems broliams, nes jis vienintelis iš jų 
buvo matęs numirėlį. 

Jis jautėsi prastai. Dabar, kai liko vienas, pėdą skaudėjo daug labiau. 
Vis dėlto išgėrė tablečių, kurių gavo Steinkjery. Jam šalo rankos ir 

truputį pykino. Sukosi mintis, kad jį mažne išgrūdo iš namų. Žinoma, iš 
pradžių jis pats iš jų pasitraukė. 

Ir Torstenas buvo pasirengęs už jį mokėti, kad nusikratytų. Taip kaip 
Julja: ji nebenorėjo su juo turėti jokių reikalų, perskaičiusi tą straipsnį 
laikraštyje. Ji išvydo jį anksti rytą sukant į plentą. Kaip tik tose vietose. 
Tą ji turėjo suprasti iš žemėlapio laikraštyje. Ką ji pamanė? 

Gudruna, šiaip ar taip, manė, kad jam baigtųsi blogai, jei policija 
išsiaiškintų jį su mopedu buvus prie Aldos. Laikrašty buvo parašyta apie 
mopedo vėžes, kurios ėjusios viršun per visą ganyklų taką. O paskui 
atgal. Lyg žudikas būtų atvažiavęs mopedu. 

Jie mėgina mane apsaugoti. Jie nori man padėti, kad nepakliūčiau į 
bėdą. 

Gudruna sakė, kad Bjornė jau padėjęs jam. Bet kaip? Ar jie iš tikrųjų 
norėjo jam padėti, ar tik juo atsikratyti? Keisčiausia, kad Torstenas 
pareiškė norą mokėti už jo išlaikymą. 

Tuomet jam dingtelėjo galvon, kad galbūt visai ne Torstenas. Tai 
galėjo būti Oula Larasas. O jei Gudruna galų gale jam paskambino? 
Prašydama pagalbos. 

Torstenas greičiausiai mieliau būtų pasakęs policijai, kad Juhanas 
nuvažiavo viršun link Aldos ir ganyklų tako. Kad atsikeršytų. Kam jam 
ginti Juhaną, kuris netgi ne jo vaikas? Torstenas gal tikrai ir nežino, kaip 
buvo. Bet juk galėjo atspėti. 

Užtenka į mane pasižiūrėti, pamanė Juhanas. Akys. Plaukai. Veido 
forma. Viskas. Užtat jis niekad negalėjo manęs pakęsti. 

Galbūt tada ir padėjo man Bjornė. Greičiausiai kaip tik jis pasakė: 
tegu vaikis važiuoja į Langvaslieną, kur jo namai. 

Jis jautėsi, lyg bėgtų per šlapią ir siūbuojančią pelkę. Turėjo galvoti 
greit, jei nenorėjo įsmukti. Jį pykino ir skaudėjo koją. Televizoriaus 
ekrane buvo pilka, o lauke labai šviesu. 

Kažkas pasibeldė. Arba ėmė grabaliotis apie miegamojo duris. Nes- 
markiai, lyg stovintysis už durų būtų bijojęs, kad jis miega. Tai buvo 
Perutis. Juhanui pradarius duris, jis paklausė: 

- Ar nenorėtum sužaisti „Monopolijos“? 

„Juhanas nieko neatsakė, bet Peručiui turbūt pasirodė, kad jis linkte- 
lėjo, nes išsitraukė iš bufeto lošimo lentą ir dėžutę su banknotais ir 
kortelėmis. Tai buvo norvegiškas žaidimas, ir greit jis ėmė šnekėti 
norvegiškai. Juhanas leido Peručiui paimti banką, bet paskui kone 


pasigailėjo, nes nelengva buvo įvertinti gatves ir aikštes, neturint prieš 
akis kortelių. 

— Aš nesu buvęs Osle, - pasakė jis, kai jam ėmė nesisekti, o nesisekė 
kone iškart. 

— Aš irgi, - atsakė Perutis. Bet jis jau turėjo Rotušės aikštę ir Princo 
gatvę. Ten patekti buvo baisiai brangu, ir greit Juhanas ten atsidūrė. Bet 
ir vėl prakišo. Kitam rate jis išsitraukė kortelę, ant kurios buvo parašyta: 
„Sėsk į kalėjimą!“ 

— Po velnių, - nusikeikė jis. Laimė, kad čia Žaidimas. Perutis su tuo 
sutiko, ir jie sužaidė visą partiją, kurią jis laimėjo didele persvara. Paskui 
jis atnešė pepsikolos bei bulvių traškučių, ir tuomet jau buvo pusė dviejų. 
Jis paklausė, ar jie Žaisią toliau, ir Juhanas atsakė „taip“. Jis išgėrė dar 
vieną tabletę nuo skausmo ir pasiėmė banką. Abu įsitaisė ant sofos, kad 
tas, kuriam nereikėjo kirsti ir perstumti, galėtų išsitiesti pusiaugula ir 
pailsėti. Juhanas pabudo apie penkias nuo Peručio knarkimo. Jis gulėjo 
kitam sofos gale, pasidėjęs galvą ant kryželiu siuvinėtos pagalvėlės. Ant 
jo krūtinės dryksojo Ulevolio Hagebiu, Princo gatvė, Rotušės aikštė ir 
Trondheimo gatvė. Pro antrąjį langą skaisčiai švietė saulė, o miške už 
namo visa gerkle rykavo pilkieji strazdai. 


Lauke kliokė šaltas lietus, merkdamas galvą ir pečius. Eidama ji juto, 
kaip šlampa palaidinukės medžiaga ant krūtinės, o sijono kraštas brau- 
kia žolę. Avys stovėjo susiglaudusios po dideliu beržu. Patelių kailiai 
nuo drėgmės atrodė tamsiai pilki it nešvarūs. 

Ji: apieškojo viryklą ir ožkidę, nes buvo tikra kažkur jį lindint vieną. 
Tvartuke, kuriuo jie negalėjo naudotis, nes pašarų lovelio neužteko 
visoms ožkoms, tvyrojo ruda prietema, tarytum dar pilna iškvėpių. 
Atrodė, it stiprus negyvų karvių dvokas būtų patamsėjęs ir pakibęs po 
gegnėmis. Voratinklių skaros buvo be gyvybės ir gauruotos nuo dulkių. 
Priėjusi prie stačių laiptų, ji sukluso. Iš viršaus nieko nesigirdėjo, bet jai 
pasirodė, kad jis ten yra. Į jos šūktelėjimą jis neatsiliepė. 

Iškišusi galvą virš laiptų, iš pradžių ji išvydo tik pro plyšius besismel- 
kiančią pilką dienos šviesą. Paskui šešėlis šiene susiglaudė į jo kūną, ir 
ji pamatė, kad jis guli kaip prieš tai troboj, pastiręs ir aukštielninkas. 

— Kas yra, Danai? 

Ji nesitikėjo, jog jis atsakys. Žinojo, kad. jų laukia ritualas: tyla, 
puolimas, atsakomieji smūgiai, sąstingis. Tyla, ir vėl viskas iš pradžių: 
Etapai, pamanė ji, pajutusi tokį nuovargį, kaip niekad anksčiau. Papras- 
tai ją apimdavo baimė. | 

Galų gale jie pradėjo. Jo balsas iš pradžių buvo veriamas, o jos šiltas. 
Iš tikrųjų tik drungnas kaip mėsa ar pudingas. Visad išgirstantis netikrą 
gaidą, jis užsipuolė: 

— Ar negirdi pati? - paklausė jis. Ir ji išgirdo. 

— Kaip, po velnių, tu drįsti manyti, kad gali čia užlipti ir šitaip kalbėti? 
Kam tas sumautas draugiškumas! Kuo tu save iš tikrųjų laikai? Ar 
manai, kad mes kiti esam mokyklinė klasė, kurią tu gali kvosti ir 
drausminti? 

Ji matė save, girdėjo save iškreiptą, deja, dar atpažįstamą, ir jai praėjo 
noras gintis. Sėdėjo sausam šiene atbukusi, peršlapusi ir pirmąsyk per 
visas bartynes, nes tai turbūt buvo bartynės, galvojo apie kitką. Paprasčių 

paprasčiausiai apie šieną. Kiek jam galėtų būti metų. Koks jis sausas, 
susenęs ir visai nestiprus. Šeštojo dešimtmečio šienas. Paskui, kai jis 
pagaliau išsikrovė, ji pasakė esanti nuliūdus, kad jis nepasitikęs jos su 
Mija, kai jos atvažiavusios į Juoduosius Vandenis autobusu, bet atsiun- 
tęs vaikus. 

— Tu visai nemanei, kad aš atvažiuosiu per senąsias vasarvidžio 
išvakares. Tu tiksliai žinojai, kada aš atvažiuosiu, ir pasirūpinai, kad 
mane parsivestų iš Riobeko. Tai aš prasitariau apie senąsias vasarvidžio 
išvakares, ir tu tuoj sutikai, nes taip buvo paprasčiausia. Bet man nė 
motais, kad tu leidai man tuo patikėti, man nė motais nė ji, Barbru ar 
kuo ji ten vardu. Beje, jos vardas buvo ant čia numesto buteliuko, tu juk 
žinai. Man tas nė motais. Iš tikrųjų. | 

Jis turėjo išgirsti, kad dabar jos balsas irgi buvo rėžiantis, bet šįsyk 
nieko nepasakė. Pavargusi ji pamanė: jis žino, kad mes neišgalim būti 
be galo nuoširdūs. Lietus aptyko, tik barbeno į stogą, ir ji išgirdo 
monotonišką ir šaižų švilpesį paukščio, kurio juodvi su Mija dar nebuvo 
regėjusios. Ji nuropojo keturiom ir išsitiesusi šalia jo ant šieno pamatė, 
kad jis vis dar užsimerkęs. 

— Ar tavo tėvas generolas? - paklausė ji. 

- Ne. 

— Tai kas tada? 

— Papulkininkis. 

Daugiau jai nereikėjo klausinėti. Ji galėjo jį susirasti telefonų knygoj. 
Jurholmas arba Estermalmas. Galbūt Lerkstanas. Bet Stokholmo tele- 
fonų knyga čia buvo sunkiai prieinama. 

— Tu sakeisi augęs skurdžiai. Labai skurdžiai. 

- Taip ir augau. Taip skurdžiai, kad tau sunku ir įsivaizduoti. 

— Ar negalim būti viens kitam atviri? 

— Ogi atsiverk. 

Taip, kokių žinių jam suteikė ji pati? Apie Mijos kilmę veik nieko. 
Kartą jis pasidomėjo, kas buvęs tas vaikinas, ar jie kartu mokęsi muzikos 
akademijoj. Ji atsakė taip. Šiaip ar taip, linktelėjo galvą. Nors iš tikrųjų 
tai buvo melas. Iš dalies melas, iš dalies ne. Kaip su tuo skurdu. 

Šitaip mes toli nenueisim, pamanė ji. Mums jau prabėgo tas laikas, 
kai įsimylėjusieji pasakojasi viens kitam savo gyvenimą ir šis sušvinta ir 
tampa intensyvus - beryškinant jį viens kitam. Tai, apie ką mes dabar 
pasirinkom kalbėtis, yra savotiška realybė. Štai kas mums liko. 

— Kur buvo Petrus vasarvidžio išvakarėse? 

— Čia. Juk tu, velniai rautų, šitai išskaičiavai! Tu nemėgsti Petraus. 

— Aš to nesakiau. Man tik atrodo keista, kad jis nesako teisybės, kur 
praleido vasarvidžio išvakares ir naktį. 

— Mesvisi taip darom. Čia nieko keisto. 

— Kaip tik šito aš ir nesuprantu. Kodėl jūs padedat jam meluoti? 

— Mes nepadedam Petrui. Mes visi čia buvom. 

— Ar jūs nebuvot Riobeke? 

— Ne, mes buvom čia. Tik vaikai nuvažiavo apačion. Paskui aš parsi- 
radau su Barbru Torbjornson. Aš ją parsivedžiau iš Biuvongeno. Ji 
turėjo dalyvauti demonstracijoj prie Bjornstubakeno, ir aš jai pasiūliau 
užlipti iki Šernbergo ir pernakvoti pas mus. Maniau, kad prikalbinsiu ją 
pamėginti čia persikelti. Šitai mums buvo taip svarbu, kad man pasirodė, 
jog tu tą vakarą kaip nors susitvarkysi. Tu būtum permiegojusi su Mija 
pas Juvonę. Tas buvo nuspręsta. 

Tuomet jis nebuvo vienas su ja! Nors ši mintis kilo Anei ir, jos 
manymu, taip ir liko jos galvoj, ji privertė Daną smarkiai sukrusti šiene 
ir atsigulti ant Anės. Jis palietė jos veidą pirštų galais. Norėjo ją matyti 
ir jausti. Jis žino, ką aš galvoju. Jam tai patinka. Mūsų santykiai vėl 
intymūs, intensyviai. Mes įelektrinam erdvę aplink save viens kitam, mes 
jaučiam viens kitą, kaip užuodžiama audra, elektra. 

— Tu peršlapusi! 

Jis vėl atgijo, ir jai nespėjus jo sustabdyti nusitraukė marškinius ir 
išskleidė šiene. Paskui ėmė ją nurenginėti apnuogindamas jos vėsią odą, 
kurią lyžtelėjęs pareiškė, kad ši esanti kaip roplio; ji - šaltinio varlė su 
ruplėta oda ir karpom, nors tik dviem, ir jis padarysiąs iš jos žmogų ir 
priversiąs ją kaisti per lietų ir šaltį. 

— Pesaras, - priminė ji. 

— Aš atnešiu. Atnešiu tau apsirengti. Po perkūnais, Ane, ir kaip tu 
niekad nieko neužmiršti, tu gimusi būti mokytoja! | 

Jis buvo teisus: ji ko tik jo nepataisė, kad varlės ne ropliai. Kol jo 
nebuvo, ji gulėjo nuoga, išsitiesusi aukštielninka ant jo marškinių. Ap- 
glėbusi krūtinę abiem rankom, ji šalo. Grįžęs jis užvilko jai megztinį, bet 
nieko ant apatinės kūno dalies, o po apačia pakišo atsineštą antklodę. 

— Dabar turi man papasakoti, kaip jūs galėjot būti čia, Šernberge, 
vasarvidžio išvakarėse, — tarė ji. - Juk visi, išskyrus tave ir Barbru 
Torbjornson, vasarvidžio dieną atvažiavo iš Riobeko, ten pernakvoję. 
Juk juos tardė. Petrų irgi. 

Jis atsigulė ant jos ir ėmė pasakoti, ir dabar jo oda buvo šlapia ir 
pašiurpusi nuo šalčio, ji turėjo jį patrinti. Jis pasakė, kad jie pradėję 
leistis žemyn po rytinio melžimo vasarvidžio dieną. Ji ne viską išgirsdavo, 
nes kartais jo liežuvis atsidurdavo jos burnoj, 0 jai marškiniais šluostant 

jo nugarą, sukrebždėdavo šiaudai. Ji nesuprato, kodėl jie nėjo per tiltą, 
juk taip buvo arčiau; ar jie tikrai perbrido brastą? Tuomet jie matė 
palapinę. 

Jie pasirinkę tą kelią, nes Petrus manęs, kad kitas priklausąs Priešui. 
Tai miško bendrovės kelias, ir jie neturį juo naudotis. Jis laikėsi 
principų, į kuriuos jie ne visad atsižvelgdavo, tempdami į viršų nešulius. 
Bet eidami drauge su juo, jie turėjo rinktis teisėtą senąjį taką. Danas su 
Barbru Torbjornson ėję pirmi ir jie buvę dar gana aukštai, kai išvydę 
kažką judant prie upės. Jie stovėję ant uolos, kur prasideda pušynas, ir 
jiems niekas neužstojęs vaizdo apačioj prie Loberono. Pro žiūroną jis 
pamatęs, kad tai policininkai. Kombinezonai, pilotės, portupėjos - jis 
matęs viską, taip pat neštuvus, kuriuos jie nešę, dvejus, uždengtus. 

— Jokių veidų. Ar supranti? Žmonėms uždengia veidus, kai jie miršta. 
Stovėjom ten viršuj ir viską matėm, nors nesupratom, ką tai reiškia, 
paskui apsigręžėm. Pasislėpėm kiek aukščiau, iš kur nieko nebesimatė, 
ir ten palaukėm kitų. Prabėgo šiek tiek laiko, juk Brita tokia apsunkusi, 
o Enisa prasitrynė žaizdas. Bet jie atėjo ir gavo prasibrauti pro medžius 
ir žvilgtelėti pro žiūroną, ir visi išvydo policininkus ir neštuvus. Mes ilgai 
lydėjom juos akimis per pelkę, kur vaizdo niekas neužstoja. Paskui 
nežinojom, ką mums daryti. Eiti atgal ar pasirinkti kelią per tiltą į 
Bjornstubakeną. Mes nenorėjom nusileidę nuo Šernbergo atsidurti tarp 
policininkų. 

O kodėl gi ne! Ji to nesuprato ir atstūmusi jį nuo savęs sugriebė jam 
už dilbių ir privertė pasikelti, kad galėtų pažvelgti į veidą. 

— Tu, mokytoja, žinoma, būtum priėjus ir paklausus, kas atsitiko, ir 
atsidavus valdžios paslaugoms. 

Tai buvo nepikta pašaipa. Ji prisiminė kvotą Striomgreno Trobesių 
virtuvėj ir pagalvojo, kaip jis apsirinka. Nors nevisiškai. 

Jie nenorėję įsivelti. Jis sakė, kad Petrus su Brita buvo susirūpinę dėl 
mergaičių. Jei Šernbergo kolektyvą paminėtų laikraščiuose kaip tardytą 
policijoje, tas nepalankiai atsilieptų ginčams dėl globos. Negerai ir kad 
žmonės mirė Šernbergo kaimynystėj, tad geriausia buvo apie įvykį nieko 
nežinoti. 

Kažkuriam išjų kilusi mintis nusileisti į Riobeką ir apsimesti praleidus 
ten visą naktį. Vaikai juk ten nakvoję. Todėl atrodytų visai įtikima, kad 
ir jie ten buvę. Bet Danas su Barbru turėję toliau eiti link Bjornstuba- 
keno, nes ten stovėjęs „Folksvagenas“. Barbru juk negalėjo pasisakyti 
buvus Riobeke. Ji nepažinojo Juvonės ir neturėjo ten rimtų reikalų. 

Tad Danas su Barbru pasukę į rytus, kur takas šakojosi, ir toliau 
leidęsi link tilto ir Bjornstubakeno. Kiti palikę taką ir nuėję žemyn link 

Kliopeno. Enisai su Brita buvę sunku eiti nepramintom vietom. Bet 
vėliau jie aptikę taką palei ežerą ir laikęsi jo iki Riobeko upės žiočių, ko! 
atsidūrė pas Juvonę. Ji visiškai sutiko su jais, kad jie pasielgę tinkamai. 

Jo varpa dabar buvo jai tarp šlaunų, ji mėgino prasisprausti vidun. Ji 
juto ją kaip apvalią galvutę, panašią į šuniuko su nekalta kakta. Žais- 
mingumo ji nenorėjo atstumti ir negalėjo. Bet keista, kad varpai stu- 
miantis į jos vaginą, ji mąstė apie tą šviesią naktį, kai klampojo po pelkę 
ieškodama takų. 

Varpa nebuvo tokia didelė, bet jos kūne išbrinko, o jos pačios geismas 
irgi išpampdavo nuo kiekvieno švelnaus bakstelėjimo, įtempiančio ir 
atleidžiančio jos takų sieneles. Tai silpnino siaubo prisiminimą, ir šis vis 
labiau blausėsi. Viskas virto tik miglotu proto aptemimo prisiminimu. 

Jei jis būtų jos paklausęs, ko ji lakstė per svetimą ir nepatikimą lauką, 
užuot mėginusi susiieškoti kaime vietą nakvynei, ji nebūtų radusi atsako. 
Ji atsakinėjo sujauktai, kai ją klausinėjo policija. Ji kone melavo arba, 
šiaip ar taip, kai ką nutylėjo. 

Mes nenorim išsiduoti, kad esam suglumę, pamanė ji. Netgi viens 
kitam. Nors turėtume. Dabar jis išsidavė. Jis mažumėlę sumelavo apie 
vasarvidžio išvakares, nes sarmatijosi. Jis buvo Nirsbuane visai ne dėl 
to, kad tikėjosi mane ten ateisiant. Jis manė, jog aš miegu Riobeke pas 
Juvonę. 

Jį graužė sąžinė, kad nepasistengė dėl namo. Juk mes turėjom ten 
gyventi, jis man žadėjo. Ir šit jis nuėjo ten pasižiūrėti, ar negalėtų ką 
padaryti skubiai. 

Danas, kurio galvoj tiek daug planų vienu metu! Kuris per daug žada. 
Kuris yra toks mielas, toks prisodrintas gyvos šilumos ir meilumo. Kuris 
kruta manyje, iš lėto, kuris yra manyje, toks pat suglumęs ir susigėdijęs 
kaip ir aš. 

— Buvęs nebuvęs tas Nirsbuanas, - sušnabždėjo ji. - Aš vis tiek dabar 
nenorėčiau ten gyventi. Po to įvykio. Mums geriau čia drauge su kitais. 

— Ar tu bijai? 

— Kartais. | 

Jis pakuteno liežuviu jai viršutinės lūpos griovelį. Tai buvo žaidimas, 
kurį ji atpažino. Galiausiai jis priversdavo ją apsivyti kojomis jam apie 
nugarą ir smarkiai prisitraukti. Bet jos geismas buvo išdrikęs. Jis užei- 
davo ir praeidavo. 

- Negalvok, negalvok, - šnabždėjo jis. 
= Tik vienas dalykas. Kai buvai Nirsbuane. Aš nesuprantu, kaip tu 
Įsigavai trobon? 

- Tas nesudėtinga. Brandbergai visad kabina raktą po gegnėmis. 

Vėliau, kai vasara jau buvo kone peržydėjusi, 0 jie nušienavę pievas, 
Mija panoro, kadjos pasiklotų ant šieno. Jos prisinešė į šalinę antklodžių 
ir pagalvių. Ji dabar Žinojo, kaip ši vadinasi, ir pati krovė į ją puikiai 
užaugusį gėlių šieną iš ganyklos. Jos gulėjo jausdamos kvapus, kuriuos 
galbūt skleidė mėtos, baltieji dobilai ir šiliniai gvazdikai. Ryškiai geltona 
vėdrynų spalva tamsoj išbluko, o sinavadai tapo trapūs. Šiene viena šalia 
kitos krebždėjo ir kikeno ji, Lota ir Mija. Mija norėjo, kad jos tą naktį 
nesigultų kambary, bet miegotų ant šieno. Kaip tu su Danu, pasakė ji. 

Bet Anė nemiegojo tą naktį, kai lijo. Nors ji nieko apie tai nepasakė, 
tik nusileido Mijai. Apie ketvirtą ryto Mija ėmė inkšti, kad jai šalta. 
Tuomet Anė nusinešė ją žemyn ir pasiguldė savo lovoj, o Lota atsekė iš 
paskos su antklodėm, pagalvėm ir knyga „Burtininko skrybėlė“, kurios 
jos negalėjo skaityti, nes šalinėj buvo per tamsu. Vasara ėjo į pabaigą, 
ir naktimis nebebuvo taip akinamai šviesu. 


Ne, ji visai nemiegojo tą naktį su Danu, nors jie išgulėjo iki trečios ryto. 
Jis miegojo. Ramiai kvėpuodamas. Gulėjo susirietęs linkyje, kuriuo jos 
kūnas gaubė jo nugarą. Ji veik nedrįso pajudėti iš baimės jį pažadinti. 
Ji gulėjo regėdama prieš save Nirsbuaną. Ganyklų trobos duris. 
Metalinį buomą ir pakabinamąją spyną, kurios niekas nebuvo atraki- 
nęs. Kitaip prisiminti ji negalėjo. Nes buvo taip. 


Vyras atrodė kaip satyras. Ožio barzda, drėgna raudona apatinė lūpa. 
Ar dėl to kaimiečiai kalbėjo jį turint haremą? 

Ožkų būrelis pasitiko Birgerį lipant į kalną. Jis nedrįso atgręžti 
nugaros didžiajam ožiui ir buvo priverstas groteskiškai vinguriuoti, kad 
išlaikytų šį prieky. Ožys buvo apžėlęs pilkšvai geltonais gaurais ir su 
storais lenktais ragais. Tarp užpakalinių kojų kadaravo juodai dėmėtas 
kapšelis, kuris atrodė kilograminis. Ožkos buvo susidomėjusios ir įtem- 
ptai spoksojo. Jos grūdosi su juo ant tako, ir jis nesiryžo atsisėdęs 
pailsėti. Ant kalno užlipo visai prisibaigęs. Skausmai varstė diafragmą, 
visur buvo pilna pūslių. 

Merta sakė, kad pas juos jau buvo apsilankę iš socialinio skyriaus 
kontoros. Jam buvo įdomu, kas pajėgė užsiropšti į kalną. Ji jam rodė 
leno laikraštį su stambia antrašte pirmam puslapy: 


PIRMASIS VAIKAS, GIMĘS ŠERNBERGE 


Po ja buvo tėvų nuotrauka. Vyras su skelta barzda laikė vaiką. Ant galvos 
jis turėjo kažkokią veltą kepuraitę. Moteris sėdėjo šalia jo verandoje, 
apsivijusioje apyniais. Ten dar sėdėjo dvi moterys, berniukas, o ant žolės 
apačioj laiptų tupėjo šuo. Anės Raft nuotraukoj nesimatė. Prie namo 
kampo - išlindęs veidelis, ir jam pasirodė, kad jis berniuko. Bet vėliau 
suprato, jog tai mergaitė, kurios sveikatą tikrino Striomgreno Tro- 
besiuose. Jos plaukai buvo nukirpti. Jis pamanė, kad ji atrodo sulysusi. 

Jis vėl prisiminė jos veidelį, kurį matė pas Orianą ir Henrį. Pilkšva 
vasaros nakties šviesa miegamajame buvo apgaulinga. Jis manė, kad ji 
sumušta. Bet vėliau pamatė, kad ji sutinusi nuo vabzdžių įkandimų. 
Išvydęs Nuotrauką jis ėmė dvejoti. Veidelis buvo neaiškus, liesas, piktas. 
Kaip ji jaučiasi? Ką valgo ten ant kalno? 

Socialinio skyriaus darbuotoja pranešė, kad kūdikis sveikas. Bet ar jie 
pasižiūrėjo į mergaitę? Šito Merta nežinojo. 

Ožiažmogis dabar buvo be kepurės. Jis sutiko Birgerį taip maloniai, jog 
šis susigėdo pasirūpinęs popierių iš miško bendrovės, leidžiantį jam 
žvejoti dviejuose miško ežeruose apačioj Šernbergo i 1r pernakvoti klubo 
prisiminė Anę Raft, kokia neprieinama ji Dio per pirmą kvotą. 

Šiaip ar taip, Šernbergo torpoj gyveno keturios moterėlės, konstatavo 
kaimiečiai. Joks kitas vyras nepasirodė. Diabetikas su žmona, matyt, 
išsikraustė. 

Jie buvo atėję į priimamąjį prieš kokią savaitę. Tuomet vyras buvo 
išblyškęs ir skundėsi galvos skausmais. Oda buvo vėsi ir drėgna, o ant 
pėdų vėrėsi sunkiai gyjančios Žaizdelės. 

Moteris sėdėjo laukiamajame apsisegusi ilgą vilnonį sijoną ir užsiri- 
šusi ant galvos skarelę. Ši buvo užtraukta žemai ant kaktos ir slėpė 
plaukus. Ji nepratarė nė žodžio ir veik nepakėlė akių nuo mezginio, bet 
nulėmė keistą nuotaiką kambary. Jame laukė aštuoni pacientai ir nė 
vienas iš jų nė nekrebžtelėjo ir nepalietė nuo vartymo sudilusių savait- 
raščių. 

Birgeris ją priėmė, kad išsiklausinėtų apie dietą ir gyvenimo būdą 
Šernberge. Ji papasakojo, kad jis jausdavęs sunkius insulino perdozavi- 
mo padarinius. Vieną dieną per šienapjūtę jo vos neištikusi insulininė 
koma. Atrodė, kad jis pats gėdijosi apie tai kalbėti. Jai užtekę proto 
pastatyti jam dubenį skysto ožkos sūrio. Jis viską iškabinęs šaukštu ir 
atsigavęs. Šiaip jie daugiausia valgydavę bulves, ožkos mėsą, pieną ir 
sūrį. Kaip tik tokį maistą, kurio jis turėjo itin saugotis. Be to, jam reikėjo 
lengvai ir reguliariai mankštintis, bet atsisakyti sunkaus fizinio darbo. 
Birgeris jam patarė grįžti į Niuneshamną, kur gyvenęs anksčiau. 

— O dėl hašišo ir ko nors panašaus, - pasakė jis, - patys turit suprasti, 
kad tokioj būklėj jis netinkamas. 

Ačiū Dievui, jie nesupyko. Greičiausiai buvo per daug pavargę. Ji tik 
tyliai išlemeno, kad jie su tuo neprasidedą. Tai Riobeko gyventojų 
reikalas. 

Jis žinojo, kad Juvonė iš Riobeko įkliuvo veždama per sieną didelį 
kiekį marihuanos. Ji ir jos gyventojai, pora pasiklydusių tipų, gerokai už 
ją vyresnių, buvo patraukti atsakomybėn. Ji pareiškusi, kad jie tik 
važiavę į šventę ir ji nieko nepardavinėjusi. Teismas patikėjo jos žo- 
džiais. Iš dalies jie tikrai bendravo su keletu norvegų chuliganėlių 
pasienio gyvenvietėj. Iš dalies jų marihuana, remiantis policijos tyrimais, 
buvusi itin blogos kokybės. Vargu ar tinkama parduoti. 

Tirdama apylinkes po žmogžudystės prie Loberono, policija aptiko 
žemiau Šernbergo kalno sprogymėj vešliai sužėlusias kanapes. Paskui 

muitinė pradėjo kontroliuoti Juvonę, važinėjančią per sieną savo senu 
„Folksvageno“ autobusu. Ji pareiškusi, kad kolektyvas niekuo dėtas dėl 
kanapių. Bet policija įtarė vieną iš kalno vyrų. Birgeris nelabai tikėjo, 
kad tai buvęs diabetikas. Jis su žmona atrodė-per daug liūdni. Jų veidai 
išliko jo galvoje. Jos - liesas ir nudegęs saulėj. Jo - blyškus ir papurtęs. 
Jiems išėjus, Merta priimamajame padarė skersvėjį. Jie buvo įnešę 
stiprų ožkų kvapą. 

Čia viršuj jo nesijautė. Viena iš moterų buvo stulbinamai graži. Labai 
šviesūs plaukai, bet tamsūs antakiai ir blakstienos. Tamsiai mėlynos akys 
ir lūpos su ryškia viršutinės lūpos linija. Ji svėrė gerokai per daug. Jai 
turėjo būti lygiai sunku kaip ir jam užpūškuoti iki Šernbergo. 

Galbūt tai išspręstų mano problemas, pamanė jis. Apkūni moteriškė. 
Liulanti nuo storumo. Dosnių kūnų susitikimas. Apgaubusių mūsų 
kampuotus branduolius. Jos plaukai turėtų būti tamsūs ten apačioj. Ir 
tos gražios akys su tankiom blakstienom. Burna, viršutinės lūpos kon- 
tūrai, kurie dar labiau išryškėjo ir papuikėjo, nes šiaip veidas apteko 
riebalais. Smarkiai susiglaudę kumpiai. Didžiulės šlaunys ir krūtys, 
tempiančios žemyn ir švytuojančios apie Žemės centrą. 

Skeltabarzdis užsidegęs kalbėjo apie sūrio pelėsius. Tai many tūno 
ožys, pamanė Birgeris. Satyras. O tasai domisi vien ožkų sūriais. 

Jis žinojo, kad žmonės iki pat Biuvongeno buvo pasiskirstę į dvi 
stovyklas. Viena laikėsi nuomonės, kad kolektyvą reikią nutvilkyti kaip 
parazitus. Kita manė juos galint likti. Jie sutvarkė nusmukusį ūkį ir įliejo 
apskričiai gyvybės. Paleisdavo gyvulius ganytis miške, kurį būtų mielai 
priglobusi bendrovė. Įsitaisė ganyklas, kur viską buvo benustelbią sna- 
pučiai ir nuodingos mėlynosios kurpelės ir skverbėsi medžių ūgliai. 

Per daug nesvarstydamas jis prisijungė prie tolerantiškosios linijos. 
Jie buvo įpratę taip daryti su Barbru. Jis manė, kad jie galį sau likti, jei 
tik neapleis vaikų. 

Čia viršuj nepavyko užimti pozicijos. Pagrindas susiūbavo. Jam pasi- 
darė pikta, kai išvydo apšiurusį klubo pastatą ir nusistebėjo, negi jie 
nesupranta, kad jis neizoliuotas. Kaip jie įveiks žiemą? Kai storulė, kuri 
buvo vardu Marianė, pasilenkusi įpylė jam į puodelį vaistažolių arbatos, 
Jis smarkiai susijaudino. Ji nepadvelkė ožkom, tik pienu, kartūnu ir šilta 
oda. Vagutė tarp jos krūtų buvo gili ir ankšta. Sutrikęs jis nužvelgė 
ganyklą. Iš trijų pusių išvydo kalnų keteras, tamsiai mėlynus skardžius, 
baltai ir juodai dėmėtas dar snieginas viršūnes, panašias į žvyrių krūti- 
nėles per polaidį, čia žalius, čia rudus į mišką besileidžiančius pelkynų 
šlaitus. Dangus buvo melzganas, virš ganyklos virpėjo įkaitęs oras. 

Jis svarstė, kaip jaustųsi gyvendamas čia vienas su keturiom moterim 
ir.per dienų dienas apsuptas jų žemų balsų ir švelnių judesių. Upelio 
čiurlenimas ir liulantys pelkių kemsai leidžiantis prie ežeriukų. Vandens 
pojūtis. 

Jis negalėjo to įsivaizduoti kitaip: pojūtis žemę permerkusio vandens, 
tekančio ir besisunkiančio iš jos. Ožkabarzdžių varpašluostėse jau pasi- 
rodė kieti rausvi pumpurai. Iš kvapo jis juto juos pradėjus sprogti. 
Filipendula ulmaria. Greit jų kvapas užplūs laukus, migdantis ir karčiai 
saldus. Naktį važiuodamas pas ligonį, kartais jis pasukdavo į šalį ir 
pamiegodavo valandėlę. Kai pabudęs eidavo nusišlapinti, tas kvapas 
kybodavo ir sklandydavo it kokia dviprasmiška ir svaiginanti pelkės 
kvapų juosta. Briedžiai stovėdavo ir gromulodavo migloje, galbūt aps- 
nūdę nuo kvapo. Čia žmonės gyveno jo apsupti ir kasdien vaikščiojo 
vandens prisisunkusia žeme, traukdami į plaučius pelkės kvapą ir maty- 
dami, kaip ji gurga ir rūgsta po sūkuriuojančiom ryto ūkanom. 

Varžlioji Anė Raft čia tapo ramesnė. Ji taip pat buvo trumpai kirpta 
ir vietoj ilgo sijono dabar dėvėjo neįsivaizduojamai sudilusius ir išblu- 
kusius džinsus. Dėl kelnių ir itin trumpų plaukų tarp kitų ji atrodė 
moderni. Ji laikėsi gan nuošaliai, bet neprieštaravo, kad jis pakalbintų 
mergaitę. 

Mija pasipasakojo negerianti pieno. Bet mama pasirūpinusi, kad jai 
parneštų pieno miltelių. Ir šventinių pūstukų. Birgeris gerai nežinojo, 
kas tai yra, bet skambėjo maloniai. Jis sužinojo, kad mama nukirpusi jai 
plaukus ir pati apsikirpusi todėl, kad būtų lengviau juos trinkti. Jis 
apsiramino. Mija ištempė ožiukus ir parodė jam kirstuką, kurį pagavęs 
jos kačiukas. Ji buvo liesutė, bet atrodė sveika ir norėjo bendrauti. 

Jis kiek baiminosi prieš paklausdamas mamos, ar ji nenorėtų, kad jis 
išrašytų vitaminų Mijai it berniukui, kuris buvo gražiosios Marianės. Į 
tai jos nepasižiūrėjo nepalankiai. 


Vakarop jis leidosi pažvejoti. Išėjęs iš beržyno, išvydo ilgas pelkes, 
besileidžiančias į ežerėlius. Jie plytėjo skirtinguose aukščiuose. Iš šio 
aukštai iškilusio taško tuoj į šiaurę nuo Šernbergo jų matėsi dvejetas, 
tarsi vandens laiptai. Jie turbūt atspindėdavo dangų ir sugerdavo jo 
šviesą, bet tamsiai geltonas metalinis atspalvis greičiausiai rasdavos jų 
pačių gelmėse. Krantai jau buvo juodi. Dabar šviesa geso greitai. Jis 
matė, kaip šalnos pakąsti viksvų brūzgynai raibuliuoja raudonai, rudai 
ir daugybės atspalvių geltoniu. Jų kvapas buvo toks keistas ir įsipynęs į 
šias spalvas, jog, rodės, pelkės išties gurgėjo ir garavo skirdamos raudo- 
nai rudas ir aukso rudumo dujas. Artimiausioj tebestovėjo kartys, liku- 

sios po seniai praėjusių laikų šienapjūčių. Net čia aukštai, pamanė jis. 
Visur, kur jie galėjo surankioti nenašius šiaudus. Per visą krašto vidurį 
iki šiaurės. Viksvų karalystė. 

Be viksvų krašto vidurys būtų likęs neapgyvendintas. Jų buvo arti 
šimto rūšių, kurios vadinosi kiškinė, pirštuotoji, dvikamienė ir dar kitaip. 
Šluotelinė, laplandinė. Dabar jos buvo bevardės. 

Pelkės nugrimzdo užmarštin. Ežerokšniuose spindėjo vanduo prieš 
nieko neregintį dangų. Pušys buvo išsikraipiusios. Jau nebegyvos jos vis 
dar siuntė audrai sidabro pilkumo ženklus, kurie veik visad likdavo 
neperskaityti. Pelkės su savo juodom kartim dabar slūgsojo laiko šešėly. 
Kažkada kartys buvusios žaiginių mediena. Jos pamažėle sugriuvo, kaip 
dar seniau sugriuvo daržinės, pilkai šašuotos ir žaliai raibuliuojančios 
nuo kerpių. Vanduo sruveno po žeme, sunkėsi iš jos ir užliedavo ją 
pavasario šviesoje, ištirpindamas visa, ką sukūrė žmogus. 

Jis vėl ėmė svarstyti, kaip galima jaustis čia gyvenant. Gyvenant 
pačiam krašte šešėlio, pakibusio virš šalies, jos kaimų ir mažų gyvenvie- 
čių. Virš viso to, kas iš lėto griuvo ir dūlėjo. Gyvenant visiškoj užmaršty 
ir sąlygojant jos judesius ir veiksmus. Ar jie bent suvokė, ką daro? 


Eidamas jis visą laiką saugojosi vabzdžių. Pasiekęs pirmą ežerokšnį ir 
sustojęs, atsineštam silkių kibire uždegė tošį su šakaliukais. Apibarstė 
juos žole ir tirštuose dūmuose ėmė kabinti sliekus. 

Jis turėjo teleskopinę meškerę, kuri siekdavo toli, bet upėtakis ją 
stebėjo tuoj už jos aprėpiamo lauko. Jis suko ratus it sidabro kilpas 
žvilgančiam ir klampiam vandeny. Pakrantėse tebestyrojo žvaigždiškos 
puplaiškių grupelės. Rožiniai ir pūkuoti vainiklapių vidiniai paviršiai 
neturėjo rudų šešėlių. Čia aukštai jau buvo tikra vasara, nors šalna 
pelkėse daug kartų pakando žolynų viršūnes. Bet jis atkreipė dėmesį, 
kad paukščiai tyli, ir pagalvojo, kaip greit prabėgo šviesiausios savaitės, 
kai jam būdavo taip negera ir rodydavos, jog šviesa kankina ir paukščiai 
kelia triukšmą, o jis gulėdavo pabudęs ir mąstydavo apie Barbru. 

Dabar tolumoj upėtakiai iššokdavo aukštai virš vandens, bet jis jų 
nepasiekdavo. Galbūt jis išbaidė juos nuo kranto, klampodamas su 
auliniais per linkstančią žemę. Arba juodu šešėliu užklojo jų stiklo 
skaidrumo erdvę. Jis nusprendė pamėginti prie antro ežeriuko, prisėlino 
prie jo kaip galėdamas tyliau ir sustojo už dviejų trijų metrų nuo kranto. 
Užmetus meškerę, valas atsidūrė prie pat krašto, giliai įsipjovusio į 
juodą pelkės žemę. Jis turėjo labai lengvą kabliuką ir jokio gramzdiklio 
ar plūduro ant valo. Juto, kaip raivosi sliekas. Pro jo galvą virš tamsė- 

jančio vandens paviršiaus į dangų šovė plėšrūnas. Tai buvo tik juodas 
silųetas apsunkusiu priekiu. Pelėda? 

Tą pačią akimirką ėmė kibti. Valas įsitempė ir suzvimbė. Žuvis jį 
tempė, smarkiai daužydamasi plačiais pusračiais. Ištraukta ji įšoko į 
vaivorus. Didelis veik juodas upėtakis. Jo nugara blausiai spindėjo tarsi 
sukniedyta oksiduotu sidabru. Birgeris buvo priverstas išsiimti akinius. 
Žuvinės utėlės. Senas gudročius utėlėm aplipusiu kailiu. 

Staiga jis pajuto nuovargį ir leidosi eiti atgal, vos išdarinėjęs Žuvį. 
Bidzeno nieko negalvodamas. Nakties paukščiai perskrosdavo regėjimo 
lauką. Švietė švyliai. Milijonų milijonai baltų kuokštelių skrajojo šalto 
oro sluoksny virš viksvų viršūnėlių. Plonutės viksvos. Pakąstos šalnų. 
Bejėgės. Greit baigsis vasara, jos skuba ir gausa. 


Jam paskyrė vietą miegoti kambary, kur anksčiau gyveno diabetikas su 
šeima. Kažkas buvo pastatęs stiklinę su smulkiais blyškiais katilėliais ir 
retomis žliūgėmis. Pagalvė buvo su užvalkalu, o ant čiužinio - antklodė. 
Jam norėjosi, kad pagalvę būtų apvilkusi ir stiklinę su gėlėm ant kėdės 
prie lovos pastačiusi toji gražuolė. 

Dar nebuvo labai vėlu, bet jis jautėsi išvargęs, daugiausia nuo kopimo 
į Šernbergą. Užsimerkęs ėmė ilgėtis radijo. Po kelių minučių išgirdo jį 
kitapus kelio. Tai greičiausiai Anė Raft klausėsi oro prognozės. Kiek- 
vienas žodis pro sieną veržėsi į jo kambarį. Įsitempęs jis laukė, ar ji 
neišjungs radijo po pietų Norlando kalnų teritorijos. Ji to nepadarė. 
Paliko jį per visą jūrų prognozę, ir jis galėjo sekti švyturius nuo Atlanto 
vandenyno iki pat Botnijos įlankos. Ji išjungė radiją tik pasibaigus 
kelionei. Jis gulėjo tyloje, svarstydamas, ar tai atsitiktinumas. Ar ji visad 
keliauja nuo Oksioji iki pat Farstugrundeno ir Kemi kaip jis pats? 


Niekas nekalbėjo apie vasarvidžio nakties įvykį. Lipdamas į kalną, jis 
perėjo brastą nė nežvilgtelėjęs ton vieton, kur stovėjo palapinė. Jis 
nesijautė itin nesmagiai. Bet grįžti norėjo dienos šviesoj. 

Pirmiausia iš Petraus Eliasono nusipirko sūrio. Tai buvo gelsvas ir 
labai švelnus ožkos sūris; supratęs, kad jis vertina išlaikytą sūrį, Petrus 
atnešė du rudus, į drėgną paklodės atraižą suvyniotus sūriukus. Jis 
atidengė juos kur kas iškilmingiau nei rodydamas raukšlėtą kūdikio 
kūnelį. Brita Vigert (Birgeris suprato, kad ji dar nesanti jo žmona) su 
kūdikiu ant rankos laikėsi kambario gilumoj. Jis suvokė, kad ji yra 
simbiozės būklėj, ir jam buvo skaudu į ją žiūrėti. Prisiminė Barbru, 
prisiglaudusią Tomą. Jos krūtyse buvo išryškėjusios mėlynos gyslelės, o 
plonutė ištempta oda blizgėjo. Spenelių ratukai buvo paplatėję ir jų 

tamsiai ruda spalva sušvelnėjusi iki rudai rožinės. Laikydama vaiką 
glėby, ji visad priglausdavo lūpas prie jo momens. Ji sakydavo, kad šis 
kvepiąs migdolais. 

Vaikas. Tomas. Tomas užkimusiu balsu ir barzda ant smakro. Elgesiu 
panėšintis į šuniuką ir mielas. Galėdavo dar ateiti stumdymasis ir klup- 
damas, kai jam reikėdavo vakare ruoštis gultis. Lyg būtų norėjęs apsi- 
kabinti. Birgeris kumštelėdavo jam atgalios arba paplekšnodavo per 
nugarą. Ar negalėjo ji duoti jam dar metus? Dvejus. Kodėl ji neištvėrė? 
Ir kur dėjosi Ulanderis? 

Jis spoksojo į sūrius. Petrus Eliasonas atpjovė gabalėlį rudžiausio, 
kurio dėmėta ir gumbuota pluta panėšėjo į senos valties dugną. Jis buvo 
veik rudas, vidury gelsvas ir kreminis it didelio vabalo minkštimas. Jie 
valgė žiūrėdami viens kitam į akis. Birgeris keletą kartų linktelėjo galvą. 

— To neparduodu, - tarė Petrus. - Tu turbūt supranti. Tai brangenybė. 
Bet šitas nedaug atsilieka. Gali pirkti pusę. Tada pridėsiu dar truputėlį 
saldinio. Juk greit prasidės medžioklė. Greičiausiai norėsi šiek tiek 
saldinio sūrio prie briedienos guliašo? 

Jie buvo mieli. Bet ir liūdni. Brita buvo ne tik susiliejusi su vaiku į 
nepralaidžią, pienu ir migdolais nukvipusią būseną. Ji buvo sukaustyta 
sielvarto dėl mergaičių, išvažiavusių su tėčiu. Dabar jos nebegalės čia 
pareiti iki kitos vasaros. Jis stebėjosi, kodėl ji pasirinko Petrų. Bet galbūt 
ji nė nesirinko. Ji užsitaisė vaiką ir, matyt, negalėjo važiuoti į Blekingės 
kleboniją su kito vyro vaiku ir reikalauti, kad viskas būtų kaip buvę. 

Anė Raftsakėsi gyvenanti su Danu Ulanderiu. Kur jis dėjosi? Ji turėjo 
tapti kolektyvo vaikų mokytoja. Bet dabar mokinių nebeliko. Marianės 
Ehnberg berniukas dar neatrodė nė šešerių. 

Jie pavaišino Birgerį koše, ir jis pasiprašė geltono piėno iš puoduko 
šalia. Mija stebėjo jį ir stiklinę. Ji matė, kad jis negeria. Jis jai mirktelėjo. 
Kitiems kalbant, Anė mažne tylėjo. Bet išgirdusi jį atėjus nuo Striomg- 
reno Trobesių, ji susidomėjo. 

— Ar grįši tuo pačiu keliu? 

Jis pasisakė palikęs automobilį viršuj pas Orianą su Henriu. 

— Norėjau užsukti pas juos. Bet atvirai šnekant, nebuvau visai tikras, 
kad pajėgsiu čia užsikabaroti. Todėl maniau galėsiąs pažvejoti Lobero- 
ne, jei nenusigausiu taip toli. Ten apačioj toks puikus ramus vanduo. 
Prie Bjornstubakeno vanduo kunkuliuoja. 

Jis klausė savęs, ar Anė bijo Loberono. Jis norėjo pasiteirauti, ar ji 
galinti užmigti naktį, bet nedrįso. 

Jis išsirengė į kelią tik apie septintą vakaro. Dar buvo labai šviesu ir 
turėjo išlikti iki dešimtos. Takas visą laiką ėjo tarp aukštų ir labai storų 
eglių. Jis girdėjo juodųjų meletų treles ir švelnų sniegenų švilpčiojimą. 
Vėjelis atpūtė stiprų ir malonų kvapą. Šiltas vasaros oras, nepajudėjęs 
per visą dieną, dabar dvelkė migdolais ir kūdikiais. Tai skaudino, ir jis 
klausė savęs, negi visad turės vengti atsiminimų, kylančių iš linėjų 
kupsteliais apaugusio šlaito, šiltos lovos ar purių vaiko plaukučių. O gal 
pasidarys sentimentalus? Čiulpsės ir gromuliuos vieną ir tą patį. 

Jis jau buvo pavargęs ir sustojo atgauti kvapo. Tada išgirdo žingsnius 
per sausą žemę. Išduodama aštroką garsą, brakštelėjo šakelė. Jis ėmė 
laukti. 

Niekas nepasirodė. Jam pasidarė gana nejauku. Juk jis girdėjo Žing- 
snius. O dabar jie nutilo. Lyg kažkas būtų laukęs. Eidamas jis nieko 
nepastebėjo už nugaros. Apsimetė, kad stovi ir žiūri į medžio viršūnę. 
Kažkas jį matė, dėl to jis buvo visiškai tikras. Bet jis nenorėjo atsigręžęs 
vėl pažvelgti į taką. 

Jis ėmė labai greit žingsniuoti. Kol pats ėjo, nieko negirdėjo. Pasiekęs 
viršūnę, pustekine pasileido nuo kalvos, iki visiškai įsitikino tiek pralen- 
kęs savo persekiotoją, jog šis negalėjo jo matyti įdauboj. Tuomet pasuko 
tiesiai į mišką. Pastebėjo baltaisiais kiminais apaugusią uolą ir užlindo 
už jos. Kiek palenkęs galvą, pro beržų šakas matydavo taką. O dabar 
išgirdo ir žingsnius. Tą pačią akimirką pasigailėjo. Verčiau būtų pasku- 
bėjęs. Išėjęs iš čia. 

Jam dingtelėjo, kad jis buvo per daug patiklus. Nuotaika Šernberge 
buvo draugiška. Petrus Eliasonas, kuris atrodė kaip ožys, pavaišino jį 
sūriu. Marianė Ehnberg kvepėjo pienu. 

Tai šitaip sprendžiu apie žmones, pamanė jis. Kaip penkiametis 
vaikas. Ar draugingas šuo. 

Dabar ant tako kažkas trekštelėjo. Jis bėgo per pušų kankorėžius. 
Taku artėjo ji. Tai buvo Anė Raft. Sustingusi ji pasiklausė ir vėl dvejo- 
dama pasileido žemyn. Tada jis, žinoma, išlindo ir šūktelėjo: 

— Ar tau reikia ko iš manęs? 

Ir iškart šito pasigailėjo. Bet per vėlai. Ji apsisuko i 1f sistebeilijo. Ant 
kaklo jai kabojo dirželiu pasietas žiūronas, daugiau ji nieko neturėjo. Jis 
žengė prie jos ir jam rodės, kad laužo šakas tarsi briedis. Jos veidas labai 
panėšėjo į mergaitės. Skvarbios akys. Siauros kietai sučiauptos lūpos. 
Apkirpti plaukai dabar buvo rusvoki, o antakiai tokie tamsūs, kad jis 
spėjoją dažant juos. Bet ar ji dažėsi ten ant kalno? Jos maža nosytė buvo 
tiesi, ir galbūt moteris buvo savotiškai daili. Bet atstumianti. Visiškai be 
jokios šilumos ir nuoširdumo. Be to, ji atsėlino paskui jį. 

— Ko tu nori? 

— Nieko. 

— Bet juk tu seki paskui mane. 

Ji stovėjo čiulpdama apatinę lūpą ir dabar tapo veik komiškai panaši 
į dukterį. 

— Aš tik ketinau pasižiūrėti į tave, - galop ištarė ji. 

Jam toptelėjo: galbūt ji nepilno proto. Tas keistas drebulys dėl jos. 
Kontakto nebuvimas. Imi jos truputį bijoti ir nedrįsti su ja šnekėtis kaip 
su kitais. Po galais, kaip ji galėjo būti mokytoja? 

Tuomet ji prabilo blaiviu ir įtikinamu balsu, ir jis staiga puikiausiai 
įsivaizdavo ją kaip mokytoją: 

— Aš tik ketinau žvilgtelėti į tave pro žiūroną, kai kirsi upę. 

Ar tai savotiškas rūpestingumas? Jis suabejojo. Bet paskui prisiminė, 
kaip eina takas. 

— Tu negalėtum iš čia matyti. 

— Kiek žemiau. Ten esama plynaukštės - nuojos atsiveria upė ir pelkės 
veik iki Striomgreno Trobesių. 

— Ne, - paprieštaravo jis. - Ne šiame skardyje. Čia visą kelią tankus 
miškas. Tokiu atveju tai greičiausiai labiau link Bjornstubakeno. O ten 
nematyti brastos. Iki ten keletas kilometrų. Jei tai ta vieta, iš kurios 
ketinai į mane pasižiūrėti. 

— Greičiausiai aš ją susirasiu, - atsakė ji. Paskui nė vienas iš jų 
nebežinojo, ką toliau daryti. Anksčiau ar vėliau jam reikėjo vėl leistis 
žemyn. Ar ji ketina sekti paskui jį per atstumą? Juk tai būtų juokinga. 
Ji, matyt, pagalvojo tą patį, nes tarė: 

— Juk galėčiau galelį paėjėti drauge. Kol rasim tą vietą. Stebėjimo 
tašką. 

— Jo nėra. 

Žinoma, ji juo nepatikėjo. Arba irgi apsimetė. Jie žangiojo taku: jis 
prieky, ji tuoj iš paskos. Jo galva buvo visiškai tuščia. Kaip gyvas nieko 
negalėjo sugalvoti, ką jai pasakyti. Ji, regis, nesuko dėl to sau galvos. Po 
penkių-dešimties minučių ji sustojo. 

- Čia takas skiriasi, - pasakė ji. 

— Taip, dešinioji šaka eina žemyn į Bjornstubakeną. 

Ji tebestovėjo. Jis pamanė, kad ji atrodo keistai. 

— Dabar grįšiu, - pasakė ji. 

Nebuvo prasmės jos klausinėti. Jos veidas buvo užsklęstas. Dėl kaž- 
kokio sielvarto. Ar baimės. 

— Sudie. 

Ji staigiai apsigręžė, ir tik jai tą padarius ir pakilus taku galelį, jis 
nusikratė užvaldžiusio nesmagumo. Iš nugaros ji atrodė itin juokingai. 
Džinsai, kurių klešnės buvo iškramtytos žirklėmis, ties sėdyne buvo 
tokie sudilę, jog atrodė it storų išblukusių medvilninių siūlų tinklelis. 
Pro jį šmėžavo jos nevisiškai baltos trumpikės. Užpakalis jai einant 
mažumėlę siūbavo. 

— Ei! - šūktelėjo jis. - Kokias čia dabar kelnes apsimovei? 

Jis tai pasakė juokais. Bet ji atsigręžė ir įsistebeilijo į jį. Jis matė jos 
akis miško prietemoj, išplėstas, tamsias. 

— Gerai, kad aš esu matęs tave iš nugaros anksčiau, - pasakė jis. — 
Kitaip būčiau pamanęs, kad tu - kiauras užpakalis. 

Bet ji neatsiliepė. Galbūt jai tas pasirodė visai nejuokinga. Po valan- 
dėlės ji nusisuko ir vėl ėmė lipti Šernbergo link. 

Jos nuotaika nepaleido jo iš savo gniaužtų ir priėjus upę. Jis nesidairė. 
Galvoj sukos tik viena mintis: kad po dvidešimties minučių, daugių 
daugiausia po pusvalandžio, jis atsidurs Striomgreno Trobesiuose. Dar 
nebuvo labai vėlu. Jis užeis pas Orianą ir Henrį. Pasišnekės apie įprastus 
reikalus. Žvejybą. Vandens lygį upėje. Pavaišins sūriu. 


Dabar jam tik reikėjo pereiti upę. Greit. Pelke į viršų tyloje. Tolyn nuo 
vandens. Nuo garsų, primenančių rikčiojimus ir dejones. Nuo burbu- 
liuojančio apie akmenis ir siurbiančio, greito, juodo vandens. 


Henė įsitaisė pasipūtusį žydrą vatinuką ir baltus jūreiviškus aulinius. Ant 
galvos nešiojo baltą beretę su šilkiniu bumbulu. Po dviejų valandų žygio 
ji net nebuvo uždususi. Šiaip ar taip, ji turėjo savo garsiąją pilvo atramą, 
ant kurios galėdavo pavirsti. Be to, Henris Striomgrenas nešė jos mantą 
kuprinėj: ji atvažiavo iki Striomgreno Trobesių Ivaro Junsono taksi. 
Neaišku, ar ji sumokėjo Henriui, ar jis ir taip ją lydėjo. Henė žmonių 
neparalyžiuodavo, kaip manė Anė būdama jaunesnė. Ji juos sužavėda- 
vo. Net užburdavo. Henris buvo ją matęs senam pilnametražiam filme. 

— Tik pamanykit! Štai sėdi jis ir mato mane kaip gangsterių doną su 
Oke Sioderbliomu, o po dviejų savaičių stoviu aš prie jo durų kalnų 
pasaulio vidury ir sakau: padėkit! Kur mano duktė! 

Ne su Oke Sioderbliomu. Su juo vaidino Sikana Karlson arba Ana 
Lisa Erikson. Tam pačiam filme kaip... Scenoj su... 

Anė ėmė taisyti motiną keturiolikos metų. Bet tą ji visad darydavo 
tyliai. (Nekalbėkit apie brendimą! Anei jo nebuvo!) Kai Henė išdygo 
įdauboj prie upelio, visi tik spoksojo į ją ir klausėsi jos žodžių. Net Petrus.. 
Jis įkliuvo labiausiai. Jo burna buvo prasižiojusi. 

Ji atpluošė per žolę be jokių nuovargio ženklų. Užpakalis siūbavo. Jis 
buvo platus: ji visad turėjo moteriškiausią figūrą su plonu liemeniu, 
didele krūtine ir it nutekintu užpakaliu. Kilogramai dabar matėsi. (Jei 
būčiau turėjus Gabi Stenberg ūgį prie savo balso!) Jai buvo šešiasdešimt 
aštuoneri, profilis vis dar nepriekaištingas, bet iškilęs po smakru. Dabar 
ji atstatė jį prieš vėją: 

— O Dieve, kaip jūs gražiai gyvenat! Ar jūs suvokiat, kaip gražiai 
gyvenat! 

Galbūt jiems pasirodė, kad ji kvaila. Arba kad ji širdį nešioja ant 
liežuvio. Dabar ji sėdėjo, pasisodinus Miją ant kelių, ir gyrė skalūno 
krosnį. 

— Koks puikus akmens darbas! 

Anė nė akimirką nesitikėjo, kad ji nepradės audringai lieti savo 
jausmų. Henė buvo mačiusi visus nusėdėtus pensionus Švedijoje. Ji 
vaidindavo ant scenos grindų, kurių lentos būdavo išklotos tik tam 
vakarui, ir bardavosi su liaudies parkų girtuokliais. Ji niekad nesiskųs- 
davo ir visad gaudavo, ką nori. 

Aš nėščia. 

Kai baltasis bumbulas, beretė, vatinukė užriedėjo iš įdaubos, kai 
pasirodė, kad čia ji (eisena, balsas), Anė apie tai pagalvojo. Tą pačią 
akimirką. Nė minutės anksčiau. Tris kartus praleidau tai pro pirštus. 

Mane pykino. Ir krūtys. Nors esu tokia liesa. 

Aš nėščia. Nėščia nuo vasarvidžio dienos pas Ogotą Fagerli. Tąsyk be 
pesaro. Kai buvau taip išsigandusi, kad pamiršau. Tuomet tas ir įvyko. 
Turėjau Žinoti. O vis dėlto nežinojau. Lyg būčiau susidvejinus. O dabar 
iškart. Vos ją pamačius. Jai net nedirstelėjus į mane. Tuo žvilgsniu. Ar 
Mija kada nors taip pasijus? 

— Betvaikuti, kokia tu įdegus ir kaip sveikai atrodai! Tu, kuri paprastai 
taip neparuduoji! 

Ar pasirodė rudos dėmės? „Bobų kamanos“. O gal ji mato iš paakių? 
Ar ne taip ji paprastai sako: tai matyti iš paakių. 

Danas. Ji klaus apie Daną. 

Bet ji nepaklausė, tik išpakavo dovanas. Rožinį treninginį kombine- 
zoną Mijai. Šlepetes su triušių galvom. Jos buvo su pūkuoto audinio 
ausim ir didelėm blizgančiom akim. Du butelius raudonojo vyno. Palai- 
dinukę Anei, pro kurią matosi krūtinė. 

Henris Striomgrenas negalėjo pasilikti iki vakaro, kad ir norėjo. 
Matėsi, jog norėjo. Jie rengėsi gerti raudonąjį vyną ir paragauti seniausio 
iš išlaikytųjų sūrių. Dabar Petrus norėjo parodyti į žemę įleistą rūsį ir 
šulinį, kad ji pamatytų išties puikų seną akmens darbą. Henė sutarė su 
Henriu Striomgrenu, kad po paros jis jas pasiims prie Bjornstubakeno. 
Okė pasilikęs kaime, kempinge. Vaikštynės po mišką jo nedomino. Jie 
buvo išsinuomavę du namelius, vieną Anei su Mija, kitą sau patiems. 
Neįtikimai maloningi! 

Visa ko vidury Anė pagalvojo apie kempingo dušinę. Ir televizorių. 
Paskui pamanė: aš turiu pabūti ramybėje. Valandą. Ar bent valandėlę. 
Taip pavargusi dar niekad nebuvau gyvenime. 

Bet ji negalėjo pasitraukti. Programa įsibėgėjo. Akmeninis rūsys. 
Virykla. Ožkidė. Mija atsivedė ožiukus. Klubo pastatas su Anės ir Mijos 
kambariu. Lovos. Mijos lėlės. Šlepetės su triušių galvom po lova šalia 
dėžutės su popierinėm lėlėm. Nė žodžio apie Daną, Dano lovą. Kol 
kas ne. 

Arbatos gėrimas pavakare. Henė pareiškė, kad išties visad reikėtų 
gerti vaistažolių arbatą, nes ši naudingesnė. Po to melžimas. Ji pati 
mėgino, visiems leipstant juokais. Melžimo komandos buvo paleistos: 
melžė visi. Lyg pilnametražiam filme. Ne su Oke Sioderbliomu, bet su 
Hene Ratt. 

Pietums patiekė miltais blęstos sriubos su mangoldais, vėliau lietinių 
su mėlynių įdaru. Paskui raudonojo vyno su sūriais. Henė mėgo aštrų 
sūrį. Ji taip pat mėgo raugintas strimeles, degtinę su prieskoniais, 
kraujinius sklindžius, strimeles su svogūnais ir daugybę dalykų, kurių 
Anė negalėjo nė įsidėti į burną. Jie kalbėjos apie juos ir pasirodė, kad 
Petrus mėgsta šarme mirkytą žuvį ir ketinąs pamerkti džiovintas lydekas, 
kurias buvo prikalęs vinimis prie viryklos sienos. Jis sugavo jas tinklu 
Kliopene ir ėmė aiškinti, kur ežeras esąs. Taip užėjo kalba apie Lobe- 
roną, ir nė akimirkos nedvejodama Henė paklausė, ar jie nebiją. 

— Taip, — atsakė Brita, - kartais manau, kad šitai baisiai nemalonu. 

Anksčiau ji taip nesakydavo. Nė vienas iš jų nepripažindavo, kad jie 
čia kuo nors dėti. Galiausiai Anė veik įtikėjo, kad ji vienintelė paniūra 
atsidūrusi prie ganyklos krašto ir išsigąsta miške, vos paėjusi juo galiuką. 

Ten jos aptiko žvaigždulį. Mija pamatė jį tarp eglių. Jis buvo suleidęs 
savo tamsias skilteles į samanas. Ji nesuprato, jog tai grybas. Manė jį 
esant kokį neįprastą jūros žvaigždės tipo gyvūną ir kad jis sukrutės, jei 
ji prie jo prisilies. Jis kvepėjo kaip Danas. Bet Mija šito nežinojo. 

Henė privertė Britą pasisakyti, kaip buvo iš tikrųjų: kad kartais ją 
suima baimė. Ji ištarė tai tyliai ir liūdnai. Ir Henė, matyt, suprato, jog 
prie šios jautrios vietos galima prisiliesti tik pirštų galais, nes dabar ji 
prisispaudė prie krūtinės Miją ir panoro, Kad jos sudainuotų „Ėjo 
mergaitė prie šaltinio“. Mija turėjo būti mergaitė, o močiutė - lazdyno 
šaka. Kadangi nebuvo kam akompanuoti, Anei teko dainuoti antru 
balsu. Ji to negalėjo, bet Henė pasakė: „Ogi patercuok tik mažumėlę!“ 
Anė nenorėjo. Tuomet Henė paprašė Mijos atnešti melodikoną. Paskui 
Mija užtraukė su močiute, ir daina suskambo gražiai: 


Aš valgau cukrų, vyną geriu, 
todėl tokia puiki esu! 


Anei atrodė, kad melodikonas siaubingas instrumentas, bet jai grojant 
visi įsismagino. Petrus savavališkai pakeitė tekstą ir dainavo: aš valgau 
sūrį, vyną geriu! Jis susilaukė ovacijų. 

Staiga Henė atsistojo prie krosnies, lengvai įsirėmė į puikųjį akmens 
darbą ir rengėsi uždainuoti. Aš išeinu, tarė sau Anė. Bet ji žinojo, kad 

pasiliks. Jei jie ims juoktis, ji žiūrės Henei tiesiai į akis ir atlaikys jos 
žvilgsnį. Taip ji mėgino padaryti Melarvoge. Okė su Hene nuėjo į 
iškilmingą vakarą. Jie išklausė mokinių reviu nešvankybių, nė akimirką 
nepakeisdami veido išraiškos, rodančios džiugų pripažinimą ir nežymų 
išsiblaškymą. Paskui, prikalbinti rektoriaus Žmonos, jie priėjo prie pa- 
kylos. Henė padainavo, o Okė akompanavo sukliunkintu pianinu. Iš 
pradžių mokiniai tik triukšmavo ir brūžino kėdėm. Bet Henei dainuo- 
jant „Atsigręžk į mane, nusigręžk nuo manęs, uždek, kad rusenčiau it 
anglys!“ ir mėtant tamsius žvilgsnius į Okę, kurio akys už storų lęšių 
buvo užsimerkusios, kai kurie mokiniai ėmė šūkauti. Paskui pasigirdo 
įvairių sunkiai tramdomų garsų. Daugelis buvo išgėrę vidutinio stipru- 
mo alaus ir turėjo atsirūgti. Nuo to prasidėjo juokas, galiausiai visi 
kvatojo ir bildino kėdėm, kurios ėmė virsti. Henė atmetė galvą ir 
išdainavo storu balsu iki pat galo: 


Tu vienintelis sekei mane 
įaudrintas mano jaunystės. 


Prasidėjus šokiams, jie buvo dingę. Anė juos aptiko savo bute. Jie 
sėdėjo virtuvėje prie stalo užsigesinę šviesą ir prisipylę po konjako 
taurelę iš Okės gertuvės. 

Dabar Henė dainavo, ir nors Anei atrodė, kad ji sapnuoja, ji akom- 
panavo melodikonu, o Henės tonai buvo sunkūs ir prisodrinti. 


Maybe he's lazy 

maybe he's slow 

maybe I'm crazy 

maybe I know... 

Can't help loving that man of mineP 


Penkiasdešimtaisiais metais ji dalyvavo operetėj „Teatro laivas“. Ji 
niurzgėjo kaip griežta Nolės mama. Bet svajojo apie puolusios Julės 
partiją. Dabar ji dainavo ją, ir visi spoksojo į ją, o tam, kas manė ją esant 


5 
Galbūt jis tinginys, 
galbūt lėtapėdis, 
galbūt aš pamišus, 
galbūt žinau... 
Negaliu nemylėti šio savo žmogaus! (Angl.) 

juokingą, Anė buvo pasiruošusi trenkti tiesiai per veidą. Bet niekas taip 
nemanė. Ji juos sujaudino savo tamsia intonacija. 

Paskui vėl dainavo Mija. Ji užtraukė „Kai pelytei reik išlįst“, ir jie 
plojo, sakydami, kad ji paveldėjusi močiutės balsą. Dabar pagal prieš 
penkiolika metų susikurtą programą Henė turėjo pasakyti: „Balsą! Ne, 
brangieji, balsas sėdi ten“. Ir jie visi sužiurtų į Anę. Bet Henė nieko 
nepasakė. 

Tai praėjo, pamanė Anė jiems tebetriukšmaujant. Ji daugiau nieko 
nebelaukia. Aš esu per sena. Daugiau ji manęs niekad nekankins. 

Ji jautė tuštumą, ne palengvėjimą. Ką jautė Henė? Kaip ji dabar 
išgyvens — nieko nesitikėdama net savo dukrai? Anė visad buvo įsitiki- 
nusi, kad Henei pasimaišys protas, kai baigsis angažementai. Okė laukė 
visuotinės pensijos ir toliau grodamas restoranuose ir dirbdamas repe- 
titorium. Jis baigdavo darbą dieną ir niekad nekalbėdavo, kad jam ko 
nors trūksta. 

Kai Anė, išlaikiusi abitūros egzaminus, ėmė lankyti liaudies aukštąją 
muzikos mokyklą ir įstojo į muzikos akademiją, Henei jau retai pasitai- 
kydavo angažementų. Bet Anė buvo paveldėjusi jos balsą ir turėjo tapti 
išsilavinusia dainininke. (Išsilavinimas! Pamanyk, jei aš būčiau gavus 
padorų išsilavinimą!) Anė nedrįsdavo stovėti scenoje. Ją pykindavo nuo 
to ir išpildavo prakaitas. Ji bijodavo apalpti ir nesuvaldydavo savo 
kvėpavimo. Bet Henė sakė, kad viskas praeis, kai tik ji gaus išsilavinimą. 

Bet Anė neturėjo to, ko Henė vis dar nebuvo praradusi. Kad ir kas 
tai būtų. Gebėjimas kraipyti užpakalį, tarp kita ko. Giedoti bažnyčioj 
sekės geriau. Jai nereikėjo rodytis. Jau antrais metais akademijoje ji 
stovėdavo galerijose Gustafo Adolfo, Oskaro ir Gustavo Vazos bažny- 
čiose ir giedodavo per paprastesnes laidotuves. Per prašmatniausias ir 
pelningiausias giedodavo rūmų dainininkės. 

Henė džiaugėsi girdėdama ją bažnyčioj ir ateidavo dramatiškai juodai 
apsitaisiusi. Anė baiminosi, kad žmonės ims manyti ją esant šermenų 
lakštutę. Ją pačią vargino tekstai. Ji pastebėjo, kad gražiausia pasaulio 
muzika ramstė teiginius, kurie geriausiu atveju buvo kvaili, bet gana 
dažnai nesąmoningai žiaurūs. Ji susirado jų originalus Biblijoje ir aptiko 
tai, ko niekad nežinojo, nes nesidomėjo religija: prietarų, karo isterijos 
ir mistikos kompostą apie pusiau supuvusius kūnus. 

Ir vis dėlto ji giedojo. „Bist Du bei mir“, - giedojo ji ir matė vyrą su 
tamsiais susiraičiusiais plaukais virš šilto pampstančio penio ir sumaigy- 
tą rudai mėlyną kapšelį. Kad išspaustų toną, ji būdavo priversta visa, kas 
jai rodės Šilta ir žemiškai viliojama, priešpriešinti atstumiančiai sudau- 
žytai galvai, aptekusiai seilėm ir kraujais, dvokiantiems tvarsčiams ir 

atviro kapo dvelksmui. Vaizdais ji nugindavo spoksančią pranašo galvą 
dubeny, siautėjančias kiaulių bandas ir vaikus žudančius karius. Ji pri- 
tvinkdavo šilumos, bent vieną kartą tose beprotiškose ir žiauriose lita- 
nijose suradusi nors kokį žemiško geismo ar grožio atspindį. Paprastą 
draugiškumą kitam Žmogui arba apskritai ką nors neprakilnaus ir nepa- 
vojingo gyvybei. 

Kaip Arono lazda, žaliuojanti ten ant kruvino altoriaus Apsireiškimo 
palapinėj, apsipylusi pumpurais, žiedais ir subrendusiais migdolais. 

Ilgainiui ėmė nebesisekti. Jai graužė sąžinę ir ji stengėsi, bet nesisekė. 
Okė jai parūpino vieno kambario butelį Karlbergo gatvėj. Anė suprato, 
kad čia suėjo viso gyvenimo santaupos. Tu neturi turėti skolų, sakė 
Henė. Anė griebėsi ko tik galėjo, kad gyventų be skolų: laidotuvių, 
dainavimo kursų, mokyklinių chorų. 

Ji buvo sumani. Išradingumo jai netrūko. Skambino pianinu ar griežė 
kontrabosu pokylių salėse ir korporacijų namų koncertuose. Bet ji 
negalėdavo dainuoti viena prieš publiką. Kai pabandydavo, drabužiai 
po to trenkdavo sūriu prakaitu. Henė tebetvirtino, kad viskas praeis, bet 
Okė daugiau nieko nebesakydavo. 

Jis buvo nepajudinamai garbingas žmogus, gerai apsirengęs ir man- 
dagus. Ji visad juo žavėjosi. Bet ėmė suprasti, kad jo neskatina didelės 
ambicijos. Pamažėle ji suvokė, jog ir jo elegancija diskutuotina. Dvispal- 
viai batai, balti ir rudi, dar tebesimėtė palėpėj. Blauzdinės, nešiojamos 
ant pusbačių ir vadinamos šunmovėm. Pernelyg dryžuotas švarkas. 

Henės gyvenimas buvo dramatiškas. Ji verkdavo ir dūkdavo, kai ją 
apgaudavo dėl angažemento arba piktai užsipuldavo recenzijoje. Bet 
dažniausiai jai sekdavosi. Ji aptiko savo amplua: linksmą, drastišką 
antrojo plano heroję. Vainodama ji išgrūdo lauk banalumą ir pažabojo 
romantiką operetėse. Tai buvo įrašyta ir taip turėjo likti. Bet keisčiausia, 
kad, regis, pasauly egzistavo vaidmuo ir scena, skirta kaip tik Henei. Tik 
ne Anei. 

Okė buvo geras muzikantas ir turėjo gerą klausą. Bet jis keistai niekuo 
nesidomėjo. O gal toks tapo bėgant metams? Anė neprisiminė, kad jis 
kada nors būtų grojęs namie, nebent Henei panorus akompanimento. 
Jis skaitydavo. 

Jis buvo trumparegis ir nešiojo akinius su storais lęšiais. Už jų jis 
tūnojo it auksinė žuvelė apvalioj taurėj. Jis praskaitė ištisus dešimtme- 
čius autobuso kelionių ir būties vieno kambario bute, kur Henė be 
perstojo šnekėjo, repetavo ir siurbė dulkes. Jis turėjo odinį portfelį su 
dideliais metaliniais spaustukais, su kuriuo žaisdavo Anė. Jis parsineš- 
davo jį iš Miesto bibliotekos kimštinai prikimštą. Anei tas buvo savaime 

suprantama kaip ir tai, kad dėdė Jotė perskaitė vieną vienintelę knygą 
per savo gyvenimą, melagių melagio Kalės Miolerio memuarus. 

Daug nesukdama dėl to sau galvos, ji pati tapo skaitytoja. Išlaikiusi 
abitūros egzaminus ir išėjusi iš medinės lūšnos Enšedėje, ji tetroško 
vienintelio daikto: nuosavo kambario. Būti palikta ramybėje. Skaityti. 
Bet ji sutiko pradėti studijuoti dainavimą, nes ją priėmė mokytis, ir Henė 
sakė, jog tai negirdėta ir fantastiška. 

Po gerų dvejų metų ji suprato, kad akademijoj jos laukia nesėkmė ir 
kad jai reikėtų pereiti į muzikos mokytojų pakraipą. Tai buvo pralaimė- 
jimas, ir ji jo nepakėlė. Apimta visiško sąstingio, ji nepajėgė nei mesti, 
nei toliau dainuoti. Tuomet jos mokytoju tapo Sverkeris Jemlinas. 

Jis dėstė harmoniją ir kontrapunktą. Buvo ramus ir jautrus. Mija 
paveldėjo jo rudas akis. Jie žiūrėdavo viens kitam į akis ir tyliai kalbė- 
davo apie kasdieniškus dalykus. Valandų valandomis ji gulėdavo lovoj 
analizuodama jų prasmę. Sykį jie susiėmė už rankų. Tai buvo taksi po 
šventės. Jie buvo pakišę rankas po jos paltu. 

Ji gyveno atsargiai ir nuobodžiai. Lytiniu požiūriu nebuvo nepatyrusi. 
Ji buvo turėjusi humoristinių santykių. Nors gerai pagalvojus jie jai 
neatrodė linksmi. Su Sverkeriu plykstelėjo žolės gaisras. 

“Vieną priešpietę jis atsistojo už jos nugaros šalia kopijavimo aparato 
ir prisispaudė apatine kūno dalim jai prie užpakalio. Jis jos nepabučiavo, 
tik prikišo burną prie sprando. Pirmiausia praskyrė jai plaukus, kad prie 
jo prieitų. Jo plaštakos buvo ant aparato. Ji matė jas abipus savo kūno. 
Pirštų galai nubalo. Jam buvo stipri erekcija ir tas jautėsi per drabužius. 
Jis taip pastovėjo valandėlę, ne visai nekrutėdamas, 0 ji vos nenualpo. 

Po dviejų vakarų ji pasiliko akademijoj žinodama, kad jis turi paskai- 
tų. Jie susitiko koridoriuj ir ilgokai tyliai stovėjo gana dideliu atstumu 
viens nuo kito. Po kelių minučių jie užsirakino jo darbo kambary. Ji buvo 
išsimaudžiusi ir ;„Lindekse“ nusipirkusi nėrinių liemenėlę. Visus paren- 
giamuosius darbus ji atliko gerai neapsvarsčiusi jų prasmės. 

Patrakę nuo geidulio, jie bandė sutilpti ant jo siauros mėlynos sofos. 
Sunkiausia buvo išvengti beržinio ranktūrio. Jis jai atsidurdavo ties 
pakaušiu, ir tuomet pavojingai išsilenkdavo sprandas arba galva nuslys- 
davo nuo sofos. 

Toliau jie susitikinėdavo Anės namuose. Itin dažnai negalėdavo. Jis 
turėjo Miu. Greičiausiai jos vardas buvo kitoks, bet jis taip ją vadino. 
Taip buvo užrašyta net telefonų knygoj. Anė žiurksojo į Engbiaus adresą 
ir numerį. Bet ji taip ir nepaskambino. 

Apie savo santuoką jis kalbėdavo puošniais perfrazavimais. Pavyz- 
džiu!, jis sakydavo: mums reikia saugoti tai, ką turim. Juk tai, ką jis 

turėjo, buvo Miu, vaikai Jesperas ir Janika, nuosavas namas Nora 
Engbiuje ir vasarvietė Kulene drauge su Miu tėvais. Anė turėjo vieno 
kambario butą Karlbergo gatvėj ir savo brangiąją laisvę. Jis daug kalbė- 
davo apie pastarąją. Bet šią temą užvedė ji. 

Atėjus vasarai, jis su šeima išvažiavo į Kuleną. Tuomet ji negalėjo su 
juo susisiekti. Jie nesusirašinėjo. Tai neįmanoma, nes mes ten gyvenam 
taip glaudžiai, paaiškino jis. Ji perkratė mintimis jo žodžius. Kartais ji 
regėdavo visą Kuleno namą su uošviais, vaikais ir kokerspanieliu tarsi 
didelę šlykščiai knibždančią gyvačių duobę. 

Tą vasarą ji dainavo per vestuves ir vadovavo liaudies aukštosios 
mokyklos kursų chorui. Liepą grįžo keletui dienų namo ir laukė progos 
nueiti į akademiją, kad pasidaugintų gaidas. Ji susidūrė su Sverkeriu prie 
durų. Jis žinojo jos tvarkaraštį. Ji buvo surašiusi ant lapelio, jei kartais 
jis galėtų atsiplėšti nuo šeimos vasarą. 

Jis pareiškė taip skubiai išvažiavęs iš Kuleno, jog visai pamiršęs, 
kokiom dienom ji būsianti mieste. Tada ji suvokė savo padėtį. 

Sceną užvaldė šėlstanti moteris. Tai buvo ne ji. Tai buvo Brangenė 
arba Medėja. Jos pasirodymas truko tik gerą valandą. Bet to užteko, kad 
jis išsinešdintų suvisam. Atsitiktinai jis nuramino ją ant mėlynosios 
sofos. Ji neturėjo pesaro, nes nežinojo, kad jie susitiks. Ji metė akade- 
miją. Jai buvo labai sunku prisiminti tą laiką, kai ji dar nenutuokė, kad 
laukiasi vaiko. Ji buvo atsidūrusi audros aky. Sustingo sielvartas ir 
neapykanta. Bet ji negalėjo prisiminti, kaip tą išgyveno. 

Vos tik supratusi, kad yra nėščia, ji apsisprendė kreiptis į Aukštąją 
pedagogikos mokyklą. Pasisakė Okei su Hene turėsianti vaiką. Kai jos 
liko vienos, Henė paklausė: 

— Bet kaip tu tą padarysi? 

Ji turėjo omeny abortą. Nors šito žodžio ji niekad nebūtų ištarusi. Anė 
pirmąsyk gyvenime žinojo, ko nori. Kadangi ji susilauks vaiko, jai reikia 
darbo. Išmaitinti save ir vaiką. Ne trankytis kur pakliuvo. Ne giedoti per 
laidotuves. Ne susinešti su vedusiu mokytoju. Nieko iš praeities. Tik 
vaikas ir ji. 

Iš pradžių ji ketino nurodyti: tėvas nežinomas. Tai buvo kerštas. Bet 
jis to nepastebėtų. Ji suprato, kad tai būtų neteisinga vaiko atžvilgiu. Ji 
vaizdavosi, kad bus berniukas. Berniukas negalėtų augti neturėdamas 
bent tėvo vardo. 

Viskas buvo labai nemalonu, ir ji sukdavo sau galvą per begalinius 
pasivaikščiojimus už Jurgordsbruno. Ruduo buvo lietingas. Ji jautėsi 
iškežusi, nučaižyta vandens ir vėjo. Svarstymai nedavė rezultatų. Ji 
norėjo jį įskaudinti, bet negalėjo. Nebuvo jokio kito būdo, kaip tik 

parašyti Miu. Ji nenorėjo pasielgti niekšiškai. Bet be niekšybės jo pa- 
siekti negalėjo. 

Pamažėle ji išrovė iš savęs nenoro užuomazgas, iš kurių viskas subren- 
do: ji bijojo, kad jis iškels klausimą dėl tėvystės. Tai buvo kaip recenzijų 
baimė. Kažkas imtų ir parašytų, kad jos balsas menkas, aštrus ir netin- 
kamas, o laikysena nenatūrali. 

Su niekuo kitu ji negulėjo, išskyrus pačioj pradžioj, kai jai buvo 
pasimaišęs protas ir ji nežinojo, ar jie toliau santykiaus. Bet ką manė jis? 
Jį ištiko paralyžius ir jis nieko nemanė, tik paklausė, kaip ir Henė: 

— Bet ką tu darysi? 

Ji paaiškino nedarysianti nieko kita, kaip tik įsigysianti mokytojos 
išsilavinimą, ir į puodelį jam įkrito glazūruoto migdolinio pyragaičio 
trupinys. Pyragaitis buvo sumirkęs, o jis per ilgai jį laikė ore. Jie sėdėjo 
„Tiosese“, kur buvo labai šilta. Nė vienas iš jų nebuvo nusivilkęs viršu- 
tinių drabužių, ir jo kaktą mušė prakaitas. Ji pagalvojo: o jei jis panorės 
ateiti su kalėdinėm dovanėlėm? Arba per vaiko gimtadienį? Ką turėčiau 
sakyti? 

— Ar gerai apgalvojai? - paklausė jis. - Aš noriu pasakyti, kad tai 
svarbus sprendimas. Galima ir ką kita sugalvoti. Jei tam ryžtiesi. 

Ir jis nenorėjo ištarti to žodžio. Paskui jie išsiskyrė. Jis žinojo Mijos 
vardą ir gimimo datą, bet kur ji yra - ne. Jis nenujautė, kad jo alimentai 
kaip tik dabar nulėmė Šernbergo kolektyvo egzistenciją, nes diakonas 
atsisakė mokėti. 

Ji niekad negalėjo pagalvoti apie Sverkerį protingai ar abejingai. Nors 
jau buvo praėję septyneri metai nuo to laiko, kai jis nutildė jos pykčio 
protrūkį ant mėlynosios sofos. 


— Tai kurgi tavasis efebas? 

Henė ir toliau kalbėjo su Petrūm. Bet Anė buvo tikra išgirdusi repliką 
į šalį. 

Taip jau buvo atsitikę anksčiau. Draugiškumas banguodavo kontro- 
liuojamai. Jokių užuominų, kol jausmai įkaitę. Paskui žaibiškas puoli- 
mas. Gryna chirurgija. 

Efebas? Kažkas lyg iš operetės. Jaunuolis su retais pūkeliais ant 
smakro. Dabar ji pajuto nuovargį labiau nei bet kada. Betvis dar nebuvo 
kaip nusiplauti. 

Aiškiai šalta pašaipa. Nes ji žinojo, nujautė, užuodė - ką? Kažką 
daugiau nei skilimą. Graužatį ir nuovargį. 

Baimę. Ne, jos ji negalėjo nujausti. 

Henė labai kruopščiai iš anksto pranešė ketinanti atvažiuoti, ir Anė 
lygiai kruopščiai jai atrašė, kad tai neįmanoma. Ji negalinti jų sutikti 
Juoduosiuose Vandenyse, nes automobilį paėmęs Danas ir išvažiavęs 
kolektyvo reikalais. Bet Henė, savaime suprantama, nesileido sustab- 
doma, ir Anė turėjo tą suprasti. Šiaip ar taip, tą valandėlę, kai ji išdygo 
prie upelio, jai atsivėrė akys. Nors toks dalykas visad paaiškėja. Anks- 
čiau ar vėliau. Blogiau buvo tą akimirką, kai putlusis daktaras atsigręžęs 
jai šūktelėjo: kokias čia dabar kelnes apsimovei? Kelnes ji nutrenkė 
parsiradusi namo. Tai buvo kažkas labai bjauraus. 

Ir vis dėlto turbūt galėjai tą pavadinti praregėjimo akimirka. Nors ne 
sprendžiamąja. Ji nieko negalėjo nuspręsti. Taip kartais atsitikdavo jos 
gyvenime. Visiškas sąstingis. 

Lyg tu čia būtum niekuo dėta, pasakė Henė tuo metu, kai Anė 
plavinėjo akademijoj. O vėliau Melarvoge. Iš pradžių sekėsi. Ji jautėsi 
kažkaip bukai gerai. Pamažu apėmė neveiklumas. Nors ji to nepastebė- 
jo, kol neatsirado Danas ir nepradėjo klausinėti apie jos gyvenimą. 

Ji ketino sudeginti džinsus. Tik gerai nežinojo kur. Niekas neturėjo 
matyti jos tai darant. Stora medvilninė sarža, matyt, ne taip lengvai dega. 
Ji suprato, kad dėl to džinsai ir liko. Jų klešnės buvo smarkiai sušlapu- 
sios, kai jie kabojo prie palapinės. Ant eglės šakos. 

Jie turėjo jai būti pažįstami visą laiką. Siūlų tinklelis ant užpakalio. 
Firminis ženklas. Ji buvo tartum susidvejinusi. Vienas asmuo žinojo. O 
kitas nerūpestingai užsitempdavo džinsus, kai jai atsibosdavo vaikščioti 
su sijonais. Ji nukirpo per ilgas klešnes. Per ilgas net Danui. Jai reikėjo 
apie tai bent pagalvoti. 

Bet ji nepagalvojo. Ir tik daktarui šūktelėjus - žinoma, nieko nenu- 
jaučiant, kaip ji vėliau suprato, kokias čia dabar kelnes užsimovei? — ji 
"suvokė. 

Ji norėjo išsyk jas nusitraukti. Dingojosi susivemsianti ant tako. Bet 
ji tik bėgo, o galvoj trinksėjo: jis melavo, jis melavo, jis melavo. 

Ji nujautė, kad nėra jokio stebėjimo taško, iš kurio matyti vieta, kur 
stovėjo palapinė. Ji taip ir manė. Jis turėjo nusileisti prie pat palapinės. 
Arba ten apačioj buvo jie visi. Jis ir toliau melavo, nors žadėjo papasa- 
koti visiškai taip, kaip buvo. Jis niekad nemiegojo Nirsbuane. | 

Bet naktį ji susapnavo, kad jis parsirado ir vėl guli šalia jos. Jis smarkiai 
kvepėjo: nuo jo ką tik nuprausto kūno kilo žvaigždūnių kvapas, rudeniš- 
kas ir rudas, ir ji atpažino jį. Sapne jie apsikeitė skysčiais, ir šie tebeplūdo 
jai pabudus: ji verkė ir buvo sušlapus. 

Henė baksnojo pirštu ir grabaliojo. Ji kažką nujautė, galbūt ne blogiau- 
sia. Ji manė, kad Anę pradeda imti nuovargis, kad ji jau pribrendusi 
nedidelei atakai. 

Efebas. 

Jai buvo bjauru apsijuokti, ir Henė tą žinojo. Nes ir šiuo požiūriu ji 
panėšėjo į savo tėtę, o Henė pažino juos abu. Tai buvo jos gyvenimo 
pamoka, ir ji buvo priversta ją išmokti kaip reikiant. 

Žinoma, ji turbūt norėjo tik gero. Anė mėgino įsivaizduoti suaugusią 
Miją. Miją, beprotiškai, galbūt mirtinai įsimylėjusią. 

Miją, paprasčių paprasčiausiai pametusią protą. 


- 


Atėjus vakarui, ji pasišalino. Prie upelio ganėsi avys, ir ji patraukė prie 
jų. Kai avys peštelėdavo žolę, ši sušnarėdavo. Po valandėlės jos apspito 
akmenį, ant kurio ji sėdėjo. Bandos vedlė pirmoji prigulė atrajoti, ir jos 
skrandis išsiplėtė. Ji pūstelėjo pro šnerves. Atsiduso. Oras buvo vėsus, 
vabzdžiai nebedrįso lakioti. Avies tešmuo buvo raukšlėtas, o gumbai nuo 
uodų įkandimų sugiję. Bet ji vėl buvo ėringa. Avis padėjo savo ilgą, kiek 
lenktą snukį Anei ant delno. Anė juto jos kietus žandikaulius ir minkštus 
audinius tarp jų. Avis smarkiai prisispaudė. 

Žolėj ir lapuose buvo žymu nuovargis. Jie bluko ir linko. Medžiagų 
judėjimas į centrą prasidėjo. Link šaknų. Link placentos. Tai neturėjo 
nieko bendra su mokslu. 

Tam nereikėjo jokios šviesos. Tai vyko. Pulsavo it vanduo apsemtose 
samanose prie akmens. Pulsas iš lėto tvinksėjo ties pataisų šakelėmis. 

Pasileisti nešamai kartu. Judėti su palengva pulsuojančiu vandeniu ir 
vis dėlto būti ramybėje. Kaip vandens augalai upelyje, kaip nertys ar 
lobelijos. 

Paskui ji smarkiai užsinorėjo išmėginti savo balsą. Ar tebėra atrama. 
Ar platus diapazonas ir ar ji gali paimti pagrindinį toną. Ji paėjo 
mažumėlę į šalį. Avys per upelį jos nelydėjo. Jos pakilo nuo žemės ir 
stovėjo stebėdamos ją. Atrijusios žolės ps ėmė malti žandikau- 
liais. Dėl to jos atrodė išsiblaškiusios. 

Ji palypėjo skalūno kalnu ir iš pradžių bamėgino užtraukti sėdėdama. 
Neatrado jokio bent kiek vertesnio tono. Tada atliko keletą pratimų ir 
pajuto, kaip jis stiprėja. Ji uždainavo. Balsas buvo labai jausmingas ir 
toks kaip visada. Tonas nenusilpo, jausmingumas irgi. Ji dainavo: 


Aš valgau žemę, aš vandenį geriu, 
todėl spinduliuoju grožiu! 

Kartodama ir kartodama šį posmelį, ji sustiprino toną ir jausmą kaip 
niekad anksčiau: 


Aš valgau žemę, aš vandenį geriu, 
todėl spinduliuoju grožiu... 


Bet ji žinojo, kad jei ten apačioj būtų stovėję žmonės, o ne avys, ji būtų 
jautusis suvaržyta ir išsigandusi, o jos drabužiai būtų trenkę sūriu pra- 
kaitu. Jai buvo duota talento. Bet tik viena pusė. 

Avys pakėlė galvas, kai grįždama ji ėjo pro šalį. Ganykla buvo nuri- 
musi. Danguj nesisklaidė nė dūmo iš kaminų. Rugsėjo prietema. Ji 
įžengė vidun, tylutėliai pravėrusi duris ir tikėdamasi, kad visi miega. 


Jam leido išeiti iš elnių aptvaro su Galmu. Apibarti jį. Bet iš tikrųjų jis 
džiaugėsi gavęs progą kuriam laikui pasišalinti. Jis turėjo tapti vienu iš 
Tuomos Balteso bernų ir tikrinti jo ženklus, nors elnių sūkury nedaug 
ženklų galėjo išskirti. Kūnai, kanopos, ragai. Jie trypė, bliovė ir sprag- 
sėjo. Didžiausi ragai pleveno virš bandos. Visa masė buvo pilkai dėmėta, 
joje sušmėžuodavo baltų gyvulių. Jie stovėjo drebėdami regėjimo lauke, 
kiek aprėpė jo akys, besisukiojančiam, girgždančiam, maurojančiam 
gyvulių rate. Kanopos spragsėjo it didelis tiksintis laikrodis. 

Galmas elgėsi it visiškas laukinis. Jis ne ganė kaip lapių šunys, o 
medžiojo. Juhanui bevargstant su Galmu, kažkas priėjo. 

— Dov biene dan nihkoe! 

Jis nesuprato, nors dingojosi dabar šiek tiek mokąs šią kalbą. Pakėlęs 
akis pamatė, kad tai Oula Larasas. Juhanas vos jį atpažino, nes dabar 
jis atrodė mažesnis negu išlikęs atminty. Kiek galėjai įžiūrėti iš po 
kepurės išlindusius plaukus, šie buvo baltai dryžuoti kaip barsuko. 

— Kokį čia laukinį žvėrį turi? Ar tai sibirinė laika? 

Beskubėdamas jis pasakė „taip“, o paskui baisiai gailėjosi. Pirmieji jo 
ištarti žodžiai Oulai Larasui buvo ne visiška teisybė. Tik iš dalies. Bet 
"dabar buvo per vėlu, nes Larasas sugriebė Galmui už sprando ir pasakė: 

— Šitos veislės šunį turėtum pasikinkyti. Ir dalyvauti lenktynėse. 

— Taip, aš apie tai galvojau, - atsakė Juhanas, nors ir šitai nebuvo tikra 
tiesa. Bet tą pačią akimirką tapo tikra. 

— Tai kas gi tu per vienas? 

Jis jau rengėsi pasisakyti esąs Peručio pusbrolis, bet kaip tik tą 
akimirką šis prie jų priėjo ir Juhanas prisiminė, ką jie susitarė mokykloj. 
Jis nebenorėjo būti vien Pero vaikas. Todėl Juhanas tarė: 

— Aš esu Larso Dorjo pusbrolis. 

— Tai Torsteno Brandbergo berniukas, - pasakė Perutis. 

— Gudrunos, - pataisė Juhanas. 

Jis taip ir neišvydo Oulos Laraso reakcijos į šią Žinią, nes nedrįso 
pakelti akių. Veidas užkaito, ir jis žinojo, kad šis išmuštas raudonom 
dėmėm. Bet Larasas kažką pasakė Peručiui, ko Juhanas nesuprato. 
Nors girdėjo, kad jį pavadino Peručiu. Paskui Larasas užkišo liežuvį už 
apatinės lūpos, užgriebė tabako gumulą ir išspjovė. Patrynęs priekinius 
dantis sulenktu smilium, nusišypsojo daug šviesiau ir pasakė: 

— Dabar, po perkūnais, gausim pasidarbuoti valandėlę, bernyčiai! 

Galmas ėmė skalyti, iš tono išgirdęs kažką atsitiksiant, ir dar ilgai 
skalijo, Larsui vėl patraukus į elnių aptvarą ir pranykus už besimalančios 
gyvulių srovės, kuri judėjo kitapus tvoros pagal saulę. 

— Kąjjis tau sakė? - paklausė Juhanas. 

— Jis pasakė: štai kaip, tau reikia dresiruoti. 

Perutis irgi sugrįžo į aptvarą, ir Juhanas kartais matydavo jį šalia 
Laraso, kartais toli nuo jo. Jo souhpingas“ sukosi ore, ir netrukus Perutis 
jau vilko patiną, o tėvas atėjo jam į pagalbą. Gyvulys baltakiavo ir 
daužėsi ragais. Kai jie pasiekė skerdyklą, patinas įsirėmė visom ketu- 
riom kanopom į žemę, mėgindamas pasprukti nuo kraujo kvapo ir 
pjūklo džerškimo. Dyzelinis motoras gaudė monotoniškai, vanduo tryš- 
ko iš žarnos, ateinančios iš siurblinės prie upelio. Galėjai matyti varnas, 
skraidančias virš galvų ir ragų krūvos. Bet girdėti jų nesigirdėjo. Oula 
Larasas surikdavo, kai jį versdavo iš kojų patinas. Jam lakstant, prie 
diržo tabaluodavo peilis. Šis buvo ilgas ir lenktas. Tai turėjo būti tas pats 
peilis. Juhanas vėl pamėgino viską prisiminti. Ir dabar tai atsitiko per 
greitai. 

Tąsyk buvo žiemos pabaiga su ryškia šviesa ir tyla, tartum stiklo 
kupolas gaubiančia kalnagūbrį. Dabar lojo visi šunys, gaudė generato- 
riaus motoras ir cypė kaulų pjūklas. Prieš akis jam sušmėžavo kepuraitė 
su snapeliu. Ji buvo oranžinė su gerai matomu baltu tekstu priekyje. 

— O Dieve brangiausias! - sušuko Oula Larasas iš kitos pusės. - Ar 
negali nurimti, netikėli! 


6 
Speciali virvė, kuria samiai velka elnius, vieną jos galą užmetę ant ragų, o kitu 
apsIVYNIoję sau apie liemenį. 


Mes einam tamsiu mišku. Tarp medžių šakų ištemptos plonos šviesos 
stygos. Smarkiai kvepia kerpėmis. Kaip nuo žvėries kailio. Vos peršvie- 
čiamoje tamsoje lapų menkai. Beržai pasišiaušę juodomis kerpėmis. 

Staiga iš kiškio kopūstų ir puvėsių padvelkia migdolais. Stipriai ir 
saldžiai. Ar nori pasekti kvapą? 

Aš nežinau, kas tu per vienas. Kartais prieš mane sušmėžuoja neskus- 
tas skruostas, apskriti akinių stiklai, iš kokių mes anksčiau juokdavomės. 
Ilgas standžios vilnos paltas. Nereikia viens kitam prisistatyti. Tai mums 
neparanku. Tu eini su manim. 

Čia esama vilko. Vilkės. Ji sėlina mūsų akiračio pakrašty. 

Ką mums daryti su vilku? Ar turi motorines roges? Jei būtų Žiema ir 
turėtum motorines roges, galėtum ją mirtinai užvaikyti. Dabar vasara. 
Šis saulės zuikučiais nusėtas samanynas smarkiai nukvipęs migdolais. 
Oras labai ramus, bet kai jį sujudina brizas, atsklinda plėšrūno kvapas. 
Ką daugiau veikti su vilku - tik žudyti. Dabar mums reikia sprukti. Mes 
turim išeiti iš miško ir mes jau toli nuo kito kvapo, nuo to malonaus 
kvapo, kuris buvo toks stiprus, kone aitrus. Mes taip ir nesužinojom, iš 
kur jis sklinda. 


Sučiūžavo. Diena visad prasidėdavo čiūžavimu arba krosnies durelių 
girgždėjimu. Petrus įmetė pliauską. Paskui avikailio šlepetės vėl nu- 
šliuožė grindimis. Jis priėjo prie lango pasižiūrėti į termometrą. Jei 
sukrebždendavo, langas būdavo apaugęs ledo gėlių džiunglėmis. Smi- 
lium jis prakrapštydavo akutę tarp baltų paparčių ir žliūgių. 

Tada ji prisiminė sapnuotą mišką. Tai skaudino. 

Lova buvo kūno sušildytas lizdelis, bet Mijos nosies galas buvo šaltas. 
Nugara ir užpakaliu ji glaudėsi prie Anės pilvo ir krūtinės. Gulėjo 
susirietusi it kūdikis įsčiose. Gemalas. Ji prisitaikydavo. Kartais įsispir- 
davo ir į lovos krašto medį. 

Dabar Petrus šlapinosi. Naktipuody sukliuksėjo. Ji supyko išgirdusi. 
Jau lapkritį jie buvo priversti persikelti į senąją trobą. Anė pakabino 
antklodes kaip užuolaidą aplink lovą, kurioj miegojo abi su Mija. Ji 
prausdavosi ir rengdavosi visad už antklodžių. Kai naudodavosi nakti- 
puodžiu, stengdavosi šlapintis po truputį. O Petrus paleisdavo čiurkšlę. 
Kai kada garsiai pagadindavo orą. Jai norėjos, kad jis palauktų, kol 
apsirengęs galės išeiti į lauką. Jis greičiausiai miegodavo nedaug. Kiaurą 
naktį kurstydavo krosnį. 

Ji mėgino prisiminti, kad jis buvo geras. Ir kad buvo susikrimtęs, nors 
nesiskųsdavo. Brita su vaiku žiemojo Riobeke. Dabar veik dvi savaitės 
jis negalėjo nusileisti žemyn. Iš pradžių siautė audra, paskui per daug 
atšalo. Jie negavo jokio pašto. Laiškų dėžutėje galėjo gulėti laiškų nuo 
Dano. 

Šaltis yra sąstingis. Jos pačios sąstingis buvo praėjęs. Šis tęsėsi nuo 
tos akimirkos, kai daktaras šūktelėjo jai miške. Suplyšę džinsai buvo 
seniai sudeginti. Bet dar kam nors ryžtis ji negalėjo. Ji galvojo apie 
abortą. Abortas Estersunde? 

Tai buvo ir Dano vaikas. Nors dar tik gemalas. Jos pačios išauga. 
Augliukas, kurį pašalinti ji turėjo turėti teisę. Jam nebuvo reikalo netgi 
žinoti. Užtat ji nieko apie tai ir neparašė. Ketino palaukti, kol jis parsiras. 
Dabar ji nebeturėjo jokio adreso. 

Kada gemalas tapo vaiku? Ir kada jo? 

Petrus pašalindavo ožiukus. Žmonės pašalindavo šunis, kurie imdavo 
kandžiotis arba prastai medžiodavo. Tas žodis jai buvo bjaurus. 

Kai kuriais rytais ji nubusdavo nesuprantamai laiminga. Ji būdavo 
sapnavusi. Bet ką? Žinoma, kad jie gulėjo kartu. Bet ir dar kažką. 

Kad jis aiškino. Dieną iš to ji negalėdavo net pasijuokti. Bet naktį 
miegant tai būdavo aktualu. Visiems melams rasdavosi paaiškinimas, ir 
jis norėjo vaiko ir gyventi kartu. Tai, ką ji juto keisdamasi su juo savo 
švelniais srautais, buvo tiesa. 

Laiškuose jis nerašė grįšiąs. Tik minėjo, kad vėl buvęs prie Alvedo. 
Antrą kartą gulėjęs palapinėj. Visą mėnesį jis daręs stiklografines kopi- 
jas Hiogbergo gatvės rūsy. Jis manė suieškosiąs porą, kuri galėtų pakeisti 
Bertą su Enele. Rašė dirbąs ta linkme. 

Apie vaiką jis vis dar nieko nežinojo. Dabar tai jau buvo vaikas. Mija 
pridėdavo ausį prie Anės pilvo ir pasiklausydavo. Ji jausdavo jį ten viduj. 
It paukščius miško paruošų kely naktimis. Širdies trinksnius ir krustelė- 
jimus. 

Anei rodės, kad Danas atėmė iš jų automobilį. Dabar jie buvo prik- 
lausomi nuo Juvonės ir jos seno autobuso. Ji manė, jog tai įžūlu, bet 

tikėjosi jį taip ilgai neužtruksiant. Kartais iki parduotuvės ir pašto 
Juoduosiuose Vandenyse juos paveždavo Henris Striomgrenas. Vieną 
dieną jis paklausė, ar ne Anės automobilis stovi žemiau Ogotos tvarto. 

— Ar rausvas it dantų protezai „Folksvagenas“? 

Ji paprašė jo kitą kartą leidžiantis žemyn žvilgtelėti į registracijos 
numerį. Kai jie vėl susitiko, jis pasakė, kad numeris atitinkąs. Tai buvo 
jos automobilis. Jis stovėjo ten visą laiką. 

Tą naktį ji nesudėjo bluosto. Apie pirmą išgirdo žingsnius per grindis. 
Gulėjo laukdama, kada sugirgždės krosnies durelės. Įmetęs pliauską, 
Petrus tučtuojau nučiužindavo į lovą. Bet niekas nečiužino. Tik nutap- 
seno. Tuomet ji pamanė, kad šlapintis atsikėlė Enisa. Pasigirdo šnabž- 
desys. Paskui grikštelėjo lovos dugnas. Jau beužmieganti ji išgirdo 
prislopintą garsą. Lyg kas dejuotų. 

Po kelių naktų ji vėl išgirdo tapsenimą. Paskui grigžtelėjo lovos 
spyruoklės, ir po valandėlės nebebuvo jokios abejonės, kokius garsus ji 
girdi. 

Jai pasirodė, kad jie visus išdavė. Britą. Kolektyvą. Ji prisiminė Ulios 
Lenartsono pašaipą. Jo nepadorią užuominą. Jie pateisino kaimo lūkes- 
čius. Kurstė prietarus. 

Nors tai buvo nelogiška. Juk kaimas nieko nežinojo. Žinojo tik Anė. 
Ji jautėsi it vojeristė. Arba auditorė, jei tokių būna. Prieš televizoriaus 
arba kino ekraną būti vojeristu laikoma normalu. Bet ar daug kas 
ištvertų šitai tikrovėj? Negarsius aikčiojimus. Trūkinėjantį šnopavimą. 
Ritmingą lovos girgždėjimą. 

Jie suguldavo veik kas naktį. Apie pirmą valandą. Iniciatyvą rodydavo 
ne Petrus. Marianė persikraustydavo į jo lovą. Tarpais Anei atrodydavo, 
kad ji juos supranta. Kažin ką padarytum, kad bent kiek apšiltum ir 
susieitum tokiam šalty. Bet ji niekad nepasiilgdavo Dano, jiems ten 
besimuistant. Ji bjaurėdavosi ir pykdavo, kad jie trukdo jai sapnuoti jį. 

Ji sapnuodavo dažnai. Pabudusi būdavo baili ir pagiežinga. 

Ji vėl pajuto seną antipatiją Petrui. Kurį laiką jis jai visai patiko. Jis 
buvo keistuolis. Galvodavo daugiausia apie sūrį, kalbėdavo kaip iš 
Biblijos ir viską darydavo baisiai lėtai. Bet gerai. Dabar ji prisiminė 
šlykščių dalykų. 

Kai Brita pagimdė ir atvyko žurnalistai, vadovauti ėmėsi Petrus. Tai 
jis papasakojo, ką reiškia gimdyti Šernberge. Tuomet ji nepanorėjo 
perskaityti straipsnio. Dabar, jam išėjus, ji susirado. Aptiko visą krūvą 
laikraščio iškarpų. Jis rinko straipsnius apie žmogžudystę. 

Interviu apie vaiko gimimą jis pareiškė užkasęs placentą po virtuvės 
langu. Ji būsianti gera trąša. 

Jis norėjo pasielgti, kaip žmonės elgdavęsi anksčiau. Senais laikais, 
kaip jis visad sakydavo. Bet jis pamiršo, jog placentą aukodavo, kad 
žemė būtų vaisinga kaip moteris. Petrui atrodė, kad tas buvo susiję su 
tręšimu. Tai buvo ne tik kvaila. Tai buvo bjauru. 

Ji juto norą išsidanginti. Silpną, bet įkyrų norą. Bet paskui suėmė 
šalčiai. Slidėmis leistis žemyn pasidarė per šalta. Vis dėlto kartą ji 
pamėgino. Buvo dvidešimt septyni laipsniai ir pirmą rytą per kone dvi 
savaites mažiau nei trisdešimt. Bet kai leidžiantis pirmomis vėžėmis į 
veidą pūstelėjo silpnas vėjelis, jai sušalo ašaros. Pasirodė, kad akys gali 
suskilti kaip stiklas, ir ji sugrįžo. Dabar iškišusi ranką prisitraukė savo 
islandišką megztinį, pamautes ir ožkavilnės kojines. Jai rengiantis po 
kailine antklode, Mija nepabudo. Ji buvo ją taip apklosčiusi, kad kyšojo 
tik rusvas plaukų kuodelis. 

Prie pat krosnies buvo karšta. Langų stiklus, kad netrauktų vėjas, jie 
buvo apkamšę antklodėm ir avikailiais. Ji dirstelėjo į akutę, kurią Petrus 
prakrapštė stiklo šarvuose. Aštuoniolika. 

Pagaliau baigėsi. Šaltis išsikvėpė, vanduo judėjo. Bent lango stiklu. 
Jai švelniai pūstelėjus, nuo garo ledas ėmė tirpti. 

Pagaliau baigėsi. 

Aš nesu nepajudinama vieta, į kurią tu sugrįši. Aš nesu nei pažymėta, 
nei apribota. Aš - įvykis. Paslankumas. 

Kai Enisa padavė jai puodelį arbatos su pienu, ji tarė: 

- Šiandien leisiuos žemyn. 


Sniegas buvo sausas. Kristaliniai milteliai, sūkuriuojantys apie slidžių 
galus. Po šaltos nakties ganykloj nebuvo jokių pėdsakų. Lapės ramiai 
gulėjo, tetervinai, regis, dar slapstėsi po sniegu. 

Vakarop, gęstant šviesai, pašelmenėj ir medinių vinių skylėse ant 
trobos sienų susimetė zylių pulkelis. Jie girdėjo, kaip jos krebždena. 
Dvidešimtgramiai kūnai, prisispaudę viens prie kito per naktį, širdys, 
trinksinčios it viena. Dabar zylės saulėje karojo ant lajaus luitų. 

Lokio kalnagūbris taip tviskėjo saulėje, kad buvo sunku žiūrėti. Saulės 
šviesos branduolys lydės ir žilpins ją pustrečios valandos. Dangus buvo 
skystas ir skaisčiai mėlynas, bet zenite akyse pajuosdavo. Visi kalnai 
buvo balti, o šešėlinėj pusėj — tamsiai mėlyni ir ryškūs. Viršūnėse 
spindėjo ledas. 

Kalvos papėdėje buvo paukščių pėdsakų. Žvyrė kojom išnarstė tinklą, 
nusiskabė beržo pumpurą, pašlakino mažumėlę ir paliko kaip niekad 
sausas ir menkas išmatas. 

Dabar ji šį Žemės paviršių pažinojo geriau nei kokio statinio grindis. 
Ji žinojo, kaip atrodo samanos ten apačioj, užskverbtos kerpių ir bliz- 
gančių kerų. Ji prisiminė rūgštų ir priplėkusį žemės kvapą. Kai žemė išlįs 
iš po sniego, jos pačios gyvenimas kvepės kaip lytiniai organai, kaip šlapi 
plaukai. 

Ji yrėsi aukštai virš žemės. Sniego danga beržus buvo sutrumpinusi 
pusantro metro. Ten gilumoj dar tvyrojo šilumos likučiai. Ten vyravo 
sustingimas, taupumas. Tiksli nepritekliaus ekonomija. 

Ji įšliuožė į mišką. Šviežias sniegas čia nesiekė. Slidės grumštelėjo į 
sniegplutę po egle. Dievažin, kaip tai suskambo apačioj pas pelėnus. Ji 
artėjo prie garsų, kurie girdėjosi iki pat Šernbergo. Tarpais silpnai. Tai 
priklausė nuo vėjo. Ramiom dienom girdėdavosi visą laiką. Dunksėdavo 
diena iš dienos. Jie apie tai nebekalbėdavo. | 

Ji bijojo šalčio. Nuo vaiko ji apsunko, ir našta pilve augo. Kiekvieną 
savaitę ją ėmė vis didesnė baimė. 


Kai mus ištinka skaudi mirtis. 


Tą ji sykį giedojo bažnyčioj. Nors tuomet ji nesuprato, ką reiškia ištikti. 

Užklupti. Iš tikrųjų. 

Šaltis yra sąstingis. Per oro prognozes sakydavo, kad aukštas slėgis nė 
kiek nesikeičia. Mirtis mus ištinka. Petrus ją laikė liguista. Kvailystė tiek 
daug kalbėti. 

Dabar jie Šernberge buvo penkiese. Ir trys katės su žilu šuniu. Devy- 
niolika ožkų. Ožys. Aštuonios vištos. Ir žiurkių. Ne tik naminių pelių, 
krebždenančių per grindis naktį. Didžiosios žiurkės pragraužė grūdų 
smulkintuvo ir siloso dėžę. 

Lota išsikraustė rugsėjį. Ji parašydavo daug atvirukų, visad su katėm. 
Prisiekinėdavo pavasarį vėl grįšianti. Paskui staiga atvirukai liovėsi. 

Ar ji pasimirė? Švirkštas tualete. Pamišęs vyras. Kokios mintys. Kai 
mus ištinka skaudi mirtis. Tai liguista, pasakytų Petrus. 

Šaltis yra mirtis. Giliai nulindusi gyvybė. Aptraukta vaško. Be skysčio. 
Be pulso. Bet many pulsuoja kraujas. Placentos vandenys kruta sulig 
lazdų ir slidžių judesiais. 


Dabar ji išgirdo vandenį. Kalnų upės. Loberono. Tą patį garsą, kuris 
girdėdavosi dar prieš tėkmei gaunant vardą. Ji nusileido prie pat upės, 
bet nebegirdėjo dunksėjimo, pagal kurį šliuožė. Vanduo šniokštė stip- 
riau. Srovė tekėjo greitai. Akmenys buvo su sniego kepurėm, ledinėm 
juostom ir kutais. Bangos sugaudavo saulės aispindžius ir užklodavo 


a, 


UTI 
UT 


248 


dugną judriu tinklu. Atrodė, lyg ten žemai dideli juodi akmenys judėtų. 
Be garso jie slydo šalin nuo auksinio tinklo. 

Ji bijojo ramios upės dalies prie pat Kliopeno ir laikėsi kuo toliau į 
šiaurę. Dabar ji veik pasiekė krioklius. Nusileidusi žemyn pamatė, kad 
medinis tiltas pakeistas geležies konstrukcija. 

Ji nušliuožė paupiu keletą kilometrų atgal, kol vėl pasigirdo dundesys. 
Jis stiprėjo ir stiprėjo. Ganykloje trumpom dienom ir dar ilgai sutemus 
jie valandų valandom girdėdavo dunksėjimą. Petrus, kuris perėjo upę 
ties brasta, mašiną buvo matęs. Jis sakė, kad tai miškakirtis ir kad 
bendrovė ketinanti iškirsti mišką iki pat Šernbergo. 

Kai prašvito, ji buvo nepasirengusi. Išvydo mašiną. Ši buvo geltona, 
didelė kaip autobusas. Nukirstą eglę nustumdavo ant transporterio. 
Šakos rūkte nurūkdavo. Mašina sukumžlodavo kamieną. Čiupdavo jį ir 
apversdavo. Visus judesius lydėdavo staugimas. Ji turėjo šliuožti šalin. 
Ilgai tokio garso negalėjai ištverti. 

Ji gerai nesusigaudė, kur esanti. Tas plotas prie upės, kur augo miškas, 
buvo šluote nušluotas. Sniege matėsi nesuprantamos bangos ir skar- 
džiai. Ji žvelgė tolyn į pelkes kitapus. Viskas buvo daug baisiau, nei ji 
manė. 

Ji matė vyrą aukštai mašinisto kabinoj. Jis buvo su šalmu ir didelėm 
apsauginėm ausinėm. Jis jos nepastebėjo ir ji nedrįso arčiau prišliuožti. 
Bijojo, kad neužvirstų medis. 

Rodės, taip paprasta nušliuožti prie jo ir pasikalbėti. Bet dabar ji 
neišmanė, kaip prisiartinti prie mašinos. Išvydusi, kaip nuniokotas miš- 
kas paupy, ji ėmė bijoti mašinisto, nors tai nebuvo protinga. Juk čia buvo 
tik vyras su geltonu šalmu. 

Anksčiau ji nesuvokė, kaip sparčiai eina darbas. Greit mašina užsi- 
ropš iki pat Šernbergo. 

Kai kanapės nušals, jie greičiausiai ilgai neužsibus, kažkas pasakė. Ir 
sukėlė juoką. Kai kur žmonės džiaugėsi, kad bendrovė galutinai iškirs 
mišką žemiau Šernbergo. Bet daugelis gailėjosi, kad bus nugremžtas 
visas kalno šlaitas iki Loberono. Ar jis apskritai ataugs apsodintas? Jis 
taip aukštai. Gali pakąsti šalnos ir išdeginti saulė. Kaip bus su ganykla, 
kai miškas jos nebeužstos? 

Danas rašė, jog bendrovė reikalavusi policijos pagalbos, kad iškeltų 
juos iš Sernbergo. Tuomet jis pasirodysiąs. Anė regėjo prieš save šunis. 
Aviganius. Policininkus su kombinezonais, portupėjomis ir pistoletais 
dėkluose. Paklaikusią Miją. Ji vaizdavosi, kaip jie traukia pulkeliu, o iš 
paskos bidzena ožkos ir verkia vaikai. Bet Petrus sakė, kad tai tik 
įspėjamasis šūvis. Bendrovė nenorinti rašinių laikraščiuose. 

Dabar jie nieko nelaukdami ėmė kirsti. Darbas ėjo sparčiai, ir poky- 
čiai buvo tokie smarkūs, kad ji negalėjo jų suvokti netgi stovėdama 
priešais. Iš arti garsas kėlė baimę. Briedžiai turbūt dabar stovėjo kaip ir 
ji. Lokys. Galbūt šios būtybės stovėjo tarp eglių kiek aukščiau ir klausėsi. 
Ji nesitikėjo šitokio kirtimo. Manė galėsianti prišliuožti ir su kuo nors 
pasikalbėti. Kadjų bus daugiau nei vienas. Dabar ji turėjo slidinėti miško 
pakrašty laukdama, kol nusileis mašinistas. Jai ėmė stingti veidas. 

Ojeigu ji sušaltų? Jei visas kelionės žemyn rezultatas būtų nušalimai? 
Jis galbūt net nenori su ja šnekėtis. Ji net nepagalvojo, kad jis greičiausiai 
veikia išvien su bendrove. Ji nepasakė nė žodžio Petrui ir Enisai, ką 
ketinanti daryti. Ji nepakęsdavo diskusijų. Čia nebuvo apie ką diskutuo- 
ti. Vien našta pilve, sunkėjanti kas dieną. 

Ji suko ir suko ratus apie kirtimą, užsikabarodavo tarp eglių ant 
nelygios žemės ir dažnai sustojusi trindavo veidą apie burną ir skruostus. 

Pagaliau jis sustabdė mašiną. Tyla buvo kaip kolapsas. Tik po valan- 
dėlės ji pastebėjo vėl girdinti upės tėkmę. Mašinistas nulipo žemyn. 
Apsitaisęs storu vatiniu, kanadietiškom kelnėm ir auliniais plienu su- 
tvirtintom nosim, jis judėjo nerangiai. Nulipęs žemėn, nuleido galvą ir 
stovėjo Žiūrėdamas į ją. 

Ji prišliuožė prie jo, bet kai ruošėsi prabilti, lūpos buvo tokios sustin- 
gusios, kad pirmiausia turėjo jas patrinti. 

— Norėčiau paklausti vieno dalyko! 

Jis nieko neatsakė, tik atsisegė dirželį ties smakru ir nusiėmė šalmą. 
Po juo jis dėvėjo pamuštą odinę kepuraitę. Tai buvo aukštas vyras 
mažom arti susodintom akim. Jis buvo, matyt, tamsiaplaukis ir grei- 
čiausiai gana stambus, galbūt storas. Bet tą įžiūrėti buvo sunku. 
Linktelėjęs ėmė eiti tilto link. Ji nesuprato, ar jis turėjo omeny, kad ji 
turi sekti iš paskos, ir keletą sykių neryžtingai pasistūmė lazdom. Jis 
atsisuko ir pasižiūrėjo į ją. Matyt, jis manė, kad ji turinti sekti iš paskos. 

Ji nušliuožė tiltu jam įkandin. Tiltas atrodė it karinis įtaisas. Senasis 
gulėjo nuverstas kelio pakrašty. Ten stovėjo automobilis ir mėlynas 
vagonėlis su bendrovės emblema. 

— Gali užeiti į namelį, - tarė jis. - Tau turbūt apšalo veidas. 

Ji įžengė jam iš paskos ir atsargiai pasitrynė skruostus. Vagonėly buvo 
šilta. Ten stovėjo besikūrenantis dujinis židinys, gultas, dvi kėdės ir stalas 
iš medžio pjuvenų su laikraščiu ir kavos puodeliu. Jis ištraukė aliuminę 
maisto dėžę ir uždegė dujas. Anė atsisėdo ant vienos iš kėdžių ir 
atsitraukė striukės užtrauktuką. 

Kai jis nusitraukė odinę kepuraitę, ji pažino jį. Ji nežinojo, kuo jis 
vardu, bet jis buvo vienas iš tų, kurie užėjo į Žvejų krautuvę vasarvidžio 
išvakarėse. Jis numušė Uliai Lenartsonui vėliavos kotą. Jo rudi plaukai 
buvo suprakaitavę ir garbanoti. Jis ruošė kavą veik nepakeldamas akių. 

— Aš iš Šernbergo, - tarė ji, bet pamatė, jog aiškinti nieko nereikia. Ji 
vilkėjo žydrą Henės paliktą vatinukę ir dingojosi atrodanti kaip turistė. 
Bet sausio pradžioj jokių turistų nebuvo. Ir prie tilto, be jo nuosavo, 
nestovėjo joks kitas automobilis. 

— Aš ketinau tavęs paklausti, ar negalėtum nuvežti manęs su mano 
mergaite žemyn į kaimą, - pasakė ji. - Ir mūsų daiktų. 

Jis neatsakė, tik įpylė kavos į puodą. 

— Nors aš nežinojau, kad tu čia turi tik automobilį. Maniau, kad yra 
traktorius. Mes girdim garsus net ten viršuj. 

— Su motorinėm rogėm turėtų pavykti, - pasakė jis. - Ir prikabintom 
rogėm. Galiu jas užtraukti viršun. Šeštadienį. Kai būsiu laisvas. 

— Aš užmokėsiu, savaime aišku. 

— Nėra reikalo, - pasakė jis. 

Jis įpylė kavos ir padavė jai sumuštinį - duonos riekę su užteptu 
kepenų paštetu. Paštete buvo įspaustas raugintas agurkas. Jai buvo 
įdomu, kas jam įdeda paviržį. Dėžėj jis turėjo mėsos kukulių ir troškintų 
makaronų. 

— Ar nenorėtum paskambinti Ogotai Fagerli? - paklausė ji. - Papra- 
šyti jos, kad leistų man išsinuomoti trobą prie kelio. 

— Tuomet ji turės šįvakar įjungti elektrinį šildymą, - pasakė jis. 

Jis nieko jos neklausinėjo, bet jai vis tiek atrodė, kad ji turi pasiaiš- 
kinti. 

— Aš laukiuosi kūdikio, - tarė ji. 

Jis tik sumišo. Pasilenkė virš maisto dėžės ir ėmė greitai valgyti. 

— Nedrįstu gimdyti vaiko ten ant kalno. Jei kas atsitiktų. Ketinau 
palaukti pas Ogotą Fagerli, kol ateis laikas, o paskui nuvažiuoti į 
Estersundą. 

Emė temti. Ji nesiveržė į šaltį, bet turėjo skubėti leistis į kelią, kol per 
daug neatšalo. Padėkojo jam už kavą. Jis nieko neatsakė. 

— Tuomet pasimatysim šeštadienį? 

O jeigu jis nepasirodys, dingtelėjo jai. Jei stovėsiu ten viską susikro- 
vus, o Petrus su Enisa bus nuliūdę ir įsiutę. 

— Ar tikrai atvažiuosi? - paklausė ji. 

Taip, jis atvažiuosiąs. Ir prieš išvykdamas šeštadienio rytą užsuksiąs 
pakurti krosnies troboj. 

Ir mes juos laikėm Priešu, pamanė ji, gęstančioj šviesoj stumdamasi 
Šernbergo link. Bendrovės pakalikais vadino Danas tokius kaip jis. Aš 
perėjau į Priešo pusę. Ji prunkštelėjo. Ne taip dažnai ji juokdavosi 
širdyje. Taip turbūt iš tikrųjų nesielgia joks žmogus. Sakytum šalčio ir 
blogos nuotaikos dangtis būtų buvęs nukeltas tą dieną, vieną žiemos 
dieną. Bet ši buvo diena didžiąja raide. Ji suvokė: sąstingis baigėsi. 


II 


Jis nė karto kaip reikiant neišsibudino ir nejautė jokio rūpesčio. Tik 
geismą. Šis atsirasdavo pusiau nesąmoningoj būsenoj ir perslysdavo į 
sapną. Jis mėgino įsiskverbti į ją. Atsargiai. Apsiuostyti ir įsisprausti. Jie 
gulėjo prieš spragsinčią ir kaistančią krosnį. Iš jo išbrinkusios ir bukos 
varpos šaknų geidulys spinduliavo it mažos baterijos srovė. Betjis Žinojo, 
kad turi nesijaudinti. Visiškai nesijaudinti. Kondensuotas, bet trūkinė- 
jantis malonumas jį pažadino. 

Jis turėjo sapnuoti, kaip buvo pirmą kartą. Tuomet ji dar nebuvo 
praradusi baimės. Lyg plonos membranos ir įtempti raumenys turėtų 
atmintį. Kokia ji buvo paviršiuj? Kai kurių klausimų jis niekad neišsiaiš- 
kino. O dabar tas buvo taip seniai praėję. 

Jis norėjo, kad ji vėl paskambintų, bet nepageidavo išgirsti signalo. 
Jam reikėjo balso. Balso prie ausies. Lūpų, iš tikrųjų. Šiltų lūpų ir kvapo 
iš burnos. 

Dabar už jos lango beržų lapai liepsnojo nuo saulės. Pas jį šviesa 
skverbėsi pro žaliuzių plokšteles. Jis vėl nuslydo į miegus ir jam neatro- 
dė, kad ilgam. Bet kai pabudo, buvo pusė aštuonių. 

Ji paskambino jam anksti rytą ir kone sušnabždėjo mačiusi berniuką, 
kuris vasarvidžio naktį prieš daugelį metų ganyklų taku prabėgęs pro ją 
Loberono link. Ir galbūt link tos palapinės. 

Birgeris tuo nepatikėjo. Nė akimirką. Laikas turėjo pakeisti berniuką. 
Be to, jis buvo užsienietis. Kodėl jis turėjo išdygti Juoduosiuose Vande- 
nyse veik po dviejų dešimtmečių? Ji matė veidą. Primenantį to berniuko. 
Galbūt net ne tai. Ją pagavo tam tikra nuotaika. Kaip sapnų vaizdai ar 
regėjimai ne visai išsibudinus. 

Dėjė vu?" 

Jokios prasmės, grynai jemtlandietiškai. Jis troško gulėti su ja. Dabar. 

Tuomet jam dingtelėjo, kad ji skambino prieš penkias. Ką ji galėjo 
matyti tokiu metu? Ar ji buvo lauke? Jis šnekėjos su ja prieš pat 
užmigdamas. Jie palinkėjo viens kitam labos nakties. Buvo po vienuo- 
liktos. Mokykloj baigėsi mokslo metai, ir ji buvo pavargusi. Turėjo išsyk 
užmigti. 

Jis ištiesė ranką nukelti ragelį, bet tuomet suskambo telefonas. Visiš- 
kai tikras, kad tai ji, jis šūktelėjo: 

— Ane! 

— Greičiau atvažiuok! Ji kraujuoja! Ji kraujuoja! 

Žodžių lavina. Jemtlandietiški ir krenkščiantys arabiški „Šš“ garsai. 
Praėjo šiek tiek laiko, kol jis ką suprato. Iš pradžių jam rodės, jog vyriškis 
kalba apie Anę. Paskui prisiminė, kad penktadienio vakarą pabėgėlių 
kvartale kilo muštynės, ir pamanė juos vėl susipešus. Bet tai buvo tik 
Ahmedas iš gatvės virtuvėlės. Jis neturėjo nieko bendra su pabėgėlių 
kvartalu. Jis niekad ten neitų. Jis rūpinosi savais reikalais. 

— Leila kraujuoja! Tu turi ateiti. 

— Skambink į ambulatoriją, - atsakė Birgeris, stengdamasis kalbėti 
ryžtingai. Bet jis, žinoma, nepasidavė. Birgeris turėjo išsiruošti į butą 
virš kebabų kiosko ir pasirūpinti, kad ją išvežtų. Ahmedo žmona buvo 
ketvirtam mėnesy. 

— Nieko pavojinga, - nuramino jį. Nors nebuvo visiškai tikras. Naujos 
žodžių papliūpos. Jie privertę Ahmedą liautis pardavinėjus firminį pa- 
tiekalą. Jis gavęs susimokėti baudą. Leila išsigandusi ir persileidusi. 

— Nuo baudų nepersileidžiama, - pasakė Birgeris.- Bet tu gali susirgti 
paranoja. Reikėjo lindėti savo kioske. 

- Jie kalba apie mane kaip apie nešvarų paršą, ir Leila verkia kiaurą 
dieną ir kiaurą naktį! Apie mūsų virtuvę. 

- Jie taip nekalba. Tu turi gauti leidimą. Reikia įrengti dušinę perso- 
nalui ir dar kai ką. Įsigyk ventiliatorių ir kitokių daiktų. Leila greičiausiai 
nepersileis. Jai suleis vaistų ir reikės mažumėlę ramiai pagulėti. Viskas 
susitvarkys. 

Tai būdavo jo pamokslas. Visad. Ar jis pats juo tikėjo? 

Asfaltas buvo jau įkaitęs, kai jis per Biuvongeno aikštę ėjo į savo butą 
iš kebabų kiosko, kažkada buvusios siuvimo reikmenų krautuvės. Už- 
truko nemažai laiko, kol išvežė Leilą, ir dabar jis turėjo nusiskusti ir 
persirengti, nes jam reikėjo eiti į „Life Core““ ir išsėdėti seminarą apie 
sveiką gyvenimo būdą. Jei jis pats nebūtų nurodytas programoj kaip 

Gyvenimo esmė (angl. ). 

prelegentas, būtų spjovęs į viską ir sėdęs į automobilį. Į Juoduosius 
Vandenis nuvažiuodavo per valandą. Dabar turėjo laukti popietės. 

Jis palindo po dušu ir užkaitęs vandenį kavai ruošėsi jai paskambinti. 
Bet prisiminė ją sakius, kad negalinti kalbėti. 

Pas ją turbūt buvo svečias. Todėl ji ir neskambino. O gal jos nebuvo 
namie? Bet kur ji galėtų išeiti? Arba išvažiuoti. Kažkokia kvailystė. Be 
ryšio ir nepaaiškinama. Visų pirma tas jai nebūdinga. 


Pirmiausia jis išklausė komunos atstovo, kuris buvo socialdemokratas, 
nors vilkėjo „Levi“ džinsais ir „Lakosto“ palaidine. Jis kaip visad paža- 
dėjo parduoti komuną. Bet jis neturėjo omeny suvisam; jis neketino jos 
iškišti Vokietijai ar Švedijos celiuliozės bendrovei. Jis ketino ją parda- 
vinėti, kaip pardavinėjama graži mergaitė. 

Dabar jis kalbėjo apie sveikatą ir gyvenimo būdą. Jis nebeminėjo 
Bendrosios Rinkos ir Europos taip dažnai kaip prieš metus ir nevartojo 
žodžių „gyvenimo kokybė“. Jis davė suprasti, kad gyvenimo būdas 
komunoje palankus sveikatai. Kalbėjo apie vandenį, sniegą ir orą. Apie 
miškus, kalnus ir upelius. Neminėjo cukraligės, radikulitų ar infarktų ir 
nebuvo atsinešęs kokios nors savižudybių statistikos. 

Paskui prasidėjo paskaita apie burnos ertmės gleivinę. Žmonės jau- 
čiasi taip, kaip atrodo jų burna, trumpai tariant. Birgerį erzino, kad 
kalbėtojas kaišioja diagnostiką, kur ši niekuo dėta. Pagal burnos ertmę 
jiems skirdavo kavą, arbatą arba vaistažolių arbatą. „Life Core“ buvo 
nebe tokia ortodoksiška kaip tais laikais, kai vadinosi Biuvongeno 
sveikatos namais. Tai buvo modernus konferencijų viešbutis, balandį 
subankrutavęs. Bet veikla nenutrūko. Birgeris užvalgė varškės pyrago ir 
išgėrė kavos. | 

Po kavos kalbėjo jis pats, žvelgdamas į publikos jau pavargusius 
veidus ir pastelinius drabužius. Daugelis vilkėjo „Life Core“ marškinė- 
liais su perpjautu raudonu obuoliu ant krūtinės. Jis jautė ore pakibusį 
laukimą: dabar kalbės daktaras, kuris būdavo linksmas. 

Bet jis nebuvo toks. Vos pakilęs į tribūną, pajuto krisiąs. Jam užėmė 
ausis ir vienu metu dingojosi apkurtęs. Bet jo balsas turėjo girdėtis per 
mikrofoną, nes niekas nesiskundė. Veidai švietė prieš jį it tuščios vitri- 
nos. Jis nesuvokė, ką kalba. 

Tik pamažėle atpažino neįprastą jausmą. Silpnumą, šleikštulį. Para- 
lyžių ir mechaniką. Jis šnekėjo ir šnekėjo. Neprisiminė, kada buvo taip 
jautęsis ir kaip galėjo suprasti, kas jam yra. Bet tai buvo baimė. Stipri 
baimė. 

Kartkartėm jis turėdavo išgerti „Ramliosos“. Jam džiūvo burna ir 
rodės, kad praras balsą. Pusę valandos. Paskui turėjo būti diskusijos. 

Jis jas atidėjo, pasakė turįs paskambinti ir pasiklausti apie pacientą. 
Apimtas panikos, pasidarė išradingas. Stovėjo tuščiam studijų kambary 
laikydamas mobilų telefoną ir laukė, kol nuaidės dešimt, penkiolika, 
dvidešimt signalų. Vėl pamėgino. Bet ji neatsiliepė. 

Negalėjo suprasti, kaip iki šiol nesuvokė, kad kažkas ne taip. Ji turėjo 
atsiliepti. Ji negalėjo niekur išeiti, nes laukė jo. Jis buvo pažadėjęs 
atvažiuoti, vos tik pasibaigs seminaras. 

Dabar jis pasileido tekinas į automobilį. Administratorei šūktelėjo, 
kad esąs priverstas aplankyti ligonį ir kad atgal grįžti nebespėsiąs. 


Kelias į Juoduosius Vandenis. Jei jis nebūtų juo važiavęs tą Žiemos 
vakarą? Ar būtų tuomet buvęs kitas kartas? Jis taip nemanė. Nors 
nebūtų galėjęs paaiškinti kodėl. 

Tai vadinama atsitiktinumu. Jei nebūtų buvę ūmaus pilvo. Jis nepri- 
siminė, kuo vardu buvo ligonis. Šiaip ar taip, jis gyveno Tangene, ir jam 
buvo peritonitas, kaip ir įtarė. 

Jei jis būtų grįžęs greitosios pagalbos automobiliu kartu su ligoniu. 
Ar jie niekad taip ir nebūtų suartėję? 

Jiems besėdint ir bevalgant, suskambo telefonas. Jis vaišinosi su 
mokyklos vadovu ir dar dviem žmonėm. Neprisiminė su kuo. Ir tai buvo 
prieš šešetą metų. Kaip ji galėjo kone po dvidešimties metų prisiminti 
veidą, kurį matė tik keletą akimirkų? Neaiškioj šviesoj. 

Nors jis prisiminė šokoladą, kurį jie buvo atsinešę. Kad ir kas jie būtų 
buvę. Jis matė mėlyną dėžutę su auksiniu apvadėliu ir karalienės atvaiz- 
du, gulinčią ant stalelio šalia vazos su rausvais gvazdikėliais. Jį pakvietė 
prie telefono, jiems besirengiant sėsti prie stalo, ir grįžęs jis pasakė: 

— Tai buvo pilvas. 

Nebuvo laiko net pašildyti automobilį. Jis buvo paruošęs kiniškas 
vaišes. Jie tebesėdėjo prie stalo su uždegtom žvakėm ir gvazdikais, 
kuriuos buvo pirkęs kooperatyve, vieniši svečiai, o Juodųjų Vandenų 
kelias ryte rijo automobilį ir jau sušmėžavo pirmasis Tuvaleno namas. 
Jie valgė ir šnekučiavosi, tuo tarpu jis birbė tolyn. 

Namai, žmonės ir kaimai kiūtojo tamsoj ir merdėjo. Rožinės nailono 
užuolaidos prie supuvusių trobų rąstų, šiukšlių krūvų, automobilių 

laužo. Ir tamsa. Vienas iš suomių, kertančių Tingneso ruože, sakė, kad 
tai vadinasi Kaamos“. 

— Kaamos užvaldo mus. 

Pilvas. Rizikuoti negalima. Reikia važiuoti ir išsiaiškinti. 

Pilvas Juoduosiuose Vandenyse - tai valanda kelio pirmyn ir atgal. 
Ežeras vadinosi kaip kaimas, nors galbūt buvo priešingai, ir žiemos 
vakarais juoduodavo it degutas. Jis švilpė pirmyn su „Volva“. Ežeras 
išlaikys vardą, supuvus paskutinei trobai. O paskui bus bevardis. Dau- 
giau jokių minčių, o kartais jis jų turėdavo, kartais ne važiuodamas per 
tamsą. Miškas buvo pilkai juodas, ir netgi sniegas, pluoštu sūkuriuojan- 
tis priešais žibintus, buvo tamsus. Lempos prie pavienių namų priebučių 
švietė baltai, maži pusračiai mirtinoj tamsoj. 

Pasitaikydavo, kad jis stebėdavosi, koks prislėgtas būna tokiais vaka- 
rais. Galbūt jam reikėtų kokių vaistų. Jis buvo išrašęs Barbru. Bet tas 
nepadėjo. 

Tai buvo persileidimas. Ne, miško kirtimas. Ji degė. Esama tokių. 
Pragare. Jis dažnai būdavo per daug pavargęs: juk jis važinėjo po apskritį 
čiuopdamas pilvus ir klausydamasis širdžių. Jis būdavo per daug pavar- 
gęs, nepajėgdavo nieko, kai parsirasdavo namo ir smaksodavo atkišęs 
apatinį žandikaulį ir avėdamas juokingais sandalais. 

Tai buvo Fransesa. Nors Barbru manė jį esant impotentą, o tas irgi 
buvo gerai. Su Monika kitas reikalas. To negalėjai netgi pavadinti 
nepasisekimu. Tik kažkas nerealu, veik neišsipildę. Nors jie nuvažiavo 
į IKEA ir prisipirko visą priekabą daiktų. Ir įsitaisė staliaus pašiūrėj prie 
smulkiųjų gyvūnų priimamojo. 

Barbru laikais kalbėdamas apie apylinkę jis sakydavo, kad vieniši 
namai pilni šilumos ir paslaptingo gyvenimo, kad jie tvarkingai užlaiko- 
mi, o trobose su mėlynuojančiais televizorių ekranais ir apšviestais 
vazoniniais augalais gyvena drąsūs ir civilizuoti žmonės. Bet tas buvo 
seniai. Pradingus Barbru, jį ėmė velniškai ryti tamsa. Siaip ar taip, jis 
turėjo automobily įtaisytą radiją. 

Po valandos išvydo pirmąsias Juodųjų Vandenų šviesas. Jis sustojo 
prie vartotojų kooperatyvo ir išleido Bonę. Kai kas piktinosi, kad jis 
leidžia jai šlapintis priešais parduotuvę. Paskui privažiavo prie arti- 
miausio namo pasiklausti, nes gerai nesusigaudė, kur gyvena skambinę 
žmonės. Pagal telefonines nuorodas jis nebeieškodavo. 

Tąsyk jam reikėjo važiuoti į Tangeną. Jis išlipo iš automobilio, lojant 
šunims. Visas Tangenas lojo. Į priebutį išėjo tetulė ir susikryžiavusi ant 
krūtinės rankas laukė jau rimstančioj pūgoj. ĮŽengus į trobą, pakvipo 
gyvūnais. Šunim, katėm ir nesipraususiais žmonėm. Pačiame miegamo- 
jo gale, kurjie prasispraudė tarp perkrautų lentynų, kampe gulėjo pilvas. 
Atrodė, tarsi būtum patekęs į grotą. Jis pakėlė dryžuotos flanelės nak- 
tinius. Pilvas buvo išpūstas, o akys išverstais baltymais. 

Birgeris laukė greitosios pagalbos dyrinėdamas su Bone po šviežią 
sniegą. Danguj išsisklaidė debesys. Švietė žvaigždės. 

Jis įėjo trobon patikrinti pilvo, paskui atsisėdo virtuvėje prie stalo ir 
ėmė skaityti „Leno laikraštį“. Visą laiką atsisakinėjo kavos. Zinojo, kad 
ši bus šviesiai ruda ir rūgšti. Nuo virtos kavos jį pykindavo. Bet galiausiai 
jis nusileido, išgėrė kavos ir suvalgė duonos riekę su žaliais Faluno 
dešros griežinėliais. Jis gavo plastmasinį indelį tekšių muso, kurį ketino 
parsivežti namo ir pasidėti į šaldiklį. 

Paskui atvažiavo greitoji pagalba ir leisdamasi žemyn įstrigo pusny. 
Jis irgi išėjo kasti sniego. Kai pagaliau greitoji pagalba išsikapstė, jis buvo 
kiaurai permerktas prakaito, bet spėjo sustirti į ledą, kol išjudino savo 
paties automobilį. 

Dabar jis turėjo viską pamatyti iš kitos pusės. Riobeką, Oferbergą, 
Leršoviką, Lakskrukeną, Tuvaleną ir galiausiai Biuvongeną. Svečiai, 
žinoma, tebesėdėjo prie stalelio. Jis tikėjosi, kad jie įsipylė konjako, kaip 
jis buvo liepęs. 

Važiuodamas pro Juodųjų Vandenų mokyklą, jis išvydo rūsy šviesą 
ir suprato, kad užkurta pirtis. Dingtelėjo, kaip gera būtų nusiplauti 
ledinį prakaitą ir kaip reikiant sušilti. Pailsėti ant gulto ir šnektelėti su 
kuriuo nors iš senių, galbūt jie pavaišintų alum. 

Jo svečiai nesužinotų nieko daugiau, tik kad jis parsirado gerokai per 
vėlai. Jie išeitų namo. Galbūt jie susiplautų. Šokoladas, kurį buvo 
atsinešę, jam grįžus gulėtų ant stalelio prie sofos. Jis buvo pragariškai 
pavargęs. 

Ant suolo kūpsojo drabužių krūva, bet pati prausykla buvo tuščia. Jis 
neturėjo nei muilo, nei rankšluosčio, bet pasiskolinęs šampūno iš ant 
Žemės stovinčio butelio nusiprausė nuo galvos iki kojų. Kai jam priešais 
tvokstelėjo karštis iš nedidelės saunos, jis užsimerkė iš malonumo, o 
paskui suprato, kad greičiausiai ir kriuktelėjo. Jis atsisėdo pačiam viršuj, 
kaip galėdamas aukščiau, nors užpakalį ir degino. O paskui pamatė, kas 
sėdi saunoj. Rausva ir nuoga. 

- Atleiskit! — sušuko jis. Buvo bepuoląs lauk, bet ji tik susijuokė. Ji 
sėdėjo ant rankšluosčio ir dabar truktelėjusi jo kampą prisidengė labai 

kuklią rausvų plaukų kepurėlę kirkšnyse. Mokytoja. Anė Raft. Toji 
žmogysta. Jis nebuvo jos matęs po Ogotos Fagerli laidotuvių. Tuomet 
ji vilkėjo juodą paltą ir netgi buvo užsidėjusi skrybėlaitę. Ją gaubė 
kažkoks senoviškas orumas, kurio jis niekaip negalėjo suderinti su visu 
tuo mėšlu, kurio buvo apie ją prisiklausęs per keliolika metų. 

Jis laikė sukryžiavęs plaštakas virš varpos, kuri, šiaip ar taip, nuolan- 
kiai glūdėjo susiraukšlėjusi ten, kur jai ir reikėjo. Jis turėjo atrodyti 
komiškai, bet jos juokas nebuvo piktas. Kai jis šonu nusigavo iki durų, 
aiškindamasis manęs buvus vyrų dieną, ji pasakė, kad galįs pasilikti. 

— Jie pakeitė laiką. Vyrai veik niekad nesimaudo. Tik atvykėliai iš 
pietų, per medžioklę. Ir nelabai tikiu, kad kas nors ateis. Taip vėlai 
paprastai aš būnu viena. 

Jis matė, kaip jos odą muša rausvos dėmės ir raudonuoja krūtys apie 
spenelius, kurie nuo šilumos pasidarė rusvai rožiniai ir lygūs. Jam buvo 
įdomu, ar jie vėl susitrauks, jai išėjus į šaltį. Jis prisipažino pasiskolinęs 
jos šampūno, ir tada ji pasakė: 

— Vadinasi, mes dabar kvepiam vienodai. 

Paskui ji atsistojo ir išėjo, ir jis pamanė, kad jam baisiai pasisekė, nes 
jį buvo beištinkąs susijaudinimas. Šis atsirado taip audringai. Matyt, jis 
buvo tam pasiruošęs, kai žvilgtelėjo į ją šnairomis, nors tuomet nieko 
nepastebėjo. Bet kai ji ištarė tuos žodžius apie kvapą ir atsuko jam 
užpakalį, jis buvo gatavas. Jis užsimerkė ir iškvėpė. Tą pačią akimirką ji 
sugrįžo. Laikė rankoj kaušą ir užpylė vandens ant akmenų, sukrautų virš 
saunos šildytuvo. Užtelėjo karšti garai, ir keletą akimirkų jie neįžiūrėjo 
viens kito. Bet paskui šitai tapo akivaizdu. Jis mėgino viską paslėpti po 
delnais, kartodamas: 

— Atleisk, atleisk... 

Ji truputį susijuokė. Tai jį suerzino. Paskui ji nėrė pro duris. Bet lygiai 
sparčiai sugrįžo. 

— Mikliai, - pasakė ji mesdama jam rankšluostį. - Nešdinkis lauk! 

Jam rodės, kad sustos širdis, kai jis išsvirduliavo į tariamą prausyklos 
vėsą. Ji pristūmė jį prie tualeto durų ir įgrūdo vidun. Jam iš paskos įlėkė 
drabužiai, galiausiai batai. 

— Užsirakink! 

Ir jis tą padarė nieko nesuvokdamas. Bet paskui išgirdo moterų 
balsus. Jos, matyt, nusirenginėjo kambary už jo durų. Jis apsipylė van- 
deniu iš praustuvės ir pirštais persibraukė plaukus. Jis neturėjo šukų. 
Bet norėjo atrodyti tvarkingai. Žinojo, kad dabar lydės ją namo. Nesu- 
prato, kaip gali šitai Žinoti. Bet iš tikrųjų žinojo. 

Šluostydamasis po apatiniais marškinėliais ir vilkdamasis likusius 
drabužius, jis girdėjo, kaip moterys prausiasi po dušu ir šnekasi. Po 
kurio laiko jos suėjo į sauną, ir tada Anė lengvai pabarbeno į duris. Jis 
atidarė ir spruko lauk. Ji nusekė tuoj iš paskos. 

Įvyko tai, ką jis Žinojo ir suprato. Spiriamąsias roges ji buvo palikusi 
prie mokyklos. Namie krosnis teberuseno. Ji turėjo didelį lapių šunį 
mišrūną, kuris jį aplojo. Bonė gavo pabūti automobily. 

Pirmiausia ji davė jam arbatos ir sumuštinį. Viskas praėjo ramiai. Jam 
atrodė normalu, kad jie tai atliktų. Ir jie turėjo daug šnekos. Jis norėjo 
jos pasiklausti apie daugybę dalykų. Apie Ogotą. Apie mokyklą. Kodėl 
ji sugrįžusi į Juoduosius Vandenis. Ji mažumėlę pasijuokė iš jo įkarščio 
ir pasakė, kad jiems nereikėtų iškart daug užsimoti. Kai ji pakilo ir 
nudengė stalą, jis nusekė jai iš paskos, apkabino iš nugaros ir stumtelėjo 
prie šiltos krosnies. Jos plaukai buvo trumpi, todėl lengvai galėjai prieiti 
prie sprando. Pirmoji jo pabučiuota vieta buvo sprandas. Paskutinio 
kaklo slankstelio atauga jautėsi labai ryškiai, ir jį apėmė toks stiprus 
švelnumas jai, kad net ištryško ašaros. 

— Tiek daug atsitiko, - sumurmėjo jis. - Tiek daug metų. 

Tiek daug vienatvės, pamanė jis. Jis žinojo, kad ji porą metų gyveno 
su tuo žarnigaliu Joranu Diubua. Ir kad ji buvo veik oficiali Rolando 
Fjelstriomo sužadėtinė. Bet jis taip pat Žinojo, jautė iš deltinio raumens 
įtampos, kokia vieniša ji buvo. Kokios ilgos Žiemos. Ir kokios šviesios 
bemiegės vasaros naktys. Kaip ji sėdėdavo ir skaitydavo valandų valan- 
das mažoj kamaraitėj, kuri dabar buvo pailginta dalim miegamojo. 
Ogotos sesers laikais ten buvo kepykla. 

— Ar negali įmesti keletą padorių pliauskų, kad užtektų kurį laiką? — 
paklausė jis. Jos butas buvo šildomas elektra, bet ji prisipažino nenorinti 
likti be krosnies. | 

— Kaip tu susidoroji su malkom? 

— Aš perku. Ir man padeda sukapoti. Bjornė Brandbergas - mano 
naminukas. 

— Ar po to karto? 

Ji linktelėjo. Tuomet jis pamatė, kad ji tyliai verkia, ir buvo tikras ją 
seniai neverkus dėl savo mirusio kūdikio. Galbūt keletą metų. Mumyse 
atodrėkis, pamanė jis. Many irgi. Daugybė ilgesio. 

Ji užsispyrė pakeisti patalynę. Tai buvo kone šventiška. Paskui jis prieš 
Ją išsirengė. Ji jau buvo mačiusi jį nuogą, bet jis vis tiek paklausė: 

- Ar manai, kad aš per storas? 

— Manau, kad esi gražus ir mielas. 

Ir jie griuvo į lovą juokdamiesi, ji apsirengusi, jis nuogas. Tai buvo kur 
kas mažiau ceremoninga nei per jo keistąsias išvykas su Estersundo 
damomis, kurioms jis turėdavo pirkti brangius kvepalus arba - dar 
blogiau — su kuriom reikėdavo valgyti pompastiškus pietus „Vino“ 
viešbutyje. 

Jį sužavėjo rusvi plaukai ant kauburėlio tarpkirkšny. Jie nebuvo 
šiurkštūs ir garbanoti, tik minkšti it šilkas. Ji pati jaudinosi, kad toj vietoj 
plinka. Jis ištyrinėjo ją visą pirštais, kurie, jos tvirtinimu, buvo trumpi ir 
putlūs. Jis pasiklausė jos apie blauzdikaulio randą ir gerai apžiūrėjo 
baltus ruoželius ant pilvo. Pasiklausė, ar ji lengvai gimdžiusi Miją, ir 
prisipažino, kad jam buvo iškilę daugybė klausimų tąsyk, kai ji apsilankė 
pas jį. Bet jis nedrįsęs, nes tai buvęs ne jo reikalas. Tada. 

— Šitai mes padarysim dabar, - pasakė jis, labai atsargiai praskėsda- 
mas jai kojas. - Po valandėlės būsi veik susižadėjusi su manim. 

Jis suprato, kad ji seniai to neatlikinėjo ir truputį baiminosi, kūniškai 
baiminosi, jog jis gali įsiskverbti per giliai ir persistengti. Bet jis nejautė 
jokio noro persistengti. Jos įsčios buvo mažos, ir makštis drėko po valiai. 

Taip, ji bijojo. Akimirką jam pašoko smarkus pyktis ir jis pagalvojo 
apie Diubua, Fjelstriomą ir tą neregėtą šūdžių Ulanderį. Bet jis suprato 
turįs atstumti visas tokias mintis, apskritai visas mintis, kad jie abu 
pasijustų gerai. 

Paskui ji tarytum atitirpo iš vidaus ir paplūdo, ir jie bučiavosi išsimur- 
zinę ir sušlapę, o jis visai užmiršo atsargumą ir visa, ką buvo sumanęs 
jos labui. Nei jis, nei ji išvis nieko negalvojo. Tarpais ji pyptelėdavo, ir 
jis guviai ją apversdavo džiaugdamasis esąs stiprus, ir buvo taip velnio- 
niškai malonu, kad jis buvo bepajuntąs orgazmą. Bet paskui jis išgirdo 
jų nelygų šnopavimą ir pagalvojo, kaip kilnojasi ir leidžiasi jo užpakalis, 
ir pastebėjusi jį apie kažką mąstant ji paklausė, kas atsitiko. Jis atsakė 
tik, kad iš tikrųjų tai esąs toks keistas užsiėmimas. 

— Ar žinai, kad aš esu apylinkės ligonių slaugos šefas? Štai guli sau po 
manim ir pypsi, o aš neriuosi iš kailio, kad pypsėtum ir šnopuotum, o 
geriausia, ką galiu padaryti, yra šitai... šitai... ir Šitai... 

Paskui viskam atėjo galas, šiaip ar taip, bet ji tik nusijuokė. 

— Man rodos, kad sapnuoju, - pasakė jis gulėdamas aukštielninkas. 

— Nesijaudink. Pabudęs vis dar būsi apylinkės ligonių slaugos šefas. 

Tarp lovos ir sienos buvo plyšys, ir gulėdamas ištiesęs ranką jis ėmė 
stebėtis, kodėl ji taip keistai apsistačiusi. Pagrabaliojęs ranka jis aptiko 
kažką šalta, iš metalo. Paskui medieną. Tankią ir puikią medieną. Jam 
reikėjo pasižiūrėti. 

— Ar čia laikai šratinį šautuvą? 

— Visad, - atsakė ji. 

— Puiki šaudynė, - tarė jis išsitraukęs. - Tikras damų šautuvėlis. Ką 
tu su juo šaudai? Kalėdinius kiškius? 

Jie užmigo pamiršę įmesti malkų į krosnį, o kai pabudo, jis susikeikė. 
Nes tik dabar prisiminė Bonę. Tuo metu automobilis turėjo būti atšalęs. 
Tad jis gavo ją įsivesti trobon, ir jie abu tikėjosi, kad viskas baigsis gerai. 
Bet kalės akimirksniu susipešė. Jis mėgino jas išskirti vilkdamas Bonę 
už užpakalinių kojų, tačiau jam vos neįkando antroji. Anė pripylė 
kubilėlį vandens ir norėjo jį šliūkštelėti ant šunų, bet jis ištraukė šį jai iš 
rankų. Vidury urzgesio, ausį rėžiančio lojimo ir grasomo staugimo, jis 
vėl įsitempė ją į kamaraitę ir uždarė duris. 

— Spjaukim į jas, - pasakė jis. - Jos negali negyvai susiplėšyti. Bonė 
yra stipresnė, nors antroji nuožmesnė. Jos aprims, kai šitai išsiaiškins. 

— Man rodos, Sadė kovos, iki gaus galą, - tarė Anė. Bet už uždarų 
durų jau buvo ramiau. Jie vėl sugulė lovon, nes buvo, kaip jis sakė: vis 
dėlto kalės turėjo apsiprasti. 


Jis su malonumu prisimindavo tą vakarą, visą ilgą žiemos vakarą ir naktį 
ir pasakodamas sau apie jį mintyse tarsi vertė paveikslus. Paveikslus, 
vaizduojančius šokoladą ant staliuko prie sofos, karščio rožes ant jos 
krūtinės, į sniego pusnį įklimpusią greitąją pagalbą, lyg mėginančią ten 
pasislėpti. Išpūstą pilvą po pilkai dryžuotais naktiniais. Žvaigždes, rek- 
laminį skydą prie vartotojų kooperatyvo su tamsoj šmėžuojančiom 
kursų programom ir Norvegijos bingo anonsais. Bet jis suprato, kad per 
daugybę kelionių žiemos tamsoje Juodųjų Vandenų keliu paveikslai 
susiliejo. Pilvas buvo vienas iš dešimčių, galbūt šimto skausmingų ir smar- 
kiai išpūstų pilvų, kuriuos jis palpavo pridvisusiuose miegamuosiuose. Jis 
net nebuvo tikras, ar gerai prisimena tą namą, tetulę ir tekšių stiklainį. 
Vis dėlto tai atsitiko. Bet atsitikdavo pernelyg dažnai. Vienas paveikslas 
uždengė kitą; to vakaro atsiminimai jam buvo brangūs, ir jis rūpestingai 
juos sulipino. Galbūt dalį jis paėmė iš kitur, iš kitų ilgų kelionių ir kitų 
tamsių, mirkčiojančių, pusiau miegančių ir merdėjančių kaimų prie ledu 
sukaustytų ar juodų it degutas vandenų. 

O ką atsiminė ji? Veidą, kuris sušmėžavo ir dingo neaiškioj nakties 
šviesoj. Berniuką. Juodus plaukus ir veido išraišką. Kokią? Galbūt 
susijaudinusią. Arba nukamuoto žmogaus. Birgeris gerai neprisiminė, 
ką ji pasakė. Ir ji negalėjo pamatyti nieko, tik neryškią dėmę veido, neva 
išlikusio jos atminty. Kažkas pripildė jai tą dėmę turinio. Troškimas? 

Kai jis dabar važiavo amžino įšalo sugadintu ir žvirgždėtu Juodųjų 
Vandenų keliu, buvo karšta vasaros diena, o šviesa nublankusi. Jis 
važiavo per greitai. Paprastai jis to nedarydavo. Jis pyko ant sveiko 
gyvenimo būdo entuziastų, kurie kovoja su dantų apnašom ir viršsvoriu, 
bet toleruoja dvidešimt žuvusiųjų kautynėse dėl kelio per šventes. Prie 
Oferbergo jis pakliuvo į duobę, kuri išmetė jį iki automobilio stogo ir 
sutrenkė važiuoklę. Tarpais susukdavo Anės telefono numerį. Atsaky- 
mo, kaip ir anksčiau, nesulaukdavo. 

Kai privažiavo Juoduosius Vandenis, prie beužsidarančios krautuvės 
stovėjo daug žmonių ir automobilių. Šeštadienį apsipirkę norvegai išei- 
davo su Faluno dešros rinkėm, cigarečių blokais ir kramtomojo tabako 
dėžučių ryšuliais. Jis pravažiavo nesižvalgydamas į šalis, nes nenorėjo, 
kad jį sustabdytų. Regėjo baltąjį namelį terasoj po kalno ketera. Ten 
viršuj niekas nekrutėjo. Paprastai taip ir būdavo. Nuo normos 
nenukrypo. 

Privažiavęs prie namo, keletą sekundžių pasėdėjo. Virtuvės langas 
spindėjo. Ant durų rankenos kabojo kažko prikrautas plastmasinis 
maišelis. Užlipęs į priebutį pamatė, kad tai termosas ir plastmasinė 
dėžutė. Durys buvo užrakintos. 

Jis keletą kartų pasibeldė. Sadė turėjo jį išgirsti, kad ir visai apkurtusi. 
Jis pažvalėjo įsitikinęs ją išsivedus Sadę. Viskas rodėsi normalu. Dabar 
jis jautėsi persistengęs leisdamasis į kelią iš „Life Core“. Be to, jam ėmė 
skaudėti galvą. 

Raktų nebuvo pasiėmęs. Jie liko jo bute. Bet jis žinojo, kad ji kabin- 
davo raktą malkinėj. Atsinešė jį ir įėjo vidun. 

Virtuvė smarkiai kvepėjo gėlėm. Daugiausia pakalnutėm. Ant stalo, 
suolo ir abiejų langų stovėjo kuplios puokštelės po paskutinės mokslo 
metų dienos. | 

Ant stalo stovėjo du naudoti arbatos puodeliai. Cukrinė ir duonos 
pintinė. Jokios uogienės. Sūris gulėjo plastmasiniam maišely ant suolo. 
Ant staltiesės buvo pritrupinta. Jis pamanė, kad viskas atrodo, lyg ji būtų 
ruošusis nudengti stalą. 

Su kažkuo ji gėrė arbatą. Paskui išėjo. Jis prisilietė prie arbatinuko. 
Šis buvo atšalęs. Arbatos nebebuvo likę, tik storas išbrinkusių lapų 
sluoksnis ant dugno. 

Miegamajame jis pamatė, kad Sadė buvo suglemžusi kilimėlį į gumulą 
po staliuku prie sofos ir ant jo gulėjusi. Kambary stovėjo dar daugiau 
puokščių. Anės lova buvo paklota. Keletą akimirkų jis taip stipriai juto 
jos vienatvę, kaip atėjęs pirmą kartą. 

Velniai rautų, kaip mums reikia susituokti! 

Staiga tai prasiveržė. Ir tas buvo tiesa. Nors jie visad abu tvirtindavo, 
jog geriausiai esą šitaip. 

Bet jis norėjo, kad būtų ne šitaip. Jai gal ir buvo gerai. O jis norėjo 
susituokti. Jis norėjo gyventi kartu su ja ir norėjo visą laiką. Ją turėti. 
Jam nereikėjo jos palikti vienos name be kaimynų. Su tavelnio „Sabela“, 
kurią ji tvirtino galinti užtaisyti per dvidešimt dvi sekundes. 

Jį apėmė panika. Jis vėl ją atpažino. Staiga prisiminė, kaip tupėjo prie 
Vestlundų ir vos neišleido visų žarnų. Iš grynos baimės. 

Tai buvo seniai. Veik prieš dvidešimt metų. Istorija prie Loberono, 
nors pusiau užmiršta ir išbraukta iš sąmonės, vis dar turėjo jiems galios. 
Anės šnabždantis balsas skambėjo kiek išgąstingai. O dabar ji užkrėtė jį. 

Tą supratęs, jis pasijuto ramiau. Nuėjo į dušinę pasiieškoti magnesiulo. 
Paleidęs vandenį į dantų šepetėlių indelį, užkaitė vandens kavai. Įjungė 
viryklę, nes kurti krosnį buvo per šilta. Atrodė, lyg jos ką tik apsodintą 
žemę būtų palaistęs lietus. Bet drėgmė buvo jau seniai išgaravusi iš žolės. 
Kol kas jokių mašalų, jokių kandikų ir veik jokių uodų. Pirma laisva 
diena ji pasinaudojo įgyvendinti savo troškimus. Ji išėjo. Greičiausiai ne 
itin toli, nes išsivedė Sadę. Kalė su nesveikais klubų sąnariais nebegalėjo 
užbėgti į kalną. Anė buvo išsivariusi automobilį ir greičiausiai užvažiavo 
juo į kalną. Bet ji užmiršo termosą su kava, kurį buvo pasiruošusi. 

Ji negalėjo toli iškeliauti, ir jis rengėsi jos palaukti. Rodės, bus šiltas, 
malonus vakaras. Jis pravėrė miegamojo langą. Apvytusių pakalnučių 
kvapas jį kamavo. 


Lijo, ir kalnagūbrio šlaitu į rytus leidosi vyras su moterim. Perregimas 
sniegas gurgždėjo palei slidžių kraštus. Lietus buvo silpnas, užeinantis 
su ilgais vėjo šuorais. Jų veidai sušlapo, bet vanduo nežliaugė srove, tik 
dulkė priešais. 

Sniego luitai traukėsi. Smarkiai čiurleno visą žiemą tylėję upeliai. Ilgą 
kelio galą per kalnų tyrus jie turėjo eiti slides užsimetę ant pečių. 
Nusileidę prie upės, perėjo ją lenktu ledo ir suslūgusio sniego tiltu. Jam 
užėmė kvapą, kai jie išgirdo šniokščiant vandenį. 

Ji laukėsi kūdikio, ir jis taip džiaugėsi, kad kvatojo leisdamasis pro- 
vėžomis. Visą rytą juos sekiojo saulės nušviesti lopinėliai, jie gainiojosi 
šiuos po kalnus, bet niekad kaip reikiant nesugaudavo. Jis parodė jai 
seną aukojimo vietą. Jis norėjo jai viską parodyti. Užtat jie ir buvo namie. 
Kai ji nedvejodama nusileido pakriūte, jis nusistebėjo kaip jo senelis: 

— Vaje, vaje... 

Jis bijojo dėljos. Jam ateidavo galvon visokiausių dalykų, apie kuriuos 
anksčiau nė nepagalvodavo, o apie daugelį iš jų buvo tik girdėjęs. Ciumų 
tamsa ir įspėjami šunų viauksėjimai, lokių ietys. Jis pamanė, kad norėtų 
apsaugoti ją su šunim, ietim ir kailiais, ir susijuokė iš savęs, garsiai 
kvatodamas. Jam buvo labai linksma. 

Čia buvo jo namai. Jis suprato, kad visuomet taip buvo. Tai buvo vieta, 
apie kurią tik šitaip galėjo kalbėti. Ji buvo bevardė ir klajojo kaip saulės 
apšviestas lopinėlis tarp debesų šešėlių, kai imdavo apie ją galvoti. Bet 
dabar jie važinėjos po ją. Jis norėjo, kad ir ji čia jaustųsi kaip namie. 

Jis ėmė galvoti apie vaiką, kuris dar nebuvo jok vaikas. Ji netgi 
nenorėjo, kad jis vadintų jį vaiku. Kol kas ne. Gemalas skambėjo per 
daug kliniškai, bet jam nereikėjo nė to minėti. Ji suprato jo netiesioginį 
klausimą ir užtikrino, kad judėti jai nepavojinga, taip pat ir slidinėti. 
Nepaisant akivaizdžių sunkumų, savo motinystės pradžią ji išgyveno 
ramiai. Bet slysdama suslėgto sniego ir išduobto ledo tiltu, ji neturėjo 

jokio supratimo apie vandens jėgą po savo kojom, apie šaltį ar stiprią 
srovės rotaciją ten apačioj. 

Upė, savaime aišku, turėjo vardą. Ji vadinosi kažkaip kitaip nei visad. 
Jis visai netroško to pasakyti. Ji turėjo vardą ir kita kalba, senesnį, bet 
ne toki seną kaip pati upė. 

Per akmenis srūvantis vanduo šniokštė seniau ir šniokštė dabar. 
Nesustodamas nė vienai nakčiai. Taip ilgai, kad pamanydavai: visados. 
Šaltis galėjo prislopinti šniokštesį iki šnypštimo po ledu. Šaltis, kuris 
numušdavo skrendančius paukščius, kuris numarino senį su jo senu 
šunim nesandarioj troboj apačioj prie upės žiočių. Jis papasakojo jai apie 
tą įvykį, tokį seną, kad jo pagrindiniu veikėju buvo tapęs šaltis, o ne senis. 
Greičiausiai tuomet žuvo net bebrai. Tai buvo taip seniai, taip toli. 
Paskui atsliūkino kiti, sukišo nosis į dumblinus kupstus ir ėmė rausti. 
Bet jų Žemės tebebuvo išsimėčiusios pusmetriu žemiau. Jie šliuožė 
sniego pluta virš jų kanalų ir urvų. 

— Ši vieta iš tikrųjų priklauso bebrams, - pasakė jis. 

Bet tai buvo ne vieta. Tai buvo įvykiai. Dalį jų ji jau buvo patyrusi 
vaikystėje. Apie kitus jis turėjo papasakoti. Kai ką reikėjo nutylėti. To 
plotelio, kur buvo pasistatę palapinę olandai, jie nekirsią. Ar ji apie jį 
žinanti? 


Jie užsitempė slides ant aulinių. Tai buvo paties Juhano ir Veinės senos 
lentutės. Jis aptiko jas virykloj ir jam pavyko surankioti prie jų tris lazdas. 
Jie užsikorė į kalną, bet ilgus ruožus rėplojo per Žagarus ir samanas. 
Buvo šviesi naktis ir sniegas, kylant į Lokio kalnagūbrį. Po ledo tiltu 
šniokštė upės vanduo. 

Jie sugrįžo į Nirsbuaną. Iš pradžių jis manė, kad jie čia pernakvos. Jie 
išeis laukan iš ryto, apakinti saulės ir sprogstant beržų pumpurams. Bet 
atidarius duris, į veidus jiems tvokstelėjo pelėsiais, ir jie suprato, kad čia 
apsistoti neįmanoma. Ant lovos miegamajame gulėjo antklodė, susukta 
su pilkom nuo nešvarumų paklodėm. Jis nuplėšė jas, kad Mija galėtų į 
jas pasižiūrėti, ir apnuogino putgumės čiužinį, gelsvai rudą nuo senumo 
ir pilną keistų skylių. Turbūt pelės išsitampė po kąsnelį į savo urvus. Prie 
krosnies ant vinies kabojo praskydęs frotinis rankšluostis. Deja, ant jo 
vis dar matėsi „Vino“ viešbučio užrašas. Kas mes per žmonės jos akimis, 
pamanė jis. Po aštuoniolikos metų jis pirmąsyk pamanė „mes“ apie 
Brandbergus. 

Jis įkūrė krosnį, bet suprato, kad jie negalės gultis ant drėgno ir 
dvokiančio čiužinio. Bet kažkas ant jo miegodavo. Iš ryšulėlių san- 
dėliuko spintelėj, iš naujo tranzistoriaus, iš laikraščių ir jų datų jis matė 

kažką čia gyvenant. Asmenį, kurio nebuvo šiuo momentu, bet kuris 
neseniai kepinosi kiaulieną ketaus keptuvėj. Ant dugno buvo likę taukų. 

Smelkiantis šaltis išginė Miją iš trobos. Ji sėdėjo priebuty praskėtusi 
kojas ir iškėlusi veidą į šviesą ir drėgną, lietų nešantį vėją. Tuomet 
pasigirdo garsai Žemai pelkėj, girtas marmaliavimas, čia stiprėjantis, čia 
tilstantis. Tai, matyt, buvo paskutiniai ponaktiniai ir ryto kliedesiai, ir 
kylantys garsai tarytum bandė pasipriešinti šviesai, kad ši nepadarytų 
galo pavasario nakties svaiguliui. 

Ji pasisakė, kad jai buvo šešeri metai, kai šitai išgirdo pirmą kartą. 
Tada ji to nesuprato. Jai vis dar atrodė, kad tai skamba karštligiškai, 
nežmoniškai. Ir vis dėlto panašu į dainą ar riksmą. 

— Pelkėj poravimosi metas, - paaiškino jis. | 

Jie pasiklausė dar valandėlę, išgėrė kavą, o paskui nuėjo per upę ir 
pelkę šiaurinių elnių skerdyklos link. Jie žengė iškėlę veidus prieš 
smulkiai dulkiantį lietų. Kurtinių burbuliavimas vis dar buvo girdėti, kai 
jie pasiekė automobilio stovėjimo aikštelę. 


Vieną kartą jis jau buvo mėginęs. Tai irgi buvo iš anksto neapgalvota. 
Jis lankėsi Estersunde, turėjo tris laisvas dienas už viršvalandžius ir 
rengėsi važiuoti namo į Langvaslieną. Vakare jam šovė mintis perva- 
žiuoti sieną ties Juodaisiais Vandenim. Tai buvo didelė kelio alkūnė, ir 
galbūt todėl jam pasirodė, kad reikia pernakvoti. 

Atvažiavęs į Tuvaleną, jis ėmė gailėtis. Bet tuomet jau buvo vėlu. 
Kelias buvo nykus, sausio mėnuo ir labai šalta. Miškas iš abiejų pusių 
stūksojo it balta juodai dryžuota siena, kelias buvo žibintų nušviestas 
tunelis. Už Lakskrukeno jis nieko nebesusitiko. Sugedus varikliui, būtų 
negyvai sušalęs. 

Žinoma, šis nesugedo. Jis privažiavo Juoduosius Vandenis ir pasistatė 
automobilį kiek atokiau nuo krautuvės. Palikęs įjungtą variklį, nuėjo 
pasižiūrėti į skelbimų lentą. Dabar ji buvo apšviesta. Siaip tokia kaip 
visad. Termometras ant sienos šalia laiškų dėžutės rodė veik trisdešimt 
laipsnių šalčio. Buvo dvylikta nakties. Nešvietė nė vienas langas ir 
nebuvo jokio judėjimo kelyje. Visai natūralu. 

Grįžęs į automobilį, išvydo šviesą kitapus ežero. Ji nebuvo rami. 
Blykčiojanti šviesa ant Branbergeto šlaito. Ji turėjo būti stipri, kad 
matytųsi per ežerą. Jam rodės, jog ji šliaužia. 

Tada jis prisiminė Gudruną pasakojus, kad Torstenas su Peru Ulia 
pirkę miškakirtį. Jie susidėję ir įkūrę bendrovę. Ji piktai didžiavosi įvykių 
raida. Jiems sekėsi gerai. Peras Ulia buvo veiklus ir nesibaidė didelių 
skolų. Veinė irgi jiems dirbsiąs. Tačiau bendrovei jis nepriklausė. 

Nemanyk, kad aš nepasirūpinsiu tavo teisėm, pasakė ji. Savo ryžtingu 
įkarščiu ji būdavo jaudinanti. Visad rūpinosi jo teisėm. Dabar ji paaiš- 
kino, jog jis būsiąs Torsteno, o kartu ir dalies bendrovės paveldėtojas. 
Jam nesą ko bijoti, kad nukentėsiąs dėl sukurtos bendrovės. 

Ne, jis nebijojo. Jis nemanė turįs kokią nors teisę būti Torsteno 
paveldėtoju. Bet to nepasakė. Tik sėdint automobily ir matant žybsinčią 
ir ropojančią šviesą aukštai ant kalno šlaito, miškakirtis tapo jam realus. 

Tai turėjo būti jis. Jį vairavo Peras Ulia arba Veinė, nors buvo šalta 
naktis. Greičiausiai jie vairuodavo pamainomis. Jei leistų jam stovėti 
ramiai, neišsimokėtų nuomos. 

Dvidešimt septyni laipsniai žemiau nulio. Šviesa ropojo kalno šlaitu, 
baltai ir nelygiai žybčiodama ant virstančių kamienų. Mašina ant kalno 
turėjo staugti ir džergžti. Bet už tylaus balto ežero to nesigirdėjo. 

Ropojanti šviesa. Ropojanti ant visų miegančių gyvų būtybių. Visų 
sumautų gyvybių, nevertų šilumos. Nevertų lovos, žaidimo ir vandens. 
Nevertų lapų. 

Tai many tūnanti neapykanta ropoja mišku, pamanė jis. Aš esu vienas 
miškakirčio savininkų. Jis turi važinėti kiaurą parą, žiema ar vasara. Jis 
kainuoja nuomą, kainuoja gyvybę. Didvyris vairuotojo kėdėj, atsigręžęs 
į nakties žvaigždes, dirba sunkiau, nei man kada nors teko. Aš tik dalinis 
savininkas. Tai many tūnanti neapykanta ropoja ten viršuj. 

Jis pravažiavo gatvių žibintus, atsiradusius dar jo vaikystėj, ir pasinėrė 
į tamsą Norvegijos pusėj. Jis bijojo šalčio, bijojo, kad nesustotų variklis. 
Bet iš ten išvažiavo. 


Dabar jis vėl pamėgino, ir sekėsi gerai. Gan gerai. Nes jis vengė namo. 
Jis kankinosi, kad Gudruna iš paskalų sužinos jį buvus kaime su Mija 
Raft. Ketino paskambinti ir paaiškinti, vos atvažiavęs į Estersundą. Kad 
tai buvęs eksperimentas. Ir kad tai atsitikę impulsyviai. Daugmaž. 

Du tris kartus Gudruna važiuodavo į Trondheimą su juo susitikti. 
Tuomet būdavo pasipuošusi ir gana susijaudinusi. Kiekvieną sykį jis 
išvysdavo ją kiek senstelėjusią. Jai savotiškai drebėjo rankos. Dabar ji 
buvo penkiasdešimt šešerių ir plaukus dažėsi juodai. Juhanas nedaug 
bežinojo apie jos rūpesčius ir kasdienį gyvenimą. Galėjo tik spėti, kad iš 
esmės viskas buvo kaip ir anksčiau. Nors Torstenui pasisekė. Jis turėjo 
keletą kasamųjų. Skaldos smulkintuvą kitapus ežero ir naują skaldos 
laužyklą prie Torsbergeto. Gudrunos drabužiai nebuvo pigūs, ji tebeva- 
žinėjo „Audi“. Šis buvo naujas ir, kaip Juhanas suprato, jos nuosavas. 

Sėdėdamas savo automobily apačioj prie krautuvės ir laukdamas 
Mijos, Juhanas pasižiūrėjo į namą. Jis išvydo virtuvės langą su taip 

glaudžiai sueinančiom užuolaidom, kad pro jas veik nieko negalėjai 
įžvelgti lauke. Taip pat ir vidun, greičiausiai kaip tik tam jos ir kabėjo. 
Jis spėjo, kad ji vaikšto virtuvėj tarp krosnies, šaldytuvo ir plovyklės. 
Vaikšto savo įprastu maršrutu. Nors ji įsitaisė indų plovimo mašiną, tą 
jis žinojo. 

Jis laukė Mijos. Viskas pasisekė gerai. Jei nebūtų buvę taip mėšlina 
ir šalta ir taip maža malkų Nirsbuane, jis būtų galėjęs pasilikti dar vieną 
dieną. Mija jam siūlė užlipti pas Gudruną su Torstenu ir pamiegoti 
keletą valandų. Bet ten ėjo siena. Jis užvežė ją į mamos trobą, kurią jis 
vis dar laikė Ogotos Fagerli nuosavybe. Pats permiegojo automobily. 


Ji miegojo. Skruostai buvo apvalūs ir blizgantys nuo kremo, blakstienos 
be tušo - rusvokos. Jis skendėjo savo mintyse, kol ji miegojo. 

Dabar, būdama nėščia, ji vakarais labai norėdavo miego. Jai būdavo 
nė motais, kad užsidegęs lempą jis skaito lovoje. Ji miegodavo kaip 
vaikas. Pabudusi būdavo labai supratinga. Jam rodės, kad ji labai gerai 
įsitvirtinus pasauly. Kad išmano jį. 

Vienas su lempa, apšviečiančia jos rusvai žaižaruojančius, smulkiai 
garbanotus plaukus, jis bandė užčiuopti gijas, taip stipriai jį saistančias 
su ja. Anksčiau jį pagaudavo žaibiška aistra, ir keletą savaičių jis gyven- 
davo švelniai apsvaigęs, ypač vasarą. Bet jam užaugus, santykiai su 
moterim tapo protingi, iš esmės galbūt humoristiniai. Abipusiškai. 

Mija buvo protinga. Ir jie žvelgdavo į tai su humoru, net kai aistra 
įkaitindavo juos iki sąmonės aptemimo. Ji greit išsiblaivydavo. Jam buvo 
smagu, kad ji visad planuodavo. Iškylas, dekretines atostogas, darbo 
projektus. Bet jam tas patiko. Jam patiko jos valia, sveika it kenkėjų 
neužpultas riešutas dar žaliam, bet jau sukietėjusiam kevale. 

Buvo dar kai kas. Subtilesnės gijos, vedančios gilyn į tai, ką jam buvo 
sunku nusakyti žodžiais. Nors galėjai tą išreikšti ir brutaliai paprastai: 
kai jis susitiko Miją, jam toptelėjo, kad ji atėjo parsivesti jo namo. 

Tai nebuvo maloni mintis, bet ji glūdėjo galvoj ir darė savo. Papasa- 
koti jai, net užsiminti būtų buvę netaktiška. Jis nenorėjo, kad Mija 
pasijustų kaip įrankis. Ji tokia ir nebuvo. Ji buvo prielaida. 

Jai miegant, kambarys mažumėlę susvetimėjo. Virš lovos ant sienos 
ji buvo pasikabinusi plakatą su jam nepažįstamu veidu ir vardu. 
Juodaplaukis dainininkas su veidrodiniais akiniais. Ant skaitymo lem- 
pos kaip papildomas gaubtas karojo skrybėlė. Ji buvo juoda ir papuošta 
didelėm medžiaginėm aguonom. Jis niekad nebuvo jos matęs su.skry- 
bėle, negalėjo šios įsivaizduoti ant jos galvos ir stebėjosi, kodėl ji ją 
nusipirko. 

Ji nusivylė, kai jis panoro grįžti į Estersundą. Ilgainiui ji panorės 
aplankyti Torsteną su Gudruna. Jis tą numatė ir žinojo, kad taip bus. 
Bet kol kas ne. 

Ji buvo nusivylusi, bet nesurūgusi, kai jie išvažiavo. Mija nerūgdavo. 
Dažniausiai ji pasiekdavo, ko nori. Bet ji instinktyviai jausdavo, kada 
turi nusileisti. Diena buvo graži, nors iš ryto palijo, ir savaime supran- 
tama, grįžti į Estersundą visai neviliojo. Jis bandė ją paguosti pakvies- 
damas pietų gamtoje. Ji pasakė, kad lašiša pašvinkusi. 

Žuvis nebuvo sugedusi, jis būtų jutęs. Kai jie parsirado į jos butą, ji 
susivėmė. Išėjusi iš vonios kambario, ji atrodė atžari. Pasisakė šiek tiek 
negaluojanti, bet viskas praeisią. 

Ji užmigo anksti, greičiausiai todėl, kad nesijautė gerai. Apie devintą 
jis išėjo paskambinti Gudrunai. Nenorėjo, kad Mija nubudusi išgirstų 
pokalbį. 

Paskui jis jautėsi įskaudintas. Gudruna niekad nesiūlydavo jam par- 
važiuoti namo į Juoduosius Vandenis pasisvečiuoti. Dabar ji niekaip 
nepakomentavo jų apsilankymo. Anksčiau dėl tokių dalykų jis daug 
nesukdavo sau galvos. Savo artimiausiais giminėm jis laikė Dorjų šeimą. 
Bet sutikęs Miją ėmė manyti, kad tai nenatūralu. 

Iš esmės jis žinojo, jog tai nesusiję nei su natūralumu, nei su gamta, 
tik yra tradicijų reikalas. Bet tai lietė Mijos gyvenimo patirtį, o tokiems 
dalykams ji jautė pagarbą. Protingą pagarbą. 

Daugelis humoristiškų, protingų ir netradicinių moterų, kurias jis 
parsiveždavo namo į Langvaslieną ir kurioms leisdavo važiuoti šunimis 
kinkytomis rogėmis, balansuodavo ant labai siauro liepto per šniokš- 
čiantį vandenį. Virš tikro chaoso. 

Grįžęs jis atsigulė lovon ir skaitė, bet tarpais ilgas valandėles tysodavo 
žvelgdamas į ją. Suskambus telefonui, ji kietai miegojo. Kai jis pažadinęs 
padavė jai ragelį, ji sunkiai susigaudė, kas atsitiko. Buvo veik pirma 
nakties. Jis nuėjo užkaisti vandens arbatai ir paskrudino duonos. Ją 
paprastai pykindavo, kai pabusdavo tuščiu skrandžiu. Jam įnešus arbatą, 
Ji vis dar kalbėjo. Iš tikrųjų ji pasakė nedaug. Kažką ramino. Matyt, jai 
tas pasisekė, nes galiausiai ji padėjo ragelį ir vėl susirangė. 

— Tai buvo mamos draugelis, - pasakė ji. - Torbjornsonas. Ji kažkur 
išvažiavo, nieko jam nepranešusi. Dabar jis eina iš proto. 

Ji užmigo neišgėrusi arbatos. Jis pats gulėjo mąstydamas, kaip palenk- 
tiją, kad ji panorėtų persikelti pas jį į Trondheimą. Stiprūs jausmai daro 
mus paslankius. Bet iki šiol jis nedrįso jos paklausti. 


Vidurnkatį Birgeris pastebėjo, kad šratinis šautuvas dingęs. Kambary 
buvo šviesu. Jis gulėjo aukštielninkas jos lovoj, vis dar apsirengęs ir su 
skaudama galva. Jis kalbėjo su Mija. Tai ji iš ryto gėrusi arbatą su Ane. 
Ji nesusijaudino. Mamai turbūt šovė į galvą kažkur nuvažiuoti, tepasakė ji. 

Mija nežinojo, kokie iš tikrųjų buvo jų santykiai. Ji nieko nenujautė 
apie rytinius ir vakarinius telefono pokalbius. Greičiausiai ji manė, kad 
juos saisto kažkas praktiška. Kažkoks susitarimas, leidžiantis jiems 
pabendrauti šventadieniais ir lytiškai santykiauti, nė vienam iš jų nesu- 
sipainiojant. Jis niekad nemanė, kad tas galėjo šitaip atrodyti. Tai jį 
nemaloniai sujaudino. 

Kurį laiką jis svarstė, ar nepaskambinus policijai. Paskui ilgai visiškai 
nieko negalvojo, tik laukė. Visą dieną negalėjo dorai pavalgyti. Bet 
tarpais užsitepdavo sviesto ant papločio ir sutašydavo vieną luitą po kito. 
Valandos slinko pamažu. Už langų paukščiai čiulbavo it sukvailioję. Jis 
nesuprato, kaip ji apskritai užmigdavo šiuo metų laiku. 

Virtuvėje ir miegamajame vis dar buvo pilna storų gėlių kuokštų, 
kuriuos sunešė mokiniai. Raktažolių, burbulių ir raudonųjų šakinių. 
Neužmirštuolių smulkučiais žiedeliais. Pakalnučių, kurių karolėlių kraš- 
teliai jau buvo pradėję ruduoti. Jie nusiaubė gėlių lysves. Net berniukai 
ateidavo su gėlėm. Jie aptiko snieguolių, groteskiškai išsipūtusių, bet 
dar nepražydusių, ir nuskynė jas lyg kokį kilograminį prizą. Ir dainavo, 
be abejo. 

Jie yra religingi žvėreliai, nesuvokiantys jokios teologijos, pasakė ji 
kažkada. Jie kartoja veiksmus, nesiaiškindami jų prasmės. 

Tačiau bjaurėdamasi ji susijaudino ir parsinešė puokštes namo. Jis 
norėjo jas išmesti, bet baiminosi ją nuliūsiant. Jos paskleidė malonų 
kvapą, lyg atsiprašinėdamos už pridvisusį drabužių, plaukų ir pražiotų 
burnų dvoką ištisą Žiemą. 

Mes tave išvaduojam. Būk dabar kita. Vieniša ir laisva. 

Jos laimė, jei tokia buvo, nepaisant visko, turbūt siejosi su vienatve. 


Jis to nenorėjo Žinoti. Bet ji niekad nesielgdavo su juo nepagarbiai. 


Niekad neišeidavo, prieš tai nepasipasakojus. 


Kodėl jis įkišo ranką į plyšį tarp lovos ir sienos? Šiaip ar taip, jis nieko 
nenujautė, nes atradimas buvo jam it smūgis. Pajustas grynai kūnu. Lyg 


būtų prisilietęs prie elektrinio aptvaro. 
Paskui jis šoko iš lovos ir ėmė griozti šautuvo. 


Mijos mamos paieškos prasidėjo prie Striomgreno Trobesių, kur ji buvo 
pasistačiusi automobilį. Kad mama tikrai išnyko, jie sužinojo, iš ryto 
paskambinus Birgeriui. Tai buvo Mijos formuluotė. Ji išnyko. 

Jie sėdo į automobilį, vos tik išgėrę kavos, ir kai atvažiavo į Juoduosius 
Vandenis, į kalną jau kilo ir daugiau automobilių. Tuomet Juhanui 
viskas tapo kiek realiau. Kartu vis dėlto buvo keista žangioti dvidešim- 
ties metrų atstumu nuo kelio per šį pusiau užmirštą, bet gerai pažįstamą 
lauką, kurio daubas ir kupstus jo kojos tarytum prisimindavo pačios. 
Slinkti gilyn ir aukštyn, šūkaujant vardą žmogaus, kurio jis niekad 
nebuvo sutikęs ir kuris būtų tapęs jo uošve. Jo vaikų senele. 

— Ą-a-ane! - šaukė jis drauge su kitais. - A-a-ane! 

Ji turėjo sėdėti arba gulėti kur nors, kylant į Fjelstriomo kirtimą. 
Greičiausiai susilaužiusi koją. Paiešką surengė Peras Ulia. Dabar jis 
buvo medžioklės vadovas, ir kirtimo šukuotojų grandinę sudarė dau- 
giausia medžiotojai. Torstenas neprisidėjo. Gudruna pareiškė, kad jo 
nugara per daug pastirusi. 

Peras Ulia jiems prisakė šūkauti su ilgais tarpais. Jie turį išgirsti, ar ji 
atsilieps. Jiems reikią tikėtis, kad atsakomasis šūksmas būsiąs silpnas. 
Bet silpnus garsus buvo sunku išgirsti. Žmonės šūkavo, šunys skalijo. 
Nepaisant visko, nuotaika buvo mažumėlę šventiška. Su išankstiniu 
rudens ir medžioklės pasimėgavimu. 

Peras Ulia pasisveikino su Juhanu linktelėdamas galvą. Jo žydros 
akytės atrodė kiek išblukusios ir įdubusios. Kūnas buvo drūtesnis. Ko- 
kios nors nuostabos jis neparodė. Gudruna turbūt papasakojo apie 
Juhaną su Mija. Ji pati pėdino per gerą galą nuo jų. Veinė irgi sušmėžavo 
jam prieš akis. Bet nesimatė nei Bjornės, nei Pekos. Jis spėjo, kad Peka 
dirba kažkur krašto gilumoj. Jis buvo kranininkas. 

Žolė žvilgėjo it nudažyta. Tai buvo metas, kai visa kas stiebėsi į šviesą, 
kuri veik nenusilpdavo per kiaurą parą: paparčių atžalos su gauruotais 

kuikiais, medučių piltuvėliai ir dirvinių asiūklių rudi suaižėję pumpurai. 
Ožkarožių ūgliai buvo šparagų skonio ir švelniai rausvi. 

Ji išėjo rinkti briedžiukų. Kai Birgeris Torbjornsonas tai išsiaiškino, 
ėmė visiems skambinti. Ji buvo susitarusi su-drauge kopti į Fjelstriomo 
kirtimą, kuris dabar buvo dvejų metų ir į pat sykį briedžiukams. Bet kai 
draugė užėjo jos pasiimti, ji jau buvo išvažiavusi. Matyt, įvyko koks 
nesusipratimas. 

Juhanas kiūtino šūkaudamas svetimos moters vardą. Toji jos draugė 
buvo Gudruna. Jam atrodė gana keista šitaip patirti Gudrunos kasdie- 
nybės nuotrupą. Visi susitikimai per tuos metus su nenuoširdžiais po- 
kalbiais Trondheimo restoranuose arba prie jo paties kambario stalelio 
nedavė nieko taip paprasta. Gudruna ir mokytoja, renkančios brie- 
džiukus. Nors šį kartą tas neišdegė. Mokytoja išspruko savarankiškai. 
Mes taip ir neišsiaiškinom, kieno automobiliu važiuosim, pasakė Gud- 
runa. 

Jie ėjo, kol baigėsi kirtimas, ir tuomet Peras Ulia perdavė išilgai linijos 
paliepimą toliau traukti į vakarus ir iššukuoti likusią kirtimo dalį palei 
kelią žemyn. Su dvidešimties metrų spraga, kaip ir anksčiau. 

Žemė buvo smarkiai sumaitota giliom miško traktorių vėžėm. Čia ant 
kalno dar stirksojo prilipę beržų lapai, labai banguoti ir susiraukšlėję. 
Ūgliai kilo it geltonai žaliai ir raudonai mirguliuojantys debesys virš 
akmenyno ir padrikų Žagarų šūsnių. 

Vėl nusileidę kirtimu, žmonės buvo kiek apatiški. Nė vienas neturėjo 
pasiūlymų, kur ieškoti toliau. Peras Ulia, užsikišęs didelį tabako gumulą, 
stovėjo tylėdamas. 

Juhanas išbaidė perinčią tilviko patelę ir išvydo jos melsvai dėmėtus 
kiaušinius. Be to, jis taip pat aptiko porą neįprastai didelių briedžiukų, 
kuriuos susikišo į striukės kišenę. Bet jis dar nebuvo parodęs jų Mijai. 
Dabar jam atrodė ne visai padoru rinkti briedžiukus ir apžiūrinėti 
paukščių kiaušinius. 

Pagaliau Peras Ulia išspjovė tabako gumulą ir pareiškė, kad jie turį 
važiuoti namo pavalgyti. Visi norintieji galį vėl susirinkti po dviejų 
valandų. Juhanas tebestovėjo su Mija prie automobilio ir matė, kaip 
Gudruna išrieda Pero Ulios „Fordu“. Ji nepažvelgė į jų pusę. Mija, 
matyt, apie tai negalvojo. Juhanas džiaugėsi, kad jam nereikėjo aiškintis, 
bet žinojo ilgainiui turėsiąs tą padaryti. 

Iš tikrųjų nebuvo ko daugiau pasakyti, nei jis papasakojo iš pradžių: 
Jis nesutaria su tėvu ir broliais. Taip buvę visad. Šiaip ar taip, kitokių 
santykių jis neprisimenąs. Ir taip išliks. Bežadė tyla. Pažeminimas. 
Neišsakytas priešiškumas. Ar Mija suprastų tokį dalyką? O gal ji manė, 

kad viskas gali susitvarkyti, jei būsi protingas ir į visus daiktus ir reikalus 
žvelgsi iš šviesiosios pusės? Jis gerai nežinojo, kaip toli siekė jos dalykiš- 
kumas. 

Jam norėjosi žinoti, kokia buvo jos mama. Kiek aukščiau ant kelio 
stovėjo Birgeris Torbjornsonas, spoksodamas į žvyrą. Su juo energingai 
kalbėjosi rožine striuke vilkinti moteris. Bet neatrodė, kad jis ją girdi. 

Galiausiai visi automobiliai išsivažinėjo, išskyrus Juhano ir Birgerio 
Torbjornsono. Didelis ir apsunkęs vyras pamažu priėjo prie jų. 

— Juhanas? 

— Mudu su Mija gyvenam kartu. 

Juhanui atrodė, kad geriausia šitai išpyškinti kaip galint greičiau. Bet 
Birgeris nieko neatsakė. Neaišku net, ar ši Žinia jį pasiekė. Jis tik 
spoksojo į kalvą ir atrodė išvargęs. Plaukai prie šaknų buvo patamsėję 
ir sulipę nuo prakaito. 

— Man reikia su tavim pasikalbėti, - pasakė jis Mijai. - Aš nemanau, 
kad ji išėjo į kirtimą. 

Tai buvo keistas pareiškimas, nes kad ir kaip ten būtų, nurodymus 
šukuotojų grandinei pateikė būtent jis. Mija irgi atkreipė į tai dėmesį. 
Jis atsisėdo kelio pakrašty ir įsistebeilijo į žvyrą. Paniuręs veidas buvo 
užsklęstas. 

— Aš nežinau, - tarė jis. - Aš nemiegojęs. Aptikau krepšį priebuty. 
Gudruna atėjusi užkabino jį ant durų rankenos. Tada Anė jau buvo 
išvažiavusi. Gudruna manė, kad ji tik šiaip kur užsuko. Su kokiu nors 
reikalu. Užtat krepšį pakabino ten. 

— Kokį krepšį? 

— Su kavos termosu, bandelėm ir panašiai. Ir paliko Anei raštelį, kad 
parsiradusi paskambintų. Bet ji taip ir nepaskambino. Atrodo, lyg būtų 
sumaniusi kažką kita. 

— Juk tu sakei, kad ji manė Gudruną Brandberg jau nuvažiavus savo 
automobiliu, todėl leidosi iš paskos. 

— Taip, sakiau. Bet nežinau, ar ir toliau taip manau. 

— Tai ką manai? 

— Nežinau. 

Jie laukė, kad jis tęs toliau, bet jis daugiau nieko nepasakė. Galiausiai 
Mija nuėjo ir atsisėdo į automobilį. 

— Leisimės žemyn pavalgyti, - pasakė ji. - Paskui matysim. 

Juhanui belipant į automobilį, Birgeris paėmė jam už rankos. 

— Ji laiko namie šratinį šautuvą, - pasakė jis. - Aš Žinau, nes šiaip jis 
visad guli už lovos. 

— Kodėl? 

Jis neatsakė, o Juhanas irgi nežinojo, ką pridurti. 


— Ar ji buvo prislėgta? - paklausė jis. 
Ir tuomet Birgeris pratrūko: 
— Ne! Velniai rautų, jai nieko nebuvo! Ji laukė manęs, aš turėjau 
atvažiuoti vakar po pietų. Jai nieko nebuvo! 
— Kas atsitiko? — atsiliepė Mija iš automobilio. Bet Birgeris jau ėjo 
prie savo automobilio. 
- Jis šiąnakt nemigęs, - pasakė Juhanas. 
Jie nuvažiavo žemyn, ir jis neprasitarė Mijai apie šratinį šautuvą. Jam 
taip pat neatrodė, kad jis galėtų ko nors jos pasiklausti. Bet mielai būtų 
norėjęs sužinoti, kas per žmogus buvo Anė Raft ir kodėl miegodama ji 


laikydavo šautuvą už savo lovos. 


Vieną pirmųjų kartų, kai jiedu buvo drauge, Birgeris papasakojo Anei, 
ką išgyvenęs „Brikelės“ viešbuty. Jis išdėstė visą įvykį kaip mokėdamas, 
nors ir nerado jam vardo. Jis apsakė ir kokius tai turėjo padarinius: kad 
jis ėmęs bendrauti su Fransesa ir taip sugriovęs savo santuoką. Ji 
klausėsi jo nepertraukdama. Jam baigus, tarė: 

— Aš nenoriu priartėti prie kitos realybės. Net jei sugebėčiau, neno- 
rėčiau sužadinti jokių vizijų ir būsenų. 

Jis labai nustebo. Jis laukė atkirčio, bet kitokio. Ji pritarė jo pasako- 
jimui. Tas jį mažne suglumino. Kaip ji galėjo taip lengvai balansuoti tarp 
nesuderinamų sąvokų? Ji pasakė: 

— Mane patenkina ši realybė. Arba nerealybė. Bet aš negaliu atstumti 
pastarosios. Dažnai audinys būna išskydęs - aš matau pro jį. Matau nuo 
vaikystės, ir tai nėra koks gąsdinantis išgyvenimas, nors gal turėtų toks 
būti. 

— Aš čia nesijaučiu kaip namie. Ta aplinka, į kurią patekau, nėra 
pasirinkta. Šiaip ar taip, ne aš ją pasirinkau. Užtat tarpais man plūsteli 
švelnūs jausmai mane supančiam pasauliui. Kartais netgi žmonėms. Bet 
daugiausia gamtovaizdžiui - ir namams. 

— Toks mažas namelis kaip šitas, - pasakė ji, kai jie gulėjo lovoj šalia 
viens kito žiemos nakties užtemdytame miegamajame, - gali mane 
pripildyti didelio švelnumo. Jis toks trapus ir atsitiktinis. Jis gali sudegti 
per porą valandų, perkūnijai trankantis kalnuose. Bet jis atlaiko 
stipriausią šaltį, siautėjantį lauke. Ar žinai, kad pereitą žiemą čia buvo 
minus trisdešimt šeši? Ir jis sulaiko lietų, kuris rudens naktimis bepro- 
tiškai prapliumpa ant skardinio stogo. Tau reikėtų išgirsti. 

Tau reikėtų išgirsti. 

Šitaip jis sužinojo ir ją manant, jog nuo šiol jie turėtų laikytis kartu. 
Jis įdėmiai klausėsi tamsoje, suprasdamas, kad tokia proga greit nepa- 
sikartos. Ji retai būdavo tokia rimta kaip dabar. Kasdienybėj ji per daug 
neatsiverdavo, nors ir daug kalbėdavo. 

— Mes čia ne vieni. Šiuose namuose glaudžiasi daugybė būtybių. Jos 
čia gyvena drauge su mumis. Vapsvos, musės, vabalai, sidabrinės avižė- 
lės ir pelės. Vanagas, kuris atsitupia ant telefono laido prie sienos irgi 
čia priklauso, ir šermuonėlis iš akmenų krūsnies, ir zylės pašelmeny. 
Šalčiausiom žiemos naktim jos sulenda tarp plonlenčių ir rąstų. Kai aš 
čia apsilankiau pirmą kartą, namas buvo išstovėjęs gerus šimtą šešias- 
dešimt metų ir stovės po manęs, jei nesudegs. 


Kai jie dabar nusileido į namą, Mija su Juhanu ir jis, ten buvo tuščia. 
Nieko negelbėjo jos Žodžiai apie peles ir sidabrines avižėles. Jis nė 
trupučio nenusiramino ir galvodamas, ką ji sakė apie nerealybę ir 
realybę. Namas buvo šiurpiai tuščias ir trenkė troškia smarve. 

Mija pradėjo rinkti gėles ir mesti jas į šiukšlių maišelį. Jai teko pasiimti 
dar vieną maišelį, kad viskas sutilptų. Ji gana tvirto užpakalio, pamanė 
jis. Išties nepanaši į Anę. Bet kažkas buvo plaštakose: kai ji traukė iš 
šaldytuvo kiaušinių dėžutę ir sviesto pakelį, jos plaštakos panėšėjo į 
Anės. Juhanas sėdėjo prie stalo, įrėmęs į ją akis. Paprastai jo siaurų rudų 
akių žvilgsnis lakstydavo labai greitai. Tiek rainelės, tiek tamsiai rudi 
plaukai atrodė gerokai apiblukę. Birgeris nebuvo jo matęs keletą metų. 
Anksčiau jis dažnai lankydavosi pas juos su Tomu, bet tam atėjo galas, 
kai Tomas persikėlė į Stokholmą. Jam buvo įdomu, kaip Mija ir Juhanas 
susitiko. Kiek jis žinojo, Juhanas į Juoduosius Vandenis neparvažiuo- 
davo. 

Jis dirbo meteorologu Trondheimo oro laivyne. Birgeris kartą pasa- 
kė, daugiau juokais, kad vis dėlto Juhanas pasirinkęs profesiją pagal 
savo ištakas. Juhanas tada įsiuto. Jis buvo mažumėlę karštakošis, bent 
jau būdamas jaunesnis. Ar manai, kad mes vaikštom po kalnus, spokso- 
dami į debesis? - paklausė jis. Paskui gana nuodugniai paaiškino, kaip 
dirba su lentelėm ir kreivėm. 

Mija iškepė kiaušinių ir papjaustė rūkyto avies kumpio. Birgeris 
negalėjo valgyti. Jis išgėrė su jais kavos ir vėl sukrimto keletą luitų 
miežinės duonos. Jo mintys klaidžiojo. Jis gerai negirdėjo, ką jie kalba, 
ir Mija turėjo jam pakartoti savo klausimą: 

— Ar kitoj pusėj kelio yra vietų, kur auga briedžiukai? 

— Juk ten tik pelkės, leidžiantis link upės, - už jį atsakė Juhanas. Bet 
ji tvirtai laikėsi nuomonės, kad jiems reikėtų paieškoti toj pusėj. 

Anė neišėjo briedžiukų rinkti. Birgeris irgi norėjo tuo patikėti. Bet 
dabar jis turėjo susiimti ir papasakoti jiems teisybę. 

- Ji paskambino man šiandien anksti rytą, - pasakė jis. - Dar nebuvo 
penkių. - Jie laukė tęsinio, bet jis negalėjo daugiau nieko pasakyti. Jam 
užspaudė gerklę. Jis pakilo nuo stalo. 

— Po galais, mes negalim čia sėdėti, - pasakė jis. - Dabar turim važiuoti 
viršun ir vėl pradėti paieškas. 


Jie nusliūkino žemyn per kelią link Striomgreno Trobesių. Šukuotojų 
grandinė vėl patraukė į kalną ir jų šūksmai girdėjosi iki senosios kalnų 
sodybos. A-a-ane! A-a-ane! Birgeris pastebėjo, kad apie Mijos lūpas 
atsirado aštrių, kone šleikštulio bruožų. Jie ėmė eiti kiek greičiau. 

Namas stovėjo tuščias su purvinom užuolaidom ant langų. Ganykla 
vėl ėmė želti. Įsibėgėjus vasarai, bus sunku prasibrauti pro alpines 
cicerbitas, mėlynąsias kurpeles ir vingiorykštes. Nusileidę į pelkę, jie 
išvydo aulinių pėdas šlapiam take. Paskui Birgeris prisimins, jog, jis 
norėjo pasiūlyti jiems eiti šalia tako, kad nesunaikintų pėdsakų. Bet jam 
pasirodė, kad šitaip pareikšti būtų keista ir veik neskoninga. Ypač prie 
Mijos. 

Tą ilgą sekmadienį jis taip ir nesutavaliojo savo minčių. Atgrasūs 
spėliojimai, kur galėjo išsidanginti Anė, sušmėžuodavo galvoj ir išnyk- 
davo. Staiga jis pėdindamas ėmė galvoti, ką jie būtų valgę pietums, ir 
svarstyti, ar Anė prieš išeidama spėjo apsipirkti. Kai jie priėjo Loberono 
brastą, jis pastebėjo, kad Mija labai prastos nuotaikos. Iki tol ji elgėsi 
protingai, nors pradėjo suprasti, kad reikalai rimti. Dabar ji sustojo ir 
daugiau nebenorėjo eiti. 

— Man nepatinka ši vieta, - ištarė ji tyliai. 

— Greičiausiai niekam nepatinka, - pasakė Birgeris. 

— Tie prakeikti paukščiai. 

Virš jų galvų pratisai parpdama suko ratus plėšrūnų pora. 

- Ar čia pelėsakalis? — paklausė Juhanas. 

— Sakalas keleivis. 

Ji tai pasakė nė kiek neabejodama. Vienas iš paukščių nusklendė ratu 
tolyn, dingdamas iš akiračio. Antrasis ir toliau juos sergėjo. 

— Tu pažįsti paukščius, - tarė Birgeris. - Beje, aš nemaniau, kad tu 
taip susidomėjus. 

— Gamta, - užbaigė ji, pašaipiai pabrėždama. Birgeriui pasirodė, kad 
ji ironizuoja vieną iš Anės doktrinų: nesą nieko, kas nepriklausytų 
gamtai. Mes visi esam gamta. Net didžiuosius miestus galima paversti 
akmenyne, kur ant sienų nuolaužų peri ereliai ir saulėj šildosi driežai. 
Džiunglėmis arba eglynais su paslaptingomis formacijomis. 

Jam buvo įdomu, kaip Mija žiūri į Anę. Greičiausiai kiek kritiškai, 
kitaip būtų nenatūralu. O gal ji tik nusijuokdavo iš jos įsitikinimo, kad 
nusiaubti miškai vėl sugrįšią? Tokiu atveju ne be šilumos. Jis girdėjo ją 
sakant: mamute, mamute. Taip ji kreipdavosi, kai buvo maža ir norėda- 
vo mane apginti, pasakojo Anė. Jis prisiminė liesą saulėj įdegusį vaiką 
berniukiškai apkirptais rusvais plaukais. Ir Anę tais laikais. Ji buvo ilgais 
šviesiais plaukais ir bugščiom - ne, greit įskaudinamom - akim. Siaura- 
burnė. Visad pasiruošusi gintis. 

— Aš pasuksiu žemyn prie upės, - tarė Juhanas. - Jūs likit čia. Paskui 
galėsim vėl kilti Norbuano link. 

— Mane išmokė Ogota Fagerli, - pasakė Mija. - Ji turėjo tas dideles 
knygas apie paukščius. Iš tikrųjų aš įsidėmėjau tik šį paukštį. Sakalą 
keleivį. Man rodos, jis taip vadinasi. 

Jie aptiko vieną iš tvirtos samanotos Žemės salelių, išsimėčiusių pel- 
kėj, ir susėdo vienas prie kito ant pūvančio beržo kamieno. Jie žvelgė į 
žemyn besileidžiantį Juhaną. Pelkė buvo pilna vandens veidrodžių. Tarp 
jų plytėjo rūgstantis viksvų patalas, visą laiką siurbęs polaidžio vandenį. 
Užkėlus ant jo pėdą, čiurkšteldavo vanduo. Veidrodžiuose susitikdavo 
dangus ir žemė. Kur teka upė, jie galėjo nustatyti iš pilkų karklų apvadų 
žalumoje. Upokšnių ir kriokliukų šniokštesys per atstumą girdėjosi 
neaiškiai. Kartais rodydavos, lyg šnekasi ir kits kitam šūkauja minios 
žmonių. Kartais jis primindavo tolimą automobilių gausmą, stiprėjantį 
ir slopstantį, tačiau visiškai mechaninį burzgesį. 

— Aš kone tikra, kad atpažinčiau tą vietą, - tarė Mija. - Ir paukščių 
tebesama. Tai turbūt anų paukščių vaikaičiai. 

— Juk tu greičiausiai neprisimeni tų vasarvidžio išvakarių? 

— Man buvo šešeri. Prisimenu dvi keistas egles. Mama mane pasodino 
ant išvirtusio beržo. Jis buvo aplipęs kempinėmis, visai kaip šitas. Aš jų 
bijojau. Man rodės, jog tai prisisiurbę gyvūnai. Mamai reikėjo leistis 
žemyn prie upės ir susirasti palapinę, nes ji tikėjosi ten pagalbos. Bet aš 
nusekiau paskui ją. Aš taip bijojau, kad ji nedingtų. Aplink vis plakėsi 
tasai paukštis. Jis pikiravo virš palapinės jau tada, kai mes ten ėjom 
pirmą kartą. Jis tarsi pavirto šaudykle. Kad būtum matęs, kokią jėgą jie 
įgyja, kai pikiruoja pasirengę žudyti. Užkapoti - regis, taip tas vadinasi. 
Aš priėjau tą vietą ir mačiau palapinę. Ji buvo visa kruvina ir suplėšyta 
ir matėsi, kad ten kažkas guli. Pėda ir visa kita, kas ten bebuvo. Mama 
gulėjo šalia, o paskui ji vargais negalais atsikėlė, nusverdėjo žemyn prie 
upės ir pliuškeno, pliuškeno rankomis vandenį. 

Š a pasakyti, kad tikrai matei palapinę ir kas atsitiko? 

— Taip. 

— Anė taip nemano. 

— Savaime aišku, ne. Ji šito nebūtų pakėlusi. Nors ji turėjo matyti, kad 
aš stovėjau ant tako daug žemiau, kai ji sugrįžo. Maniau, kad ji supyks. 
Bet ji to net nepastebėjo. 

— Supyks? 

Ji nupiešė jam keistą vaizdą. Balsas buvo šviesus, veik spigus. Vargu 
ar jis vis dar priklausė suaugusiai moteriai. 

— Paskui juk visi apie tai šnekėjo. 

— Ar su tavim apie tai kalbėjo? 

— Taip, žinoma. Nors aš vienintelė Žinojau, kaip viskas įvyko. 

— Tai kaipgi įvyko? - sušnabždėjo Birgeris. 

— Paukštis nėrė Žemyn ir sukapojo juos savo aštriu snapu. 

Ji nusijuokė iš jo veido išraiškos. Jis visad manė, kad Mija šauni 
mergaitė. Linksma ir gyva. Arba, jei pasakytų atvirai: gana ribota. 
Nedaug primenanti Anę tiek savo išore, tiek vidiniu pasauliu. Dabar jis 
abejojo, ar daug tiesos jos žodžiuose. 

— Štai kaip aš maniau, - pasakė ji. - Daugybę metų. Nežinau, kada 
perėjau prie visuotinės nuomonės. 

Valandėlę ji kalbėjo visai kaip suaugusi, bet staiga vėl pasigirdo 
vaikiškas balselis. 

— Man buvo baisu, bet aš nedrįsau ką nors pasakyti. Kitą naktį mes 
su mama baisiausiai bijojom. Ji neištvėrė ir išlėkė pas Ogotą. Pasiėmusi 
antklodę, aš išsekiau iš paskos. Lauke naktį buvo labai šalta ir visiškai 
šviesu. Mums tas buvo neįprasta. Maniau, kad kažkas ne taip. Kad 
daugiau niekad nebesutems. Ji nepajėgė manim pasirūpinti. Buvo per 
daug pati išsigandusi. Aš mąsčiau apie tai. Ar žinai, kad aš laukiuosi 
kūdikio? | 

— Ne, nežinojau. Anė nebuvo užsiminusi. 

— Ji dar nežino. Aš maniau, kad tu galbūt pastebėjai. Kadangi esi 
daktaras. 

— Dar nematyti. 

— Ne, bet vis dėlto aš nėščia. 

Jos balsas suskambo kiek karingai, ir ji pridūrė: 

— Mes su Juhanu baisiai džiaugiamės. 

— Aš tai suprantu, - pasakė Birgeris. 

— Ogota paguldė mamą į lovą miegamajame. Jai buvo taip šalta, kad 
ji kratyte kratėsi ir sakėsi girdinti keistą švilpesį. Nors niekas nešvilpė. 
Nei tetulė, nei aš nieko negirdėjom. Ar buvai kada sutikęs Ogotą, ką? 

— Daugybę kartų, - atsakė Birgeris. 

— Užsitempusi megztinį ant naktinių ir be dantų. Na, vėliau ji įsidėjo 
protezus. Jie pliaukštelėjo, kai ji juos įspaudė. Ji pataisė man patalą 
virtuvėj ant suolo, bet aš nedrįsau gulėti viena. Aš čia sėdėsiu, pasakė ji. 
Visą naktį. Aš tavęs nepaliksiu. Man rodės taip keista, kad ji pasakė 
„naktį“, nes lauke jau švietė saulė. Ji buvo matyti žemiau Tangeno, kur 
spinduliai krito ant pirmųjų namų. Aš neišdrįsau atsigulti. Tebesėdėjau 
virtuvėje prie stalo tirtėdama. Ji užkūrė krosnį. Tokios krosnies aš dar 
nebuvau mačiusi. Ji traškėjo ir šaudė. Ogota užkaitė pieno, ir šis, 
žinoma, išbėgo ir prisvilo. Tuomet ji susikeikė. Ar prisimeni, kaip 
keikdavos Ogota? Norvegišku ir amerikonišku kratiniu. Ir jemtlandie- 
tišku. Velniai rautų tą puodą, nusikeikė ji. Jis niekad neišsiplaus. Pra- 
keikimas. Tikras pragaras. Štai kaip ji pratrūkdavo. Paskui ji išsitraukė 
kitą puodą. Viskas buvo taip kasdieniška, nors kambary šiurpiai šviesu. 
Tada aš pasakiau, kad mačiau tą paukštį. Neprasitariau, ką jis padarė, 
nes, man rodos, tuomet aš dar gerai to nesupratau. Paaiškėjo vėliau, kai 
žmonės ėmė šnekėti. Tai buvo tik paukštis. Ir tie kruvini palapinės 
draiskalai. Žydri. Kai aš papasakojau Ogotai, kur mačiau paukštį, - prie 
upės, visai netoli ežero, - ji pasakė: sakalas keleivis. Man rodės, ji taip 
pasakė. Kad jis buvo niūrus keleivis. Aš mačiau jį pikiruojant. Paskui ji 
pasiėmė didelę, baisiai sunkią knygą, žinoma, brolių fon Raitų. Mama 
turi jas namie. Nusipirko aukcione po Ogotos mirties. Mes sėdėjom 
virtuvėje prie stalo ir vartėm ją, kol suradom sakalą keleivį. Jo snapas ir 
geltonos akys. Tai buvo baisiausia, ką aš kada nors buvau mačiusi. Aš 
niekad nebuvau regėjusi didesnės šlykštynės. Ji perskaitė man apie jį. 
Turbūt manė užkalbėsianti man dantis nuo tų baisumų. Paskui aš pati 
skaičiau, daug daug kartų. Aš buvau ekspertė atrasti tą vietą. Dieniniai 
plėšrieji paukščiai. Poskyris „Sakalai“. 

Ant tako pasirodė Juhanas. Jie atsikėlė ir išėjo jo pasitikti. Pelkė 
siurbė ir siūbavo po jo auliniais. Jis žengė neryžtingai. 

— Ar dabar kilsim į Norbuaną? - paklausė Birgeris. 

— Ne, eisim prie kelio. Reikia su jais pakalbėti. 

Mija ėjo pirma, ir Birgeris po valandėlės pastebėjo, kad Juhanas nuo 
jos atsilieka. Jis sulėtino žingsnį ir palaukė iš paskos pėdinančio Birge- 
rio. Tuomet taip stipriai stvėrė jam už rankos, kad Birgeriui net 
suskaudo. 


Iš pradžių jis išvydo veidą. Virš jo srūvantis vanduo buvo toks skaidrus, 
kadjam rodės, jog ji guli ir mato, kaip jis ateina. Jos akys buvo atmerktos, 
o plaukai, sruogomis besidriekiantys pagal srovės kryptį, negalėjo pa- 
slėpti žvilgsnio. Paskui jis suprato, kad tai joks žvilgsnis ir balta oda 
nejaučia vandens šalčio. Ritantis bangelėms ir lakstant saulės zuiku- 
čiams, ji įgaudavo dugno ir akmenų spalvą; keletą akimirkų jos ranka 
atrodė lyg auksinė, o paskui parudo. Vis dėlto visą laiką oda daugiausia 
būdavo balta. Jos baltumas tarytum buvo savybė, nepriklausanti nuo 
šviesos ir vandens permainų. 

Juhanas atšoko atatupstas, nenorėdamas daugiau pamatyti. Nė aki- 
mirką jis neketino nusileisti žemyn tarp akmenų srauniai tekančiam 
vandeny, prisiliesti prie jos ir pamėginti iškelti. Ji gulėjo bekraujė ir tokia 
pat šalta kaip ir polaidžio vanduo iš kalnų, plūstantis virš jos. Jam 
nereikėjo jos apčiuopti, kad suprastų. 

Klampodamas pelke aukštyn, jis tik galvojo, kaip šitai pasakyti Mijai. 
Priėjus jam neužteko drąsos. Jis pasakė Birgeriui, ir šis didelis ir 
stambus vyras pasviro į priekį. Lyg būtų gavęs smūgį į duobutę. Jis 
išleido ir kažkokį garsą. Mija atlėkė tekina. 

— Kas atsitiko? - suriko ji. Jis niekad nebuvo girdėjęs tokio šaižaus jos 
balso. Birgeriui, rodės, užėmė kvapą, o Juhanas prarado amą. 

— Kur ji? | 

— Po vandeniu, - teišspaudė jis. Ji pasileido bėgti link upės, visą laiką 
šaižiai šnekėdama. O gal rėkdama? Jis nesuprato žodžių, bet ji tarytum 
barėsi. Galbūt ant mamos. Tuomet Birgeris atsipeikėjo. Jis nudribseno 
jai iš paskos ir sučiupo bevirstančią. Juhanas vis dar stovėjo girdėdamas, 
kaip ji rauda pravira burna. Mijos galva maskatavo į vieną ir į kitą pusę, 
o Birgeris laikė ją, spausdamas jos veidą sau prie peties, tad garsai 
prislopo. Juhanas žvelgė į juos ir jam rodės, kad prieš jį visiškai svetimi 
Žmonės. 


Sykį Anė buvo sakiusi, jog viena, ką ji tikrai Žino apie savo mirtį, esą tai, 
kad ji paliks po savęs įspūdingą šiukšlių krūvą. Ji to nepasakė tiesiogine 
prasme, - 0 gal ir taip? Vis dėlto ji greičiausiai kalbėjo apie šiuolaikinį 
vakarietį. Arba kažką panašaus. Birgeris neprisiminė. Jis buvo smarkiai 
susierzinęs ir žinojo, kad šis jausmas paprastai pereina į skausmo prie- 
puolį. 

Taip atsitikdavo dažnai. Jį pagavo pyktis. Jam rodės, kad ji prikalbėjo 
marias nesąmonių ir nereikalingų dalykų. Jos juokeliai —- ar tai buvo 
juokeliai? — dabar virto ironija. Jei juos galima taip pavadinti. Juos? 
Kurgi čia buvo ironija? Šiaip ar taip, jis negalėjo to ištverti. Tai buvo 
beasmeniška. Nežinia iš kur atsiradę. Jis norėjo surikti. Žinoma, jis 
nesuriko. Bet dažnai stovėdavo prasižiojęs. 

Mija tvarkėsi. Jos veidas buvo išpiltas prakaito, o ant rankų ji mūvėjo 
pirštines. Ji vertė šiukšles iš pašiūrės į juodą maišą. Kažkaip negrabiai 
jis rengėsi jai padėti. Bet nieko neišėjo. 

Jis nebuvo apsilankęs Juoduosiuose Vandenyse nuo laidotuvių. Da- 
bar buvo birželis, ir oras apsunkęs nuo drėgmės ir kvapų. Mija jį 
apkabino, kai jis atvažiavo. Tai buvo labai švelnu. Paskui ji vėl nuėjo 
tvarkytis. | 

Juhanas lakstė su kartoninėm dėžutėm ir maišeliais. Birgeris atsisėdo 
pašiūrėj ant dėžės ir įsistebeilijo į jukinį. Jis mėgino apžiūrėti po vieną 
daiktą. Bulio kamuolys, elektros laidai, grilio iešmai, kaltai, vinys. Šūs- 
nys antspauduotų pašto ženklų plastmasiniuose maišeliuose, tušinukų, 
pakabų, virbas, kauptukas be rankenos, užuolaidų žiedai. Apvalios 
grotelės. Jam toptelėjo galvon, kad jos turėtų būti uždėtos ant automo- 
bilio žibintų i ir saugoti stiklą nuo akmenų. Bet kiek jam buvo Žinoma, ji 
niekad jų neužsidėjo. Šuns pavadėlis su užrištais mazgais, plieninės 
vielos rėmas lempos gaubtui. Purvinas avikailis, frigolito gabalėliai. 

Daugely vietų krūva dar buvo neliesta. Ji jam buvo pažįstama kaip 
senų sienų apmušalų raštas. Ten, Mijos neliestose ir jo dar atpažįstamo- 

se vietose, neturėjo būti jukinio. Jo nebūdavo anksčiau. Tik kompaktiš- 
kas ir sudėtingas rinkinys. Bet dabar raštą suardė toji nuotaika. Visiškai 
beasmeniška, nežmogiška? — jis ją suvokė kaip ironiją. Kaip kažką 
kartaus, nors ši negalėjo turėti nei skonio, nei kvapo. 

Plieninė viela gumbuotomis ringėmis. Elektros saugikliai, plaukų 
šepečiai, prisivėlę šunų plaukų. Sadės ir kiek šviesesnio šuns. Veržlės, 
grilio anglys, glaistas, medpadžiai, tuščia klijų tūtelė, plastmasinė užuo- 
laida, gėlių vazonai, suplyšę auliniai. Konservų skardinės, beausiai puo- 
deliai. Du dideli gražūs Hioganeso ąsočiai. Laikraščių ryšuliai. Sie iš 
Ogotos laikų. Medžio drožlių plokštės, švitrinis audinys, kūjis, pluoštas 
kalendorių, perrištų virve, karnizai, nulupta tošis. Ten buvo popierinių 
maišų su stogskiedrėm, bet jis neprisiminė jokio skiedrom dengto stogo 
sodyboj. Šešiabriauniai raktai iš IKEA'os. Batų šaukštai, meškerių plū- 
dės, slidžių lazdos, verptuvai surūdijusiais kabliais, vyno buteliai, kana- 
lizacijos vamzdžiai, sankabos, šaukštinės blizgės, sukiužusi skrybėlė nuo 
saulės, grandyklė. Arbatos tinklelis. Vaistų buteliukai, akiniai nuo sau- 
lės, radijo lempa. Ausų kamščiai. Taip, tai buvo ausų kamščiai. Cia, kur 
naktimis didžiausia tyla. Geltona purvina medžiaga priminė putgumę. 
Bruktuvas. Panašų jis buvo matęs kraštotyros muziejuj. Suoleliai, langai 
su tinkleliais nuo uodų, pjedestalas, medinė kuoka, yla, vinutė, batraiš- 
tis, konservų indelio dangtukas. 

— Ko tu dairaisi? — paklausė Mija. Jis papurtė galvą. Pats gerai 
nežinojo, kol ji paklausė, bet sėdėjo dairydamasis šratinių šovinių 
dėžutės. 

— Nieko, - atsakė jis. 

— Tai nesėdėk čia, - tarė ji. Jos balsas suskambo švelniai. 

Jis išėjo į tvankų orą. Rožių gyvatvorė lūžte lūžo nuo žiedų. Jos 
kvepėjo stipriai ir saldžiai. Vargu ar sveikai. Anė sakė, kad jos skleidžia 
smilkalų ir putės kvapą. Kitą kartą sakė, kad jos kvepia kaip meilės 
deivės pažastys, o stojus kaitrai suaimanavo, kad jos trenkia šiaurės 
Afrikos viešnamiu. Ko tik ji neprišnekėjo! Matyt, vien stengdamasi 
atgaivinti žodžius, kurie kitaip būtų likę nepavartoti. Dabar vėl sugrįžo 
prarasti nerūpestingos ir geraširdiškos pašaipos tonai. Juos kartojo 
vidinis balsas. Jis negalėjo būti jo paties ir skambėjo pernelyg mechaniš- 
kai, kad priklausytų žmogui. Ir vis dėlto balsas buvo kartus. Rūstus. 

Juhanas buvo nupjovęs žolę. Už jo automobilio stovėjo trys dideli 
šiukšlių maišai. Dabar jis išėjo į lauką su dviem alaus skardinėm, kurių 
vieną padavė Birgeriui. Jie susėdo ant bruktuvo, Mijos iškelto ant žolės. 

- Štai kaip, privažiavai automobiliu, - tarė Birgeris. Juhanui nereikėjo 
atsakyti. Ir taip buvo aišku, kad jie nenorėjo tempti šiukšlių žemyn prie 

kelio. Bet Anei nepatikdavo, kai kas užvažiuodavo ant kalvos. Juhanas 
galėjo tą žinoti. Kai žemė drėgna, žolėj įsispaudžia bjaurios vėžės. Visus 
tuos metus ji tempdavo savo rezgines ir knygų ryšulius į kalvą, remda- 
masi Ogota ir Juneta, taip dariusiomis prieš ją. 

— Edita ant kalvos virš Vestlundų, ar prisimeni ją? — paklausė 
Birgeris. Juhanas linktelėjo galvą. 

— Praėjusį kovą ji susilaužė koją ir pateko į ligoninę, vėliau į slaugos 
namus. Vasarą šeima apsilankė ten viršuj ir viską sutvarkė, nes Editai 
nebebuvo lemta daugiau parsirasti namo. Didžiulė šiukšlių krūva kūp- 
sojo kaip tik toj vietoj, kur mes įpratę palikti automobilius prieš lipdami 
viršun medžioti. Senos sausainių dėžutės, „Apskritus metus“ ryšuliai, 
kiauri botai ir konservų stiklainiai. Jie buvo išmetę netgi Editos atraižas 
kilimėliams. 

Jis nutilo prisiminęs, kad šiukšlyne gulėjo bent dvidešimt atraižų 
kamuolių. Jų tikriausiai nepavyko iškapstyti, nes smarkiai lijo ir rude- 
niop jie buvo pusiau supuvę. Ana Star, ten užklydusi, juos atpažino. Kas 
ten per žmonės, kad šitaip išmeta sukarpytus skudurus, pasakė ji. Nors 
puikiai žinojo, jog tai buvo sūnūs su marčiom. 

- Šiaip ar taip, pačioj krūvos viršūnėj kėpsojo Editos skrybėlė. Ta, su 
kuria ji eidavo laukan kapoti malkų ar kaupti bulvių. Tai buvo rudo fetro 
skrybėlė, panaši į skardinę, su dviem to paties fetro gėlėm iš priekio. Ar 
prisimeni ją? 

Juhanas pašnairavo į jį, bet nieko nepasakė. 

— Užlipau ant kalvos su skolintu biglu, tas buvo lapkritį. Ketinau 
pasidairyti, ar ten nesama kokio kiškio. Leisdamasis žemyn ganyklų tako 
link, išgirdau kirvio trinksnius. Buvo prieblanda. Praėjau pro Editos 
malkinę, tą, ant kurios užrašyta: 3 PAŠIŪRE, nes ji buvo ją gavusi iš 
celiuliozės akcinės bendrovės. Tada ją išvydau. Ji stovėjo ten viduj, O 
gėlės ant tos senos skrybėlės tik švytavo, jai kapojant malkas. 

Jis nutilo. 

— Vadinasi, ji sugrįžo, - tarė Juhanas. 

Kodėl aš tai papasakojau? - pamanė Birgeris. Tai išsiliejo savaime. 
Lyg kas būtų pastūmėjęs. Šiaip ar taip, jis susilaikė prieš užbaigdamas 
istoriją, kaip paprastai užbaigdavo: pamatęs pilkai rudą figūrą rudens 
prietemoj, jis pamanė, jog tai Editos mirtį patvirtinantis ženklas. Sąmojo 
branduolys buvo tas, kad ji gyveno. Ji parsirado iš slaugos namų, išsi- 
traukė savo fetrinę skrybėlę ir greičiausiai daugybę kitų daiktų iš šiukšlių 
krūvos ir įniko kapoti malkas žiemai. Juhanui šią istoriją jis papasakojo 
be jokio sąmojo. 

Kartais pasitaikydavo, kad jis šitaip išsišnekėdavo, pats nesuprasda- 
mas, kur tai gali nuvesti. Paskui išvysdavo pašaipą. Be veido. Paskutinėm 
savaitėm jis daugiausia tylėdavo. Taip buvo geriau. 

Anė paliko jį vieną su šalta pašaipa. Bet ši nebuvo jos. Tai buvo 
pašaipa be veido. 

Mija išnešė laukan purviną juodos medžiagos paltą ir praskleidė. 
Paltas buvo pamuštas šermuonėlių kailiais. Kraute prikrautas raibu- 
liuojančių rudų vasarinių kailiukų. Balti ruoželiai ties pilvu ir kaklu. 
Siūlės tarp jų buvo ėmusios irti. Rodės, lyg kailiukai rengtųsi išsiropšti 
iš palto. 

— Ar tu manai, kad jis priklausė Ogotai? 

— Ne, kai Ogota parsirado po karo, ji buvo apsitaisiusi amerikietiš- 
kai, - atsakė Birgeris. - Čia Junetos paltas. Sesers. Ji gavo jį iš Antario, 
už kurio buvo ištekėjusi. Jis buvo lapis. 

Antaris greičiausiai gaudė šermuonėlius spąstais, ir ne vienus metus. 
Matyt, ji gavo paltą todėl, kad jam niekad nerūpėjo užtaisyti krosnies 
plyšius ar pamėginti izoliuoti sienas. Dūmai verždavosi į kambarius, ir 
ji šaldavo. Antaris tarnavo bernu pas elnių augintojus, kai jie susituokė. 
Bet štai jiems teko imti laikyti karves ir ožkas. Juneta buvo kilusi iš 
ūkininkų giminės kitapus sienos. Antaris niekad nepamėgo ūkio darbų. 
Anė parodė Birgeriui, kad kalvoj tarp akmenų auga auksinė šaknis. 
Vaistinė šventagaršvė iš kalnų irgi čia turėjo būti. Tokių dalykų Antaris 
parnešdavo namo Junetai. Ir paltą leido pasisiūdinti. Bet ji vis tiek šalo. 
Kai Antaris su Juneta išsikraustė, čia atsikėlusi Ogota įsitaisė elektrinius 
radiatorius. 

Nors ne iš karto, pamanė jis, prisiminęs vieną sausio pūgą. Greičiau- 
siai tuomet jis pirmą kartą lankėsi Juoduosiuose Vandenyse. Buvo vėlus 
vakaras, sniegas rūko pilkoje audroje, o ant kelių vėl kilo pusnys. Jis 
nesusigaudė, kur esąs. Tuomet išvydo šviesą lange, kuri blyksėjo aukštai 
virš kelio. Tai buvo elektrinė lempa, bet sniego šuorai, rodės, kartais ją 
nuslopindavo. Jis suprato, kad elektra gali bet kurią akimirką nutrūkti 
ir kaimas aptemti, todėl išlipo iš automobilio ir pūkštė įkalne ligi trobos, 
kol dar ką įžiūrėjo. Norėjo pasiklausti, kur esąs. Prie verandos jau buvo 
pripustyta. Žvilgtelėjęs pro virtuvės langą, išvydo moterį, sėdinčią ant 
kėdės priešais krosnį ir skaitančią. Pėdas ji buvo pasidėjusi ant orkaitės 
durelių, pusiau įkišusi į orkaitę. Ji ramiai sau skaitė, O jis tuo tarpu 
stovėjo ir žiūrėjo į ją, matydamas, kaip ji verčia savo knygos puslapius. 

Paskui pabarškino į stiklą, bet praėjo nemažai laiko, kol ji išgirdo jį. 
Matyt, dėl pūgos. Pro atviras miegamojo duris jis matė, kad televizorius 
įjungtas, nors nieko nesigirdėjo. Ekrane žaibavo kažkoks nespalvotas 

vaizdas - smėlio vėtra ar kosminė audra. Moteris priešais krosnį skaitė 
nepakeldama akių. 

— Apie ką tu galvoji? - paklausė Mija. 

Jis papurtė galvą. Dabar apie tai kalbėti nevertėjo. Bet jam dingtelėjo, 
kad Anė perėmė Ogotos Fagerli gyvenimą. Jis laukė ten gatavai paruoš- 
tas - forma, į kurią tereikėjo įlipti. Žinoma, ji modifikavo jį. Bet drauge 
su namu ji perėmė gyvenimo būdą. Nors Ogotai nereikėjo miegoti 
prisiglaudus šratinį šautuvą. 

— Aš prisiminiau, kad kai čia lankiausi pirmą kartą, siautė pūga, — 
pasakė jis. - Buvo mažne penkiolika laipsnių šalčio, o sniego šuoruose, 
be abejo, dar prasčiau. 

— Kai čia užsukau prieš keletą metų, buvo trisdešimt vienas, - tarė 
Juhanas. - Juoda kaip degutas ir balta. Nė jokio žmogaus. 

— Aš nemaniau, kad tu čia buvai parsiradęs po to, kai persikėlei į 
Langvaslieną, - pasakė Birgeris. 

- Taip, aš buvau užsukęs čia pasižiūrėti vieną žiemos vakarą. Paskui 
nuvažiavau namo per sieną. Daugiau tai nepasikartojo. Ir štai dabar 
užsukau, kai mes vykom į Nirsbuaną ir aš užvežiau čia Miją. 

— Užvežei čia Miją? 

— Taip, mes atsiradom apie keturias. Paskui aš miegojau automobily. 
Buvau pasistatęs jį apačioj prie Tangeno. 

— Bet tu jos neužvežei iki pat viršaus? 

— Žinoma, užvežė, — pasakė Mija. - Aš užkaisiu kavos. Atnešk tortą 
iš šaldiklio, Juhanai. 

Sadė, kuri Birgeriui įėjus parodė kuklų džiaugsmą, dabar atsigulė jam 
prie kojų. Jis mėgino ją pakalbinti, bet kai ji pažvelgė į jį savo blausiom 
akim ir nežymiai pavizgino uodega, jis pravirko. Jos snukis buvo žilas. 
Jis neprisiminė, kokio ji amžiaus. | 

Juhanas atnešė iš rūsio Švarcvaldo tortą ir padėjo atsileisti saulėje. 
Kai jie ėmė jį valgyti, Birgeris nusistebėjo, ar tai nebus nuo šermenų 
likęs tortas. Kažin kiek praktiška Mija iš tikrųjų? 

Per šermenų kavą viešbutyje jis sėdėjo šalia Anės mamos, senosios 
Henės. Jis pasitiko ją prie lėktuvo, ji labai sunkiai įsirėmė jam į ranką 
ir vargais negalais nuklibikščiavo savo ligotomis kojomis. Nė vieno 
vienintelio karto ji nepaplūdo ašaromis ir nepratrūko tiradomis apie 
beprasmį ir žiaurų likimą, ištikusį jos vienintelį vaiką. Ji atliko savo 
vaidmenį. Jos vaidyboje nebuvo netgi dirbtinumo ar apgaulės. Ji pakėlė 
tai, kas ją ištiko, taip kaip pakėlė ir nešė daugybę negandų per savo ilgą 
gyvenimą; ji užsikrovė sau ant galvos visus rūpesčius lyg vaidmenį, 
parašytą tik jai ir niekam kitam. 

Ji įliejo jam stiprybės. Iš tų trijų savaičių, kurios prabėgo, kol jie gavo 
leidimą palaidoti Anę, jis prisiminė ne kažin ką. Galiausiai jis buvo 
prispirtas pranešti apie savo ligą. Kai išvydo mažučiukę juodai apsitai- 
siusią ir kompaktišką damą sutinusiomis čiurnomis besileidžiant lėktuvo 
laipteliais, jį apėmė užuojauta ir švelnumas. Pirmą sykį po įvykio jis 
pajuto kažką kita nei sąmonės aptemimą, kuris kartais primindavo girtą 
kvaitulį ar narkozę. Paskui sekdavo aštrus skausmas, lokalizuotas tuoj 
virš diafragmos. Tarp priepuolių sąmonės temimai kartodavosi daryda- 
mi jį tam tikra prasme bejėgį. Arba visiškai apkvaitusį, pamanė jis dabar. 

Tai, ką jis pajuto Henei Raft, buvo stipru ir netikėta ir padėjo jam per 
laidotuves. Tik kai užtraukė skysti bažnyčios choro balseliai, skausmas 
vėl užėjo, pargriovęs jį į priekį ir išspaudęs iš jo kažkokį groteskiškai 
suskambusį garsą. Jis išgirdo tai pats ir jam buvo gėda. Tuomet Henė 
uždėjo jam ant plaštakos savo plaštaką su žiedais, iš kurių labiausiai 
išsiskyrė markazitų apsuptas didelis hematitas, ir laikė ją ten, kol jis vėl 
galėjo normaliai kvėpuoti. 

— Ar radai kokią šovinių dėžutę? - paklausė jis Mijos. Ir pamatė, kad 
ji išblyško. Odoje išryškėjo strazdanos. Ji buvo purvina nuo tvarkymosi 
pašiūrėje. 

— Kodėl klausi? 

— Juk turėjo būti. 

Šratas iš labai arti pataikė Anei į krūtinės dešinės pusės apačią ir 
diafragmą. Šratas ją sunkiai sužalojo, bet ji nemirė nuo žaizdų. Pagal 
tyrimų medžiagą ji greičiausiai bus paslydusi brisdama per upę su 
neužsklęstu šautuvu, kuris iššovęs savaime. Per pavasario potvynį van- 
duo buvo taip pakilęs, kad ji atsidūrė po vandeniu ir paskendo. 

— Ji laikydavo du šovinius už radijo laikrodžio, - tarė Birgeris. - Jie 
ten tebegulėjo. Policija juos pasiėmė. Mačiau juos naktį, ieškodamas 
šautuvo. Bet nepastebėjau šovinių dėžutės. 

— Mes jos nematėm. 

— Jūs turėjot rasti, jei policija teisi. 

— Kodėl tu taip kalbi? - paklausė Mija. Ašaros ėmė srūti jos skruostais, 
palikdamos purvo randus. 

— Nebuvo jokios dėžutės, - pasakė Birgeris. - Ji turėjo tik tuos du 
šovinius. 

Mija verkė nebegirdėdama, ką jis sako, bet Juhanas klausėsi įdėmiai. 

— Aš netikiu, kad ji nešėsi šautuvą, - kalbėjo Birgeris. - Man rodos, 
kad jį pasiėmė kažkas kitas ir išsekė paskui ją. Žmogus, nežinantis, kad 
už radijo laikrodžio guli šoviniai. Aš esu tikras, kad šiedu buvo vienin- 
teliai jos turėti šratai. Niekad nemačiau čia jokios šovinių dėžutės. Ji 

nebuvo kokia medžiotoja. Užtaisyti šautuvą ji išmoko. Bet ne daugiau. 
Šautuvas buvo netgi ne jos. Taip, ji už jį užmokėjo. Bet jį nusipirkti jai 
padėjo Rolandas Fjelstriomas. Licencija priklausė jam. Jis davė jai du 
šovinius. Šitai jis ir dabar prisimena. 

— Ar tu tą pasakei policijai? - paklausė Juhanas. 

— Žinoma. 

— Baikit, - tarė Mija. - Aš nenoriu nieko daugiau girdėti. Tai bjauru. 
Visi pasakoja daugybę šlykščiausių nesąmonių. Ar Žinai, ką senis Enok- 
sonas pasakė krautuvėj? Kad jo tėtis irgi nusižudęs. Štai ką jie mano! 

— Bet ne mes, - atsakė Birgeris. 

- Jis sakė, kad Magna Vilhelmson iš Biuvongeno jam kalbėjusi, esą 
savižudžiai po dvidešimt šešių tūkstančių metų turėsią atgimti beturčiais 
indais. 

— Magna nevisprotė, - tarė Birgeris. - Ją reikėtų uždaryti kraštotyros 
muziejuj. 

— Bet mama buvo sukaupusi savo kūne daugybę blogos karmos. 

Birgeris nesusigaudė, ar ji kalba rimtai, ar tai tik madingas žargonas, 
kurio jis nesupranta. Jis matė, kad Juhanas irgi nesupranta. Jis laikė ją 
apkabinęs per nugarą. 

— Aš vėl nuėjau į policiją, - pasakė Birgeris. - Jie žino, kad ji man 
skambino ir buvo išsigandusi. Jie mano, jog šitai gali paaiškinti, kodėl ji 
išėjo su šautuvu. Ji iš tikrųjų bijojo. Bet jie mano ją galėjus įsikalti į galvą, 
kad ji kažką pamatė. Arba susapnuoti. Neįmanoma nustatyti, ar ji iš 
tikrųjų matė kažkokį Žmogų tą naktį. Jei neiškils aikštėn kas nors nauja, 
sako jie. 

- Žinoma, to neatsitiks, — pareiškė Juhanas. 

— Ne, ką tik taip atsitiko. 

— Kaipgi? 

— Juk ji matė tave, - pasakė Birgeris. 

Jam nepatiko Mijos raudojimas. Jis pats neseniai apsiverkė pamatęs, 
kad Sadė nesugeba liūdėti, tik laukti. Mija prarūdo visu garsu ir įpuolė 
į namą. Ji apsimeta didesniu vaiku, nei iš tikrųjų yra, pamanė jis, kai 
durys vėl garsiai užsitrenkė. 

— Greičiausiai ir jai pačiai dingtelėjo ši mintis, - tarė jis. - Ar ji ką nors 
užsiminė apie tai? 

— Ne. 

— O tu? Ar tu apie tai pagalvojai? 

— Taip, savaime aišku. 

Juhanas dabar atrodė vyresnis. Mijos artumas jį jaunino. Galbūt jis 
to Ir norėjo. Akimirką Birgerio galvoj sušmėžavo mintis apie senstantį 

vyrą, darantį atsispaudimus nuo žemės ir mėginantį įtraukti pilvą. Juha- 
nas buvo Tomo amžiaus, vadinasi, vienuolika ar dvylika metų vyresnis 
už Miją. 

Juhanas pakilo ir įėjo pas ją į trobą. Birgeris nusekė įkandin. Virtuvėj 
dunksėjo, ir įėjęs jis pamatė, kad ji tvarkosi ir ten. Šniurkščiodama ji 
traukė iš sandėliuko puspilnius miltų, cukraus ir avižinių kruopų maiše- 
lius. Juhanas, susikišęs rankas į savo ankštus džinsus, atsistojo prie šaltos 
krosnies. Jo poza buvo nenatūrali ar bent jau ne itin laisva. Kramtyda- 
mas viršutinę lūpą, jis pasižiūrėjo į Birgerį. Rodės, kad jis laukia tęsinio. 

— Ar tu manai, kad ji matė tave? 

— Taip, ji mane greičiausiai matė pro langą. Mes valandėlę prieš jį 
stovėjom. Aš manau, kad ji turėjo išgirsti automobilį. 

— Kodėl apie tai nežino policija? 

— Matyt, įvyko kažkoks nesusipratimas. 

— Ar tu visą laiką supratai, kad ji matė tave ir manė, jog tu panašus į 
tą berniuką? 

Jis neatsakė, tik nulenkė galvą. 

— Bet tu apie šitai tylėjai. 

— Taip. Viskas ne taip, kaip tu manai. 

— Ką aš manau, tavo galva? - paklausė Birgeris. 

Juhanas ir dabar nieko neatsakė. 

— Mes turim apie tai papasakoti policijai, - tarė Birgeris. 

— Taip, aš suprantu, kad tu taip manai. 

— O tu taip nemanai? 

— Ne. 

— O Mija? 

Ji buvo murzina ir labai išblyškusi. Pilką odos paviršių klojo kone 
tamsrudės strazdanos. Ji žvelgė į Juhaną. Lūpų kampučiuose buvo 
įsibrėžusios keistai ryškios raukšlės. Tai nederėjo prie lygaus jauno 
veido. Birgeris pasistengė prisiminti, jog augdama ji buvo maža aikštinga 
panytė. Ši grimasa apie lūpas atsirasdavo, jai išvydus ožkos pieną ar 
žuvies vidurius. 

Kai ji buvo paauglė ir jis vėl išmoko ją pažinti, svečiuodamasi per 
šventes namie ji būdavo nekantri ir nenustygstanti vietoje. Paskutines 
vidurinės mokyklos klases ir gimnaziją ji lankė Biuvongene ir siuto, kai 
Anė iš ten išsikraustė ir apsiėmė tarnauti Juoduosiuose Vandenyse. Bet 
pastaraisiais metais ji įgavo stiprybės, pusiausvyros ar kokio kito galo, 
kurio niekad neturėjo Anė. Mija žinojo, ko nori, ir dažniausiai savo 
norus patenkindavo. Po abitūros ji studijavo kultūros geografiją ir šiek 
tiek kitokių mokslų, nežadančių itin sotaus duonos kąsnio. Bet iki šiol 

ji nebuvo bedarbė, nors ją priimdavo tik projektui, komunos ar aukšto- 
sios mokyklos. Ji planuotai nėščia, pamanė jis. Tai daugiau, nei jos 
mamai kada nors pavyko pasiekti. Ji gavo vyrą su aukštuoju mokslu, be 
to, gana dailų. Kiek senstelėjusį, bet galbūt ji to troško. Tas ją netgi labai 
traukė. Jis neįsivaizdavo Mijos, susipainiojusios su tokiais jaunuoliais, 
kuriuos jo mokslo metais vadindavo ištižėliais. Laisvės neurotikais, 
kurie sueidavo išmėginti ir išsiskirdavo išmėginti tarsi amebos. Kaip tas 
prakeiktas Joranas Diubua, pamanė jis. 

— Tai ką dabar darysim? - paklausė Birgeris. 

— Ko tu čia atėjai? - Mijos balsas suskambo šaižiai. 

— Tu žinai. Juk aš ketinau pasirūpinti Sade. 

Ji buvo pradėjusi per sietą berti miltus į dubenį. 

— Ar kepsi? - užklausė jis kvailai. 

— Aš juos persijoju, kad pasižiūrėčiau, ar nėra miltinių erkių. 

Staiga ji nesuprantamai jį įsiutino. Drožk iš peties, pamanė jis. Visa, 
ką galvojai, visą kritiką, kurią nutylėjai, — nes, šiaip ar taip, jautei jai 
pagarbą! — ir tu gali dabar pasinerti veikloje. Tvarkyti ir valinėtis. 
Naikinti visus pėdsakus. Cia bus vasarnamis, aiškini tu. Bet turbūt 
neilgam. Aš manau, kad tu jį parduosi, pasakė jis tyliai jai už nugaros. 
O pardavusi greitai pamirši. 

Velniai rautų, kokie atgrasūs gali būti jauni Žmonės. Velniai rautų, 
kaip viskas atgrasu ir bjauru. Gyventi ir kovoti, kad paskui sukežtum 
nuo ląstelių sandaros anomalijos, bakterijų sankaupos ar kelių švininių 
šratų — arba vandens! 

Įsipainiojęs per vandenį. Kodėl ji taip pasakė? Aš įsipainiojęs per 
vandenį. 

Gyventi ir šnekėti — beje, daugybę pseudoreliginių nesąmonių - ir 
mėginti nesuirti į gabalus, nors visą laiką žinai, kad neišlaikysi — ne, 
Išsisklaidysi. Būti pavojingai įsipainiojusiam. Tai šlykštu. Nepakeliamai 
šlykštu. Vis dėlto visų blogiausia jaunų žmonių pasibjaurėtinas būdas 
nekreipti į tai dėmesio. Ne, jie paprasčiausiai nieko apie tai nežino. Jie 
viską laiko savo rankose. Jie planuoja! Ir kai kurie niekad netampa 
vyresni. 

Juhanas stovėjo jį stebėdamas, ir Birgeris jautė, kad jis suvokia jo 
pyktį. Apsigręžęs jis išėjo. Sadė liko gulėti prie stalo. Tortas tirpo. Ant 
JOE Opinėjo musės. Neplanuotai, pamanė jis piktai. Kažkas daros ne taip, 
kaip turėtų, šiaip ar taip. 

Aš €su nenaudingas žmogus, sakydavo Anė. Šie žodžiai jo galvoj 
skambėjo taip aiškiai, lyg jis dabar būtų išgirdęs jos balsą. Šiame karš- 

tame, nuo kvapų apsunkusiame ore. Drebulės šlamesy. Tie blaivūs 
žodžiai: aš esu nenaudingas žmogus. 

Aš neįžvelgiu kokios išskirtinės savo gyvenimo prasmės. Aš daug 
skaitau ir mėgstu būti viena. Man patinka ir būti su tavim. Ir man patinka 
paukščiai bei lietaus teškenimas. 

Drebulių šlamesys, pamanė jis. Ir sausas traškesys rudenį, kai jų lapai 
krinta ant šalnos sustingdytos žemės. Jų klausydavosi ji, stovėdama čia 
verandoje. 

Pamažėle pyktis ir pasibjaurėjimas išsisklaidė. Bet dabar jis jautėsi 
labai pavargęs, kone visai išsekęs. Pasiėmęs tortą, vėl įėjo virtuvėn. 

— Išsivedu Sadę ir važiuoju namo, - pasakė jis. - Taip bus geriausia. 
Bet jūs apie tai pagalvokit. 

— Nėra apie ką galvoti, - atšovė Mija. Birgeris neatsakė. Priėjo prie 
spintelės po plovykle ir atidarė dureles. 

— Ko tau reikia? 

Jos balsas suskambo šaižiai. 

- Sadės dubenėlio. Norėčiau ir jos pavadžio. Ir to seno avikailio. Tada 
važiuosiu. 

Jį išlydėjo Juhanas. Vis dar į džinsų kišenes sukištom rankom. Tas 
atrodė kiek įtempta. Jis patraukė atsisveikinti žemyn prie automobilio, 
lyg baimindamasis sugrįžti į virtuvę pas Miją. Jų traukinys tebeslysta nuo 
bėgių, pamanė Birgeris. Galbūt visiškai be reikalo. Jį kankino tas bejė- 
giškumo jausmas, kuris nepaliko nuo to laiko, kai jie ėmė ieškoti Anės. 
Bendrininkavimo ir bejėgiškumo jausmas. 


Kaimas niekad neturėjo tiek daug karvių kaip karo metais. Riebaus 
pieno galėjai nusipirkti dar gerokai įpusėjus šeštajam dešimtmečiui. 
Paskui žemė nuskurdo ir pašiuro, o ganyklos užžėlė. Į jas įžengė berželiai 
ir neįsivaizduojami karklynai. 

Galiausiai pasirodė turistai. Jie norėjo pamatyti Loberoną. Juk visuo- 
menė, kuri savo gyvybines jėgas siurbia iš mirties valdų, privalo nusi- 
lenkti kaimui ir jo mįslei, nes ši neįminta. Jame slypi nežabota jėga. 

Tai buvo Anės tikėjimas. Taip ji šnekėjo. 

Jei mįslę įminsi, jėga ištekės ir kaimas taps merdintis kaip ir kiti. Vieta, 
kurios niekas nemato ir apie kurią niekas nežino. Jėga pereina žmogui, 
ojo mįslės tu niekad neįminsi. Bet ji vilioja kaip nokintos mėsos kvapas. 
Jo tamsus likimas greitais elektroniniais blyksniais perduodamas tau. 
Bet kaimas miršta. 

Ir kokia nuosekli ji buvo, pamanė jis su apmaudu. Niekad jokios 
užuominos, kuri padėtų susilpninti mįslingąją kaimo jėgą. 


Kai atsisveikinęs su Birgeriu Juhanas Brandbergas stačia kalva užlipo 
iki namo, jam pritrūko kvapo. Tai jį supykdė, nes jautėsi gerai treniruo- 
tas. Bet oras buvo labai sunkus ir drėgnas. Jis garuote garavo nuo 
stipraus it prieskoniai ir pernelyg saldaus rožių kvapo. Tai buvo sena, 
kaime daug kur aptinkama rūšis, gausiažiedis tamsiai purpurinis rožių 
krūmas. Jis kupliai žydėjo, ir sunkios galvos sviro per mūro sieną, 
terasomis besileidžiančią priešais pašiūrę. Daugelis jų buvo peržydėju- 
sios ir išstačiusios parodai savo byrančius ir irstančius vidurius. Šioj 
stadijoj jos atrodė begėdiškai. Tos, kurios dar laikėsi tvirtai, buvo pilnos 
žiedmusių ir kamanių. Turint šitaip gausiai žydinčią rūšį, reikėtų Žiūrėti, 
kad neįsivyrautų nešvankybė. Jam buvo smalsu, ar Anė nukarpydavo 
vystančias rožių galvas. Jis maža žinojo apie ją. Mija, šiaip ar taip, 
nekarpydavo. 

Jis buvo suirzęs dėl Mijos. Ir dar blogiau. Bet jis to neprisipažino, kol 
mintys nukrypo link keisto reikalavimo, kad jai turėję ateiti į galvą 
apkarpyti rožes. 

Ji tvarkėsi ir valėsi jau trejetą dienų. Sunkus ir purvinas darbas, kuris, 
be kita ko, jai buvo ir skausmingas. Ji nenorėjo pasiduoti šokui ir jėgas 
pakertančiai širdgėlai. Galbūt ji juos tik išgrūdo sau iš galvos. Bet jis 
negalėjo jai prikišti, kad ji stengiasi įtempdama valią ir sunkiai darbuo- 
damasi. Ji laukėsi kūdikio ir norėjo būti laiminga. Ji pavartojo šį žodį. 
Jis nujautė ją norėjus pasakyti kažką kukliau. Paprasčių paprasčiausiai 
apibūdinti būseną, palankią kūdikiui. Dabar ji sakė „kūdikis“. 

Jis suprato, kad ji saugojo jį, ir laukė ją imsiant apie tai kalbėti. Bet ji 
neprabilo. Jis niekad neįsivaizdavo, kad galėtų gyventi su Mija apsun- 
kinto kvėpavimo atmosferoje. Jis netgi nesuvokė taikstęsis su šituo 
daugiau nei mėnesį. Galbūt tai priklausė nuo to, kad jam vis dar nebuvo 
aišku, ar ji ketino jį apsaugoti. Ar iš tikrųjų tai darė su noru. 

Viskas buvo sujukę ir apsunkę. Jis atsisėdo prie sodo stalo. Nenujau- 
tė, kad ji mato jį iš virtuvės. Policija jos klausinėjo, ar ji žinanti, ką Anė 

galėjusi išvysti. Ar ji ką nors minėjusi, kai jos gėrusios kavą iš ryto? Ne, 
neminėjusi. O kai Mija naktį parsiradusi namo? Ne, tuomet ji nepabu- 
dusi. 

— Vadinasi, tavo sužadėtinis neužvažiavo prie namo? 

— Ne, neužvažiavo. 

Lygiai paprasta ir lygiai aišku kaip atsakymas Birgeriui: 

— Žinoma, užvažiavo. 

Jis bandė nustumti šį reikalą tolyn, bet dabar tas buvo nebeįmanoma. 
Jei ji saugojo jį, vadinasi, manė, kad jį reikia nuo kažko saugoti. Argi ji 
nesuprato, jog nuo to tik blogiau. Tatai ir sunkino kvėpavimą. 

Jis atsikėlė ir įėjo vidun. Ji nusigręžė, vis dar tvarkydama maišelius iš 
sandėliuko. 

— Arjis išvažiavo? 

— Taip. Buvo nusiminęs. 

— Nebegalėjau jo pakęsti, — tarė ji. - Atleisk man. Jis kaip senas 
sumirkęs grybas. 

- Ar tu nenori, kad jis papasakotų policijai tavo motiną mačius mane? 

„- Tas neturi jokios prasmės. Vien nemalonumų atsirastų. Kad ji 
išvydo tave ir pamanė, jog tu panašus į tą vaikiną, tik rodo Birgerį esant 
teisų. Ji kažką išvydo. Išsigando. Todėl ir išsinešė šautuvą. 

— Aš buvau tas vaikinas. 

Nors atrodė labai keista, bet ji iš tikrųjų ir toliau bėrė ryžius iš vienos 
kartono dėžutės į kitą, ne visai pilną. 

— Tai aš bėgau viršun ganyklų taku vasarvidžio naktį, - pasakė Juha- 
nas. - Aš buvau kely į Nirsbuaną. Aš netgi nežinojau, kad esu kely į ten. 
Bėgau, ir viskas. Bet paskui pasiekiau sodybą ir numigau troboj. Rytą 
nusiyriau iki Riobeko upės ir susistabdžiau automobilį. Tavo mama 
turėjo galvoj mane, kai skambino Birgeriui. 

— Užsiėnietį? 

— Lapį. 

Jis ištarė šį žodį su pasidygėjimu ir pats pamanė, jog tai vaikiška. 

— Tuo laiku ji čia buvo naujokė. Aš jai, matyt, atrodžiau kaip užsie- 
nietis. Iš Azijos, pamanė ji. Mongolidas turėjo daug ką sakyti. Tuomet 
aš buvau ilgais plaukais. Tamsesniais nei dabar. 

- Štai kaip, - tarė Mija. 

Tai, ko jis bijodavo, jau buvo iškilę. 

— Mija, tu nepasakei teisybės policijai. Pasakei, kad aš neužvežiau 
tavęs prie namo. 

— Argi pasakiau? 

Tada jį pagavo pyktis. 

— Dabar tu elgiesi negarbingai, - išpyškino jis. - Ko tu bijai? Pasakyk 
taibent sau pačiai. Aš neužkapojau dviejų žmonių palapinėj vėliau naktį. 
Aš nėjau paskui ją su jos pačios šratiniu šautuvu ir nenušoviau jos. Tu 
puikiai šitai žinai. Aš buvau su tavim, Estersunde. 

— Kai naktį pabudau, tavęs ten nebuvo. 

— Aš buvau išėjęs paskambinti. Gudrunai. 

— Išėjęs paskambinti? 

Šito nereikėjo sakyti. Apie tai nereikėjo nė pagalvoti. Tai buvo savo- 
tiška žodžių maišatis. 

— Mija, tau niekad nebūtų kilusi mintis mane ginti, jei iš tikrųjų taip 
blogai manytum apie mane. Bet jei tu ir toliau slapukausi, tau susidrums 
nuotaika ir imsi manęs nebemėgti. 

— Slapukausi, pakartojo ji. - Ar tai aš slapukauju? 


Ji išdėjo jam daugybę dalykų tą popietę. Kai jis liko vienas, - tai buvo 
miško automobilių kely tuoj į šiaurę nuo Leršoviko, - suprato, jog 
įeidamas tiesiai į virtuvę pats įplieskė ugnį. Jis ketino atvirai su ja 
pasišnekėti ir priversti ją irgi atsiverti - taip pat ir sau pačiai. Jis norėjo 
gyventi su Mija be jokių paslapčių. Jokių fantazijų. Jam vis dar buvo 
sunku suprasti, kuo negeras šis planas. Jis pasipasakojo jai, jog užaugęs 
tylos ir slapukavimo atmosferoj, bet jam pavykę iš jos išsiveržti. 

— Aš išbėgau iš jos. Šiek tiek išmanau apie tą neapykantą, kuri suveši 
tokiam tylos ir nuojautų liūne. Kai mano mamai buvo dvidešimt vieneri, 
ji pastojo. Neturiu jokio supratimo, ko ji tikėjosi ar ką planavo. Žinau 
tik, kad vaiko tėvas — taigi mano tėtis - buvo vedęs. Jis buvo samis kaip 
ir ji. Ji ėmė tvarkyti namų ūkį pas Torsteną Brandbergą, netekusį 
žmonos ir likusį vieną su trim berniukais ir kūdikiu. Nežinau, ar Gud- 
runa ryžosi įtaisyti vaikui tėtį, ar tai įvyko savaime. Siaip ar taip, Tors- 
tenas manėsi esąs jo tėvas, kai antrą kartą susituokė. Bet ilgainiui jis 
turėjo suprasti, kad buvo apmulkintas. Pažvelk į mane. Aš ne itin 
panašus į švedą. Vaikystėje panėšėjau dar mažiau. Netikiu, jog kada 
nors buvo kas pasakyta. Esu tikras, jie tylėjo, tylėjo ir tylėjo. Bet tame 
įtarimų, pažeminimų ir smulkių rasistinių išpuolių liūne aš užaugau 
saugomas galingos jėgos. Motinos meilės, Mija! Saugokis jos. 

— Tau ne visi namie, - pasakė ji tyliai ir šaižiai. 

— Taip! Motinos meilės - tirštas tirštas kraujas. Jame yra medžiagų, 
aptinkamų kalių ir žiurkių organizme. Jis gerai pusantrų metų. Tuomet 
jis adekvatus ir būtinas. Po dvejų metų jis turi tapti žmogiškas. Huma- 
niškas. Netgi sausas ir dalykiškas. Į jį privalu įmaišyti mažumėlę abejin- 
gumo. Minčių apie ką nors kita. Aš pabėgau nuo jo. Aš nenoriu, kad 

mano vaikas augtų šioj tirštoj ir drumstoj buizoj. Noriu, kad mudu gerai 
išsiaiškintume savo santykius. 

— Kodėl tu nepasakei, kad mama matė tave? 

— Aš juk sakau tai dabar. 

— Tu nepratarei apie tai nė žodžio, kol tavęs neprivertė. Aš galėjau 
pragyventi su tavim visą gyvenimą nežinodama, kad ir tu buvai prie 
Loberono tą naktį. 

— Bet juk tu čia niekuo dėta. Tai buvo gerokai prieš tavo laiką. 

— Aš irgi ten buvau. 

— Tau buvo šešeri. 

— Argi visa, ką tu patyrei, kol aš užaugau, reikia atmesti? Ką? 

Jis prisiminė pokalbį, ginčą ar prisipažinimus tik kaip kartojimus. 
Kartais iškildavo pykčio protrūkis tarsi atsparos taškas kartojimų sraute, 
stiprėjančiame griuvime. 

— Aš manau, kad tu - bjaurybė! 

Ir šitai jis mėgino prisiminti su protu. Tai reiškė: tu mane gąsdini. 
Visa, ką tu patyrei be manęs, mane gąsdina. Bet tas nepadėjo. Tą jausmą 
jis prisiminė geriau, kaip netikėtai užklupusį kirtį. Taip, jis irgi išsigando. 
Nors jis tai išreiškė protingiau nei ji: 

— Dabar tau trūksta logikos, Mija. 

Jie abu atostogavo ir buvo ketinę sutvarkyti Anės namą, o paskui 
važiuoti namo į Langvaslieną pažvejoti ir palaipioti po kalnus. Dabar j1 
pareiškė ketinanti važiuoti į Stokholmą, esą jai gaila močiutės ir ji nori 
ja pasirūpinti. Ji galėtų su ja nuplaukti į Olandą. 

Jis negalėjo įsivaizduoti, kad Henė Raft norėtų palikti savo vieno 
kambario butuką Jerdete ir sutinusiomis pėdomis kabarotis Olando 
kelto trapu. Ji norėjo būti namie ir lesinti savo kirus bei varnas ir 
kivirčytis dėl to su kaimynais ir sveikatos apsaugos komisija. Ji buvo 
laikoma originalia dama (tų, kurie jos nelaikė pusprote sene, leidžiančia 
varnoms ir kirams dergti ant balkonų) ir ji stengėsi įsijausti į šį vaidmenį 
su ryžtingu orumu. 

Tai buvo visai paprasta, suprato jis vėliau. Mija norėjo kurį laiką likti 
ramybėj. Bet jis negalėjo palikti jos ramybėj, norėjo, kad viskas būtų 
gerai. Jie turėjo drauge miegoti, šnekėtis apie kūdikį, vaikštinėti po 
kalnus, žvejoti, fotografuoti - viskas turėjo įeiti į vėžes išsyk ir visiems 
laikams. į 

Kaip tik dėl to jis privertė ją išdėti tokius dalykus, kurių nederėjo. Jis 
norėjo šnekėtis apie kūdikį, ji ne. Ji pareiškė, jog neaišku, ar apskritai 
būsiąs koks nors kūdikis. Jam reikėjo baigti toj vietoj, bet išsigandęs jis 
metė: 

— Tu nepersileisi dabar, tai neįtikima, ką tu iš tikrųjų nori tuo pasa- 
kyti? 

Ji nepasakė to niekad. Bet jos tonas buvo šaltas ir iškilmingas, kai ji 
jam išrėžė neketinanti kartoti savo mamos klaidos. 

— Aš Žinau, ką darau. Aš norėjau pastoti ir pastojau. Bet aš neketinu 
gyventi viena su vaiku. Tai vargana egzistencija. 

Tai galėjo būti garantija, kad jie laikysis drauge. Bet jis nebuvo tikras. 
Ji susikrovė savo daiktus ir ištuštino šaldytuvą. Jie buvo nevalgę, ir ji 
nepasiklausė, ar jis ko nors nenorėtų. Jie atvažiavo dviem automobiliais, 
nes buvo ketinę pasiimti į Estersundą dalį Anės daiktų. Dabar kartoni- 
nes dėžes ji paliko virtuvėj, tvirtindama, jog jai reikią aplankyti savo 
močiutę. 

Jis išvažiavo prieš ją miesto link. Manė, jog jie susitarė sustoti ir 
pailsėti jos įprastoj vietoj. Bet kai jis įsuko į miško mašinų kelią į šiaurę 
nuo Leršoviko, ji aplenkė jį ir pradingo posūky. Tai buvo absurdas. Taip 
vaikiška, kad jis netgi vargiai suvokė, jog ir šitai yra rimta ir pavojinga. 
Jog dabar jo vienintelė viltis — tasai tirštas tirštas kraujas. Motinos 
medžiagos. Putra, kuri, galimas daiktas, tiek sustiprės ir padrumstės, 
kad užkirs jai kelią padaryti visa kam klinikinį galą. 


Bėgant metams, jis matė daug numirėlių. Ir matė giminaičius prie 
negyvų kūnų. Buvo tokių, kurie juos glostydavo. Dažniausiai būdavo 
laikomasi nelankstaus etiketo. Sėdima išsitempus ant kėdės, išlaukiant 
minutes. Daugiau nei minučių retai teprireikdavo. Budėjimas prie lavo- 
no buvo lygiai neįsivaizduojamas kaip ir per ilgas žindymas. 

Išgriūti, verkti ar šaukti buvo neįprasta. Daugelis pažinojo save. Jei 
nujausdavo neištversią numirėlio vaizdo, atsisakydavo į jį pasižiūrėti. 

Anė sėdėjo, dviem pirštais liesdamasi prie šaltos mirusio kūdikio 
odos. Pirštų galus ji buvo priglaudusi toj vietoj, kur krūtinė pereina į 
pažastį. Ji nesuprato, kodėl taip daro. 

Ji išvažiavo iš Juodųjų Vandenų savo pačios automobiliu. Miją paliko 
pas Ogotą. Lagaminas stovėjo supakuotas keletą savaičių, ji ketino 
važiuoti į Estersundo gimdymo namus. Prie Oferbergo netikėtai pasi- 
leido vandenys. Ji nenumatė, kad įvykiai klostysis daug greičiau nei 
gimdant pirmą sykį. 

Nuo Oferbergo iki pat Biuvongeno ji važiavo sustodama kiekvieną 
kartą, kai suimdavo skausmas. Tuvalene jai teko perlipti į taksi. Biuvon- 
geno priimamąjį ji pasiekė išbalusi, pikta ir kone visai išsekusi. Gimdy- 
mas prasidėjo staigiai. Po visų tų metų Birgeris vis dar prisiminė savo 
drąsinančius šūksnius jai. Bet atmintis juos iškraipė; iš pradžių jie buvo 
pernelyg žvalūs, paskui pamažėle tapo ciniški ir nepadorūs. 

Savaime suprantama, tai buvo visiškai beasmenis — nežmogiškas — 
posūkis į ironiją. Jis nebuvo cinikas. Jis norėjo jai gero ir tikėjo, kad 
viskas baigsis gerai. 

Kūdikis negimė. Jis išlindo. Virkštelė buvo kietai apsivijusi apie kaklą 
ir uždusinusi. 

Jis neprisiminė, ar mėgino ją guosti ant gimdymo stalo. Greičiausiai 
guodė. Kad ir kaip apgailėtinai jautėsi, jam juk netrūko žodžių ir sakinių, 
kuriuos paprastai vartodavo. Užtat prisiminė, kad užsuko pas ją po 
keleto valandų. Tai tuomet ji paprašė, kad jai leistų pamatyti kūdikį. 

Jo nuotaika buvo baisiai pabjurusi, ypač dėl to, kad ji nerodė jokio 
jausmo. Ji buvo išbalusi ir išties visai abejinga aplinkai. Rūpinosi tik, kad 
gautų, ko nori. Jis nieko negalėjo sugalvoti, kaip jai šitai atsakyti. 

Kūdikis buvo moteriškos lyties. Tai buvo didelis, gerai susiformavęs 
vaisius. Jis niekad neatmerkė akių. Oda buvo pamėlusi ir blizgėjo nuo 
gemalinių riebalų. Jis nušluostė jį kaip mokėdamas ir paguldė ant storo 
balto frotinio rankšluosčio, bet neužklojo. Palatos duris palikęs praviras, 
pats pasiėmė Anę Raft. Jis išsivežė ją lovoj, kurią sunkiai sekėsi manev- 
ruoti, nes buvo neįpratęs. Bet jis nenorėjo, kad į šį reikalą įsipainiotų 
bendradarbiai, ir laukė vakaro, kai pastate lieka tik budintysis ir naktinė 
pamaina. 

Jis buvo sumanęs, kad kūdikis jai turėtų sušmėžuoti prieš akis pro 
duris ir ji spėtų susilaikyti, jei pasijustų nepajėgsianti žiūrėti. Bet ji leido 
jam įvežti lovą ir paprašė pristumti ją arčiau. Galiausiai ji priglaudė 
dešinės rankos smilių ir didįjį pirštą prie šaltos pamėlusios odos ir ilgai 
jų neatitraukė. Tai panėšėjo į priesaiką, kai dviem pirštais prisiliečiama 
prie Biblijos. Jam niekad neišeidavo iš galvos tas įvykis, kurio jis nesu- 
prato, kaip tą sykį, kai išvydo ją prisiekiant kūdikiu. 

Jis pats būtų neištvėręs Anės vaizdo. Tačiau buvo priverstas. O žodis 
ištverti yra visiškai be prasmės. Savotiškas viešas pareiškimas. Žmogus 
ištveria. Prideda du pirštus prie to, kas atsitiko, ir suvokia. 


Birgeris Torbjornsonas gyveno geltonam plytų name prie Biuvongeno 
aikštės. Ten stovėjo ir policijos pastatas bei vaistinė - su nuleistomis 
žaliuzėmis. Buvo sekmadienis ir kooperatyvo parduotuvė kitapus 
aikštės uždaryta. Jis taip apsidžiaugė apsilankymu, kad Juhanas net 
susigėdo. 

Butas buvo trijų kambarių. Bendrasis kambarys perkrautas baldų. 
Juhanas atpažino pilkai melzganą Malmsteno sofą iš vilos ir gobeleną 
ant sienos už jos. Bet nykumoj buvo keistų intarpų. Jis prisiminė Birgerį 
gyvenus su moterim veterinare. Ji turbūt maištavo. Tačiau Barbru Lund 
griežtumas tebevyravo, nors perkeltas į nuomojamą butą, dulkinas ir 
sušvelnintas spalvingo kretono. Jam pasirodė, kad Birgeris retai užeina 
į bendrąjį kambarį. Jame trenkė nevėdintu oru. 

Vienos durys priemenėj buvo praviros į kambarį, kuriame jis laikė 
slides, medžioklinį šautuvą, aulinius ir meškeres. Taip pat žiemines 
automobilio padangas. Greičiausiai iš rūsio patalpų vogdavo visus ver- 
tingus daiktus. Miegamajame jis turėjo rašomąjį stalą, nukrautą popie- 
riais ir aplankais. Ant sienos kabojo užrakinta vaistinėlė, o į knygų 
lentyną jis buvo įgrūdęs savo gydytojo lagaminėlį. Juhanas stebėjosi, 
kodėl lentynose esama stetoskopo ir nerūdijančių taurių. Ar jis priimi- 
nėja pacientus privačiai? Kambarys mažumėlę per daug sujauktas, kad 
galėtų būti priimamasis. Su medicininiais įrankiais ir aplaidžiai paklota 
lova jis priminė Juhanui budinčių veterinarų kambarį Langvaslieno 
komunos namuose. Vidury kambario ant savo avikailio gulėjo Sadė. Ji 
kilstelėjo galvą, keletą kartų suvizgino uodega. 

Jie atsidūrė miegamajame ar darbo kambary, nes ten Birgeris galiau- 
siai surado savo viskį. Juhanui pasirodė geras ženklas, kad jis gerai 
nežino, kur jį palikęs, bet, galimas daiktas, ir blogas ženklas, nes butelis 
stovėjo prie lovos. | 

Kalbėti su juo buvo lengva. Jis tiesiai paklausė apie reikalą - daugmaž 
kaip ketindamas imtis anamnezės - ir pernelyg neskubėjo daryti išvadų 

iš to, ką sužinojo. Bet kai prabilo, vargu ar turėjo galvoj, kad jas reikėtų 
aptarti. 

— Pastojusios merginos, - tarė jis, - jaunos moterys, gimdysiančios 
pirmą kartą, dažnai šitaip nevaldomai užsipuola. Tas nė kiek ne keisčiau 
nei tai, kad jos dažnai riaugėja ar vemia. Iš pradžių malonu gauti gyvą 
lėlytę. Jos rūpestingai tvarkosi ir viskas atrodo paruošta. Paskui prasi- 
deda nesėkmės. Matyt, dažniau, nei jos apie jas kalba. Daugelis tik kurį 
laiką pasispyrioja. Bet Mija dabar trankosi smarkiai. Ji labai įsitempusi. 
Jos klausia savęs, ką, po galais, jos pridirbusios. Į kokią velniavą įbridu- 
sios. Dažniausiai jos nieko nesako. Bet tos, kurios prapliumpa, apie 
gražius dalykus nekalba. Jos gali tapti ir bailios. Bet šitai susitvarko. 

— Ne visad susitvarko. Kartais atsitinka ne taip, kaip lauki. Traukinys 
nuslysta nuo bėgių. Ir baigiasi blogai. 

— Taip, - sutiko Birgeris. - Kartais baigiasi blogai. 

Jis sėdėjo sukiodamas stikliuką ir žvelgdamas į purviną skudurų 
kilimėlį. Jam buvo per šešias dešimtis metų. Rodės, jog ilgas gyvenimas 
jį prisuko. Jis ėjo tarsi laikrodis. Kartkartėm jį perverdavo skausmas, 
nuo kurio pasvirdavo priekin užmerktom akim ir pravira burna. Paskui 
vėl tiksėdavo. Sakydavo tai, ką buvo įpratęs. Netgi persivilkdavo marš- 
kinius. Ir valgydavo. Jo įprotis būti vienam ir disciplinuotas, kurčiai 
darbingas gyvenimas padėjo jam po truputėlį stumtis. 

— Atrodai išsigandęs, - pasakė jis. 

— Taip, nors šiaip aš nelinkęs bijoti. Tą vakarą prieš daugelį metų, 
vasarvidžio išvakarėse, tuomet buvau išsigandęs. Nuo to karto aš apie 
tai per daug negalvojau. Bet dabar tai sugrįžo ir aš vėl jaučiu baimę. 
Panašiai, kaipbūna prisiminus nelaimę ar kokią žalą, kai nedaug trūksta, 
kad viskas ir vėl pasikartotų. Nors jau buvai užmiršęs. 

— Ko tu tada bijojai? 

— Nežinau. Galbūt kad tai blogai baigsis. Juk mane buvo pagavusi toji 
nuojauta: kad viskas klostosi ne taip, kaip tikėtasi. Kaip paprastai. Bet 
negera linkme. Išties negera. 

— Ką tu veikei tą vakarą? 

— Aš išmoviau iš namų meškerioti. 

— Policija manė, kad tu pabėgai į Norvegiją. 

- Iš pradžių mopedu pakilau prie Aldos pasikasti sliekų. Bet mano 
broleliai mane pasivijo. 

— Ir prilupo? 

— Ne. Peka, kuris yra kiek susipainiojęs prieštaravimuose, sugalvojo 
geriau. Jie nuleido mane į Aldos šulinį. Tas nekėlė didelio pavojaus, nes 
šuliny buvo nedaug vandens. Bet aš išsėdėjau ten ne vieną valandą, kol 

sumaniau, kaip išsikepurnėti. Tuomet nebenorėjau grįžti namo. Nebu- 
vau nieko nusprendęs, bėgau, ir tiek. Aš nė karto nepastebėjau Anės 
Raft ant ganyklų tako. Tik gerokai vėliau sužinojau ją kažką mačius. 
Tuomet supratau, jog ji matė mane. Tą suprato ir Gudruna su broliais 
ir Torstenu. Jie melavo sakydami, kad aš išvažiavau savais keliais dar iš 
vakaro ir kad pasiėmiau mopedą. Bet aš nuėjau į Nirsbuaną. Numigau 
ten keletą valandų. Paskui nusiyriau iki Riobeko ir įsėdau į pakeleivingą 
automobilį. Tai buvo apie penktą ryto. 

— Keista, kad tave pavėžėjęs vyras nieko nepasakė policijai. 

— Tai buvo moteris. Suomė. Ne, tik iš Suomijos. Tą ji atkakliai 
pabrėždavo. 

— Ir kaip tu prisimeni? 

— Aš praleidau su ja keletą dienų. 

Birgeris pakėlė akis. 

— Ar jūs susikukavot? 

Juhanas nusijuokė. Juokas prasiveržė netikėtai ir jo reikėjo, pamanė 
jis. Šią akimirką buvo pernelyg graudu. | 

— Ko gera, galima taip pasakyti, - tarė jis. - Nors nebuvo jokios idilės. 
Ji buvo išties kieta pana. Aš susižalojau, iš tiesų susilaužiau pėdą, ir ji 
man davė „Hotos“ miltelių nuo skausmo su „Koskenkorva“, o paskui 
privertė klibikščiuoti. Toli. 

— Tai keistas mišinys. 

Jis buvo atsikėlęs ir padėjęs savo stikliuką ant rašomojo stalo. Gerą 
valandėlę stovėjo nusigręžęs nuo Juhano. Rodės, jog žiūri į asfaltuotą 
aikštę prieš kooperatyvo parduotuvę. Bet kaip tik ten nieko įdomaus 
nesimatė. | 

— Ar esi tikras, kad jie taip vadinosi? „Hotos“ milteliai. 

— Taip, man šis žodis pasirodė bjaurus. Ant pakelio buvo nupieštas 
indėnas. | 

— Ir „Koskenkorva“? 

— Taip. 

— „Hotos“ milteliai su „Koskenkorva“, jų išgėrė Sabinė Vestdijk nuo 
mėnesinių skausmų. 

— Kas ji tokia? 

— Toks buvo jos vardas. Tos olandukės, kuri mirė palapinėj drauge su 
bekelniu vyru. Vyru, kurio niekas neatpažino. Ir kurio niekas nepasige- 
do. Jis mėgino Biuvongeno vaistinėj nupirkti jai saridono, bet jam 
nepasisekė. Paskui ji gavo tųjų „Hotos“ miltelių su „Koskenkorva“. Iš 
neaiškaus asmens. Butelis buvo likęs, miltelių maišiukas taip pat. Iš kur 
važiavo tavo užgrūdintoji Suomijos gyventoja? 

— Man pasirodė, kad ji važiavo iš Suomijos laivo. 

- Penktą ryto? 

— Aš nepasiklausiau. Bet ir ji buvo užsukusi į Biuvongeno vaistinę. 

— Ar ji taip sakė? 

— Ne. 

Staiga jis pasijuto baisiai nejaukiai. Lyg vėl būtų buvęs šešiolikmetis 
ir turėtų prisipažinti rausęsis jos rankinėje. 

— Ji turėjo vaistų maišelį, - pasakė jis. - Su kvitu ir visa kita. Ji buvo 
pirkusi prezėrvatyvų. 

— Atrodytų, jog ji tikėjosi tave susitikti. 

— Mesjais nepasinaudojom. Ji nė karto neįspėjo, kad aš pasisaugočiau 
ar panašiai. Aš maniau ją geriant piliules nuo nėštumo. Todėl nesupra- 
tau, kam ji nusipirko tuos prezervatyvus. 

— Tu buvai mažas ėriukas. 

— Taip. Galima šitaip pasakyti. 

— Iš tikrųjų ji buvo numačiusi kažką kitą. Tą, su kuo, jos galva, būtų 
reikėję pasisaugoti. 

— Ar turi galvoj užkratą? 

Ar šitaip paprasta? Jis buvo gydytojas ir, žinoma, jo mintys sukosi apie 
profesinius dalykus. 

— Bet ką tokį? Ten viršuj buvo vienas vyras, tačiau ji su juo nesanty- 
kiavo. Juk prezervatyvų pakeliai buvo nepraplėšti. Ką ji buvo numačiu- 
si? 

— Šaulį, - pasakė Birgeris. 


Juhanas nežinojo, kuo ji vardu. Bet medžiotojų vilą ji vadino Trolevol- 
denu. Šalimais buvo grota. Pro namelį, kuriame jis gyveno, tekėjo upė. 
Jis prisiminė kaip ji čiurlendavo kiaurą parą. 

— Namas, šiaip ar taip, priklausė jos šeimai. 

— Nors ji buvo suomė? 

— Iš Suomijos. 

— Tas bekelnis vyriškis savo krepšio dugne turėjo pasislėpęs telefono 
numerį. Juo galėjai paskambinti į kažkokią vietą pakrantėj, į šiaurę. 
Parduotuvę. Ar viloj buvo telefonas? 

— Nieko nebuvo. Netgi elektros. Ir jokio kelio. 

— Ar nematei kokios parduotuvės netoliese? 

— Nieko nemačiau. Tik didelį tamsų namą. Šunidę ir ledainę. Jos buvo 
sugriuvusios, 0 namas ne. Greičiau nušiuręs. Man rodos, jų didelė 
giminė, nes buvo baisiai daug guolių. Dviaukščių lovų. 

— Mes jį atrasim, - tarė Birgeris. - Tai negali būti sunku. O tada 
sužinosim suomės vardą. 

Jo aiškinimosi būdas priminė draugų ieškojimo veiklą, kai kreipiesi į 
kokį nors pažįstamą. Arba žmogų, kuris yra tavo pažįstamo sūnus arba 
pažįstamo pažįstamas ar tik svainis. Šiuo atveju tai buvo draudimo 
agentas iš Stokholmo, kažkada dirbęs Biuvongeno policijos šefu. Jį 
nušalino nuo Loberono įvykio tyrimo, ir jis taip susisielojo, kad išėjo iš 
darbo. Bet jis turėjo dėžutę nuo traškančios Vasos duonos - tai labai 
svarbu, sakė Birgeris, - su fotostatiniu būdu nukopijuota tyrimo medžia- 
ga. Savaime aišku, tai prasilenkė su visomis taisyklėmis. Okė Vemdalis 
tikėjosi išmąstyti sprendimą sėdėdamas prie savo virtuvės stalo ir visiš- 
kai nugalėti tuos, kurie jam davė sprigtą per nosį. Bet jis to nepadarė. 

Rudenį jis medžiodavo Juoduosiuose Vandenyse, toj pačioj grupėj 
kaip ir Birgeris. Jis užsukdavo įšokiais birželį ir pažvejoti, o kartais jie 
susitikdavo Stokholme. Tuomet Vemdalis užsakydavo staliuką Sulvalos 
restorane. Jie valgydavo — velniai rautų, tai visai nebrangu ir gerai matyti 
iš viršaus — ir statydavo už arklius. Iš pradžių jie šnekėdavosi apie tyrimą 
susitikę kiekvieną kartą. Dabar jau seniai nebuvo lietę tos temos. 

Vemdalis nenorėjo jiems duoti telefono numerio, kurį Šaulys turėjo 
pasislėpęs savo krepšy po dugno plokšte. Paskambinsiąs pats. 

— Ir kaip jį radom namie? - nusistebėjo Juhanas. - Juk atostogos. 

— Jis skaičiuoja nusikaltėlių padarytus nuostolius. Dabar daugybė 
įsilaužimų. O vakarais jis pats sau ponas. Viengungis. Tik ne toks kaip 
aš, o prisiekęs. Moterų galima visur turėti, sako jis. Burlaiviuose. Poli- 
tikoj. Bet ne virtuvėj ir drėgnose pagalbinėse patalpose. Ten jos regre- 
suoja. | 

Jis nutilo. 

— Tik ne Anė, - rimtai pasakė jis po valandėlės. - Beje, virtuvėj ji per 
daug nesitrindavo. Nori valgyt? Ar ką užkandai? Turi paskambinti 
Mijai. Jums nereikėtų to komplikuoti. 


Turizmo bazė. Tą jie sužinojo pirmadienį prieš pietus. Ji vis dar vadinosi 
Trolevoldenu, bet priklausė Turistų draugijai. Joje galėjo pernakvoti 
žmonės, kopiantys į kalnus arba atvažiavę pažvejoti. Prieš aštuoniolika 
metų ten irgi buvo paprasta turizmo bazė be aptarnaujančio personalo. 
Išties Turistų draugijos nuosavybe ji tapo pasibaigus karui. Anksčiau ten 
buvo medžioklės vila, priklausiusi stambiam Trondheimo urmininkui. 

Juhanas jautėsi, lyg vis dar būtų patiklus šešiolikmetis, gulėjęs ir 
slapstęsis pašiūrėj, kurią ji vadino kurapkide. Ji pripūtė jam nebūtų 
istorijų. Arba kaip tai išreiškė Birgeris: 

— Pameluoti jai buvo tas pat, kaip karvei nusitriesti. 

Telefono numeris - šis buvo pakeistas, bet Vemdalis aptiko jo pėd- 
sakus — vedė į kaimo parduotuvę pakrantėj į šiaurę nuo Brioniosuno. 
Apie Trolevoldeną ten žinojo labai gerai. 

Paieškos neišaiškino merginos vardo. Buvo neįtikima, kad būtų likę 
vardų sąrašai - jei apskritai kas nors užrašinėta. Šiuo atveju tai buvo 
policijos reikalas. Vemdalis jiems patarė nueiti į policiją. 


— Per visus tuos metus taip nieko ir neatsitiko, - tarė Birgeris. - Bet 
štai pasirodai tu. Anė tave pamatė ir atpažino, o tai gana keista. Ji taip 
išsigando, jog paskambino man, nors nebuvo nė penkių ryto. Pagal 
tyrimo medžiagą ji pasiėmė su savim šautuvą, nes buvo išgąsdinta ir 
bijojo susitikti tąjį vyrą. Taigi tave. Bet ji nė žodelio neprasitarė apie šį 
reikalą Mijai. Ar tai tave patenkina? 

— Tai turbūt rodo, kad ji nebuvo visiškai tikra dėl savo reikalo. 

— Aš tau pasakojau, kad šoviniai tebegulėjo. Jei ji kur nors turėjo 
šovinių dėžutę, kurgi ji dėjosi? Ji nudirbo daugybę darbų iki pietų. Buvo 
viršuj pas Gudruną Brandberg ir susitarė eiti ieškoti briedžiukų. Paskui 
nuvažiavo žemyn pas Aną Star, gyvenančią Tangene. Ana gyvena nuo- 
šaliai, tad ten Anei galbūt reikėjo pasiimti šautuvą, jei ji buvo išsigandusi. 
Bet ji to nepadarė. 

— Kąji veikė pas Aną Star? 

— Tai keistoka. Vargu ar rimta. Aš turiu galvoj, kad jei ji buvo 
išgąsdinta, tai šis žygis buvo keistas. Ji teiravosi apie NSO. Arba kažkokį 
dangaus fenomeną, kuris jai atrodė esąs neatpažintas skraidantis objek- 
tas. Ji norėjo sužinoti tikslią vietą, kurioj jis nusileido. Juk prieš keletą 
metų už Tangeno nudribo kažkoks šviečiantis griozdas. Tą vietą gali 
pamatyti nuo atsarginių bėgių tarp prie nosies šonu priglausto delno ir 
eglėmis apaugusios salelės. Rytojaus dieną šešios tetulės vaikščiojo po 
kaimą, klausinėdamos tų, kas matė šį įvykį. Vaikščiojo siuvėjų šutvė, pati 
viską regėjusi. Jos stovėjusios Neanderio languose kaip angelai miltų 
baltumo veidais - Vestlundas jas matęs. Tasai švytintis ir žaibuojantis 
daiktas perskrodė nakties orą ir drėbėsi į vandenį pranykdamas. Paskui 
jį netgi mėgino ištraukti. Tetulės išsiuntė keletą vyrų su valtim, bet šie 
rado tik įprastą gyventojų nuskandintą laužą. Iš tikrųjų kaime tą daiktą 
matė daugybė žmonių ir visi pasakojo daugmaž tą patį: kad jis švietęs it 
atrakcionų parkas ir nudribęs stačiai į vandenį, kuris tą vakarą buvęs 
juodas kaip degutas. Tai atsitikę vėlyvą rudenį. Žemiau parduotuvės 
traukėsi ledas, nors dar plonas. Bet toliau, kur ežeras judresnis, žiojėjo 
vanduo, ir ten jis pranyko. 

— Ji užsišnekėjo apie tai su Ana ir, regis, pamiršo Gudruną ir 
briedžiukų rinkimą. Bent jau į viršų užvažiavo pati. Pirmiausia ji apsi- 


r, 


USA, 
ss snys 


310 


lankė pas Aroną ir Lisą Kronlundus. Paprastai ji jiems palikdavo Sadę, 
kai ruošdavosi važiuoti ten, kur negalima jos pasiimti. Kad ir kaip ten 
būtų, tas rodo ją ketinus ilgokai negrįžti, nes šiaip Sadė gulėdavo 
automobily, kai ji vaikščiodavo sunkiai įveikiama teritorija. Kalė yra 
sena ir silpnų kinkų. 

— Ar ji sakė, kur susiruošė? 

— Lisai su Aronu ne. Bet ji susitiko jų anūkę, leidžiančią čia šventa- 
dienius. Jai pasisakė eisianti atminties keliu. 

— Tai skamba kiek iškilmingai, - tarė Juhanas. 

— Ji patraukė Loberono link. O ten turėjo ne kažkokių atsiminimų. 
Kiek Žinau, ji niekad nebuvo ten nuėjusi po to įvykio. Daugiau mes nieko 
nežinom. 

Jis pasviro ant staliuko, ir Juhanas iš pradžių pamanė, kad jis čiaudo. 
Bet tai buvo kūkčiojimas. Jis ėmė verkti. Rauda prasiveržė audringai ir 
su šniokštavimu. Ką tik jis atrodė toks dalykiškas. Jis įėjo pas Juhaną, 
kuriam teko miegoti dulkinam bendrajam kambary ir padavė į lovą 
kavos. Atsisėdo ant lovos ir buvo taip arti, kad Juhanas manė dabar turįs 
prie jo prisiliesti. Bet jis nesumetė, kaip jam elgtis. Gilūs ir reti kūkčio- 
jimai buvovieninteliai garsai kambary. Birgerio veidas paraudo ir išbrin- 
ko. Jis nustūmė kavos puodelį ir palinkęs virš staliuko dar smarkiau 
prarūdo. Stipri apvali nugara kratyte kratėsi. Ant staliuko virvelėmis tįso 
kažkas panašu į snarglį. 

Sadė išsirangė iš vietos po staliuku ir išsliūkino iš kambario. Atrodė, 
kad ji kėblina ant trumpų kojyčių. Jis ją išgąsdino. 

Galiausiai Birgeriui pavyko atsikelti ir išeiti į priemenę. Jis grabaliojo 
lyg nieko nematydamas. Nerangiai išsekęs iš paskos, Juhanas pamatė, 
kad jis susirado vonios kambarį. Paskui jis sėdėjo prie staliuko ir girdėjo, 
kaip Birgeris pašo tualetinio popieriaus ritinėlį ir retkarčiais nusišnypš- 
čia nosį. Galiausiai stojo tyla, bet užtruko veik dešimt minučių, kol jis 
išėjo. 

— Tau reikia nueiti į policiją, - pasakė jis. - Jie gali daugiau išnarplioti 
tą Suomijos gyventoją.. 

Bet Juhanas nenorėjo. Jam buvo sunku paaiškinti kodėl. Birgeris 
pamanė jį bijant, kad jie įtarsią jį. Bet tai nebuvo taip konkretu. Jam 
rodės, kad jei jis dabar ko nors imsis, gali atsitikti nežinia kas. Ar maža 
košės privirė, vien tik pasirodęs kitapus lango stiklo? 

O gal tai vis tiek būtų atsitikę? Anės elgsena tą rytą ir priešpietę buvo 
kažkokia dviprasmiška. Jis nežinojo, kas ji per žmogus, ir nedrįso klau- 
sinėti Birgerio, bijodamas, kad šis vėl nepradėtų verkti. Ar ji elgėsi 

apgalvotai, ar aklai ėjo vedama tamsių impulsų, kurių nė pati negalėjo 
išsiaiškinti? 

Mija, paprastai tokia protinga, irgi atskleidė jam nepažįstamų savy- 
bių. Ji elgėsi įnoringai, kone piktai. Vėlai naktį Birgeris pasakė, kad 
damos kartais parodančios tokį veidą, jog sunku nulaikyti žvilgsnį. 
Kokios damos? 

— Jos gašliai sužvairuoja, - pasakė Birgeris sniaukrodamas nuo 
viskio. - O jei dar atsuka tau nugarą, gali atsitikti, kad išvysi tik orą. 
NienteW. 

Dabar buvo rytas, ir Birgeriui vėl atrodė, kad Mija elgėsi normaliai ir 
nuspėjamai. Turint galvoje jos būklę, tai reiškė ne daugiau nei riaugėji- 
mai ar smarkūs vėmimai. 

— Ojei tai fatališka? 

Juhanas jai skambino ir šnekėjosi. Balsas buvo duslus. Ji pyko. Mo- 
čiutė nepanoro važiuoti į Olandą. Bet Mija, šiaip ar taip, aplankysianti 
ją Stokholme. Paskui parvažiuosianti į Langvaslieną. 

Tai skambėjo normaliai. Ji aprimo, visai kaip Birgeris buvo numatęs. 
Bet Birgeris nemanė, kad ji sprendžianti pati. Kas per jėga jai diktavo? 
Vos prieš metus per šunų kinkinių lenktynes Duvede ji susitiko, kaip jai 
tada pasirodė, norvegą vadeliotoją. Ji pamaniusi, kad jo sibirinės laikos 
žydrom akim ir protingais snukiais labai gražios, o ir jis pats žadina 
apetitą — ji taip pasakojo. Gardus palaižyti kaip braškiniai ledai — ir 
dievažin, kiek ji prisilaižė. Bet kokia jėga joje nusprendė, kad jis turi 
tapti jos vaiko tėvu? Arba kad jis juo netaps? 

Jis sudarinėjo prognozes. Apskaičiuodavo trajektorijas, kuriomis vė- 
jai gindavo vandens pritvinkusių debesų sferas. Dažniausiai jos atsiras- 
davo iš vakarų, nuo ūkanoto ar saulės sujudinto Atlanto, ir slinkdavo į 
rytus. Bet pasitaikydavo, kad jos staiga pakrypdavo devyniasdešimt 
laipsnių. Šiaip ar taip, buvo žinoma, kad jų keliai dažniausiai sunkiai 
nusakomi. Bet būdavo ir tokių debesų sferų, kurios suklaidindavo jau iš 
pat pradžių. Jos priversdavo jį pasijusti esant nereikalingą. Ne bejėgį ar 
nepakankamai prisirinkusį duomenų. Bet nereikalingą. Nenaudingą. 
Tuomet pliaupdavo lietus jo veidu, o jis keldavo klausimus, kurių visai 
negalėtum pavadinti moksliškais. 


10 
Nieką (ital.). 


Kai jiems reikėjo išrinkti vietą Anės kapui, nebuvo kitos kalbos nei kad 
tai turėtų būti Riobeko kapinės. Net Henė niūriu ir išlavintu balsu 
pareiškė, jog ten Anės namai. 

Savo atsisveikinimo kalboj diakonas iškėlė Anės paveikslą miške. Jo 
ketinimai buvo geri. Jis siekė, kad jie išvystų Anę keliaujančią per 
pavasariškai gaivų mišką su jaunesne ir sveikesne Sade, lipančia jai ant 
kulnų. Čia buvo jos namai, pasakė diakonas. Anė nebūtų jam pritarusi. 

Birgeriui ji sakė: ne tu vienas ėjai čia su manim mišku ar į kalną 
sakydamas, jog čia mano namai. Jie mano, kad aš čia labai vikri ir gerai 
orientuojuosi. Esą aš jaučiuosi kaip namie ten, kur jie patys pasimeta ar 
netgi išsigąsta. 

Teisybė, kad aš einu į mišką kiekvieną dieną ir kad esu vienintelė 
moteris, kuri čia vaikšto ne uogavimo sezonu. Ir kuri drįsta vaikščioti 
viena. Bet dėl to aš nepasijuntu tikrai esanti namie. Man rodos, kad 
Švedų celiuliozės akcinės bendrovės kirtėjai arba Brandbergo žmonės 
kelininkų mašinose čia jaučiasi laisviau. 


Aš čia vaikštau taip, kaip kad Ruso vaikščiodavo po Sen Žermeno parką. 
Aš apkvaitusi nuo fantazijų, kvapų ir grožio vizijų. Esmė ta, jog mano 
vizijos prieštarauja civilizacijai, kurioj gyvenu. Aš ieškau alternatyvos. 
To nedaro Peras Ulia Brandbergas, vairuodamas miško traktorių. Jo 
vizijos neprieštarauja jo visuomenei. Netgi tada, kai jis išbaido kiškį ar 
konstatuoja, kad jau noksta tekšės tyrelei. 

Bėgant laikui, ašvis labiau ir labiau pritampu prie to, kas man svetima, 
visiškai taip, kaip kad Peras Ulia yra pritapęs prie savo sužalotų resursų. 
Bet mane čia prijaukino mano fantazijos, o jas paremia miško klaikuma 
ir kvapai. Perą Ulią remia daugmaž tie patys reiškiniai. Bet klaikiais jis 
Jų nepavadintų. 

Mes abu savo laiko vaikai ir priklausomi nuo viens kito, bent jau aš 
nuojo. Jei nekirstų miško, kaimas liktų neapgyvendintas ir aš negalėčiau 

čia verstis viena su savo vizijom ir fantazijom. Tai reikštų tapti sėsle, o 
tai yra visai kas kita. Sėsliu tapo Bjornė Brandbergas ir, regis, pražuvo. 
Jis netgi nebegeria. 

Galiu tau pasakyti, kad ne taip mažaiviengungjų ir miško kirtėjų baigė 
kaipjis kiūtelėj ar celiuliozės bendrovės paliktam barake. Jie ima sunkiai 
bendrauti su žmonėm ir vis daugiau įsiklauso į mišką. Vienatvė juos 
stipriai paveikia. Jie tampa priklausomi. Aš nežinau, ką jie iš tikrųjų 
išgyvena. Dažnai jų pasakojimai sukasi apie nykštukus, kurie jiems 
gelbsti visiškai išsekus, ir apie paparčius, gydančius nugaros dieglius ir 
atsiunčiančius miegą, kartais per gilų. Dabar jie šitai pasakoja kaip 
naivistai, tik vargu ar naiviai. Bet tai, matyt, priklauso nuo žodžių, kuriais 
jie apibūdina savo išgyvenimus, - kad ir kokie šie būtų. 

Bjornė paprasčių paprasčiausiai padarė visą posūkį laike ir sugrįžo 
senobėn, kaip jis tai vadina. Senobėj taip darydavo. Senobėj taip galvo- 
davo, taip matydavo, taip suprasdavo. 

Bet juk tai, ką tuomet žmonės suprasdavo, reiškė gyventi savo laike, 
o šito kiūtelės atsiskyrėlis nesuvokia. 


Pirma žmogus jauteisi doriau, nė turi. 
Daba jautiesi skriauzniau, nė turi. 


Tai tuščios frazės, kurias jie skanduoja per kaimo šventes. Tik, aišku, 
ne Bjornė, nes jis ten nevaikšto. Bet ir jis nepripažįsta tuberkuliozės, 
kraujomaišos, prievartavimo, badmiriavimo ir nemokšiškumo - jis netgi 
neigia paskaudusius sąnarius, nors pačiam juos gelia nuo drėgmės 
kiutelėje. 

Skirtumas tarp kiūtelės atsiskyrėlio ir manęs tas, kad pirmadienio rytą 
aš visad grįžtu mokyklon. Aš žinau, kad mano mėginimai rasti alterna- 
tyvą ne be trūkumų ir mano uždavinys yra mokyti mąstyti mokinius. 


Prasidėjo „puvėsių mėnuo“ tiek komposte, tiek laikraščiuose. Kažkas 
tvinko ir šlapiavo. Musės suįžūlėjo. Laikraščiai pranešinėjo apie žmog- 
žudžius ir iškrypusius sadistus. Kultūros puslapiai atsidavė pūvančia 
mėsa tarsi iš masinio žudiko šaldytuvo. 

Birgeris jų neskaitydavo. Bet jis sapnuodavo tai naktimis. Kad jį 
vejasi, kad jis mato, kaip jam prieš akis nuduria žmogų, kad jis apsimeta 
psichiniu ligoniu, stengdamasis pasprukti pats. 

Jis pabudo ir atsikėlė išgerti pieno. Kramtydamas sumuštinį su traš- 
kančia duona, girdėjo, kaip ši braška ir grikši tarp dantų pilko ryto tyloj. 
Galvojo apie tą sykį. Apie palapinę ir tuos kūnus. Paprastai jis tuo 
neužsiimdavo. 

Anė irgi. Bent jau apie tai nekalbėdavo. Jis prisiminė, kaip kartą jie 
sėdėjo ir žiūrėjo žinias. Rodė intarpą iš respublikos, neseniai buvusios 
sovietine. Du žmonės gulėjo ant sunkvežimio platformos. Jie buvo 
negyvi, perpjautomis gerklėmis. Vienas buvo taip išsižiojęs, kad matėsi 
visi viršutiniai dantys. Birgeris su Ane sėdėjo ir valgė, kai prasidėjo 
reportažas. Po tų dviejų lavonų ant platformos kadre atsirado jaunas 
vyras. Jis pasakojo, jog kiti vyrai jo tėvui nukapoję rankas ir kojas ir, 
prapjovę jam pilvą, išvertę žarnas ir kad visa tai įvykę tėvui dar būnant 
gyvam ir stebint sūnui. Netrukus pasirodė kitas intarpas, ir Birgeris vėl 
ėmė valgyti. Anė buvo jau seniai nuėjusi. 

Paprastai jos reakcija būdavo tokia. Apie šį reikalą ji tepasakė, esą ji 
vienintelį kartą pajutusi mirtinos prievartos poveikį ir jai to užtenka. 

Niekas nebetikėjo, kad Anė buvo jos pačios sukelto nelaimingo 
atsitikimo auka. Dabar norėta Sąjungų namuose surengti jos atminimui 
parodą. Kartu tai būtų buvusi manifestacija prieš beprasmę prievartą. 

— Kažin arišties tas buvo taip beprasmiška, - pasakė Birgeris, paskam- 
binus diakonui. Jie ketino perkelti vasarinės bažnyčios rengiamą kavos 
serviravimą iš Riobeko į Juoduosius Vandenis. Būtent ten sustodavo 
turistai po to, kai policija surengė spaudos konferenciją ir atsisakė 

nelaimingo atsitikimo teorijos. Sekmadienį, atidarant parodą, diakonas 
atlaikysiąs pamaldas jos atminčiai, kas Birgeriui atrodė visiškai kvaila. 
Ji buvo ne šiaip sau indiferentiška kaip daugelis, bet nusiteikus stačiai 
priešiškai jo krikščionybei. 

Bet koks Dievo įvaizdis atsirado iš tikėjimo vaiduokliais, sakė ji. Nuo 
valdžios apsvaigęs gangsteris verčia savo gentį bijoti ir jį gerbti. Jam 
mirus, jie esti taip išgąsdinti ir dominuojami jo valios, kad naktimis kaip 
haliucinacijas girdi jo balsą, žingsnius ir pamišėlišką juoką. Ir jie tvirtina 
juos tebegirdį, kiek ji galinti suprasti. Nors ir aptraukė viską cukraus 
glazūra. Ji nepaprastai dėkinga, kad nei Henė su Oke, nei teta ar dėdė 
niekad nenusivedė jos į bažnyčią ir nespyrė lankyti sekmadieninės 
mokyklos. Jai dingojosi, jog anksti prisisriuobęs šių kliedesių, tam tikra 
prasme visad jiems pasiduosi. 

Papasakoti šitai diakonui būtų buvę netaktiška, beje, jis nebūtų ir 
patikėjęs. Anė vadovavo bažnyčios chorui ir pati giedodavo nuo „viškų“ 
per laidotuves ir vestuves. Tokie dalykai nesiderino. Bet ji ir netvirtino, 
kad derinasi. 

Diakonas norėjo susisiekti su Mija, kad ši prisidėtų prie parodos. 
Kalba sukosi apie paveikslus ir piešinius iš Anės mokyklinės medžiagos. 
Jos gamtos takų skydus ir panašiai. Birgeris paskambino į Langvaslieną, 
ir Mija atvažiavo su Juhanu ir šešiom sibirinėm laikom šunų autobusu. 
Ji džiaugėsi paroda. Kol žmonės kalbėjo, kad Anė mirusi dėl savo pačios 
kaltės, tai skambėjo kažkaip gėdingai. Dabar Lisa Kronlund patapšnojo 
Mijai per žandą ir pasakė: 

— Vargšele, netekai savo mamos. 

Mija šunų autobusu gražiausius Anės piešinius nuvežė žemyn. Sąjun- 
gų namuose kėdės buvo išneštos ir sukrautos kavinukėj. Ant scenos 
laiptelių stovėjo diakonas, vilkintis vyno raudonumo marškinius su 
kuklia apskrita apykakle. Jis rišo nailoninį valą prie balto kartono 
balandžio, mėgindamas surasti atsvaros tašką, kad balandis pakabintas 
nepersikreiptų. 

Skydus sustatė palei susirinkimų salės sienas. Ant pirmutinio buvo 
užrašyta: ATMINTIES KELIAS. Po antrašte buvo vaikiškai schematiš- 
kas, bet kartu labai sudėtingas namo piešinys. Kiekvienam kambary 
stropiai nupiešta kokia nors tema. Pirmam pusrūsio kambary šalia 
nukirstos pėdos ant kaladės gulėjo kirvis, o antram iš dviejų sukultų 
ąsočių liejosi kažkoks raudonas skystis. Kambariai buvo sunumeruoti, 
ojų turinys pasibaisėtinas. Galimas daiktas, poveikis stiprėjo su kiekvie- 
nu aukštu. 

Mija sustojo kaip įbesta su savo kartono dėže glėby ir ėmė tankiai 
kvėpsėti. Penketas asmenų salėj prie medžių pjuvenų skydų plūkėsi su 
popieriais ir smeigtukų dėžutėm. Jie nerangiai nubloškė savo įrankius 
ir norėjo su ja pasisveikinti. Veiduose buvo žymu užuojauta ir sąmyšis. 
Tik vienas diakonas, pripratęs susivaldyti sielvarto akivaizdoj, skubiai 
ėmė artintis prie Mijos. Bet jis nespėjo paskui ją. Ji bėgo nuo skydo prie 
skydo sparčiais žingsniais. Prie penkto ar šešto ji ėmė kažką murmėti 
pro dantis. Tai suskambo kaip gyvas pragaras. Protarpiais ji sukrutinda- 
vo burną, tarsi ką kramsnodama kandžiais. Staiga ji išvydo liesą vyriškį 
su vąšeliu nerta šlike ant galvos. 

— Petrau! Tu senas žalty! 

Petraus Eliasono ožio barzdelė jau buvo visiškai balta. Jis dėvėjo storo 
gelzgano audinio marškinius, dailiai apkritusius ties rankogaliais. Ant 
vąšeliu nertos liemenės nugaros buvo išsiuvinėtas gyvybės medis. Jis irgi 
buvo atėjęs į laidotuves, bet arba Mija tada jo nepastebėjo, arba jis 
neįsigudrino jos supykdyti. Birgerį išties sujaudino jo atvykimas iš Jedės 
srities, kur jis laikėsi su savo bobelėm ir sūrio gamyba. Jo moterys buvo 
naujos. Viena iš jų mokytojavo visiškai kaip Anė. Kita kiekvieną savait- 
galį atvažiuodavo iš Estersundo, palikusi darbą statybos kontoroj. Tre- 
čia buvo tekstilininkė iš ankstesnės laidos nei Barbru Lund. 

— Tai tu šitai užtaisei, - iššnypštė ji Petrui. Paskui jos balsas sustiprėjo:- 
Lauk! Viską lauk! 

Petrus stovėjo mirksėdamas. Ana Star ir bažnyčios choro narės išsi- 
Žiojusios gaudė orą. 

- Ir jūs tam pritariat? Argi jūs nieko nesuprantat? Nuimkit šitą 
velniavą. Nebus jokios parodos. Ar neprigirdit! - užriko Mija. - Viską 
nuimkit! Padėkit man, Birgeri! Juhanai! Viską reikia pašalinti. Nešdin- 
kitės iš čia. Nemanykit, kad galit taip elgtis. 

Diakonas prisiartino prie jos su pasitikėjimu, kurio įgyjama profesio- 
naliai žvelgiant į gyvenimo krizes. Mija nusviedė savo dėžę ir ėmė 
mosikuoti rankomis jam prieš pat veidą. Rodės, jog ji mėgina nuginti 
šmėklą. Tas jai irgi pavyko. Kai moterys pasitraukė į kavinukę, paskui 
jas išsekė ir dvasininkas. Bet jis pasiliko prie durų. 

Petrus prisėlino prie Mijos iš nugaros, perkreipęs galvą ir visą laiką 
laižydamas drėgnas lūpas. Kai jis kreipėsi į ją savo minkštu dainingu 
balsu, ji apsisuko aplink ir šniojo jam per veidą plokščiu delnu. 

— Lauk! Važiuok iš čia. Tau nėr kas veikti čia kaime. Sėdėk sau namie 
Su Savo pasmirdusiom ožkom ir intelektualiom raganom. 

Jis nusverdėjo durų link. Diakonas ėmė žagsėti. Jis mėgino laikytis 
užsičiaupęs, bet kone kas antrą sykį užsimiršdavo. Birgeriui magėte 

magėjo įsiterpti su gerais patarimais, bet pamatė, kad Ana Star prikišo 
jam prie lūpų stiklinę vandens. Paskui jis vėl atsargiai uždarė duris. 

Tik kaijie liko vieni, Mija pravirko, ji raudojo prasižiojus ir be paliovos 
draskydama piešinius nuo skydų. 

— Atnešk šiukšlių maišą iš automobilio, Juhanai! 

Petrus įkišo galvą, pravėręs duris, ir pareiškė, kad ši medžiaga nepri- 
klausanti Anei. Ji esanti jos mokinių. Jie surankioję piešinius iš jos jau 
suaugusių mokinių ir turį jiems grąžinti. Jis suokė gana ilgai, nes Mija 
darbavosi kitam salės gale. Tačiau kai ji ilgais Žingsniais atžirgliojusi per 
lentines grindis užvožė jam kartono lapu, jis pagaliau atstojo. 

Juhanas, Birgerio manymu, atrodė kiek pablyškęs. Bet jis dirbo efek- 
tyviai ir nieko neklausinėdamas. Jie prigrūdo du pilnus maišus šiukšlių. 
Mija įspyrė juos į kavinukę, kur spaudėsi išvarytieji. 

“ — Darykit su jais, po velnių, ką norit. Bet jūs jų nerodysit. Niekur. 
Palikit mano mamą ramybėj! Ar girdit? Palikit ją ramybėj. 

Kai jie užlipo prie namo, Mija buvo nusivariusi ir nuėjus atsigulė į 
Anės lovą. Birgeris išvirė kavos, ir Juhanas prisėdo virtuvėje prie stalo. 

— Kuris čia galas? - paklausė jis tyliai. 

Taip, kuris čia galas? Iš dalies gėda. Gėda ir liguistumas. 

— Anė turėjo gana originalių pedagoginių idėjų, - pasakė Birgeris. — 
Mija galbūt tau vėliau papasakos. 


Iš pradžių Anė iš to tik šaipėsi, dažniausiai užsimindama atsitiktinai. Kai 
nebeliko rizikos, kad jis pamanysiąs ją ieškant paguodos, ji papasakojo. 
Kvaila ar ne, tarusi ji, bet visus tuos metus Biuvongene aš mėgau savo 
darbą ir buvau jam atsidavus. Šiaip turbūt gyvenau kaip daugelis ir 
dažnai žvilgčiodavau į laikrodį darbo metu. 

Iš pradžių, žinoma, jaučiau įprastą pasidygėjimą. Pasitaikydavo ne- 
reikšmingų susitikimų, kurie paspartindavo dieną. Daug skaitydavau ir 
ilgėdavaus lovos ir savo knygos. Susidėjau su Joranu Diubua. Tai nespė- 
jo išsirutulioti į ką nors rimta, jo mama padarė galą. Bet tas neturėjo 
jokios reikšmės. Dabar aš tai suvokiu. Aš krūpčiodavau pro miegus ir 
per daug valgiau. 

Pasidygėjimas mokykla kiek ypatingas. Išsipešioję megztiniai ir ne- 
prausti kūnai. Ir tas apsnūdimas. Jie elgėsi kaip ir aš. Kartais prunkšte- 
sąmojį, kurio aš nebuvau girdėjus. Paskirais atvejais kumštelėjimai, 
girgždančios kėdės, griausmingas juokas ir prislopinti keiksmai. Bet 
niekad jokio priešinimosi. | 

Jie buvo pasirengę praleisti šešetą metų toj prieblandoj. Ir jie manęs 
klausė. Niekad nekeldavo klausimo, kodėl jie privalo mokytis vieno ar 
kito dalyko. Jie tik mėgino tai daryti, daugelis nesusikaupę. Mergaitės 
buvo ambicingesnės, bet ir jų pastangas prarydavo žiemos tamsa. Ru- 
dens semestro pabaigą mes pasitikom kaip žuvys kone iki pat dugno 
užšalusiam ežere. 

Paskui atėjo Policijos diena. Savo juodai baltu automobiliu į mokyklą 
atvažiavo policijos šefas su asistentu. Jie buvo uniformuoti ir nešėsi 
portfelius. Visą dieną jie vaikščiojo iš klasės į klasę, pasakodami apie 
savo darbą. 

Radikaliuose sluoksniuose tuo metu policija buvo niekinama. Ryšių 
su visuomene kampanija ištupėta aukščiau ir labiau į pietus. Čia vargu 
ar kas rengtų demonstracijas arba kurtų teroro grupes. Mano klasėj 

sėdėjo tik būsimieji girtuokliai prie vairo ir ateities juodadarbiai, kurie 
kada nors uždroš kokiai tetulei ar kaimynui. Jie įjungs radijo garsintuvą 
arba elektrinę rašomąją mašinėlę, pranešinėdami apie vagystę. Bet 
jiems niekad nešaus į galvą mintis kam nors pasipriešinti. Dabartinėj 
padėty, kaip tai vadino policijos šefas, jų nedomino, kaip jis su savo 
asistentu tarnauja visuomenei ir užtikrina Žmonių saugumą. Jie tik 
norėjo išgirsti, kaip policija gaudo nevidonus. 

Į mano klasę policijos šefas atėjo pavakare. Galbūt jis buvo pavargęs, 
nes kai mokiniai paprašė, jis be jokių išsisukinėjimų papasakojo, kaip 
jie gaudė nevidoną. 

Tai buvo prieš dvejus metus, pasakė jis. Tuomet jis tarnavęs Svege. 
Valstybėj kilo aliarmas dėl banko plėšiko. Jis pabėgo vedamas į ligoninę, 
pavogė automobilį, Burlengėj įsisodino sužadėtinę ir važiavo toliau į 
šiaurę. Moroj jis paliko pirmąjį automobilį ir pasivogė raudoną „Korti- 
ną“. 

Apie antrą valandą dienos paskambino iš Hedės kooperatyvo ir 
paprašė, kad policija pasivytų porą, kuri nesusimokėjus išėjo iš parduo- 
tuvės su dviem pilnais krepšiais alaus ir delikatesų. Jie važiavę raudona 
„Kortina“. 

Raudonasis automobilis paspruko, bet šiauriau kelias buvo užkirstas. 
Mūsų policijos šefas, kuris tuomet buvo asistentas ir taip pat dalyvavo 
operacijoj, aptiko automobilį pagal Vemdalio šovinio tūtelę. Jiems 
baigėsi benzinas. Naktį pakilo pūga, kuri siautė kone iki pietų. Automo- 
bilį užpustė, ir visi pėdsakai išnyko. Policija išgriozdė visą nuomojamų 
trobelių kaimą, ieškodama bėglio su jo mergina. Pagaliau juos aptiko 
vienintelėj padorioj lūšnoj ant kalno. Jie buvo mirę. Negyvai sušalę. 
Krosnis buvo kimštinai prikimšta malkų ir laikraščių. Jie subraukė 
keletą degtukų dėžučių. Bet nė karto neatkišo sklendės. Kambarys 
prirūko, bet jie mirė ne nuo dūmų. Jie mirė nuo šalčio. 

— Krosnis jiems užgeso. 

Visų akys nukrypo į policijos šefą. Žalia lenta už jo nugaros buvo 
tuščia. 

- Jie mirė, nes nemokėjo įdegti krosnies, - pasakė jis. Vaikai klausi- 
nėjo, prieštaravo ir tvirtai įsitikinę gynė savo nuomonę. Bet jis laikėsi 
savo: jie mirė todėl, kad nemokėjo įdegti krosnies. 

Nuaidėjus skambučiui, jis buvo priverstas eiti į kitą klasę. Bet jie vis 
dar aiškinosi. Aš mačiau juos mokyklos kieme. Jie gestikuliavo tirštė- 
jančiose sutemose. Niekad nebuvau jų tokių regėjusi. Paprastai jie 
stovėdavo susigrūdę rankas į striukių kišenes, pakumpę, nuo šalčio 
atsikišusiais pečiais. Pro šalį važiuojantis miesto autobusas posūky nu- 

plieskė juos savo šviesomis. Kai kurie nubėgo link kiosko, kad suspėtų 
į Juoduosius Vandenis važiuojantį autobusą. 

Kodėl aš turiu šito mokytis? Policijos šefui pavyko sužadinti šį klau- 
simą jų galvose. Ne man. Kad išgyventum, sausai atsakė jis savo pasakoji- 
mu. Taip mes įsitraukėm į svarstymus, ko reikia žmogui, kad išsigelbėtų. 
Netgi be. trobos. Įkurti ugnį. Nudilinti kabliuką su dygliu. Iš ko? Ką 
gaudysi? O ar turi lyną? Ar vaikščioji su valu? 

Pririšti muselę. Pasigaminti katiliuką iš alaus skardinės. Susirasti 
šiaurinių kerpių. O jei baigėsi degtukai? 

Viena mergaitė pareiškė, kad visai nebūtina eiti per rūką ar siaučiant 
pūgai. O jei gerai elgsies, nereikės bėgti ir iš kalėjimo. Tuomet prabilo 
rudakis Stefanas: 

— Ojei viskam ateis galas? 

— Kaip viskam? 

— Elektros srovei. Jei sugrius elektros linijos. Jei kils karas ir sprogs 
vandenilinė bomba. 

Šitaip vieną žiemos popietę aš prisikasiau prie jų baimės. Tai buvo 
sielos kertelė, retai atveriama suaugusiems. Jie visi buvo matę keliu 
bėgančią mergaitę, kurios deganti oda buvo sutrūkinėjusi tarsi balzgani 
žemėlapio lopai. Jie buvo matę ją daugelį kartų. Ji bėgo po storu 
išgaubtu televizoriaus stiklu. Ji buvo nuoga ir tokio pat amžiaus kaip ir 
jie, todėl jiems visai reali. Jie išmoko skaityti sutrūkinėjusios odos 
žemėlapį. 

Viena šviesi galva pasiūlė, kad reikėtų pasimokyti įkurti krosnį mo- 
kykloj. Jeigu kartais prireiktų. Paskui siūlymas greitai atkrito. Dabar 
jiems rūpėjo, kaip pergyventi civilizacijos katastrofą. Ne rūkstančiuose, 
radioaktyviuose griuvėsiuose, ne užkrėstose pakrantėse. O ne, jie trauk- 
sią į mišką. Aukštyn į kalnus. Ilgi Lokio kalnagūbrio šlaitai juk išliksią. 
Jie bėgo siūbuojančiom pelkėm. Jų oda nebuvo išdeginta. Jie bėgo per 
šaltą ir gaivų orą, ir man neleido širdis sumaitoti šio paveikslo. Kažkas 
pasakė, kad praverstų išmokti austi. Ir suleisti namo kampą. Šito turė- 
tum išmokti mokykloj. Jei kartais prireiktų. 

Vienam iš jų, kuris dažniausiai sėdėdavo tylėdamas, atėjo į galvą 
paklausti, kas nusprendžia, ko jie turi mokytis. Aš pažadėjau atsinešti 
Pradžios mokyklos mokymo planą. Buvau labai susijaudinus. Odą dilg- 
čiojo lyg adatėlėmis. Plyšte plyšau nuo juoko, o iš akių tryško ašaros. Jie 
ėmė kelti klausimą: kodėl aš turiu šito mokytis? Ar tai būtina? Jie 
gretindavo jį su jei kartais prireiktų. 

Tą vakarą nuo įkarščio man pakilo temperatūra. Užmigti buvo ne- 
įmanoma. Mintys vijo viena kitą. Galva traškėjo ir spinduliavo. 

Raudonas aplankas. Žalias aplankas. Du darbo sąsiuviniai. Vienas 
einamiesiems reikalams. Kitas - jei kartais prireiktų. Aš suradau savo 
pedagogiką. 

Štai kaip paprastai viskas prasidėjo. Kiekvieną mokymo plano skirsnį 
mes iš pradžių įrašydavom į raudonąjį sąsiuvinį, o paskui apsvarstyda- 
vom jei kartais prireiktų atžvilgiu. Kompiuterio pažinimą priešpriešinda- 
vom mintiniam skaičiavimui. Visuomenės mokslas? O jei visuomenė 
nebeegzistuos? Politinės partijos? Europos sostinės? 

Jie nusprendė, kad dalykus, kurie nėra betarpiškai būtini naujakurių 
gyvenimui, galima užmiršti ir to esą labai gaila. Viena mergaitė norėjo 
sužadino daugiau klausimų. Dainos? Melodijos? Netgi gaidos? Žvaigž- 
džių ir planetų pavadinimai. | 

Aš budriai sekiau galimas infliacijos tendencijas jų naujam mąstyme. 
Jie visiškai savarankiškai - arba pavargusio policininko dėka - suprato 
gyveną civilizuotam pasauly. Dabar jie buvo beatrandą, kad civilizacijoj 
esą kultūros liekanų ir kad jos abi iš esmės paremtos žiniomis. Jei visos 
įmanomos žinios imtų suktis apie jų galvas it fejerverko ugnys, jie greitai 
nuleistų rankas. Prieš komplikacijas mes panarinam galvą ir vėl dūlinam 
senu ritmu. Geriau nusinuobodžiauti nei išsikraustyti iš proto. 

Užtat aš be diskusijų nusprendžiau, kad tai, ką jie nori įtraukti į jeigu 
kartais prireiktų, turi būti smulkiai aprašoma. Jokių abstrakčių ataskaitų. 
Bet receptai. Formulės. Brėžiniai. Dainų tekstai ir gaidos. Paskui žalia- 
jam sąsiuviny atsirado medinė fleita, audimo staklės, su raugu kepta 
duona ir statybinio skiedinio komponentai. 

Atėjo žiema, ir mes kovėmės su mokymo planu, bet pailsėjom, api- 
būdindami valgomuosius augalus ir kruopščiai perrašinėdami „Mano 
ponis pradingo“. Mes aptarinėjom peilinio plieno gamybą ir briedžio 
kailio rauginimą. Suspėjom įveikti dvigubai daugiau, nei reikėjo, ir 
nejautėm jokio nuovargio. Mes žaidėm, man rodos. 

Kad mokytojas leidžia vaikams turėti du darbo sąsiuvinius, vieną 
„konkretesnį“, kaip aš tai vadinau, nebuvo nieko ypatinga. Įgyvendinti 
įvairius sumanymus mums padėdavo muzikos, piešimo ir audimo moky- 
tojai. Aš neįpainiojau medžio darbų mokytojo. Kažkas širdy mane 
įspėjo, kad tai būtų buvę pavojinga. 

Aš buvau įelektrinta savo idėjų. Rodės, joms niekad nebus galo. 
Vaikai buvo užsidegę arba susimąstę, kiekvienas pagal savo charakterį. 
Kai kurie iš jų kupini fantazijos, du trys - maištingi. Galbūt, galbūt, 
pamanydavau kartais. Bet aš visad budriai saugojaus pranašingų ten- 
dencijų. Aš suradau savo pedagogiką, ir amen. 

Su šiais pirmaisiais dvigubų aplankų vaikais išgyvenau trejus metus, 
ir kai jie išnyko aukštesnėse klasėse, Žinojau, jog mano pedagogika buvo 
veiksminga. Mane pasiekdavo jų naujų mokytojų atsiliepimai. Mano 
eksperimentas pasirodė buvęs ne eksperimentas. Aš stengdavaus jį 
užtušuoti, kai mane imdavo klausinėti. Jis nebuvo gerai apgalvotas, 
sakydavau aš. Tik du darbo sąsiuviniai. Vienas senesnėms ir kiek konk- 
retesnėms žinioms. 

Aš bijojau išduoti paslaptį. Ji neturėjo nuskambėti politiškai. Kažkas 
susiję su politika — tai raudonas skarmalas, nuo kurio ima prunkšti ir 
trypti virtuvės stalą apsėdę buliai. 

Dar dvejus metus laikiausi savo pedagogikos dvigubos linijos. Su 
naujais trečiokais aš pakartojau policijos bravūrą, tik dabar kaip triuką. 
Bet jis nesuveikė. Jie jau buvo girdėję istoriją apie porą, kuri nesugebėjo 
įkurti krosnies. Turėjau sugalvoti kitą, ir pradžia buvo vangi. Aš netgi 
su širdgėla pastebėjau, kad daugelis žaliąjį darbo sąsiuvinį priima lygiai 
nuolankiai ir abejingai kaip bet kokį kitą iš viršaus nuleistą sumanymą. 
Iš trijų šios klasės maištininkų du buvo išties niurzgos. 

Žinoma, atsirado ir pajacas. Jis buvo kaip reta apgailėtinas. Lašiniais 
aptekęs berniukas, bjauraus veido ir minkštų smegenų. Jo amplua buvo 
visokios šunybės. Apsnūdusia intuicija jis užčiuopdavo silpnas vietas ir 
spusteldavo. It arklys, kuris suleidžia dantis, apžiojęs šlaunį. 

Tai jis ištraukė, kad norint išgyventi pirmiausia reikia turėti alaus. 
Griausmingas juokas ir riaugėjimai. Pasipiktinusios mergaitės. Viltingai 
nušvitę niurzgų veidai. 

Bet aš tam pritariau, ir alaus darybos dėka mes išties įsivažiavom. Kai 
jie suvokė visas komplikacijas — šiaudų kuokšteliai kubile, misa, kūri 
neturi įkaisti daugiau nei iki šešiasdešimt penkių laipsnių, kad išliktų 
fermentai, ir kurią reikia skubiai atšaldyti, kad neužpultų mikroorganiz- 
mai, - jie ilgai sėdėjo tylėdami. Jie turėjo išrasti termometrą. Jų pirštų 
galiukai gerai neskyrė skysčių temperatūros. Šitai mes konstatavom 
fizikos laboratorijoje. Daug mergaičių juto kūno ir aukštesnę tempera- 
tūrą. Kai kurios iš jų naudojosi viršutine lūpa kaip termometru. Bet kaip 
pojūčiais atskirti šešiasdešimt penkis laipsnius nuo septyniasdešimties, 
jie niekaip neišgalvojo. 

Alus niekad nepateko į darbo sąsiuvinį. Viskas sustojo ties drenažu, 
kai vienam gudročiui šovė į galvą, kad negalima užauginti miežių be 
drenažo. Jie buvo pripratę prie pelkių. Ir jų katastrofos buvo perkoštos 


Norvegijos aukštikalnių vėjų ir nuo Šiaurės Atlanto atginto lietaus ir 
sniego. 

Mes darbavomės veik dvejus metus, kol viena mergaitė, vardu Uni, 
tekštelėjo per savo žaliąjį sąsiuvinį ir pasakė: 

— Tai reikėtų gerai įsidėt į makaušę. 

Šitaip mes susidūrėm su atminties pažinimu. Aš parodžiau jiems 
„Iliadą“ ir „Gilgamešo“ epą ir paaiškinau, kad visus šiuos kūrinius savo 
galvose išlaikė profesionalūs mnemotechnikai. Tai jų dėka šie išliko. 
Vaikai užsiėmė savityra. Ką jie prisimintų be žaliojo darbo sąsiuvinio? 

Mes pradėjom kurti įvairias technikas. Turiu pripažinti, kad ši klasė 
iš esmės domėjosi audimo staklėm ir vinių gamyba. Jie buvo radę 
užsiėmimą laikui leisti. Netgi sumaniausi greit pastebėjo, kad jie ne tiek 
jau daug gali įsidėmėti ir pakartoti, palyginti su senovės recitatoriais. Aš 
papasakojau, kad jie turėję savų gudrybių, o atminties technika tuo laiku 
netgi buvusi atskiras mokslas. 

Jie vaizdavęsi atmintį kaip didelį, gražų ir sudėtingą pastatą - dažniausiai 
šventyklą. Jame buvę kambariai, apsidės, koridoriai, propilėjai. Kamba- 
riuose stovėję altoriai, stalai ir kolonos. Kiekvienam kambary gulėjęs 
koks nors daiktas, kurį jie galėję susieti su tam tikru veiksniu iš norimos 
įsiminti žinių masės. Šias žinias jie sukonkretindavo. Ir, ko gera, dras- 
tiškai - netgi makabriškai. Aš papasakojau jiems apie nukirstas galvas, 
elnius nudirtais kailiais, avinų sėklides ir nuodingąsias gyvates, kurie 
gulėję šiuose aidinčiuose kambariuose ir su kuriais senovės Žmonės 
buvo susieję savo žinias. 

Vaikai nejuto suaugusio žmogaus poreikio prasmingai susieti tai, ką 
jie nori įsiminti, su padedančiu įsiminti ženklu. Keliaudami per sales, jie 
pasirinko veiksnius be jokio vargo. Mergaitės atminties kambary patup- 
dė penkis mielus kačiukus. Keliems berniukams pasirodė įspūdingiau 
naudotis penkiais nuskandintais kačiukais. 

Kačiukai gulėjo ant gėlėtos sofos, nes mes buvom priversti kaip 
atminties šventyklą panaudoti Sundsvalio IKEA. Mes ką tik buvom 
grįžę iš mokyklinės ekskursijos ir neturėjom kitos mums visiems pažįs- 
tamos didelės patalpos, tinkamos šiam reikalui. Paskui jie konstravo 
savo pačių atminties namus. Bet jie gyveno vietovėj be didelių ir įspū- 
dingų pastatų, todėl aš jiems leidau išeiti atminties keliu į lauką, jei 
panorėtų. Tačiau atstumai tarp atskirų vietų neturį būti per dideli, nes 
tuomet atmintis išblunka. Daug berniukų nutiesė savo kelią tarp brie- 
džių perėjos ir medžioklės plotų. 

Viena mergaitė paklausė, ar gali atminties keliai likti paslapty. Taip, 
atsakiau. Jei tik jie veiksmingi, gali likti paslapty. Žinau, kad po šios 
nuolaidos ėmiau nebekontroliuoti dviejų trijų atminties keliais einančių 

vaikų. Neturėjau jokio supratimo, po kokias sales jie klaidžioja ir ką jose 
mato. Bet aš nesigailėjau. 


Kurį laiką buvo visiškai ramu, bet ketvirtų metų pavasarį įvykiai ėmė 
ginti vienas kitą. Pirmiausia mane į savo namus pietų pasikvietė rekto- 
rius. Nebuvau ten išties geros nuotaikos. Jie turėjo namų apyvokos 
mašiną, stereoaparatūrą ir paveldėtas vyno taures. Mums patiekė su 
kari apkepintą karbonadą, grietinėlės ir bananų, ir rektorius norėjo su 
manim aptarti mano santykius su vaikais. Jo susidomėjimas man pasi- 
rodė nešvarus. | 

Antras įvykis įvyko tuščiame mokytojų kambary. Aš susitikau su 
rektorium, ir jis iš pradžių greičiausiai šnekėjo mažumėlę be ryšio. 
Prisimenu tik jį paklausus, ar aš nesijaučianti prislėgta ir ar man nesą 
sunku užmigti. Tai buvo nemalonu. Pasakiau, kad esu puikios formos, 
bet užmiegu vėlai, kai smegenys įkaitusios nuo idėjų. 

— Ar tau visad užeina depresijos periodai, pakaitom su didelio veik- 
lumo periodais? 

Ką atsakyti į tokį klausimą? Aš, žinoma, pasakiau: 

— Taip, o ar tau neužeina? 

Trečias įvykis: mane pakvietė į jo kabinetą. Dabar jis buvo formalesnis 
ir iš laikysenos matėsi, kad susinervinęs. Be didelių įžanginių užuolankų 
jis paklausė, kodėl aš išėjau iš liaudies mokyklos. Jis žino, pamaniau. 

- Tu mokytojavai Šernbergo kolektyve, ar ne? 

Ir tas veik neįtikimas klausimas: kaip aš pakėliau dvigubą Žmogžudys- 
tę? Pakėliau. Dvigubą žmogžudystę. Būtent šių trijų žodžių niekaip 
negalėjau priderinti prie savo minčių sistemos. Jie buvo beviltiškai 
neadekvatūs. | 

Man reikėjo kiek geriau apgalvoti šį reikalą. Bet aš pasielgiau taip, 
kaip paprastai elgiasi į pinkles per daug įsipainioję žmonės. Aš pama- 
niau: jam ne visi namie. Taip viskas ir liko. Aš ir toliau dirbau savo darbą 
ir skaičiau. 

Penktas įvykis įvyko mokytojų kambary. Vienas mokytojas kartu su 
kažkuo buvo įsigijęs ristūną. Jis rengdavo lažybas. Statomas sumas 
surinkdavo mokant į kavos kasą. Šį sykį jis sumanė kažką pikantiškiau. 
Jo sugyventinė, gimnastikos mokytoja, laukėsi kūdikio. Ji jau buvo 
galudienė. Dabar pasirašant sąraše ir paliekant dešimt kronų buvo 
lažinamasi, kada kūdikis išvys pasaulį. Kai aš įžengiau į kambarį, buvo 
pažymėtos veik visos keturiolika dienų į priekį. 

Mane pagavo pyktis. Aš žinojau, kad penketas jaunesnių mokytojų 
antradienio vakarais, kai žmonos išeidavo į batikos kursus, rinkdavosi 

žiurėti pornografinių filmų. Tai buvo kvaila. Bet šitas reikalas buvo 
nepadorus. 

— Kas išloš, jei kūdikis gims negyvas? - paklausiau. 

Iš pradžių stojo tyla. Paskui kilo pasakiškas triukšmas, nes aš nepasi- 
daviau. Aš reikalavau, kad jis atsakytų. Skandalo vidury pasirodė pro 
šalį einantis rektorius. Jis nusivedė mane į savo kabinetą, ir aš jam 
papasakojau, dėl ko jie lažinasi. Ristūnų, nėščios sugyventinės ir viso 
kito. Gali įsivaizduoti, kiek draugų po to turėjau tame mokytojų kolek- 
tyve. Rektorius pareiškė, kad, be jokios abejonės, mokykloj negalima 
eiti jokių lažybų. Jis paklausė, ar aš šitai paėmiau taip giliai į širdį dėl to, 
kad mano pačios nėštumas pasibaigė taip nelaimingai. 

— Mano nėštumas čia niekuo dėtas! - sušukau. - Čia kalbama ne apie 
mano psichologiją. Tai padorumo reikalas! 

Paskui išėjau taip trenkusi durim, kad net stiklai suskambėjo. Gailė- 
jausi tik pasakiusi „padorumo reikalas“. Iš tikrųjų man rodėsi, kad tai 
buvo orumo reikalas. Bet tas žodis buvo per keistas šioje mokykloje, kur 
vyresniųjų klasių moksleiviai teplioja viens kitam plaukus žirniene, o 
vaisingo amžiaus sulaukę vyrai renkasi pasižiūrėti, kaip dulkinasi kiti. 

Skandalas aprimo, nors visai neužslopo. Mokytojų kambary daug 
kolegų su manim nebesisveikino, bet dėl to man buvo nei šilta, nei šalta. 
Aš dirbau savo darbą. Mes rengėmės tėvų susirinkimui. 

Su savo klasės vaikų mamom susitikau prieš kokią valandą ir mes 
kartu padengėm ir papuošėm stalą. Man rodės, kad jos padėjo per daug 
puodelių. Bet atėjo išties daug žmonių. Tiek daug jų niekad nebuvau 
sulaukusi per klasės susirinkimą. Dauguma atėjo poromis. Man nebuvo 
labai įprasta matyti ir tėvus. Rektorius pasirodė iš savo kabineto ir įslydo 
į salę. Tarsi ungurys. Nuotaika buvo nervinga. Aš pamaniau, kad jiems 
galbūt nėra ūpo prie rektoriaus. Netgi mano pažįstamas santechnikas 
atrodė susijaudinęs. 

"Susirinkimą pradėjau nedideliu pranešimu. Pasveikinau atvykusiuo- 
sius ir papasakojau, kokią dabar einam kurso dalį ir kokie mūsų planai. 
Mane pertraukė: 

— O gal geriau leistumėt mums paklausti? 

Aš atkreipiau dėmesį, kad jie atsigręžė į rektorių. Jis linktelėjo galvą, 
be ceremonijų leisdamas jiems mane pertraukti. Bet kai jiems reikėjo 
imti klausinėti, stojo mirtina tyla. Mane tas nudžiugino. Aš nė kiek 
nesistengiau jiems padėti išsikapstyti iš susidariusios padėties. Rekto- 
rius atrodė besirengiąs įsikišti, kai pasigirdo pirmas klausimas, kuris 
nebuvo joks klausimas. Šaižus moteriškas balsas išspiegė: 

— Aš nemanau, kad teisinga gąsdinti vaikus pasaulio pabaiga! 

Dabar pasipylė klausimai: 

— Kodėl jie turi mokytis IKEA'os sotų! 

— Atžagariai, po šimts pypkių! Atžagariai! 

— Kas per nesąmonės, kad išjungs elektros srovę? 

— Matsas sakosi turįs kambarį su penkiom pelytėm vienoj vietoj ir ten 
jis pasidėjęs Besemerio procesą. Ar tu išsikraustei iš proto? Kaip tu gali 
mokyti vaikus tokių dalykų! Pelės. Ir Besemerio procesas. 

— Kodėl ji tvirtina, jog jie smegenyse turi namą ir privalo išmokti visus 
kambarius pagal tam tikrą tvarką? 

Iškėlusi delnus, mėginau juos nutildyti. 

— Ar galėčiau atsakyti? 

— Nukirsta pėda! - suriko moteris. 

— Matsas turėjo paruošti pranešimą apie geležies taurinimą, - paaiš- 
kinau aš. - Namas yra svarbi atminties technikos dalis. Tai, kad vienoj 
vietoj yra penkios pelytės, rodo šią vietą esant penktą iš eilės. Ten jis, 
matyt, turėjo prisiminti Besemerio procesą. 

— Ar tu pati nesupranti, ko juos mokai? 

— Jie stato savo namus savavališkai. Niekas neturi teisės pasiklausti, 
kaip atrodo jų namai iš vidaus, ir jie netgi nenori apie tai šnekėti ar 
paišyti. | 

— Griaučiai! Pelės! Kraujas ant grindų. Balta dama be smegeninės. 
Gryna beprotybė. Ir pilys. Ana Karina išmoko visą pilį. 

— Tai labai keblu, - iš lėto pasakė santechnikas. - Ar ne lengviau būtų 
mokytis įvairių dalykų kaip įprasta? 

Į šį klausimą aš mielai būčiau atsakiusi, bet man neleido. Aš norėjau 
paaiškinti ir apie IKEA'os sofas. Bet dabar jie pratrūko apie Sernbergo 
kolektyvą, apie ožkom prasmirdusius sijonus, apie marihuaną ir matę, 
apie negyvą vaisių, kurį Petrus turėjęs pakasti. | 

— Placentą, - pataisiau aš. - Bet dabar aš gyvenu nebe taip kaip jie. 
Aš turiu butą čia, Biuvongene. 

— O kokie tavo baldai? - sušuko moteris, niekad nebuvusi pas mane 
namie. - Užtiesalai ir medinės dėžės! Ir kepimo lenta. 

Rektorius buvo atsistojęs ir kartkartėm prasižiodavo, taip nieko ir 
nepasakydamas. Bet jis labai ir nesistengė. Juk jie už jį dirbo sunkiausią 
darbą. 

— Ar tu manai, kad viskam ateis galas? - sušuko maža storulė, kurios 
visą tigūrą aš retai pamatydavau, nes ji sėdėdavo kioske. 

- Ar tau reikia šituo gąsdinti vaikus? 

- Nebereikia, - atsakiau aš. - Jie ir taip pakankamai išsigandę. 

Jie nenorėjo manęs kaip mokytojos savo vaikams. Kai kurie manė, jog 
aš pamišusi, dauguma - jog esu per daug radikali, kas buvo vienas ir tas 
pats daiktas, nors atsiradęs dėl mano pačios kaltės. Jie reikalavo, kad 
klasei pakeistų mokytoją. 

Rektorius išėjo į taikinio liniją, kai padėtis tapo rimta. Jam teko 
atsistoti ir atremti priekaištus. Jis stovėjo apsitaisęs sportiniu švarku su 
dideliausiais atvartais, aptemptom, nuo kelių platėjančiom kelnėm ir 
kaklaraiščiu neparištais marškiniais, kurių atverčiamos apykaklės galai 
buvo ištraukti ant švarko. Kaklo duobutėj glūdėjo Žuvies formos sidab- 
rinis papuošalas. Į priekį sušukuoti plaukai siekė truputį žemiau ausų 
galiukų, o batai jį darė kone penketą centimetrų aukštesnį. Klydau 
manydama, kad jie jo bijo. Jis buvo vienas iš jų. Nors jam ir užteko 
apsukrumo tapti mokyklos vadovu, vis dėlto turėjo prisiminti algą gau- 
nąs iš surinktų mokesčių. 

Kavos vis dar niekas negėrė. Termosai stovėjo neliesti ant raudonų 
popierinių staltiesėlių, sviestinės bandelės gulėjo po plastmasine plėve- 
le. Retkarčiais kas nors bakstelėdavo alkūne puodelį arba ranka taip 
trenkdavo į stalo viršų, kad suskambėdavo porcelianas. 

— Tas turi baigtis! 

Tai reiškė: Anė Raft turi baigti. 

— Kitaip reikės kreiptis aukščiau. 

Tai yra į Vyriausiąją mokyklų valdybą. 

Galiausiai mes likom vieni, jis ir aš. Jis pareiškė bent iš dalies supratęs, 
jog mano pratybos su mokiniais buvo paremtos pedagogine idėja. Bet 
viskas buvo per daug originalu. Ir, kaip pažymėjo santechnikas, jam 
pasirodę, kad lengviau mokytis kaip įprasta. 

— Tokių priekaištų prieš šią atminties techniką yra iškėlęs dar Cice- 
ronas, - pasakiau aš. - Bet jis nė uoste nesuuodė to, kas išgąsdino čia 
susirinkusius tėvus. 

— Taip... taip, - tarė rektorius, - tu kupina idėjų, čia nieko bloga. Bet 
negalima gąsdinti vaikų. 

— Aš jų ir negąsdinau. Aš įvariau baimės tėvams. 

— Dabar prisišnekėjom iki valios. Tu turi sunkumų su miegu ir skraidai 
padebesiais. Mokytojų kambary pasielgei baisiai nebalansuotai. Dabar 
tau reikia kuriam laikui paprašyti atleisti nuo darbo dėl ligos, o vėliau 
matysim. 

Aš tikrai jaučiausi susirgusi. Vos laikiausi nesusivėmus ir labai skau- 
dėjo galvą. Pasilikti namie kitą dieną nebuvo sunku. Sandėliuke turėjau 
keturiasdešimt penkias sviestines bandeles. 

Sunkiau buvo grįžti. Nusprendžiau viską palikti. Juk aš niekad nesi- 
ruošiau įsitaisyti Biuvongene. Išvažiavau į Stokholmą, ketindama iki 
rudens pavasario semestrui padirbėti pavacustoja ir pasidairyti, gal 
atsiras kokia vieta. 

Bet man nepasisekė. Miestas buvo pasikeitęs. Aš prisiminiau jį kaip 
dirbtinį žmogaus veiklos produktą. Bet jis ėmė darytis organiniu, mity- 
bos substratu. Šlaite virš Šliuzų rėpsojo iki tol niekad mano nematyta 
žalia kupeta. Kooperatinėj Banerio maisto produktų krautuvėj pro 
pusrūsio langus sklido bjaurus dvokas. Ventiliacijos sistemos kirbėte 
kirbėjo. Miestas nestovėjo vietoj. Jis augo skleisdamas produktų kvapą. 

Rugpjūtį oras pasidarė sunkus kvėpuoti. Jis buvo prisigėręs vandens 
garų ir nematomų dujų. Strindbergo gatvės name, kuriame gyvenau su 
Hene, po vinvyčius šmukštinėjo pelės. Aš grįžau į Juoduosius Vandenis 
ir persikrausčiau į raudonąją Ogotos trobelę prie kelio. Mija buvo 
priimta į pensioną su visu išlaikymu Biuvongene ir parvažiuodavo namo 
savaitgaliais. 

Neturėjau jokio supratimo, ko man griebtis. Bet štai Leršovike gyve- 
nanti mokytoja per pirmą plikšalą važiuodama paslydo ant kelio ir 
susilaužė ranką. Ji ėmė taip baimintis kasdieninių kelionių į Juoduosius 
Vandenis, kad atsisakė darbo. 

Mano rektorius vadovavo ir šiai mokyklai. Bet jis nepasižiūrėjo į mane 
iš aukšto. Galbūt gauti mokytoją šiam kaimui buvo tiek pat sunku kaip 
ir pastorių, kuris pasiliko Riobeke. Jis man davė tėvišką patarimą. 
Laikykis mokymo plano. Jie nenuleis nuo tavęs akių. Tokie dalykai 
plačiai pasklinda. Ir negalima gąsdinti vaikų. 


Ne, mes negąsdinsim viens kito tuo, su kuo esam susigyvenę ir ką neva 
taip sunku užbaigti. Tam nebūdinga nei išradingumas, nei kryptis. Ir vis 
dėlto tai įgauna nesuskaičiuojamas formas, daugelį taip komplikuotų, 
kad rodos, galėtum užčiuopti savotišką fantaziją. Mes taip pat nemėgin- 
sim numatyti tų keistybių ir žiaurumų, kuriuos sukurs žūtis prieš pasiek- 
dama savo galą. 

Aš turėjau pažiūrėti į tai ramiau. Vis dėlto kalbų apie gyvenimą be 
elektros srovės ir radioaktyvų užkratą nereikėjo per daug gailėtis. Tik- 
rasis kliuvinys tėvams buvo Atminties kelias. Kad vaikai sieloj turėjo 
kertelę, kurioj, išskyrus baimę, buvo visiškai tuščia, jie nujautė. Tokią 
kertelę turėjo ir jie patys. Labiausiai juos baugino, kad vaikai įsigis didelį 
ir keistą pastatą su daugybe kambarių, apie kurių vidų neprivalės pasa- 
koti nė vienam žmogui. 


— Mijos mama buvo išdiduolė. Ji nebūtų pakentusi šitokios gynybos. 
Jokių gėda atmieštų švelnybių. Ir pirmiausia - jokios užuojautos. 

— Bet Mija buvo šauni, - tarė Juhanas. 

Ji perėmė vadžias į savo rankas, pamanė Birgeris. Visą gyvenimą jis 
kinkuos jai iš paskos ir atrodys štai šitaip. 

— Ką jūs apie mane kalbat? 

Mija užlipo į viršų. 

— Mes sakom, kad tu buvai didinga, - tarė Birgeris. Petrus inspiruo- 
jamai veikia moteris. Bet aš buvau priverstas pavaišinti diakoną briedie- 
nos kepsniu. 

— Jie tik ketino ja pasinaudoti savo tikslams, - pasakė Mija. 

— Kai Anė kūrė Atminties kelią, ji buvo apsupta aiškių priešininkų, — 
paaiškino Birgeris Juhanui. - Tamsiai mėlynų, juodųjų centro partiečių. 
Atsargių Biuvongeno piliečių, kurie į šį užsiėmimą žiūrėjo kaip į nesu- 
balansuotos psichikos požymį - prie jų priklausiau ir aš, - ir neryžtingų, 
politikos neišmanančių moterų. Kaimiečių, kurios vieną dieną norėjo 
gyventi kaip protėviai, o kitą - mokytis angliškai ir važiuoti su drauge į 
Rodo salą. Sprukti nuo savo sėnių. Tačiau paliekant šaldikly dėžes su 
maistu: Pirmai dienai, Antrai dienai, Trečiai dienai... Tai buvo jų revo- 
liucija, daugeliui taip ir neįvykusi. Kartais jos vėl pabunda gyventi, tu 
matei jas Sąjungų namuose. Jų tikslai tikrai ne migloti. 

— Bet iniciatyvą perėmė Petrus, - tarė Mija. 

— Jis juk stipri asmenybė. 

- Jis - galvijas. Beje, dabar jis pasidarė baisus čiuslius. Kavinė raudo- 
noj troboj su baltais kampais. Ranka tapytos iškabos. Ir komunos pinigai 
etikos kursams. Bet iš jo burnos dvokia kaip ir anksčiau. Ir jį domina tik 
vienas dalykas: sūris ir bobų murdymas. 

— Vadinasi, du, - pataisė Birgeris. 

— Jis buvo mergjoda dar Šernberge. Mes, vaikai, juo šlykštėjomės. Jis 
ropšdavosi ant tetų. Bet kuriuo dienos metu. Na, ne ant mamos. Šito 
neišradinėkit. 

Geriau neišradinėti, pamanė Birgeris. 

— Ar tau buvo sunku ten ant kalno? - paklausė susirūpinęs Juhanas. 

— Ne, mes gyvenom smagiai. Visi buvo geri. Ir Petrus, iš teisybės. Jie 
nesileisdavo į tarpusavio skandalus. 

— Ar Danas buvo tau geras? 

Birgeris su vargu ištarė šį vardą ir pasijuto klimpstąs į liūną savo širdy. 
Jis nenorėjo pravirkti. Jam buvo gėda netikėtai užklumpančių atakų, 
kurias Mija stebėdavo su šaltu pasibjaurėjimu. 

— Danas buvo šaunuolis. Kažkoks labai mielas. Nors aš siusdavau, kai 
jis likdavo su mama. Aš norėdavau, kad jis būtų su manim. Ji manė, jog 
aš pykstu ant jo. Danas dėl nieko nekeldavo triukšmo. Jis sėdėdavo 
apsileidęs tais ilgais auksiniais plaukais ir tyliai juokdavosi iš Petraus ir 
tetų. Taip... vieną kartą jis supyko. Tuomet jam tikrai pasimaišė protas. 
Dėl mano kaltės. 

Ji nutilo. 

— Kas atsitiko? - paklausė Birgeris. 

— Aš aptikau džinsus tam senam nebenaudojamam tvarte. Mes visur 
ieškodavom nepaprastų daiktų, jų buvo daugybė. Juk anksčiau ten 
gyveno žmonės. Mes be paliovos kasinėdavom ir naršydavom, ir aš 
aptikau tuos džinsus, pakištus po ėdžiom. Atidaviau juos mamai, nes 
man jie buvo per dideli. Jai jie irgi buvo per dideli, per ilgos klešnės. Bet 
ji baisiausiai apsidžiaugė. Ji vaikščiojo su jais visą laiką. Paskui parva- 
žiavo Danas ir pakėlė dėl jų skandalą. Jis rėkė plyšaudamas visa gerkle, 
ir man pasidarė baisu. Tai atsitiko vienintelį kartą. Ir dėl mano kaltės. 
Nors jis to nežinojo. 

— Ar Danas ką nors žinojo apie įvykį prie Loberono? 

— Jis žinojo, kas buvo tasai vaikinas iš palapinės. Jie visi tai žinojo. 

— Anė irgi? 

— Man rodos. 

— Ji niekad apie tai nekalbėjo. 

— Ne, jie nenorėjo apie tai kalbėti. Neturiu jokio supratimo, koks čia 
buvo ryšys. Bet vieną dalyką žinau. Aš turėjau lėlę barbę, kurią iš pradžių 
vadinau Kenu. Bet mes jį perkrikštijom, aš ir kiti vaikai. Jis gavo Džono 
Leru vardą. Aš žinojau, kaip jis rašomas ir tariamas. Juk man buvo 
šešeri. Ir kažkaip aš visad suvokiau, kad šiuo vardu buvo vaikinas iš 
palapinės. Mes, vaikai, tai žinojom. 


Juhanas nedažnai pagalvodavo apie Julją. Mintys ties šia tema susting- 
davo ir nutrūkdavo. Kelias į jas buvo užaklintas. 

Bet apie miškus pagalvodavo. Kone po dviejų dešimtmečių vis dar 
prisiminė savo sapną: jis skriejo be jokių sparnų virš kvepiančio lapuočių 
miško. Baigiančios žydėti liepos, tamsialapiai putinai, ąžuolai ir kaštonai 
su lapų lajomis, kurių kiekviena buvo atskiras pasaulis. Milžiniški uosiai, 
guobos šepečiuotais lapais, pilksidabriai gluosniai prie vandens veidro- 
džių. Keroti šviesos nutvieksti lazdynai. 

Medžių rūšių vardus jis sumanė vėliau. Jam patikdavo mąstyti apie 
pritemusį mišką, kaip jis iš lėto sklendė virš jo medžių vainikų, nė kiek 
tuo nesistebėdamas. 

Paskui pamažėle jis išsiaiškino, ką reiškia tas lapų stogas, kuris jam 
atrodė tarsi banguojančios grindys. Julja buvo teisi. Europą iš tikrųjų 
dengė miškai. Būta ir didelių pelkynų bei liūnų. Kalnų grandinių ir 
plačių upių. Bet pirmiausia - miškų. Iki pat Kaukazo ošė medžiai, toli 
prie Atlanto krantų. 

Miško apmąstymus jis laikė pagarbos vertom mintim, ties kuriom 
kartkartėm gali stabtelėti. Blogiau buvo su jos melų pasakom apie 
Keliautoją ir moteris. Šių niekad nesvarstydavo. 

Vieną žiemos popietę jis sėdėjo Estersundo leno bibliotekoj. Lauk- 
damas išėjusios apsipirkti Mijos, jis pasinaudojo proga peržvelgti, ką jie 
turi apie samių kultūrą ir religiją. Ant lentynos, pažymėtos „Religijos 
mokslas. Bendrybės“ į akis jam krito nugarėlė su antrašte „Keliautojo 
mitas“. 

Jis pajuto kažkokį spurdesį krūtinėj. Šis buvo stiprus ir panašus į 
greitą slėgio pokytį įtemptam lanke, paleidus strėlę. Jis manė, kad tai, 
ką jis suvokė kaip savąjį „aš“, buvo nuolatinė kaita, nors procesas vyko 
iš lėto ir su daugybe pasikartojimų. Mintis apie strėlę, išgulėjusią palei- 
dimo būvyje kone du dešimtmečius, jį nustebino. 

Knyga buvo aptaisyta bibliotekos viršeliais, popierius blizgantis ir 
sunkus. Atspausta Obuje, o antraštiniame puslapyje išraityta kur kas 
sudėtingesnė antraštė. Autorė buvo folkloristikos ir religijos mokslo 
docentė, vardu Dorisa Hofsteter. Neįmanoma buvo iš knygos ką nors 
išpešti, vien ją pavarčius ir šį bei tą paskaitinėjus. Kai Mija atėjo, jis 
pasiskolino knygą su jos skaitytojo bilietu. Ji juokdamasi paklausė, ką 
jis ketinąs daryti su tuo pasibaisėtinu foliantu. Pirmą sykį jis paleido jai 
į akis dūmus. Pareiškė, kad knyga pasakoja apie samių padavimą, kurį 
jis girdėjęs vaikystėj. 

Tai išsprūdo taip greit, kad jis tik vėliau suprato dvigubai pamelavęs. 
Vaikystėj jis nebuvo girdėjęs jokių samių padavimų. 

Knyga buvo siaubingai nuobodi. Jis niekad neperskaitė jos iki galo. 
Ji buvo aprūpinta petito išnašų aparatu, kuris buvo vienas iš pačių 
išsamiausių, jo kada nors matytų. Jis susirado, kad Keliautojo mitas 
buvo gerai žinomas visoje Europoje. Docentė su mokslininkės kruopš- 
tumu aptarė jo paplitimą ir visus žinomus variantus. Kokios nors mo- 
dernios painiavos nepasitaikė. Moterys, išsaugojusios mitą ir išsisklai- 
džiusios po visą pasaulį, buvo Juljos pramanas. Feministiniai paistalai 
plaukė jam per galvą, neturėdami jokio ryšio su įprastiniu jo minčių 
pasauliu. Jis iškeitė juos į bręstančio jaunuolio fantazijas. Julja išmanė, 
kaip įkaitinti kraują jo galvoj ir daugely kitų vietų. 

Protiškai pakrikusi ji nebuvo. Greičiau karšta ir griežta. Prieš akis jam 
iškilo jos taisyklingas veidas, per daug berniukiškas, kad būtų gražus, 
šiurkštūs geltoni plaukai ir kūnas, kuris kvepėjo saule ir pradžiūvusia 
miško atšlaite, išsitiesęs ant putgumės čiužinio su geltonai ir žaliai 
dryžuotu užvalkalu. Staiga vaizdas pasikeitė. Jis išvydo Julją, nakties 
sutemose einančią tamsiojo namo link. Netvirtai laikydamasi ant kojų, 
ji metėsi prie upės. Visą laiką plyšaudama: 


Papilvėj 
pimpalėlis 
kaip auksinė tulpė! 


— Apie ką galvoji? - paklausė Mija. 

Taip, apie ką jis galvojo? Jis visai nieko negalvojo. Spoksojo į vaizdi- 
nius. Vieną, kuris turėjo būti seniai dingęs galvoj vykstančiuose 
pokyčiuose ir turinio išlydžiuose, kas, jam rodės, buvo procesai, sudaran- 
tys JO „aš“. Ir kitą, apie kurio buvimą niekad nežinojo. Jis jautėsi it labai 
senas žmogus. Kažkada jam buvo tekę girdėti, kad seniai galį pasisemti 
naujų atsiminimų iš praeities šulinio. 

Iš pradžių jis pamanė, kad Julja turėjo būti perskaičiusi šią knygą. Paskui 
pamatė, kad ji pasirodė praėjus dvejiems metams nuo jų bendro gyve- 
nimo Trolevoldene. Bet ką veikia docentė, įsigilinusi į didelį mokslo 
veikalą apie Keliautojo mitus? Žinoma, skaito apie juos paskaitas, 
rengia seminarus. Julja turėjo priklausyti seminarus lankančiai jaunų 
Obaus studentų grupei. Būsimųjų religijos žinovų. 

Ne, tai buvo per daug neįtikima. Ji studijavo ką nors kita ir į paskaitas 
nueidavo iš žingeidumo. Tik tas, kas prisišlieja prie šios temos kaip prie 
tikro pasismaginimo, gali taip įlipinti nosį į mitą apie Keliautoją, kaip 
kad įlipino ji. 

Dabar jam toptelėjo galvon mintis, kad jei Julja priklausė seminarus 
lankančiai grupei, docentė turėjo ją pažinoti. Jei jos mokytojai apibū- 
dintum šviesiaplaukę, berniokiškai vikrią ir, ko gera, gana kandžią 
studentę, galimas daiktas, ji ją prisimintų. 

Ši mintis jam patiko. Jis nenorėjo eiti į policiją. Tai buvo tas pat kaip 
įkišus ranką į tamsų vandenį ištraukti dievažin kokią bjaurastį. Jis norėjo 
išsiaiškinti, kas iškils į dienos šviesą, prieš pranešdamas apie tai policijai. 

Jų santykiai su Mija dabar buvo geri. Bet trapūs. Jie pasidarė tokie, 
kai jis suprato ją galint priimti iš anksto nenusakomus sprendimus. 

Jis paskambino į Obaus akademiją ir pasiteiravo Dorisos Hofsteter. 
Docentė buvo spėjusi tapti profesore ir persikelti į Helsinkį. Administ- 
ratorė norėjo jam duoti Helsinkio universiteto numerį, bet jis paprašė 
privataus. Ji jo neturėjo, o be to, ir neduotų, pridūrė atšiauriai. Ji 
greičiausiai manė, kad jis ketino kamuoti profesorę girtais atsiprašinė- 
jimais ir šnopavimu į telefoną. 

Jis be jokio vargo susirado jos telefoną ir adresą per informacijos 
biurą. Profesorės Hofsteter moterų paranoja nekankino. Jis paskambi- 
no nesitikėdamas, jog ji atsilieps pati. Buvo vasara ir labai karšta. 
Helsinkis turėjo būti tuščias kaip iššluotas. Bet šit jame sėdėjo Dorisa 
Hofsteter ir atsakinėjo į telefono skambučius, išsiblaškiusi, vargu ar itin 
mandagiai. 

Jis tučtuojau pasigailėjo, bet vis dėlto jam užteko proto prabilti 
norvegiškai. Paklausė, ar ji būsianti namie artimiausiomis dienomis ir 
ar galėsianti priimti didelę knygų siuntą iš Oslo universiteto. Taip, ji 
būsianti. O kas per knygos? 

- Šito aš nežinau. Yra pridėtas popierius. 

Susijaudinęs jis pastebėjo, kad meluoti sekasi greitai ir išradingai. 


Prieš akis jam stojo kelionė į Helsinkį lėktuvu, greitas interviu su 
profesore, o paskui kelionė į Obų išsinuomotu automobiliu patikrinti 

seminarų lankytojų sąrašų, sudarytų prieš aštuoniolika metų. Vėliau 
pėdsakų ieškojimas bus painesnis, tai jis suprato. Bet juto, jog šiuo atveju 
jam pasisekė. 

Birgeris Torbjornsonas irgi norėjo važiuoti. Tai kėlė nepatogumų. 
Bet sunku buvo atsakyti jam, tokiam apgailėtinam. Jis bastėsi iš kampo 
į kampą netvarkytam bute it didelis pasiligojęs lokys. 

Jis norėjo, kad jie nueitų į policiją pranešti Džono Leru vardo. Mija 
netikėjo, kad policijoj atkreiptų dėmesį į lėlės vardą. Tik jei būtų 
ieškomas pradingęs Džonas Leru, galėtų pradėti kas nors rutuliotis. O 
Loberono įvykio metu nepareikšta apie jokį dingimą. 

Juhanas daug nepasakojo Mijai apie moterį, kuri įsisodino jį į auto- 
mobilį ir kuri, galimas daiktas, susitiko su Leru. Birgerį jis pasiėmė ne 
vien iš užuojautos. Bijojo, kad šis pernelyg neišsikalbėtų. Juhanas ne be 
gėdos jausmo prisiminė, kaip jis rėžė pamokslą Mijai apie atvirumą. Bet 
Julja buvo anapus ribos. Jis nenorėjo pasirodyti kaip įsikarščiavęs ir 
patiklus bręstantis berniokas. 

Birgeris kelionę pavertė ištisa ceremonijų istorija. Jis išsiaiškino, jog 
per kelionių biurą pirkti bilietai į laivą su užsakytu viešbučio kambariu 
būsią pigiausi. Juhanas buvo girdėjęs, kad Birgeris per atostogas retai 
kada nuvažiuojąs kitur nei į Juoduosius Vandenis. Dabar jis pasirodė 
tempdamas sunkų seną odinį lagaminą. Jam buvo sunku prisiderinti prie 
masinio turizmo taisyklių. Jis mėgino nusipirkti svaigalų be eilės ir 
pajuokauti su nusiplūkusiom valytojom suomėm. Kai jie įėjo į valgyklą, 
jis nusivilko prie užkandžių stalo. Ėmė pasakoti, kaip studijuodamas 
augindavęs bakterijų štamus drebučių pavidalo mitybinėj terpėj, visiškai 
panašioj į tą, iš kurios dabar savo baltais akių obuoliais spokso virta 
lašiša. Jis kalbėjo nė kiek nepritildydamas balso ir sukėlė visuotinį 
nepasitenkinimą. 

Jie valgė krevetes ir gėrė degtinę su bruknių sunka ir apskritai elgėsi 
taip, kaip to laukiama laive. Kai jie išgėrė kavos, Juhanas keletą sykių 
truktelėjo žaidimų automato rankeną. Birgeris įkišęs pinigų pats patrau- 
kė. Aparatas sugergždė ir išspjovė į lėkštę didelę papliūpą vienkronių. 
Jis bėrė ir bėrė jas migksėdamas, staugdamas ir spjaudydamasis. Lėkštė 
persipildė, ir kronos pažiro ant kilimo priešais jų kojas. Žmonės susto- 
davo ir žiūrėdavo. Birgeris stovėjo pastiręs, Juhanas mėgino jam padėti 
surankioti perteklių. | 

Tuomet Birgeris pravirko. Žinoma, jis stovėjo stačias, bet šiaip verkė 
visiškai taip pat, kaip atnešęs Juhanui kavos į lovą savo bendrajam 
kambary. Burna atvipo, bėgo nosis ir iš akių. Šniurkščiodamas jis ritmin- 

gai gaudė orą ir po valandėlės jį ištiko konvulsijos, nuo kurių įsisiūbavo 
ir ėmė drebėti krūtinės ląsta, o pamažėle ir didelis pilvas. 

Žmonės juokėsi. Šūkčiojo jam paskatinimus. Jie manė jį verkiant iš 
laimės. Juhanas norėjo jį išvesti, bet nenorėdamas palikti pinigų Žiop- 
liams atsiklaupęs susirankiojo kiekvieną kroną. Tuo tarpu Birgeris 
stovėjo išduotas, garsiai sriūbaudamas ir plūsdamas pleivėm ir ašarom. 

Kai Juhanas nusikasė su juo iki kajutės ir mėgino paguldyti į lovą, 
Birgeris susimušė galvą į viršutinę lovą. Skausmas sustabdė mėšlungišką 
verksmą. Visiškai be jėgų jis sudribo kniūbsčias ant lovos. Juhanas 
uždėjo jam ant kaktos šlapią frotinį rankšluostį ir prispaudė jo delną, 
kad stipriai laikytų rankšluostį. Paskui Juhanas atsisuko viskio butelį, 
kurį buvo nusipirkęs, ir išgėrė kone pusę dantų šepetėliams skirtos 
stiklinės. Jis nebuvo tikras, ar Birgeriui naudinga išgerti viskio po ašarų 
priepuolio, tad nutarė įpilti jam tik šlakelį. 

Jis suprato, kad Birgeris verkė dėl Anės mirties. Bet jis niekaip 
negalėjo susigaudyti, kodėl priepuolį sukėlė lošimo automato katakliz- 
ma. Birgeris neaiškiai kalbėjo apie nepakeliamą pašaipą. Iš pradžių 
Juhanas manė, jog jis turi omeny bendrakeleivių pašaipą, Bet Birgeris 
pasakė, kad ji niekieno, pašaipa, ir tiek. Ir pridūrė: tai buvęs atsitiktinu- 
mas, grynas atsitiktinumas. Jis kartojo ir kartojo šiuos žodžius, kurie 
prarado bet kokią prasmę. 

— Vargu ar tai atsitiktinumas, — pertraukė jį Juhanas, kad padarytų 
tam galą. - Jei taip ir būtų, tai baisiai siauroj skaičių srity. Sios mašinos 
užprogramuotos kartkartėm išmesti pinigus. Kad jau buvo tam laikas, 
galėjai matyti iš personalo, laukiančio savo eilės pažaisti. Jie nenuleidžia 
akių nuo žaidimo mašinų ir žino, kada šios įsivažiuoja. 

Juhanas nesiliovė kalbėjęs apie atsitiktinumo kilmę. Jis pasakojo, 
kaip kompiuteriu apskaičiuojami atsitiktinumai, ir neregėtam jo paleng- 
vėjimui, Birgeris užmigo daugiau nepravirkęs. 

Prieš pietus, palikę didžiulį Birgerio lagaminą ir Juhano krepšį vieš- 
buty, jie tučtuojau sėdo į taksi ir nuvažiavo profesorės Hofsteter adresu. 
Ji gyveno devyniolikto amžiaus pabaigos name. Jis buvo masyvus ir 
impozantiškas ir neturėjo nieko bendra su tuo šviesiu ir jūros vėjais 
šniokščiančiu klasicizmu, kuris pasitiko juos išlipus iš laivo. Uosto aikš- 
tėj viešpatavo vėlyva vasara: stambūs krapų ir raudonųjų burokėlių 
ryšuliukai, gėlių kioskai su. rudbekijom ir žioveniais, vėžiai, negės, silkės, 
svogūnai ir gumbuoti agurkai - gausa, kurios kvapai, praretinti vėsaus 
vėjuoto oro, sklido virš jūros lengvi it žibuoklių. Akmeninio miesto 
vidaus nekeitė joks metų laikas. Hofsteter namą saugojo kalkakmenio 
neūžaugos, užsikrovusios ant savo kuprų vartų atbrailą. Juhanas pa- 

skambino telefonu prie vartų, ir jie laukė klausydamiesi gatve bildančių 
tramvajų. Bet niekas neatsakė. 

Namas iš tikrųjų stovėjo nelabai toli nuo „Marski“ viešbučio. Važiuoti 
taksi nebuvo jokio reikalo. Jie atsisėdo- „Fazeryje“ ir išgėrė kavos. 
Juhanas dar pasiėmė sumuštinį, o Birgeris iki persirijimo tašė tortinius 
pyragaičius. 

Visą dieną jie bastėsi tarp profesorės namo ir Helsinkio miesto 
įžymybių. Juhanas ėmė manyti, kad jie atvažiavo be reikalo. Birgeris, 
regis, dėl kelionės baigties per daug nesikrimto. Man buvo smagu kiek 
pasižmonėti, pasakė jis. Jis ilgai stovėjo priešais „Italos“ langus, mąsty- 
damas apie stiklo meną. Jis norėjo patapšnoti Havisai Amandai per 
užpakalį, bet Juhanas tam užkirto kelią, ir pasiūlė apvažiuoti tramvajum 
žiedą ir pasižiūrėti „Finlandia“ rūmus. Atrodė, jog mieste jis jautėsi 
puikiai, ir sunku buvo įsivaizduoti, kad jam bet kada galėjo užeiti tie 
apgailėtini ašarų priepuoliai. Juhanas įtarė, kad jis tiksi tarsi paties 
prisuktas laikrodis. Jis žinojo, ką turi veikti ir kalbėti, netgi susidūręs su 
moterišku užpakaliu. 

Penktą valandą dienos jie pagaliau išgirdo per durų telefoną Dorisos 
Hofsteter balsą. Juhanui jis atėmė žadą, bet Birgeris pristatė tiek jį, tiek 
save patį ir pasakė, kad jie ieško profesorės svarbiu reikalu. Ji norėjo 
žinoti kokiu. 

— Mes ieškom asmens, kurį, mūsų manymu, jūs pažįstat. Profesorės 
mokinės. Iš Obaus laikų. 

Garso kokybė buvo prasta, ji perklausė keletą kartų, bet galiausiai 
juos įsileido ir jie pasikėlė girgždančiu liftu su geležiniais vartais iki 
ketvirto aukšto. Ji įdėmiai nužvelgė juos, nors ne perdėtai ilgai, pro 
akutę, paskui atidarė duris. 

Šiame name viskas buvo sena ir kėlė pagarbą. Juhanas negalėjo 
įsivaizduoti, kad butą būtų įrengę profesorės tėvai, greičiau jos seneliai. 
Priemenėj jie prasispraudė pro milžinišką barokinę spintą. Ant sienų 
kabėjo kardai ir kavaleristų pistoletai, paveikslai sunkiais raižytais aukso 
rėmais, vaizduojantys juodai žalius peizažus, kur galėjai išskirti tik 
sidabriškai baltą upės dryželį arba putotą krioklį. 

Pati profesorė buvo griežta moteris trumpai kirptais plaukais, nuda- 
Žytais dviem spalvom kaip barsuko. Ji nešiojo akinius, skirtus greičiau- 
siai skaityti. Patogumo dėlei Buvo juos nustūmus ant nosies, užuot 
nusiėmus. Vilkėjo modernaus rašto juodai baltą medvilninę suknelę, iš 
priekio užtrauktą užtrauktuku, savotišką palapinę. Po ja kūno kontūrai 
buvo išnykę. Veidas buvo pabrinkęs, ypač po akimis, kur įsispaudė 
akiniai. Stori poodinių riebalų voleliai tempė žemyn skruostus ir tušavo 

smakro liniją. Juhanui pasirodė, kad jos išvaizda gana pasibaisėtina, ir 
jautėsi pasiklydęs niūriai didingame bute. Birgeris žirgliojo nė kiek 
nesivaržydamas. Jis, matyt, buvo pratęs užeiti pas žmones ir kvėpuoti 
tais kvapais, kuriuose šie gyveno. Atrodė, kad jis visai geraširdiškai 
ketina pakelti medvilninę palapinę ir subesti pirštus į geltonus profeso- 
rės lašinius. 

Ji įsivedė juos į kambarį, kuris greičiausiai buvo biblioteka. Sienos 
nuo grindų iki lubų buvo užstatytos lentynom su oda įrištom knygom. 
Kambary stovėjo išsėdėta sofa su pilkšvai žaliom pagalvėlėm, pilnom 
šuns gaurų. Gaurus Juhanas pastebėjo tik vėliau, ant savo kelnių. Kokio 
nors šuns nesimatė. Kambary buvo tamsu. Ji buvo užtraukusi rudo 
aksomo portjeras ir dabar uždegė lempą. Juhanas atsisėdo tiesiai prieš 
lempos šviesą. | 

Jis papasakojo prieš daugelį metų pažinojęs merginą, kuri, galimas 
daiktas, buvo profesorės mokinė. 

— Kodėl jūs taip manot? 

— Ji pasakojo apie jūsų tyrinėjimus, - atsakė Juhanas. 

— Kąji pasakojo? 

— Apie Keliautoją. 

Jis tikėjosi, kad ji panorės išgirsti daugiau, ką pasakojo mergina. 
Galbūt iš profesinės tuštybės arba paprasčiausiai dėl to, kad buvo 
skeptiška. Bet ji paklausė: 

— Kam jums jos reikia? 

Jis nebuvo visiškai tikras, ar ji paklausė nedraugiškai. Jos intonacija 
buvo suomiška ir sunkiai išsiaiškinama. Bet apie sutikimą išskėstom 
rankom nebuvo ir kalbos. 

- Ji pažinojo vieną asmenį, apie kurį aš norėčiau daugiau sužinoti. 

— Ką? 

— Jis buvo vardu Džonas Leru, - stengėsi padėti Birgeris. 

— Aš nežinau, apie kokią merginą jūs kalbate. Apibūdinkite ją. 

Ji stovėjo nusigręžusi į langą ir užtrauktas portjeras. Dabar atsisėdo 
į odinį fotelį su didele atrama galvai. Juhanas pamatė, kad ji avi sanda- 
lais. Grubiais sandalais, kuriuos sudarė tik keletas prie pado pritvirtintų 
dirželių ir negrabaus darbo sagtis. Jos pėdos buvo mažos ir dailiai 
sudėtos ir, matyt, ji labai daug vaikščiodavo apsiavusi sandalais, nes 
nebuvo nė gumbelio ties nykščiais, o tiesūs pirštai glaudėsi viens prie 
kito. Juhanas nutilo. 

— Na! 

— Ji buvo šviesiaplaukė, - pasakė jis. Daugiau neišspaudė. Jis žvelgė 
pro pėdas žemyn į kilimą, kuris buvo tamsiai vyšninis, rytietiškas, išsi- 

trynęs, bet su vis dar matomais stilizuotų gėlių ornamentais. UŽ jo 
nugaros, galbūt iš melsvo vazono, stovinčio ant žemės prie koklių 
krosnies, dvelkė stipriais citrusiniais prieskoniais ir sudžiūvusiais gėlių 
lapais. 

— Man netrūko mokinių šviesiom galvom, - pasakė ji. - Bent jau iš 
viršaus. Kaip ji atrodė? 

Jis negalėjo jos atkurti. Regėjo ją priešais save, bet negalėjo apibū- 
dinti. Į galvą nelindo jokie kiti žodžiai, tik „šviesi“ ir „sudžiūvusi“. 
Girdėjo, kaip Birgeris šnopuoja susijaudinęs. 

— Na, - tarė ji, - tai visai nesvarbu. 

Ji atsistojo. Jie buvo priversti pakilti nuo sofos. Juhanas dar kartą 
sukaupė jėgas, bet jį ištiko kažkas daug blogiau nei žodžių trūkumas. 
Jam užsmaugė gerklę. Jis nešspaudė jokio garso ir pamėginęs kalbėti 
tik neaiškiai sušnypštė, lyg labai užkimęs. Profesorė Hofsteter nusijuo- 
kė. 

— Neimkit taip giliai į širdį, - pasakė ji. - Jums nebūtų padėję, kad ir 
kaip iškalbingai būtumėt ją apibūdinę. Aš neišduosiu savo mokinės 
vardo porai nepažįstamų ponų iš Švedijos ir Norvegijos. 

— Kodėl ji pasakė Norvegijos? - paklausė Birgeris, kai jie jau stovėjo 
gatvėje. 

— Ji pažino mano balsą. Aš jai paskambinau prieš keletą dienų ir 
apsimečiau norvegu. Norėjau sužinoti, ar ji namie. 

— Velniai rautų, - nusikeikė Birgeris. 

Atrodė, kad profesorė jį sukrėtė labiau nei nesėkmė. 


Jie neišgalvojo nieko kito, kaip pavalgyti, kad prastumtų laiką, iki galės 
atsigulti. Mažame skersgatvyje miesto centre jie aptiko rusų restoraną 
su aukso, juodos ir raudonos spalvos interjeru, sklidiną sunkaus kvepalų 
ir maisto kvapo. Birgeris norėjo paragauti lokienos kumpio, bet Juhanas 
pasišlykštėjo vien išvydęs šį pavadinimą valgiaraštyje. Jie susitarė dėl 
barščių ir blynų su kapota silke, svogūnais ir grietine. Viskas buvo riebu 
ir maistinga, ir Juhanas sunkiai nurijo. Jie išgėrė rudos saldžios degtinės, 
ir Birgeris apsinešė. Juhanas gėrė saikingai, bijodamas, kad neimtų 
pykinti. Parsiradę į savo dvivietį kambarį viešbutyje, jie atsigulė daugiau 
nebepostringaudami apie nepavykusį apsilankymą pas Dorisą Hofste- 
ter. Birgeris miegojo kaip užmuštas, o Juhanas nesudėdamas bluosto 
klausėsi tramvajų. 

Po valandos jis atsikėlė ir tyliai apsirengė. Jis ėjo kaip įprasta šiaurėj 
vakare ištuštėjusiom gatvėm. Atsidūręs prie vartų su neužaugom, spus- 

telėjo smilium mygtuką ir gana greit išgirdo šiurkštų balsą. Ji nemiegojo. 
Jis to ir nelaukė. 

— Čia Juhanas Brandbergas. 

Ji priėmė jį su ta pačia palapinės formos suknele, bet basa ir rūkydama 
ploną keisto kvapo cigaretę. 

— Jukuti, - tarė ji. - Aš juk tikėjaus, kad tu sugrįši. 


— Kaipgi, velniai rautų, tu mane suradai? 

Ji tarė labai atvirą „a“ garsą ir šį klausimą metė pro petį, vesdamasi 
jį į butą, kur švietė viena vienintelė lempa. Jis išvydo didelį valgomąjį 
stalą, spindintį nuo gatvės žibintų atšvaitų. Bibliotekos nesimatė. Rodės, 
jog jie eina kita kryptim. Nuo valgomojo, turinčio ketverias duris, butas 
tarytum tęsėsi į visas puses. Jis išgirdo sklindančią dainą veik be jokio 
akompanimento. Ją dainuojantis bosas stiprėjo juo labiau, juo toliau jie 
ėjo. „In diesen heil'gen Hallen“!! dainavo jis, o balsas slopo grimzdamas 
pro išskydusius tamsos sluoksnius. Kelionė baigėsi prirūkytam kambary 
su perkrautu rašomuoju stalu. Kambario gilumoj žybsėjo žalias garsin- 
tuvo taškelis, o bosas užbaigė savo ariją. Tuomet Dorisa Hofsteter 
atsilošusi paspaudė mygtuką. Žalioji akelė užgeso. 

— Na? 

Ji nebuvo pamiršusi savo klausimo. Dabar atsisėdo į kėdę prie rašo- 
mojo stalo, ir jam neliko kitos vietos kaip ant odinio fotelio priešais. Jis 
sėdėjo tarsi egzaminuojamas studentas. 

— Aš aptikau tavo knygą, - pasakė jis. - Mitas apie Keliautoją. 

— O velnias. Tu pakeitei visuomeninę klasę? Turi akademinių nuo- 
pelnų ir instinktų? 

Intymumas, pamanė jis. Štai jis. Šiam dulkėtam kambary. Argi jis 
mėgino vaizduotis, kad pasiseks suartėti su kitu žmogum prisimeilinus? 
Ji sėdėjo čia po aštuoniolikos metų, ji, kuri nebuvo gražuolė netgi tada, 
ir kėlė reikalavimus jo membranoms ir apnuogintai odai. Jis neturėjo 
jokio noro jai meluoti ir pasakė: 

— Aš visai atsitiktinai aptikau šią knygą. Bet aš turiu universitetinį 
išsilavinimą, tas tiesa. Esu meteorologas. 

— Ko tu iš tikrųjų nori? 

— Aš nežinojau, kad tai tu. Aš ieškojau merginos. 

— Ji čia. Dabar jai penkiasdešimt devyneri. 

Jis paskaičiavo mintyse ir pamatė, kad ji tai pastebėjo. 

— Aš buvau keturiasdešimt vienerių, - pasakė ji plačiai nusišypsojusi. 
Jam nepatiko, kad jos dantys bjauriai nudažyti tabako. Jie buvo ilgesni, 
nei jis juos prisiminė. Dantenos buvo pakilusios, akių vokai nuo savo 
svorio suzmekę į gilias geltonas raukšles. Ji prašosi pagąsdinama, pama- 
nė jis. Jis ir toliau skaičiavo mintyse, nes jam rodės, kad įsivėlė į 
labirintinį žaidimą, kur susiduria su sprendimo reikalaujančiom stereo- 
tipinėm pamėklėm. Štai čia sėdėjo Ragana su žaviom pėdom. Prieš 
keletą dienų jis susitiko Mergjodą. Tuo metu, kai jis karščiausiai ropštėsi 
ant Šernbergo tetulių, jis nebuvo vyresnis nei aš dabar, pamanė Juhanas. 
Ar Mija irgi pasvėrė šitai galvoj? 

— Tu nusivežei į savo Trolevoldeną šešiolikmetį. 

— Nevaidink suvedžioto skaistuolio, Juhanai. Tu išgremžei visus mano 
vidurius. 

Ji atsikolė į rašomojo stalo kėdę ir pažvelgė į jį prisimerkusi. Kėdė 
pamažėle lingavo. 

— Juka, Juka, - pasakė ji. - Tu buvai eiklus kaip skalikas. Be jokių 
vaikiškų apvalumų tarp mūsų. Šaunuolis tu buvai. Tikrai puikus grynak- 
raujis žvėrelis. Paskui tu, matyt, vėl grįžai į tvarkingą gyvenimą. 

Jam sunku buvo šitai paneigti, ir ji vėl nusijuokė. 

— Desertiniais sūriais ir socialinėm pašalpom išaugintas švedų jauni- 
mas žaidimų pievelėj mėgsta ekscesus. Staugia per roko koncertus, 
žaidimo vadovams angliškai šaukiant „fuck fuck fuck“ ir „asshole“. Bet 
prieš dvidešimt metų tu iš tikrųjų įgrūdai man pirštą su liesu norvegišku 
margarinu į išeinamąją angą, ir to buvai išmokęs ne kine, mano drauguži. 

- Beje, Trolevoldenas priklausė turistų draugijai, - pasakė jis. 

— Visiškai teisingai. 

— O tu sakei, kad jis tavo šeimos. 

— Mano senelis buvo Trondheimo urmininkas. Mediena, žuvis, laivų 
prekyba - visa, ką galima pardavinėti. Rudenį jis medžiodavo šiaurėje. 
1905 metais pasistatė medžioklės vilą. Gyveno išties plačiai užsimojęs. 
Penki šimtai tetervinų nebuvo nieko neįprasta. Kalnai kiškių. Lašišos. 
Lokiai. Galėtum tai pavadinti ekscesais. Ne taip, kaip kad dvidešimt 
tūkstančių orientacininkų nuvaiko žvėris ir paukščius iki agonijos net 
nepastebėdami. Bet pačiam įvykių sūkury - su kruvinais auliniais, para- 
ko dūmais ir išverstom odom. 

Ji pakilo ir išėjo iš kambario. Juhanas nežinojo, ką jam manyti. Ar ji 
ketino sugrįžti su nuotraukom? Jis neryškiai prisiminė keletą medžiok- 
lės nuotraukų. Kai Žingsniai vėl priartėjo, Jis išgirdo kažką skimbčiojant. 

— Viskio ar degtinės? 

— Viskio, ačiū. 

— Jo duktė, kuri buvo blyškesnio tipo, susitiko vaikiną iš Suomijos, 
inžinierių, - nesusumavusi vėl ėmė pasakoti ji. - Tai atsitiko Siulto salos 
kurorte. Kai jie susituokė, ji persikėlė į Suomiją ir susilaukė dviejų vaikų. 
Manęs ir mano brolio. Prasidėjus karui, mus evakavo pas senelį. Juk 
niekas nemanė, kad po kelių mėnesių vokiečiai užpuls Norvegiją. Aš 
ėmiau lankyti Amalijos Kliuksės mergaičių mokyklą Trondheime, labai 
puikią privačią mokyklą. Iš tikrųjų jos pavardė buvo Lok, bet mes ją 
vadindavom Amalija Kliukse. Ji nešiodavosi mažą portfeliuką, kuriame 
kažkas kliuksėdavo. Portveinas. 

— Įsivaizduok, - tarė ji. - Amalijos Kliuksės netgi nosis buvo portvei- 
ninė. Tikrai prieštvaninis stambiai porėtas ir violetinis daiktas. Tame 
mielame veidelyje. 

Ji pakėlė taurę su perregima degtine ir palinkėjo „į sveikatą“. 

— Bet tu saugojais, - pasakė jis. - Gėrei tik baltą degtinę. 

— Juhanai, tau nepatinka, kad man pasisekė gyvenime, nors gėriau 
degtinę ir rūkiau cigaretes. 

— Pasisekė? 

— Aš tapau profesore, mokslo draugijos nare. Esu sveika ir niekad 
nenuobodžiauju. Ar tai tau kelia pyktį? 

Jam nieko neatsakius, ji tęsė: 

— Per karą visa mokykla važiavo į Trolevoldeną iškylauti. Kitą dieną 
po mokslo metų pabaigos. Iš pradžių traukiniu, paskui arkliu kinkytais 
vežimais iki vilos. Matai, tuo metu ten nebuvo taip prižėlę, galėjai 
privažiuoti su arkliu ir linginiu vežimu. Senelis buvo prašmatnus. Buvo 
pats nykaus karo vidurys, o mus vaišino tortais su grietinėle, braškėm, 
kiaušininiu likeriu ir rusiška šarlote, jei Žinai, kas tai per daiktas. Ten 
buvo tarnaičių ir emaliuoti ąsočiai su tiršta geltona grietinėle. Biskvitinis 
vyniotinis ir fromažas prie šarlotės. Šviesus veršienos kepsnys su grieti- 
nės padažu. Tu nežinai, kas yra veršiena, Juhanai, veršiena, kurios buvo 
prieš karą. Odai skirtas, karvės pienu penėtas veršiukas, minkštas ir 
gardus kaip tavo mielas pimpalėlis. Tai buvo nepamirštama - vaikiškai 
šviesi ir lengvai virškinama prabanga. Bet tai buvo paskutinis senelio 
mostas, nes jo reikalai ėmė eiti prastyn. Iš dalies dėl to, kad jis atsisakė 
bendradarbiauti su vokiečiais, iš dalies - kad sustojo laivyba. Kai jis mirė, 
jo turtas buvo išnykęs. Trolevoldenas tebeegzistavo, bet buvo nieko 

nevertas. Mama buvo mirusi, ji pasimirė nuo plaučių uždegimo pasku- 
tinį žiemos karo mėnesį. Mudu su broliu padovanojom Trolevoldeną 
turistų draugijai, kad vila nors pusėtinai būtų palaikoma. Ketvirtą de- 
šimtmetį ne itin rūpėjo išsaugoti unikalius interjerus. Bet žmonės ją 
užmiršo, ir jai gana pasisekė. Juk ji stovėjo taip nuošaliai. Tas, kas 
išsiruošęs į maršrutą panorėdavo joje pernakvoti, gaudavo raktą kaimo 
parduotuvėj. Žmonės tuo metu buvo padorūs. Namo vidus apsitrynė, 
bet niekad nebuvo sunaikintas. Dabar ten yra sargas. Užrakinamos 
langinės. Turistų draugijos įranga. Mudu su broliu liovėmės ten važinėję. 

— Ar ten buvo tavo brolis, tas širmas vyras? 

— Taip, aš labai nenorėjau, kad jis tave iš arti pamatytų. Aš buvau kiek 
sutrikusi dėl tavo jaunumo. Aš nesitikėjau, jog jis ten bus. Maniau, tik 
merginos. O jos po kelių dienų turėjo išsikraustyti. 

— Ar jos buvo turistės? 

— Ne, Dieve mano, žinoma, tik Amalijos Kliuksės mokinės. Visos 
keturiasdešimtmetės. Jos užsimanė atšvęsti ten ant kalno trisdešimties 
metų jubiliejų. Prisiminusios puotą karo vidury. Mes netgi pasigaminom 
rusiškos šarlotės, bet man rodos, kad tu jos negavai. 

— Aš atėjau ne šių prisiminimų klausytis, - pertraukė ją Juhanas. 

— Ne, bet tai tave labai domina. 

— Aš noriu daugiau sužinoti apie Džoną Leru. 

— Aš jo nepažįstu. 

— Tu susitikai su juo vaistinėj ar kooperatinėj parduotuvėj nedidelėj 
gyvenvietėj, kuri vadinasi Biuvongenas. Tu jam davei netoli Trolevolde- 
no esančios kaimo parduotuvės telefono numerį. Man rodos, tu tikėjais, 
kad jis ten ateis. 

— O kad tau! Nori pasakyti, kad aš jį pasigavau? 

— Taip, tu nusipirkai ir prezervatyvų. 

Dabar ji atrodė iš tikrųjų nustebus. Ji buvo priversta užsidegti ciga- 
retę, kurią išsiėmė iš juodo lako dėžutės su senoviniu rusišku dekoru, 
išpaišytu aukso ir raudona spalvom. 

— Kaip tu šiandien mane atpažinai, Juhanai? 

— Iš pėdų, - pasakė jis, nors jam tai atrodė netaktiška. Bet ar ji supyko? 

— Taigi taigi, mes visad turim ką nors nesudarkyta, ar ne? Aš tikrai 
saugojau savo pėdas. Jos aprašytos romane. Romantizuotoj vyresnio 
suomių rašytojo autobiografijoj. 

Jai atvipo žandikaulis. Tai buvo akademiškai puikiai suformuluota. 
Ji nė akimirkos neketino prisileisti jo prie savęs, ir vis dėlto jie santykiavo 
intymiai. Tai nebuvo: aš žinau, ką tu galvoji. Tai buvo: aš jaučiu, ką tu 
jauti. Lyg vieną nudirtą kūną degintų kito prisilietimas. 

— Aš noriu pasišnekėti apie Džoną Leru, - pasakė Juhanas. —- Tu 
niekad nepasinaudojai prezervatyvais. Nė vienu. Aš mažumėlę šitai 
apsvarsčiau. Manau, jog buvo taip: tu susitikai Leru vaistinėj ir išgirdai 
apie jo rūpesčius dėl draugės, besikankinančios nuo mėnesinių skaus- 
mų. Jis buvo nieko sau. Ir tu jo norėjai. Bet supratai, kad tau reikėtų 
apsisaugoti, jei liktum su juo. 

— Ojojoj! - šūktelėjo ji. 

- Ši mintis kilo Birgeriui Torbjornsonui. Jis - gydytojas. Aš manau, 
kad tu iškart panorai nusivilioti pas save Leru. Bet jis buvo per daug 
padorus. Žinoma, jis itin gerai nepažinojo tos merginos, su kuria atva- 
žiavo. Jis buvo neseniai ją susitikęs Geteborge. Jie drauge ėjo į roko 
šventę. Tu davei jam „Koskenkorvos“ ir „Hotos“ miltukų nunešti mer- 
ginai. Tu nupirkai užrašų knygelę ir užrašei parduotuvės telefoną. Jie 
buvo apsistoję Biuvongeno pensione. Man rodos, kad tu irgi ten apsi- 
stojai. Tikėjais, kad aprimus skausmams mergina užmigs. Tuomet Džo- 
nas Leru ateis pas tave ir iš anksto truputėlį pasimėgaus tais džiaugs- 
mais, kurie jo laukė Trolevoldene. 

- Štai kaip tu kalbi, Juhanai. Išankstinis pasimėgavimas džiaugsmais. 
Taip, ačiū tau. 

— Bet aš nemanau, kad jis atėjo. Jai tikriausiai kilo įtarimas ir ji 
netikėtai jį užklupo beeinantį pas tave. 

— Kodėl ne nusikaltimo vietoj? - paklausė moteris, vis dar galvojanti 
kaip Julja. 

— Todėl, kad prezervatyvų pakelis buvo nepraplėštas. Man rodos, kad 
tu išbuvai tam apverktinam pensione visą dieną, tikėdamasi jį sugrįšiant 
ir išseksiant paskui tave. Bet jis nepasirodė. Jis nuvažiavo į Juoduosius 
Vandenis, o paskui kalnų link. Gulėdama savo pensiono turistinėj lovoj, 
tu supratai, jog jis neateis ir šią naktį. Tuomet, man rodos, tu tikrai 
užsispyrei. 

— Kas atsitiko paskui? 

— Paskui Juhaną Leru irjo merginą mirtinai užkapojo peiliu palapinėj. 

— Šis reikalas ne iš tos operos. 

— Papasakok, kas iš tos. 

— Kad aš buvau persitempusi ir man šėtoniškai skaudėjo galvą. Nega- 
lėjau užmigti. Štai kas atsitiko. Aš atsikėliau, padėjau du šimtus kronų 
ant užtvaros ir išvažiavau. Nebuvo nė keturių ryto. Po kokios valandos 
išvydau tavę. 

— Tu turi šitai papasakoti švedų policijai. 

Ji nusijuokė, bet nesišypsodama. Ji apsibarstė krūtinę pelenais ir 
nužėrė juos nuo juodai baltos į palapinę panėšinčios suknelės plaštaka, 

kuri buvo tokia kaip ir anksčiau. Tik pirštai sutinę. Graviruotas daktarės 
žiedas buvo giliai įsirėžęs. 

— Aš nieko nepasakosiu nei policijai, nei kam kitam. Aš turiu gerą 
gyvenimą ir užimu garbingą vietą. Neketinu apsijuokti nei kaip ilgesio 
kamuojama senmergė, nei kaip gašlūnė. 

— Tuomet papasakosiu aš. 

— Anaiptol, - pasakė ji. - Tu nieko nepapasakosi. Nes tuomet jie ateis 
čia manęs apklausti, ir aš jiems pasakysiu, kad susitikau tą berniuką 
Juhaną Brandbergą ankstų vasarvidžio dienos rytą važiuodama iš Biu- 
vongeno. Jis stovėjo kelio pakrašty iškėlęs nykštį ir su kruvinais marški- 
niais. 

Ji dar įpylė jam viskio, nors jis papurtė galvą. 

— Išgerk truputį, - tarė ji kone švelniai. - Naktis ilga. 


Anė buvo minėjusi, kad Brandbergo sūnums tikrai kažkas buvo ne taip. 
Kažkas sunkaus ir nemalonaus. Tai pastebėdavo kiekviena moteris, 
sakė ji. Net ir susitikusios vien pašto priebuty. 

Ji nepažinojo penktojo sūnaus. Šis buvo dailių galūnių ir aukštas. 
Jaunesnis jis buvo išties grakštus. Dabar jis atrodė prastai. Išdžiūvęs, 
pamanė Birgeris. Jam reikia skysčių. Kas, po galais, jam šovė į galvą? 

Drambloti broliai irgi dalyvavo, kai Torsteną Brandbergą kvotė dėl 
Hario Vidarto sužalojimo. Gerai nusitašę ir besišaipantys, prisiminė jis 
juos. Kažkoks įtartinas apgirtimas. Visai galimas daiktas, kad vienas iš 
jų vėliau naktį pirštų galus nudegė. Policija juos kvotė daug kartų. 
Birgeris vėl susisiekė su Vemdaliu, ir šis iškapstė iš Vasos duonos 
dėžutės senų žinių. 

Peka buvo įtartiniausias, jei atkreipsi dėmesį į tai, kaip jis gyveno po 
įvykio prie palapinės. Jis pragėrė neįtikimai daug pinigų, užsidirbtų 
naftos platformose. Jis sumušė savo varžovą. Tai atsitiko Solentunoj, 
bet šnekos pasiekė Juoduosius Vandenis. Sykį jam pasisekė įsitaisyti 
namus su odiniais baldais ir stereoaparatūra ir susinešti su labai gražia 
moterim. Ji išgrūdo jį lauk, ir jis negavo pasiimti nė jokio rakando. Dėl 
to, kad ištikus nelaimei prie krano jis buvo paleistas gydytis ir įsigirtuok- 
liavo. Nuo slystančiosios platformos nupuolė ir užsimušė vienas žmogus. 
Po šio įvykio Peka nebegalėjo dirbti. Ten viršuj jam sukdavosi galva. Per 
paskutinę medžioklę jis buvo girtas, ir jiems reikėjo atimti iš jo šautuvą. 
Jis vis dar dirbo prie betonvežės krašto gilumoj, bet jau nebesėdėjo 
jokiam krane. Dabar antspauduodavo popierius. 

Medžioklinį dvivamzdį šautuvą iš jo paėmė Peras Ulia. Naujasis 
medžioklės vadovas, kuris užsispyręs laikėsi Juoduosiuose Vandenyse, 
o dabar pasistatė vilą Tangene. Keturkampis sklypas buvo tarsi išrėžtas 
iš vilų rajono Friosiono saloj ar Estersundo pakraščiuose. Jis ėmė 
sunkėti ir įmetėjo. Bet vis dar buvo stiprus it greitas. Dabar jis tapo 
šviesiaplaukis arba, greičiau, bespalvis. Akys buvo mažos ir arti susodin- 

tos. Kaukolė aiškiai atsikišusi į priekį. Birgeris prisiminė, kad vienas 
būrelio senių papurtęs galvą, kai išgirdęs juos išrinkus Perą Ulią Tors- 
teno įpėdiniu. Nieko daugiau, tik papurtęs galvą. Birgeris nesuprato, ką 
tai reiškia. 

Veinė vienintelis iš visos brolių kirbinės panėšėjo į Perą Ulią. Jis buvo 
šviesiaplaukis ir paveldėjęs kietą ir kampuotą miško darbininko kūną. 
Jis anksti vedė. Vaiko besilaukiančią norvegę. Santuoka truko neilgai. 
Jis turėjo berniuką, kuris kai kada atvažiuodavo per šventes, ir juo 
pasirūpindavo Gudruna. Veinė labai dažnai būdavo išvykęs į darbą. Jis 
turėjo namelį su ratais, jame ir gyvendavo apsistojęs kirtime. Sako, kad 
jis dirbdavęs it velnias. 

Bjornė gavo invalidumo pensiją. Anė jį mėgo. Jis padėdavo jai apsi- 
rūpinti malkomis ir kitu kuo. Ji sakė, kad su juo smagu pasišnekėti. Jis 
ėmė gyventi vienas pats, kirsdamas miško ruožą, panašiai kaip Veinė. 
Bet jis pasiliko. Anė manė, jog tai buvęs savotiškas protestas prieš 
modernius laikus. 

Birgeris pats niekad nežiūrėjo į kiūtelių vienišius kaip maištininkus. 
Jis manė, kad jie iš tikrųjų priklauso praėjusiems laikams ir kad jų bėdos 
pirmiausia seksualinės. Nebepajėgdami pakeisti savo gyvenimo būdo, 
jie neteko bobų. Jie nebesiprausė po dušu, prasigėrė, pro lūpų kampus 
tekėdavo tabako syvai. Marškiniai būdavo sustirę nuo briedžių kraujo 
ir tepalų. Jie visad nešiodavosi peilį, o jų lytinė signalinė sistema buvo 
tokia primityvi, jog žmonės iš jos krėsdavo juokus. Bėgant metams, 
Birgeris prirašė Bjornei gerokai per daug sobrilio, ir tai paaiškino, kodėl 
jis nebegėrė taip smarkiai. Birgeris jautėsi bejėgis dėl savo receptų. 

Buvo kur kas daugiau galimybių, nei galėtum patikėti, šiems vieni- 
šiams ir pasilikėliams išsakyti savo mizeriją žodžiais. Bet kaip terapija 
tai neturėjo jokios vertės. Juk ji nieko nepakeisdavo. Antidepresantai 
ilgainiui irgi tapdavo lygiai neveiksmingi. Egzistencija kiūtelėje kartais 
baigdavosi į burną įkištu šratiniu šautuvu. Bjornė, šiaip ar taip, pakliuvo 
medicininėn globon ir praleisdavo periodiškus savo ligos protrūkius 
Friosiono klinikoje, kur buvo manoma, kad elektros šokai jį veikia 
teigiamai. 

Iš pradžių Birgeris ketino įspėti Anę, kad Bjornė visai ne toks mielas 
meškiukas, koks jis galįs jai pasirodyti, kai atlapnoja su savo kooperatyvo 
krepšiais, prigrūstais tošies ir smalingų pagalių, kuriais ji pasikurdavo 
krosnį. Aštuoniolikmetis jis mėgino jėga paimti to paties amžiaus mer- 
gaitę. Ji buvo tikrai smarkiai suniurkyta. Apie tai niekas nepranešė, bet 
vis tiek iškilo aikštėn. Torstenas šį reikalą užglostė su mergaitės tėvu. 

Sakoma, kad Torstenas tarpininkavęs tėvui keičiant automobilį ir jis 
galėjęs nusipirkti sunkią, keturiais ratais varomą amerikietišką mašiną. 
Niekas netikėjo, kad Bjornė ketino išprievartauti mergaitę. Jis, matyt, 
manė, kad viskas taip ir turi vykti. Po to jį apsupo tuštuma. Mergaitės 
pasitraukė, jis niekad nebelikdavo vienas su kuria nors iš jų. 

Kai Birgeris išgirdo, kaip Anė su juo susipažino, kad ji ėjusi su juo į 
celiuliozės bendrovės vagonėlį, jis suprato, kodėl Bjornė tapo jos riteriu. 
Ji grąžino jam gerą vardą. Ji tapo jo ryšiu su kaimu, kai tėvai jau seniai 
buvo nustoję šiuo būti. Tai, kad ji pripažino jo romantišką vienišiaus 
gyvenimo paaiškinimą, jį susaistė su ja dar stipriau. 

Ne, Birgeris niekad neįspėjo Anės. Jam atrodė, jog to nereikia. 
Negeros šnekos apie Bjornę galiausiai turėjo ją pasiekti. Ji nesuko dėl 
to sau galvos. Ji žinojo, kad jis niekad jos nenuskriaus. Birgeris buvo 
tikras, jog ji neklydo. 

Brandbergų veikla tą vasarvidžio naktį buvo banali ir išlikusi Vemda- 
lio kartoninėj dėžutėj. Peka nusitvėręs bobelę. Jie visai neketinę plėsti 
pažinties, ir ji sutriko, kai jai teko papasakoti policijai, kad jis palydėjęs 
ją namo. Ji buvo norvegė, gyveno gyvenvietėj už septynių mylių nuo 
sienos. 

Bet ko vertas jos pareiškimas? Arba Pero Ulios sužadėtinės? Veinė 
turėjo draugą, su kuriuo jie naktį ėjo žvejoti. Sąjungų namuose jiems 
turbūt ne itin pasisekė, netgi nučiupti norvegiškų svaigalų. Prie Riobeko 
upės stovėjo namelis ant ratų, į kurį jie įsiropštė. Ar norėdami pasiautėti, 
ar ką nors pavogti, liko nutylėta. Drauge su savo biču išdygęs namelio 
savininkas juos nustvėrė. Jie gavo lupti - ir tai, ką galėtum pavadinti 
alibi. Bet visa, kas pranešta apie Brandbergiukų ir jų tėtės vasarvidžio 
naktį, po tiekos metų atrodė trapu ir skysta . Tarytum siūlams išskydus 
audinys būtų besuirstąs. Kas dabar galėtų ką nors prisiekti? 

Viešbučio lovoje Juhanas gulėjo su visais drabužiais. Oda buvo pilka 
ir išsitempusi, burnos kampuose susimetusios raukšlės. Aiškiai sutrikusi 
skysčių pusiausvyra. Birgeris jį atsargiai pažadino. Jis buvo pasirūpinęs 
mineralinio vandens. 

— Pamėgink truputį išgerti, - tarė jis. - Kas, po galais, tau šovė galvon? 
Ar buvai išėjęs naktį? 

— Taip, aš išėjau ir išmečiau keletą stiklelių, - atsakė Juhanas. Ger- 
damas jis užsimerkė. 


Julja, Julja. Ji neprisiminė, kaip atsirado šis vardas. 

— Tu kažką pasakei, kitą vardą. Kuris skambėjo suomiškai, —- tarė 
Juhanas. Bet jie niekad jo nebenustvėrė. 

Jam rodės, kad ji laikosi šešėly, sunkių baldų ir portjerų tamsybėse, 
visai neprieinama. Ji buvo ne tik įžūli, bet ir atsargi. Ji niekad neleistų 
sau apsijuokti. 

Jis gėrė. Jautėsi išdarinėtas ir išskobtas ir dabar skalavosi iš vidaus. 
Nebuvo jokio galvos skausmo, jokių pavojų ir jokių kvailysčių. Tik gryna 
degtinė. 

— Ar žinai, kad Džonas Leru buvo gražus? - paklausė ji. 

Jai daugiau neberūpėjo ką nors slėpti. Tarp jų buvo kruvini marški- 
niai. Tai - melas. Bet toks stiprus, kad turėjo paveikti. Tam tikra prasme 
gaila, kad šio melo galėtų prireikti, pamanė jis. Jei vis dėlto mes būtume 
susitarę. Bet su ja, matyt, nesusitariama. 

— Nesunku įsivaizduoti aukojimo peilį jo kūne. Kokiu nors pavasario 
dievu jis niekad netapo. Bet turbūt to norėjo. 

ŪUmai Juhanas prisiminė gelsvą jos akademinio folianto popierių, jo 
aštrų kvapą. | 

— Velniai rautų, kaip aš kankinausi tame pensione, apsupta gauruotų 
kilimėlių ir medžio raižinių. Kai supratau, kad jie išvažiavo, Šiaip ar taip. 
Upokšniai, pašėlusiai srūvantys ten viršuje ir besiliejantys ant pelkių. 
Ant Žvaigždžių kalno.! Ir ji paėmė jį ten. Tau noris manyti, kad geismas 
yra tik cheminė užgaida ir niežulys, Jukuti? Bet tu žinai, kad tai kur kas 
blogiau. Ji buvo jį tiek pat įsimylėjus kaip ir aš. Nors mirtinai. Ji ėmė jį 
ir ėmė. Kaip manai, kiek kartų jie tai suspėjo? O man teko tik sintetinio 
skonio pagalvė ir širma dienos šviesa kambary kiaurą naktį. Taigi aš 

išvažiavau. Ir susitikau tave. Naktis buvo pavydi, bet rytas liejos per 
kraštus. 

— Kas, tavo manymu, ten viršuj aSINOs — paklausė Juhanas. 

Ji padarė grimasą. 

— Aš nežinau. Man rodos, tai kita istorija. Ne jų. 

— Bet jie buvo iš tikrųjų - tiesiai sakant, paskersti. 

— Aš džiaugiuosi, kad tai ne tu. Bet saugokis. Man rodos, kad tu vis 
dar neišbridai iš sunkios padėties. 

Jis sukikeno prietemoj ir gerai trūktelėjo. Alkoholis nebedegino. Jis 
buvo beskonis ir drungnas kaip upokšnio vanduo. 

— Ar tu aiškiaregė? 

— Tu man visad primindavai elnių medžiotoją, kuris išvydo nuogą 
Artemidę. Jis išvydo ją dienos aky, skaisčiai šviečiant saulei. Ji pavertė 
jį elniu. Bet iš vidaus jis vis dar buvo Žmogus, su atmintim ir kalte. Nors 
nebylys. 

— Kaip jis įstengė vėl atvirsti? 

— Jis neįstengė. 

Ji pakartojo šį žodį pabrėždama. Su suomišku akcentu ir stipriu 
ironišku paspaudimu tai buvo grynas pasišaipymas: 

- Jį užmušė jo medžioklės draugai. Jie matė tik elnią. Tose germaniš- 
kose miško pasakose, su kuriomis mes užaugom, medžiotojas regi 
maldaujančias akis. Bet veriamai baltoj saulės šviesoj ten apačioj jie 
nematė nieko. Tik laimėtą Žvėrį. 

— Tu mėgsti savo istorijas. Žaidi su jom. 

- Tu irgi. | 

Tai pasitaikydavo. Jam kartais rodydavos, jog jis priklauso Njordo 
pulkui su miglom ir besivelkančiais lietumis. Arba kad Tjasas Olmai 
atsiuntė jam pylą, kaip atsaką į jo daug darbo reikalaujančias prognozes. 

Jis miegojo ant sofos su šuns gaurais. Jos kambary nebuvo, arba tik 
kartais užsukdavo. Žvilgtelėti į ji. Jis jautė jos šypseną, kuri lygiai 
sėkmingai galėjo priklausyti ir Gudrunai, ir miegojo širdgėlos nukamuo- 
tas ir sapnuodamas. Aušo rytas. Jis matė, kad stalas priešais langą su 
žaliom išblukusiom aksominėm portjerom buvo altorius. Jis buvo už- 
dengtas staltiese su plačiais nėriniais ir apstatytas kandeliabrais. Tarp 
jų stovėjo fotonuotrauka. Jauno uniformuoto vyro. Prieš rusą tapo 
vokiečiu, užsitęsus karui, pamanė Juhanas. Taip atrodė prievarta. Arba 
pareiga, garbė ar kaip tai galėjo vadinti jaunas pasitempęs karininkas. 
Senelis prarado savo turtą, nes atsisakė bendradarbiauti su vokiečiais. 
O gal tai melas? Ar nebus priešingai: Trolevoldeną konfiskavo suvedant 
sąskaitas po karo? Galbūt jis buvo kolaborantas. 

Kodėl šie kambariai veik neliesti? Gal po jos juokeliais glūdėjo 
ištikimybė? Bet iš tikrųjų jis nieko nenorėjo apie tai Žinoti. 

Beieškodamas, kur galėtų nusišlapinti, jis ją susitiko. Dabar ji atrodė 
tokia, kokią jis su Birgeriu ją išvydo iš pradžių. Geltonai pilka, išsiblaš- 
kiusi. Jis ilgai čiurškinosi tualete su gražaus tamsaus medžio apvadu ir 
vandens įtaisu, kurį paleisdavai truktelėjęs ant grandinės kabančią por- 
celianinę rankeną. Vanduo iškilmingai nušniokštė, ir jam suskaudo 
galvą. Nuo šviesos ir garso jį pykino. 

Virtuvėj ji buvo išėmusi kumpio 1r kiaušinių. Buvo papjaustyta juodos 
duonos, sviesto ir stambiai korėto sūrio. Ji taisė kavą senoviškam plikin- 
tuve, kalbėdama apie Artemidę, bet nebe taip kaip pilką naktį. Dabar 
ji skaitė paskaitą. | 

— Ilgai manyta, kad garsioji Efeso Artemidės skulptūra iš priekio 
turinti milžinišką krūtinę. Kad ji pertekusi motinystės atributų. Apskri- 
ta, rubuilė ir dosni. Bet paskui archeologai į krūtis įsižiūrėjo iš arčiau. 
Beje, tai buvo keletas austrų. Jie pamatė, kad bandutės visai nepanašios 
į krūtis. 

„Ėjo Ulia per kalvutę ir suskaudo jai bandutę“, - dingtelėjo Juhanui 
galvon. Duok Dieve, kad tik neprašnekčiau. Tai ne pagirios. Aš vis dar 
girtas, nors dabar jau žilas. Man penkiolika metų. Ji niekad nesusitiko 
manęs. 

— Ar esi matęs Artemidės iš Efeso nuotrauką? 

Iš kur jam žinoti? Gal ir matė kokiame meno albume. Spoksantis 
veidas. Krūtų kekės iš priekio. Julja padėjo jam priešais lėkštę. Joje 
gulėjo kumpio riekutė, ne plonesnė nei penkių milimetrų. Drėgna mėsa 
buvo rausva ir su baltų riebalų gyslelėm. Tarp mėsos plokštelių kažkas 
neaiškiai persišvietė. Vanduo? Drebučiai? Ji iškepė kiaušinį taip atsar- 
giai, kad šis vos sustingo. Trynys žvilgėjo it aliejus. 

— Ar žinai, kas tai buvo? 

Jis užsimerkė, kad nematytų kiaušinio. 

— Per Artemidės šventę Efese kunigai priešais jos altorių kastruodavo 
buliukus. Kapšelius jie supindavo į vainiką. Tai jį užsidėjusi ji apie kaklą 
ir ant krūtinės, Juka. Mergelė motina. Ne itin maloni pažintis. 

Jis nusuko galvą ir iš lėto nustūmė lėkštę. 

— Ar negali valgyti? 

Tuomet ji įmušė kiaušinį į stiklinę ir užpylė degtine. Kelis kartus 
pasukusi pipirų malūnėlį virš gėralo, atkišo jam stiklinę. Jis užsimerkė. 
Gėralas nuslydo it austrė. 

— Man reikia eiti. Noriu grįžti, prieš pabundant Birgeriui. 

— Būk atsargus, Juha. 


, 


LABS Aug, 
7) 


352 


— Žinai ką, ar tik kalbi? 

Niekus, ketino jis pasakyti. Jam nusibodo jos istorijos. Ir vis dėlto jam 
norėjos jai pasakyti, kad ji teisi, šiaip ar taip. Smarkus geismas nėra 
cheminis. Siela - tai ne mano esybės pokyčiai. Bet jis nepajėgė susikaup- 
ti, kad ką nors pasakytų. Na, jis pasakė sudie. Visiškai mandagiai, nors 
buvo išblyškęs, o ištiestos rankos delnas drėgnas. 


Pakeliui į viešbutį jis buvo priverstas atsipūsti. Tai buvo parke, ten, kur 
Birgeris norėjo kažkam patapšnoti per užpakalį. Deivė. Ji stovėjo ten 
ant savo cokolio ryto vėsoje. Jis nenorėjo, kad ji atsigręžtų ir atkištų 
girliandą iš buliaus sėklidžių ir kruvinų kapšelių skutų aplink kaklą. Šiaip 
viskas buvo, kaip paprastai būna brėkštantį vėlyvos vasaros rytą. Riebūs 
karklažvirbliai. Ledų popierėliai. 


Juhanas su Birgeriu sėdėjo Makdonaldo restorane netoli Odeno gatvės 
kryžkelės ir stebėjo duris kitapus Svėjos kelio. Paaugliai, užsimaukšlinę 
raudonas kepuraites su snapeliais, rankiojo padėklus, bet ant jų staliuko 
augo taukuotas popierių ir plastmasės šiukšlynas. Birgeris buvo įsikalęs, 
kad taip ilgai sėdint būtina vis atsinešti ką nors nauja. Jie buvo užsiėmę 
staliuką ant šaligatvio. Gaudė mašinos. Kartkartėm jie nematydavo 
durų. Regėjimo lauką užstodavo autobusas. Drėgnas oras dvokė dujom. 
Tai vargino. Birgeriui tai kėlė jausmą, kad jiedu duoda naudos. Bet kava 
buvo skani. 

— Fondas, - tarė Birgeris. - Tai keistas vardas antikvariatui. 

- Tai greičiausiai to fondo antikvariatas, - pasakė Juhanas, bet 
Birgeris nesuprato, ką šis turi galvoj. Be to, jam buvo tas pats. Siaip ar 
taip, netrukus jis ten tupės. Vemdalis jiems aptiko jo pėdsakus. Birgeris 
manė, kad jie turėtų pakviesti Vemdalį pietų, bet Juhanas nenorėjo. Jis 
jo bijojo. 

Jis nuoširdžiai pasisakė pats nežinąs, kodėl bijo. Bet galbūt Vemdalis 
tebebuvo išlaikęs mažumėlę policijos instinktų. O jei staiga jo sąžinei 
arba tuštybei pasidarys per daug ir jis pakels ragelį, pasakė Juhanas. 
Galbūt mes galėtume laikytis kiek pasyviau. 

"Fai buvo siauros rudos durys su grotuotu langeliu viršuje. Rudam 
medy buvo žalvariu apvedžiota laiškų anga, iš kurios kyšojo „Dagens 
Nyheter“. Jie apžiūrėjo duris iš arti. Ant jų nebuvo iškabos su darbo 
laiku. Tik dvi spynos, iš kurių viena atrodė naujo, itin saugaus tipo. 
Vitrina buvo tik viena. Knygos jiems nerūpėjo, bet dabar Birgeris 
pasigailėjo nežvilgtelėjęs į jas. Jis nuėjo atsinešti dar dviejų kartoninių 
puodelių kavos ir kai su padėklu išėjo į lauką, Juhanas pasakė: 

— Dabar kažkas atsitiko. 

- Ar jis pasirodė? 

— Ar kas pavogė laikraštį? - paklausė Birgeris. 


/ 
, 
9 


T 
UT 


354 


- Jį įtraukė į parduotuvę. Viduj kažkas yra, nors užrakinta. 

— Po perkūnais, tuomet mes barškinsim, kol jis atidarys! 

— Palauk. 

Durys atsidarė. Jis išėjo. Kol jis nusigręžė ir atrakino abi spynas, jie 
nužvelgė jį. Jis vilkėjo tamsiai rudą švarką su siaurais kreminiais dryžiais. 
Džinsai atrodė nauji, avėjo juodais auliniais, o ilgus plaukus ties pakau- 
šiu buvo susirišęs juostele ar gumyte. Jie jau nebebuvo auksiniai, tik 
tamsiai geltoni, bet vis dar siekė iki pusės nugaros. Juose buvo šviesesnių 
sruogų, tik jie negalėjo įžiūrėti, ar jos sidabrinės. 

Birgeris norėjo pašokęs mestis per gatvę, bet neįstengė pasijudinti. 
Jis matė, kaip smulki figūra leidžiasi Odeno gatvės link. Nugara buvo 
labai tiesi. Dabar prie Prekybos banko jis pasuko už kampo ir pradingo. 

— Irgi velniava. 

Juhanas žiūrėjo į Birgerį, kaip žiūrima į ligonį, kuriam ne kažkiek 
tegali padėti. 

— Nieko baisaus, — pasakė jis. — Jis tikriausiai greit grįš. Man rodos, 
jis ten gyvena. 

— Greit pusė vienuolikos, - tarė Birgeris. - Po perkūnais. 

Juhanas nukrapštė dangtelį nuo vieno kavos puodelių ir kone įdavė 
jam į ranką. Jis bijo, kad imsiu žliumbti, pamanė Birgeris. Koks senas 
laužas aš esu. Jam rodės, kad jis pilnas šiukšlių, kaip stalas. Laiko 
šiukšlių. O ten, kitapus gatvės, vaikščiojo Danas Ulanderis, nepaliestas 
laiko. 

Nepraėjus nė dešimčiai minučių, jis sugrįžo. Rankoj nešėsi maišelį. 

— Prancūziška bandelė, - pasakė Birgeris taip gaižiai, kad Juhanas net 
susijuokė. Palikę kavą, jie perėjo Svėjos kelią. | 

Antikvariatas buvo mažas, bet viduj gilėjo ir tamsėjo. Pirmam skyriuj 
ant lentynų gulėjo ryškiaspalviai sąsiuviniai ir knygos. Birgeriui dingte- 
lėjo, jog tai serijos. Paskui jis pamatė, kad viskas buvo mokslinė fantas- 
tika. 

Toliau stovėjo knygų spintos. Visos su puošniom ranka rašytom 
lentelėm. Asimovas. Lemas. Klarkas. Birgeris skaitė nieko jam nereiš- 
kiančius vardus. Danas Ulanderis stovėjo prie senoviško tamsaus me- 
džio rašomojo stalo. Jis buvo įjungęs magnetofoną, ir muzika pripildė 
ankštą patalpą. Birgeris jautėsi izoliuotas. Tai buvo fobijos jausmas. Jo 
delnai sudrėko. 

- Ar negali išjungti to aparato, mes norim su tavim pasikalbėti! 

- Nemėgsti muzikos? Čia Richardas Štrausas. Stanlis Kubrikas ją 
panaudojo statydamas „2001 metus“. 

- Birgeris pakartojo vienintelį suprantamą žodį iš pasiliejusio srauto. 

- Štrausas? 

— Taip, tik ne Vienos valsų karalius, - nusišypsojo Ulanderis. 

Kažkokiu nesuprantamu būdu jis užėmė palankesnę poziciją. Birge- 
rio jis nepažino. Zinoma, ne. Juk jis turbūt niekad nebuvo į jį nė akies 
užmetęs. 

— Mes čia atėjom dėl Anės Raft mirties, - tarė Juhanas. Tarpais 
Birgeriui tekdavo prisiminti, jog Juhanas suaugęs. Jis galėdavo jį pava- 
duoti. Bet nė jis neįstengė suvokti tuščios Ulanderio veido išraiškos, kai 
šis neryžtingai išlemeno: 

— Anės Ratft... 

— Iš Juodųjų Vandenų, - pridūrė Juhanas. 

— O, Anės - tos su mergyte. Anė mirė? 

— Ar neskaitai laikraščių? 

— Skaitau, reklaminius pranešimus. Parduotuvės labui. 

Jis sugestikuliavo abiem plaštakom, atkišdamas jas tarsi šokėjas. 
Birgeris matė, kaip dėl ilgų ištemptų plaukų jo galvos forma atsikišo į 
priekį. Iš arti buvo matyti, kad jis paseno. Jis buvo labai išblyškęs. Turbūt 
retai išlįsdavo iš savo knygų būdos. Bet tas lieknas kūnas, ar nereikia 
jam judesio? 

Jis nieko neklausinėjo. Iš pradžių Birgeriui tai pasirodė keista, taip, 
įtartina. Paskui jis suprato, kad Ulanderis manė Juhaną norėjus pasa- 
kyti, jog jis turėjęs matyti skelbimą apie mirtį. 

— Tai Anės draugas, - pasakė Juhanas. - Birgeris Torbjornsonas. Aš 
būčiau tapęs jos žentu. Mes norim sužinoti, kaip ten buvo su Džonu 
Leru. 

— Kaip su juo buvo? 

Ar jis mėgino laimėti laiko? Į tai buvo nepanašu. Jis išties atrodė 
sutrikęs. 

— Gal arbatos? - paklausė jis. 

Visiškai teisingai: maišely gulėjo šviežia prancūziška bandelė. 

— Ne, ačiū, - tarė Juhanas. - Papasakok apie Džoną Leru. 

— Na, aš juk nežinau, ką Anė yra kalbėjusi. Tiesą sakant, aš net 
nemaniau ją girdėjus jo vardą. Kam jums reikia šitai išsiaiškinti? Ar jūs 
nepersistengiat? 

Jis stovėjo ten su praviru duonos maišeliu ir, regis, maldavo jų. Kažkas 
atsitiko. Bet Birgeris nesuprato kas. Dar mažiau suprato, kai Ulanderis 
ėmė pasakoti. Nes neatrodė, jog jis bijotų pasakoti apie Džoną Leru. Jis 
bijojo kažko kito. 

— Iš kur jis atsirado? 

— Na, greičiausiai iš Danijos. Nors aš jį susitikau Stokholme. Jis buvo 
Vietnamo karo dezertyras. Bėdos tiktas. 

Kokie žodžiai, pamanė Birgeris. Kaip preciziškai renkasi Žodžius šis 
šokėjėlis. Jis panašus į pederastą. Dieve duok, kad jis toks būtų buvęs. 

- Jis neturėjo dokumentų. Jokio paso. Aš jam pažadėjau, kad jis galės 
apsigyventi pas mus. 

— Šernberge? 

- Žinoma. 

- Žvaigždžių kalnas, — pasakė Birgeris. - Star Mountain. Tu jį išvertei. 

- Šito aš neprisimenu. Kodėl jūs norit tai išsiaiškinti? 

— Kodėl jie pasistatė palapinę, kodėl nėjo tiesiai į Šernbergą? 

— Aš nežinau. Galbūt jie manė, jog tai kur kas toliau. Aš buvau jiems 
nubraižęs planą. Bet juk jis buvo be mastelio. Mes gavom atviruką iš 
Geteborgo, kad jis atvažiuosiąs su olande. Ta, kurią... jūs žinot. Na, jį 
irgi. 

Lengvai prisiliesk pirštų galais. Šok toliau, pederastėli, pamanė Bir- 
geris. 

— Ar ir ji rengės važiuoti į Šernbergą? 

- Ne, man rodos, kad jis ją įkalbėjo tik pasižiūrėti Švedijos kalnų. Jam 
tai turbūt buvo paranku. 

Jis sukikeno. 

— Dabar papasakos! viską, - tarė Juhanas. - Kaip nudžiovei kelnes ir 
visa kita. 

— Vis dėlto užkaisiu truputėlį arbatos, - pasakė Ulanderis. Tai su- 
skambo įsiteikiamai. Išties kažkas pasikeitė Jiems įZengus į Krautuvėlę 
ir ėmus džergžti jo Štrauso muzikai. Jis pravėrė duris, ir jie išvydo į 
kambuzą panašų kambarėlį su puošniai paklota lova. Ar galimas daik- 
tas, kad jis čia gyveno? Vienas. Kad jis niekad neskaitė nieko kito, kaip 
„trumpus anonsus apie mokslo fantastikos knygas laikraščiuose, miego- 
davo iki dešimtos ar pusės vienuolikos ir pradėdavo dieną šviežia pran- 
cūziška bandele. Kai jis atsinešė elektrinį virdulį, Juhanas pasakė: 

— Tu labai gerai viską prisimeni, nors praėjo tiek daug laiko. Bet Anę 
Raft tik vargais negalais prisiminei. 

- Na kaipgi, Anę aš irgi prisimenu. Savaime aišku. Tik dėl jos vardo... 
aš nesu tikras, jog kada nors girdėjau jos pavardę. 

- Netaukšk nesąmonių, - tarė Birgeris. - Juk tu buvai jos mokinys. 

- Tas visai nesvarbu, - pasakė Juhanas. - Papasakok, kada paėmei jo 
džinsus. Ką veikei lauke tokį ankstų rytą? 

— Mes buvom visi išėję. Ieškojom Leru. 

Jis sustatė kiniškus arbatos puodelius. Bandelę padėjo ant lėkštės. 
Kai. vanduo virduly ėmė ūžti, jis pašildė arbatinuką. Tai atliko labai 
kruopščiai. Kad išpiltų vandenį iš arbatinuko, turėjo įeiti į tualetą, 
prigludusį prie miegamojo kambariūkščio. Įbėręs arbatžolių, užpylė jas 
vandeniu. 

— Cukraus? 

— Ė, - miktelėjo Birgeris. - Apsieisim. 

Ulanderis norėjo, kad jie atsisėstų, bet jie liko stovėti. Jis pats atsisėdo 
ant kėdės prie rašomojo stalo ir užsitepė sviesto ant perpjautos prancū- 
ziškos bandelės. Jis nurijo keletą malonios išvaizdos kąsnelių ir tik tada 
pradėjo pasakoti. 

— Vasarvidžio išvakarėse aš palikau vaikus Riobeke pas Juvonę. Ar 
žinot, kas ji per viena? Jie turėjo važiuoti kartu su ja. Turėjo įvykti 
kažkokia demonstracija. Viešpatie, ko tik nebuvo tais laikais. 

Jis nusišypsojo jiems. 

— Vaikai nepajėgė nueiti nuo Šernbergo iki Lokio kalnagūbrio vasar- 
vidžio dieną. 

— Tą mes žinom. 

— Na, paskui aš paėmiau Barbru Lund, dailininkę tekstilininkę, kuri 
turėjo atsikelti pas mus. Priklausomai nuo sąlygų. Ji gyveno Biuvongene. 

Birgeris nutylėjo, bet pats girdėjo, kaip sunkiai traukia orą pro nosį. 

— Kai mes priėjom sodybą, stovinčią pačiam kelio gale... 

— Striomgreno Trobesius, - tarė Juhanas. 

— Taip. Ten mes išvydom olandišką automobilį. Raudoną daiktą. Aš 
pamaniau, jog tai greičiausiai bus Leru, nes atviruke jis parašė atvyksiąs 
su olande. Paskui nuvažiavom į Bjornstubakeną, pastatėm ten Barbru 
Lund automobilį ir toliau pėsti ėjom į Šernbergą. Manėm, kad Leru bus 
ten. Bet jo ten nebuvo. Jis su mergina niekad nepasirodė. Mes laukėm 
visą vakarą. Galiausiai ėmėm tikėti, jog jie paklydo. Todėl paryčiais 
leidomės jų ieškoti. Manėm juos klaidžiojant apačioj po pelkynus. Mudu 
su Barbru Lund buvom veik prie pat upės, kai išvydau palapinę. Nusi- 
leidau žemyn vienas. 

— Ar ji matė, kas atsitiko? - paklausė Birgeris. 

— Aš nesu tikras. Vėliau mes tiek daug nesikalbėjom. Aš tą mačiau... 
taip. Bet man nė nedingtelėjo galvon, kad tai gali būti Leru su savo 
mergaite. Jų nesimatė. Tik ranka ir pėda. Bet paskui aš išvydau džinsus, 
kurie kybojo ant eglės šakos. Jie buvo Leru. 

— Po galais, juk tu negalėjai atpažinti džinsų! 

— Galėjau. Džinsai tais laikais buvo tarsi meno dirbinys. Kiekvienas 
įplyšimas, kiekvienas lopas buvo ženklas. Autografas. Tai buvo Džono 
Leru džinsai. Aš juos paėmiau. 

— Kodėl? 

— Kad iš arčiau apžiūrėčiau, man rodos. Aš užbėgau viršun prie 
Barbru Lund ir mes aptikom kitus, besileidžiančius žemyn Bjornstuba- 
keno link. Ten miške įvyko lyg ir koks pasitarimas. Mes nusprendėm 
neišsiduoti, kad pažįstam Džoną Leru. Kolektyvui būtų buvęs galas, jei 
mes būtume įsivėlę į kažką panašaus. Ten buvo tokia Enelė. Išties kieta 
pana. Ji su Petrum nuėjo žemyn prie palapinės, nugvelbė Džono krepšį 
ir ištuštino. Jame jis turėjo mano planą ir visa kita. Mes užlipom į 
Šernbergą ir daiktus sudeginom. Džinsai buvo šlapi. Dėl to jis ir buvo 
juos padžiovęs. Aš juos paslėpiau, nes jų neišdžiovinęs to storo audinio 
negalėjai sudeginti. Paskui mudu su Barbru nusileidom į Bjornstubake- 
ną. Juk mums reikėjo pasiimti automobilį. Kiti nuėjo taku palei ežerą į 
Riobeką. Paskui mes tvirtinom, kad jie ten buvo visą laiką. 

— Tu pasakei Anei, jog permiegojai Nirsbuane. 

— Gal ir pasakiau. Taip, pasakiau. Be to, paskambinau Barbru Lund. 
Mes susitarėm taip sakyti. Anė manė, kad aš buvau Nirsbuane. 

— Ar reikėjo meluoti Anei? Juk ji nebūtų prasitarus. 

— Anė buvo truputį... kaip čia pasakius? Ji ne taip suprato visą reikalą. 

— Kokį? 

— Ji jautė pavydą, - įsiterpė Birgeris. - Ji paaukojo viską - visą savo 
gyvenimą. Ji manė, kad judu niekad neišsiskirsit. Bet tau jos Šernberge 
reikėjo tik kaip mokytojos. O Barbru Lund - kaip menininkės. Tu turėjai 
užduotį pritraukti į kolektyvą naudingų žmonių. 

Ulanderis kiek pasimuistė ant kėdės. 

— Tu verbavai jas savo pimpiu. Bet jos to nesuprato. Bent jau Anė. 

Jisjautė, kad Juhanas nenuleidžia nuojo akių, ir nutilo. Dėl kažkokios 
priežasties pokalbiui vadovavo Juhanas. Dabar jis tarė: 

— Tu kuo puikiausiai viską prisimeni. 

- Taip, mes repetavom ir repetavom, - pasakė Ulanderis. - Juk mes 
turėjom kalbėti tą patį. 

— Atminties kelias, - tarė Birgeris. 

— Kas? 

— Jūs ėjot Atminties keliu. Kartodami ir kartodami. 

— Dabar keliausim, — pasakė Juhanas. 
| Ulanderis taip ir neprisitaikė įsipilti arbatos. Jis neryžtingai išsekė 
jiems iš paskos durų link. 

— Kam jūs norit visa tai žinoti? Juk jūs negalit eiti į policiją. Aš turiu 
omeny dėl Anės. Juk ji buvo įsivėlusi. Be to, tas buvo taip seniai. Tai 
nieko nepakeis. 


Kaijie išėjo į gatvę, Birgeris buvo taip pavargęs, kad būtų galėjęs atsisėsti 
ant šaligatvio. Į Makdonaldo restoraną buvo atėję kitų klientų. Ant 
staliukų kaupėsi naujos puodelių ir dėžučių krūvos, kurias vis nurankio- 
davo. Jie nusivilko iki parko šalia Miesto bibliotekos, ir jis sudribo ant 
suolo. 

— Tik pamanyk, ko jis neprikalbėjo, - tarė Birgeris. - Nesuprantu, 
kodėl jis išvis leidos į šnekas. 

— Argi nesupranti? | 

— Policijos jis nebijojo, šiaip ar taip. Bent jau dabar. Jei jis ar kas nors 
iš kitų šernbergiškių būtų kaip nors susiję su Džono Leru mirtim, jis 
nebūtų taip kalbėjęs. Bet aš nesuvokiu, kodėl viskas taip staiga pliūpte- 
lėjo jam iš burnos. 

— Jis tavęs išsigando. 

— Manęs? 

— Kai tu įėjai į vidinį kambarį ir mes ėmėm kalbėti apie Anę, atrodė, 
jog tu pasikėsinsi į jį fiziškai. 

— Ar aš? 

— Negi tu to nežinojai? 

— Ne. 

Jis niekad į nieką nesikėsino. Jis negalėjo nė pagalvoti, kaip pakeltų 
ranką prieš kitą žmogų. Bet negalvojo nei Danas Ulanderis, nei jis. 

Stambus kūnas. Pykčio protrūkis. Dabar jo nebuvo nė padujų. Tik 
lipnus prakaitas ir nuovargis. Transportas gaudė, gergždė ir rėžė ausį. 
Jis jautės toks nusibaigęs, lyg išties būtų mėginęs suknežinti kaulus tam 
lengvai šokančiam kūnui. 


Jis mąstė apie laiką. Akimirka prie akimirkos dėjos į virtinę, kuri Anę 
ir jos sudraskytą krūtinę su diafragma stūmė vis toliau ir toliau atgalios, 
vidun. Vaizdas virpčiojo kaip po rastru. Net šokas ir skausmas nebuvo 
nekintami. Jie judėjo. 

Savo gyvenime jis patyrė absoliučią ramybę. „Brikelėj“ laikas buvo 
sustojęs. Bet iš to nieko daugiau neliko, tik vaizdas. Atsiminimai buvo 
besikeičiantys ir judantys vaizdai, nupilkėjantys tarsi nuo purvo. 

Tuomet jam dingtelėjo, kad mirusieji ilsisi absoliučioj ramybėj. 

Ši mintis apvertė jo būtį. Jis pasijuto purve. Nebylus akimirkų tiksė- 
jimas kiekvieną ryškų vaizdą aptraukdavo plėvele. Ji buvo ten, kur 
norėjo būti jis. 

Kaip paprasta, pamanė jis. 

Tai nebuvo savižudybės mintys. Priešingai, jos padėjo jam atsigauti. 
Jis nubidzeno į slaugos centrą. Anė buvo ten, kur norėjo būti jis. Jam 
nereikia vengti minčių apie ją. Ji nebuvo vandeny, sudraskyta. Ne lovoj 
su juo. Jos nebuvo ten, kur tiksi neišvengiamas laikas. 

Ji ilsėjos ramybėj. 

Jis pagalvojo, kad esama vietų - ar valandėlių, - kurios veik visiškai 
ramios: Ten tiksėjimas veik nepastebimas. Jis mėgdavo atsistoti naktį 
prie atviro lango ir justi, kaip į veidą srovena oras. Jis prisimindavo 
daugybę Anės veiksmų, tarsi atgręžtų į ramybę. Anė apie ją žinojo. 

Ji stovėdavo priebutyje ir klausydavosi lietaus šniokštimo drebulėse. 


Jis liovėsi aiškinęsis, kaip ji mirė. Jis to gėdijosi. Bet buvo taip. Sumany- 
mas, kuris prarado visą ryškumą ir nebeuždega. Europa kariavo. Įvykis 
prie Loberono pasikartodavo kas valandą. Jis neketino medžioti tą 
rudenį. Visuotinis pairimas. Deformuotas metalas. Iš žarnų bėgančios 
srutos. Stai ką jis regėjo. 

Bet tiek mažą reikėjo, kad jis pakeistų sprendimą. Užteko, kad Mija 
atsiųstų raktą. Prie jo buvo pridėtas ir mažas laiškutis. Mielas laiškutis. 

Jis negalėjo tuo patikėti, nes buvo įsikalęs galvon, jog ne visai jai 
patinkąs. Ji rašė, kad jis galįs pasilikti raktą ir gyventi Anės troboj per 
medžioklės sezoną ir vėliau, kada panorėsiąs. Ji pati ten nebuvusi nuo 
to laiko, kai jie tvarkėsi per atostogas. Galbūt tai nebus itin daug, rašė 
ji. Laiško žodžiai privertė jį pagalvoti, kokia dabar apleista toji troba. 
Lietūs liepą ir rugpjūtį. Kaip ji atrodo? Ar Mija paprašė ko nors nueiti 
ten ir nušienauti? 

Jis nuvažiavo penktadienio vakarą. Medžioklė turėjo prasidėti pirma- 
dienio rytą, ir jam atrodė visai natūralu automobily pasiguldyti dvivamz- 
dį. Juk seniai buvo nuspręsta, kad jis atostogaus per medžioklės sezoną. 
Ko jis galėjo imtis Biuvongene? Kur nors išvažiuoti nenorėjo. Jis ketino 
apsilankyti Juoduosiuose Vandenyse ir nupjauti žolę Anės sklype. 


Jau buvo veik tamsu, kai jis atvažiavo, vis dėlto dar buvo matyti šlapios 
žolės draikanos ir pūvantys rožių gyvatvorės žiedai. Jis iškart norėjo 
stvertis darbo, bet reikėjo apsiruošti ir viduj. Oras buvo padvisęs ir šaltas. 
Jis užkūrė krosnį. Čia vis dar buvo Bjornės Brandbergo parūpintų tošių 
ir prakurų. Jis išėjo su kišeniniu žibintuvėliu pasiieškoti gėlių. Ji visada 
pasimerkdavo gėlių, ir jis manė, jog nuo jų pašviežėja oras. Jis aptiko tik 
kraujažolių, kurios, nors jau baigiančios žydėti, kvepėjo stipriai it prie- 
skoniai. 

Jis mintijo, kaip dažnai turės čia atvažiuoti ateity, kad sustabdytų laiko 
tėkmę: žolę, sniegą, audros išvartas, į trobą besibraunančius ūglius ir 
graužikes peles. Jis čia privalo sustabdyti laiką, kad jos namai išliktų 
neliesti ir tylūs. 

Egzistavo vienas taškas, kuriame susiliesdavo ramybė ir nerimstantis, 
veržlus gyvenimas. To jis per daug nesvarstydavo, bet suprato turėsiąs 
gerokai paplušėti, kad namai pajėgtų atsispirti laikui. 

Iš ryto pamatė, kad kalva atrodo kur kas prasčiau, nei jis galėjo 
įsivaizduoti. Jis mėgino pulti sustabarėjusią žolę dalgiu iš Visų pusių. 
Pavargęs nuvažiavo į krautuvę nusipirkti pilsnerio ir dešros. Grįždamas 
namo užsuko pas Perą Ulią Brandbergą ir susimokėjo medžiotojo 
mokestį. Prie staliuko su aprūkusio stiklo viršum gavo išlenkti taurelę 
ir atsakė į klausimus apie tyrimą. Nieko nauja. Jis suprato kaimą vėl 
norint imti tikėti, jog tai buvęs nelaimingas atsitikimas — neva Anė 
paslydusi ant slidžių brastos akmenų. Bet jiems tas neišdegė. 

Važiuodamas iš svečių, susitiko Aną Star. Ji tempė iš krautuvės dvi 
rezgines, ir jis sustojęs pasisiūlė pavėžėti iki Tangeno. Kai jie įsuko į 
nelygų keliuką, kurį išties sudarė aukšto žolėto pylimo perskirtos ratų 

vėžės, jį vėl pervėrė skausmas. Bet šįsyk ne toks stiprus kaip anksčiau, 
ir jis galėjo pasakyti Anai: 

— Taip, tik pamanyk, pro čia Anė važiavo pakeliui pas tave. Ir vis dėlto 
keista, kad ji norėjo tiksliai išsiaiškinti, kur nukrito tasai NSO. 

Jis pajuto, jog Ana sužiuro į jį. 

— Ji visai ne šitai norėjo išsiaiškinti, - pasakė ji. - Ji norėjo sužinoti, 
kur jie padėjo tą laužą, kurį ištraukė iš ežero. 


Birgeris pasakė: 

— Atvažiuok nedelsdamas. Turiu tau kai ką parodyti. 

Jis nepasakojo, kas tai buvo, bet Juhanas tuoj pat susiruošė. Mijai 
atrodė keista, kad jis pakluso neklausdamas. Jis pats negalėjo šito 
paaiškinti. Bet iš Birgerio balso išgirdo, jog tai svarbu. Mija negalėjo 
suvokti. Ji manė, kad Birgeris be reikalo žaidžia slėpynių, ir paskambino 
jam dar kartą. Bet jis tik pasakė: 

— Svarbu, kad Juhanas šitai pamatytų nežinodamas, ką aš manau. 

Atsisveikindami Mija su Larsu Dorju stovėjo prieš šunidę, ir visus jų 
žodžius viens kitam nustelbė staugimas. Šunys staugdavo dvidešimt 
minučių arba pusvalandį kiekvieną popietę. Mija stovėjo tampydama 
perplėštą marškinėlių rankovę. Vienas iš šunų žaisdamas ją sudraskė. Ji 
vilkėjo plonais nuskalbtais marškinėliais trumpom rankovėm, ir jis Ži- 
nojo, kad džinsų praskiepas po jais atsegtas. Ties susegimu ji įsisiuvo 
gumutę. Pilvas buvo atsikišęs į priekį. 

Jis nebuvo gavęs iš jos jokių patikinimų. Vis dėlto žinojo, kad ji juo 
tiki. Ji tai darė, nes jai jo reikėjo. Jis vėl pajuto apmaudą, kad taip 
susiklostė. Ji buvo pavargusi ir išblyškusi. Ji tikėjo tuo, kuo būtinai turėjo 
tikėti. Kita kam neužteko jėgų. 

Nūnai bedarbė. Projektas baigtas. Ji pardavė automobilį. Jis pasirū- 
pins ja, bet kaip galėjo šitaip atsitikti? Arba tiksliau: kaip galėjo tai, ko 
ji taip ilgėjos ir troško, šitaip atrodyti? Anės sausai užšaldytą gyvenimą, 
jos aktyvią vienatvę Mija atmetė. Bet ko ji dabar norėjo? 

Nėščia, bedarbė. Pasirinkti negalėjo. Saukė, mėgino perrėkti dvide- 
šimt du sutartinai staugiančius šunis. Jis matė prasižiojančią burną. O 
jei ji sušuktų: 


TU NEGALI MANES ČIA PALIKTI! 

Bet ji tik šūktelėjo: nepamiršk prisipilti benzino, pasižiūrėk ir tepalo. Ji 
buvo tokia apdairi. 

Jis važiavo tamsiu ir drėgnu, bet dar žaliu upės slėniu. Automobiliui 
kabarojantis į kalnus, spalvos liguistai parudavo ir pagelto. Vienur kitur 
besikaitaliojančius viksvų plotus jau klojo plonas sniego sluoksnis. Kai 
jis vėl ėmė leistis žemyn, spalvos sutvisko. Ilgus, į ežerų sistemą besilei- 
džiančius šlaitus buvo palietusi šalna, o beržuose plieskė ugnies liežu- 
viai. Vanduo buvo rūstesnis ir mėlynesnis už dangų. 

Iškaba su kaimo pavadinimu į Norvegijos pusę buvo praradusi dar 
keletą raidžių. Nepažįstančiam šių vietų ji buvo visiška beprasmybė: 


JUODI V DENYS 


Birgeris jį pamatė ir nulipo šlaitu. Jis greičiausiai sėdėjo laukdamas prie 
lango. Į automobilį jis įsėdo uždusęs. Sadė jį lydėjo iki pusės šlaito, 
paskui atsitūpė. 

— Tai apačioj, Tangene, - pasakė jis. - Pačiam pakrašty. 

Kaime buvo tylu. Žmonės turbūt sėdėjo ir valgė. Netrukus turėjo 
brėkšti vakaras, ir Birgeris karščiavosi, kad jie spėtų ten, kol sutems. Jie 
pravažiavo Anos Star trobą, ir kelias virto nelygiom traktoriaus vėžėm. 
Varydamasis keturiais ratais, Juhanas vis dėlto turėtų nusikapstyti, 
tikėjosi Birgeris. Lygiagrečiai su traktorių taku ėjo kelias į kempingą. 

Traktorių kelias baigėsi ties medžių sąvarta. Tangenas buvo plynai 
iškirstas, bet beržynas Išaugo nepraeinamai. Jie matė sodintas pušis 
nuskeltomis ir deformuotomis viršūnėmis. Briedžiai laikėsi kyšuly. 

— Takas sugadintas, - tarė Birgeris. - Mums teks kaip nors nusikapa- 
noti iki kranto, o nuo ten aš galbūt rasiu. 

Dangus aptemo, bet rodės, jog šviesa sklinda iš ežero. Kai pagaliau 
jie sustojo priešais tą vietą - akmens skardį su metalo laužu, - vienas 
kito veidą galėjo įžiūrėti tik atsigręžę į vandenį. Ratas, benzino bakas ir 
sudužęs žibintas dar blizgėjo. Juhanas priėjo arčiau. Benzino bakas buvo 
mažo kūnelio formos. Jis dažnai apie tai pagalvodavo, kai matydavo jį 
priešais, apžergęs kojomis. Tvirtą laką jis pirkęs mažutytėm skardinėm. 
Kokia kokybė. Jis vis dar galėjo įžiūrėti spalvas mokslo fantastikos 
peizaže, nutapytam ant bako. Oranžinę, violetinę, juodą ir geltoną. 

— Mano mopedas, - pasakė jis. 

- Ar tu esi tikras? 

- Taip. Pasižiūrėk į lako piešinį. Juk jis veik visas išlikęs. Visa kita vien 
rūdys. 

— Taip, aš to ir tikėjausi, - tarė Birgeris. - Išties veik neabejojau. 


KERSTIN EKMAN a ĮVYKIAI PRIE VANDENŲ 365 


Jie sėdėjo prie Anės virtuvinio stalo. Lauke buvo tamsu, ir vėjas draskė 
drebules. Birgeris buvo padėjęs dešros ir duonos kepaliuką. 

— Tai miško kirtėjų valgis, - pasakė jis. - Turi man atleisti. Bet aš 
pasitaisysiu. Vėl imsiu gaminti padorų valgį. 

Atrodė, lyg jis būtų pats sau davęs pažadą. 

— Ketinau prikimšti šaldiklį po dalybų. Mija turbūt nieko prieš? 

Tik kai jie pavalgė ir susėdo ant sofos veik visiškai tamsiame miega- 
majame, Birgeris prašneko apie Anę. 

— Ji tiek daug prasimanydavo. Tiek daug šnekėdavo. Bet mums 
reikėjo pagalvoti, kad ji buvo protinga. Ji išties buvo baisiai protinga. 
Savaime aišku, kad išvydusi ir atpažinusi tave, ji nebėgo žiūrėti NSO. Ji 
nevažiavo pas Gudruną, kad pasiūlytų eiti briedžiukų, Tai, matyt, tebuvo 
pretekstas. Man rodos, ji Gudrunos klausinėjo apie tave. Bet ji galbūt 
gerai sumaišė kortas, ir Gudruna neįžvelgė nieko kito, tik taikų pokalbį. 
Anė visiškai nesiruošė rinkti briedžiukų. Ji nuėjo tiesiai pas Aną Star ir 
paklausė, kur guli iš ežero ištrauktas laužas. Ji, be abejo, buvo girdėjusi 
kalbas apie jį. Ji patraukė ten ir pasižiūrėjo. Jos įtarimai pasitvirtino. 

— Jie paskandino mano mopedą! 

- Jie? 

Juhanas nutilo. Birgeris vis dar nebuvo uždegęs lempos prie sofos. 
Nuo to buvo lengviau. Lyg žvelgdamas į tamsą priprastum prie jos. Jie 
ėmė įžiūrėti veidus. Veidą. 

— Kartais pagalvoju apie vieną valandėlę, - tarė Birgeris.- Juk žmonės 
prisimena, ką jie darė sužinoję, jog nušovė Kenedį. Arba Palmę, tavo 
atveju. Prisimenu, kaip sužinojau, kas atsitiko prie Loberono. Okė 
Vemdalis išėjo į kempingo kontorą. Jis kalbėjosi telefonu su Henriu 
Striomgrenu. Paskui sugrįžo. Tada aš stovėjau prie lango žvelgdamas į 
ežerą. Aš visad mąstydavau apie tai kaip apie harmoniją. Vėliau viskas 
pasikeitė, man irgi. Barbru ir visa kita. Po šios valandėlės neliko nieko, 
kas nebūtų bent kiek persivertę. Aš išvydau atsiiriant Bjornę Brandber- 
gą. Jis žvejojo su lenta. Valą greičiausiai laikė sukandęs dantimis. Tuo 
metu, kai visi kiti miegojo pagiriodami, Bjornė Brandbergas prisitaisė 
žvejoti su lenta. Tai buvo harmonija. 

Valandėlę jis nutilo. Juhanas negalėjo matyti jo veido, nes jis sėdėjo 
nugara į langą, o temo labai sparčiai. 

— Tik šiandien supratau, ką tuomet išvydau. Bjornė turėjo lentą su 
valu tik akims apdumti. Jis buvo išplaukęs į ežerą nuskandinti tavo 
mopedo. Aš nežinau, kaip jis atitempė jį iki Tangeno niekam nematant. 
Juk čia neįmanoma pasikrutinti, kad kas nestebėtų. Nesvarbu, naktį ar 
dieną. O mopedas turėjo pasiutusiai plerpti. 

— „Duetas“, - pasakė Juhanas. - Nežinau, ar prisimenu, ar tik man 
rodos, kad prisimenu. Mes važiavom per kaimą, toji moteris iš Suomijos 
ir aš. Aš pamačiau Henrio Vidarto „Duetą“, sukantį Tangeno link. 
Susiriečiau, nes nenorėjau, kad kas mane pamatytų. 

— Jį tikrai kažkas perkėlė. Paskui jis stovėjo prie Vidarto įvažiuoja- 
mojo kelio. 

— Juk „Duetas“ liko stovėti prie mūsų daržinės. Jis galėjo įkelti 
mopedą niekam nematant. 

Jis girdėjo, kaip Birgeris sunkiai kvėpuoja prasižiojęs, o Sadė knarkia 
po stalu. 

- Jei jie būtų vėl nuskandinę mopedą, Anei nieko nebūtų atsitikę. Štai 
apie ką Žmogus galvoji. Bet jie turbūt bijojo, kad užjo neužkliūtų tinklai. 
Už-Tangeno gerai kimba žuvys. Jie paprastai meta tinklus nuo kyšulio 
ir toliau. 

— Ar tu manai, kad jis nuskandino mopedą norėdamas man padėti? 

- Ne. Bet galbūt Anei taip atrodė. Ji nusprendė eiti Atminties keliu 
ir jo pasiklausti. 

— Ar tu turi galvoj, kad ji buvo susiruošusi į Šernbergą? 

— Ne, ten Atminties kelias neveda. Visi takai užtrinti. Ten atminčiai 
nėr kur stabtelėti. Tai plynai iškirstas plotas, kuris virto tundra. Jame 
veik niekas neauga. Jis per mažai apsaugotas, dažnai pakandamas šalnų. 
Ne, ten viskas užmiršta. Jei Anė pati susikūrė Atminties kelią su visom 
stotelėm, kaip mokė savo vaikus, man rodos, jis turėjo eiti į Nirsbuaną. 

— Ko jai ten galėjo prireikti? Ar tai buvo protinga? 

— Ar tu nežinai, kad jis ten gyvena? 

— Bjornė? 

- Jis apsigyveno bendrovės vagonėly prie tilto per Loberoną. Tai buvo 
tuo metu, kai jis kirto mišką. Kirtimas buvo didelis ir ilgai truko. 
Galiausiai jis buvo priverstas persikelti į Nirsbuaną. Juk ten dar likęs 
jums priklausantis rėžis. Ar tu nežinojai, kad Bjornė tapo vienu iš tų, 
kurie nebenori gyventi tarp žmonių? 

— Gudruna minėjo, kad jis labai uždaras. 

Jis gyvena ten viršuj, kai nebūna paimtas į Friosioną. Aš manau, kad 
Anė buvo susirengusi eiti pas jį. Rytoj mes gausim ten nueiti. 

Kai jie atsistojo, Juhanas pastebėjo, kad jau uždegti gatvių žibintai. 
Medžių ūgliai kelio pakrašty apačioj buvo nutvieksti melsvai baltos 
šviesos. Jis nusistebėjo, ką čia iš tikrųjų ketinta apšviesti. 


Jie ėjo per vietovę, anksčiau vadintą Šernbergo plotu, bet dabar, veik 
po dvidešimties metų, jai niekas nerasdavo kito vardo kaip Plotas. Kiti 
plynieji kirtimai ilgainiui užželdavo. Iš pradžių atsirasdavo beržų ir 
šermukšnių ūglių. Paskui iš savo vamzdelių išaugdavo ir imdavo veržtis 
aukštyn į šviesą pušų sodinukai. 

Bet Plotas mišku netapo. Jis buvo samanotas, netgi su uogienojų 
lopais. Tarp žemaūgių iškrūmijusių beržų vienur kitur išgyveno pušų 
sodinukai, suluošinti sniego, briedžių ir audrų. 

Jie sunkiai išsiruošė. Jau buvo sekmadienio popietė, kai jie pasistatė 
automobilį prie Bjornstubakeno. Birgeris nenorėjo eiti per brastą ties 
Loberonu. Juhanas irgi džiaugėsi išvengęs to šalto, srauniai bėgančio 
vandens vaizdo. 


Čia ėjo takas. Taip, ėjo. Takas ėmė eiti, kai nulinko žolė. Vasarą po 
vasaros. Puspadžiai, kanopos ir svoris kartojo šį veiksmą, kuris galiausiai 
išmokė mėlynojus pasitraukti į šalį. 

Takų, praeinamųjų gyslų, atminties indų tinklas - vis smulkesnis ir 
smulkesnis į pelkes ir kalnų pievas įsirėžusiose eglynų smailėse. 

Prisiminti iki pat akmenų krūsnies. Nepasimesti. Prisiminti pėdomis. 
Ne piktybiniu augliu, kuris vadinasi ilgesys ir pasiutusiai, Žiauriai ir 
apgaulingai didina vaizdus. Ne, pėdų, kojų atmintis. Stori kurtinio 
išmatų ritinėliai - iš spyglių, ant spyglių - po didelės pušies vainiku, kurį 
jis iškapojo snapu. 

Antono Junsos takas. Jis ganė kaimo arklius. O arkliai dundėdavo 
taku, sutrankė jį taip, kad jis susiformavo ir įsitvirtino. Jį visi žinojo. 

Briedžiukai: balti siūlai įsigavo į šviežias arklių išspirtas Žemių sąvar- 
tas. Jie metai iš metų prisimindavo patys, įleidę rudus kūnus į Sekminių 
drėgmę. 

Seniau lapiai iš čia imdavo medieną elnių aptvarui. Šunų lojimas ir 
švelnus traškėjimas. Taukšt taukšt. Snapai rodė taką. Tuomet jis ėjo 

stačiau, upeliuko link. Nors vėliau jis apaugo alpinėm cicerbitom. Lūšies 
pėdsakai upelio moly. Lūšis nepramina tako. Ji čia yra, bet nuošaliai. 
Bado skylė prasižiojus toj vietoj, kur turėtų būti lūšies siela. 

Net ir atminčiai reikia laiko, kad pamažu užsitrintų. Atsitiesti žolei. 
Vėl užaugti. Naujas takas. Sekant lapius. Atgalios. Vėl naujas takas. 
Daro kitą lankstą. Kaip dabar pasakytum: naują ar senesnį. Bet atmintis 
atsinaujina. Iki pat miško jaunystės. 

Pamanyk, tuomet žemė atsakydavo pėdai. Tokios jaunos būta žemės. 

Lapų lajos. Paukščiai. Laužai. 


Takas buvo išnykęs. Dar buvo žymu miško traktoriaus kelio liekanos, 
bet jos vedė aukštyn. Jie turėjo eiti palei upę, kad rastų. Birgeris žengė 
prieš Juhaną, ir šis regėjo, kaip stambus kūnas įveikia skardžius ir 
pasitempia pakilimuose. Jis turėjo stiprius šlaunų raumenis. Tai matėsi 
pro kelnių audinį. Sėdynė buvo maža; jo svoris buvo susitelkęs prieky. 
Jis lenkė kūną į priekį, darydamas eiseną vangią, bet žavingą. Medžio- 
damas jis daug vaikščiodavo nepramintais takais. 

Juhanas negalėjo sugalvoti, ką jie turėtų pasakyti Bjornei. Jie matė jo 
automobilį, seną vyno raudonumo „Saabą“ prie Striomgreno Trobesių. 
Jis pats greičiausiai eidavo taku, vengdamas Ploto, kur anksčiau vairavo 
miškakirtį. 

Birgeris neparodė jokios baimės, kai jie leidosi į kelią. Jis išsiėmė 
keletą ryšuliukų iš savo gydytojo lagaminėlio ir įsidėjo juos į kuprinę. 
Juhanas dabar ją nešė. 

Jie priėjo Brandbergų ruožą, kur tebestovėjo didelės eglės. Ruožas 
vadinosi 1:34. Drėgname rudens ore augo samanos. Jos gėrė drėgmę ir 
brinko. Lapuočių medžių retėjo, jų spalvos nyko, lapai blyško atskleis- 
dami nervų skeletą. Bet vienur kitur juos dar kandžiojo šalnos. 

Buvo labai tylu. Jis tikėjosi išgirsti, kaip purpteli paukščiai, galbūt 
netgi pamatyti didelį kurtinį, keliaujantį tarp medžių su savo sunkia 
mėsos našta. 

Tylą perskrodė kirvio pokšėjimas. Iš ritmo girdėjosi, kad jis kapoja 
malkas. Du, daugiausia trys kirčiai. Paskui tyla, jam keliant naują trinką. 
Pavieniai smūgiai buvo atkaklūs. Duslesni, kai užsimojęs kirviu šnioda- 
vo per trinką iki atramos. Dabar jie buvo taip arti, jog girdėjo, kaip sausai 
trakšteli medis, kai jis rankom baigia plėšti atskiras dalis. 

Jie nematė jo. Greičiausiai jis stovėjo už viryklos, kurią jis naudojo ir 
kaip malkinę. Juhanas stovėjo šalia išvietės, kurią iš lėto atkariavo 
miškas. Laiptų plyšiuose augo samanos ir taurinės šiurės. Pilkai juodos 

ir žalios ties įtrūkimais kerpės buvo aptraukusios lentas šašuota oda. Po 
šia oda medis pamažu trūnijo. 

Birgeris sėdėjo ant akmens. Jis tikriausiai norėjo pailsėti, kad išlaikytų 
pusiausvyrą, kai jie susitiks su juo. Galbūt jis mąstė, ką jam pasakyti. Bet 
iš tikrųjų Juhanas netikėjo, kad jis ką nors iš anksto planuotų. Jis buvo 
pratęs įgriūti netikėtai, į patį nelaimės sūkurį. 

Nūnai kirčiai liovėsi. Jis neišlindo. Juhanui toptelėjo galvon, kad jis 
stovi ir klausosi. Ar jis galėjo juos išgirsti? O gal pajuto? Uoste užuodė? 

Bjornė buvo keistuolis. Juhanas dar mažas tą žinojo. Bjornei buvo 
kažkas nepaaiškinama. Jis vaikščiodavo su broliais, judėdavo taip pat 
kaip jie. Bet jis buvo beformis. Niekas negalėjo pasakyti, kad Bjornė esąs 
vienoks ar kitoks. Atvipusia lūpa, vikrus kaip Peka. Arba kaip Peras 
Ulia, varžybininkas, nesibaidantis kančios. Bjornė su jais draugavo. 

Dabar Birgeris atsistojo ir žengė į priekį. Jis šūktelėjo. Bjornė kaipmat 
išdygo iš už viryklos. Jis laikė vieną ranką kelnių kišenėj ir ėjo kiek 
pastiręs. 

Paskui viskas klostėsi kasdieniškai. Birgeris ir Bjornė pasisveikino, 
žodžiai biro, kaip ir turėjo. Štai kaip, jūs vaikštinėjat. Taip, mes ketinom 
čia užkopti. Ar ėjot per Plotą? Taip, tikra velniava, kad ten neauga 
miškas. Atrodo, šiemet prastai su paukščiais. Taip, jų tikriausiai yra. Bet 
tupi aukščiau. Miško tankmėj. 

Jie nusekė iš paskos į trobą. Priebuty, kur jis krovė malkas, buvo 
žiurkių spirų. Sklido nemalonus kvapas. Galbūt čia medžiodavo šer- 
muonėlis? Kai jis atidarė duris į virtuvę, oras stovėjo it šilta ir neskoninga 
siena. Dvokė kava ir nešvarumais. Anksčiau Bjornė kvepėdavo aštriai. 
Bet dabar kvapas pagedo. Senio smarsas, pamanė Juhanas. Jis senas. 
Dar ne penkiasdešimtmetis, bet senas. 

Bjornė įmetė malkų į krosnį, paėmė juodai apgarmėjusį kavinuką ir 
įpylė į jį kaušą vandens. Paskui atidarė langą ir išpylė vandenį su 
nuosėdom. Juhanui buvo įdomu, kaip atrodo po langu. Visą laiką, kol 
pylė naują vandenį ir kavą, dėjo ant stalo duonos kepalą ir dėžutę su 
ožkos sūriu, jis tylėjo, ir tai buvo normalu. Bjornė dirbdamas nekalbė- 
davo. Bet dabar jis darbavosi tik viena ranka, kitą tebelaikė kišenėj. 

— Mes buvom pasižiūrėti Juhano mopedo. To, kur tu nuskandinai už 
Tangeno,- tarė Birgeris, išsriuobęs puodelį kavos. Dabar Bjornė pakėlė 
žvilgsnį, parodydamas išblukusias žydras akis. Paskui veidas vėl užsisk- 
lendė. Lyg Bjornė būtų visai neturėjęs kokių nors bruožų. Jis buvo 
beformis. Greičiau apsunkęs nei riebus. Plaukai, kažkada rudi, išbluko 
ir praretėjo. Toj vietoj, kur apverždavo kepurė, apie galvą ėjo gili žymė 
su prispaustų riebaluotų plaukų dugnu. Žandai ir smakras buvo neskus- 

ti, šeriai pražilę. Jis laikė duonos riekę didele plaštaka, kuri buvo su 
juodais įtrūkimais tose vietose, kur įsiskverbė tepalai. 

— Artu negirdėjai kalbant, kad jie iškėlė mopedą? Mėgindami ištrauk- 
ti kažkokį dangaus fenomeną ar kurį ten galą. 

Jis padarė kažkokį judesį, panašų į galvos purtymą. 

— Ar išsimiegi? — netikėtai paklausė Birgeris. Juhanas prisiminė, jog 
jis gydęs Bjornę. 

— Su miegu prastai, - tarė Bjornė. - Anksčiau miegodavau. Bet dabar 
velniava. Įsikloju į lovą paparčių. Juose kažko yra, lipinančio akis. Bet 
reikia saugotiš. Gali užmigti suvisam. 

Jis pamirkė duonos riekę į kavą ir nusiurbė tai, kas nesilaikė ir vėl 
buvo begarmą į puodelį. 

— Anksčiau Žmogus taip dirbdavai, kad krisdavai į lovą kaip negyvas. 
Tuomet miegodavai. 

— Aš mačiau, kaip išlipai į krantą nuskandinęs mopedą. Tu apsimetei 
žvejojęs su lenta. Juhanas matė tave važiuojant žemyn su Vidarto 
„Duetu“. 

— Prisimenu, kaip kartą važiavau namo dviračiu, buvo naktis ir visiškai 
šviesu. Valiau mišką virš Aldos ir plušau išsijuosęs, kad tik susidoročiau 
iki švenčių. Susidorojau. Bet buvau taip velniškai nusikalęs, jog netikė- 
jau, kad pajėgsiu minti dviratį namo. Tuomet pajutau jį pradedant 
riedėti patį savaime. Lyg kažkas stovėtų ant pedalų ir mintų juos man. 

Akys vėl žybtelėjo. Jam greičiausiai norėjosi pamatyti, kokį įspūdį 
sukėlė jo pasakojimas. Ar jie tiki, kad jis tiki. 

— Gali susilaukti pagalbos, - pasakė jis ir sukikeno. 

— Turbūt prisimeni senį Anersą, - tarė Juhanas. - Jam niekas nepa- 
dėjo. | 

Juhanas buvo dar mažas, kai broliai jam papasakojo apie senį prie 
Vitstensvikeno. Jis buvo vardu Paulis Anersa ir gyveno vienas per mylią 
nuo Svartvasbiuno. Troba stovėjusi vienoj kelio pusėj, o tvartas su 
daržine - kitoj. Daug kas matydavo senį vaikštant per kelią, ypač rudens 
vakarais, dar neiškritus sniegui. Eidavo pasižiūrėti arklio. Jis pasimirė 
vėlyvą rudenį. 

Kartais jis neparsirasdavo namo keletą savaičių iš eilės ir miegodavo 
miško kiūtelėse, išsivedęs arklį. Todėl niekam per daug nerūpėjo, kad 
Jo jau kurį laiką nematyti. 

Jis susirgo apendicitu. Ant grindų šalia lovos stovėjo degtinės butelis 
ir albiulo dėžutė, tad jam greičiausiai skaudėjo. Arklys nudvėsė iš 
troškulio. Juk senis taip ir nepasirodė. Gardas buvo išspardytas. Bet 
geležinė grandinė atlaikė. 

Senis sliūkina susikūprinęs ir nesisaugodamas. Juk to ir nereikia. 
Vienas iš Brumstriomo vaikinų dideliu greičiu išlėkė per posūkį. Jis 
pastebėjo senį tik tada, kai buvo per vėlu, ir tespėjo pagalvoti: rupūs 
miltai, rupūs miltai! Bet jis pervažiavo senį kiaurai. Šis buvo it pilkšvas 
Oras. 

Arklys žvengė, ir gardas dundėjo nuo spyrių. Medis lenkėsi ir lūžo. 
Bet žvengimo niekur nesigirdėjo, o senio kūnas ramiai sau gulėjo ant 
ištrauktos sofos. 

Nuo to laiko sutemus jis vaikšto per kelią. Eina pasižiūrėti, ar arklys 
turi vandens. Ši bausmė jį turėjo persekioti visą laiką, nors jis ir nepakilo 
iš lovos. Ji buvo tokia stipri. Ir stipriausia būna rudenį, prietemoj. 

— Ar prisimeni jį? 

Bjornė linktelėjo galvą. 

— Kartais baigiasi blogai, - pasakė Juhanas. 

— Užtat aš ir nelaikau šuns, - tarė Bjornė. - Neturiu nė katės. Po 
manęs neliks nieko. 

Lauke temo. Jie turės čia sėdėti, nieko su juo neišsiaiškindami. Jis 
pasakos jiems visokias istorijas, kurios jo keistybes ir vienatvę darys 
jaukias klausytojui. Bet Bjornė nebuvo originalas. Jis galbūt tuščias, 
pamanė Juhanas. Jame tik šitai. Jo paties ten nėra. 

Jis tą padarė štai kaip. 

Įvykis — dešimt, dvidešimt stiprių dūrių? — kilo iš nieko. Iš mus 
lydinčios tamsos. Jis galbūt nė neprisimena. 

O kai lieka vienas? Jis mėgino įsivaizduoti Bjornę vieną kalnų ganyk- 
los troboj. Kaip jis užsidega žibalinę lempą, kaip kad dabar, vis dar viena 
ranka. Kaip langų stiklai virsta veidrodžiais. Kambary stovėjo melžimo 
suolelis, o ant jo gulėjo knyga. Mintis, kad Bjornė vakarais guli tarp 
purvinų paklodžių ir skaito, buvo absurdiška. Juhanas atsistojo ir nuėjęs 
žvilgtelėjo į knygą. 

- Tai Nostradamas, - tarė Bjornė. - Parsisiųsdinau ją iš Suomijos. 
Buvo anonsuota. Nostradamas vienintelis teisingai išpranašavo. 

Jis slėpėsi. Norėjo, kad jie manytų jį esant originalą. Mielą ir nepavo- 
jingą miškinį. Kaip žmonės senobėj. Galbūt jis pats tuo tikėjo. Bet tai 
buvo neįtikima. Jis buvo sūnus vieno iš kelių kaimiečių, kuriems pasise- 
kė. Jam buvo darbo. Pinigų ir mašinų. Jam nereikėjo čia lindėti. 


Birgeris paėmė nuo stalo žibalinę lempą ir pašvietė Žemyn į Bjornės 
kojas. Ant mėlyno audinio, virš kišenėj suspausto kumščio, tamsavo 
dėmė. Jiems bežiūrint ji išsiplėtė. 

— Įsikirtai? 

Jis linktelėjo galvą. 

Jis išsigando, jis įsikirto juos išgirdęs. Ar jis bijojo aštuoniolika metų? 
Ir Anė Raft su savo šautuvu. Kaip žmonės čia gyveno? Aš pasprukau, 
pamanė Juhanas. Aš ištrūkau. 

Birgeris pasirausė malkų dėžėj aikiaščio 

— Dėk čia ranką, - paliepė jis. 

Bjornė užkėlė kairę plaštaką. Nykštį laikė užspaudęs kitais pirštais. 
Besisunkiantis kraujas buvo labai tamsus. Birgeris privertė jį atgniaužti 
sustingusius pirštus ir ištiesti nykštį. Žaizda prasižiojo, kai jis ją pajudino, 
ir kraujas ėmė tekėti smarkiau. 

— Kuprinę, Juhanai. 

Jis vis dar laikė Bjornei už plaštakos. 

— Surask ryšuliukus, kuriuos aš įsidėjau. Ten yra ir tablečių. 

— Aš jų nenoriu, - pasakė Bjornė. 

— Jos ramina. Aš nemanau, kad tas būtų kvailystė. Mums reikia 
pasikalbėti apie tai, kas atsitiko. O paskui mums reikės važiuoti į kaimą 
ir susiūti. Aš turiu ten lagaminėlį. 

Kai Juhanas padavė jam ryšuliukus su marliniu tvarsčiu, kompresais 
ir vata, Birgeris pasakė: 

— Dabar, Juhanai, tau reikia išeiti. Mes pasikalbėsim, kol aš aprišiu 
žaizdą. 

— Aš nenoriu išeiti, - paprieštaravo Juhanas. - Tai kvaila. 

— Vis dėlto dabar tu tai padarysi. 

Jis apsidairė. Ant sienos prie virtuvinės spintelės kabėjo šratinis 
šautuvas. Dirže Bjornė turėjo peilį. 

— Aš nenoriu. 

Jis apsivilko švarką, mėgindamas užtempti laiką. Jie sėdėjo kaip 
sėdėję. Bjornės galva buvo nukarusi. Aplink žibalinę lempą telkšojo 
šiltos geltonos šviesos klanas, o jame gulėjo sunertos Bjornės ir Birgerio 
plaštakos. Birgeris linktelėjo Juhanui. Jis buvo priverstas išeiti. 

Kai jis išėjo į lauką, tamsa nebuvo tokia tiršta, kaip rodės pro langus. 
Buvo pradėję dulkti. Jis patraukė žemyn prie išvietės. Pusiaukely 
atsigręžė. Langų stiklai buvo užlieti geltonos šviesos. Jis matė jų galvas 
ir lempą. Iš kambario dvelkė namų jaukumu, kaip ir visuomet, žiūrint iš 


lauko tamsos ir lietaus. O Bjornė tikrai atrodė mielas seniukas. Origi- 
nalas. 


— Ar žinai, kad Uliukas Lenartsonas miręs? - paklausė Birgeris. 

— Ne. 

— Jį ištiko infarktas. Aš galbūt kiek pramoviau. 

Paskutinius žodžius jis ištarė daugiau sau pačiam, kaip mintį be 
ypatingos energijos. 

— Juk po įvykio prie Loberono jis gyveno Estersunde. Greičiausiai 
nedrįso pasilikti. Ar žinai, kad jis apalpo pamatęs, jog tai jo palapinė? 

— Tas kipšas, - pasakė Bjornė. 

Birgeris suspaudė žaizdos kraštus ir uždėjo kompresą. 

— Taip, jis buvo didelė mėšlo krūva. Jis apgaudinėjo įvairiausiais 
būdais. Kai jie ištyrinėjo jo sudegintų paukščių plunksnas, pasirodė, jog 
tai apželtkojai suopiai. Du vienetai. Aš mačiau ryšulius jo šaldiklyje. 
Nepešti kurtiniai, buvo ant jų užrašęs. Jis turbūt bijojo, kad policija viską 
pas jį iškratys, nes jis tada buvo ten viršuj. Dabar aš čia aptvarstysiu kiek 
stipriau. Susiūsiu, kai nusileisim žemyn. 

Jis pagalvojo apie Juhaną, laukiantį prietemoj. Dabar lijo. Vėjas 
blaškė lietaus lašus į lango stiklą. 

— Tu manei, kad tai buvo jis, ar ne? 

— Jis važiavo į kalną ir buvo visai vienas. Buvo švenčių išvakarės. Ko 
jam ten viršuj reikėjo? Aš žinojau, kad sakalas keleivis turėjo jauniklių. 
O kiek anksčiau dieną atvažiavo olandiškas automobilis. Dabar jis juos 
ištrauks, pamaniau aš. Laukia, kol visi ims švęsti Jonines. Dabar jis 
parduos jauniklius gyvus. Kaip medžioklės sakalus kokiam nors sumau- 
tam arabui. 

— Ar tu užlipai iki Aldos pasižiūrėti, kaip laikosi Juhanas? 

— Jis turbūt laikėsi gerai ten, kur laikėsi. Beje, iš šulinio jis buvo dingęs, 
kai aš užlipau. 

— Tu paėmei mopedą. 

— Apie jį galvojau visą laiką. Jei privažiuočiau automobiliu, išgąsdin- 
čiau tą kipšą. Aš ketinau prisėlinti nuo ganyklų tako. Sakalo lizdas yra 
ant uolos virš upės. 

— Ar tu atpažinai palapinę? 

— Taip, aišku. 

— Kodėl tu puolei taip žiauriai? 

Jis tylėjo. Sėdėjo nuleidęs galvą ir sunkiai kvėpuodamas. 

— Aš to neketinau daryti, - pasakė. - Norėjau tik prilupti. Bet aš 
pamačiau nugarą. Jis buvo atsigulęs prie brezento. Aš pamačiau nugarą. 
Ji buvo išsišovusi. Tuomet viskas tapo juoda. 

— Tai buvo ne jis. 

— Ne. 

Jis vėl sėdėjo tylėdamas. Birgeris svarstė, ar jis prisimena, kas buvo 
toliau. Greičiausiai buvo taip, kaip jis sakė. Juoda. Skylė. Skylė, apie 
kurią jis sukosi kone dvidešimt metų. 

— Anė ėjo čia pasiklausti tavęs apie mopedą. 

— Manęs čia nebuvo. Aš buvau Friosione. Mane paguldė balandį. 

— Kas jos laukė? 

— Aš nežinau. 

— Dabar leisimės žemyn. Reikia susiūti žaizdą. Paskui aš tave nuvešiu 
atgal į Friosioną. Turėsi papasakoti daktarui. Tau bus geriausia, jei 
nueisi į policiją pats. 

Ar jis apskritai ką nors girdėjo? 

— Tau nedaug kas pasikeis, palyginti su gyvenimu visus šiuos metus. 
Tave išleidinės ir galėsi atvažiuoti čia. Juk greit sukaks dvidešimt metų. 
Ar daugiau nieko nepridirbai? Nesužalojai ir nesusimušei? 

— Ne. Dažniausiai būdavau čia vienas pats. Lankydavausi pas Anę. 

— Anė būtų pasakiusi kaip aš, - tarė Birgeris. - Nueik į policiją pats. 
Taip geriausia. 

— Jie turbūt greit čia atsiras. 

— Ne. Aš jiems nepaskambinau. Ir neketinu to daryti. Aš noriu, kad 
tu važiuotum su mumis žemyn ir susisiūtum ranką. Paskui važiuosim į 
Friosioną. 

Jis atsistojo ir atidarė langą. 

— Juhanai! 

Jis gavo šaukti keletą kartų. Juhanas įėjo ne itin sušlapęs. 

— Ar nebelyja? | 

— Dulkia. 

— Mes turim išeiti, kol per daug nesutemo. 

Budrus Juhano žvilgsnis nuo Birgerio nuslydo link Bjornės, tebesė- 
dinčio prie stalo. 

—- Mes dabar pasišnekėjom apie tai. Anė turbūt čia atėjo pasiklausti 
Bjornės apie mopedą. Bet jis buvo Friosione. 

— Taip, aš žinau, kad jo nebuvo namie, - tarė Juhanas. Juk mudu su 
Mija buvom čia anksti rytą. Betgi Anė turėjo užlipti pas Gudruną ir 
pasiklausti apie tave. Ar ji nežinojo, kad tu Friosione? 

— Dabar eisim, - pasakė Birgeris. Jo balsas suplonėjo. - Daugiau apie 
šitai nešnekėsim. 

Bjornė priėjo prie durų ir nusikabino nuo vinies kepurę. Užsidėjo ją 
ant galvos, bet puspalčio nepasiėmė. Jis vilkėjo impregnuotą striukę, 
kažkada tamsiai mėlyną, bet dabar taip išblukusią, kad per pečius ir 
nugarą ji pilkai tviskėjo. Jie girdėjo, kaip priebuty jis apsiavė auliniais. 
Birgeris spėriai susibraukė savo ryšuliukus ir įsidėjo į kuprinę. 

— Užgesink lempą. 

Juhanas ją užpūtė, ir pasidarė tamsu. Lempą užpūtė per anksti, nes 
buvo užmiršę, kur pasidėjo striukes, tad ėmė grabinėti ant sofos. 

— Paskubėk, velniai rautų, — nusikeikė Birgeris. - Bala nematė tų 
drabužių. 

Jie vos neišgriuvo ant savo aulinių ir ėmė juos temptis tamsoje. Jie 
per daug paskubėjo. Tai buvo klaida. Priebučio durys buvo atviros ir 
daužėsi vėjyje. 

Jie garsiai suriko jo vardą ir šnibždomis pasitarė. Nubėgo iki viryklos, 
išvietės. Vėl įlėkė į trobą ir užsidegė Žibalinę lempą, lyg mėgindami 
prisivilioti kandžių. 

Bet jis neparėjo. Jie šaukė ir šaukė, tačiau tamsa neatsakė. Jis buvo 
ten. Birgeris nedrįso spėlioti jo minčių, ar jos buvo tiesios ir gudrios. O 
gal jos buvo tik tamsa? Skylė. 

Bet jis turėjo pareiti. 

Juhanas su Birgeriu sėdėjo prieš viens kitą prie virtuvės stalo, perskir- 
ti lempos, kurios mėlyna liepsna buvo per aukšta ir suodino stiklą. 
Sėdėjo neilgai. 

- Jis sės į automobilį ir važiuos žemyn, - pasakė Birgeris. Bet kaip 
išties jis galėjo taip pasakyti? Jis buvo priverstas ryžtis kažkam, kuo 
galėtų tikėti. 

— Mums reikia leistis žemyn. 

— Ar netiki, jog jis parsiras? 

— Ne. 

Bet prieš jiems užgesinant šviesą ir išeinant, antrą kartą, Birgeris 
nusikabino nuo sienos šratinį šautuvą. Juk Bjornė nieko nežinojo. Ga- 
lėjo kuo puikiausiai sugrįžti ir užbaigti viską su šautuvu. 

Jie ėmė eiti taku. Vėjo gūsiai atnešdavo trumpus lietaus dulkčiojimus. 
Akys priprato prie tamsos. Galėjo būti ir blogiau. Jie nebešūkčiojo. 
Birgeris pastebėjo, kad ir Juhanas stengiasi eiti kiek galima tyliau. 

Kai jie pasiekė Plotą, eiti pasidarė sunkiau. Užtat mažumėlę pašvie- 
sėjo. Dangus dar Žėrė savotišką šviesą. Jie galėjo įžiūrėti sparčiai lekian- 
čius debesis, tarsi apšviestus iš vidaus. Jie stengėsi eiti taip, kad girdėtų 
šniokščiant upę. Birgeris pajuto, kad Plote jam palengvėjo. Miške jis 
bijojo. Vos prieš valandą jiedu sėdėjo su Bjorne ir viską sustatė į savo 
vietas. Tuomet jis manė žinąs, kas dedasi jo galvoj. Jis netgi kalbėjo jam 
apie tai. Kaip Žmonės greičiausiai visad kalbėdavo Bjornei, ką šis galvoja 
ir ką pridirba. Jie pasodino jį kirsti Ploto. O po dvidešimties metų 
pasirodė, jog buvo klaida šitaip plynai iškirsti. Jie leido jam klysti ir 
kalbėjo jam apie tai. 

Dabar jis buvo lauke. Jam buvo nusispjaut į žibalinę lempą ir Nost- 
radamą. Tamsoj jis jautės kaip Žuvis vandeny. 

Jie atėjo prie automobilio, ir Juhanas jį paleido, Birgeriui nespėjus 
uždaryti durelių savo pusėj. Jie spaudė greitai, važiuoklė sunkiai daužėsi 
per duobes, o žibintų šviesa šokinėjo ant eglių. Kai jie nusileido prie 
Striomgreno Trobesių, Bjornės automobilio nesimatė. 

— Ar jis nestovėjo kiek patrauktas į lanką? Namo link. 

Jie spoksojo į namus kalvos papėdėj, bet iš pradžių nieko negalėjo 
įžiūrėti. 

— Aš išlipsiu pasidairyti, - tarė Juhanas. 

Jis buvo išsitraukęs iš pirštinių skyrelio Žibintuvėlį. Birgeris matė jį 
nueinant ir pasijuto blogai. Juhano figūra tapo neryški, žibintuvėlio 
šviesa tebuvo šokinėjanti ir vis silpstanti geltona dėmelė. Birgeris ste- 
beilijo, kol ėmė boluoti Striomgreno Trobesių namai apačioj. Pilki 
pilkame fone. Nuo lietaus ir vėjo šuorų viskas krutėjo. 

— Palauk, ir aš einu! - sušuko jis. 

Jis pasivijo Juhaną, ir jie įbrido į peržydėjusią žolę, nuo kurios sušlapo 
kelnės iki pat šlaunų. Žibintuvėlio šviesa plieskė virš nepjautos geltonos 
žolės. Automobilio vėžių nesimatė. Kai galiausiai jas aptiko, jos buvo 
aukštai prie kelio. „Saabas“ buvo dingęs. Jis paspruko. 

— Mums teks važiuoti, - pasakė Birgeris. - Prakeikimas, kad nepasi- 
ėmėm mano automobilio. Juk aš turiu telefoną. 

Juhanas vairavo greitai. Automobilis šokinėjo per duobes. Tai 
vienintelis daiktas, ką mes galim dabar padaryti, pagalvojo Birgeris. 
Greitai važiuoti. Mes suklydom. Aš per savo rūpestingumą. Juhanas su 
savo neapgalvotu klausimu. Nors jis norėjo žinoti. Jis pasiklausė savęs 
paties ir dabar žino. Bjornė irgi. 


Šunys lojo Brandbergų šunidėj. Jie sustojo, matė, kaip šie metės prie 
tinklo. Torstenas buvo pakabinęs prie tvarto frontono stiprų žibintą, 


KERSTIN EKMAN a ĮVYKIAI PRIE VANDENŲ 377 


kuris juos apšvietė. Šunų akys susiurbė automobilio žibintų šviesą ir 
dabar šokinėjo it suporuoti taškeliai. Geltonesnė priebučio lempa ap- 
švietė tamsius apynius. 

— Privažiuok, - pasakė Birgeris. 

Veik visuose namo languose buvo tamsu. Šunys tebelojo jiems už 
nugarų. Jie matė, kaip į priebutį išėjo Torstenas, ir girdėjo, kaip jis tildė 
šunis automobiliui riedant į kalvą. Kieme nebuvo jokio automobilio. 

Juhanas neišlipo. Jam buvo įdomu, ar Torstenas matė, kas jis per 
vienas. Jis stovėjo apšviestas priebutyje, mėgindamas įžiūrėti automo- 
bilį. 

— Ar Bjornė nusileido žemyn? - šūktelėjo Birgeris ir išlipo iš automo- 
bilio. 

Torstenas atsakė tik pamatęs, kas klausia. 

— Jis turbūt Nirsbuane, - pasakė jis. 

— Ar Gudruna namie? 

— Ji kursuose. 

— Kur? 

— Mokykloj. 

Prieš uždarydamas automobilio dureles, Birgeris pasilenkė prie Ju- 
hano. 

— Aš eisiu vidun ir palauksiu. Tau reikės važiuoti žemyn paimti 
Gudrunos. Nuvežk ją į Anės namus ir pasėdėk ten su ja. 

— Ar dabar skambinsi policijai? 

— Aš privalau, - pasakė Birgeris. - Žadėjau to nedaryti. Bet su sąlyga, 
kad jis eis su manim. 

Jam pačiam atrodė keista, kad jis stovi ir postringauja apie pažadus. 
Torstenas stiprioj priebučio žibinto šviesoj stengės įžiūrėti automobilio 
vidun. 

— Kas ten sėdi? - paklausė jis. 


Kai jis atsidūrė šalia mokyklos, moterys ėjo prie automobilių. Bet 
„Audi“ tebestovėjo. Juhanas privažiavo prie laiptų ir pasistatė mašiną 
kaip galėdamas arčiau. Nuleidęs žemyn stiklą, girdėjo, kaip jos šneku- 
čiuojasi. Jos pasirodydavo varvančios po kelias. Jis svarstė, kokius kur- 
sus jos lankė šią žiemą. Odos siuvimo? Giminės tyrinėjimų? Ir kaip ji 
ten ėjo. Ir kaip ji stūmėsi pirmyn, diena iš dienos. 

Dabar jos šiokiadieniai visiškai subyrės. Daugiau jokių pasišnekučia- 
vimų. Jokių kavučių, lempų šviesos, jaukumo. Po kelių minučių, kai ji 
pakels akis nuo krepšio, uždariusi užtrauktuką. Paskui jis suvokė, jog 
tam prireiks šiek tiek laiko. Ji neiškart susigaudys. 

— Ar čia tu? 

Iš pradžių ji nepanoro su juo važiuoti. 

— Tu privalai, - pasakė jis. - Gausi palikti automobilį čia. 

Kiti automobiliai ėmė važiuoti. Jis matė, kaip kelios moterys jai 
pamojavo. Ji supyko ant jo. 

— Man nėr jokios dingsties važiuoti į Anės Raft namus, - priešinosi ji. 
— Ką aš ten veiksiu? 

Vis dėlto ji įsėdo į jo automobilį ir dabar nuo jos mažai priklausė, kur 
j1€ važiuos. 

— Tu iš tikrųjų jos nepažįsti? Jūs niekad nebuvot draugės? 

Ji tylėdama pašnairavo į jį. Jis privežė ją tiesiai prie namo. Žolė buvo 
šlapia, ir greičiausiai liko bjaurios ratų vėžės. Tačiau dabar jis turėjo ją 
įvesti į namą. 

— Mes lauksim čia, - pasakė jis. - Birgeris Torbjornsonas pas Torste- 
ną. Atvyks policija. 

Dabar ji nieko nebeklausinėjo. Įėjo priešais jį, kai jis atrakino, ir buvo 
tokia mažytė. Jos tamsi galva siekė jam iki krūtinės. Jis užrakino laukujes 
duris. 


— Palauk, - sustabdė jis. - Nedek šviesos. 

Jis įėjo vidun ir visur nuleido užuolaidas. Kai uždegė šviesą, ji stovėjo 
vidury virtuvės. Jos veidas buvo uždaras ir budrus. Sadė, miegojusi 
kambary, dabar atbidzeno nieko negirdėdama. Be ypatingo susidomė- 
jimo ji apuostė Gudrunos kelnes ir kelis kartus suvizgino uodega. 

— Nusirenk ir įėjusi atsisėsk, - pasakė jis. - Mums galbūt teks ilgai 
laukti. 

Ji atsisėdo prie virtuvės stalo. Jam buvo smalsu, ką ji jaučia dairyda- 
masi aplink. Jis matė virtuvę jos akimis. Batikos staltiesė ant virtuvės 
stalo buvo suglebusi. Nuo lubų kybojo pageltusi ryžinio popieriaus 
lempa. Mija, šiaip ar taip, buvo nuėmusi viską, kas karojo po krosnies 
gobtuvu. Pora balandžio kojų, džiovintų vaistažolių ryšelis, beržinė 
kempinė. Viskas pilna voratinklių ir dulkių. 

— Mudu su Birgeriu Torbjornsonu padarėm kaip Anė, - tarė jis. - Mes 
nuėjom į Nirsbuaną susitikti su Bjorne. 

Troboj buvo šalta. Bet jis nenorėjo kurti krosnies. Jam rodės, kad jis 
neturi nuleisti nuo jos akių. 

— Mes buvom nusileidę žemyn ir matėme mano mopedą, kurį jis 
nuskandino. 

Ji neatsiliepė. Krepšį buvo pasidėjusi, bet neatsitraukusi striukės 
užtrauktuko. Sėdėjo ant kėdės išsitempusi, rankas susidėjusi priešais ant 
staltiesės. Veidas atrodė išbalęs. Bet taip jis pamanydavo kiekvieną 
kartą, kai susitikdavo ją pastaraisiais metais. Galbūt dėl to, kad ji dažė 
plaukus. Jam buvo įdomu, ar dabar ji leis prasibrauti žiliems plaukams. 

Tai prasidėjo čia, pagalvojo jis. Čia stovėjo Anė Raft ir žvilgtelėjusi 
pro langą pamatė mane. Kaip ji galėjo mane atpažinti? Niekas nežino. 

Jai pasirodė, kad ji išvydo savo vaiką kvailio rankose. Berniuko, kuris 
pamišęs ar girtas dūrė ir dūrė peiliu į du palapinėj užsisklendusius 
žmones. 

Staiga jis pamatė, kad Gudrunai šalta. Jie taip ilgai sėdėjo tylėdami. 
Ji nepakeitė pozos. Bet ją krėtė drebulys, iš nosies tekėjo. Kartkartėm 
ji patraukdavo nosim. Tai buvo kiek nervingas garsas ir vienintelis 
visuose namuose. 

— Aš pakursiu, - sumurmėjo jis. 

Jis krapštėsi su tošim ir degtukais. Buvo lengviau kalbėti jos nema- 
tant. 

— Bjornė išsipasakojo Birgeriui, kad tai jis nužudęs Žmones prie 
Loberono. Jis turėjo nusileisti žemyn su mumis, bet pabėgo. Mes bijo- 
jom, kad jis atėjęs tave nuskriaus. Jis dabar žino, kad tai padarei tu. 

Jis itin rūpestingai sukrovė prakuras, prieš prikišdamas degtuką prie 
tošies. Praėjo daug laiko, kol ji ką pasakė. Jos balsas buvo sausas. O gal 
kimus. 

— Ar Bjornė? 

— Ta-aip. Bjornė. Ne aš. Tu klydai. Anė Raft irgi. 

Ilgą valandėlę ji sėdėjo nė nekrustelėdama. Paskui jis pamatė, kad ji 
ėmė drebėti. 

— Arji čia neturi elektrinio šildymo? 

Ji kone suriko. Balsas smarkiai pasikeitė. Ji buvo atsistojusi ir apsika- 
binusi rankomis krūtinę. Jai išties buvo taip šalta, kad visa šokinėjo. | 

- Žinoma, - atsakė jis. - Turi. 

Ir jis metėsi į bendrąjį kambarį, uždegė lempas ir įjungė elektrinį 
radiatorių. Rado antklodę, kuri susukta gulėjo ant lovos. 

- Užsisiausk ja. Sėskis ant sofos. Greit sušils. Birgeris kažkur turi 
viskio. Palauk. 

Ji užsigobė antklodę ir žiūrėjo iškišusi galvą į Anės Raft kambarį. 
Nebalintos medvilnės užuolaidos. Spalvinga popierinė po lubom siū- 
buojanti pabaisa. Greičiausiai pagaminta mokinių. Ji nukreipė akis į 
lovą, ir jis pagalvojo, kad ji paklausė: ar ji turi elektrinį šildymą? Lyg 
Anė Raft tebegyventų. Ir atrodė, lyg ji niekad nebūtų mačiusi kambario 
anksčiau. Ir vis dėlto ji įėjo čia su raktu, kurį pasiėmė iš pašiūrės. 

— Ar Bjornė pasakė, kur ji kabina raktą? 

Ji pakėlė akis, linktelėjo galvą. Išsiblaškiusi, pasakytų Juhanas. Bet 
taip tikriausiai negalėjo būti. 

— Ir apie šautuvą? Kad jis gulėjo už lovos. 

— Tą turbūt žinojo visi. 

Ji atrodė tokia mažytė, sėdėdama apsisukusi beforme, pilkai gauruota 
antklode. Jam pasidarė skaudu. Skaudu skaudu. Jis niekad nenujautė, 
kad gali'šitaip pagailti kito žmogaus, ir akimirką jam pasidarė baisu 
susilaukti vaiko. Jei vaikas susižeistų — ar tai pajustum šitaip? Beviltiškai 
skaudžiai. 

Jis vos valdė rankas, pildamas jai viskį, ir prilaistė ant staliuko prie 
sotos. Paskendusi savo mintyse, ji pažvelgė į balutę, ir staiga Juhanui 
akys prisipildė ašarų, o gerklę užgniaužė. Anksčiau ji būtų atsikėlusi ir 
nuėjusi skuduro. Tokiais atvejais ji sukdavosi greit. Dabar ji tik sėdėjo 
ir žiūrėjo. Jam pravirkus, ji pažvelgė į jį taip keistai. Lūkuriuodama ir 
bailiai. Kone išgąsdinta. 

Galų gale jam pavyko įveikti verksmo spazmą. Gudruna vėl patraukė 
nosim. Drėgnas nosies šliurpčiojimas atrodė toks mielas, palyginti su jo 
šnerpštimu. Jis buvo priverstas eiti popierinių rankšluosčių. Ta proga 

įmetė keletą pliauskų. Darau, ką reikia, šiaip ar taip, pamanė jis. Ank- 
sčiau ji irgi buvo apaugusi įpročių ir kasdienybės luobu. Darė, ką jai 
reikėjo daryti. Ėjo į kursus. Ėjo šukuoti miško ieškotojų grandinėj ir, 
aišku, į laidotuves. Dabar viskas baigėsi. 

— Ką sakė Anė atėjusi pas tave? 

— Klausinėjo apie tave. 

— Apie tas vasarvidžio išvakares? 

Ji linktelėjo galvą. 

— Mopedą, - tarė ji. — Ji išsiaiškino, kad Bjornė jį nuskandino. 
Nesuprantu kaip. 

— Ar tu nežinojai, kad jie ištraukė jį? 

Ji papurtė galvą. 

- Jis gulėjo Tangene keletą metų. Anei turėjo dingtelėti mintis, kad 
jis gali būti tas pats. Iš Birgerio ji turbūt sužinojo Bjornę plaukiojus ežere 
tą vasarvidžio rytą. 

Prie lango pasigirdo kažkoks garsas. Lyg brėžiamo stiklo. Paskui tas 
pats pasikartojo tyliau, ir jis atpažino: lango stiklą čaižė lietaus šuorai. 

Jis labai įsibaimino ir neslėpė šito. Ką tik verkė. Jam norėjosi, kad 
dabar galėtų būti kitoks. Bet ji žvelgė į jį it svetima, galbūt jai nė 
nedingtelėjo galvon, kad jis galėtų jai padėti. Jis buvo ir išliko jai vaikas. 

Ji matė, kadjos vaikui iškilo grėsmė. Anė Raft irgi. Kaijos abi susitiko, 
tai tapo pavojinga. Nė vienai iš jų nė nedingtelėjo galvon pasikalbėti su 
mumis. Pasidalyti mintimis. 

Kad bent tai būtų įvykę spontaniškai. Automatiškai. Lyg katei tekšte- 
lėjus letena. Bet ji suplanavo. Tai įvyko greitai, bet rūpestingai apgalvo- 
tai. Ji nusiviliojo Anę Raft iki Nirsbuano. Todėl ji turėjo daug laiko. 
Parašė lapelį, pripylė į termosą kavos ir prikrovė plastmasinį maišelį 
bandelių. Ironiška kasdienybė. 

— Tu neradai jos šovinių. 

— Ji jų neturėjo, - tarė ji. 

— Turėjo. Už radijo laikrodžio. | 

Akimirką jis išvydo jos veidą, kaip šis turėjo atrodyti tada. Įsitempęs 
ir apskaičiuojantis. Tik dabar ji perskaičiavo iš naujo. Jei ji būtų Žinojus. 
Jei būtų pasižiūrėjus už radijo. Veido išraiška dingo lygiai greit kaip ir 
atsiradusi. Ji spoksojo į ploną, glebų rytietišką kilimėlį, kurį Sadė buvo 
suvėlusi į guzulą. Bet neatrodė, kad jį mato. Ji nebesidomėjo namu ir 
Ane Raft. Viskio stiklas stovėjo neliestas, ir dabar jis prisiminė, kad ji 
niekad negerdavo stiprių svaigalų. 

Daugmaž jis vėl žinojo, ką ji dažniausiai darydavo. Ji tvarkė savo 
šeimos reikalus. Ji dirbo tai, kas jai priklausė, kasdieniškai ir kompeten- 

tingai. Termosas. Bandelės. Parašytas lapelis. Jis prisiminė, kaip ji užlipo 
į jo kambarį su pienu ir sumuštiniais. Ji niekad neapsimesdavo, kad tai 
kas nors ypatinga. Ji tik paprasčiausiai pasirūpindavo, kad jiems visiems 
būtų lengviau. Ji retai sėdėdavo kaip dabar. 

Taip, jis prisiminė ją sykį išblyškusią ant lovos berniukų kambary. 
Kaip ji stebeilijo pro langą, kramtydama apatinės lūpos šerpetas. Jai 
užeidavo sunkios valandėlės. Bet ji jose neprasmegdavo. 

Jam rodės, kad jis gali sekti jos įprastus veiksmus, kuriuos ji atliko tą 
šeštadienio priešpietį, užsispyrusi ir neprisileisdama jų ironijos. 

Bet jis negalėjo įsivaizduoti jos prie Loberono. 

Ir vis dėlto ji ten stovėjo. Tai buvo apskaičiuota. Grįždama iš Nirsbu- 
ano, Anė Raft turėjo eiti per brastą. Kad ir kaip vingiavo ir skaidės takai 
miško ruože, pereiti upę ji galėjo tik vienoj vietoj. Bet Juhanas nepajėgė 
įsivaizduoti ten stovinčios Gudrunos. 

Jis nematė, kaip ji priėjo labai arti, atlaužė saugiklį ir iššovė. Jis būtų 
norėjęs paklausti, bet nepajėgė ištarti klausimo. Tai buvo pernelyg 
gėdinga ir jautru - lyg vis dar būtų reikėję laikytis padorumo. 

Kaip tu galėjai? Sio klausimo jis nepajėgė prastumti pro lūpas. 


Jis prisiminė naktį, kai jie kvaito nuo vyno ir šnekėjos. Mija pirmiausia 
jį nusivedė į biblioteką. Senas ir garsus skaldas skaitė savo penkių 
dešimtmečių eiles. Paskui buvo vynas ir pica, ir įsismaginę jie nuvažiavo 
į namus pas vieną jos kolegų iš muziejaus, šnekėjosi bei gėrė kur kas 
daugiau ir dar rūgštesnio vyno. 

Jie šnekėjosi apie įvykį prie Loberono. Ir apie masinį išprievartavimą 
už Pitėjo. Senasis skaldas, kuris buvo jautrus, talentingas žmogus ir jų 
visų sąžinė, galėjo smulkiai nupasakoti atsitikimą. Kaip paskutinis jau- 
nuolis palapinėje supjaustė merginą apdužusiu buteliu. Kaip įkišo šį jai 
į makštį. 

Jie buvo vaikinai kaip ir visi. Vaikinai, kurie pirkdavo rožes Motinos 
dieną ir kalėdines dovanėles. Po lempa ir dūmų kamuoliais vyravo 
nuomonių vienovė. Jie kalbėjo kiek padrikai, bet visi sutarė dėl svaigalų 
poveikio, masinės psichozės ir kariško gyvenimo žiaurumo. Dėl nusikal- 
timų vaikystėje, skurdo ir filmų apie Rambo. Tada senasis skaldas 
pasakė: 

— Man rodos, kad aš pats būčiau galėjęs taip padaryti. 

Stojo visiška tyla. 

— Tom sąlygom. Palapinė. Apsvaigimas. Taip, aš pats būčiau galėjęs 
taip padaryti. 

Ir po dideliu geltoną šviesą skleidžiančiu lempos kupolu ir melzganais 
cigarečių dūmų kamuoliais jie išvydo, kaip jis įsistebeilijo į savo sielą. 
Jie suprato, kad jis gali atgręžti akis į tą įvykį palapinėj, kurio jie nepajėgė 
atpažinti per visas šnekas ir kurio nė vienas iš jų vis dar neįstengė aiškiai 
įžvelgti. Taip, iš tikrųjų jie išvis negalėjo įsivaizduoti. Jie buvo labai 
sužavėti jo didybės ir jo gilaus žmogiškumo ir daug laiko praėjo, kol jie 
vėl sušneko, ėmė gerti ir rūkyti. 

Bet Juhanas stipriai suėmė Miją per alkūnę ir pasakė: dabar eisim 
namo. Ji buvo susierzinusi ir pyktelėjusi, bet išėjo su juo. Jis smarkiai 

gaudė šaltą Žiemos orą ir galvojo apie skaldą, kuris sėdėjo ten viršuj it 
aukštyn kojom apverstas Kristus. 

- Jis tau nepatinka, - tarė Mija. 

— Man nuo jo darosi bjauru. 

— Kodėl? Ar todėl, kad jis sako apie mus tiesą? 

— Todėl, kad tai, ką jis sako apie save, greičiausiai yra tiesa. 

Daugiau jie apie tai nekalbėjo. Tarp jų liko pakibęs atviras klausimas: 
ar gali žmogus pažvelgti į savo paties tamsybes ir ar tai yra netgi būtina. 
O gal išsikvietęs tamsybes jas ir pasisavinsi, joms besimeilindamas? 


— Ar tau vis dar šalta? 

Gudruna linktelėjo galvą. 

- Šitai gali užtrukti. Gal prigultum? 

Ji papurtė galvą. Jis atsikėlė ir įmetė malkų. Gal jam paklausti, ar ji 
nenorėtų užvalgyti? Sumuštinį ar ką nors kita. Bet buvo vėlu. Ją galbūt 
pykino. 

— Kaip tu galėjai manyti, kad tai padariau aš? - paklausė jis. 

Šį klausimą irgi buvo sunku ištarti. Bet pavyko. Ji pakėlė į jį akis su 
pajuokos pėdsakais. 

— Juk tu galėjai patikėti, kad aš padariau šitai. 

Nuo ironijos jos veidas mažumėlę pagyvėjo. Tai truko vos keletą 
akimirkų. 

— Juk man padėjo, - pasakė ji. 

— Bjornė? 

Ji linktelėjo galvą. 

— Ką jis sakė? 

— Gerai neprisimenu. Kad jis radęs tavo mopedą ten viršuj, kur 
baigiasi ganyklų takas. 

— Virš upės? 

— Koks šūdžius! 

- Jis galbūt vienintelis iš brolių, su kuriuo tu turėjai šį tą bendra. 

— Aš neturėjau su juo nieko bendra. Kaip būtum galėjęs turėti? 

- Jis sakė, kad jūs pasikeisdami saugodavot sakalo lizdą. Kad tu 
manei, jog Uliukas išėmė jauniklius ir ruošiasi juos parduoti. Po pietų 
krautuvėj lankėsi olandai. Ir jaunikliai buvo dingę. Jis manė tave apė- 
mus... kad tu tiesiog dūrei. Į palapinę. 

Staiga ji nutilo. Veidas išskydo lempos šviesoj. Galvą ji buvo atlošusi, 
burna prasižiojo. Atrodė, lyg jai skaudėtų. Jis prisiminė skausmus. Bet 
dabar ji sėdėjo visiškai tyliai. 

— Kaip tu galėjai juo patikėti? - sušnibždėjo jis. Praėjo valandėlė, kol 
ji atsakė. Jos lūpos rodės sustingusios. 

— Mes apie tai tiek daug nekalbėjom. Turbūt niekas namie nenorėjo 
to pasakyti tiesiai. Mes mėginom tau padėti. 

Akimirką jie pasižiūrėjo viens kitam į akis. 

— Kodėl tuomet nesiteisinai? — suriko ji. - Atrodė, kad tu bijai būti 
sugautas. Kodėl sutikai keltis į Langvaslieną, jei nieko nebuvai padaręs! 

— Maniau, kad atsibodau Torstenui. Juk aš ne jo vaikas. 

— Ką tu kalbi? 

— Aš ne jo sūnus. Galbūt sykį reikėtų ir apie tai pakalbėti. 

Ji prunkštelėjo. 

— Ar tu juokiesi? 

— Taip, o ką man daryti. Tai tu ne Torsteno vaikas? 

— Aš Oulos Laraso vaikas. To, su kuriuo tu gyvenai prieš Torsteną. 

Suglaudusi delnus ji pakrutino galvą, patampė, kaip sakydavo močiutė. 
Jis visad sutrikdavo, kai ji šitaip pasakydavo. Dabar Gudruna atrodė kaip 
močiutė, tampanti galvą senelė. 

— Vaikuti, - tarė ji. - Nežinau, juoktis man ar verkti. Oulo Laraso! Iš 
visų žmonių. 

— Ar aš klydau? 

— Taip, aš niekad neturėjau kito vyro, be Torsteno. 

Ji pažvelgė į jį, lyg niekad nebūtų gerai pasižiūrėjus anksčiau. Jos 
žvilgsnis nuslydo megztiniu ir siaurom odinėm kelnėm. Ji vėl prunkšte- 
lėjo, šįsyk veik nepastebimai. Bet tai buvo pajuoka. Jis matė kiekvieną 

"permainą jos veide. 

— Antilopės kelnės, - pasakė ji. - Ar ne? Odinės kelnės. Iš Pietų 
Amerikos antilopės odos. Už keturis tūkstančius kronų. Mažiausiai. Štai 
kaip, tu manei esąs samis. Be mažiausios abejonės. Aš turėjau tą supras- 
ti. Kai tu kliedėjai apie senas mūsų tautos aukojimo vietas ir panašius 
dalykus. 

Kiek atkišusi į priekį galvą, ji įrėmė į jį akis. 

— Tu niekad kaip reikiant nebraidei po šūdus. 

Jis negalėjo įsivaizduoti ją braidžius. Bet nedrįso ištarti nė žodžio. 

— Mes šnekėdavomės samiškai išvietėj. Mano mokytoja nebuvo mūsų 
pusėj. Ne taip kaip tavo, kuri terliojosi su lapių vaikais. Pasakodavo apie 
burtininkų būgnus ir visa kita. Kai aš ėjau į mokyklą, būti lapiu buvo 
tokia pat gėda, kaip turėti parazitų ar sirgti tuberkulioze. O mes netgi 
neturėjom savų elnių. Tėtė gėrė. Ar žinai tai? Ar žinai, kad senelis gėrė? 
Siaip ar taip, sužinojai dabar. Jis liūliavo, gėrė ir šnekėjo nesąmones. Jis 
nebuvo ūmaus būdo. Tik apsileidęs. Nepakenčiu, kai jie renka lapių 

melodijas ir kitokį šlamštą. Liūlia, liūlia, liūlia. Ar tu žinai, ką reiškia 
būti vargšu, Juhanai? Vargšu lapiu. Lapi, užsisek savo lapiniuotas kel- 
nes, skanduodavo vaikai ir atkišdavo tau užpakalį. Ne, Juhanai. Jokių 
senų aukojimo vietų. Ne apie tai sukdavosi mintys. Be elektros! Ir be 
raštuoto džemperio bei nerūdijančios plovyklės. Net ir tavo tetai Sakai 
sapnuodavosi švediški sapnai. 

Saka skaitė savaitraščius. Ir rinko juos šūsnim. Parsitempdavo į Lang- 
vaslieną virvele perrištus ryšulius. Saka juokėsi, kai Perutis su Juhanu 
aptiko juos palėpėj. Nes ji prisiminė, kaip mėgindavo užmiršti esanti 
trumpų kojų, apvalaus užpakalio ir tiesiais kaip vinis plaukais. 

— Saka juokėsi iš savaitraštinių svajonių, - tarė Juhanas. - Tą aš žinau. 

— Ji apvertė viską kaip galėdama, kai ištekėjo už Pero Dorjo. 
Pasiskolino vestuvėms sidabrinę apykaklę. Įsitaisė kostiumą. Nors ir 
ne grynos vilnos. Dabar ji įeina į visus komitetus, kokių tik yra, o Peras 
yra samių bendruomenės pirmininkas. Bet juk dėl to nepasisuks saulė 
kiton pusėn. 

— Man rodos, jie daro gerai, - pasakė Juhanas. — Šiaip ar taip. 

— Sakos pietų samių tarme šneka keletas šimtų žmonių. Ar Žinai šitai? 
Keli šimtai. 

Taip, Saka mėgino apsukti saulę ir priversti kalnų beržą augti šaknim 
į viršų. Ji mylėjo savo kalbą. Bet galbūt tas jau buvo mirtinai užspausta 
po sintetiniu audiniu. Ją prarijo stipresnis mitas. Jis dažnai pagalvodavo 
apie tai pats. Bet gyventi ten viršuj buvo taip lengva. Jam tai buvo 
nesibaigiantis sekmadienis. Žiemą gyvenimas su šunimis, vasarą elniukų 
žymėjimas, meškeriojimas, kelionės. 

- Jie galbūt stengiasi kaip galėdami, - pasakė jis. - Išsilaikyti. Kaip ir 
visi, gyvenantys čia. Šiuo požiūriu, matyt, samiai nesiskiria nuo kitų. Jie 
kažkaip laviruoja. Juk tai negali būti taip didinga. Jie mėgina gyventi 
tokį gyvenimą, kuris susijęs su tuo, kas buvo anksčiau. Ir dauguma nori 
prisiminti. Ne visi gali tiesti kelius bendrovei. Juk ne visi yra bendrinin- 
kai, paverčiantys mišką Plotu. 

— Taip. 


Lapų lajos. Miegantys paukščiai. Laužo žiežirbos, šokinėjančios tarp 
medžių. Čia jau ne atsiminimai, o piktybinis auglys. Jis plečiasi sparčiai, 
kaip ir niokojimas. 

Plote nebėra takų. Pakriūtės ir išlaužos, akmuo, džiovinami rąstai, ' 
šakos. Automobilių kelių tinklas, vedantis į Plotą. Kelių tinklų sistema 
iki plotų. Susprogdinto akmens nuolaužos ties kelio skardžiais. Trupin- 
tas žvyras. Sausa šaknų sistema. Tepalų bakai. Torstenas kūrė automo- 
bilių kelių tinklą. Jei nekenti jo dėl to, slepiesi lapų lajose, sprunki takais 
po kurtinių pušim, kurių nebėra - tuomet esi pražudytas savojo vėžio, 
kuris vadinasi ilgesys. 

Nekęsk savęs. Žinok, ką padarei, prie ko prisidėjai. Tai buvo skubė- 
jimas, nieko daugiau. Didelis skubėjimas. Visi taip skubėjo į mirtį. 

Takai pranyksta kaip keliai, kaip miškai. Bet kad viskas įvyko taip 
greit, baigėsi fataliai. Dabar tu esi tik dalyvis su alkanu pilvu. 

Nekęsk savęs. 

Pasilenk virš vandens veidrodžio ir nekęsk. 


Ji tai ištarė taip tyliai, kad jis turėjo prie jos pasilenkti: 

— Taip, visi. Tu irgi. Ir Anė Raft. Nors ji manė esanti daug geresnė už 
kitus. Šiaip ar taip, ji irgi buvo bendrininkė. 

— Ar tujos nekentei? 

Koks žodis! Ji neatsakė. 

Bet ji nekenčia. Aš niekad nedrįsau trikdyti savo neapykantos. Ji vos 
prisiliesdavo prie savosios. Ir to užtekdavo. Neapykanta kietai nemie- 
godavo. 

Ką mums daryti su neapykanta sau patiems - suniokojimui? Ką mums 
daryti? Ji pripildo burną. Sudvisusi. Karti. Skonis, kurio neatpažįsti. 
Neįprasti vėmalai. 

Aš norėčiau nuslysti per viską kaip Julja, su pajuoka, sarkastiškai, 
švelniai. Tarsi per medžių lajas, degančius, garuojančius miškus. Arba 
tik dirbti, užmerkti akis, dirbti, kad palengvėtų kaip Birgeriui. Paleng- 
vėtų. Nusloptų. 

O kas daroma su oru? Prognozuojama. Jūsų paslaugoms. Penkias 
dienas iš eilės. Mažos suvaldytos ateities atkarpėlės. Įteikli magija. 

— Tai galas, Juhanai. Keletas šimtų žmonių. Šiaurės samių kultūra 
galbūt dar kurį laiką išliks. Tai vadinasi nostalgija, tą aš išmokau. Ji gerai 
kultūringiems žmonėms. Tiems, kurie rašo, šoka ir be pertraukos triūsia. 
Bet nūnai šiaurinių elnių savininkai bandas gainioja su mMotorinėm 
rogėm. Tai išties nebe samių kultūra. Ji grubi. Švediška. Jie žvalgo ir 
gainioja sraigtasparniais ir perveža gyvulius į vasaros ganyklas maršru- 
tiniais sunkvežimiais. Nūnai jie gyvena kitą gyvenimą. Mes irgi kitą. Bet 
mes gyvenam. 

— Tu buvai bendrininkė ir atsižadėjai savo gyvenimo, - tarė Juhanas. 
— Bent jau Saka to nepadarė. Ne taip, kaip svajodavo palinkusi virš 
savaitraščių, būdama paauglė. 

— Taip, aš buvau bendrininkė. Iš gėdos. Verčiama. Taip pat ilgėdamasi 
kažko kita. Nes buvau tik žmogus ir galbūt visų pirma Žmogus. Netgi 
lapis gali ilgėtis elektros. Bet tu esi samis. Antilopės kelnėmis. 

— Tau nėr ko iš manęs šaipytis, - pasakė jis. - Aš tuo tikėjau. 

— Laikas baigti. Dėkok Torstenui ir automobilių keliams per mišką 
už tą gyvenimą, kurį gavai. Mokyklas, universitetą ir visa kita. Ir kad 
gavai gyventi su Saka ir Peru. Torstenas apmokėjo kiekvieną tavo dieną. 
Aš nemaniau, kad vienas vienintelis beprotiškas įvykis turėtų sugadinti 
visą tavo gyvenimą. Šešiolikmetis. Nesuvaldantis savo jausmų. 

— Bet juk tai buvau ne aš! 

— Taip pat nemaniau, kad tavo gyvenimą turi sugadinti toji mokytoja. 
Kai viskas klostėsi taip puikiai. Visiškai taip, kaip tikėjausi. Kad tik tau 
pavyktų nuo to atitrūkti. Užmiršti, lyg niekad nebūtų atsitikę. 

— Bet tu klydai! 

Ji jo nebegirdėjo arba nenorėjo girdėti. 

— Ji visur kišo savo nosį. Klausinėjo ir rausėsi. Tu neturi supratimo, 
kaip ji čia elgėsi. Ji visur įsimaldavo, nors čia negimusi. Vien iš smalsumo 
ir dėl to, kad manė viską žinanti geriau už visus kitus. Kai Magna 
Vilhelmson papasakojo per kaimo dienas apie Juną iš Branbergės, kuris 
buvo tavo tėvo senelis, tik paklausyk, ji atsistojo ir pareiškė, kad Magna 
pamiršusi paminėti jį turėjus vaikų su abiem seserim, gyvenusiom ten 
ant kalno. Su savo Žmona ir jos seserim. Ir ji pasakė, kad negalima 
pamiršti badmiriavimo, džiovos ir kraujomaišos. Kai kalbama, kaip buvę 
anksčiau. Nereikią kalbėti vien apie tai, kokie darbininkai jie buvę. Kaip 
puikiai senelis kalęs akmenį ir kokias dainas dainuodavusi teta. Anė 
Raft kišosi, rausėsi ir šniukštinėj 0, ir man rodos, kad ji niekad nesuprato, 
jog kalba apie gyvų žmonių gimines. Reikia ieškoti teisybės, kalbėjo ji. 
Nereikia pamiršti. O paskui ji ėmė šniukštinėti, kas įvyko prie Loberono! 

— Ji išvydo savo dukterį su žmogum, kuris, jos galva, tai padarė. Ji 
norėjo apsaugoti savo vaiką. 

Bet jo žodžiai jos nepasiekė. Tik ji viena turi vaiką, pamanė jis. 

— Mudu su Mija laukiamės kūdikio, - tarė jis. 

Dabar ji iš tikrųjų pasižiūrėjo į jį. 

— Juk tai neįmanoma! 

O, tai buvo nepakeliamai sunku. Anė ir Gudruna. Dvi močiutės. 
Bėgant metams, viskas paaiškės. Tai buvo per sunku. Per daug didelis 
kraštutinumas. Pasmerkti vaiką tokioms žinioms, nors jos ir vėlai prasi- 
sunktų ir galbūt praskydusios ir suklastotos. 

— Tai įvyks, - pasakė jis. Jam nesinorėjo su ja apie tai kalbėti. 
Paprasčių paprasčiausiai ji čia niekuo dėta. 

Tam, kuris nekenčia, gali ateiti išsigelbėjimas. Sakos juokas. Geraširdiš- 
„kas aplaidumas. Juhanui rodės, kad jis mato gumą, jungiančią sagą su 
kilpa virš Mijos džinsų prarėžos. Kaip ji įsitempia ir siūbuoja. 

— Gulkis ant sofos, - tarė jis Gudrunai. - Pamėgink truputį numigti. 
Gali praeiti daug laiko, kol paskambins Birgeris Torbjonsonas. 

Ji išties jo paklausė. Jis apklojo ją, užtempė antklodę iki pat smakro. 
Kai palietė jos rankas, jos buvo šaltos. 

Jų santykiai su Gudruna išliks veik tokie patys. Nors dabar jis retkar- 
čiais važinės jos lankyti. Torstenui ir jai galbūt vėliau teks persikelti į 
kitą vietą, kai ji vėl parsiras namo. Jie turėtų imti senti. Galbūt gyven- 
dami bute. Tuomet Torstenas neturėtų tapti senuku. 

Torstenas. Jis įsivaizdavo jį tokį, kokį regėjo po priebučio lempa šalia 
tamsios, gauruotos apynių sienos. Laibesnį, labiau suvargusį ir žilesnį, 
nei jis tikėjosi jį galint tapti. 


Tas, kuris nekenčia, gali būti išgelbėtas. Šiame neapsakomai šiukšlina- 
me gyvenime. Ir visoj toj beprotybėj, kurios dalyvis buvai ne sykį. Kai 
kuriems išsigelbėjimas ateina kaip juokas. Taip, Viešpatie! Žmogus gali 
kažkaip išlaviruoti. 

Bet kodėl jis ateina ne visiems, pagalvojo jis vaikiškai. Mano mamai. 
Ji buvo skylėj. Skylėj, kuri užsiraukė. 

Jis apėjo kambarį ir pačiupinėjo radiatorius. Prieškambary gulėjo 
Sadė, tyliai stebeilydama į duris. Jis prisiminė, kad ji nebuvo lauke nuo 
to laiko, kai jis su Birgeriu išvažiavo po pietų. Išleido ją ir vėl greitai 
užrakino duris. 

Jis bijojo Bjornės. Jį nesunku buvo įsivaizduoti prie Loberono. Jis 
matė jį skerdžiantį gyvulius. Jis visad tai atlikdavo. Paršus. Avinukus. Jis 
regėjo jo veidą duriant. Sąstingį, dantis. Tai vadinosi archaišku šypsniu. 
Nes dauguma matydavo jį tik muziejuose. Bet jis egzistavo, spinduliavo. 

Juhanas stovėjo atitraukęs virtuvės lango užuolaidą ir žiūrėjo, kaip 
Sadė atsitūpusi šlapinasi kiek tolėliau ant vejos. Ji tučtuojau vėl panoro 
atgal. 
ar ji miega. Įtampa iš lieso veido buvo dingusi. Jis buvo išsilyginęs, 
vaikiškas. Juhanas puikiausiai galėjo įsivaizduoti mergaitę, kuri sėdėjo 
skaitydama savaitraščius ir tyrinėdama rausvaodes suaugusias moteris 
ir jų voleliais ir stangriom bangom sušukuotus plaukus. Saka pasakojo 
ir kaip jos skaitydavo apie kino žvaigždes ir mėgindavo būti į jas pana- 
šios. Jos buvo įsižiūrėjusios Avą Gardner. Turėjo atrodyti kaip ji. Susi- 

šlakstė plaukus pilsneriu ir susisuko ant zomšinių močiutės papiločių. 
Burnas išsidažė sudrėkinusios raudoną pieštuką. 


Gudrunos smailia burnytė kietai sučiauptom lūpom. 
Saka iš visko tik juokėsi. Taip juokėsi, kad jai pasakojant apie tai 
siūbuote siubavo krūtys. Bet antroji, pasibaisėtinai rimta mergaitė, 
dabar gulėjo po pilka antklode ant Anės Raft sofos. Rodės, lyg nuo to 


laiko jai nieko nebūtų atsitikę. 


Vienatvė. Pelių brazdėjimas. Krosnies pokštelėjimai. Lietaus pliūpsniai 
ant skardinio stogo. Beržai svyravo nuo smarkaus kalnų vėjo. Geltoni 
lapai atitrūkdavo nuo šakų ir prilipdavo prie ganyklų trobos langų. 

Birgeriui taip ir neteko pamedžioti. Liko tik tyli vienatvė. Oleografijos 
Jėzus žvelgė į jį švelniom ir pamišėliškom akim. Nostradamą kiek 
pavartęs padėjo. Dieve saugok. Stalo stalčiuj gulėjo kortos, ir jis sudėstė, 
ką prisiminė: Bismarko paradą, Raganą, Idiotą. 

Dabar esu pats su savimi, pamanė jis. Visa, kas yra čia viduj, esu aš. 

Kliopenas papilkėjo ir pasišiaušė baltom bangom. Jis sušmėžuodavo 
jam prieš akis, kai tarp svyruojančių beržų prasiverdavo plyšys. Varnos, 
regis, krisdavo iš paties dangaus, rėkdamos ir krankdamos. 

Jis buvo pasiėmęs ganėtinai daug maisto, pilną kuprinę. Ir buvo 
nusprendęs laukti, kol parsiras Bjornė. Jo automobilį aptiko prie pat 
kaimo. Jis negalėjo kažkur nusidanginti. Bet Birgeris nenorėjo, kad 
sugrįžusį trobon jį pasitiktų policininkai. Tuomet vėl viskas iškryptų iš 
vėžių. 

Policijai neatrodė, kad Birgeriui reikėtų ten būti. Bet jis neapleisdavo 
ganyklos ir tik retkarčiais išeidavo iš trobos. Pasikapodavo malkų ir 
įsinešdavo vidun. Pasiruošdavo prakurų. Nusilupdavo tošies. Sėdėdavo 
išvietėj. Atsitempdavo du pilnus kibirus ir pasišildydavo ant krosnies 
puodą vandens. Paskui kaip reikiant išsiprausdavo. Laikraščius buvo 
susidėjęs po suoleliu, ant kurio stovėdavo praustuvas. Ant jo gerdavo 
kavą. 

Jis suprato, kad paprastai viskas taip ir vykdavo. Diena buvo skirsto- 
ma į dalis. Šiaip ar taip, galų gale ateidavo vakaras. Pirmas dvi paras 
radijas dar truputį veikė, nors baterijos buvo išsikrovusios. Paskui nutilo. 
Jis liko su savim. 

Vakarais matydavo, kaip rudens prieblandoj tamsėja viršūnės už 
Kliopeno. Jos dar buvo išlaikiusios spalvas ir visos smarkiai nuauksintos, 
nuaukstintos tamsiu auksu. Žaluma buvo dūmų ir žemės spalvos. Ji 

kvepėjo dūmais. Kai oras nurimdavo ir gamtovaizdis pakvipdavo dažais, 
jo paties krosnies dūmai linkdavo žemyn. Prieblanda vis tirštėdavo ir 
tirštėdavo. Į žemę ir dūmus įsimaišydavo violetinė spalva. Debesys už 
viršūnės atrodydavo tarsi iš pačios kalvos ištrauktas auksas. Viryklos 
langai švytėdavo. 

Jam atėjo į galvą mintis, kad Kliopene turėtų būti sidabro. Žemiau 
bažnyčios, prie pat Riobeko upės. Kalėdų naktį vienas lapis išvydęs 
atsivėrusią gyslą. Taip, Dieve šventas. 

Trys viryklos lango stiklai švytėjo. Ketvirtam dūlavo kartono plokštė. 
Viršum visko suko ratus varna. 

Jei jis nebūtų valgęs ir dalijęs dienos į įvairius užsiėmimus, jei būtų 
atsigulęs ant lovos ir įsiklausęs į nežmoniškus garsus - tiksėjimą rąstų 
sienoj, traškesį viksvose, — greičiausiai būtų greit atsidūręs prie ribos. 
Betjis to nenorėjo. Tuomet jis verčiau skaitydavo Nostradamą. Ši knyga, 
šiaip ar taip, buvo parašyta žmogaus. 

Rytą tvyrodavo migla. Jis nieko nematydavo: nei viršūnių, nei Klio- 
peno vandens, nieko. Iš pelkės iškildavo dvi trys storumos. Taip, turbūt 
eglės. Ana Star tvirtino per miglą mačiusi pelkės ežerėly Arturą Fransą. 
Neva jis ten pasirodydavęs. Kvaišos senės, greičiausiai jos geidė, kad jas 
regėtų mirusias. Bet kodėl? 

Papūsdavo vėjas. Migla išsisklaidydavo. Storumos irgi. Tada galbūt 
jos tapdavo ne eglėm. Gal briedžiais. 

Jis žiūrėjo į ištvermingą mišką, talžomą šiaurės vakarų vėjo. Suveltą 
vandenį. Ašarotus ganyklų trobos langus. 

Ieškoti landynės. Susilenkti. Įsiropšti. Anksčiau ar vėliau jis turės 
pareiti. 


Buvo naktis. Birgeris tiek daug sykių pabusdavo nuo bildesio ir jam vis 
rodydavos, kad tai jis. Dabar apsivertė ant šono ir vėl norėjo nugrimzti 
į savo negilų, budrų miegą. | 

Sugirgždėjo priebučio durys. O paskui Birgeris neaiškiai išgirdo, jog 
jis stovi ir gaudo kvapą. Taip, jis užuodė, kad čia gyvenama. Čia kepta 
dešra ir virta kava, o krosnis dar buvo vasarošiltė. 

— Čia tik aš, - pusbalsiu atsiliepė Birgeris. 

Jis atsikėlė iš žemos lovos ir išėjo į virtuvę. 

- Įeik. 

Uždegęs Žibalinę lempą, išvydo jį prie durų. Jis buvo kiaurai peršla- 
pęs. Drabužiai nuo drėgmės patamsėję, vanduo varvėjo nuo jo ir tekėjo 
ant grindų. Žilais šeriais apaugę skruostai įkritę. Apie burną buvo 
kažkuo išsitepęs. 

— Kur tu buvai? 

— Klemingsberge. 

Tai buvo senas gynybinis įrenginys, per karą įtaisytas išsprogdinus 
kiaurymę Torsbergete ir pavadintas majoro Klemingo vardu. Birgeris 
manė, jog jis seniai sugriuvęs. 

— Norėčiau pamatyti tavo nykštį. 

Jis buvo jį apsisukęs marškinių skiaute, o tvarstomasis paketas pasti- 
ręs ir rudas. 

— Dabar aš pasiėmęs lagaminėlį ir galiu susiūti, - tarė Birgeris. - Tik 
kažin ar pavyks. Po šimts pypkių, žaizda turi bjauriai atrodyti. Tikriausiai 
galėsiu tik perrišti. Išvirsiu šilto vandens tau atsigerti. Kai sutvarkysiu 
žaizdą, gausi išsimiegoti. Mes nesileisim žemyn be rytojaus. 

Bjornė nieko neatsakė, jis mažumėlę sverdėjo. Nepajėgė pats nusi- 
traukti aulinių. Juose buvo vandens. Birgeris turėjo juos patrinti ir ilgai 
traukti, kol numovė. Jis užkūrė krosnį, džiaugdamasis likusiom žarijom. 
Paskui padėjo jam nusimesti drabužį po drabužio, kol jis stovėjo prie 
krosnies nuogas. 

Stambus vyras. Ant blauzdų ir plaštakų daugybė randų. Veidas ir 
galelis rankų įdegę nuo saulės. Kakta virš kepurės įspaudos balta. 
Stuomens oda gelzgana, ties pilvu palaida. Jis badavo. Plaukų kuokštelis 
po pilvu buvo praretėjęs. Per anksti, pamanė Birgeris. Per anksti susi- 
raukšlėjo varpa ir susitraukė kapšelis. 

Jis truputėlį jį pamankė ir pasiklausė širdies. Jai nieko negalima 
prikišti, tą jis žinojo. Širdis susitraukinėjo. Plaučiai pakeldavo ir nuleis- 
davo krūtinę. Bet jam rodės, jog kažkas turi prie jo prisiliesti. 

